「阿明 我諗住同另外一個男人再結婚」 「老母你咪結囉 多過老母少過老豆我都無咩所謂」 講番自己先 我叫阿明 A0毒撚 番緊老麥自己養自己 樣子就中上 鐘意做咩? 唔洗講 上高登 話說老母之前番工識到條仔 佢成日對住我發春話條仔又有錢又乜又物 而個男人都幾重手吓 有時見到老母個袋 成日都唔同 雖然我唔係幾識袋既嘢 但都知個袋放番出去 我都夠買部新iphone 老母聽到我應承之後 即刻拎部新買既iphone出黎 打比個男人 用把姣聲同佢講 「喂 阿曹? 我個仔應承左啦 . 」 「聽日十二點要我同埋個仔去你屋企?」 「好阿 緊聽日見啦 . 」 「阿明 聽日去Uncle屋企 着好D 比種大方得體既印像比Uncle留過好印象」 我心諗 屌 我所有衫都係U記黎 點着好D.「 哇屌 老母你有無去錯地方 . 」 「佢同我講佢住呢到既 我諗佢唔會水我掛」 我望住前面 棟棟都係獨立屋 老老豆豆點都有千幾呎 同TVB堆有錢佬住既一樣 行行下有個死肥仔望Q住我 望一望我全身U記仲要係度笑 着住條吊帶褲 戴住個煲tie 食緊枝波板糖 我望到個肥屎忽 心諗大大力打落去一定啪啪聲 望一望佢隔離 仲要有個靚女拖住佢 個靚女一身摟屌裙 樣靚之外 仲要大波先係重點 佢望一望我 咪咪嘴笑左一笑 就同個死肥仔行走左 唉屌 呢個咩世界 我自認樣子中上 但係咁都無女 佢有錢咋 佢無錢條靚女會行埋去咩 越諗越唔抵 終於同老母行到佢屋企 出黎接老母既雖左個條老野之外 望望下佢個樣越睇越似我女神既 「咦 陳煒明同學? 」 「sarah !!?」「 咦 阿女 你地兩個識架」 「係阿Daddy 佢叫陳煒明 係我同學黎既. 」 「哦 咁就好啦 大家可以快d熟.」 我望住佢 一頭黑長直黑髮隨風漂揚 我隔成尺遠都聞到香味 戴左頂草帽 仲要一身白色長裙 望住我微笑 「媽阿 女神阿」 「咩話 乜野神阿」 「伯母你好 我全名叫賈曉晨 你可以叫我阿晨或者Sarah 」 佢用佢把又温柔仲有少少怕羞味既聲同我老母講野 「好啦好啦 唔好企係門口 入黎啦」 個老坑叫個工人開門 我入到去一望 哇屌 條友到底幾有錢 呢棟樓有兩層 出面仲要有個泳池 靜係個廳都有我屋企幾倍大 見到沙發坐左條金髮妺 佢望下望我全身 竟然大聲笑左出黎 「阿妹 你睇下條友 全身uniqlo阿 哈哈哈」 我即刻望住佢苦苦笑左幾下 心諗屌你 有錢邊撚個想同你着U記阿 佢條仆街仲要驚死Sarah聽唔到 用把大聲到全間屋既聲音同Sarah講 Sarah即刻坐去佢隔離 同佢細細聲講左幾句 「 What ? 呢條uniqlo友做左我細佬 搞邊科阿Daddy你」 「係阿 從今起阿明就會係你細佬」 老母撞一撞我 之後細細聲同我講 「做咩唔着好D阿 睇下失禮死人啦」 唉 又屌左一聲「好啦 uniqlo有咩唔好 你Daddy細個衫都無得着添啦 阿May 你同阿明介紹下自己先」 你地全家可唔可以唔好開口埋口uniqlo阿 uniqlo有咩唔好阿 高登仔最愛品牌阿 名牌黎阿 然後個金髮女 死死氣望住我 「我叫阿MAY 呢到第二大既 讀緊HKU 完 」 佢用一把用不屑既聲音同我講 之後就禁手機 「我叫阿明 你可以叫我Henry...」 仆街 佢無視我 佢0我阿 真係正一死港女 第時一定要調教下佢 「喂 阿May 人地同你講野唔可以禁無禮貌」 「我有事 番房先」 佢就頭也不回上左去2樓 「可能我呢個女唔掛無啦啦多左個細佬姐 阿明 唔好禁介意」 「係既...」 雖然佢港女左少少 但絕對係一個靚女 隻眼大大 皮膚白白滑滑 最重要至少有D D阿 呢個時期港女人人都唔識發育 佢重要又靚又要有D 「好啦 阿明Sarah你地2個傾下計先 我同阿芳過去過邊有少少野講 」 老母又撞一撞我 暗示我要快D同人地全家打好關係 佢地2個老野行開左之後 得番我同Sarah 佢對住我 我對住佢 「我睇你行左禁耐過黎 都頸喝架啦 我沖杯紅茶比你啦」 「好...」 我平時禁多口水 係佢面前竟然野都唔敢講 全身仲要係到震 「你試下 睇下好唔好飮」 佢把聲真係聽幾多次都唔會厭煩 又好聽又温柔 好似隻兔仔咁 我攞起隻杯 全程唔敢望佢 飮左一啖 「呢杯紅茶係我一生之中最好喝既紅茶」佢就O左 一直望住我 搞到我紅都面晒 「阿阿阿 無嘢無嘢 」 我就扮淡定繼續飮茶 屌 佢一定覺得我on9啦 無啦啦做咩講呢D野 媽阿 好柒 佢細細聲笑左幾下 之後見我喝完就繼續倒 「其實... 我第一次沖比男仔飲 聽到你咁講我覺得好開心」 「我都係第一次飲紅茶 我平時都係飲開菊花茶多」 「但係你點知呢杯茶好唔好飲呢」 佢用一個好疑惑既樣望住我 「吳... 我都唔知 總之好喝啦」 佢又細細聲笑 好似一個天使對我呢個非洲人笑咁阿 我又開始唔敢望住佢 平時係學校 都未試見過佢笑 見到佢朝早宣報又好 做司儀又好 Oral同組都未見過佢笑 一面嚴肅樣 無咩表情 佢英文oral講英文仲流利過我講中文 佢問我 What do you think? 我只係識同佢講 i agree with you . 今次我地講野都算講左好耐 「平時你係學校唔會咁樣笑呢... 」 「平時我係學校係你眼中係點」 「好Cool 好靚女 直情女神咁」 佢無無啦面都紅晒 用手捲下佢D頭髮 「我其實好鐘意笑 不過唔好同其他男仔講 呢個係你我之間既小秘密」 媽 你嫁比個老野係我一生人你比我最好既禮物 。

Sarah :「係喎 話事話你幾多月生日.」 我 :「七月七號.」 我呢個生日日期搞到我由小學比人笑到上中學. Sarah :「我五月二十號,咁我咪多個細佬.」 我 :「咩話細佬!!?」 屌咩,乜撚野細佬,邊撚個想做你細佬,好明顯我想做你條仔日日同你啪啪啪啦. Sarah望住我又好疑惑,然後又笑左幾聲. Sarah :「咁你做阿哥,我同阿妹啦.」 我 :「我唔係咁既意思...」 算啦 唯有請教下個MKfd 點樣阿哥溝細妺 細佬溝家姐啦 我點講佢都唔會明架啦 然後我老母同個老坑又行左過黎 Sarah :「Daddy 你同伯母傾完啦。」 老坑:「係阿 我地傾埋結婚堆野 諗住出去食餐飯 注個冊就算.」 Sarah :「哦 咁你地幾時出去注冊...」 我睇我都無咩機會再出聲,留係到又無野,聽班老野講講十年都未講完,去個廁所先. 我 :「Uncle , 我想問下廁所係邊.」 我用一個殺死萬千少男少女既笑容望住Sarah同條老坑講野,然後老母又撞一撞我細細聲同我講 老母:「屌你 望住人地講野啦,我平時點教你架.」 平時? 你最鍾意教我貪小便宜囉,仲有咩教我阿 八婆. 老坑:「係樓上轉右再直行轉左第二間房就係.」 然後個老野揮下揮手,有個女僕行左過黎. 老坑:「 泳琦, 帶阿明去廁所啦.」 泳琦:「係Daddy .」 咩料阿 女僕都有? 仲要成個日本妹咁 有條啡啡地既馬尾 ,個波根據我專業觀察至少有E, 呢間屋D女到底食咩大... 我:「係呢 你係呢間屋又第幾大。」 佢無視左我,然後又繼續行 我:「係呢 Uncle 又係你老豆?」 佢終於同我講野 泳琦:「我唔係佢親生...」 我初頭仲諗緊點解唔係親生仲點解叫Daddy 包養? ,然後隔左成秒就講左句「Sorry」. 因為我知道佢同我一樣無親生老豆. 泳琦:「呢到轉左第二間房就係廁所,無咩分咐我就落番去.」 我:「Bye Bye.」 我決定左,呢條女我都要溝埋,話晒佢咁可憐,我要分享我既愛比佢. 然後佢頭也不回就走左. 我:「呢個就係廁所阿」 我推一推開道門,發現有個細路女坐左係馬桶上面,我地呆左幾秒,佢望下我 我望下佢 見到佢條白色底褲係隻腳到,然後着住件黑色既背心,但可惜係飛機場,望到都無咩性趣,隻腳白白滑滑 雖然唔長,但有D肉都夠我玩成朝.無啦啦 個條細路女漂住D眼水望住我,然後大喊 「癡線佬阿!」我嚇到差D賴尿,拿拿林拉開道門出番去,點知個死細路女都係咁係度叫 細路妹:「有癡線佬阿 有條死毒撚阿 家姐...救命阿...」 我係個廁所出面都聽到佢把聲,嚇到個心黎一黎阿.然後無啦啦聽到一把女聲 金髮家姐:「死開啦 死毒撚.」 我明明中上樣,竟然比呢條港女罵死uniqlo佬仲要罵死毒撚,仆街 搵日我要你用個死人嘴吸實我條撚. 然後個細路女沖左出黎,佢有一頭黑色既短髮,着住件黑色小背心連身裙,條裙短到我好易睇到佢條雪白底底 細路女:「家姐,佢偷睇我尿尿阿.」 佢又係到開始喊,然後個金髮妹開始用個不屑眼神啤住我 金髮家姐:「你仆街黎架,我個妹九歲咋,咁你都睇,睇H漫睇到你傻撚左阿.」 我聽到都開始嬲嬲地 我:「我邊知入面有人阿 , 係你個女僕同我講呢個係廁所黎阿.」 金髮家姐:「你見到道門關住左 就知入面有人啦 你有無腦架毒撚.」 仆你個臭街,我一定要串到你染過關家姐. 我:「關左門就一定有人架啦,你阿妹個腦生蟲架 九歳都唔識鎖門架.」 然後,當個金髮妹想講野個時,有一把雄亮既聲叫停左我地2個 Uncle:「唔好再嘈.」 我同個家髮妹一致望住右邊,原來係老母佢地 Uncle:「羽晨 到底咩事.」 羽晨:「佢...佢偷睇我尿尿.」 Uncle:「阿明 有無D咁既事.」 我:「係就係睇到 但我無心架 我唔知入面有人 最多講句Sorry囉.」 金髮家姐:「無心?我睇一定一早知入面有人先入去啦.」 無啦啦 Uncle又大喊 Uncle:「夠啦 麗晨 頭先我聽到晒你地講野,你仲要講晒粗言穢語,即刻同我番房.」 金髮家姐有D唔份氣,然後死死氣講 金髮家姐:「佢頭先都有講啦...」 Uncle:「即刻番房! 快! 」 金髮家姐:「係阿係阿 你一直都好想要仔阿嗎 Mommy一死 你就同第二個女人結婚 我憎死你阿.」 金髮家姐用手姐住雙眼,跑左番房. 然後Uncele對住我同老母講 Uncle:「Sorry 阿明,阿芳 我個女失禮啦.」 我就一直諗起頭先個句說話 然後諗到底我同老母應唔應該係呢個家生活?女僕泳琦:「少爺 呢到就係你間房 無咩分咐我就番出去先.」 我:「OK 你可以番出去.」 我望見間房,間房直情大過我係上水住個間屋,有成五百幾呎,張床仲要又彈又好瞓,仲要有個露台, 一望就望到個海,望下個衣櫃,竟然已經將我舊屋既衫搬晒黎. 我:「哇屌 仲要有獨立廁所 唔係吓馬.」 望一望個廁所都有一百呎大,仲要用浴缸,我咁大個仔都未用過. 然後我聽到有人敲我道門,我就狗沖走去左開門,一見原來係Uncle Uncle:「呢間房鐘唔鐘意?」 我開心到不得了,自己好似發緊夢咁. 我:「直情愛死呢間房啦,我由細到大都未住過呢種房.」 Uncle:「鐘意就好啦 哈哈哈」 然後,停左幾秒佢繼續講 Uncle:「係呢,有咩想我買比你,咩都可以,例如可以買過D衫阿鞋阿錶阿之類啦...」 我雖然覺得好開心,但係再麻煩Uncle落去好似唔係太好 我:「唔洗啦...我有呢間大房已經好開心,再麻煩Uncle落去我會過意不去.」 Uncle呆左幾秒,然後大聲笑左出黎. Uncle:「哈哈,咁好啦,既然你唔需要就唔免強你落去,好啦,我出番去啦.」 Uncle同我係門出面揮過手之後,然後關左道門. 正想沖過涼,做埋堆功課個時,又有人敲道門. 我一開門望到 原來係Sarah.佢當時除左頂草帽,我可以更望真佢個樣,真係越望越女神. Sarah:「我..阻唔阻到你.」 佢用一把似怕羞少女既聲同我講. 我:「唔阻唔阻,我正好做完功課.」 Sarah:「咁就好啦 ^ ^ 」 佢比左一個超親切既笑容我. 然後我就同佢就坐左係我張床上面. Sarah:「頭先,我家姐既事你唔好放上心.」 我:「唔會,我一向好少會放一件事上心.」 Sarah你所有事除外 Sarah:「咁就太好啦,我家姐雖然比人個感覺好惡,但佢絕對係個好人.」 我:「我知,一時三刻無啦啦多個細佬同阿媽,都好難接受既...」 Sarah:「阿明 你會唔會好難接受...」 Sarah露出一面Sad既表情. 我:「點會呢,多左咁多只弟姊妺會有咩理由唔開心呢.」 Sarah:「係呢,我一直都好想有個細佬,終於如願以償.」 細佬?你認真架,唔好阿,我唔想你做我家姐阿女神. 我:「係呢,你屋企有幾個只弟姊妺.」 Sarah:「我係第三大既,金髮個個係我二家姐,頭先短髮個個係我細妹,仲有個大家姐,話事話應該番架喎.」 然後就聽到響左一聲叮噹. Sarah:「我家姐番黎啦,我帶你去同我介紹啦.」 佢就用佢隻又白又滑既手捉住我手腕.我條巨龍當場扯扯地,我成個塊面都紅Q晒. 然後聽到一聲 「唉阿」 我就成個人比人捉住失去重心,用手支撐住地下, Sarah正好係我身下,下身已經完全碰到Sarah下身,心口都撞到佢對波.同佢塊面相差只有幾CM. 我feel到條巨龍已經頂到Sarah條白裙唔知咩位,仲感覺到不斷有前列線液流出黎 我用右手仲摸一到摸佢把頭髮,陣頭髮既香氣就好似一個沖完涼既少女咁, 有一陣苿未花既香氣,我一直聞一直聞一直聞,好似係一個花海入面 然後我聽到佢開始急促既喘氣聲,望一望佢塊面,塊面左右邊紅到好似一個蘋果,仲要佢流左點兒汗. 令白色既連身裙都開始透明. 我隱約見到佢個白色bra 仲要係半罩 佢個波我100%肯定係真. 正當我仲想研究佢全身個時,佢用一個用急促既語氣同我講. Sarah:「阿...阿明,可唔可以起一起身.」 我即刻意識到自己既理性番晒黎,即刻彈番起身. 我:「Sorry阿 , 我唔係有心架 ,Sorry阿 大佬.」 我即刻係咁同佢講Sorry,我唔想比佢當變態佬阿. Sarah:「其實應該我講Sorry,係我跌親拉埋你,但下次唔好不停望我全身...我會怕羞...」 佢塊面又紅到成個蘋果咁. 然後佢無再捉住我隻手,就叫我同佢一齊落去. Sarah:「家姐,阿Ben 你好.」 我一望Sarah家姐同個個阿Ben,仆街,咪頭先個死肥仔同摟屌裙女神! 然後個死肥仔拉高左佢把死人聲同Sarah講. 阿Ben:「Sarah,你新請既工人黎架,禁寒酸既.」 Sarah一開始唔係幾明白,見到個死肥仔望住我就知講緊我. Sarah:「佢係我個新細佬加同學,佢叫阿明.」 然後個摟屌裙女神即刻過黎攬住我,仆街,搞到我條巨龍又扯阿 摟屌裙女神:「你就係阿明阿,Hello,我可唔可以都叫你做細佬阿.」 我:「你唔抗拒我咩,我可能係黎分身家架喎.」 條死肥仔聽到,即刻變晒面,好似想食左我咁,肥仔真係肥仔,chock一chock就爆晒D野出黎. 摟屌裙女神:「點會呢,我不知幾想有個禁可愛既細佬,」 佢攬到我更加實,對波我以為Feel到彈下彈下咁撞我. 條肥仔見到我家姐到我實一實,開始有個妒忌既表情. 阿Ben:「好啦,Miki你要放手啦.」 摟屌裙女神聽到就放開左手 Miki:「阿Sorry,我太與奮啦.」 仆街,你地幾姊妺都搞到我碌鳩好與奮. 然後Sarah望一望我條褲,無啦啦講 Sarah:「阿明,你條褲濕左喎,仲要有白白地色既.」 我即刻望一望條褲,哇屌好似射完精咁,仆街啦 呢鑊點搞...

我:「一...一定係我頭先食完雪糕?到條褲,我上去換一換先.」 Sarah:「哦,完來係咁,咦,我條裙都有D白色野但我無食.....」 我即刻用手襟住佢把口,仆街,再講落去會出事架 我:「阿...頭先你先同我一齊食完.」 我即刻拉住佢隻手上番去 Sarah:「阿明,可唔可以...細力少少...」 我望一望隻手,我好似大力左少少捉住Sarah,Sarah塊面又紅到成個蘋果咁 我:「阿,Sorry,Sorry...」 我即刻鬆開我對隻死人手. Sarah:「唔緊要,但我頭先無食...」 我:「好啦好啦,你番房換左條裙先.」 Sarah間房原來就係我間房對面.我一望間房以粉紅色為主,日本風格,間房同我間房一樣大. Sarah:「呢個時間可以自己做自己野,7:00左右時間就全家人係大廳食飯,到時我會叫你一齊落去.」 我:「唔...」 我唔敢直視佢. Sarah:「bye bye 阿明.」 我:「bye bye.」 Sarah笑一笑,然後關左道門. 好啦,換番條褲沖過涼先. 我:「阿,蠍摩蜘阿.」 我全身瞓左係浴缸度.無啦啦聽到有人入左我間房.然後佢就開我廁所門.企左係我廁所門口. 我:「Hel...lo,有...咩事??」我見到泳琦企左係門口,仲要用條白布姐住個身,塊布姐左佢個波一半,我100%肯定有36E. 然後我溶缸前面係有塊玻璃,我睇到出面佢睇唔到入面. 我望住佢望到入晒迷,成個高登J圖既個堆女神咁. 然後泳琦行左係塊玻璃門門口 泳琦:「主人,要唔要幫你刷背.」 哇屌,我條巨龍又扯起左,我望到一個好似日本妺既女仔幫我刷背 自然諗起之前睇過既一套AV,有個女僕幫人刷背,刷完背就幫人洗巨龍,最後比個所講主人中出埋. 我:「好似...唔係咁好既...」 屌,其實我不知幾想比佢破左我處. 泳琦:「主人,你唔鐘意我?」 泳琦露出一面唔開心既表情,企左係門口. 我:「唔係,似終我係個血氣方剛既男性,我驚我既理性會飛走.」 泳琦似乎明白,用番個撲克臉表情. 泳琦:「咁泳琦唔阻主人沐溶啦.」 然後泳琦出番去. 唉屌,我做緊咩阿,屌,咁就無左一次啪啪啪既機會啦,話唔定今次係最後一次啪啪啪既機會阿屌. 越諗自己越on9. 唉算,打飛機先.我望去大家姐,佢用一個好親切既表情笑住望住我,然後輕微向我揮下手. 佢當時換左件衫,轉左着一件白色小背心加一條短白色熱褲. 我望去金髮家姐,佢留意到我望住佢,佢露出一個好似我殺佢全家既表情,仲要佢中指指住我 當時佢無換過衫,仲着住件加大碼波衫,加條波褲,屌你去踢球咩? 我望去Sarah,佢掛住睇書,完全留意唔到我望住佢 當時轉左着住件白色泰迪熊睡衣,好pure好true阿.好想沖去重演頭先個情境. 我望去隔離位個羽晨,姐係我阿妹 當時佢瞓着左,佢塊面好白又好少少肥,好想瘋狂摸佢塊面,然後逼佢講聲哥哥好癢阿. Uncle同我老母行過黎 Uncle:「好,大家食飯.」 然後班工人開始幫我地攞開個飯蓋.我數下有成十碟數. 飽魚雞湯,大閘蟹,魚翅煲,我終於知點解港女個個唔識發育. 然後大家姐夾左舊魚比我 大家姐Miki:「試下,呢條魚係Daddy特登叫蘭姨去五星級酒家拎架. 舊魚係我個口入面,唔洗咬已經滑入我喉嚨,陣魚味係我個口仲停留咁. 我:「好...好食.」 我咁大個仔都未食過咁既魚. 大家姐Miki:「緊係啦,呢條魚成幾萬銀一條架.」 我:「幾萬銀一條魚?」 我嚇到個心離一離,幾百蚊既魚我已經嫌貴,煮條幾萬銀既魚,呢條魚食完唔通我都變大波妺? Uncle:「好啦,家晨,食緊飯唔好講野.」 大家姐Miki:「係係.」 大家姐連續講. 然後,我望一望,羽晨原來想食舊雞,但唔識用筷子.我恥笑左佢幾秒之後,就幫佢夾左舊雞. 羽晨見到我幫佢夾舊雞,本來幾開心但幾秒又露出一個扮晒無野既表情,好可愛阿. 四妺羽晨:「唔該.」 佢係隔離細細聲同我講. 我笑一笑望住佢,佢竟然面紅整跌左隻筷子.我又笑左幾聲. 「好,我食飽.」 金髮家姐講左呢句就頭也不回番左上房. 我望一望佢. Uncle:「阿明,唔洗理佢,我呢個女係咁.」 然後食完飯就到八點.老母走過黎同我講野. 老母:「點阿,呢到.」 我:「你清楚過我啦.」 老母:「哈哈,我初頭以為阿曹佢係個窮鬼,但唔知點解我都會愛上佢.」 我:「難得,難得,Uncle竟然可以將我呢個貪錢老母愛上一個扮窮時既佢.」 老母:「好啦,識晒全家人未.」 我:「就快攻略晒所有添.」 老母:「咁,加油啦.」 老母拍一拍我背脊.我好似覺得老母同Uncle一齊呢排笑多左,對我無再好似以前咁. 無再以淚洗面.講番我細過 我老豆係我小學就死左,我老母無咩親人,唯有依老豆個細佬,姐係我阿叔. 我對我阿叔一家只有兩個字形容,就係仆街. 個仆街成日打我阿媽,仲要佢班仆街仔女完全當我地係垃圾係下人. 我阿媽一出糧就差唔多比晒佢,佢份人又爛賭爛酒,有次仲想強姦我阿媽.然後,我一野推開佢先無事. 佢班仆街仔成日當我垃圾,打我又唔痛,我打番去又叫條仆街黎. 唉 諗番起都幾心酸下. 「阿明,你諗緊咩?」 Sarah超近望住我望到實一實. 我:「無,諗番起以前堆野.」 Sarah:「哦,以前...」 唔知點解Sarah都SAD埋一份. 我:「我係咪講錯咩,你個樣咁SAD既.」 Sarah好似知道我Get錯野,即刻同我講. Sarah:「唔係,唔係阿,只係諗番起我媽媽.」 我唔知講咩落去好,因為我係外人,而且我阿媽仲做左佢繼母. 「細佬~」 佢拉長個細佬個佬字 大家姐係背後攬住我,我背脊Feel到佢對又彈又軟,條小巨龍又扯起左 我望下望Sarah,Sarah面都紅晒,望住我同大家姐Miki Sarah:「家姐...你..見唔到阿明..好..好困擾咩.」 Sarah又急但係斷斷續續咁講. 大家姐:「Sarahh,你第一次同我咁講野架喎,唔通你...」 Sarah成塊紅都面晒,仲好過頭先,我都係第一次見Sarah塊面咁紅. Sarah:「我...我只係當阿明係細佬!」 大家姐:「真係?」 大家姐又拉長個係字 Sarah:「係!」 Sarah大聲講. Sarah塊面紅扑扑,好可愛阿. 大家姐:「阿明緊係你細佬啦,講多次做咩姐~」 Sarah知道自己比人玩,怒羞成怒 Sarah:「家姐!」 Sarah大喊 我都第一次見Sarah大喊.我成個呆左. 大家姐:「睇下,嚇親阿明啦~」 Sarah:「...阿..」 大家姐忽然打斷Sarah 大家姐:「阿明歸我啦,阿明,陪我游水,好嗎?」 我:「但我...唔識游水喎.」 大家姐:「大家姐教你~游啦游啦好嗎?」我:「我無泳褲喎.」 我露出一個好唔願意既表情,因為我好憎遊水同好怕水. 大家姐:「咁阿,下次有機會再游過啦~」 大家姐好似覺得自討沒趣,就行開左. Sarah:「阿明,聽日番學,你諗住點番學.」 我好似完全唔記得左做功課 我:「我要番上去做功課,Sarah,聽日見.」 我頭也不回番左上房.我係二樓行緊番房個時撞到金髮家姐. 着理波boot,一副戰鬥格咁. 金髮家姐:「望乜撚野阿,唔好以為我好似佢地三個禁好對付.」 金髮家姐行到我隔離個時,大力撞左我一下,然後頭也不回落左去. 仆你個臭街,小學雞咩撞撞撞. 唉,番房先,好撚多功課阿屌. 「阿明,阿明,起身啦.」 有一把柔和既女聲,係我耳邊響起. 我:「阿...做功課做到好夜,比我瞓下啦.」 「起身啦~」 我望一望清楚,係Sarah,佢騎左係我身上. 我:「什麼情況?」 Sarah着晒全套夏季校服,白色既上身襯衫,加一條紅色既蝴蝶結,加上一條藍色裙. Sarah:「起身啦~唔起身就~」 佢竟然用佢隻手摸左我條巨龍,咩事,今日Sarah禁淫既. 佢用隻白滑既手上下上下咁擦我條褲. 我:「阿,唔得啦.」「咩,唔得阿主人.」 泳琦企左係我隔離,然後用平時無表情既聲音同我講野. 我:「無野無野,只係頭先發左個夢姐.」 我feel到下面濕濕地,我望一望條褲,仆街濕晒. 我:「泳琦,你可唔可以出一出去,我想沖過涼先.」 泳琦:「泳琦唔明白,沖涼房係個邊,但泳琦點解要離開?」 佢用一個好疑惑既樣望住我. 我:「我習慣房間換衫...」 點夠膽同你講我想去廁所換底褲阿 泳琦:「泳琦明白,泳琦番出去先,有咩需要主人可以係隔離房叫我.」 泳琦頭也不回開門,然後點一點頭就關左道門. 屌,搞咩阿,打完J都夢遺. 望到仲係六點鐘,好,跑過步先. 我沖一沖巨龍,換左條底褲就出去跑步.雖然唔識呢一帶,但我估跑跑下都識. 我一住跑一住望,發現附近所有樓都好犀利,任何一棟我估都成億. 望下個天,個天依然黑黑地,仲未出太陽,今日天氣幾好,比琴日更涼,可能就快12月. 「咦,阿明?」 我望一望後面,原來係大家姐Miki. 我:「家姐,早晨.」 死火,唔覺意講左出口. 大家姐Miki:「細佬~早晨.」 見佢好似唔介意鬆左一口氣. 大家姐繼續講 大家姐Miki:「估唔到,你都會禁早起身跑步.」 我:「跑下步,全日會精神好多.」 大家姐Miki:「咁又係,阿明,可唔可以除左件衫.」 除左件衫?

我:「除衫?」 我疑惑咁問大家姐,做咩無啦啦除衫呢,雖然呢到無人,但呢到個D野好似同大陸蝗無分別. 大家姐Miki好易好與奮咁,係咁催我. 我就即刻除左件U記純色Tee,正想除埋條褲. 大家姐Miki:「哇,果然好多肌肉~」 大家姐望住我身上堆腹肌胸肌,然後又諗住攬我.我用雙手阻止佢. 大家姐Miki:「阿明,你唔鐘意大家姐阿?」 大家姐露出一個SAD既表情. 我:「唔係,只係我流左好多汗,體臭比較犀利.」 大家姐Miki:「唔緊要啦~」 佢又即刻攬住我,對波又係我個身彈下彈下. 但巨龍今次無扯起,可能射得太多次.然後,無啦啦諗起Sarah個夢就想問下Sarah既野. 我:「係啦,家姐,Sarah係點樣既人.」 大家姐Miki:「點既人?可愛既女仔囉,係唔係呢阿明~」 大家姐露出一個好奸既表情,佢一定已經知道我鐘意Sarah.我塊面都好似紅Q左,唔敢再望大家姐. 大家姐Miki:「哈哈,真係又坦率又可愛.」 大家姐望住我笑緊. 我:「家姐,唔好玩啦,我真心想知Sarah既野,點解Sarah係學校同屋企係2個人?」 我好認真望住大家姐咁樣講. 大家姐Miki:「我唔可以同你講咁多喎~只係可以講呢個係家母訂下既規則.」 姐係你地既老母?唔係死左架咩? 跑跑下,已經跑到番大宅門口. 大家姐Miki:「好啦,我行先,希望你可以理解Sarah係咩人啦~」 大家姐向企起門口既我揮一揮手,就跑左番入去. 其實我好似好熟Sarah又好似唔熟Sarah咁. 我到底同Sarah除左同學姊弟之外,算唔算朋友呢? 然後望到手錶6點34分,我就拿拿林番上房,沖個涼準備番學. 我:「好,六點搭十.」 我開門個時,見到Sarah同時開左門. 我望到Sarah,Sarah好似唔夠精神,我望左佢幾秒先望到我.我見Sarah着住個我個夢一樣既衫 自然又唔敢望佢.「阿明,早晨.」 Sarah望住我露出一個好生硬既笑容. 我:「Sarah,早晨.」 我就同Sarah一齊落樓. 我:「Sarah,你好似唔夠精神咁喎.」 Sarah:「係..係咩.」 Sarah好似唔係幾想講野,我就無再講,然後落去坐左係我隔離. Uncle:「好,大家食早餐.」 我望下隔離左右見唔到二家姐,就問Uncle 我:「Uncle,二家姐呢?」 Uncle笑一笑望住我. Uncle:「阿May佢平時唔時都唔食早餐.唔洗理佢架啦.」 然後我哦左一聲又繼續食早餐. 早餐,係超級安靜既環境下好快就食完. Uncle送我同Sarah,羽晨一齊到門口. Uncle:「阿明,要同Sarah一齊搭車番學?」 Sarah塊面黑住咁望住我,好似要我拒絕咁. 我:「唔洗啦,我習慣踩單車番學.」 Uncle:「咁好啦,ByeBye,小心阿.」 我就騎左上我架RB度,架單車我蓄左成年先買到,成四皮幾野,Carbon槍手,碳架. 一住踩我一住諗,Sarah好似又變番唔熟悉既人咁. 到底係唔係我做錯咩呢.踩左大約三十分鐘,終於到學校前面條馬路. 「hi,小明,又踩車番學阿.」 聽到把女聲之後,我望一望後面,原來係Anna. Anna生得都可以話學校數一數二靚女,有一把淺金既頭髮,五觀端正,皮膚白到好似外國人咁. 聽講佢老母係法國人,係個法中混血兒.如果要形容,好似個公仔咁. 不時有班毒撚向佢表白,佢成日話唔收兵,之前偷睇佢whatsapps 至少六,七個兵仔. 可惜係一個飛機場,我完全零興趣. 我:「Anna哥,早晨喎.」 因為佢平胸又成個男人咁,所以我同我班fd都叫佢Anna哥. 然後佢一野踢我架車,搞到我連埋架車差D跌. 我寧願佢踢既係我,都唔好踢架車. 我:「屌,咪撚踢啦.」 Anna佢好似好唔鐘意人地叫佢Anna哥,不過佢又唔太抗拒所以我地都無理. Anna:「再叫我Anna哥,我拆埋你架車.」 然後,终於轉左綠燈,我地繼續行. 我:「唔叫囉,叫Anna姐啦.」 Anna聽到我咁講好似幾開心,笑笑口同我講 Anna:「多個兵仔都唔錯~所心,我會編你做大元帥.」 然後奸笑望住我. 我騎左上單車,然後同佢講. 我:「我先唔做飛機場隻兵.」 聽到佢講左聲法文粗口之後,我就拿拿林踩左上山. 我呢間學校自資學校來,一年學費都十幾萬銀.當然我呢D窮撚就唔洗交禁多. 因為讀呢間學校多數都係有錢仔,我呢D窮撚先叫稀有. 佔地六萬平方米,有個足球場,連陸運會都係學校舉行. 呢間學校仲要年年都勁多不同有錢仔加有錢大陸蝗報. 我呢個讀書唔勁,運動一般既窮撚入到都叫奇績中既奇績. 而Anna聽講都係住豪宅,但住邊就唔清楚. 踩下踩下就到學校拍單車位. 單車位有十幾個,但會用人拍單車只有我同個高Form,不過見過幾次同佢say hi都0鳩我. 其他人多數都司機車番我,一係就老豆老母係第二條街於佢落去,然後行過黎. 番到學校,又比班有錢仔用奇異既眼光望住. 原因?有一日要交減免學費通告,然後比個有錢既死肥仔望到,之後班上就有一班人歧視我窮. 「明哥,又比班傻鳩望住喎.」 我望一望後面,都估到阿威.然後就一齊行去班房. 佢都係個有錢仔,不過覺得個班有錢仔太無聊埋左我堆.同我同一班坐我後面. 踼波超勁,踢緊港隊,加上幾靚囝,不時都有女想埋佢身. 我:「日日都望架啦,有日唔望我會唔自在.」 然後,阿威次次都會問. 「有無興趣同埋阿惠搞鳩佢地先.」 我:「你日日咁問唔撚厭架咩?」 阿威:「屌,好撚無聊阿嗎,想搞D事玩下.」 我:「加油,總之唔洗遇我.」 吹下吹下水,就行到班房.阿威同我行到去個時,全班吹緊水勁大聲無啦啦靜晒. 個個都細細聲同前後左右講野,然後有d就啤住我. 「犀利下,一番來就全班焦點.」 我拉開張凳坐底.然後望住前面,前面就係的三個朋友其中之一個,阿惠. 唔好以為佢叫阿惠就女人,其實係個男人黎,不過佢係中產住緊私人樓. 學校籃球隊乙組隊長,飛機頭加上黑黑地幾大隻又開朗,都有唔少女埋佢身. 我? 只係突顯佢地有幾靚仔既陪襯品. 「仆街明.」 望一望就見到Anna係我隔離. 阿威:「又做咩驚嬲我Anna哥阿下,想我打你阿.」 阿威用一個扮嬲又带點輕浮既語氣同我講. 然後Anna用手全力扭阿威耳仔,佢一扭成隻耳都紅Q晒. 阿威:「痛,sorry,Anna姐.」 Anna聽到之後,先放開左手.然後,入左番埋位. 阿惠:「Anna哥,轉左書包喎.」 Anna望一望阿惠,好似好開心咁同講. Anna:「終於留意到啦,呢條仆街我同佢打招乎特登show比佢睇都留意唔到.」 然後我望一望佢地,先發現條仆街係講緊我. 我:「哦,轉左書包阿~幾襯你阿.」 Anna聽到面都紅左,望到佢想講野又唔講既表情,然後坐左低左,佢坐係我隔離. 阿威見我地Dead air,之後就講 阿威:「阿明對所有野都無興趣架啦,除左Sar... 我留意到即刻禁住佢把死人口. 我:「仆街,咪周圍講啦.」 我細細聲同佢講. Anna聽到,無啦啦好似成個精神晒.即刻係咁問阿威. Anna:「除左咩話,我聽唔到.」 阿惠:「阿明,味同Anna講囉,反正都係fd.」 我諗一諗,都係算,始終暫時唔想同女仔講住 我:「有機會一定同你講,Anna哥.」 Anna:「你話架.」 然後,打鐘就停左再講野. 然後小息,我地成班煒威惠就落左去食野. 阿威:「wo,我地又係全場焦點.」 我望一望周圍,又成班有錢妹望住我,入面仲要咩班都有. 搞到我地左右有枱都無人敢坐. Anna:「班八婆真係好撚黑人憎.」 Anna頭先聽到佢話我死窮鬼垃圾之後,想一野推開佢地,最後比我同阿恵全力阻止佢先取消呢個念頭. 阿威?當然火上加油啦. 我:「算啦,唔好搞禁多事.」 Anna聽到嬲嬲地,同我講. Anna:「你唔嬲架咩?佢地咁樣講你喎.」 我:「無所謂,佢地要點講就點講,反正唔重要既人點講都唔會影響到我.」 係,的確無所謂,自從F.1開始,已經講到呢家F.4,我一早已經無咩所謂. Anna:「你真係太好人啦,如果係係我一早過去一巴又一巴車落佢塊面度.」 阿威:「如果係我都會打鑊去,Anna哥不如去搞鳩佢地.」 Anna:「擇日不如今日,就E家.」 佢地兩個越傾越大聲,搞到我同阿惠都想扮唔識佢地.

話咁快,就到lunch. 阿威:「阿明,出去食?」 我地學校F.4先可以出去食.但學校食飯都就比較平.但係劣食囉. Anna:「食,皇之家啦,好耐未食過日本野阿.」 Anna捲一捲把淺金既頭髮,然後扮可愛希望可以令我支持佢既意思. 我做出一個扮噁既表情,佢就扮嬲啤住我.八婆 鬼叫你扮可愛. 阿惠:「緊係食學生餐啦,大大塊雞扒二十八蚊仲要包野飲,唔係唔食阿馬.」 阿惠一向鐘意食扒,牛扒羊扒豬扒都照食. 阿威:「no,no,no,咁係食譚仔,劣食首選.」 阿威就日日喊食譚仔,但日日都無人buy佢. 我:「不如...學校食啦,今個月我未出糧.」 屌,我頭先仲想禁錢,見到戶口99.8,禁唔到出黎,仲要麥記未出糧,搞到又食三文治. Anna聽到好似小學生咁喊. Anna:「唔阿唔阿,日日都學校食,我食到厭啦.」 阿惠:「阿明,無錢我借比你囉.」 阿惠攞個銀包出黎睇,我隱約都見到有幾張金牛,屌,我都想長期幾張金牛係身. 我:「唔洗啦,你地三個出去食啦,我學校食就可以.」 Anna望住我,用氣鼓起左左右腮. 阿威:「好,我地出去食,阿明 bye~」 Anna:「但係...」 阿威:「好,行lu.」 阿威用力推走Anna,然後同阿惠向我揮揮手就走左. 唉,去飯堂啦,雖然叫飯堂,但都只係得三文治,公仔麵之類劣食. 我叫左個三文治然後就諗住去天台食,天台呢個地方長期都無人,對我呢D毒撚黎講絕好. 正當我行番班房拎水個時,見到Sarah係我班房出面,好似想行過去我個班行左幾步又行番番去原位. 搞到D班同我個班E班,唔出去食飯個班人都望住佢. Sarah係學校公認女神,自然十分受人注目,好似我個班都有好多有錢死毒撚鐘意佢. 但佢出現係D班同E班門口係無可能既事. Sarah係A班,係新校舍四樓 而B,C班都係新校舍. 之後D,E兩班先會係舊校舍.因為學校係行按成績分班既關係. 我地D,E兩班會比B,C,D班多一位班主任,更受到學校關注. 雖然新校舍同舊校舍有天橋駁住,但都有幾百米先行到舊校舍. 正常A班既學生係無可能行去舊校舍. 而我諗住番班房個時,Sarah就捉住我個時 D,E班兩班起晒哄咁.見到有幾個毒撚FF Sarah搵佢點知搵我個個樣,個心舒服晒. Sarah細細聲講 Sarah:「我地去個無人既地方講野.」 我:「去天台?天台一定無人.」 Sarah:「好,咁快d行走.」 Sarah好似好急咁. 我:「等等,我未拎水.」 我狗沖番班房拎左枝今朝買既水,準備出去,Sarah係班房出再黑面望住我. 我緊係無可能比班柒頭接觸到我個女神. 我行到出門口,搵個身擋住Sarah個身影. 我:「Sorry,我地行啦.」 我望住呢班成日笑我窮既死毒撚講. 佢地個樣好似想喊咁,阿,個心舒服死. 然後行開左一陣,見到發現見到我減免學費F.1笑到我F.4個條肥仔竟然喊左. Sarah果然係只屬於我既女神. Sarah:「你望緊邊個?」 Sarah疑惑咁望住我. 我:「無,行啦行啦.」 我開心到笑左出黎然後,我舊校舍班房樓層都係四樓. 行左一層就到天台道門出面. Sarah望一望我,指一指道門出面個牌. Sarah:「阿明,禁止內進喎.」 我:「唔洗驚,呢到係我同班fd既地頭.」 我拎一拎鎖匙,然後插人鎖匙口就開左道門.點解我會有鎖匙? 原因係之前係廁所執到條寫住學校天台同新校舍天台既鎖匙,然後我同阿威幾條友上去開. 又真係開到,之後多數我地食飯都呢到食. Sarah:「的確,係個幾好既地方呢,又有瓦遮頭.」 我:「好啦,你想同我講咩?」 我坐底我地之前買既軟墊,拍一拍就坐左落去,然後Sarah見到我坐都跟住坐底. Sarah:「其實呢...然後呢..阿,好難開口阿.」 Sarah用雙手禁住腦袋,頭望向下同我講. 作為一個專業既毒撚,我緊係會FF啦. Sarah唔通同我表白? Sarah開一開三文治,我發現佢都係同我一樣食吞拿魚治.然後我又開三文治,同佢一樣咬左一啖. Sarah:「阿明,可唔可以幫我.」 吓,唔係表白阿,無啦啦有咩要幫到一個係學校完美既女神. 我:「好阿,你講黎聽下.」 我又咬左一啖三文治,然後開左枝水飲. Sarah:「可....可唔可以同我一齊接羽晨放學?」 Sarah既說話帶左一點羞澀既氣味. 我:「羽晨?唔係蘭姨接開架咩?」 Sarah:「蘭姨今日請左假,司機又去左接Daddy,所以Daddy頭先打比我要我接羽晨放學,但...」 我地學校係比帶手提電話,可以係上堂之外任何時間用,當然早會上堂響都會有紀律處分. 我:「但?」 Sarah:「我...唔識路,因為我除左港島區之外未自已出過去九龍新界.」 我望到Sarah好似眼濕濕咁,平時好似完美咁既Sarah,竟然係路癡. 哈哈,以後仲唔食住佢. 我:「好阿,放學見?」 Sarah:「3:30 你班房門口等好嗎?」 我地明明三點就放學,做咩三點半先等? 我:「ok,就3:30,我班房門口等.」 Sarah:「唔...」 我瞬間覺得Sarah好似一個無助既小女孩咁. 然後無啦啦聽到有人開門,我同Sarah即刻嚇一嚇係一個暗角位迫埋一齊. 我同Sarah迫埋一齊好似攬咁緊,佢對上圍係咁撞到我隻手.搞到巨龍哥又扯扯地. 然後,無啦啦聽到個男人聲. 「阿明,係到嗎?」 我望一望出面,原來係阿威,阿惠同埋Anna.點解阿威佢地有鎖匙,因為我地出去配左四條 然後我地4個一人一條.我示意Sarah無事,我地就一齊行左出去. 我:「你地唔係出去食咩.」 阿威:「Anna哥話驚你寂寞,係咁叫不如番學校食,不如拎走,最後我地都頂佢唔順.」 Anna用手中裝滿食物既膠袋撞一撞阿威 Anna:「你禁多野講,一定唔想食野啦~」 Anna用一個好陰深既表情,搞到阿威漂晒冷汗. 阿威:「好啦好啦,大家坐底...」 佢地好似終於留意到我後面. 阿威:「咦,呢個咪全能型女神Sarah.做咩會係到架」 然後佢地三個用唔同既眼神望住我. 阿惠都係用平時既眼神,好似覺得無乜野咁. 阿威就用一個渺視既眼神,仆街,一定要我講晒出去啦. Anna就啤住我,好似我殺佢全家咁. 我:「丫...哈哈哈,Sarah你介紹下自己先.」 Sarah係坐墊企左係身,慢慢行過黎.又變番平時學校完美女神既樣.明明頭先仲飄晒眼水. Sarah:「你好,我叫曹曉晨,叫我Sarah就可以.」 我撞一撞Sarah同Sarah講. 我:「叫你自我介紹咩,講句hi或者hello咪可以囉.」 Sarah:「頭先你先...唔...」 當Dead air緊個時,阿威無啦啦勁大聲講. 阿威:「哇哇哇,真人既Sarah阿,可唔可以比我摸下.」 Sarah聽到即刻又面紅,然後企左係我背後. 我全力阻止佢繼續前進. 阿威:「比我摸下啦,阿明,唔好禁獨食,又話fd喎.」 我:「no way,只有呢件事絕對唔得.」 阿威:「女人如衣服,咁都唔比摸下,阿明.」 我望一望Anna,同阿威講. 我:「要摸就摸Anna啦,Sarah就點都無..無可能.」 然後,我全力推開左阿威,好彩平時踩下車跑下步姐,唔係我一早瞓低左. 阿威:「獨食鬼,阿惠,係唔係.」 阿惠:「又話兄弟喎,明哥终於破A0都唔同我地講.」 阿威:「仲要摸下都唔比.」 阿威係到扮喊.屌,唔好成日起哄啦. 我:「我同Sarah都唔係咁既關係,只係.」 Sarah無啦啦企左係我隔離細細聲同我講. Sarah:「我要走啦,阿明,記住放學件事.」 我:「哦.」 Sarah就頭也不如落左去. 我:「睇下,你地嚇親人啦.」 阿威:「又關我事,正常見到我同女講比我摸下,D女濕晒都似啦.」 然後,我見到Anna係門口入番黎. 我:「咦,Anna哥,頭先去左邊.」 Anna好似無咩精神咁,同我地講. Anna:「無,頭先去左廁所,仲有我唔食啦,落番去先.」 Anna同頭先好似2個人咁,頭先明明咁精神又開心,Sarah一走就咁Sad. 唔通,佢係sheshe?阿威:「屌,阿明又搞嬲Anna哥.」 然後阿惠又望住我.好似真係我搞嬲Anna咁. 我:「我幾時有激佢阿.」 阿威:「唔理你,拿,呢兩盒壽司係Anna哥買既,佢仲要驚你唔夠飽買一盒比你食.」 阿威將兩盒壽司放到我手上,然後再講. 阿威:「你唔搞番掂就絕交,咦家就一點,仲有廿五分鐘,我番到班房Anna仲係無精神就係咁先.」 我:「姐係威脅我姐.」 阿威:「擺明,快D行啦,仆街.」 阿威推我出門口,我就慢慢行番去班房.番到班房,Anna果然唔妥,隔離仲要有條毒撚係咁講野. 平時Anna會笑笑口都會講佢好煩叫佢走,但Anna竟然扒左係枱,捲一捲頭髮,聽條毒撚講野. 我就行去Anna身邊,同Anna講. 我:「做咩阿,Sorry囉.」 Anna無理我,繼續玩佢個把淺金又好做完負離子咁既頭髮.然後條毒撚竟然同我講. 毒撚:「行撚開啦,見唔到Anna姐嫌棄你咩.」 我火都黎埋,條毒撚竟然咁講野搞到我地位好似仲低過佢咁.我即刻發火同佢講. 我:「死撚開啦傻鳩,我同Anna講野關你撚事阿.」 條毒撚好似驚左我,然後斷斷續續同我講. 毒撚:「我...我同Anna姐講野先架喎.」 我:「拿,我就要同Anna食飯,你再阻住我,我就叫埋我2個fd cap住你磨全校最粗個條柱.」 Anna即刻望一望我,佢隻眼都紅晒,好似喊完咁.我即刻覺得佢原來禁靚女. Anna同條毒撚講. Anna:「無你既事,你走啦.」 條毒撚一邊自然自語一邊行開左. 我搬左張凳過去同Anna坐. 我:「搞咩阿,做咩無啦啦喊阿.」 我一邊開盒壽司一邊同佢講. Anna:「無...無野.」 Anna一又捲頭髮.佢一好開心或者唔開心就會捲頭髮.咦家就一睇都知唔開心. 我:「咁食野啦,你唔係話好想食皇之家架咩?」 Anna:「我無胃口...」 我:「我餵你啦,啊.」 我諗住玩下佢,引佢發嬲,有番精神,點知佢又真係伸個頭食左我手上個件蛋壽司. 我先留意Anna雖然表面上好似成個男人咁,但呢一刻軟弱都成隻貓仔咁. 我拎多一舊蛋壽司放係佢個口前少少位置,佢合埋眼慢慢向前咬開一半.然後又食埋我手上既另一半 比我既感覺好似一隻貓仔咁.要人餵先肯食野. 然後我望到坐係第一行班毒撚又係到狠狠咁望住我.我就用一個奸奸地既表情望向佢地仲有揮一揮手. 我:「點阿,開心番未阿,Anna.」 Anna好似有番D精神,然後鼓起左右腮同我講. Anna:「餵多我食幾舊就同你講.」 我:「再食就肥囉.」 Anna:「我...我先無禁易肥.」 Anna露出左個扮嬲既表情,扭左個頭向另一邊,而正好扭左去毒撚個邊,即刻望番番黎. 我:「咁黎多舊丫,阿.」 我拎多舊蛋壽司比佢,唔好問點解次次都餵蛋壽司. 因為兩盒所有壽司都係蛋壽司.佢鐘意食蛋壽司鐘意到只會買蛋壽司食. Anna捲一捲佢把淺金既頭髮,然後後向前咬開一半,再慢慢食完再食埋另一半. 我:「乖~」 我摸一摸佢個頭,D頭髮真係好柔軟,好好摸,仲有好大陣茉莉花既香味. 佢露出左一個好滿足既表情比我睇.雙眼閉起望住我露齒笑. Anna:「好啦,我飽啦.」 Anna摸一摸個肚,見到都漲起左少少.阿,好想瘋狂摸佢個小肚腩阿. 我:「其實,頭先做咩喊?」 Anna又露左個好Sad既表情,我見到就廢事再問,仲有十分鐘炸. Anna:「阿明,你同Sarah拍緊拖?」 我聽到咁講個心嚇到離一離,FF比佢發現左我同Sarah拍拖既秘密. 但我同Sarah根本連朋友都唔知係唔係. 我:「無可能,Sarah有咩可能睇上我呢個又窮讀書又廢既垃圾.」 Anna不停係到笑,仲越笑越大聲. Anna:「咁又係,Sarah學校女神喎,有咩可能睇上你呢個平凡人.」 我:「咪係,你唔係因為呢件事喊阿馬?」 Anna塊面都紅晒瞪大對眼,即刻同我講. Anna:「邊有可能阿,你傻左阿...哈..哈哈.」 然後就望住前面無望住我. 我:「以後唔開心就同我地講啦,你唔講我真係唔知你做咩喊.」 Anna:「好,但應承我,以後唔好見Sarah好嗎?」

我又嚇一嚇,到底關Sarah咩事. 我:「唔得,就算我唔特登見佢都會日日見到佢.」 係阿,我地住同一間屋,佢仲要住我對面間房. Anna聽到又開始Sad Sad地. Anna:「點解會日日見到佢?明明佢新校舍,十年都唔會黎舊校舍一次.」 死啦,點同佢講好呢. 我:「佢早會會上台讀宣佈丫嗎,我好難見佢唔到.」 我無正面望住Anna咁同佢講. Anna:「好,除左呢樣之外,就唔好再見Sarah.」 Anna用一個好認真既樣望住我. 我:「唔好再見就其實好難既,有時考oral又可能撞到,旅行又可能撞到....」 Anna大喊. Anna:「丫....無野啦.」 Anna向我大喊完之後就又扭個頭去另外一邊. 然後,阿惠同阿威就係門口入番黎. 阿威:「Anna哥開心番啦.我地明哥手勢好唔好姐~」 阿威企左係Anna隔離,用一個輕浮既語氣講. Anna一拳打落阿威個肚度,阿威成個跪左係地下. Anna:「我手勢仲好阿,洗唔洗執多濟.」 阿威:「Sor..sorry,Anna姐.」 阿威禁住個肚,望向地下同佢講. 然後Anna聽到就係到係咁笑,我望一望阿惠,比個good job既手勢佢.佢都比番個比我. 話禁快,就放學. 阿威就去左足球隊練習.阿惠就去左籃球隊練習.Anna就好似有重要事做一放學就走左. 搞到我一個on99咁坐左係班房.班房當時又無人,搞到我唱起歌上黎. 「那年18 母校舞會 站著如嘍囉.」 「時候我含淚發誓各位必須看到我」 「十七歲那日不要臉,down左...」 當我唱得入神既時候,無啦啦聽到有把女聲同我講. 「down左咩?」 我望一望右邊,仆街,原來係Sarah,比佢望到我唱歌,媽,好柒阿. 我:「我無聊得濟唱歌姐.」 Sarah:「哦,但我未聽過既.」 好難同佢講呢首歌係我上高登聽既,聽聽下仲要聽到上左癮. 我:「劉華唱架呢首歌,都好耐歷史架啦.」 好難同佢講呢首歌改左之後所有內容都關AV事. Sarah:「哦,原來你鐘意聽禁有歷史既歌.」 然後,我就起身同Sarah一齊行舊校舍走,舊校舍直出行一陣,就到左泊車位.Sarah:「阿明,呢架就係你既單車?好靚阿.」 Sarah望住我部單車,對眼發晒光咁講. 我:「還可以丫,哈...」 我得意忘形笑左出黎.佢係第一個讚我架戰駒靚既人.然後我地就行出校門,準備去地鐡站. Sarah:「阿明,可唔可以借比我踩下.」 Sarah用一個苦苦哀求,但我從來都唔借車比人踩,因為架車就好似我條女咁,花左傷左真係會心痛. 我:「你識唔識踩?」 我用一個疑惑既眼神望住Sarah,Sarah望到我呢個眼神好似嬲嬲地. Sarah:「阿明,你一定懷疑我識唔識踩單車.」 我:「唔識踩就無可能比你坐上去,一係番到屋企教你踩啦.」 Sarah:「我識踩囉,我仲可能踩得好過你添.」 Sarah鼓起左兩腮望向天咁講. 我:「係係,番到屋企就知囉.」 我笑一笑望住Sarah,想望多Sarah幾眼,但好似望幾耐都唔足夠. 然行行下就行到去地鐡站.當我落緊樓梯個時,Sarah企起到唔行. 我:「Sarah?」 Sarah:「我...我第一次搭地鐡...聽人講好似過山車咁,我...我好驚.」 你到底聽邊個講搭地鐡好似坐過山車咁,如果好似過山車咁,一早無人去OP啦. 仲有佢第二個弱點,發現佢平民做開既野佢未做過. 佢個樣似乎真係好驚咁,樓梯都唔敢落,仲要震晒企係到. 我:「無野架,Sarah. Sarah:「但係...」 我廢事講禁多野,我捉住Sarah隻手,今次係真係捉手唔係手腕,係手阿. 我feel到好滑,不自覺想摸多幾下,好想瘋狂摸Sarah阿. 我:「好繼續行,呢到C出口,要行十幾分鐘先到大堂.」 Sarah係咁望一望周圍,好似發現新大陸咁. Sarah:「好靚.」 佢望緊地鐡站周圍. 我:「仲有排行,一陣去到又一城仲靚阿.」 佢阿妹間小學上網Google過好似九龍塘附近. Sarah:「又一城?我只係聽過未去過,點架我想知我想知.」 Sarah好似個小朋友咁問我,搞到周圍個個都望住我地. 我:「Sarah細聲小小,周圍D人都望住我地啦.」 Sarah望一望周圍,塊面都紅晒,阿,好想摸佢塊面阿. Sarah:「Sorry,阿明.」 我:「咁又唔洗,同我呢個美男子出街難免周圍既人都望住我.」 Sarah聽到,好開心但細細聲係到笑. Sarah:「好明顯望住我啦,我係一個全能型女神喎.」 我:「太可惡啦,要教一教訓你.」 我就係咁R Sarah全身,引到Sarah哈哈大笑. Sarah:「好癢阿,阿明,哈哈哈哈...我知錯啦.」 Sarah望住我飄晒眼水,面又紅晒,完全無晒學校個種女神風範,我即刻拎部手機影低佢. Sarah望到又扮嬲同我講. Sarah:「阿明 Del左佢,快快快.」 我:「no,我要留念,Sarah笑既樣真係太可愛啦.」 Sarah又鼓起兩邊腮同我講. Sarah:「唔可以比其他人睇,ok?」 我:「ok,it is we 小秘密.」 Sarah:「好爛既英文,哈哈.」 行下行下,講下講下就到左大堂. 我:「Sarah,你有無八達通.」 我望一望後面既Sarah,Sarah望住部售票機好疑惑部機點樣用咁.然後,我行去Sarah隔離. 我:「首先,禁地點.」 我就禁左九龍塘,佢好專心咁聽緊我講野. 「然後就入錢,嗱,你試下啦Sarah.」 Sarah就戰戰競競咁禁左九龍塘,然後入一千蚊入去個時,點知過左一陣彈番出黎. 然後又好似飄晒眼水咁望住我. 我:「有無銀仔阿,土豪.」 Sarah就係銀包拎左個十蚊.然後入落去.終於過左一陣彈左張飛出來. Sarah:「阿明,你望下,我成功左啦.」 佢好似個小朋友咁大笑,又搞到全場人望住我地,但見到有唔少人都因為Sarah個樣而一直望住Sarah. 無計,我條女就係禁靚~.我:「Sarah,我拆碌先,等一等我.」 我扭開前面舊快拆.準備拆前碌. 而Sarah?低望住我,我個時扭開緊快拆. Sarah:「做咩要拆碌既,就咁推去唔會仲方便咩.」 我:「你想我比人罰五百?」 我用雙腳夾住前碌,跳一跳個碌就甩左.我就拎起個碌. 然後起身一望見到一個?住我地校服既男學生企左係到 右胸有一個,學生會紅色既徽章,佢有一八五既高度,皮膚幾白,好似鬼仔咁,頭髮完完全全係金色. 佢體型幾大隻,佢當時望住望住緊Sarah.然後佢開口 金髮學生:「Sarah,你想去邊?」 金髮學生用一個絕對既語氣同Sarah講.Sarah聽到頭都低左落黎. Sarah:「我...我要接羽晨放學.」 估唔到學校中禁強勢既Sarah語氣都弱左落黎. 金髮學生:「呢D野交比下人做就可以囉,你係千金小姐,點解要做呢D野?」 Sarah越聽就越唔敢同佢講野,個頭只係點左一下好似應左佢咁. 金髮學生:「我打比Uncle,睇下點解要Sarah你接羽晨放學.」 Sarah聽到即刻同佢講. Sarah:「阿偉唔好阿,Daddy知道會罵死我架.」 Sarah講完個時個身仲係咁震. 姐係接阿妹呢件事並非Uncle叫Sarah做. 金髮學生:「唔得,你係曹家既三小姐,如果有咩意外我點同Uncle佢地交代.」 金髮學生既語氣就好似一個絕對既統治者咁,任何話都改變唔到佢決定. Sarah只係係咁係到震,我英雄救美既時候要黎啦. 我:「喂,你係乜水.」 我望住金髮學生同佢講,佢好似無理我繼續望住Sarah. 金髮學生:「我決定左打比Uncle啦,希望你以後可以明白自己個身份.」 金髮學生拎左部iphone6出黎,然後係手機慢慢禁,好似禁比Sarah睇咁. Sarah低頭同佢講. Sarah:「阿偉,我知道啦,我會即刻番屋企,仲有以後都唔會再自己出街.」 金髮學生停止再禁手機,然後摸下佢個頭同佢講. 金髮學生:「你明白就好,Sarah,我都唔想禁嚴格對待你.」 然後就講左一句我個心痛到無得再痛既說話. 「只因為你係我既妻子.」我:「咩話老婆?你秤都未夠喎,你ff都唔好講出黎好嗎?妻子?你睇動畫睇上腦阿?」 我望住佢講,佢終於正面望向我.搞到我都有D驚驚地.然後我踏出我第一步,搭一搭佢膊頭. 我:「FF呢樣野,係男人都做過既.」 然後佢望一望佢膊頭,就一野打走我隻手,仲要啪一聲大大力咁. 金髮學生:「Sarah,呢位係邊個,雖然佢係我地學校學生,但我真係無印象.」 Sarah:「我...我唔識佢...」 Sarah D頭髮遮住隻眼加上佢個頭望向地下,所以我睇唔到佢咩樣. 金髮學生:「哦,姐係外人啦.」 金髮學生行過黎,係我耳邊講. 金髮學生:「再理我地就以後都唔洗出現係.」 佢指一指學校個徽章 「呢間學校.」 我望到佢個樣同聽到佢既語氣,就知佢係認真,再講落去我真係可能會唔洗再係學校留下去. 我:「即使會咁樣.」 我用一個好有鬥志既眼神加上我輕輕將個嘴向右移一移.好似奸笑緊. 呢個表情係我遇到自己拼命做一件事先會做比人睇. 我:「但眼白白望住我女神比人搶走,我寧願死左佢算,金髮既死mk柒頭皮.」 我用一個越講越大聲既聲量同佢講.我好似比左個出乎意料既反應佢,金髮學生望到呆左一陣. 金髮學生:「咁,陳煒明同學,你以後唔洗再係學校出現.」 金髮學生又用一個絕對既語氣. 金髮學生:「你可以走,我地學校既事你呢個外人理唔到.」 我火都黎埋,呢條金毛撚樣當我係邊個,我假假地都讀左四年,雖然成績差但都有頭十 佢一句說話就可以踢我出校? 我準備一拳全力打過去個時,Sarah無啦啦大喊. 「阿明,停手!」 搞到全個地?站既人都望住我地,但全個地?站既人都只係幾個人.佢地望一望又繼續行. 「阿偉,唔好理呢D粗人,我想你送我走.」 Sarah望住阿偉同佢講.我當時望住Sarah,好似眼水都就快飄落黎咁 阿偉行走Sarah度 「咁Sarah.」 阿偉拖住Sarah隻手,勁近望向Sarah. 「我地走啦.」 阿偉錫左Sarah個嘴一下,Sarah無反抗到,呢一下仲好似好自然. Sarah同阿偉一住拖手一住行.佢地行到我睇唔到佢地時候. 我終於全身跪左係地下,然後眼水不停飄落黎,仲不自覺係到喊. 留下的只有我,需要的人卻不在.

過左一陣,就有人過黎問我. 係咪有事阿,先生.更離譜同我講係咪唔見左媽媽. 屌一望就知我中學雞,仲唔見媽媽. 我起左身然後扶起架戰駒,裝番個琭,同個職員講無野,就行走左. 屌,頭先好撚柒阿,毒撚扮型仲要趴係地下喊. 越諗就越想搵棟樓跳落去,結束短暫又on9又柒既一生. 然後行番上去行人路,周圍踩周圍踩. 我發現真正無時無刻陪我,只係呢條女.然後我決定左放棄. 毒撚有咩可能夠個金毛MK鬥爭女. 踩踩下就番到屋企門口,我望下隻錶都有十點啦差唔多.然後,踩緊番入去個時 見到有架車都係同我一齊入門口,我望一望入面. 我:「Anna?」 Anna着左一身白色長裙禮服,個頭set到好似個D外國大名星咁. Anna望到我之後,同司機講左幾句野,就落左車. Anna:「阿明,你點解知我住係到既.」 Anna睇到好一個好驚訝既神情望住我. 我:「真實我都係住係呢到.但總之好多原因啦.」 我地一邊講,一邊行左去門口個門口個公園. Anna:「阿明,今日你話要同我講既野,可唔可以同我講.」 我都想搵個人講心事,而且係Anna我信得過. 諗番起都做左兩年幾朋友,當時佢係轉校過黎,一出現就全班焦點. 點解我同阿惠佢地同Anna成日一齊行,我都唔記得左,只係好似發生件小事. 我:「好,我講啦Anna,你睇到唔好即刻駁我,比我講晒先.」 Anna集中精神望住我. Anna:「你講啦~」 我:「是咁的,我因為老母既關係住左係Sarah屋企....」 我講左一大輪,仲講到去金毛MK個度,Anna全程都仔細望住我,一句聲一個呵吹都無打過. Anna聽到隻眼濕濕地.搞到我都唔好意思. Anna:「阿明,你鍾意Sarah?」 佢係第一個禁直接問我既女仔. 我:「係,但係我放棄啦,作為一個毒撚舊窮撚,我點可能溝到咩女神,兵都未輪到我.」 我越講好似越sad. Anna聽到火到黎,啪一聲打落我塊面. Anna:「你咁都算男人阿,阿明,連同個鐘意既女仔白都未表就放棄,你再咁講野我車到你醒為止.」 我望住Anna呆一呆,然後摸一摸塊面. 我:「sorry,sorry,anna哥,我會努力架啦.」 Anna:「夠啦,我要自己番去.你小心D啦阿下.」 Anna企左係身然後一步一步行走. 我心諗好明顯呢個覺住禮服既女仔需要小心D啦. 我望一望前面同Anna講. 我:「多謝先,Anna,一路聽我講野仲一巴打醒我.」 Anna:「緊係啦,我係你好朋友阿嗎!」 Anna笑住望住我就自己行走左.好,我下定決心,一定至少要同Sarah表左白先. Anna:「點解我自己講既野我都做唔到.」 我踩下踩下,終於踩到番屋企,然後泊左架車之後就入左屋企. 當時屋企黑晒,然後望一望出面游泳池有人游緊水,望清楚原來係大家姐就行左出去. 我推門出去個時,大家姐都望左過黎.然後大家姐就上番去地下,行過黎. 佢當時着住一套淺藍色既三點式. 大家姐:「阿明,你塊右面做咩紅晒既.」 我:「哦,無野,就先比人打完姐.」 大家姐望一望就拎左條毛巾叫我去坐低. 大家姐:「你想唔想知Sarah想同你講咩?」 我猶疑左一陣,就同大家姐講. 我:「你講啦都係.」 大家姐:「三個字,對唔住.」 我聽完心諗做咩講對唔住呢? 大家姐:「仲有阿明覺得大家姐呢套野點,我新買架.」 大家姐拎開條毛巾show比我睇,個波同全身比例好適合,隻腳有36吋長,又有小小肉唔好似筷子咁. 我敢講港姐個泳衣環節佢一定贏硬 加上只有個淺藍色既一塊布姐住,搞到我係咁FF佢粒lin咩色咩樣. 我:「好適合,哈哈哈哈.」 我摸一摸個頭同佢講. 大家姐:「好求其囉,明明都睇到扯晒旗.」 我望一望條巨龍,成條如意金鋼棒咁,好似就快撞爆我條褲.沖出黎. 然後,大家姐就用佢隻手摸我條巨龍,搞到我扯得仲犀利. 係咁上下上下咁摸我巨龍,定力差少少都差點兒射左出黎. 大家姐然後就錫我個嘴,個嘴好柔軟好舒服,搞到我理性都已經無晒. 我一野推大家姐去張長凳到,然後除左佢個三點式個上身,然後望到佢粒lin粉都無得再粉. 我基於我天生既波既迷戀,我就用個嘴係咁奶佢粒lin. 大家姐就係咁喊 :「阿,阿,阿明,阿,阿明.」 我只係聽到佢不停重覆呢幾個字 見到佢個lin頭都樹起左. 然後係咁揸佢一雙又彈又柔軟既雙乳.我真係第一次揸女人既波.點解禁熟練,睇AV囉. 然後大家姐幫我解開條褲,我都未見過我條巨龍扯到禁狠. 大家姐:「阿明,你個度真係好大呢,同阿Ben比阿明大兩倍呢.」 大家姐就用手幫我打左幾下,然後就含左入個口入面. 佢好熟練,所以我好舒服好舒服.然後feel到有D野好似就快爆咁就同家姐講. 我:「家...家姐我忍唔住啦.」 然後家姐望一望我,我就將所有野射晒落家姐個口.望到家姐咳左幾下吐左幾口精出黎. 成個口白茫茫一片,真係好有佔有Feel.大家姐:「好啦,阿明,係時候要幫下我啦.」 大家姐除埋下身,露左個粉嫩既脆飽比我睇.仲要用手整開佢比我睇. 搞到條巨龍又有番生氣.越扯又越大. 我準備插入個時,無啦啦諗下諗下就停左. 大家姐:「做咩阿,阿明,快D插入黎啦.」 我見到大家姐個粉飽已經出晒水,準備好比我插入. 我:「Sorry,大家姐,呢樣唔得.」 我就着番條褲,大家姐好疑惑望住我. 大家姐:「做咩着番條褲阿,阿明,你咁樣搞到大家姐我好辛苦阿.」 大家姐飄晒眼水貼我講,但我理性好似頭先射一射淸醒晒. 大家姐:「阿明,快d比我啦.」 大家姐真係大淫娃,最後,見大家姐苦苦哀求之下.我就用巨龍一野插入去大家姐個淫穴. 個穴緊得黎又剛好適中,搞到我都好有快感. 大家姐:「阿明,好...好舒服阿,頂到我子宮口...個度.」 大家姐好似已經舒服到,失去左平時既冷静,只任由性欲驅使全身.全身都好柔軟好舒服. 見大家姐個樣咁舒服,我就不停加速.條巨龍同d淫水磨擦發生既聲,聽到越扯越大. 大家姐個淫穴既淫水又越黎越多,搞到我都舒服到又想射. 大家姐:「阿,阿明...大家姐,要高潮啦.」 然後大家姐就噴晒d水去我個身度.但我仲未射,所以仲未可以結束.然後,大家姐高潮完我又繼續插入去, 大家姐好似就快比我屌暈左咁,連叫既聲都開始無.然後,又開始全力加速. 大家姐都不停喊,但好似真比我屌暈左咁,好細聲. 最後,我同大家姐講 我:「我要射啦,大家姐.」 大家姐好似呆左咁,就望一望我 大家姐:「阿明,你想....射入面定...射出面你揀啦.」然後,我就起左身發現周圍已經朝早,而我繼續坐左係公園張凳度.個頭痛到仆街. 諗一諗,原來又發春夢. 屌,呢個時候又發春夢,明明下定決心追Sarah,無啦啦又發春夢走去屌大家姐.屌,我真係死垃圾. 我個死人腦到底做緊咩.我打左幾下個頭就騎住架單車番到屋企. 「阿明,你到底去左邊?」 我望一望門口,望到大家姐紅都面晒. 我:「大...大家姐,早晨.」 我斷斷續續同佢講. 大家姐:「無野丫嗎成晚無番屋企,咦阿明,你好似塊面都紅晒.」 大家姐摸一摸我個頭. 大家姐:「係唔係發燒阿.」 我:「無...無野,我番學先.」 我門口都無入又踩左番學校.

番到學校先發現六點半,就去左緊衣室沖有個涼.然後就着七仔買個條紙底褲. 條臭底褲就搵個七仔膠袋袋住佢,着番個套校服. 吹一吹乾頭就去飯堂食個morning,飲杯咖啡,準備上堂.食完見到七點幾就上左班房. 一入門口就見到阿威佢地.然後,我就坐左去我個位. 阿威:「早晨,明哥.」 阿威真係日日都禁精神,望到都有點兒妒忌.Anna望住我個樣就問一問我. Anna:「做咩個樣殘晒咁既小明,瞓得唔好,係唔係琴日我太過份?」 Anna好似覺得琴日做錯左咁,所以又比左個無精神個樣比我地睇. 我:「我無野阿Anna,只係瞓左係公園搞到全身骨痛.」 Anna:「瞓左係公園!!?咁你都瞓到既.」 阿威同阿惠就用一個疑惑既眼神望住我地2個. 阿威:「琴日你同Anna係公園搞咩來~?」 我:「我同只係撞到Anna,然後....」 Anna禁住我個口,搞到我出唔出聲'. 阿威:「Anna哥講啦,講啦~」 阿威用一個好奇既語氣同Anna講.Anna面都紅晒就一拳打落阿威個肚度. 阿威又跪左係地下,禁住個肚. Anna:「我習慣左用拳頭講野,你聽到我講咩嗎?洗唔洗講多次?」 Anna準備再用拳頭落阿威個肚度. 阿威即刻同Anna講. Anna:「唔洗啦.An...Anna姐.」 阿威辛辛苦苦坐左番位趴左係張枱度. Anna就放開隻手,好似無啦啦諗到D野同我講. Anna:「話說阿明,琴日個金毛MK叫咩名.我地學校好多金毛MK,我都唔知邊個打邊個.」 我諗一諗,諗番Sarah好似叫過佢個名. 我:「佢好似有個學生會紅色章,好...好似叫阿偉.」 阿惠同Anna佢地,連阿威都望住我.但平時對咩都無興趣既阿惠竟然最大反應. 阿惠:「仆街!!!」 阿惠發嬲一野啪左係張枱度.搞到全班都望住我地我呆左望住阿惠,阿惠好似變左另一個人咁.而Anna個樣同我一樣都呆左望住阿惠. 但阿威就露出左個唔開心既笑容. 我:「阿惠?」 阿惠好似比我喊左一喊,醒左就企左起身同我地講. 阿惠:「Sorry,我去個廁所先.」 阿惠就頭也不回行左出班房. Anna望住阿威就知道阿威有D野應該知道D野.然後,想開口個時比阿威開左口先. 阿威:「好好好,我會講,但食飯先再講,而食飯你地都講埋你地琴日既野ok嗎?」 Anna:「Ok,但阿惠唔洗理?」 Anna望一望門口. 阿威:「阿惠就比佢冷靜一下就可以,好,班會啦.」 阿威望一望隻錶然後就打鐘,我地就停止左再講野. 而阿惠好似早退,過左個小息番黎書包咩都無晒. 到底個個阿偉係咩人?竟然,可以搞到阿惠發火. 仲要我都好似第一次見阿惠發晒火.然後,無啦啦見到有舊紙團去左我張枱,我就望一望Anna. Anna用手勢示意我開黎睇. 舊紙團寫「你個樣好似死左老豆老母咁.」 我望一望塊鏡,個樣真係仲殘過頭先.我就寫左一句話係舊紙團背後,拋番比Anna.. 但Anna睇到又無啦啦面紅,然後就望左去另一邊無望去我度.Anna搞咩? 我無再理就上堂繼續聽書,終於去到Lunch time. 我行去Anna個位同Anna講 我:「我出左糧,想食咩阿今日,Anna哥.」 Anna無正面望我,望左去另一邊. Anna:「今日阿明決定啦.」 阿威行過黎無啦啦又講 阿威:「譚仔啦,好耐未食過譚仔啦.」 Anna:「我叫阿明,唔係你囉.」 Anna哥用過示意阿威比阿明講既眼神.我其實食咩都無所謂. 我:「就譚仔啦咁,我都好耐未食過譚仔.」 反正都食開劣食,是但啦. Anna:「咁阿明咁講,就譚仔啦.」 阿威:「Nice,阿明同Anna,我愛死你地阿.」 然後阿威背後攬住我同Anna就一齊行左出班房門口. 到左校門,我望一望阿威,同佢講. 我:「阿威,我諗你係時候同我地2個講,阿惠既事.」 阿威用一個認真既眼神望住我,我就知好大件事.阿威好少認真. 阿威:「好,我諗都係時候同你地講,阿明,仲記唔記得中一有個女仔叫蘇家麗?」 我聽到個名就記番起,佢係一個好鐘意笑既女仔,成績又好好,所以中二又去左A班,但我諗下諗下好似好耐無見過. 我:「蘇家麗?個個短髮成績又好好個好仔?」 阿威:「係,就係佢,佢中一係阿惠既女朋友.」 我:「然後呢?」 阿威:「當年佢成績好好所以去左A班既,但過左兩日佢就退學.」 我同Anna聽到都嚇左一嚇. 阿威:「你地知唔知A班代表咩?」 我:「成績好?」 Anna聽到就應左一句「權力?」阿威望一望Anna,就微笑同佢講. 阿威:「Anna,You got it.」 Anna:「呢間學校既規則我都知既,就係A,B班要一定係有家底有權有勢既人.」 阿威拍埋手掌望住Anna. 阿威:「江家既千金大小姐果然聰明.」 我望住佢地2個,好似呢個talking我好似加入唔到. Anna:「呢D禁假既說話係fd面前就唔好講.好啦好啦,快少少講埋佢啦阿威.」 阿威:「好,你地知唔A,B班要一定要有家底有權有勢係邊個定?」 我終於有機會出聲啦. 我:「校長?校規?」 阿威:「阿明你呢句說話真係幾有趣,但好明顯就係個班貴族子弟決定.」 我望一望阿威,心諗學生有禁大權力. 阿威:「而阿惠既女朋友就因為佢係中產就比全班A班杯葛,恐嚇之類,抵唔順就走左.」 我:「有無禁嚴重阿,中產都叫有錢啦入A班都唔可以?」 阿威無理我,佢繼續講. 阿威:「而個個阿偉就係叫佢退學既人,聽講好似因為個阿偉唔鐘意佢佢就要退學.」 Anna:「個阿偉就係個個李家下任繼承人?」 阿威比個good job既手勢Anna. 阿威:「犀利阿~Anna哥,阿偉全名叫李俊偉,而呢間學校好似就係為左李家想陪養有用既繼承者而起.」 我:「屌,你吹水咋,咁大間學校for一個人而起?」 Anna:「唔係無可能既,因為錢佢地多到絕對幾世都洗唔晒.」 我地就推開門入左去.坐左係4人卡位. 阿威:「好,食完野先再講,好耐未食過譚仔啦.」 然後話咁快就食完野,行番學個時又開始講野. 我:「個個李俊偉係咩人?」 佢地唉左一聲,然後一齊同我講. Anna/阿威:「姓李邊個全港最有錢?」我:「屌,搞撚到韓劇咁既,做乜撚姐你地.」 仆街,個條仆街琴日先出現,仲要一出現搶埋Sarah,佢有錢佢阿爺首富咋,唔係狗都唔屌佢啦. 阿威望住我,用一個輕浮既語氣做我講. 阿威:「屌我做咩姐,我想架咩,呢間學校就好似佢既玩具咁,要同佢爭玩具無可能架~」 Anna諗一諗,然後同我地講 Anna:「都唔係無可能既,只要揾一半學生罷免佢學生會,我諗佢都唔會再禁串既.」 阿威:「邊有可能會有人走出黎屌佢,博被失蹤咩.」 我地學校只要公投一半學生罷免學生會,學生會就會強制解散. 我:「不如我地選學生會.」 Anna同阿威望到,呆左一呆,竟然大聲笑左出黎. Anna:「哈哈,阿明,你憑咩可能同呢條有錢仔鬥.」 我:「雖然我唔係有乜人識,但係如果我地既學生會主打消除歧視既話,都有可能贏嘛?」 阿威認真諗一諗,然後同我講. 阿威:「我地學校窮撚同中產都只係佔四成左右,仲要一定有好多人驚左佢而唔敢投比我地.」 我:「但係...」 阿威:「我地做學生會唔得姐,但人地做都可以既」 然後阿威係學校前面條馬路停低. 阿威:「好啦好啦,講到呢到,我有少少野做,你送Anna番班房啦.ByeBye」 阿威就轉右行走左.然後,我就同Anna行番學校. 然後,我望下Anna,Anna好似塊面紅紅地咁.我摸一摸Anna個頭,無發燒丫. Anna:「做...做咩阿你.」 Anna望住我,塊面紅扑扑咁,好似一個蕃茄咁,我不自覺望入神. 我:「無野無野,我見你塊面紅晒,以...以為你發燒.」 我另左個頭去另一邊,屌,我搞咩,做咩對住個飛機場有Feel既. 唔得唔得,我鐘意既只有Sarah.我鐘意既只有Sarah.我鐘意既只有Sarah.好重要,所以講三次. Anna:「我塊面好..好紅咩.」 我又望住Anna,我從來未見過Anna佢咁既樣.好似可愛左咁多倍既. Anna:「阿明?你可唔可以...縮開隻手.」 我望一望隻手,仲係Anna個額頭度,我即刻縮開隻死人手. 我:「Sor..Sorry.」 Anna:「唔洗...」 做咩我會怕羞架望住Anna. Anna:「阿...阿明.」 我:「係..咩事.」 我好僵硬咁同Anna講. Anna:「今晚,可唔可以陪一陪我?」

我:「可以阿,做咩?」 Anna:「其實..我今晚有個宴會...我要一個男伴陪我出席.」 Anna用一個認真既眼神,但斷斷續續同我講. 我:「吓,我...我窮撚來咁大個仔都未參加過呢種高級宴會.」 我唔想影衰Anna,雖然現在我都叫有幾個錢,但個D咩禮儀我完全唔識. Anna:「到時我會教你架啦,放學同我一齊走啦,我睇你個樣都無西裝架.」 我:「我有件淘..淘寶買.」 Anna聽到大笑左出黎.仲笑到飄眼水,搞到全校人望住我地. Anna:「淘寶着上去實比人笑死,到時影衰我咋,放學同我買.」 我:「但..我無錢架喎.」 Anna:「錢既問題就唔係問題啦.」 錢既問題就唔係問題啦呢種說話真係夠晒大逆不道. 我:「咁好啦,既然你咁苦苦哀求我做你個男伴,我就免為其難賣你一個人情.」 Anna又漲起左右臉同我講. Anna:「我..我先唔係想你同我出席,只係搵唔到人先被迫揀你.」 我:「係係,我去個廁所先,你自己番課室啦.」 Anna:「OK.」 Anna笑住同我揮一揮手,就行左入去學校大堂. 然後,我就行左廁所,行到去尿兜就聽到隔離兩條友講. 學生A:「知唔知A班個個仆街偉今日拖Sarah番學.」 學生B:「有人仲好似見到佢地係學校打車輪添.」 學生A:「屌,呢條友阿侍住自已最有錢就目中無人,有次我行過撞到佢就問候晒我全家,我都叫有D錢下啦.」 學生B:「你唔好咁講野阿,佢老豆老母係大校董,同政府又好熟,聽講佢之前已經因為睇人唔順眼踢左幾個人走.」 學生A:「唔撚係吓嘛,咁都可以.」 然後,佢地行左去洗手盆,洗手.我就跟埋去. 學生A:「真係好想搞鳩佢,搞到佢條女都走埋就最好.」 學生B:「然後,Sarah咪係我既囉.」 學生A:「係係係,係你老母咩,Sarah認唔認得你呢條毒撚都成問題啦.」 學生B:「咁又係.」 然後,佢地就出左去. 即係學校好多人都應該唔鐘意呢個阿偉,睇佢2個都好似B,C班既人.即係佢係連有錢仔都唔鐘意佢.「阿明,一陣五點來我屋企門口等.」 Anna同我講完呢句之後,放學就消失左.我就自己一個踩車番屋企.一番到屋企就見老母坐左係大廳. 老母:「仆街仔,琴日成晚死撚左去邊阿.」 老母發晒老皮,右手拎住籐條,嚇到我撚到鳩縮埋. 我:「我...我去左朋友屋企瞓.」 好難同佢講我瞓左係公園. 然後老母用條籐條一野打過黎,我痛到喊左一下出黎. 老母:「去朋友屋企瞓都打個電話反黎啦,搞到全家出去搵你.」 我:「全家出晒黎搵我?」 我有點兒疑惑,我呢個外人值得含家出黎搵我咩. 老母:「係阿,你班家姐搵左你成個鐘都搵你唔到,某其你二家姐,搵左成2個幾鐘,快D同佢地講Sorry.」 二家姐?二家姐唔係好憎我嘅咩?做咩會博晒老命走去搵我. 我:「咁我上去同二家姐講Sorry先.」 我就行左上去. 老母:「記住阿.」 老母仲要用籐條打下張枱,催促我. 然後,我係二家姐房門,準備敲門個時,二家姐就開左門. 二家姐着住一件長身既銀色大冷衫加條熱褲,然後佢把金髮就亂到頭髮都曲晒. 二家姐:「我等左你好耐,快D入黎.」二家姐:「坐丫.」 我就坐左過去張沙發,張沙發好軟熟,二家姐家姐間房偏向歐式. 牆身全白,掛左幾幅畫,張床好似公主床咁,而二家姐就行去沖野飮咁. 二家姐:「想飲咩,咖啡?」 二家姐無望我,繼續搞部咖啡機. 我:「有...有無阿華田?」 我驚驚地望住二家姐,始終我對二家姐既印象好惡,好多粗口,仲有金髮美人. 二家姐無奈咁望一望我.我好似講錯嘢咁. 二家姐:「我呢到無禁甜既野飲,咖啡啦.」 二家姐就兩拎左杯咖啡放左係張圓枱度.而二家姐坐左係對面張沙發.然後,二家姐就飮起咖啡戴左副眼鏡. 睇起書上黎. 我:「二家姐.」 二家姐露出左少少厭惡既表情. 二家姐:「叫我阿May就可以,我都唔係大你好多.」 我:「咁May姐,多謝你琴日禁博命搵我先.」 我笑住望佢,雖然唔係我真心想笑. 二家姐望一望我,就再望番本書. 二家姐:「可唔可以唔好加個『姐』字呢,仲有我搵你只係想知道D事.」 我:「係既.May姐.你可知道咩,小弟會同你講.」 二家姐合埋本書,就望番我. 二家姐:「算啦,你想點喊就點喊,我想知點解.」 二家姐拉長左最後個句說話每個音 「點解Sarah個樣會禁Sad.」Sarah唔開心?我點知Sarah點解唔開心,唔好搞到我好似好理解Sarah咁. 我:「我...我唔知.」 我無正面望住二家姐,我只係望住杯咖啡,我唔敢望住二家姐. 二家姐:「Sarah唔係Daddy既親生女,你又知唔知?阿明.」 我:「我...我都唔知.」 二家姐:「哦,當我無問過呢個就,其實呢樣都唔太關事.」 Sarah唔係Daddy既親生女?但點解Sarah同泳琦待遇唔同既. 而我對Sarah真係一無所知.只係知佢學校個時係點,佢內心所有野我都唔清楚. 二家姐:「睇黎Sarah真係幾鐘意你.如果係其他男仔,Sarah一早話自己有男朋友.然後咩都唔會再講.」 然後,二家姐飲左一口咖啡.我望一望二家姐,佢個樣好認真. 我:「點可能,Sarah連佢自己所有事無唔肯同我講,我..我只係兵都不如既外人.」 我越講越有一種無力感,雖然Anna鼓勵完我,但係諗番起個日,我真係咩都做唔到.眼白白望住Anna同條MK走. 二家姐:「Sarah就係鐘意你先唔同你講,因為你一知道有仆街偉咁既人,你係唔係好Sad好似咩都比佢食住咁?」 我:「都係既.」 二家姐:「Sarah都唔鐘意條仆街,只係太驚條仆街,佢真係幾痴線下.」 連二家姐都叫佢仆街偉,睇黎佢都好黑人憎下. 二家姐:「仲有Sarah係學校見你係要好大勇氣,一唔小心比個仆街捉到,你同佢都有排受.」 我:「又關我事?」 二家姐:「緊係啦,你當阿偉廢架,佢對Sarah身邊任何人都好敏感,搞到Sarah都唔敢同人做朋友.」 我諗一諗,Sarah好似身邊真係一個朋友都無,次次見到佢都係一個人行. 然後條仆街,好似對Sarah病態多D. 我:「咁我算係Sarah朋友?」 二家姐:「Sarah佢個口唔講,但想同你一齊去玩就知咩事啦,平時佢係除左重要宴會之外係唔會出街.」 我:「但點解佢要作個大話要去接細妹?」 二家姐用又飲左一口咖啡,再用佢對藍眼睛望住我 二家姐:「因為Sarah怕羞囉,佢第一次想同男仔單獨去一個地方玩,緊係作個理由啦.」 我:「但,去到咪穿煲.」 二家姐:「你會唔會怪Sarah水你同佢一齊接細妹,然後同佢走左去玩?」 我:「唔...唔會.」 我同Sarah一齊兩個行街我簡直求之不得. 我:「但佢同阿偉好似有婚約,我好難搞走佢.」 二家姐:「又唔係話婚約既,只係個仆街好似一見鍾情好鐘意Sarah,然後就話點都要聚佢之類, 你知啦,條仆街無野多,最多係錢同權勢,之前Daddy無禁有錢個時Daddy又驚佢地,見Sarah無聲出就無say no 而Sarah又唔識say no ,最後條仆街咪食住Sarah囉.」 我:「屌,呢條仆街一定知Sarah唔敢麻煩到屋企先應承佢.」 二家姐:「如果佢同我講鐘意我,我一巴一巴車埋去先啦,條仆街幾臭串又懶正經,完全無幽默感.」 我:「咪就係,好似乜野都係佢咁,佢只係有錢咋,仲要話踢我出校.」 二家姐:「踢咪踢囉,最多去第二間學校,仲好啦,唔洗受個仆街氣.」 我:「咁又唔得,話晒我都有好多好朋友係入面,去過第二間又要識新朋友好煩.」 其實我都只係有3個朋友.但最重要Sarah係間學校入面. 二家姐:「毒撚真係毒撚,識朋友都禁麻煩,我既話一日就識晒全班男仔啦.」 屌,你照下塊鏡望下你個樣. 有一把又長又靚既金髮,仲要加一對藍眼睛,我係你個班男仔都想埋你身識你啦. 我:「咁家姐,你講禁多野既重點係?」 二家姐一口氣飲埋最後既咖啡,然後用佢個對藍眼睛望住我同我講. 二家姐:「我希望你做Sarah男朋友.」

我:「我?」 我指住自己,然後瞪大左隻眼.個嘴稍微有個O字咁. 二家姐:「緊係你啦,嗱,Sarah今晚就要出席個宴會,我就差個男伴,你做我男伴可以?」 二家姐用佢用對好似天空咁既藍色眼睛望住我,搞到我望住佢隻眼望到入晒神. 隔左十幾秒. 二家姐:「做咩望住我又唔講嘢,唔好無啦啦愛上我阿,講明先.」 二家姐講一講野,我即刻回番神,轉一轉個頭清醒番晒. 我:「無,只係二家姐你隻眼好似藍寶石咁,好靚.一時望到入晒神.」 二家姐聽到拎起左個杯,但感覺到個杯無晒咖啡佢又放番張枱度,然後再望住我,我望到佢左右面红红地咁. 二家姐:「做咩無...無啦啦刷我鞋,Sorry,我諗我無可能做你女朋友,我唔鐘意細過我既男 仔,你應該專心全力博命走去追Sarah.」 二家姐用一個好快既速度同我講,好似想同我講你呢個死毒撚一世都唔好想溝我咁. 但我只係覺得二家姐隻眼同頭髮好靚,一定好多人追. 我用一個無奈既表情望住二家姐. 我:「男伴方面就Sorry啦,已經有人預約左我,你下次應該要早少少啦.」 我神氣咁同二家姐講,但二家姐反而好認真望住我. 二家姐:「你肯定個宴會係我講個個宴會?.」 我:「我唔肯定,但佢叫我五點去佢屋企等,佢仲同我講話同我買老西添.」 二家姐:「佢屋企係?」 我:「就呢到附近,前面轉左個棟,佢講既.」 Anna頭先放學whatsapp我話佢屋企係我屋企前面轉左個棟.我估佢唔會水我嘅. 二家姐:「江家?」 二家姐望左我一眼,然後就沉思.我就鼓起勇氣問沉思. 我:「好似佢係姓江,有...有咩問題?」 我日日叫佢Anna,搞到佢姓咩名咩名我都唔得左. 二家姐:「只係覺得奇怪,江家個個大小姐從來唔會帶男伴出席任何宴會,仲好似對任何男人無興趣咁.」 我:「佢係個啲宴會入面咩形象?」 二家姐諗都唔諗就講. 二家姐:「温柔有禮,要形容就好似連女仔都好似就快要迷戀上佢咁啦,仲有見到有男人行去佢身邊, 佢好似都會笑住打發佢走.」 我:「二家姐都鐘意佢?」 二家姐:「緊係鐘意啦,一個又可愛咁完美既女仔,邊度搵?」 我:「我地屋企咪有3個囉.」 我細細聲同自己講. 二家姐:「吓,你講咁細聲比邊個聽阿.」 我:「無嘢,無嘢,時間差唔多,我要出去啦.」 二家姐:「咁,今晚見啦,ByeBye,記住關好門.」 然後二家姐就坐左係電腦前面,我係門口好似見到佢好似上緊高登咁.我就番左房換左身校服,上身着uniqlo既純色tee加件琴日hollister減價買既長襯衫, 下身就H&M減價個時買既棉短褲. 我落到樓,見到老母玩緊手機.見老母好似睇我唔到就準備行出去. 「喂,仆街仔,又去邊?」 我望一望後面,老母望鳩住我. 我:「我去買西裝.」 老母知道左就繼續玩手機.無再望我.然後,我就出門口,跟住行前面轉左. 我:「好,應該係呢棟.」 Anna個屋企全棵都係白色.就咁睇好似同我屋企差唔多大.我鼓起勇氣按左門鐘一下.然後,對講機就響起左. 「你好,你係小姐既朋友阿明先生?」 我聽到係一把好清脆既女仔聲. 我:「係.」 「好,你入黎啦,大小姐等左你好耐.」 然後,門口就見到一個女僕.佢大約十幾歲左右,金髮雙馬尾. 女僕:「阿明先生,請你跟住我.」 然後女僕就開始行,我望一望周圍,同我屋企差唔多咁.行左一分鐘左右,就見到Anna屋企. 女僕開門入去,就見到Anna係門口企左係到,當時Anna着住一件粉紅色有毛毛既上身外套. 件外套後面頂帽仲有好似有隻羊角咁 然後,下身就一條絲質既白色到膝短裙,仲有佢綁左兩條低雙馬尾. 比左我一種日本女孩既感覺我. Anna:「太慢啦,等咗你好耐啦,阿明.」 Anna谷起左左右面同我講.佢真係好有一種好似公仔既Feel. 我望一望手錶,其實我無遲到仲早左幾分鐘到. 我:「我,無遲到喎.」 Anna:「同女仔出街要早到係常識啦.仲有除鞋.」 我就除左對AJ,然後,我比Anna拉住隻手,行左好短一段路然後入到去大廳. 大廳牆身白色,見到有幾幅畫 一幅係印象派畫家梵高既星夜,一幅係達文西既最後的晚餐. 仲有好多幅畫,我就廢事一幅一幅諗.雖然,我知道. 而出面有個泳池,地下全部都係用有毛毛既地板. 見到沙發坐住個好似三十幾歲既混血男人,同一個金髮大約二十幾歲既外國人. Anna拉住我行去個兩個人面前. Anna:「Daddy,Mummy,呢個就係阿明啦.」 我望到佢地好似勁大殺氣咁,男既怒啤我,女既即刻不停望我全身. 搞到我都唔係幾敢講嘢,但出於禮貌都係打番聲招呼. 我:「Uncle...Auntie,你地好.」 我見到Anna講廣東話,估佢地都識聽既. 點知望望下,佢Daddy竟然流眼水.我望到心諗我講錯嘢 Anna Daddy:「估唔到...Anna都大個啦,帶男朋友番屋企啦已經.」 Anna Daddy一住講一住用紙巾抹眼淚. Anna Mummy:「你就係阿明,我聽Anna成日講起你.」 我望一望Anna,仲想問佢點解講起我,佢就紅晒塊面同我講.Anna:「無阿...無阿,阿明.」 然後,又望住個位金髮外國人既Mummy. Anna:「Mummy阿.仲有阿明都...都唔係我...我男朋友.」 我聽到都面紅,雖然我對佢只有少少feel,但佢今日真係好靚女.好可愛. 完全係我鐘意既類型. Anna Daddy:「咩話,你竟然拒絕左我唯一既寶具女,仆街,今日你實走唔出門口.阿標,塞住個門口.」 然後成班着住黑西裝好似保鏢咁既人就塞住個門口,我望一望個個好大隻.個個都戴晒黑超. 是但一個都可以一隻手打到我爆缸. Anna Mummy:「老公啊,冷靜小小啦.」 Anna Daddy:「叫我點冷靜啊,我個寶具女從來都唔帶男仔番屋企,但佢竟然仲唔係我個女個男朋友?」 Anna Daddy講完個時好似又流左滳眼水. 我望住Anna,Anna好似就快爆咁,我嚇到飄晒冷汗. 仆街,我去錯左地方?

Anna:「冷靜小小啦,Daddy啊.」 Anna係我隔離大嗌.而Anna Daddy聽到之後好似恢復理性咁,靜左落黎.然後,佢又扮咳,咳左幾聲. Anna Daddy:「咳咳,Sorry,我失禮啦,仲有阿標無事啦.」 Anna Daddy用手勢示意佢地可以走,班西裝友走一句聲都無出就散開左. Anna:「Daddy,仲有我要同阿明買西裝,我地係時候出去啦.」 Anna Daddy又想出聲個時比Anna Mummy用手咁佢左把口. Anna Mummy:「你地去啦,玩得開心少少,仲有阿標,拜託你保護小姐啦.」 然後,我隔離個西裝友點一點頭. 個西裝友望落去幾大隻,185高左右,陸軍裝,比我感覺似殺手多過保鏢. Anna Mummy笑往同我地揮手,我同Anna都同佢揮過手講再見,然就出左去. 然後,個個阿標終於出左第一句聲. 阿標:「小姐,呢架車係為你預備嘅.」 我望一望架車,係一架豪華轎車,全黑色,車頭仲要有一隻銀鷹. 然後阿標就開左門,Anna就拉住我入架車入面. 然後,我好似望到個阿標好似啤住我咁.我又做錯事? 我望一望架車,架車入面都好豪華,我咁大個仔都係第一次坐.搞到我不停周圍望. Anna:「唔好一副咁驚訝既表情喎,你都係有錢仔,坐呢種車出出入入好平常.」 我:「你都知啦,我過左窮小子生活咁多年,始終會唔習慣.」 Anna:「咁你要習慣吓啦,一陣所有人都係社會最高層嘅人.」 我:「究竟係咩宴會...」 Anna:「好似係陳家大小姐生日.」 我:「一個人生日就咁多有錢人去?」 Anna:「緊係啦,陳家係律政司,一定大把達官貴人爭住出席佢家大小姐既生日宴會.」 我聽到佢講既嘢,有錢人既世界,我實在睇唔透. Anna:「仲有阿,一陣唔准講粗口,唔准大聲講嘢,唔准做出任何有失體面既行為.」 我:「我知道,咁多多指教啦一陣.」 我比左一個笑容Anna,Anna又面都紅晒,點解我一笑佢就面都紅晒既,真係得意. Anna:「好...好啦,我地就快到啦.」 Anna斷斷續續無望我正面咁講. 我:「係係,Anna公主.」「阿標,你係出面等我地啦.」 Anna係阿標開門個時同阿標講. 阿標:「係,小姐.」 阿標即係個黑西裝殺手咁既保鏢,睇睇下佢真係好大隻,搞到我都有少少妒忌佢點解咁大隻. 然後,Anna又拉住我隻手行出左車. 佢隻手暖暖地,好舒服,而我隻手一到十二月左右就長期冰冰冷冷. 而我地搭左半個鐘左右車去左銅鑼灣. 咦家企左係一間好似好高級既鋪頭門口.門口隔離個玻璃櫃有幾件男西裝同女禮服. 我:「哇,今日都幾涷吓.」 啲風吹過黎,我仲感覺到啲風有一陣寒意. Anna:「緊係啦,十二月啦,都冬天你仲着咁少衫.」 我:「睇黎又要買衫啦,舊既衫都着唔落.」 我上年一年就高左十幾厘米,仲有肥左十幾公斤,所以舊個堆冬天衫完全着唔落. Anna無正面望我就同我講. Anna:「咁...咁下次,我同你一齊買啦,反正,我都想買衫.」 我:「好阿,講好架喎,下次同我一齊買衫.」 Anna:「唔...」 我:「做咩塊面又紅晒,又發燒?」 我摸一摸Anna額頭,好似又唔係特別熱. Anna:「無...無阿,我點會成日都發燒阿.」 然後,我就縮番開隻手,嗱嗱林入左去間舗入面. 一入去就有個女Sale入過黎.然後佢行一行過黎,打量一下我地全身,就露出左一個厭惡既表情同我地講. 女Sale:「要咩就自己揀啦.個邊個堆減咁價.」 女Sale指住個邊減緊價既男西裝,我一望,半價都要五千大洋一件外套? Anna聽到佢既語氣就露出左個一個厭惡加上嬲嬲地既表情.搞到我都驚驚地. 你都知啦,我最唔鐘意應付呢啲場面 Anna:「叫你地經理出黎同我包場.」 女Sale聽到,過左幾秒大笑左出黎,搞到我好似好尷尬,Anna嬲到好似就快爆.望到個女Sale實一實. 女Sale:「我地呢種店唔係你地小朋友入到黎睇幾下又唔買,拍拍蘿友就走人,咁樣我地咪唔洗做生意.」 我見Anna就快爆咁,就即刻同個女Sale講句 我:「喂,我地搭左咁耐車入到黎緊係會買嘢啦,注意下你既態度.」 然後,我就諗住拉Anna行去過邊,點知Anna企係到寸步不行. Anna:「阿明,企係到.」Anna用一種命令我既語氣.仆街,我都未見過Anna哥嬲到咁.我想走阿,放過我啦. 然後,見到佢地經理行左過黎. 佢地經理係個大約五十幾歲既男人,有點兒中年發福咁,戴住副金絲眼鏡,個頭已經有好多白髮. 經理:「做咩咁嘈啊.」 經理望一望Anna,隻眼好似發晒光咁. 經理:「江大小姐?好耐無見啦,自從江大小姐你上次買左幾件禮服之後,其他千金大小姐都來我地舖幫襯.」 經理望一望Anna個樣,Anna個樣嬲到爆,佢就知出事. 經理:「對唔住阿,江大小姐,我地呢位Sale新黎架,對你有冒犯就請多多包容.」 Anna終於講野. Anna:「包容?你知唔知你地位Sale幾好禮貌阿,我從來都未試過去舖頭比人叫去睇過左季既禮服同西裝.」 然後,經理聽到就好似發晒火咁,就望住位女Sale. 經理:「你究竟同江大小姐講過咩黎阿,我咪同你講過入黎買野既客人個個都好重要囉.」 女Sale知道自己闖禍,我見到佢都流晒汗. Anna:「佢仲同我講小朋友唔應該入呢種地方,我同佢講包場,佢竟然大笑.」 Anna拉住我坐左去張發度沙. 經理聽到就同個女Sale好嬲咁細細聲講左幾句. 經理:「真係抱歉啦,佢新黎既,我都叫過佢唔好成日用咁既語氣同客人講嘢,快D過黎同江大小姐講Sorry.」 女Sale聽到即刻過黎. 女Sale:「江..江大小姐對唔住.」 Anna:「我聽唔到,大聲少少.」 女Sale:「江..江大小姐對唔住.」 女Sale 90度鞠躬同佢講.大聲到全場都聽到咁講. 我:「算啦,Anna.」 我細細係Anna耳邊講. Anna:「佢罵我唔緊要,但仲要罵埋阿明你.」 Anna望住我講.然後望番女Sale. Anna:「仲有我從來都未試過咁樣比人踩到上心口,我唔想再見到你,Get out.」 女Sale聽到,我見到佢好似驚到唔敢出聲.我廢事搞到人地飯碗不保,就同Anna講. 我:「Anna,就咁算啦,唔好做到太盡.」 Anna:「但...但係阿明.」 我:「我知你為左我先會咁嬲.但佢都講左Sorry,何必趕盡殺絕.」 我摸下Anna個頭,好似咁樣會令Anna無咁嬲咁. Anna:「既...既然阿明咁講就..就算啦.」 Anna塊面又紅扑扑咁.我鬆番一口氣,終於變番平時既Anna哥. 女Sale聽到之後,係咁同我地講左唔該多謝.然後,就急急腳行走左. Anna就問我. Anna:「頭先你唔嬲咩,咁樣比人踩到上心口.」 我聽到就答佢. 我:「嬲阿,無啦啦聽到Anna哥咁樣比人講,我個時嬲到想一巴一巴車埋去添,咁樣串我Anna哥.」 我點會咁做阿,我只係小毒撚一個 Anna聽到就開始流晒眼淚,無啦啦開始喊. 我:「做..做咩阿.」 Anna將個頭捱左係我膊頭,搞到我都有少少唔好意思. Anna:「我...我聽到佢咁講阿明真係好嬲好嬲,但..我當時又諗唔做啲咩.只係一味係到發嬲.」 我:「係係,我知道啦,唔好喊啦.」 我摸一摸佢個頭,然後攬住佢.一攬個時.佢身體好柔軟,加上佢着緊件毛毛衫,搞到好似攬緊公仔咁. 然後將佢頂錦羊毛笠去佢個頭度. 然後,我無啦啦心諗,死啦,我好似太得寸進尺...

我:「好啦,好啦,就快無時間啦,幫我揀西裝啦.」 我抹一抹Anna隻眼D眼淚. Anna:「唔.」 Anna笑番望住我,但我仲攬緊佢搞到我有少少唔好意思.然後,我就慢慢鬆開隻手. Anna就起身拉住左行左去入面睇. Anna好快就揀左件西裝外套. Anna:「阿明,呢件你覺得點.」 Anna拎起左一件黑色西裝外套,我望一望個牌一萬五千幾大洋 我同Anna細細聲講. 我:「好...好似貴左少少.」 Anna:「都話錢既問題就唔係問題,好似,呢件仲好喎.」 然後Anna就拎起另一件. 就咁,試左一個鐘左右,埋單個時Anna買左件新禮服,但佢就話唔比我睇想比個驚喜我. 我望一望張單,十萬八千五百蚊!!? Anna望都唔望就比左張信用卡佢. Anna:「好啦,阿明,番去啦.」 我:「係.」 然後,一出到去上車個時,見到阿標企左我隔離. 阿標:「頭先,你條友好似抽小姐水喎.」 但我睇唔出佢究竟用咩心情講呢句說話. 我:「無..無,我只係....」 但我講唔出我唔係抽水係其他野. 阿標:「下次見到你再亂摸小姐就一槍打爆你個頭.」 佢隱若露出左支手槍出黎比我睇.然後,阿標就清脆利落咁一個華麗轉身,就入左去部車第二道車門.然後,我就入左最後一道車門. 我一入到車門就點一點Anna哥膊頭,Anna哥就除左一邊耳機,然後,我細細聲同Anna講. 我:「Anna哥,個個阿標係你咩人?」 Anna望一望我,就諗左一陣. Anna:「阿標咪係我保鏢囉,但講真既話似我哥哥多啲?.」 我:「哥哥?」 Anna:「係阿, 阿標由十歲開始就做我保鏢,一直做我保鏢做到咦家.」 我:「但個個阿標點解十歲開始就做你保鏢,唔洗番學咩,」 Anna又諗左一陣. Anna:「好似我細過講想要一個同我差唔多大既人陪我玩,當時我仲係法國,而且個時我無番學,所以成日都自己一個人,但有一日見到Daddy介紹阿標話由今日開始阿標就係我保鏢,當時我真係好開心.而且因為我係獨女,一直都好想要個哥哥,所以,我一早當左阿標係哥哥唔係保鏢.」 哦,完來係咁,終於知道阿標點解咁緊張Anna哥. 原來,阿標當Anna佢阿妹咁,而我呢個又弱又毒既毒撚同Anna親近,阿標再見到可能用槍射死我都似. Anna:「阿標睇落去好惡咁,其實係個大好人,之前我試過比一班MK仔捉住, 阿標一見到就一拳打低一個.所以,我對阿標100%信任.」 個阿標將我想做比Sarah睇既野做左出黎,咁Man搞到我都對佢開始有好感. 利申 非Gay 然後,聽到MK仔就開始敏感,做咩無啦啦比MK捉住架. 我:「但..做咩Anna你會比MK仔捉住.」 Anna:「我唔小心撞到佢地其中一個,同佢講左sorry都係要煩我.」 我:「哦.」 然後,就Dead Air,我開始累,隻眼好似好重咁,就挨左窗口瞓着左. 然後,唔知瞓左幾耐,Anna就拍我塊面拍醒我. Anna:「到啦,阿明.」 我迷迷糊糊起左身,發現頭先瞓左係Anna膊頭度. 我:「Sorry,Anna哥,我瞓左幾耐.」 Anna:「半粒鐘啦,我膊頭都比你挨到酸晒.」 Anna同我講完,打一打個膊頭,好似同我講緊好撚酸阿比你個毒撚挨到,搞到我都驚驚地. 我:「Sor...Sorry,阿,最多下次比你挨番.」 Anna:「你話架.」 然後,Anna就話八點會去我屋企門口接我,我就番左去屋企先,同Anna講完byebye之後就入到門口見到Sarah自己一個坐左係花園.好似好Sad. 我就鼓起勇氣行左過去,我要同佢講條仆街既野,然後溝埋佢!,但媽,話晒之前禁撚柒. 我:「Sarah,我有少少嘢同你講.」 Sarah見到係我.之後,佢就無正面望向我.只係一直低頭.佢當時着住一件卡其色冷衫,加條棉白色長身運動褲. 我:「我知道我可能好多事,但你明明唔鐘意個個仆,唔係係李俊偉,做咩仲要同佢一齊.」 Sarah聽到好似好驚訝望左我一下.然後,佢繼續低頭.隔左一日終於聽到佢把聲. Sarah:「你聽二家姐講?」 係阿,你點解知既,但我當然要懶醒吓啦. 我:「我一早就知啦,Sarah你個時個樣咁唔開心,完全同你平時個樣唔同.」 Sarah:「唔同?我平時個樣就係咁,咁冷漠,咁無情.」 我:「先唔係,Sarah你話你好鐘意笑架.」 Sarah:「呢個秘密只係我呃你.」 我:「好,當呢個當你呃我,咁去接阿妹呢,你想同我一齊接阿妺既心情唔會呃我掛.」 Sarah:「我...我只係扮出黎.」 我聽到都開始嬲嬲地.就同Sarah大嗌. 我:「點解你就唔可以坦率少少面對自己啊.」 Sarah企左起身,同我大嗌. Sarah:「你識左我幾耐阿,你識左我兩日你就明白我所有嘢咩,我都有自己既難處,唔好要我對你咁絕.」 Sarah講完就行開左. 我聽完雖然好Sad,但點都要同Sarah表個白,唔係我會同Sarah既距離仲遠.起碼盡左最後努力. 就算拒絕我,我都可以些高登叫下春,但表都唔表,高登班人一定會睇死我. 我就想用最大聲嗌. 我:「Sar.」 點解講唔出口,比我講啦,屌,我點都要講阿. 我:「Sarah.」 我細細聲講左出黎,只係見Sarah越行越遠.就快到我都望唔到. 屌,講出黎啦.比我講出黎啦. 我:「Sarah,我鐘意你阿,只要你肯講比我聽,我咩都會聽架.」 我用左一把最大既聲同Sarah講,Sarah聽到企左係到,我就急急腳行過去,我個時仲要手震腳震. 我:「Sarah?」 我用手點一點Sarah膞頭.Sarah無轉個身望向我. Sarah:「你...講到咁,我...我仲點樣扮無嘢,阿明.」 Sarah轉個頭過黎,我見到Sarah已經流晒眼淚,隻眼都紅晒. 我望住Sarah,一時三刻唔知講咩好,同人吹水吹左2日就去表白可能都係得我先敢. Sarah:「阿明,幫...幫吓我,我好...好辛苦.」 但我望到Sarah佢第一次流眼淚流到咁,我就知我既決定無做錯. 過左十秒左右,我決定攬住Sarah,借個膊頭比Sarah喊,好正阿,終於借到膊頭比女神用. 但我唔會自滿.我會全力攻略Sarah.然後,一分鐘左右,我就係Sarah耳邊講. 我:「我幫你趕條仆街走啦.反至你咁.」 Sarah:「唔...唔准講粗口.」 Sarah打左我個嘴一下.個時我見Sarah已經流完馬尿,開始亁.但我仲攬緊Sarah.我死都唔會放手架啦. 我:「又話要我幫你,又要打我個嘴.」 Sarah:「你係我細佬,我緊係要監管你既言行舉止.」 屌,都表埋白仲當我細佬,我屌你阿Sarah姐. 但見到Sarah開心番都好既,暫時都係搞走個仆街最重要.保持呢個關係都唔錯. 我:「Sarah.」 我用一個認真樣望住Sarah,Sarah望到就專心望住我,個時我仲攬緊Sarah,我仲攬緊Sarah,我仲攬緊Sarah. 好重要所以講三次. 我:「我認真問你你鍾唔鐘意個個阿偉.」 Sarah諗都唔諗就同我講. Sarah:「唔...唔鐘意,我細過都同媽咪講過,但媽咪聽到竟然打起我上黎,仲話點都要鐘意佢.」 我:「邊有啲咁既老母.」 Sarah:「唔准講粗口仲有講我媽咪壞話.」 Sarah又細細力打我個嘴一下.正阿,可以係咁錫佢隻手. Sarah:「媽咪雖然唔係我親生媽咪,但一直對我都好好,而媽咪當時叫我要鐘意佢我就要鐘意佢,但呢排我真係忍唔到佢啦.」 我:「咁你以前點忍佢.」 Sarah:「我以前同佢講過學校要扮唔識我,唔係我會以後唔再理佢,但佢呢排一直騷擾我上堂,我同邊個男仔講嘢佢就搵人打個個男仔.搞到人人都驚左我.」 我:「咁樣似癡線佬多喎.」 我自己都係係癡線佬,但佢真係同我等級差太遠. Sarah:「琴日仲要強行錫我,我...我初吻咁就比左佢,咁就比左佢阿...」 Sarah講個時又低頭,無正面望我. 我就抬番起Sarah個頭,然後錫左佢額頭一下. 我錫完望Sarah,Sarah成塊面紅晒,我不自覺摸起Sarah塊面. 我:「我初吻都比左你,唔好咁唔開心啦,女神大人.」 Sarah:「吓吓吓.」 Sarah連續講左三次,好似好驚訝做咩咁做咁.然後,當我一回過神,Sarah就唔鬼見左. 我仲係門口望住個花園,屌,原來我又走左去FF. 屌,點解毒撚咁鐘意FF架.明明想同Sarah表白點知企左係門口FF. 我:「唉,媽,我番黎啦.」 屌,我都無咩力講嘢啦.然後,老母着到成隻雀咁. 我:「哇屌,你搞咩阿.」 老母:「我都要去啊嘛,緊係着好少少啦,衰仔,你媽靚唔靚阿.」 望到我老母個姣樣都打晒冷震,雖然我老母三十幾歲,但我老母睇落去都係二十尾咁.所以真心幾靚女. 但我對我老母只有母子之情,絕無其他嘢. 我:「我番上去換衫先.」 我就一步一步行番上去,見到二家姐準備出去. 二家姐着左一身藍色禮服,一把純金色長頭髮,望到二家姐,搞到我條巨龍兄都有少少扯扯地. 二家姐:「點阿,一陣有咩計劃強奪Sarah啊,仲有頭先企起門口做咩阿,又唔過去同Sarah講嘢.」 二家姐嬲嬲地望住我. 我:「我..我怕羞.」 我好坦白同左二家姐講.我都唔知點解會講咗出黎.二家姐聽到呆左幾秒,大笑左出黎. 二家姐:「死毒撚真係死毒撚,哈哈哈哈.」 二家姐笑到飄晒眼水,搞到我紅都面晒. 我:「我都唔想架,話晒Sarah我女神,同女神講嘢我先會怕羞.」 二家姐:「唉,May姐我幫你啦.真係無用,到底你用無蛋架.」 我聽到二家姐幫我,就捉住二家姐隻手. 我:「二家姐,你幫我啊,點幫啊點幫啊.」 二家姐:「一陣呢,咁咁咁咁咁.」 我:「係咪架,多謝你阿二家姐,我愛死你啦.」 我沖左去二家姐度攬住二家姐,然後錫左佢面一下.

二家姐:「做...做咩無啦啦啦錫我啊,Sorry,我話幫你追Sarah,但係無..無諗過做你女朋友阿吓.」 二家姐我錫完佢之後就滿面通紅,然後飛快咁講左呢句說話. 我:「唔該先,二家姐,我既幸福靠你啦~Bye.」 我一住行一住跳行左番房,沖過涼洗過頭痾個尿換埋身老西就出去. Set頭方面,Anna話佢個專用化妝師會幫我搞埋,所以我吹亁頭就出. 然後,我一出去就見到泳琦着左一身黑西裝拖住羽晨. 羽晨着左一身白色禮服,好似一個小公主咁,好可愛阿. 羽晨望見我,就斷斷續續同我講. 羽晨:「哥...哥哥,我可...可唔.」 我:「可唔咩?」 然後,泳琦就係羽晨耳邊講嘢. 羽晨:「我可唔可愛,哥哥.」 羽晨細細聲用一種怕羞既語氣講左出黎. 我就踎低同羽晨講,仲比左個招牌笑容佢. 我:「可愛到哥哥我都就快愛上你啦,小公主.」 我摸一摸羽晨個頭,就同泳琦揮手.然後就落左去.見到全家係晒客廳. 有Sarah同仆街偉.大家姐同肥仔Ben.二家姐,同埋Uncle同老母. Uncle見到我就笑笑口同我講. 仆街,你次次都笑到咁淫既,你唔洗愛屋及烏架,鐘意我老母就可以. Uncle:「阿明,你同我地一齊搭車去?」 我望一望Sarah個邊,Sarah見到我望佢就低頭望住地下,個仆街偉就想食左我咁啤住我. 當然,我都啤住佢. 我:「Uncle,我搭我朋友架車,你地可以去先.」 Uncle摸一摸下巴,就同我講. Uncle:「你朋友係?」 我:「江家小姐.」 個仆街偉聽到就好似好驚訝咁望住我,然後就咬實左牙齒. 我聽Anna之前講個仆街偉係宴會入面想搵佢講嘢,Anna一巴就車左埋去,搞到個阿偉一直懷恨在心. Uncle:「哦,但我同江家唔熟,一直都好想搵機會同佢地交好,呢個重任交比你啦,明仔.」 我:「OK阿,Uncle比左咁大間房我,幫你打好下關係都唔係咩難事.」 Uncle:「咁就拜託你啦,阿明.」 Uncle見到羽晨落黎,就示意全世界起身. Uncle:「好啦,大家行啦.」 然後,我就行去羽晨身邊,拖住羽晨咁行左出去. Uncle有兩架轎車,架架都有三道門仲要幾長下,一架都可以坐晒咁多個人. 我:「咁ByeBye啦,Uncle,媽,大家姐,Ben,二家姐,羽晨,仲有Sarah.」 Sarah聽到就望住我,然後就一面唔開心咁上左車. 羽晨就拉左2下我隻手. 羽晨:「哥哥,你唔同我地搭同一架車阿.」 我又踎低摸一摸羽晨個頭. 我:「係阿,但一陣係場入面笑啦.」 然後,泳琦就拖住羽晨上左車. 但係,我隔離個個藍色身影,無上到車。我:「喂...二家姐你做咩唔上車,架車就快開走啦.」 我望住我隔離個位金髮女士同佢講. 二家姐:「喂,我要搭你個朋友架車.」 我:「我個朋友?」 二家姐:「個位江小姐囉,我搭Daddy個架車我驚會沖過去一巴一巴車埋去個仆街度.」 我:「我估有位既,無位你就自己飛的去啦.」 二家姐:「你真係無紳士風度.」 我:「Sorry,我媽由細教我要貪小便宜,從來無教過咁高級既嘢?.」 二家姐:「我真係想睇下你阿媽係咩人.」 然後,我同二家姐吹左一陣水,Anna架車就到啦.Anna就開左車門出左黎. Anna都係着左一身藍色禮服,加埋佢淺金既金髮,搞到好似同我二家姐姊妺咁. Anna望左我二家姐一下,就係我耳邊細細聲同我講. Anna:「阿明,呢位金髮靚女係邊個,仲要同我撞色,搞到我同佢比都輸左一節咁.」 我:「我二家姐,佢話要坐你架車,可以嗎?」 Anna:「吓...可...可以.」 Anna斷斷續續咁講. 然後,二家姐就行過去捉起Anna隻手. 二家姐:「我細佬比左好多麻煩Anna小姐你,請多多關照我細佬啦.」 呢位邊個黎架?做咩性格都變埋既. Anna:「我..我先係,多多指教家姐.」 Anna怕羞咁講,搞到講嘢講到一舊舊咁. 二家姐:「我唔係叫二家姐,叫我阿May就可以.」 二家姐親切咁望住Anna捉起Anna隻手,搞到有少少似百合場面.我望佢地2個望到巨龍兄都企起左. 我:「好...好啦,我地上車啦.」 然後,阿標就開左車門,二家姐就拖住Anna上車.我就一個人行上車. 然後,二家姐同Anna係咁講嘢.搞到我變左個外人咁 二家姐:「Anna小姐,你啲頭髮金金地又啡啡地咁,好靚阿.」 Anna:「二家姐你把金髮都係阿,加上你個對藍眼珠.好似外國既模特兒.」 二家姐:「太客氣啦,Anna小姐,仲要叫我阿May就可以,Anna小姐叫我二家姐好似唔係太好.」 Anna:「我一直都好想有一個咁靚家姐,你可以做我家姐嗎.仲有叫我Anna都可以啦」 二家姐:「既然係咁,好啦,仲有Anna,你係混血兒嗎?」 Anna:「我係中日法混血兒啊,二家姐你呢,你把金髮同藍眼珠一定係天生既,真係好似藍寶石咁啊家姐隻眼.」二家姐:「我?我係中美混血兒黎,我把金髮同藍眼珠都係係Mammy比我既.」 金髮同藍眼珠?但點解大家姐完全同你唔同樣既. 我決定出聲問. 我:「我都一直想問架啦,二家姐點解你同大家姐唔似樣既.」 二家姐:「因為我同麗晨佢只係同父異母既姊妺.麗晨佢Mammy先係Daddy既正室.」 我:「哦.」 然後,我就收左聲繼續聽歌. Anna:「係啦係啦,二家姐你平時點保養頭髮架,你把金髮保養得得好好啊.」 我聽到,忍唔住笑左出黎,我二家姐平時點保養頭髮?咪索性唔理囉. 我應該影定二家姐個時頭髮亂到好似掃把咁既相比Anna睇. 然後,二家姐一個重拳去我個肚度,我噴左一啖咁多口水出黎,然後咁住個肚. 仆街,好彩平時帶跑下步,游下水踢下波,唔係我一早暈左都似啦. 佢地2個連暴力呢點都一樣,佢地前世一定係姊妺.屌,好撚痛,打人都咁大力佢食咩大. Anna:「阿明?」 Anna用一個好擔心既表情望住我. 二家姐:「哦,Anna佢無嘢,佢話肚痛姐.」 屌,我遲早一定恨恨緊調教你. Anna:「就快到架啦,阿明忍下啦,仲有我地開窗先.」 屌,我比人打啊.痾咩屎阿.仲有做咩開窗,好撚涷阿出面. 然後,我毫無先兆,無啦啦又放左一下屁,仲要大大聲. 屌啦.咩料. 二家姐:「都叫你忍下啦,失禮死人啦.」 二家姐趕住開窗,仲要用手遮住個鼻. 我就望向Anna.同Anna講 我:「Anna我...」 Anna笑住望住我,但都同二家姐做左同一個動作,用手遮住個鼻.

然後過左無幾耐就到個會場啦.個會場完來係一棟幾十層高既酒店,好似話陳家book左最高個層全層開宴會. 真係有錢. Anna就係我隔離細細聲同我講. Anna:「記住記住記住,好重要所以講三次,一定唔可以講粗口.」 我:「我都唔講粗口嘅.」 我又細細聲同番Anna講 Anna:「仲有唔好亂同人講嘢,唔可以行開我超過一米,就咁先一陣再定.」 我:「有無咁重要啊,條女生日咋喎.」 Anna:「緊係重要啦,你講錯一句嘢,人地好可能就懷恨在心.」 我:「但你之前又打條仆街偉.」 Anna:「我..我係例外架啦,佢地都唔敢對我做啲咩,但你唔同你係代表曹家架記住啦.」 二家姐跑過黎的地度. 二家姐:「你地唔等人架.」 然後,保鏢阿標都落左車跟住我地.然後,我無理佢就一齊行,搭電梯上左去. 到左最高個層.Anna就同阿標講. Anna:「阿標,係呢到待命啦,有咩事我會透過無線電同你講.」 阿標:「係,小姐.」 阿標就行左去宴會出面企左係到. Anna:「好,我地入去啦.」 然後,我想入去個時,二家姐同Anna無啦啦拉住我. 二家姐:「啊,救命啊,阿明,有無睇過啲有錢人劇,如果要去高級宴會入場要做咩?」 我:「要做咩?」 Anna就無啦啦伸隻手係我左手與身既空位,然後就挽我手臂. 然後我又向揮開左少少右手,二家姐就好似Anna咁挽我手臂. 然後,我食晒兩個波餅.Anna雖然平,但都有少少,二家姐就有D左右,所以完全食到波餅.然後Anna同二家姐比張邀請卡門口個保安睇.然後,我地就入左去. 我一入去就見到好多人同我地一樣男既着住西裝,女既着禮服.然後,我地一入去全場就靜晒望住我地. 搞到好似好做錯嘢咁. 我就細細聲講. 我:「Anna,二家姐,我做錯嘢?」 Anna:「無,只係我同你二家姐兩個人既問題姐.」 過左一陣又開始熱鬧番,因為個會場幾大下,所以行左幾分鐘先到我地個位. 我終於坐到我個位個時,好似輕鬆左好多. 我:「緊張死啦,我咁大個仔都未試過咁多人望住我.」 Anna:「好明顯望住我同二家姐啦.」 我:「點解?」 Anna:「因..因為.」 Anna想繼續講個時比二家姐講咗. 二家姐:「有兩個金髪美人入咗黎,當然全場都會望住我地啦,唔通望你咩死毒男.」 我望一望二家姐同Anna,發現同平時好似差唔多喎.好靚咩? 然後,無啦啦有條友行過黎,條友戴眼鏡,16歲180左右,着住一身黑西裝,個頭成個蛋撻咁. 條友無啦啦開聲. 「阿明,Anna.」 我望條友,好似好面善,但又唔記得乜水.我就細細聲問Anna. 我:「Anna哥,你識唔識佢.」 Anna:「唔識,佢無啦啦喊我個時仲諗緊我識佢咩.」 我:「但佢好面善,好似見過,我地學校?」 條友無啦啦又開聲 條友:「我...我係阿威阿.」 我/Anna:「阿威?」 我同Anna用一個比平常大聲少少既音量講咗出黎.然後阿威就坐左我隔離個位. 我:「阿...阿威哥,做咩搞成咁.」 我望落去阿威好似完全係個文青咁,搞到我完全唔認得佢咁. Anna:「唔好嚇死人啦阿威,頭先我仲以為咩傻仔入左過黎.」 阿威:「我都唔想架,只係老豆迫我咁做,仲有做咩阿明係度架.」 然後阿威望同我二家姐就細細聲係我耳邊講. 阿威:「明哥明哥,呢個金髮靚女邊個黎,完全係我鍾意個類型啊.」 我:「我二家姐.」 阿威就大嗌左出黎. 阿威:「咩話.」 然後隔離幾枱望住我地兩個,阿威就拿拿林做出一個Sorry既手勢. 我:「屌你,咁撚大聲做咩啊,佢係我二家姐好撚出奇咩.」 阿威:「屌你,佢係你二家姐我個心都離一離添啊,你家姐生到咁靚,你生到成個毒撚on9仔咁,玩鳩我阿威咩.」 我:「屌你,我覺得自己幾靚仔架喎.」 阿威:「屌你,你靚仔我咪男神?」Anna行去我地後面,正想問做咩,佢用全力好似咬緊我塊肉咁,用手指甲掐我手臂塊肉.當然佢對阿威都係咁做.Anna:「你地兩個望下出面.」 隔離個幾枱,仲有前面個幾枱都望住我地,我地又出左個Sorry既手勢. Anna:「再咁大聲講嘢.我.就.打.暈.晒.你.地.兩.個.」 Anna細細聲係我地後面笑住望住我地講. 我/阿威:「係,Anna姐.」 我同阿威嚇到飄晒冷汗. 阿威扮咳咳左幾下. 阿威:「好啦,阿明番正題先,點解你家姐同你完全唔似樣.」 我:「因為我地唔係親生姊弟囉.」 阿威:「好似班MK咁,家姐同細佬既關係?明哥你都幾勁喎,咁就識左個咁靚既靚女.」 我:「唔係啊屌,我老母同左我Uncle再婚,佢有4個女,咪做左我家姐同阿妺囉.」 阿威:「咩話,屌...屌你啊,有一個咁靚既家姐,咁其餘幾個咪都咁靚女囉.」 我:「都可以咁講既.」 阿威:「話說咁你咦家姓咩,」 我:「Uncle話陳同曹都無所謂.」 阿威:「曹家!?」 阿威又大聲講咗出黎,我望一望出面,好彩無人理我地姐,我唔想又比人打啊. 我:「係啊,有咩問題.」 阿威:「曹家姐係Sarah....咁姐係你做左Sarah細佬定阿哥咁?」 我:「佢話我做左佢細佬.」 阿威:「唔好灰心.」 阿威拍一拍我膊頭.然後聽到二家姐講咗一聲Daddy,我就望一望左出面. 我含家企晒係到,除左Sarah同條仆街. Uncle又笑笑口望住我.屌,好噁心啊...Uncle:「阿明,呢位就係江小姐?仲有呢位係劉家既細公子?無見十年咁快就一表人才啦.」 Anna聽到就企左起身.然後用一個親切既笑容望住Uncle. Anna:「Uncle你好,我就係江家小姐,江安娜,幸會.」 Anna就同Uncle握左過手. 然後阿威都自我介紹. 阿威:「Uncle你好,我係劉家細公子,劉達威,幸會幸會.」 阿威都同Uncle握左過手. 仲有原來Anna真名叫江安娜.柱我一直諗佢真名係咩. Uncle:「你好,江小姐,想問一下家父今日係宴會?」 Anna:「今日家父身體抱恙,抱歉未能出席啦.」 Uncle:「咁我下次就要拜訪一下啦,Anna小姐.」 Anna:「係嘅,Uncle,我會轉告比家父.」 Uncle:「好啦,咁我地就過去先,失陪啦,仲有阿May,唔好失禮人啦.」 二家姐:「我知道啦.」 然後,羽晨同Uncle講咗少少嘢,就坐左去我隔離,而泳琦就坐左去二家姐隔離. 我:「羽晨?做咩唔去大家姐個邊坐.」 羽晨就笑住望住我. 羽晨:「我想同哥哥坐,仲有哥哥呢兩位係....」 羽晨望到Anna同阿威就黐住我.好似好怕生咁. 我就指住阿威. 我:「呢位叫阿威,叫佢威哥哥就可以架啦,唔好睇佢斯斯文文咁,但其實係....」 羽晨:「原來佢都係痴...」 阿威就望住我. 阿威:「你同佢講過我咩黎啊.」 羽晨好似嚇一嚇咁,我攬住羽晨. 我:「咁惡做咩啊,阿威.」 阿威:「Sor...Sorry,明妺,我無心架.」 我:「唉,仲有呢位叫Anna哥,叫佢Anna哥哥就可以.」羽晨就望住我,用一個好疑惑既樣望住我,然後就講. 羽晨:「點解呢個咁靚既姐姐會叫哥哥嘅.」 我:「因為Anna佢....」 正當我想繼續講個時,Anna無啦啦用一個好恐怖既笑容住望住我.搞到我個心都寒一寒. Anna:「羽晨~我係Anna姐.姐,唔係哥哥啊,唔好聽個個Kai哥哥亂.講.啊.」 羽晨就行左去攬住Anna.然後,同Anna講. 羽晨:「係,Anna姐姐,好香啊~Anna姐姐,同哥哥陣臭味完全唔同.」 我即刻聞一聞自己,臭咩?然後,望一望Anna,佢個眼神好似同跟我講一陣你就仆街.搞到我即刻望番阿威個邊. 二家姐望一望手錶,就同羽晨講. 二家姐:「好啦,羽晨,就快開始,坐番埋位啦.」 羽晨:「係係.二家姐」 然後,羽晨就好正經坐番去我隔離.然後,全場黑晒熄晒燈,遠處隱若見到遠處有一個人上左台.然後,就開番燈. 台上有一位同我差唔多年紀既少女,茶色頭髮,眼睛明亮有神,好似好有自信好習慣呢種大場面咁. 然後,穿上左一身純白色禮服,比人一種好似高貴公主既感覺.加上面尖尖,皮膚白白,胸部有C左右. 可以講係一個女神級既人物.然後,我就一直望住佢. 「各位來賓,大家好,我係今日既主角陳家千金小姐,陳海倫.首先,多謝各位來賓出席我既生日宴會.謝謝.」 然後陳小姐就九十度鞠躬. 「今日,我Ellen,希望大家可以暫時忘記各位事業工作學業上既煩惱,我今年既生日願望就係希望可以係呢個 生日宴會,揾到更加多朋友,什至揾到我既初戀,希望各位可以盡情揾我傾計,多..多謝各位.」 然後Ellen就急急腳落左台,坐左係我前面既第一張枱.然後,台上有個司儀上左去. 司儀:「大家好,我係今日既司儀,我叫Joe,大家可以叫我阿Joe或者Joe仔.」 因為佢幽默既聲線,聽到場內有不少人笑左出黎.但,我覺得完全唔好笑. 望下Anna哥,竟然笑緊!?二家姐呢!?都笑緊.咩料阿,我既問題? 我:「喂,阿威,其實好好笑咩,做咩個個都笑緊既.」 阿威:「哦,呢個時候笑下,可以比其他男人望到自己笑既一面,但Anna平時都唔會笑架喎.」 司儀:「好啦,事不延遲,我地即刻玩第一個遊戲,請各位9-25歲既先生女士戴上枱上面既眼罩.然後,請各位行出去舞台中間.」 我:「屌,玩咩遊戲啊,我想食嘢啊.」 阿威:「幾有趣丫,仲有可能識都女女喎.」 我:「係喎,識女女喎,但好多大肥婆喎.」 Anna就同我講. Anna:「有.我.呢.個.靚.女.係.你.身.邊.唔.夠.咩.」 Anna仲大大力拖住我隻手. 我:「夠夠夠.阿威係唔係先.」 阿威:「係阿,夠阿,Anna哥.」 Anna即刻笑住望住我地. Anna:「咁就好啦,出去lu.」 Anna就拖住我同二家姐出左去.見到場外有大約六十幾個人左右. 我:「羽晨,唔洗緊張嘅.」 我搭一搭羽晨膊頭. 羽晨:「但哥哥你全身都震緊喎.」 我:「無..無嘢,我涷姐.」 羽晨:「咁就好啦,羽晨驚哥哥第一次參加唔習慣,所以先會擔心哥哥.」 仆街,我仲以為羽晨緊張.原來,擔心我,我真係廢物阿.我打左自己個頭幾下.司儀:「好啦,請各位先生女士上前,男既右邊,女既左邊,然後去前面個紙箱抽一張紙仔.」 我望一望6號?屌,希望唔好係暗瘡大肥婆啦. 

「然後,請所有男生等待一陣,請女生們請根據枱號咁坐係我右邊既枱.然後,你地有三個小時,呢 三個小時,請你地溝通下一陣會跳邊一隻舞,增進一下感情,多謝.」 司儀咁樣講。過左幾分鐘左右. 司儀:「好啦,各位女士已經入座,請各位男士根據手中既號碼入座啦.」 我:「阿威你幾號啊.」 阿威:「二十二號囉,同我學號一樣.」 我:「希望有個大肥婆同你一組啦,我睇個場至少都有十幾個大肥婆.」 阿威:「我唔想你一陣拖個大肥婆出黎跳舞.」 我:「好啦,Bye.」 阿威:「Bye,大肥婆.」 我就行左去搵座位, 我:「16號,9號.」 仆街,唔好大肥婆,千奇唔好大肥婆,咪撚來大肥婆,耶蘇如果無來大肥婆,我即刻信你.日日番教會下. 我一行到過去.仆...仆街啦,Jesus. 我一望條女堆肥膏就快坐爆張凳咁,隻手臂大到大約係的三倍咁大,個屎忽大過我個死人頭. 塊面仲要超厚粉,但我都仲望到佢條頸堆暗瘡,個頭仲要幾多油幾多頭皮下. 我望去阿威個邊,佢同Anna一組. 阿威望到我即刻叫埋Anna望過黎.然後,露出左一個博打奸笑既表情. 望一望二家姐,二家姐同一個外國既白人一組,超級靚仔好襯. 望一望Sarah,Sarah同羽晨一組!!?搞咩. 望一望隔離,原來係仆街偉.仆街偉見到我望佢就出左聲. 仆街偉:「睇來你既女伴都幾靚女喎,幾有肉質.」 我:「Sorry,你係邊個?你幾似我學校見過個個傻仔」 仆街偉聽到,好似嬲嬲地咁,然後又扮無嘢.屌,好噁心. 仆街偉:「我就係Sarah既男朋友囉,咁快唔記得啦,毒撚.」 我:「哦Sarah?我同Sarah做過喎,有無同你做過啊?男朋友」 仆街偉聽到好似好嬲咁. 仆街偉:「做過咩阿,喂,講嘢啦.」 做過功課囉,唔通扑過嘢咩,屌. 我就無理佢,坐左係個位度.望一望個大肥婆,屌左幾聲.然後,有個幾瘦既女仔無啦啦過左黎. 個波有C左右.然後佢就開左聲.「唔該,請問你坐錯位?.」 我:「我?」 「唔係,係呢位小姐.」 個大肥婆一出聲,嚇到個巨龍兄都變小蟲.把聲沉到個男人咁. 大肥婆:「我?邊有阿,呢個咪6字囉.」 佢拎左張紙出黎睇,屌,個尾有條線,明明係個9字.你個腦比堆油塞撚住阿.嚇死我同龍哥咩. 「小姐,呢..呢個...係9字黎喎.」 大肥婆:「9字黎咩,Sor,我坐錯位.」 然後,佢就行左去條仆街個位坐.我望住條仆街個死人樣,真係笑左出黎. 然後,佢就坐左係我對面個位,姐係個肥婆頭先坐完個位. Ellie:「你好阿,你叫咩名.我叫Ellie.」 我:「我叫阿明,叫我Henry都可以嘅,不過比較少人叫我Henry,多人叫我明哥,明哥哥咁.」 Ellie聽到笑左幾下. Ellie:「哈哈,阿明你真係有趣.」 然後,我望一望Ellie,佢頭髮顔色同頭先個Ellen一樣.個樣下半part都有幾分似. 但着左一身黑禮服.我唔肯定係唔係. 我:「你係頭先係台個個Ellen?」 Ellie聽到好似嚇左一嚇咁. Ellie:「點會呢,哈哈哈.」 我:「咁都係,人地係今次係主角,點會同我呢個毒男吹水.那年十八,母校舞會....Sor,唱..唱起歌上黎.」 屌,好柒阿,做咩無啦啦唱歌阿. 我望一望Ellie,佢竟然又笑緊.仲要笑到佢眼罩入面飄晒眼水. Ellie:「阿明你好好笑,無啦啦唱歌.同其他人好唔同.」 我:「同其他人好唔同,有咩唔同.雖然,我覺得自己幾靚仔.」 我妹鍾意自己,我覺得自己幾靚仔,但由細到大都無人讃過我. Ellie:「同其他人唔同係阿明你無個種好死板既感覺,點講好呢,自尊心?好似又唔係.」 Ellie用隻手摸住下巴咁同我講。我:「係咩,哈哈哈.」 Ellie:「係啦,阿明,你今年幾多歲.」 我:「16,讀緊中四.」 Ellie:「咦,我都係喎,你讀緊咩料.」 我:「我?我讀緊Econ+Bafs,你呢.」 Ellie:「我就音樂+VA,係啦,阿明,你邊間中學.」 我:「聖所羅王書院.」 我無意咁講左呢句出黎,點知... Ellie:「咁...咁我地咪同學...?」我:「同學?但我好似未見過你咁?.」 我摸一摸個頭,但我都未見過佢個樣,點知佢乜水. Ellie:「我係A班既,你係咩班架?」 我:「E....E班」 即係成績最廢個班. Ellie:「哦,我係插班生,仲有可能我少去舊校舍所以我地未見過都話唔定.」 我:「可能啦,話說我唔識跳舞架喎,點算阿.」 Ellie:「咁咪棄權當傾下計囉.反正我都唔係幾想跳.」我:「唔得,不如你教我啦,我唔想係咁多人面前棄權.」 Ellie:「好啦,但我地食左野先,我地出去拎嘢食囉.」 我:「好阿,唉,我都好肚餓左好耐.」 然後,我就同Ellie一齊出去拎嘢食. 我:「係啦,一陣我地跳咩舞阿.」 我將幾隻雞翼放上左我隻碟入面.然後.同Ellie講 Ellie:「多數都係華爾茲,比較易學.」 Ellie將幾舊蛋糕放上隻碟入面. 我:「高達?你都有睇架?W入面我最鍾意雙頭龍EW架啦.」 Ellie:「高..高達?我睇你可能誤會...啦.華爾茲德語係Walzer，可以講係一種宴會舞,而華爾滋做為社交舞，起源於1780年代左右......」 啊!我做咩無啦啦同個靚女講高達啊.死啦,佢一定心諗我死毒撚啦. btw高達入面我最鍾意係RX-0. 我:「哦...但.難唔難跳架,我對跳舞0經驗架喎.」 我夾左幾件切開左既Pizza放左係碟. Ellie:「易,唔好睇我咁,我跳舞高手黎」 Ellie拍一拍心口同我講. 然後,正當我想同Ellie講我手腳唔協調,有少少痙攣咁.無啦啦有把男聲出現我隔離. 毒撚A:「咦,呢個咪窮撚明,做咩你會係我地呢種最上级社會階層既宴會既.」 我望一望,原來係我個班個幾個小圈子毒撚. 當Sarah同Anna神咁拜,日日都聽到佢地幾個講LOL,動漫,有時講我成日上高登架之類. 佢地幾個都拖住隔離都有幾個大肥婆,真可憐,堆大肥婆你地食晒. 然後,我無視左佢地幾個.我一向都唔同毒撚打關係. Ellie輕輕力拍一拍我.然後,就同我講 Ellie:「佢地叫你啊,阿明?」 我:「我唔識佢地.」 我就繼續夾嘢食,屌,真係好撚多嘢食. 然後,佢地幾個見我0佢,就繼續講. 毒撚A:「喂,我叫你啊,廢物明,係唔係偷偷地入黎啊,我地叫保安黎喎.」 搞搞下差唔多所有拎嘢食既人都望晒過黎,而呢到拎嘢食只有參加遊戲既人. 然後,另一條毒撚又出聲.毒撚C:「人地套西裝貴嘢黎架,人地日日番M記都唔夠錢買阿,話唔定偷番黎.」 我套西裝全套四萬八千幾蚊. 然後,佢隔離個幾條大肥婆跟住都大大聲笑左出黎. Ellie正想出聲罵佢地,我就制停左佢.我一向都唔理我地班堆有錢毒撚. 佢地差唔多兩三日就笑我一次左右,有時仲會整爛我張凳,畫花我本書.搞到中一,二差唔多無人敢行近我,什至做朋友?分組有人同我一組都開心. 次次上PE分剩個個係我,我上PE堂既Partner多數都係牆. 但係對我唔重要既人點傷害我都係無用,反正漸漸就習慣,無所謂. 毒撚A:「咁要報警啦,仲唔快啲報警拉左佢,仲由佢個垃圾係到督眼督鼻,比個Ellen知道佢窮撚可能即刻搵人叫佢走,哈哈哈哈.」 毒撚B:「隔離個靚女係我就快啲走啦,同佢行埋一齊只係降低緊自己個Level. 我都繼續無理佢地幾個毒撚. 我:「好啦,我地番位啦.」 我行左幾步番去,但佢仲企左係到. 我:「Ellie?」 Ellie:「你地幾個咁樣覺得好好笑咩?」 毒撚A聽到就同佢講. 毒撚A:「你想幫個窮撚講嘢?我老豆係副局長黎架喎.」 Ellie:「副局長?咁又點,老豆係副局長就可以咁樣狗眼看人低架啦,我真係想睇下你阿爸阿媽係咩人.」 毒撚B:「得罪我地三個無...無好處喎,我地3個老豆個個都係政界同商界有地位,呢個窮撚?就算死左都無人知啦.」 Ellie:「有地位又點?我咦家就同你地講,你地幾個即...」 然後,有幾位女性係我後面行去我前面. Anna:「即刻同我同阿明道歉阿,毒撚.」 大家姐:「我無可能眼白白食花生望住我細佬咁樣比人講呢~」 二家姐:「副局長好威威阿,咪又係靠老豆,毒撚.」 Sarah:「你地咁樣言語欺淩,真係好黑人憎.」 羽晨:「即..即刻同哥哥道歉阿.死痴缐佬.」 羽晨你好似用錯字形容佢地. 有人搭一搭我膊頭,望一望係泳琦,好似安慰緊我咁.做乜撚姐你.屌,我..我洗撚你地幫. 毒撚A望到成堆人幫我講嘢,就開始縮沙. 毒撚A好似同佢班毒撚朋友地講左幾句就番左去位. 阿威企左係我隔離,同我講. 阿威:「唔好感動阿,BB.」 我:「屌,你咩都無做過喎好似.」 阿威:「我想出手個時,佢地已經行晒出去,我都唔想.」 我:「馬後炮,有叉用.」 但的確,我有點兒感動.有咁多人幫我出頭.

阿威同完我講就頭也不回行左番去.然後,Sarah就行左過黎.當時Sarah塊面都紅晒. Sarah:「阿明.我..我...我..我好.」 好鐘意我?講快少少啦.搞到我紅都面晒啦. 然後,無啦啦有一道勁大既力拉住我隻手.我望一望後面原來係Anna哥. 我:「Anna哥,做咩無啦啦拉走我啊,搞到我聽唔到Sarah講咩啦.」 Anna無理我,繼續拉走我,仲要拉到去遠離Sarah成十米左右先放手. 我:「Anna哥,搞咩啊.」 Anna:「我...我頭先幫你出頭係唔係要比番少少獎勵我呢?」 Anna用一個好認真既眼神望住我.搞到我有少少難為情要扮望一望風景.然後,我扮一扮撓頭. 無啦啦講要獎勵,搞到我都唔知點做好. 我:「咁..咁你想要咩獎勵啦,我錢又無,全副身家最貴得架單車.」 Anna:「我先唔要架爛鬼車啊.」 我:「先唔係爛鬼車啊,係我既戰駒黎.」 然後,Anna又唔講野,望左去地下.搞咩啊佢.又話要獎勵又唔講?. 我:「咁我差住你先啦,遲少少諗到再同我講,我好肚餓,食野先.Bye.」 我向後揮一揮手,就頭也不回拎住個碟番位. 番到位見到Ellie坐左係位,所有?食仲未食過. 我:「做咩仲唔食?啊,Ellie.」 我將隻碟慢慢放上左張枱上面.然後,拉開張凳坐左係個位上面. Ellie:「我想等埋你先食,仲有阿明介唔介意問你小小?.」 我咬緊個薄餅,個薄餅都幾足料下.然後,我就同佢講. 我:「問丫,問咩我都唔介意.」 Ellie:「點解阿明你頭先唔出聲還擊佢地,仲由得佢地咁樣講你,你唔嬲架咩.咁樣比人踩喎.」 我:「點解要嬲?把口生係人地度,佢點講我都阻唔到佢.嬲只會令自己死更多細胞,長遠黎講有可能早啲死添.」 Ellie:「但你頭先咁既態度會睇到其他識你既人都嬲囉.」 Ellie無啦啦大聲同我講.搞到我有少少不知所措. 我:「Ellie?」 Ellie:「Sorry,我失禮啦.」 然後,我無出聲只係繼續食野,不時望下Ellie.好似好嬲咁,但我又唔知講咩好.為左打破Dead Air我決定要講野啦. 講咩好呢,高達,你問我自護公國幾時成立.咪U.C.0068.08月15日.好勁啦Ellie.自護公國萬歲.自護公國萬歲. 無可能講高達啦呢個場合! 講咩好啊...Ellie無啦啦企起身. Ellie:「我出去拎野食.」 我:「我都出去拎.」 然後,我咬埋塊薄餅就出左去. 我:「係咪..我..我做錯?,做咩Ellie姐你咁嬲咁既.」 我鼓起勇氣問Ellie.點知Ellie一直望住我,隻眼仲要瞪到超大. Ellie:「阿明,你無做錯野,只係我既問題,比我消左啖氣就無?.」 然後,拎左幾舊壽司,一個揚州炒飯,我又想拎薄餅.?薄餅真係好好食,芝士又甜甜地,咬落去加上堆肉醬腸仔煙肉,簡直一流. 正好見到得番最後一塊個時,即刻狗沖去拎.一拎就見到另一個人同我拎住同一塊薄餅.望一望係泳琦. 我:「你...你要啦.」 泳琦:「都係少爺你要啦.」 我:「唔好,Lady First.」 「呢個時候就識講Lady First喎,傻仔.」 二家姐講完又即刻拎左薄餅上手咬左一啖.仆街,最後一塊咁就無左啦.算啦,屌. 我:「二家姐,頭先唔該啦.」 二家姐聽到就咬左一啖薄餅就同我講. 二家姐:「原來你都識講唔該架,不過要講同Sarah講,本來我都廢事理你,我見我可愛既Sarah妹妹行出黎先幫你.」 二家姐再咬左一啖薄餅. 二家姐:「我比晒機會,Sarah想同你講個時.你條友竟竟竟然行開左,你知家姐我幾辛苦先叫到Sarah同你講啊.」 我:「Sar..Sarah想講咩啊.家姐.」 二家姐一口氣食晒最後剩番既薄餅. 二家姐:「你自己問Sarah啦,好啦,Bye~」 二家姐就頭也不回行番位. 泳琦:「咁少爺我都番埋位先啦.」 我:「Bye~」 我都番左去位食埋呢度??就開始練習.我坐到埋位,Ellie都係仲未食?,好似等緊我咁. 我:「下次,唔洗等我啦,可以食先.」 Ellie:「我Daddy講過同人地食飯一定要等埋人地先可以食.」 我:「我媽咪講過如果要靚女等既話不如死左佢,我吹水架.」 我就開始食個炒飯.食飯個時Dead air左全程. Ellie:「係啦,阿明.」 我望一望Ellie,Ellie已經食晒所蛋糕.我只係食左個炒飯四份三左右. 我:「做咩?」 Ellie:「頭先個幾個好靚既女仔你邊個黎,有一個仲好似我同班同學黎.」 我:「高高地紫色禮服,有把長到腰頭髮個個係的大家姐,金髮藍眼睛藍色禮服個個係我二家姐. 然後你個同班同學叫Sarah,係學校男仔入面好有人氣,成績又好.然後個細路女係我個妹,佢叫羽晨.」 Ellie:「哇,你都幾多家姐喎,我都有一個家姐.」 我:「咁我估你家姐一定係個位陳海倫啦.」Ellie好似嚇一嚇咁.然後就回復冷靜做我講. Ellie:「點解你會咁諗呢?」 我:「新人類既直覺,加上你地實在太似.」 Ellie:「新人類?阿明,你真係好搞笑,哈哈哈.」 做咩我又無啦啦講左高達... Ellie講完就除左個眼罩. Ellie:「我重新介紹番自己,我叫陳愛麗,我同佢係雙胞胎,所以人人都話我同佢個樣好似.」 我:「個樣簡直一模一樣喎,咁樣點分你地啊.」 Ellie:「我隻右手手臂後面有個心形既小胎記,仲有右眼眼皮上面有粒好細既墨,但我今日化左妝所以應該睇唔到.」 我:「但好難無啦啦睇你隻右手後面喎,你家姐都係我地學校?有咩方法係學校分到你地兩個.」 Ellie:「學校就好簡單,我會戴眼鏡,佢單馬尾,我會放頭髮去學校,仲有我地2個.」 Ellie拎左佢心口掛住個個金幣出黎. 金幣一邊係個好精美山既雕刻,一邊寫住ELLIE. Ellie:「佢就寫住Ellen.而另一邊刻左一座城堡.」 我:「但都無可能下下叫你拎個金幣出黎睇啦,係唔係.都係靠眼鏡認人.」 Ellie:「都可以咁講既.」 我:「但點解頭先你唔上去講?既.」 Ellie:「因為我唔習慣呢種場合講野,交比佢就OK,好啦,開始練啦,阿明.」 然後Ellie就企左起身,我都跟住起左身就跟住佢行左去身邊既空位. 練左一粒鐘,我踩到Ellie隻腳三十幾次左右,但都勉強跳到個形既. Ellie:「阿明,你幾有天份喎.一個鐘就跳到咁.都叫唔錯架啦.」 我:「你教得好姐,但你隻腳比我踩到紅晒喎有無??」 Ellie:「無,只係有少少痛姐.」 我:「Sorry,踩左你咁多下.」 Ellie:「唔緊要.好啦,休息一下就出去.」 我:「咁我去個洗手間先.」 我就行左去洗手間個邊. 「喂,頭先有條女幫你出頭,唔好咁得意忘形.」 我望一望後面,邊個黎 我就放左個水,洗個面就出左去.見到阿?同Anna係出面個空位跳得好好. 阿威:「咦,阿明.諗好跳咩啦.」 阿威同Anna停左跳望左過黎. 我:「好似叫華爾茲.你地呢」 阿威:「我地都係華爾茲,都就快練好啦.練緊最後個Part.」 我:「好,咁一陣見啦.」 無啦啦有把女聲叫停左我,原來係Anna哥. Anna:「阿明,我..我諗好要咩啦.」 我就望住Anna. 我:「咁要咩阿,Anna姐.」 Anna:「要...要,點講出口啊.」阿威:「唉,我幫你講啦,阿明佢話想要你下星期陸運會全場總冠軍個個獎盃喎.」 係喎下星期五陸運會喎. 我:「拎到就比你啦,反正我都只係拎過一年.」 唔好睇我好似毒撚咁,但我日日都有跑步做下Gym踩下車,所以運動方面成績都唔錯. 順帶一提F.1丙組全場總冠軍我拎 女子係Anna哥拎 F.2同F.3都好似阿惠拎 而Anna哥就F.1 F.2 都有拎全場總冠軍. 阿?只係短跑幾勁,田項完全失敗. 然後,司儀同Ellen就上番台. 司儀:「好啦,我估咁多位都準備好啦.我講一下規矩先,我地有三十二組,每四組四組相同既舞咁出黎跳.當四組入面跳得最好個組就不斷晉級. 最後就贏既兩個人就有機會同Ellen小姐跳一隻舞.」 Ellen:「hello~.」 Ellen笑住望向全場,揮過手. 佢好似有種魔力咁,令人不論男女都好鐘意佢. Ellie:「不如第一round就輸.」 我:「OK,但做咩第一round就輸.」 Ellie:「無野,只係唔想同佢跳舞.」 然後到我地出頭.我就踩到Ellie隻腳幾下,最後勉勉強強跳完.而Ellen正正係唯一既評判. Ellen:「第6組晉級.」 全場嘩然,即刻有好多人細細聲咁講. Ellen:「因為我認為佢地跳得好過過三組.唔係咩?」 Ellie就細細聲同我講. Ellie:「果然佢想玩野,唔好睇佢表面,佢份人好陰濕下.」 我:「咁點算.」 Ellie:「既然晉級就繼續.」 但好彩既係第二Round我地就輸左.可能我真係跳得太差啦. 最後由二家姐同個外國人同Ellen跳舞. 司儀:「好啦,既然完左呢個小比賽,我睇場好多人一定好心急想跳舞啦.各位如果想跳舞就可以出去跳啦.」 我就同Ellie番左去位,好緊張阿仆街.咁撚多人望住我地.仲要係咁踩中佢隻腳. 我:「好辛苦啊,咁多人望住我地.」 Ellie:「你跳得都唔錯架啦,但始終人地跳得好好.算啦,我地反正想輸.」 我:「都係既~都遇左輸.」 我都望一下出面既人,個個都跳得好好,好似只有我一個唔識跳舞咁.然後,聽到我隔離有一把女聲同我講. 「陳同學,可以賞面同我跳隻舞?」 我望一望就係個位Ellen,佢地2個真係一樣樣. 我:「你係?」 扮唔留意佢先. Ellen:「好過分囉,我係今日既主角Ellen.」 然後,佢就挨落我度.我仲食到波餅添!!!巨龍哥!!! 而Ellie個樣好沉重,搞到我都驚驚地. Ellie:「家姐,你唔洗應付客人咩.過黎做咩.」 Ellen:「唔洗啊,交左比Daddy,而我緊係要過黎同我個好妹妹講生日快樂.」 Ellie:「唔洗啦,你可以走.」 Ellen:「真係唔坦率姐,明明同我着同一個系列既禮服,只係唔同色.」 Ellie:「我只係唔覺意同你買同一個系列.」 Ellen:「我無話覺意啊,坦率小小咪好囉.」 見佢地講到咁投入,我就去個廁所先. Ellen:「你去邊啊,陳同學.」 我:「去..去個廁所.」 Ellen:「好啦,我一陣出面等你記住同我跳舞,Bye~」 Ellen就行開左. 我:「你家姐幾難應付呢.」 Ellie:「只要佢有興趣既野佢就會對個件事好上心,無興趣佢只會狠狠咁破壞..」 Ellie講個時好似帶住好沉重既心情 我:「好啦,我係時候番屋企啦.仲有好多功課未做同Test未溫.」 Ellie:「我會幫你打發佢走,ByeBye.」 我:「ByeBye.」 我就頭也不回出左去,準備番屋企.比起宴會，我更覺得今晚只係一場鬧劇。一場有錢人之間既鬧劇。

過左陳家小姐個宴會之後，我就自己一個出左去出面。然後，等左一陣就見到Anna諗住番去就一齊番。 因為我地實在太累，Anna仲挨左係我膊頭瞓。我就係咁聽歌，睇下風景，到左就督醒Anna，然後沖番屋企做功課。 陸運會係我地學校係同聖所羅王女子書院合辦，所以到時男女比例會更加失去平衡。大約男女生比例1:5左右。 我地學校幾大下，所以容纳千幾個人都無咩問題。 到時可以講係男生既天堂，因為隔離間學校啲女女好多都幾靚女。上年我仲好記得我地煒威惠三個玩「大膽」猜輸左問五個聖所羅王女子書院既女學生抄牌，阿威輸左只係用左幾分鐘就抄晒，佢仲話到而家仲有互相Whatsapp。 仲有玩「大膽」入女更衣室個廁所洗手，阿威輸左出黎話咩事都無。轉個頭，就有訓導出黎捉晒我地三個屌左成粒鐘，搞到比個時全場人望住我地笑。 而Anna就係聖所羅王女子書院插班入黎，我仲好記得F.1同佢一齊拎獎個時，佢好似差點兒開拖打我，但到底點解打我我就唔得左啦。佢當時短頭髮比人一種冰雪美人既感覺，一齊跑社際個時我鼓起勇氣同佢講你好。佢無視我令我有好深刻既記憶。 話咁快我就做完功課，沖過靚涼準備瞓教個時，就聽到門口有人敲我門。 「邊個啊，黎啦黎啦。」 我一開門就望到二家姐嬲爆爆咁企左係門口。 「做咩唔唔等埋我就走啊，仆街。」二家姐係我房門口咆哮。 「我...我都唔知你幾時走。」我完全唔記得二家姐既存在，但都係唔好同佢講好。 「我真係太嬲啦，比條仆街當眾落我面。」二家姐入左黎坐左係我張沙發上面。 「又搞咩啊，仲有做咩無啦啦入我間房，我好眼瞓比我瞓啦，我聽日要番學啊。」我就打左個呵欠。坐左係二家姐對面。 「你聽我講啊，阿明，條仆街知我飲...飲酒酒量差，竟然係咁叫我飲...搞...搞到我嘔左出黎啊。」 二家姐塊面都紅晒，仲係咁係度傻笑。一定飲醉左啦。 「咁你唔飲得就咪鬼飲啦，又要威又要戴頭盔。」我行左去沖杯暖水比二家姐飲。 「即係又係我錯啦，OK，我講Sorry囉，仆街，死毒撚，柒頭。明明我為左幫你做咁多野，咦家仲怪我。」二家姐趴左係張枱度，仲好似係到喊緊咁。我當時只係心諗我驚我把持唔住啊。屋企又只係得我地兩個。 羽晨老母大家姐又未番。二家姐係一等一靚女來。 「搞咩啊，二家姐，我錯囉，我唔好囉，飲杯暖水解解酒先啦。」 我就放左杯暖水係張枱上面。 佢無理我。 「喂，二家姐唔好瞓啊，要瞓就番房瞓啦。」我搖一搖二家姐個膊頭，二家姐竟然露左個好舒服既樣趴係張枱度， 佢瞓到好熟，搞到我我不自覺望住二家姐既睡相。 「喂，番房啦。」我又搖一搖二家姐膊頭，佢好似死屍咁瞓左係張沙發度。 屌，好撚誘惑啊。我不停同心入面既惡魔戰鬥。我都係一個好健全既青春期男孩，如果我放上高登一定個個都叫 我屌家姐。 然後，正當我苦思緊呢個問題既時候。二家姐就講左一句。 「媽咪，我好掛住你啊...」仲開始流係眼淚上黎。我就成個醒左一醒，諗番起尋日既事 。我就用盡全力公主抱咁抱起二家姐，抱起佢番房。 又入到佢間房，放左佢係張床度，正想走個時。佢捉住我隻手再大力一拉，我一個失平衝跌落我二家姐度。 唔小心錫左二家姐一啖。我真係唔小心錫二家姐一啖，我唔係讀phy計算角度既嘢我唔識。 二家姐嘴唇姐好柔軟，但好撚臭啊。 佢仲要攬到我實一實，我食晒佢個波餅，搞到我嚇到連身體動少少都驚。點算啊，唔通我聽朝先可以起身走。 但講真都幾爽下，巨龍哥又好易磨緊唔知邊個位，但都係個度附近，巨龍哥硬到好似就快進化做戰門暴龍獸咁。 仆街，點撚樣算啊！屌定唔屌。 唉，都係番去瞓教啦。 我慢慢咁拉開二家姐隻右手，再全力拉開佢隻左手，我就即刻出左二家姐間房。一出房就見到...Sarah！！？ 佢望下我，我又望下佢，正當我想扮無事行番房個時。Sarah就同我講。 「阿明，做咩係二家姐間房出黎既。」Sarah用疑問既語氣問我。

仆街，無諗過Sarah無啦啦番黎。屌，今次仆街啦。頭先仲要錫左二家姐一啖。 但係我做咩要驚呢，係喎我驚乜嘢啊，我只係搬二家姐番房。錫左二家姐一啖個部份唔講就可以囉。 哈哈...我點解要驚哬。我咪同Sarah講二家姐醉左搬佢番房就可以囉。咁都要驚一餐，我真係傻的嗎？ 「er...二家姐醉左，所以我...我呢。」 做咩...做咩我講到好似入佢間房想強姦佢咁啊。就好似平時咁自然就可以囉屌。 「所以？」Sarah好認真咁望住我，搞到我有少少不知所措咁。 「所以佢入左我間房。」做咩無啦啦講佢入左我間房啊，我應該係同Sarah講我搬左佢番房先係。 「佢入左你間房，咁點解你係二家姐間房出黎嘅。」Sarah個樣有點疑惑然後望到我實一實。 「我只係...只係搬二家姐間房，我...我咩都無做過架。」只係唔小心錫左二家姐，食左兩個波餅。 「哦~」Sarah好似明白左咁，就轉頭入番去佢間房。 「Sarah你信我？」我用左把幾大聲既聲音同Sarah講。Sarah行左幾步聽到就停左係到。再轉番身望向我。 「信啊，因為我相信阿明係唔會偷偷地做個啲嘢既人。」烈後，Sarah比左一個甜美既笑容望住我。 我好似個心比佢靜化左咁，我講嘢講到我好似女女女左二家姐咁，Sarah都仲相信我，好感動啊。 但事實上我又好似差點兒沉船，啪左二家姐。我一諗起自己良心又過唔去。 「阿明，咁無乜嘢我就番房先，晚安。」 Sarah就轉過身準備又番房。我諗起宴會個件事我好似仲未問就又叫停Sarah。 「係啦，Sarah，頭先你想同我講咩。」 Sarah就好快咁另番轉身，塊面紅扑扑咁。比人個感覺好似想表白既少女咁。但係，佢唔會無啦啦同我表白掛。 「阿明...我...我。」正當我全力想聽清楚Sarah想講咩個時就有一把熟悉既女聲傳入我耳邊。 「咦，阿明，Sarah，你地做咩企晒係到既～」大家姐企左係個轉角位，帶點開心咁同我地兩個講。 「無...無嘢，我番房先啦。」 我就急急腳行左番房。然後，就熄燈沖左去張床度，因為太攰就瞓左。然後，因為陸運會就快到，我就開始係一星期特訓。我贏既戰略就係所有阿惠報既我都唔報。佢實在太癡線。 癡線到佢參加學界同全港中學生跑都可以有頭十名。 田項就唔知佢啦，佢好似年年都唔同。有時頭三有時牌都無。 但同甲組班癡線佬我諗佢都一定有頭二。問過佢佢話報200米，400米同埋跳遠。今年大乙，最大就係我地中四， 所以佢差唔多都贏硬咁濟。班際接力就搵左4乘100就阿威阿惠Anna哥同埋一個跑得幾快既女仔跑。 我就做左後備。 但係A班,B班,D班都有好多各校隊既猛將，所以贏唔贏仲係未知之數。而且女既仲有幾個同Anna哥差唔多快。 話咁快，就到左陸運會前一日。 「咦，明仔，朝早又跑夜晚又跑，你好努力喎～」我練緊跑個時聽到大家姐把聲，就望一望後面。大家姐好努力 咁追上我。 「因為...聽日就陸運會啦，我應承左人...要拎過全場總冠軍比佢。」我好辛苦咁繼續跑。 我望一望手機已經跑左15km，來回市區來回左四轉左右。仲要上左四次個條奪命斜，我腳仔一早就軟晒。 「咁阿明你報左咩項目啊～」大家姐應該用一個好輕鬆既語氣同我講。 「...我...我...我報左1500米，啊。我無氣啦。」我用雙手撐左係門口燈柱個度,半身彎低不停喘氣。我件波衫濕到已經可以扭出水。 「啊.啊.啊.啊.啊.仲...仲有，三級跳同800米。」 點解會報呢三個項目？因為呢三個項目好少人報，乙組200個左右男仔,上年都1500米好似先得二十個左右報, 要贏實在唔難。 然後800米就要同阿威跑啦。 「哦，咁加油啦明仔，大家姐會全力支持你～。」大家姐笑住望下我。 當時大家姐著左件Nike風褸同埋一條短褲，條長腿同我發夢個時一定有出入，明明46寸長腿我話30幾寸。 「係，咁我返去先啦，大家姐。」我起番身，準備入番屋企。 「明仔，記住問Sarah報左咩項目喎~」我望一望家姐比左個疑惑既表情佢 唔?做咩無啦啦要問Sarah報左咩項目。 Sarah佢好似年年都做工作人員架喎。佢今年會報項目!!? 「好啊，大家姐。」大家姐笑住同我揮手，但我感覺到大家姐既笑容有點腹黑既感覺。 然後，終於到左朝早。陸運會既大日子開始啦。

今日係陸運會，我五點半就起左身。 好彩琴日跑步跑到好攰，一沖個涼就上床瞓着。唔係我一定好似小學雞期待去旅行咁瞓唔着。 陸運會實在係太正既日子，又有好多隔離學校女女來，比賽贏左可以拎個牌串下笑我窮撚個肥仔，。又可以全日都不停吹水。但比較可惜既係要分社坐，我地兩間學校四社會合拼坐埋一齊。班際接力就分開 。兩間學校進行。我,Anna哥,Sarah一樣係紫社，阿威就青社，而阿惠就橙社。但坐係我地社隔離多數 都係青社。所以，都可以同佢吹到水。 然後，我起身就換上左一件運動外套，加一條波褲拉好筋就出房。就見到Sarah都着左全套運動 套裝。我地兩個互相望住。過左幾秒，Sarah就出聲打破左Dead Air。 「阿明，你都係跑步啊？」Sarah用一把輕柔又動聽既聲音同我講。而我睇落去Sarah好似幾精神咁。 「係啊，但Sarah你都跑步真係幾稀有。」我用一把帶點開心既聲音同佢講。 講真我真係幾開心。要用比喻既話就好似我係櫻木花道，Sarah就係陪我訓練既晴子咁。搞到我更有決心拎牌。 「真係失禮囉，我成日都跑步架，只係阿明你少見。」Sarah鼓起臉腮同我講。 「係係，Sorry，我既三家姐大人。」然後，我就同Sarah一齊出門口。 當時天空仲係灰黑色，太陽都未出黎，路燈依然亮起頭部，路上雖然空無一人。但係我地並不孤單。 小烏不停吱吱渣渣，遠處還有不少狗吠聲。然後，我就同Sarah開始跑。 應該跑一轉市區來回就算。 「係呢，Sarah聽大家姐講你報左嘢，你報左咩項目？」我一住跑一住望向前咁同Sarah講。 「我...我報左100米同200米。」 「哦，但競爭好大呢兩個項目，起碼都要同幾百個人跑。」 「我...我都只係想試下參加下，無諗過贏。」 「但我就一定會贏晒呢。」無啦啦有另外一把女聲係我隔離出現。我已經知道係邊個。 「Hi，小明仲有Sarah。」Anna係我隔離同我地兩個講。 Anna绑左條馬尾，着左一件深藍色既運動外套同一條黑色運動長褲。 「你好，江同學。」Sarah變番一副正經既樣子，同Anna講。 「叫我Anna就可以啦，但先奇唔好加過哥字，好似佢地幾個咁喎。」 Anna用一個輕快既語氣同Sarah講。 「係，Anna。」Sarah好似幾開心咁同佢講。 我地開始落斜。「係呢，做咩Anna哥你都會係咁早跑步既。」 「我想熱一下身囉，因為100米200米初賽9:00就開始lu。仲有今日阿明加油啦，我好期待同你一齊上台一齊拎全場總冠軍架。」Anna用一個好期待既樣同我講。 「希望啦，今日800米阿威仲有隔離班定向隊同長跑隊幾個幹事都有參加。」 「一定要嬴啊，男子全場總冠軍個獎盃我架啦。」 「盡量啦，哈哈哈。」 「仲有你地幾個唔好再玩埋個啲遊戲啦，我唔想又見到你地係地下比訓導罵罵到全個場既人都差唔多聽到。」 「哈哈，呢番說話你周阿威講啦要。我無發言權既一向。」 「總之唔好再玩啦，我企係你地隔離都會比人笑埋一份架。」 「係，Anna哥。」 過左十五分鐘左右，就落到到去巿區。然後，上斜個時因為好辛苦。所以，我都無同佢地再講嘢。 然後，上番去個時因為Sarah無氣就叫我地上去先。 「Anna哥，有無興趣一陣車埋我一齊番。」 「好啊，一陣7:00我門口等啦咁。」 「咁我就入番去先啦，Bye，Anna。」 「Bye，小明。」Anna笑住望後揮手行行左幾下就轉身跑番屋企。我就跑番出去搵Sarah。 見到Sarah去到出面門口喘半身彎低不停端氣。我就行埋去佢度 「公主大人，辛苦嗎？」我恥笑緊Sarah。 「好..好衰囉，阿..阿明，咁樣笑我。」Sarah鼓起雙腮望住我。 「好啦，唔笑啦唔笑啦，番去啦。」 「唔...」Sarah就同我一齊行左番去。 「Sarah，你好屎囉，上到一半就無氣，哈哈哈。」 「又話唔笑我，阿明一定係個壞心眼既人。」 「哈哈，Sorry，努力既Sarah太可愛啦。」 然後，我又見到Anna企左係的屋企門口。

「Anna，你唔係番屋企，做咩又過番黎？」我同Sarah行上前走去問Anna。 「我...我...我想問小明你黎唔黎我屋企食...食早餐。」Anna好似有氣無力咁講。 我見Anna個樣好似怪怪地咁。 我就伸隻手摸Anna額頭。點知熱到我隻手好似比火燒咁。 「Anna，你發燒喎，個額頭咁熱既，我扶你番屋企先啦。」 「無...無嘢，只係有少少熱姐，我...我可以自己...」Anna嘢都未講完就暈左係地下。 「喂，Anna喂喂。」我輕輕拍Anna塊面。 「Sarah我送Anna番屋企先。呢到好大風你番入去先，你都病埋就唔好啦。」 Sarah好似未定神咁，聽到我咁講就一直望住我然後就點頭示意。 我講完就公主抱咁抱起Anna。見到Anna出晒汗，塊面都紅晒個樣好似好辛苦咁。 點解我頭先見Anna跑慢左咁多我都唔覺佢有事架，明明佢個樣頭先已經怪怪地咁我都睇唔出佢發燒。 Anna個身體好輕，仲輕過二家姐，所以，我好輕鬆就抱起左佢。 然後，我就全速跑左去Anna門口，即刻禁左個佢門口個鐘一下。 「Anna發高燒啊，快啲比我入黎。」 我一講完道雙人門就開左，我就用最快速度沖去Anna棟大宅個邊。 「Anna點啊，Anna點啊。」Uncle好心急咁同我講。 我去到棟大宅門口就見到佢地全家所有人，包括班黑衣人，女僕企晒係門口位。 「老公冷靜少少先啦，阿明我地Call左醫生架啦，我地入黎先講。」 Auntie雖然咁樣講，但我睇得出佢個樣都好擔心好緊張。 我即刻除左對鞋。 係Uncle佢地兩個帶領之下就去左Anna間房。 我就輕輕力放低左Anna係佢張床上面。然後，因為佢地要同Anna換衫所以我同Uncle，阿標就出番去。 「阿明，今次真係唔該晒你，好彩你及時送Anna番黎。」 我睇得出Uncle好緊張，一定當Anna係掌上明珠咁咁錫佢。 「我講起就慚愧，見到Anna個樣怪怪地都唔知佢硬頂緊。」 「咁我呢個做父親既就更加慚愧，知道Anna琴日已經有小小燒，但佢期待左今日好耐...所以，我唔忍心阻止佢就搞到Anna，Anna佢燒得更加勁...」 Anna老豆成個跪左係地下。搞到我都唔知佢講咩好。等左幾分鐘左右醫生就到左。再過幾分鐘佢就出來同我地講Anna佢燒到39.4度， 好彩及時送番屋企同睇醫生，唔係就可能有生命危險。然後，醫生講完我地就行左入去。 見到Anna食左藥，但都依然好辛苦咁。我個心就有種「那住」「那住」既感覺。 「阿明，我地兩個有緊急事要做，要離開一陣，下午先番黎，你可以幫我地睇住Anna一陣？」 Anna阿媽係我隔離同我講。 「OK，我比賽個邊下午先開始，我可以幫你地睇住Anna。」 「咁好啦，我地兩個就行先啦，我個女就交比你啦，阿明。」 Anna阿媽就拉走Anna阿爸，然後阿標同班女僕都出晒去，間房得番我同Anna兩個。 我就搬張凳放左係Anna隔離。 「阿...阿明，咦...咦家幾多點?」Anna用盡全力同我講。 「瞓啦，今年就休息一年比其他人拎下啦。」 我扮到好惡咁安慰Anna，唔係Anna一定會即刻走番去學校。 「我...我要去。」見到Anna想起身，我就用隻手禁低番Anna個頭去個枕頭度。 「去乜鬼啊，病成咁仲跑傻左咩？」 「但...但係我地約好左一齊上台拎獎。」 「今年唔得就下年囉，下年唔得就下下年囉。總有機會既。」 「我...我明明期待左今日咁耐，點解，點解今日先黎發燒啊。」Anna講完就開始流眼淚。 我其實完全抵抗唔到女生既眼淚。搞到我開始唔知講咩好。 「你...你仲有我個全場總冠軍，唔係咩？」 Anna聽到就無再流眼淚。然後，藥效好似發作佢就就快瞓着咁。 「唔。」Anna細細聲應完就瞓着左，微笑住咁捉左我隻手。佢隻手好温暖。既然，比人拜託就要好好咁睇住Anna。 見Anna瞓到好「罧」，我就開始睇下Anna間房既嘢，我都係第一次入Anna間房，Anna間房同我間房差唔多大，白色既牆身，有不少泰迪熊公仔，相架，有一個化妝台。而坐係我隔離個櫃就放左我舊年送比Anna既生物禮物。 然後，櫃上有四個相架，有一張係Anna細過同一個老婆婆合照。Anna當時大約五，六歲左右。 老婆婆既笑容好慈祥，但Anna當時個樣好似好傷心咁，喊到好犀利。 有一張係全家幅。Anna佢地全家好正經咁影既一張相。 有一張就係我，阿威，阿惠，同埋Anna上年旅行影既一張相。 而最後一張...點...點解係一張。 我既相黎既？點解Anna佢會放左我張相去相架既？呢張相雖然係我，但認真睇右上角都係有Anna係到。 我估影個時係中二下學期旅行，個時Anna頭髮只係長到頸多少少，我個時髮型就係剷兩邊前面留長。 我地學校對頭髮既要求唔係太嚴，只要唔改變天然顏色同個頭太特別都唔會比人捉。 張相入面我係到大笑，而Anna就飲住檸檬茶望住我。 當時我好似聽到阿威佢講左件好好笑既野，我就笑到停唔到。 我放番張相係個櫃就見到有兩本相簿，一本放住Anna細過既相。Anna細過仲白過咦家，留左把長淺金頭髮， 而每張相都笑得好開心。而另一本就有幾頁聖所羅王女子書院既相，個時Anna係短髮，呢張相係Anna第一日番學係門口影既，因為門口有個中一迎新既牌。當時Anna好似有少少緊張咁，拉住佢老豆件衫。而有一頁係Anna同佢間學校朋友影既相，呢幾張相都笑到好快樂。然後，Anna係之後個頁就無笑過，直至陸運會，聖所羅王女子書院既相就完。 點解Anna會由一個咁開朗既女仔變左一個冰雪女既？ 一定發生左好多事。 而我放番係相簿入櫃入面，我就拎起我上年送既生物禮物，音樂盒。一打開就有一首藍色多瑙河既音樂。 而我送比佢個時明明話千幾蚊既平價貨我先唔要，我蓄左幾個月以為佢好鐘意就比佢深深咁打擊到。 但而家就放係當眼處，女孩子既心我真係睇唔透。 我用條毛巾抺一抺Anna頭上既汗，我認真望一下Anna。其實Anna都幾可愛，但做咩唔揾番個男朋友呢？ 要識既話我諗一揾就揾到，可能唔鐘意拍拖掛。但佢好似同阿威關係幾好，可能鐘意阿威都未定。哈哈。 我拎起左書包本輕小說出黎睇，平時有午讀時間我都會睇下，我鐘意睇輕小說但無興趣睇動漫。 本書叫做「果然我的青春戀愛喜劇搞錯了」，主角係一個比人一個從小就是孤獨一個既人。呢點同我係小學同中一中二上學期個時差唔多。只係小學我比較暴燥少少咁。 中一我同個一位女同學表白，因為佢對人好温柔包括對我温柔柔我漸漸喜歡上佢。 但我同主角大老師一樣都係表白失敗左。所以，書入面有幾點好有共鳴。 然後，我睇到一半就感覺眼皮好重，就瞓着左。然後，一起身就見到半身瞓左係Anna張床，好彩佢仲瞓緊姐，我明明我照顧人點知瞓左教。 見到個鐘就快十二點半就開始肚餓，見到Anna仲捉緊我隻手就廢事行開。 好快我就坐到一點，見到Anna阿爸阿媽番出黎我就準備走。 「阿明，加油啊。」Anna閉咁眼同我講。 佢醒緊!!? 「唔。」我笑住咁望Anna講。 「阿明，唔該晒你啦，樓下整左午餐，你食埋個午餐先走啦。」Anna阿媽同我講完。 我答左佢個好字就落左去。然後，食嘢個時一班黑衣人瞪住我，我嚇到飯都食唔落。 「Hello？做咩你地咁望住我既。」我戰戰兢兢望咁同佢地講。點知佢地行晒去我張凳後面。 無啦啦跪晒係地下。 「明少爺，小姐佢點啊，老大又唔比我地去睇小姐。」佢地好似苦苦哀求我咁。 「叫我...我阿明就可以啦，Anna佢無咩事，瞓得好「罧」，燒都退左啦，我估星期一都番到學架啦。」 「唔該你啊明少爺，見到小姐佢咁辛苦又唔知佢咩情況，我地飯都食唔落。」一個蓄平頭幾黑既黑衣人同我講。 「我想...食埋個飯先，可唔可以起番身。」 「好好，明少爺慢用慢用。」 然後，我食完飯想番學個時，就見到Anna阿爸就落左黎。Anna阿爸着左一身西裝，睇落去好似個模 特兒咁。 「阿明，番學？我車你啦」 「好...好似唔係幾好。」 「咩唔係幾好啊，話晒都係我個女個男朋友，我承認你啦，同我個女即刻結婚就可以啦。」 什....什麼情況，幾時做左Anna男朋友架。 「我...我唔..」 「如果你敢玩整喊我個寶貝女我就一.定.唔.會.放.過.你。」然後，個幾個黑衣人show左把手槍出黎。 一定係真槍黎。「係。」我大聲同Anna阿爸講。 但點解我要講係啊。死啦。今次點同Anna講。 然後Anna阿爸就車左我番學。Anna阿爸架車係一架林寶堅尼，全程都「行行」聲。我都無講咩。 因為我全程都望住架車所有位，我仲諗住大個儲錢買Benz，但見到坐係一架林寶上面我就搏命望。 Anna阿爸仲話我鐘意既話就送一架比我，雖然好撚想要，但我都係回絕左。

「陳煒明，點解呢個時候先番學。知唔知幾點啊，一點啦，飯都食完先番你不如唔好番。」 門口個條八婆又煩我啦。佢就係上次屌我地三個屌左成粒鐘既訓導。佢大约三四十歲左右，一見到有人係學校做親密行為就會走去屌一餐。從來未見過同任何男性有交流。因為佢幾黑人憎下。 仲有睇死佢一定無男朋友。所以，背後好多學生會叫佢「老處女」 而因為我地陸運會係學校進行而且咦家放緊飯。搞到有好多人望住我同我從面既Anna老豆。 Anna老豆就食緊煙。 「Er...我瞓過『龍』。下次唔會架啦。」我用一個好誠懇既態度同佢講。 唔誠懇少少屌到我比賽開始都未屌完。 「瞓過『龍』？幾點啊，瞓到一點先番學，你想點啊。」佢個樣好似越屌越開心咁。一定好耐無人比佢發泄啦。 「我都唔想，Sorry。」男人大丈夫能屈能伸，比人屌幾下有咩問題呢。最緊要快啲入去。 「唔想？唔想同Sorry就大晒啊。準時番學係你做學生既本份啊。」 點解呢個「老處女」會知我遲大到？因為我地學校遲到早退個邊佢負責，邊個無番佢一定知。佢實在太得閒。 「阿明，做咩仲未入去啊？」 Anna老豆行左過黎就見到我地人屌緊，佢就開聲出個「老處女」講。 「Sorry啊，老師。我係江安娜既爸爸。阿明之所以遲到係我拜託阿明幫我照顧Anna佢先搞到遲到。」 Anna老豆咁用把磁性既聲音同佢講。咁樣睇Anna老豆真係好有男人味。 「哦，原來係咁，入去啦陳煒明。下次打個電話番黎先啦。」 一句嘢就收左佢皮。 「咁阿明，再見啦。」 Anna老豆笑住同我揮手。 「ByeBye。」 然後，我就寫左個名係遲到名單度就沖去球場。而跑道就圍住球場，一個圈就四百米。所以，都可以講係幾 標準既運動場。 個時就見到Sarah自己一個坐左係紫社看台上面。 看台其實一張有七層長一百五十米左右既長凳，可以容納一千多人一齊坐。每二十米左右有一條樓梯上去。 但當然會有好多人係學校周圍走同係跑道出面既空地睇。所以，好少會坐滿。 「做咩咁寂寞啊，公主。」 Sarah聽到好似嚇一嚇咁。見到我就好似放心。 「阿明，Anna無嘢啊嘛。」 「無嘢，只係發高燒，咦家都應該退左燒。」 「咁就好啦。」Sarah個樣好放心咁講左呢句說話。 「點啊，頭先贏定輸啊一百米同二百米。」 「你估下？」Sarah好開心咁同我講。 「輸啦，跑幾步都無氣，Anna病左都仲快過你。」睇佢個樣咁開心就知入左複賽啦。 「好衰囉阿明，咁樣睇三家姐我，我兩個項目都入到複賽呢。」 Sarah咦家就好似小學生同老豆老母講考試一百分咁。然後，開始有不少學生番左黎。 好多人見到我同Sarah咁樣吹水好似好驚訝差望住我。 「阿明，上次做咩走左去啊，我好嬲囉，你係第一個放我飛機既人。」 我望一望隔離見到有個茶色頭髮既女學生放左我隔離。 「Ellie？」 「我係Ellen囉，我阿妺就今日無番，應該咁講係陸運會旅行日之類既大日子佢就會請假。」 Ellen係Ellie個家姐，睇落去好爽朗好溫柔既人，呢類女仔係男仔都好鐘意。 因為呢類女生對每個人都好溫柔。所以，好多男性型毒撚生物一見到就會沉船。 但對我呢個身經百戰既佐助型男性，已經無任何用。 而Sarah係冰雪型女神，因為唔會同任何人講野我先會沉。 「Sorry啦。」 我應付呢類型女生好唔掂。因為可以自由操控氣氛，自由同任何人講?，我學一世都做唔做。 「咁我就罰你陪我一日啦，我地行啦。」Ellen好一個好爽朗既笑容。然後，Ellen就捉住我隻手。 雖然如果我想佢全力都拉我唔走，但我對呢種女生無咩反擊之力，無沉船已經係極限啦。 「咁Sarah一陣見。」 Sarah就食緊三文治，點左一點頭我就比佢拉左去看台前面空地。 「Ellen，你...你想拉我去邊。」 口吃既症狀開始於現，佢已經突破我既第一重防綫。但我，我仲有九重防綫啊。 當我呢個佐助型廢架。八婆。 「我想你陪我一齊行下，順便幫你交下朋友啦，你個名我打問晒A，B，C三班既人竟然無人識你。我走去問Sarah佢又唔同我講，我好辛苦走去問老師先知你E班。」 點解人人都知我窮但無人識我？因為個d人無記我個名，只係一見到我就窮撚窮撚咁叫。 中一有次連個窮字都廢事講。就咁叫我阿撚添。 「唔洗啦，我有好多朋友。」 其實都係得三個。 「我走去E班都好似無人識你咁喎，我問左幾個人問到一個幾有型黑黑地既男仔先識你。」 Ellen摸一摸一巴，好似幾疑惑咁講。 「咦，Ellen?你做咩拖住呢條友啊。」無啦啦有一把男聲。 我望一望原來係B班個班小圈子，入面有五男三女。所有人都識我。知我叫死窮撚。「咦，你地識佢架，我琴日問你地又話唔識?。」Ellen好開心咁問佢地。 應該佢個樣好似未試過唔開心。 「緊係識啦，全個中四都識佢喎，大紅人來。」然後，佢地成班就係到笑。 但無所謂啦，反正都習慣。 「阿明，你竟然全個中四都識你，太犀利啦，你啊琴日又話唔識佢。」 然後，見到佢地幾個有講有笑說行開左。 見到比賽就快開始就番去搵Sarah。 番到去個邊就見到仆街偉同Sarah講左幾句就行開左。 「點啊，Sarah無左我好寂寞咁喎。」Sarah個樣好似唔太開心咁。 「做咩啊。」 「阿偉佢話如果佢1500米同800米拎到金牌既話就要我同佢一齊放學行街。」 「咁你拒絕就可以囉？唔鐘意就同佢講，收收埋埋做咩姐。」我用一把有少少嬲既聲音同佢講。 「我...唔可以拒絕佢，我欠Daddy實在太多啦。」 見到Sarah個樣咁困擾咁，係我英雄救美既時候啦。我就用一個勝利既表情同佢講。 「咁只要我跑赢佢就可以啦。」Is time now.

「Ready。」呢一秒我個心就平靜晒。至少入複賽啦。 我企左係第八條跑道上面，咦家係800米既第一場初賽。 有一個肥仔，兩個長跑隊，一個足球隊既人，其餘就唔識既。而第二場初賽就係阿威同條仆街跑啦。 仲有我好緊張啊，屌。 「Ｇo。」 因為係800米所以唔洗On your marks。 佢一講我就用比平常快既速度跑，始終800米幾長，無可能一直爆落去。 我只要拉近第一個個最後200米爆就可以。一開始我就第八，前面個死肥仔同幾條友。 見到我就快過佢地，跑快幾步都開始停。係我平常既速度都無。好輕鬆就過左佢地變左第四。 同個足球隊同兩個長跑隊既人跑。 跑左四百米左右我就開始加速過左一個長跑隊，再過埋個足球隊。得番我同前面個個長跑隊。 佢係幾快既，但同差唔多日日跑步既我相比，都係努力練習啦。 最快，我以快第二名佢一百米左右既成績拎左初賽第一。 「呼.....呼.....呼.....」800米雖然唔長，但全力跑都幾辛苦。 然後，又聽到呢把熟悉既女聲音。 「阿明，原來你咁跑得架，得啦，一陣4X100既A隊就搵你跑。」 Ellen自己高興咁講。然後，就將我個名寫左係張報名表上面。 「我...我短跑好廢。你搵其他人跑啦。」 一陣仲要跑1500，跑完1500仲要800複賽，再同你100米我邊有氣啊。 「理得你丫，跟我黎。」 Ellen又拉住我隻手咁行，搞到我又比周圍既人望住。 「周圍既人望住我地啦。」我細細聲同Ellen講。 「一個美女拖住你，我諗你應該要開心囉，理周圍既人做咩呢？」 然後，我就無講野跟住佢行。然後，就行到一位著住女子書院體育服既女性。 比人感覺好冷酷，短髮，皮膚微黑，180左右。有四十六吋長腿。重點個波幾大下。 「社長，我幫你搵到人啦。」 然後，個個女性望一望我打量一下我全身。佢既眼神就好似啤住我咁。 「呢個係邊個黎，Ellen。」 「佢叫阿明，你話A隊差一個人就幫你搵左lu。」「你...你好。」見到佢一直啤住我，我都驚驚地。好恐怖啊。 「你好，係呢，你肯跑4X100？我地差一個要跑得快既男仔同一個女仔。」 見到佢講野方面幾和藹咁，我都放心左小小。 「都可以既，我想問下有邊個跑。」 「一個係我地書院既女仔叫Miki，仲有一個B班既男仔。」 「好似叫蘇家傑。定蘇家明呢。總之差唔多啦。」 蘇家傑!?點解要搵個條仆街跑呢。無其他人咩。 「Sorry，我唔跑啦咁，我一陣仲要跑800米同1500米，我怕會無氣。」 「跑啦，跑啦，阿明啊，阿明下，阿明哇。」Ellen不停搖我隻手。 點解佢講野有咁奇怪既叫聲。 「唉，咁好啦，我跑，咁一陣見啦。」 同條仆街見面，我驚衝去打佢一獲。 「咁我地走先啦，社長。」Ellen又拉住我走。 然後「Boot」一聲阿威既比賽就開始左。我同Ellen企左係到睇。阿威跑第四線，仆街偉就第七。 一開始阿威比晒後面既人過，阿威呢條友好鐘意後來居上既感覺。 佢變左第八之後就追上左前面幾個，再開始加速追番前面個兩個。變左第四。然後， 咦家阿威第四，仆街偉仲第八緊。得番四百米，條仆街輸撚硬啦差第成百幾米。 然後，佢就開始用跑100米既速度跑，阿威見到就全速跑埋最後個二百米。 阿威好快就變左第二，而個仆街偉就好快過埋前面個幾個變左第四。佢既速度無減過，都係一直爆緊。 最後，阿威就追過第一個個跑埋最後八十米左右。仆街偉就已經第二左。 但阿威仲快仆街偉四十米，有咩可能輸。阿威好似開始無氣咁就慢左。 仆街偉都開始慢左，但佢既速度都仲係比阿威快。 最後十米同阿威平排。 阿威同佢已經無咩氣，但條仆街最後竟然撞走左阿威。阿威一個失平衡就跌左係地下...

阿威成個人跌左落地。然後，條仆街就以第一名初賽第一名進入複賽。阿威就想起身但好似起唔到。 爬埋最後個幾米，拎左第二名。只要係頭三名就入到複賽。 「仆街仔。」我不自覺憤怒咁講左呢句，就走去睇下阿威點。Ellen就跟住我後面。 「喂，企係到啊，人渣。」 當我想講呢句野個時，阿惠已經講左出黎。 然後，我就幫手扶番起阿威，送佢去隔離空位坐，等紅十字個邊抬佢去醫療室。 「下，你叫我啊？」仆街偉就望左過黎。然後，行去阿惠前面。 引來左好多學生過黎食花生。 「叫你人渣好似讚緊你係個人，叫你畜牲比較適合。」我走去阿惠隔離同佢講。 「吓？我只係唔小心失平衡，老師個邊都無意見啦，你地嘈咩呢？」 「失平衡？好明顯專登一野撞走阿威啦。」阿惠發晒火咁講。佢扭緊拳頭。個樣好似想沖埋去打佢咁。 但條仆街見咁多人望住好似完全唔驚佢地咁。 「我撞到佢又點？」條仆街講完之後全場嘩左一下就開始細細聲講野。 「原來李家既人咁無恥既，相比起你哥哥你真係差十萬八千里。」Ellen企左出黎同佢講。 「唔好搵佢同我比啊，陳大小姐。」阿偉露出左一個好討厭既表情。 「嬲啊？好心好唔好做埋呢D野啦，咁不擇手段贏到又點，只會影衰自己同自己屋企。」 阿偉聽到無講咩就行開左。但個樣黑到我未見過。 「Ellen，好勁啊，咁就罵走佢。」我聽到Ellen頭先既說話，佢真係好有勇氣。 「好啦，阿明一陣我估佢都唔會再玩咩小把戲，希望你可以贏佢啦。」 「其實你係好憎佢？」 「應該係好多人都好憎佢，佢啲性格實在太差。仲有我要搞埋社既嘢，我走先啦。快d報到。」 然後，我同阿惠就行過去阿威度。 「點啊，比人撞開左有左咩感覺。」雖然好嬲，但都唔可以 「同我踢街波差唔多啦，我睇一陣都無機會跑800米架啦，阿明記住幫我落佢面喎。」 「得啦，一定贏。」 「咁我走先啦。」阿威隻腳好似傷得幾重咁，佢上一個星期仲係咁同我講挑機。都唔知佢咦家既心情點。 佢表面成日笑笑口咁，但自尊心同求勝心好重。然後老師來到就散晒水。阿惠同我講左句加油之後就走左。阿惠平時都好少嬲，但見到朋友有事又無得還拖自然好唔開心。 好快，800米所有初賽就完左，我已經係召集處準備緊1500米既比賽。因為呢個項目好少人報就直接決賽。 八個有四個都長跑隊，兩個定向既。仲有我同條仆街。 見到800米初賽女子完左就完左就準備開始啦。 「Ready。」仆街，一定要贏佢。 「On your mark。」贏贏贏贏贏。 「Go。」因為1500米幾長下，我用平時既速度長跑既速度。只係一直緊追前面。只要無比人拋離就有機會第一。 我地八個平排緊。直至過左800米，開始有兩個長跑隊無咩慢左落黎，個時我仲第三，條仆街就第四。 仲有三百米，我就開始加速，我平時跑開十公里十公里咁。所以，頭先只係小兒料。好快我就變左第一。 然後，個阿偉就開始加速。最後，只有我地兩個鬥快。 但認真佢真係好快，什至快過我少少。但我都用最快既速度。得番最後100米左右，第一同第二已經係我地兩個。條友又開始無氣我就即刻快番十米左右。我只要捱埋最後五十米就嬴。 但最後，佢以快我幾米嬴左第一。

一定贏啦差成十米，我其實仲有幾多氣下。見最後五十米就用一百米速度跑。 點知無啦啦前面有個女仔係球場個邊橫過跑道。佢個時低緊頭好似無留意同我。但我已經收唔切制。 撞左去個女生度。然後，我地就撞埋一齊。 「啊，痛痛痛。」 我跌左起地下，墊住佢。然後，我同佢講左句有無事就起左身。 個時已經見到仆街偉爬左我頭。一起身就全身好似唔聽我話咁。 隻右腳好似扭到，仲有個身隻右手好痛。我就「攰」下「攰」下去左終點。 最後，佢快我幾米左右拎左第一。 我跑到終點就有幾個工作人員睇下我有無事，我同佢地講無事叫佢地睇下個女仔就「攰」左去空地既位坐。 「真係遺憾呀，差少少就贏我。」 都已經唔想理佢咁都輸比佢，頭先撞到我個個好似係D班既女仔。 早知就唔硬食啦，隻手都開始無咩事但隻腳就中左招。 「阿明，有無事啊。」Ellen跑過黎問我。 「還可以啦，可以幫我拎舊冰？Ellen。」我用一個請求既語氣同Ellen講。 「Ok，等我一陣。」Ellen就頭也不回跑走左。 啊，一直掛住望前面竟然無留意有人行過。但比賽個時唔比橫過跑道呢樣野佢應該一定知喎。 見佢個樣咁應該輸左唔開心無留意啦。 「阿明，有無撞到個頭，洗唔洗叫人來？」Sarah走過黎好驚訝咁望住我。 「無事無事，邊有事呢。哈哈哈。」我扮無事同Ellen講。但我隻右腳疼到行一步就好似就快斷咁。 「咪扮啦，跌到咁甘仲無事無事？」 阿惠行過黎接左我小腿一下。我就啊一聲叫左出黎。痛到好似比人用木棒一野打落隻腳咁。 「比你發現左添。」 「都係我，如果唔係阿明根本唔會受傷。」Sarah好似好自責咁講。 「關你咩事呢，Sarah。」「估唔到為左贏真係咩招都可以出，冰啊阿明。」Ellen就比左包冰我。 「點解咁講既，Ellen。」 我就除左隻右邊跑鞋同佢講。 「頭先我睇比賽名單，個位同學跟本無比賽係咦家進行，佢應該想令你輸比個阿偉。」 做咩要我輸比條仆街，我識都唔識佢。 「阿明，你識佢？」阿惠同我講。 「唔識，見過但未講過嘢。」 「咁就可以排除尋仇既可能。」阿惠摸一摸下巴。 「我頭先問過D班，有人話見過佢頭先單獨同阿偉傾計。聽講佢屋企好窮，好似仲無錢交學費添之前。」 屋企好窮？咁咪同我一樣。 「咁我地去問下佢做咩咁做。」Ellen就好似想帶頭去。 「就咦家去啦。」阿惠附和Ellen。 「喂喂喂，算啦，仲有阿惠男子一百米決賽第三次召集，仲唔去報到？」 「啊，我走先啦，阿明就幫我睇住啦。」 然後，我就比兩個Ellen同Sarah幫手借個膊頭行左去醫療室。全程比不少男性用想將我碎屍咁既眼神望住我。 而Sarah好似覺得係自己既錯咁，無同我講嘢。全程都苦面。 我行到一半，男子一百米決賽就開始，阿惠好輕鬆拎左第一。 咦家佢成績係兩金，仆街偉就一金，阿威係400米拎左金牌，得我一個仲銀緊。 「唔該你地，Ellen，Sarah。」我用一個感激既眼神望住佢地。 「咁見外做咩啊，哈哈哈。」Ellen拍一拍我個身。 「...」Sarah始終未講嘢，好似覺得我受傷關佢事咁。

「無乜事既隻腳，不過要休息一下囉，短時間內唔好做劇烈運動啦都係。 」 醫務室個醫生咁講。 唉，我都估到會係咁。 我：「唔該你。」 我打算企起身，點知隻右腳一踩落地就痛到不得了，幾乎仆左落地，好彩有人扶一扶我。 我擰轉頭望一望，原來扶我既人係Sarah。 原來佢仲係度，我以為佢已經走左添。 Sarah：「你無事吖嘛…」 由語氣去判斷，佢應該仲係好內疚，認為我出事係同佢有關。 算喇，而家去諗關邊個事已經太遲喇，都已經無補於事。 我已經輸左。 輸左比邊個？我輸左比仆街偉，我仲輸左比自己，我已經無辦法拎個全場總冠軍比Anna。 我嘆左一口氣。 我：「係有少少痛囉，不過應該無乜事既，頭先醫生都係咁講。」 Sarah：「咁我扶你去看台坐啦，我已經打左電話俾家姐佢地，佢地黎緊架啦。」 通知左佢地…？係幾時既事？ 唉，算喇，我而家咩都唔想諗，要保持平靜已經令我好攰。 Sarah一步一步咁扶住我行出醫療室，一出去就見到Ellen，仲有頭先我撞到果個女仔。 個女仔一見到我就90度躹躬，係咁say sorry。 Ellen：「阿明，佢死都唔認係阿偉指使佢，你想點處理。」 認左又點吖…唔通你想食左人咩.. 我：「算啦由佢啦，都過左去咯，你無乜事吖嘛？ 」 我一直望住果個女仔咁講。 女：「我…我無乜事，真係好對唔住…」 可能佢被我突如其來既慰問嚇親，講野有少少lag機。 我：「嗯，無事就好啦，下次小心D呀。」 「Sarah，行啦我地。」 我夾硬迫左個笑容出黎講野，之後就轉身走人。 我同Sarah慢慢咁行上看台坐低，沿途有好多人望住。 我應該要覺得自豪，但我真係笑唔出。 我同佢坐係看台既笫一排，睇住一場又一場既賽事上演。 大家都跑得好快。 我不禁用力捉住自己隻右腳一下。 我真係無用。 Sarah：「阿明…你真係唔嬲頭先個女仔？」 Sarah一句說話將我既注意力從賽道上移開。 我：「有乜好嬲吖，佢應該都只係身不由己架啫。」 Sarah：「真係好溫柔呢你。」 我聽到忍唔住笑左一笑，繼續望住自己隻腳。 單靠溫柔又可以做到D乜… Sarah：「阿明。」 一聽到佢叫我個名我就下意識咁擰轉頭望住佢，見到佢係咁吞口水，好似好緊張咁。 「阿明，我… 」 「阿明！！ 」 哦？ 兩位家姐係Sarah後面出現，跑緊過黎。 大家姐：「有無事呀你！覺得邊度痛？ 」 二家姐：「係咪個阿偉搞到你咁？家姐我去教訓佢！ 」 大家都好激動啊…身為受害者既我咁平靜反而有少少奇怪添… Sarah：「家姐，阿明佢好似有野想講啊，不如俾佢講左先喇。」 兩位家姐聽到Sarah咁講都靜左落黎望住我。 都係Sarah好。 「我想返去抖下。」 我而家只係想退出呢個舞台，呢個令我輸得一敗塗地既舞台。

我被佢地三個送左返去，仲幾乎抱埋我上床咁濟，好彩係我強力拒絕之下佢地先停手。 「咁你好好抖下啦，我叫左泳琦留係出面，有乜事你嗌佢啦。」 大家姐係臨出返去之前咁講。 我：「嗯，唔該大家姐。」 Sarah：「阿明你有事都可以搵我架…」 我：「嗯，多謝你。」 我向佢地報以一個微笑，以示謝意。 佢地走哂之後，我先慢慢爬上床。 我坐係張床上面，望住個天花板，回憶返今日發生既事。 可惡… 明明我應承左Anna要拎全場總冠軍比佢… 明明應承左阿威要贏個仆街… 明明想借今次機會救Sarah… 我真係好想贏一次…咁都唔得..？ 愈諗就愈唔開心，我對住個天花板長嘆左一口氣，仲笑左一下。 「我真係好失敗。」 我一邊講一邊喊，但係係笑住咁喊。 唔…對眼好澀… 我慢慢張開眼，望下窗外面，個天已經黑哂。 原來我訓著左… 隻右腳好似已經唔痛了。 我嘗試落床行下，睇下仲痛唔痛。 當我一轉身，我嚇呆左。 大家姐，二家姐，Sarah，羽晨仲有泳琦坐哂係我間房兩張梳化仔度訓著左。 可以有呢d屋企人，真係幸福。 我慢慢行出露台，仲故意放輕腳步，以免嘈醒佢地。 隻腳真係已經無痛，可惜已經太遲。 星期一我已經無比賽。 「阿明…？」 唔？Sarah把聲？ 我擰轉頭望，見到佢矇下矇下咁慢慢行過黎。 我：「你地一直都係度？」 Sarah：「係吖…家姐話怕你行動唔方便，所以就提議入你房，點知入到去你已經訓左。」 我：「哈哈…我坐坐下就訓著左…」 Sarah：「點吖你隻腳？仲痛？」 我：「唔痛啦，不過都太遲了。」 我：「對唔住啊，我幫你唔到，結果你都係要同佢去街。」 我唔敢望住佢講，怕望到佢既反應。 「唔緊要啦，你都盡左力啦。」 聽到佢咁講，我偷偷咁望向佢果邊，但我見唔到佢有乜表情，因為佢望住個地下。 佢應該好唔開心.. 我一定要諗下辦法先得… 但諗辦法救Sarah之前，我要諗辦法救自己個肚先，我而家好肚餓… 「我去叫醒家姐佢地啦，你應該都肚餓架喇。」 我肚餓你都知你咁厲害既？ Sarah好快咁係我身邊走過，走去家姐們身邊叫醒佢地。 佢地好快就醒左，仲要個個起身第一句說話都係： 「阿明/哥哥/少爺呢？」 衰鬼，有少少感動添。 大家姐：「無事就好喇！咁我地出去食飯喇！」 二家姐：「好，我都肚餓，近近地去C Hotel食算喇。」 C Hotel？好貴架喎。 泳琦：「咁我去準備車先。」 泳琦講完就出左去。 我：「咁你地出返去先啦，我要換衫先。」 大家姐：「等家姐我幫你換咪得囉。」 二家姐/Sarah：「家姐！」 我都未比得切反應，Sarah同二家姐就已經搶先出聲。 之後Sarah同二家姐就帶走左大家姐同羽晨，留低我自己一個。 唔可以要佢地等太耐。 我抱住呢種心態，好快咁換好哂衫出去。 行到去客廳，見到佢地企哂起度，望住個門口。 咩事呢？ 我探個頭去望下門口，睇下有邊個係度。 一望到我就不自覺咁揸緊左拳頭。 因為企係門口既係仆街偉。

點解個仆街會係度。 佢黎係笑我..？定抑或係… 我望一望班女仔，佢地全部都起哂槓咁警戒住，尤其係二家姐，佢直頭伸手將Sarah收係佢後面。 仆街偉既視綫亦一直係二家姐既方向，果然係咁。 佢果然係黎搵Sarah。 「走，呢度唔歡迎你。」 二家姐用一個極之唔友善既語氣講。 偉：「咁唔係一個同未來妹夫講野應有既態度啊二家姐。 」 佢個死人得戚樣，真係好想打爆佢棚牙。 「係你整親哥哥既！衰人！ 」 羽晨突然衝左出去，踩左條友一腳。 偉：「唔關你事，走開。」 佢一下就推開左羽晨，搞到羽晨成個人跌左落地。 仆你個街，咁對細路女！？ 我忍唔住大大步咁衝落樓，企係佢地面前，頂住個仆街。 至少係呢一刻，我想可以似返一個男人。 我：「我唔准你搞我屋企人。」 偉：「廢物，同我死開，明明今日先輸左比我。」 聽到輸呢個字，我個心又痛左一下。 「明明你係靠污糟手段先贏到…」 咦？Sarah把聲？ 我見到仆街偉對眼突然睜到好大，我就知到我無聽錯，真係Sarah講既。 估唔到一直咁驚佢既Sarah居然會… 偉：「贏左就係贏左，你要同我去街，我今日黎就係想同你講下星期就要同我出去。」 豈有此理… 偉：「仲有，呢個屋企既所有野遲早都係我既，唔輪到你呢個外人，死左條心啦。」 佢講完就走左去。 點解我唔打佢…就咁由佢走左去…大家都靜左一陣無郁，直至大家姐抱起仲坐係地下既羽晨先有反應。 大家姐：「好喇，我地去食野啦。 」 大家咩都無講，好有默契咁上左車，出發去C Hotel。 酒店D裝潢好靚，野食又好食，仲要有咁多靚女陪我食，簡直可以話身處緊係天堂。 但係點解我開心唔起… 咁岩係呢個時候，我見到大家姐拎起左杯紅酒。 或者，可以… 我：「大家姐我可唔可以飲一杯…」 大家姐：「呢個？你未成年喎~」 二家姐：「飲少少好喇，我斟比你啦。」 二家姐都未等大家姐批准，就主動斟左一杯紅酒比我。 大家姐：「May!做乜搶左我D野做！細佬你㨂！飲邊杯！ 」 大家姐又斟左一杯放係我面前。 唔洗揀，我兩杯都飲。 我左右手各自拎起一杯，一口氣飲哂兩杯。 哇，好苦。 Sarah：「阿明..」 我：「仲有無？ 」 大家姐：「紅酒唔係咁飲架，飲呢個啦你，唔好浪費左D紅酒。 」 大家姐推左一杯啡色既野比我，應該係威士忌？ 我無深究，仍然照舊一口氣飲哂佢。 泳琦：「主人，請保重，咁飲好傷身。」 感覺好想嘔，個人仲好暈。 「阿明？」 我已經唔知係邊個叫緊我。 我：「我…出一出去抖下氣… 」 我唔想係佢地面前嘔呀老闆。 我揺下搖下咁行出酒店，一見到個渠蓋口就開始大嘔特嘔。 嘔完之後個人不但無舒服d，個人仲突然覺得比起頭先更加唔開心。 又話飲酒可以令人開心既，呃人既... 我跌跌撞撞咁坐在街邊，突然就開始喊起上黎。 明明我有力量，點解我連打個仆街既勇氣都無？ 仲要比佢咁樣羞辱我既屋企人… 咩「所有野遲早都係我既」，放屁！ 我一定要阻止佢，救返Sarah，仲有一直比條仆街欺壓既人！ 咁做既話，大家都可以幸福，一定可以！ 「喂，哥仔你無事嘛，口upup既？ 」

「喂，哥仔你無事嘛，口upup既？」 邊個…? 好似係一把男聲黎。 「佢好似飲醉左喎。 」 又有另一把聲，今次係一把女聲，聽聲去判斷應該會一個靚女，嘻嘻。 「睇佢個樣仲細過我，咁細個飲酒，肯定係個mk仔，你睇埋佢d衣著，十成十係。 」 「咁你又唔好單靠外表去判斷人~乖啦幫左人先啦。 」 「係係~ 」 你想做乜… 我突然feel到自己係咁俾人搖，搖到我個頭就甩。 「喂醒下啦哥仔，唉唔好煩啦，Cherry你俾支水我，我淋醒佢應該會快D。」 「你地係度做乜？」 又有一把女聲既…呢把女聲仲要好熟好似係邊度聽過… 我之後就無再聽到人講野，但我feel到自己俾人抬走左。 我唔知自己具體上俾人搬左去邊，但我知道自己已經唔係街上面，應該係一間房入面。 呢度有一張好舒服既床俾我訓緊，仲有人用熱毛巾幫我抹臉。 我迷迷糊糊咁睜開雙眼，見到一個好糢糊既女性身影係床邊幫我抹緊臉。 我明明睇唔清楚佢係邊個，但我突然間就起身攬住左佢。 唔知點解，我覺得呢個人係Anna。 定係我想呢個人係Anna？ 我開始失控咁喊，喊到口水鼻涕都流哂出黎，仲開始係度自言自語。 「Sorry吖我無辦法遵守承諾拎個全場總冠軍比你… 」 「如果我當時有留意到個女仔就唔會俾個仆街偉陰到… 」 「係我無用…連少少野都做唔到…係我無用… 」 「Sorry吖Sorry吖…我… 」 「嗯，我明架啦，唔係你既錯，唔好再怪自己啦好無？」 我聽到有人咁講。 「我…你吖，阿明。由…」 最後呢句我聽得唔清楚，因為我已經烏下烏下咁訓著左。 到我再醒果陣，已經係天光了，我係被陽光叫醒。 我醒左之後好快就發現左兩件事。 第一件事，我身處既地方係我自己間房。 第二，坐我身邊既，係泳琦Yui。即係話…之前幫我抹臉既都係Yui..？ 我係對住Yui up左一大輪野？  Yui：「主人，你醒嗱？」 我：「嗯…個頭好痛… 」 Yui：「我而家就去濕條毛巾幫你抹臉。」 佢企左起身，走向廁所。 我見到佢隻手拎著條毛巾。 尋晚既…真係Yui而唔係Anna..？ 算啦，唔好再諗啦，係邊個都唔重要。 Yui好快就係廁所入面出返黎，走過黎幫我抹臉。 佢好溫柔咁捽我塊臉，令我完全唔會覺得唔舒服。 但係點解硬係覺得有少少怪..好似同尋晚既唔同咁既… 係我多心左？ Yui：「主人，請除衫，我幫你抹埋身。」 吓？？？ 我：「唔洗喇！唔洗喇！  」 Yui：「點解？」 我：「我想自己沖個涼，等自己精神d。」 Yui：「咁我幫你擦背。」 我：「真係唔洗呢！我想自！己！沖！唔講啦我入去啦！ 」 我避開Yui，拎左D衫衝入浴室就開始浸浴。 啊~浸浴真係舒服，暖笠笠咁。 咁舒服真係令人好放鬆，諗野都正面d。 我都係時候要重新振作架啦，再頹再自責落去都無意思，只會令其他人擔心。 更何況，我有其他重要既野等緊我去做。 我要救Sarah。 我要係佢同仆街偉去街果陣救走佢。 得，一於咁決定。 好，浸夠啦，出去先。 我係浴缸入面企起身行出黎，嬲左條浴巾係腰就一邊哼歌一邊行出去玻璃門度準備抹身著衫。 一打開度玻璃門，行左一步出去，我就聽到有把聲係我後面。 「主人。」 我慢慢咁擰轉頭，見到Yui拎住條浴巾企左係玻璃門隔離。 嚇死人咩大佬！  Yui：「我黎幫你抹乾個身。」 Yui今日搞乜呀？？

面對Yui一連串既出乎意料既行動，我一時之間真係反應唔黎。 我作出一個最直接而且合理既反應，我縮。 我以電光石火既速度拎起所有衣物縮返入浴室。 我馬上閂門，係我同佢之間製造距離。 我：「Yui你今日到底搞乜？好難捉摸吖我！」 Yui：「我只係想你開心…」 吓？？？ Yui：「我平時睇書見只要女仔咁對男仔，個男仔就會好開心，所以我…」 我：「等等先！點解你突然想我開心先！」 Yui：「因為…你保護左我…」 保護？幾時？ 我：「我幾時保護左你？我自己都唔知既？？？」 Yui：「尋日如果唔係你擋住偉少爺，我好有可能會比佢打…」 我：「點解佢會打你？？？」 我一邊抹身一邊講。 Yui：「因為我地唔肯比佢掂Sarah小姐…佢好容易就會發脾氣，好似對四小姐咁對我..」 豈有此理…我而家實在有太多理由去收個仆街偉皮。 我：「我都只係做返一個男人應該要做既野啫，唔洗咁刻意對我好。」 Yui：「唔止咁架…因為你仲當我係你屋企人…」 哦…原來係咁。 我開始著返d衫。 我：「傻既，我一早已經當左你地係我屋企人啦，我相信大家姐佢地都係一樣。」 我：「係你自己太介意啫。」 Yui：「但我始終…」 我：「夠喇唔好再講啦，再講我會嬲架。」 Yui：「係既主人，泳琦收聲。」 我：「唔好叫我主人或者少爺啦，跟佢地咁叫我阿明喇。」 Yui：「唔得架，Daddy會..」 我：「得喇我話得咪得囉，叫一次黎聽下先啦。」 Yui：「阿…明。」 我：「嗯，幾好幾好。」 我整理好衣物，再一次推開玻璃門。 今次Yui仍然係企係玻璃門旁邊，同頭先個位一模一樣。 但同頭先唔同既係，佢而家喊緊。 佢喊既樣，好靚。 死啦我好似有少少變態添。 我伸出隻手摸一摸Yui個頭。 我：「行喇，去食早餐啦。 」我同Yui並肩咁落到樓下，見到四位美女已經坐左係飯廳享用緊早餐。 大家姐：「早晨吖阿明~咦Yui笑得咁開心既~~你地…  」 Yui：「我都係返去做野先…  」 Yui講完就急急腳咁走左去。 大家姐：「唉吖，Sorry吖阿明，嚇左走佢添哈哈.. 」 唉，都唔知你係有心定無意既… 算啦，Yui既事唔急得，亦唔係最優先事項。 我：「二家姐早晨。 」 二家姐：「哦..哦，早晨。 」 搞乜？態度又突然冷淡返既？ 明明尋日對我好好架，仲斟酒比我。 我：「早晨Sar..」 Sarah：「我食飽啦，我出去練跑。」 連Sarah都係咁？ 羽晨：「家姐加油~~ 」 大家姐：「食飽野就去跑你小心盲腸炎吖傻妹。 」 Sarah好似無聽到大家姐同羽晨講野咁，自己一個行返房。 突然間，我覺得自己同佢距離好遠，明明只係隔左一晚。 尋晚到底發生左咩事？ 我：「大家姐…」 大家姐：「個傻妹，為左你努力緊。」 咩意思？ 大家姐：「Sarah話我知，個衰人將100米同200米既決賽押後左去星期一，為左睇Sarah跑。」 「Sarah把心一橫，決定一定要贏，將金牌送比你。」 我：「點解要送比我..」 大家姐：「咁我就唔知啦~~我食飽啦，你慢慢食啦。 」 大家姐一邊講一邊起身行去泳池，留低我同羽晨兩個。 我同羽晨四目交投，佢個眼神好似想同我講「我乜都唔知，唔好問我。」咁。 唉…事情突然又複雜左咁既… 不過點都好，我要係星期一既比賽到拎到三級跳既金牌比Anna。 全場總冠軍就應該無可能架啦…但守住一塊金牌我諗我仲係可以既… 要生性啊我既右腳...

休息左兩日，話咁快就星期一。 呢兩日，我都好少見到Sarah，野都唔多句，因為佢長期都出左去練跑。 我就留係屋企，分析緊而家既情況同計劃下下一步應該要點做。 要點同Anna交代，仲有點救Sarah，好多野需要考慮。 尤其係Sarah既事，行錯一步都足以致命，會累到全家。 雖然諗左好多，但我始終都得唔到咩答案。 我有諗過去搵Anna傾，不過我而家真係無面目去見佢。 而且我唔敢同佢傾關於Sarah既事，因為我feel到佢對Sarah係有種敵意。 都係拎左塊金牌先去搵Anna啦。 「你兩個今日都要加油吖~~不過最重要都要自己小心吖。」 大家姐係食早餐個陣咁同我地講。 呢句野既重點在於後面，意思應該係叫我小心仆街偉。 我都知，但始終防不勝防，唔擔心得咁多。 就算我今日被佢撕開兩邊都好，我都要贏。 唔知點解我突然有呢種諗法。 Yui：「車已經準備好啦…」 我：「嗯，唔該你吖Yui，我地行啦Sar…」 我都未講完，Sarah已經拎起左個袋行緊去門口，我唯有急急腳跟上去。 睇黎，佢應該好緊張？話唔定佢而家諗緊同我一樣既野。成程車我地都無講野，大家都只係係度玩電話同聽歌。 其實我個心好亂，好想撩佢傾下計。 但我好似預計到結局去到最後點會係deadair咁，所以我決定咩都唔講。 呢程車好難捱，但最後都比我捱到返學校。 一返到去，我馬上就見到阿威仲有阿惠，忍唔住衝左上去。 我：「唷。 」 阿惠：「點呀你隻腳。」 我：「無事啦，反而係你點呀阿威？ 」 阿威：「唔知呢~ 」 佢一路講一路係褲拎個牌出黎。 我矇起對眼望下個牌寫乜，見到寫住「男子乙組八百米冠軍」。 我：「喂你！ 」 阿威：「嘻，just a piece of cake啦呢D。 」 我：「你居然係有傷下跑贏左仆街偉？ 」 阿惠：「個人渣都無跑到。 」 我：「吓？點解？ 」 「我鎖左佢入廁格，仲鎖埋廁所道門。 」 阿惠好細聲咁同我講。 我聽到忍唔住笑左出黎。 咦咪住先？咁點解個仆街仲敢話自己贏左？ 我記得Sarah話過，個仆街贏左800「同」1500米就要Sarah陪佢去街架.. 咦，Sarah？係喎Sarah呢？ 我轉身想睇下Sarah係邊，發現佢已經跟左Ellen走左。 啊…我居然一時忘形唔記得左Sarah添… 「早晨Anna哥。」 唔？ 我聽到阿威同阿惠咁講之後擰返過去，見到Anna行左過黎。 我：「早晨Anna…」 Anna：「嗯，早晨。 」 佢用一個好冷淡既語氣應我，之後就走左。 連Anna都係咁… 阿威：「Anna哥今日搞乜呀，未病好吖？ 」 阿惠：「傻啦你，佢而家係全開狀態添呀，好耐無見過佢咁啦。」 我：「全開？係指咩？ 」 阿惠：「你唔記得嗱？佢...」 「登登登登~」 鐘聲響起，話俾我地知而家係八點。 「請各位同學迅速返回自己所屬既看台，女子乙組100米決賽即將開始，請運動員去報到。」 係果個八婆把聲。 不過咁快就開始比賽？唔正常喎。 Ellen：「因為係夾硬拖到今日先跑嘛，為左唔影響賽程咪要趕d lor~~ 」 屌！！佢係幾時係呢度？ 我幾乎嚇到彈起。 我：「你…」 Ellen：「早晨呀阿明，你隻腳無事啦嘛？ 」 我：「有心，無事啦。」 Ellen：「以防萬一，都係等我拖你啦~ 」 佢一講完就撟住我，請我食波餅咁拖我上看台。 雖然食波餅係令人好興奮，但我既視線仍然停留係報到區。 因為Sarah係果度。 如果大家姐講既係真的話…Sarah佢…Ellen：「黎啦我地坐呢度啦。 」 Ellen帶左我去看台第一排坐低，呢度係睇比賽最好既位置。 我一坐低左就甩開佢隻手，忍唔住企返起身走去前圍欄邊望落去賽道。 Sarah係邊？ 我望去起跑線，一眼就見到Sarah，佢係度熱緊身。 Ellen：「阿明~ 」 Sarah好似好緊張，見佢不停係度練起跑動作。 「阿明~~」 佢得唔得架，對手雖然無Anna既級數，但都好似幾勁架喎… 「阿明吖~~~」 我：「叫夠未啊你好煩呀有咩就講啦叫叫叫！ 」 我忍唔住擰轉身對Ellen咆哮。 然後，成個看台都靜左落黎。 大家都望住我。 而我就望住Ellen。 Ellen好似嚇傻左咁，擘到對眼大一大咁望住我。 「嘖。」 我狠狠咁將視綫從佢身上移開，移去係佢旁邊既樓梯。 我見到有個身影好快咁係樓梯度跑左上去。 我再望返佢坐個位，已經唔見左佢。 由佢啦，而家重要既係Sarah。 「女子乙組100米決賽馬上開始，請非工作人員離開賽道。」 終於要開始啦。各位運動員已經擺好準備姿勢，好似一把拉行左既弓咁，蓄勢待發。 槍聲一響，每位選手都都好似子彈咁快咁跑向終點線。 如果係平時既我，一定會覺得好正。 咁多靚女一齊跑步，仲要個個身材都唔係差，可以想像下個畫面有幾靚幾精彩。 但係我呢一刻完全無咁諗。 八條線我只係注意到Sarah果條線，其他既完全入唔到眼。 佢係幾時可以跑得咁快..？ Sarah雖然唔係由頭帶到尾果種，但佢係最後20米開始慢慢超過第一，最後贏人小小。 明明以為佢入到決賽已經好勉強，佢而家居然可以跑到第一？ 係因為對手弱..？ 唔係吖，15秒幾算幾好。 練左短短兩日居然進步左咁多.. 係幾好野既。 我望住企左係終點線既Sarah，佢既背影好遙遠，但唔知點解俾到力量我。 好，既然Sarah都可以贏到塊金牌，我都一定要贏先得。 「男子乙組三段跳第一次召集。」 我轉身慢慢離開看台，走落去地下。 到我拎牌了。 除左贏之外，我無任何選擇。我慢慢咁走到去三級跳既比賽場地，見到只有小貓三四隻。 同我估既一樣，呢個項目果然超少人報，拎金難度應該唔大。 正當我反覆練習d動作果陣個陣，有個男仔行左過黎，同我打左個招呼。 男：「Hi。 」 我：「呃..Hi。」 佢好似係B班既人… 男：「我叫Alex，星期五好多謝你。」 我：「星期五？我諗我無做過d乜喎..」 Alex：「撞到你果個女仔，其實係我女朋友，佢叫Ash。」 我：「哦~~咁做乜要多謝我？ 」 Alex：「因為你叫Ellen唔好追究，所以我女朋友先無事。」 哦，原來係咁。 我：「好少事啫，我都知佢係身不由己先會咁做。」 Alex：「係…佢一時諗唔通先會咁做，所以你隻腳既事我好抱歉。」 「不過呢個三級跳，我係唔會放水既。 」 我：「正合我意，呢個三級跳我一定要贏。 」 我伸出右手示好，Alex亦伸手同我握手。 唔，咁叫唔叫識左新朋友呢..？ 「喂你地幾位過一過黎先，有事要宣佈。」 負責做監場既阿sir開聲，我同Alex就行左過去。 Sir：「咳咳，你地都見到呢個項目得你地幾個報架喇，所以學校決定直接決賽，有無問題？」 我都估到會係咁架。 要同五個人搶冠軍，其實唔難啦係咪先？ Sir：「咁聽到名既就出來跳喇，跳兩輪就算啦唔洗咁多時間。」 教畜。 我當然無講出口啦你當我傻架咩。 之後旁邊既工作人員就開始按班級讀名，我因為係E班唯一一個報所以自然係最後一個跳。 大家都跳得麻麻，可能都係因為HEA報一個項目就算。 但唯獨佢唔一樣。 Alex好認真咁跳，跳左九米九出黎，第一。 「陳煒明，到你喇。」 我：「到！」 我高舉手示意我準備好。 我一口氣加速，衝向沙池，準備跳第一下。 第一同第二跳都幾好，但第三下就出左事。 我一時用錯力，好似又整到右腳。 不過我都盡力擺好個姿勢跳完佢。 「10.3米。」 呼，總算。 我拍拍身上既沙，行返出去。 俾我捱埋第二跳呀唔該你… 我打算慢慢咁行返去準備區，俾隻腳行下鬆下。 但每一步都痛。 我行路既姿勢不知不覺變到就住隻右腳，引左Alex過黎。 Alex：「喂你隻腳…」 我：「係吖..已經跳唔到第二下。」 只要Alex第二下跳得遠過我，就係佢贏。 好衰唔衰既係，Alex係我前一個跳。 即係話，結局我要去到最後一刻先知。 超討厭呢種感覺。 第二輪果四個人都係照舊Hea跳，暫時仍然係我第一。 問題始終係Alex… 而家輪到Alex，佢個樣超認真，好似一定會贏咁。 最後，佢三下跳都好靚，落地都係。 「10.7米。」 可惡… 我要再跳..差0.4米啫我得既… 「陳煒明。」 我：「到…」 我再次企係沙池前面，整理下心情，順手係咁提自己忘記痛楚。 好，死就死喇！ 我準備好跑，但阿sir突然開聲。 Sir：「等等。 」 「頭先果個踩界，foul。 」 Sir：「陳煒明你已經係第一，仲跳唔跳？ 」 咩話..？我係咪發緊夢？ 「恭喜你吖，阿明。」 Alex拍拍我膊頭，仲扶住我。 我：「我係咪贏左..？」 Alex：「係吖，金牌係你架啦。」 一聽到「金牌」兩個字，我就忍唔住喊左出黎。 我做到喇…Anna，Sarah…我做到喇… 係頒左獎之後，我真係好想即刻衝去搵Anna，但礙於我隻腳，我只能慢慢咁行。 但我搵左好耐都唔見佢，連阿惠佢地都唔見左人。 我唯有on99咁返去看台坐。 我搵到一個附近無乜人既毒撚位坐低，自己一個望住塊金牌。 「阿明..」 邊個叫我？ 我抬頭望下，見到Ellen。 咪住先..戴眼鏡既？ 我：「你係Ellie？ 」 Ellie：「係吖，聽人講你鬧走左我家姐 」 啊，仆街啦，唔記得左呢件事添。 我：「係吖Sorry當時佢真係好煩…」 Ellie：「咁你要自己小心喇..我家姐佢好記仇，你仲要係咁多人面前落佢面…」 我：「唔會掛… 」 「中四級班際四乘一百接力賽第一次召集。」 係喎！班接喎！ Anna佢地一定係賽道啦咁！ 我即刻彈起身，忍住痛急急腳行落去看台。 果然，落到去成班人都係度。 大家都好興奮咁傾緊計，唯獨Anna一個係度熱身，表情認真得恐怖。 今日既Anna，有少少得人驚啊。 到中三跑完果陣，大家表情都唔同哂，個個都一臉認真。 「去喇！一定要贏！ 」 Anna用一把好響既聲大叫，我敢寫包單看台都會聽到。呢個佈陣係咩－回事.. Anna跑最後一棒..？ 我：「喂搞乜Anna哥會係最後一棒？人地班個個都係男仔跑最後一棒喎！ 」 我求其捉住我個班既一個肥仔問。 肥仔；「放手啦窮撚，Anna姐話佢一定要跑最後呢棒吖，大家都唔知咩事。」 戰略上黎講應該留俾阿惠跑最後一棒先岩架… 而家既佈陣係：另一個女仔跑第一棒，阿惠第二，阿威第三，最後係Anna。 咁真係可以贏？ Alex：「喂，阿明你果班搞乜？咁既排位？ 」 Alex走埋黎同我講。 我：「唔知吖，可能佢地覺得咁係最好啦。」 無錯，咁做一定有佢地既理由。 一切好快就會有分曉。 鳴槍聲一響，每班既第一棒都全力衝刺。 全部第一棒都係女仔，身體能力差唔多，交棒果陣我果班係第二，第一係A班。 阿惠一拎到棒之後就好似The Flash咁一直向前衝，快到大家都嘩嘩聲。 如果阿惠跑最後，只要交棒果陣係頭三，一定會贏。 到交棒比阿威個陣，我地已經變左第一，仲贏人兩個身位左右。 但唔知阿威係咪因為隻腳仲有事，速度無平時咁快，比A班個女仔緊緊咬住，距離一直維持係一個身位左右。 好彩呢個距離可以維持到去交棒比Anna個下，等Anna可以快一步起跑。 但問題係，A班最後一棒係仆街偉吖… 仆街偉既速度，可以同無受傷既阿威一樣，Anna點可能贏吖… 但Anna無理到，一味低住頭不停向前跑，完全無理過身邊既所有野。 仆街偉一直緊隨其後，由佢表情黎睇，佢應該又係想最後先超前。 睇到我忍唔住開始咬唇同揸緊拳頭。 求下你，唔好俾個仆街贏.. 最後十米，睇到仆街偉開始準備加速，腳步開始用力。 最後既結果，令全場人都靜左。 Anna贏左。 仆街偉，最尾。仆街偉正想加速之際，唔知點解隻鞋突然斷開，佢名乎其實咁仆左係度。 一切都黎得好突然，大家除左「嘩」之外根本無任何反應。 無人上去扶佢，可能因為比賽仲進行緊掛。 佢好快就企返起身，但大勢已去，佢唔只無過到Anna頭，仲比其餘三班既人超越左。 所有人當時都已經衝左線，只有佢仲企左係頭先仆低個位。 起初我以為佢會死死地氣咁去完成個比賽，但佢無咁做，而係慢慢咁離開左賽道，去左廁所。 「抵佢死啦哈哈。 」 「喂咪咁大聲啦，小心佢D擦鞋仔friend報串吖。」 以上係我身邊兩個男仔既對話。 睇黎，唔止我地，仲有好多人憎佢。 真係可悲啊，除左錢同權力以及外，咩都無。 雖然呢兩樣野好重要，但一個中學生只有呢兩樣野的話，係咪太過可悲呢？ 我做乜突然開始同情佢，痴撚左線吖我。 都係去搵Anna佢地啦。 我走到去頒獎台，好多人，Form3既都仲係度影緊相唔願走。 我睇住佢地四個岩岩走上去頒獎台，個個都笑得好開心。 校長逐個逐個咁幫佢地戴上金牌，仲每個都拍一拍膊頭。 最後冠亞季軍三班再同校長一齊影左張大合照先散水。 而我一直係度做乜？我一直都係遠處望住佢地，仲一直揸實褲袋入面果塊金牌。 好想而家就交俾Anna，但好似唔係好岩timing。 算喇都係放學之後先去佢屋企俾佢喇。 我轉身準備返上看台。 「阿明！！~~」 呃？呢把聲？Anna？ 我再一次擰轉身，見到Anna穿過人群跑過黎，仲一下撲過黎，嚇到我即刻抱住佢。 我：「搞乜咁Hyper吖你。 」 Anna：「我拎到金牌啦！ 」 佢拎住仲掛住係頸上既金牌係我面前舞黎舞去，成個細路咁。 我：「我都知~我見到~ 」 Anna：「雖然唔係全場總冠軍…但我都希望你可以收左佢..因為..」 哦？ 我：「岩哂，我都想你收左佢。」 我打斷左佢既發言，係褲袋度拎左一直握到實一實既金牌出黎，撞左佢頸上個塊一下。 我：「Sorry吖我今次拎唔到全場總冠軍比你，我下年會拎比你架啦，係果日之前，你幫我保管呢塊先啦。 」 Oh my god點解我可以講句咁型既野出黎。 Anna：「嗯！你話架！下年仲係無我就殺左你！ 」 佢好開心咁收左我塊牌，仲裁除左頸上個牌出黎，套左落我條頸度。 我dup低頭咁笑，係一種如釋重負既笑。 終於完啦.. 「阿明。」 我：「唔？」 聽到Anna叫我個名，我本能地抬起頭望佢。 結果佢一下咁錫左落我塊臉度。 Anna：「多謝你。 」 佢講完就走左去，留低我一個on99咁摸住塊臉企係度。 呢一日，好快就完左。 我返到屋企，食完飯沖完涼之後就一個人係房回味今日既事。 真係精彩既一日。 Sarah又拎到牌… 咦係喎Sarah拎到牌喎！頭先食飯佢唔同家姐佢地講既？ 就係我如夢初醒個陣，我聽到敲門聲，所以我就去左開門。 一開門就見到Sarah，頭dup dup咁隊左塊金牌埋黎。 「呢塊金牌…送俾你… 」 咩情況？？？

我：「做乜要送比我..」 Sarah：「我都唔知吖…只係係果日見到你咁唔開心之後就好想送比你，覺得咁樣你可以開心返。 」 呀，個心好暖添。 原來Sarah唔係對我冷漠，佢只係想我開心而努力。 我：「咁我就收左佢啦，多謝哂啦。 」 我用雙手打算接佢塊金牌，但發現佢捉到塊金牌好實，普通力度係唔會攞到。 我：「Sarah..？」 Sarah：「我原本係打算攞哂兩塊比你架…」 佢把聲突然變到好沙，搞到我忍唔住將視綫由金牌轉到佢身上。 佢係度喊緊。 Sarah：「我真係已經好俾心機咁跑…就只係差個小小…」 應該講緊200米既事。 Sarah：「我係咪好無用？做少少野都做唔到，唔似Anna佢咁.. 」 突然提起Anna既？ Sarah：「我真係好想可以佢咁自由自在，唔洗縛手縛腳咁...」 「可以的話，我真係唔想同阿偉一齊。」 「我真係唔想同佢去街…  」 一提起阿偉，我又忍唔住嬲起上黎。 係要令我身邊既人都唔開心你先滿意？ 我發誓，終有一日我會百倍奉還比你。 係果日之前，我會一直記住你對我身邊既人做過D乜。 而家，就先羞辱一下你，對你做下惡作劇先啦。 我：「入黎先啦，我有野要同你傾。 」 我再無捉住塊金牌，而係捉住佢既手臂，帶佢去我房入面既梳化仔坐低。Sarah：「你想同我講乜..」 佢一邊抹眼淚一邊講。 我：「條友係咪話佢贏左800同1500米既話你就要同佢去街？」 Sarah：「係吖..」 我：「事實上，佢只係贏左1500米，800米係阿威贏左。」 Sarah無乜反應，只係一味望住我，好似唔明我咩意思。 我：「咁即係話佢根本無資格同你去街吖你明唔明吖！」 我語氣有少少激動。 Sarah：「哦！！ 」 睇黎佢明喇。 我：「咁到時你就可以用呢個理由去拒絕佢啦。」 Sarah：「嗯，好多謝你吖阿明，不過，用呢D捉字蝨既方法係對佢無用架…」 無用？你又知？ 我：「你又知會無用？你試過反抗？定係你連反抗既勇氣都無？？」 「我真係好唔想見到你同佢一齊，你知唔知我一直都…」 我開始變得激動，最後句野都未講完就莫名其妙咁抱住頭，避開Sarah既目光。 「我試過吖，我試過反抗吖。」 eh？ 我抬起頭，望住Sarah。 佢臉上有兩行眼淚，但竟然仲有笑容， 「我試過幾次逆佢意，希望佢會頂我唔順，會放棄我。」 「但佢要脅我，話會叫佢爺爺搶走哂我地屋企所有野，等我地乜都無。」 「由一開始，我同佢就唔係一般男女朋友關係，我只係佢既玩具。」 「只要張婚約一日仲存在同佢一日仲係李家繼承人，我就無辦法反抗佢。」 「好唔公平吖可？明明我都好想過一D普通既中學生活…」 我駁唔到。 佢背負既野，實在太多。 佢捨棄左自己既幸福，換取成家人既生活。 估唔到呢d情節今時今日仲會發生。 Sarah：「所以我一直都好羨慕你，你可以唔洗理其他人，自由自在咁過日子。」 「我可以有你呢個細佬，可能係上天對我既小小憐憫啦我諗。 」 唔係咁架… 我唔係只係想做你細佬… Sarah：「話題好似突然變得沉重左添haha，塊金牌你就收左佢喇，我出返去先喇。」 Sarah企起身，好似想走。 「等陣。」 我叫停左佢。 「話俾我知你幾時要同佢出去。」 「我會救走你。」

「佢話星期五放學之後同我去咩潮流特區行喎…」 潮特？個仆街居然帶Sarah去呢d地方？我仲以為會係ifc或者又一城之類既地方添。 我：「嗯，我明白喇，你可以走了。」 我用笑容打發佢走。 Sarah：「阿明你想點做…」 我：「到時你咪知囉~~」 Sarah：「你唔好..」 我無等佢講完就好溫柔咁推左佢出去，仲鎖左門。 今次，輪到我令Sarah開心喇。 可以令佢開心既方法，就係令佢可以離開條友。 正如我之前講既一樣，我要羞辱一下佢。 雖然諗落件事好小學雞，但愈係小學雞既方式反而更加可以羞辱到佢。 一定可以。 決賽之後有三日假期，星期五先返學。 我有三日時間準備。 星期二我決定先去視察地形，確保逃走路徑。 要係潮特走出黎，可以話唔係一件容易既事，太細。 若然當Sarah反應慢左一下的話，所有野都可能會玩完。 要唔要話俾Sarah知先，等佢到時可以配合到我呢？ 都係唔好，免得走漏風聲。 第二日，我用黎準備服裝。 要有d衫唔會俾條仆街認得出我。 CAP帽，口罩，眼鏡呢D當然係我心水啦。 問題係，我只係得口罩。 一時間，我諗唔到可以去邊度撲Cap帽同眼鏡返黎。 所以我去左搵二家姐。 二家姐好快就準備好左比我，但又無問要黎做乜，只係掛住上高登。 最近好似好少同二家姐傾計，自從我飲醉左之後。最後一日，我決定乜都唔做，留係房入面。 我不停係自己腦入面去模擬個畫面，睇下有無乜野要再改善。 應該都無架啦，希望一切順利啦。 「阿明你係咪係度？」 哦？呢把聲係大家姐喎。 我：「我係度吖，入黎啦。」 我一講完就聽到開門聲，大家姐一個箭步咁slip左入黎，仲好好手尾咁閂返門。 我：「搵我有事吖大家姐？」 大家姐：「阿明你可唔可以老實話俾大家姐知，你想點做？」 哦？睇黎Sarah話左俾大家姐知喎。 我：「放心喇大家姐，只係無傷大雅既惡作劇啫。」 大家姐：「家姐唔係擔心你會影響到屋企吖，家姐係擔心你咋，怕你會受傷。」 「就算個天跌落黎，大家姐都會幫你頂住！所以你一定要救到Sarah，知唔知？ 」 我：「嗯，我明白，要救Sarah唔係咁簡單，呢個只係第一步。」 大家姐：「有計劃！好！大家姐支持你！ 」 大家姐用手比個like我，之後就出返去。 Sarah已經話左大家姐知，會唔會都… 唔會既。 星期五返學，我成日都無乜心機，始終記掛住一陣會發生既事。 我知道就算今次成功左都唔會改變到乜野，但我起碼可以羞辱下佢等佢樣衰一下。 渾渾噩噩咁就同樣Anna阿惠佢地過左一日，又放學。 正當我想走個陣，Anna叫住左我。 Anna：「阿明今日一唔一齊返去？」 我：「唔啦我今日有野做，下次喇，下次我地一齊返去。」 我拒絕左Anna既好意，自己離開左班房。 對唔住吖Anna，只係我今日有一定要去做既野… 我一行出門口，又俾人擋住左。 今次係Ellen。 Ellen：「陳煒明！ 」 我：「我今日無時間亦無心情應酬你！有咩星期一再講！ 」 講完我連佢有咩反應都無理，直接走左。 搞乜今日一個二個都要阻住我。 我一出學校門口，就不顧一切咁跑去地鐵站，務求可以快過Sarah佢地去到。 佢地肯定係由司機接送，所以我要爭分奪秒。 原本我有諗過踩車去，但又要收又要剩實在太麻煩太哂時間。 唔知係咪上天憐憫我，我去到變完裝之後就岩岩好遇到佢地係潮特門口。我睇住仆街偉一臉高興咁搭住Sarah膊頭行入潮特，我亦緊隨其後咁入左去。 我同佢地隔左幾個身位，中間夾住幾個MK仔，等個仆街睇我唔到。 雖然佢地睇我唔到，但我仍然可以透過D鏡呀玻璃呀去睇到Sarah既表情。 佢而家既表情係極不情願，但又無能為力咁。 我見到佢咁既樣我就好心痛，好想快d救走佢。 但時機未成熟，我要出其不意。 等多我一陣啦Sarah… 我跟住佢地行左兩層，時機終於都到。 仆街偉入左去一件裇衫鋪睇衫，我就係出面扮睇對面鋪既公仔精品，一直監視佢。 佢拎起左一件白色裇衫，仲同個店員講左幾句，之後個店員就拎左另一件比佢，佢就帶住件衫行左去入面，應該係試身。 佢留低Sarah一個係鋪面，成個鋪面得返Sarah一個係度。 千載難逢既機會終於都到，我係時候行動了。 我一個轉身行入去間裇衫鋪，一手拖住呆呆咁企係度既Sarah。 Sarah：「你係..？」 Sarah當然係嚇左一跳啦，但我無比多餘既時間佢去驚，因為要開始帶佢走。 我起初用一個比較大既力度拉佢走，但發現佢好配合我咁跟我走，所以之後我就減低返個力度。 當我帶住佢跑到去裇衫鋪個層既扶手電梯個陣，我聽到仆街偉把聲。 「同我放開佢！」 我回頭一望，發現佢著住頭先拎去試身既裇衫，應該係出到黎發現Sarah唔見左就即刻衝出黎。 我：「要開始跑喇，Are you ready？」 我用一個好溫柔既語氣同我身邊呢位公主講。 Sarah：「嗯！」 一個字，簡潔又有力，我鐘意。 我緊緊咁拖住佢，開始跑落扶手電梯，一條接一條咁落。 途中我唔敢放鬆手既力度，我怕個仆街會係後面一下拉走Sarah。 越過左唔知幾多人，我終於帶住Sarah走到去潮特門口。 但係，門口企住兩個黑超西裝友成尊佛咁望住我地。 我下意識咁覺得佢地係個仆街既保鏣，但我仍然選擇衝過去。 去到呢度，點可以因為區區兩個保鏣就退縮？ 但係，我被果兩個西裝友好大力咁推返返去，仲令我唔小心撞到Sarah，引起旁人圍觀。 「到此為止喇，陳煒明。」我回頭一望，個仆街慢慢咁係扶手電梯度行落黎，好似當正自己係皇帝咁。 去到呢度嗱..？ 偉：「幾好野吖，夠膽趁我唔為意帶走Sarah，不過都只係小把戲，唔入流。」 小把戲？ 偉：「自從去完你地屋企話Sarah要同我去街之後，我就估到你一定會咁做。」 「我知你一定會係途中帶走Sarah，因為你唔甘心，你肯定會想搵機會落我面。」 「單細胞生物真係易估啊，你睇下自己，咩都做唔到，真係丟架。 」 全部都被佢睇穿哂…？ 我既時間好似靜止左咁，身體郁唔到乜都做唔到。 可惡…原本係想落佢面，結果反而係自取其辱..？ 「阿明。」 係呢個時候，Sarah係我後面好細聲咁叫我個名，拉左我返黎現實。 我擰轉頭望佢，發現佢用一個比以往都要堅定既眼神望住我。 「錫我。 」 唔知點解，我並無去思考呢句野背後既含意，只係單純咁照做左。 錫落去Sarah嘴唇個一下，我既世界好似再度靜止左咁。 腦部突然間彈左好多資訊比我。 「原來kiss係呢種感覺。」 「原來Sarah既嘴唇係咁柔軟。」 好多好多關於kiss既資訊一瞬間爆發出黎。 我直頭覺得自己需要量子型演算系統「Veda」去幫我處理呢堆資訊。 不過我好快就被拉返去現實，因為有人叫我。 「陳煒明！！！  」 直至聽到仆街偉咁大聲叫我個名，我先將個嘴從Sarah嘴上移開。 形勢雖然無改變，但氣勢方面就一下子逆轉左。 我：「唷，唔知頭先咁做落唔落到你面呢李公子？ 」「捉住佢…」 咦？？？ 仆街偉係我錫完Sarah之後第一句講既說話係短短既三個字。 我都未俾得切反應就已經俾人好大力咁捉住，仲被迫放開一直緊握住Sarah既手。 之後我就俾佢地的左去潮特同兆萬中間果條巷仔，堆黑超保鏣又多左兩個。 係呢條巷入面，Sarah同我被保鏣隔開，兩個捉住佢，其餘兩個就捉住我。 仆街偉成個人震哂咁企係我面前，好似好嬲咁。 偉：「你居然敢錫我未婚妻..仲要係咁多人面前…」 「你真係未知死..」 ！？ 佢突然一拳打落我個肚到。 「居然敢掂我既Sarah…」 又一拳，今次係我心口。 呢個仆街又真係幾大力..一拳接一拳真係幾難捱。 唔係有兩個保鏣夾住我我一早已經仆左係度，而家我好想嘔。 佢個眼神好似已經喪失左理智咁，好狠。 「阿明！ 」 Sarah突然大叫我個名，令個仆街轉移左視線去Sarah度。 偉：「你關心佢？你唔記得左我同你有婚約？ 」 仆街啦今次，佢真係顛左。 無諗過錫左Sarah一啖就會搞到佢咁。 佢而家好似連Sarah都想打，見佢慢慢咁行去Sarah度。 我：「唔好呀！」 佢當時無理我。 「李俊偉，咁耐無見你都仲係咁，咁多人蝦對小情侶，你唔丟架架？ 」 係仆街偉就快一巴打落去Sarah之際，巷口傳黎一把男聲。 我望過去，有五個著住校服既人企左係度。

「藍洛晨…」 仆街偉望一望巷口之後up左三個字出黎，應該係果五個人其中一個人既名。 「估唔到你仲記得我喎哈哈。 」 果然係咁，其中一個人行左入黎，條友又高又靚仔，男神級。 偉：「走，唔關你事。」 男：「咁又未必喎，我係良好市民，有人被人打我點可以唔理？」 「除非比人打個個係你啦呀李二公子。 」 嘩，句野好有骨。 偉：「個女仔係我未婚妻，個仆街搞佢，我咪打佢，我有乜錯？」 男：「未婚妻咋？一日未結婚人地都仲可以揀，放開佢地先喇。 」 偉：「你係都要阻住我？以前又係咁，而家都係咁。」 男：「嘛，我覺得以前阻住你既人應該係你阿哥… 」 人地句野都未講完，仆街偉就已經一拳西埋去。 但係，個男仔接住左個一拳，反應快得可怕。 男：「就係因為你只係識咁，所以你先永遠比唔上你阿哥。 」 「唔好再拎我同佢比！ 」 仆街偉又突然變得好激動，同果個一直冷靜得嚇人既男仔形成強烈既對比。 每次提起佢阿哥佢都好似會好激動，到底咩事？「成功既人係唔會怕同人比既，你咁唔鐘意同佢比係因為你知道自己比唔上佢。 」 偉：「放開我！ 」 仆街偉不停係度嘗試掙脫，但都fing唔甩，仍然被個男仔捉住。 男：「你叫你D跟班放開果兩位我咪放開你囉，再唔係咪自己再試下囉。 」 班保鏣聽到咁之後就開始咬耳仔，應該係討論緊應唔應該去救仆街偉好。 其中一個負責捉住Sarah既保鏣係傾左一陣之後就即刻撲上去，試下去救仆街偉。 「十四！」 個男仔無啦啦大叫，另一個男仔聽到即刻跑過黎禁住左個保鏣，我都嘩左一聲。 呢班友咁好打既..連保鏣都揪得贏？ 男：「放開果對男女，我就俾番你地位少爺仔同你地個同事你。 」 唔知係咪因為見識過呢班中學生係幾咁好打，今次班保鏣聽到就即刻放開我同Sarah。 男：「行出黎啦哥仔，帶埋你身邊位女仔出黎。 」 捉住仆街偉果位男仔好氣定神閒咁講。 我見機不可失，就忍住痛咁急急腳帶Sarah出去，去到巷口仲有一對男女扶我地。 仆街偉：「陳煒明！！ 我唔會..」 男：「靜D。 」 個男仔唔俾仆街偉講完，用手指一下彈落仆街偉個額頭，之後掟佢返佢堆保鏣度。 堆保鏣接返仆街偉同另一個保鏣之後就留低我地七個係條巷度，頭也不回咁走左去。頭先捉住仆街偉果位男仔好淡定咁走埋黎我地度，仲面帶笑容。 「Hi，我叫藍洛晨，傷得唔重嘛？去唔去醫院？ 」我：「我無事，晤洗去醫院啦。」 雖然我係咁講但我已經企都企唔穩，要Sarah扶住我先得。 「呢條MK仔都幾有女人緣，上次一個今次又另一個。 」 一個企係藍洛晨後面既男仔突然開聲，頭先就係佢同一個女仔接住我地。 晨：「真係架魯路修？哇咁哥仔你都幾勁喎。 」 魯路修？咩名黎架， 我：「都唔知你講乜..」 魯路修：「嘛，睇你個樣果晚都係斷左片架啦，果晚..」 「唔好再講啦，離開呢度先啦。 」 企係魯路修旁邊個女仔開聲，把聲好甜仲好熟，好以係邊度聽過。 晨：「嗯，講得岩，帶佢兩個上cafe得唔得吖魯路修？」 魯路修：「無乜問題既，呢個時候鋪頭應該無乜人。 」 晨：「咁就行啦，十四你扶呢位哥仔啦。」 「知道。」 頭先禁住保鏣果個男仔一下就扶起左我，開始去唔知邊度。 我：「喂你想帶我地去邊..」 晨：「去搵個可以坐底慢慢傾偈既地方囉，你應該有好多野想問我架。 」 點解佢會知我諗乜？ 無錯，我有好多野想問佢，因為佢好似知道好多有關仆街偉既事。 或者我可以靠佢救返Sarah。

晨：「芷睛麻煩你喇，拎D跌打洒之類既野比佢地啦。」 藍洛晨一帶我同Sarah上到cafe就開聲。 魯路修：「點解叫Cherry唔叫我，呢間鋪我屋企架喎。 」 Cherry？個女仔叫Cherry？我好似有少少印象.. Cherry：「無所謂啦你既野咪即係我既野~~」 講完佢兩個就拖住手咁走去水吧，神神化化咁。 我：「佢兩個..係情侶？ 」 晨：「係吖，好似你地咁。 」 我，Sarah：「我地係姊弟！ 」 我同Sarah同一時間爆出呢句，場面十分尷尬。 晨：「唔..我個人係非常尊重戀愛自由既，我唔會批評亂倫吖同性戀之類 ，而且重點唔在於呢度。」 係喎，重點係仆街偉先岩。 我：「我想問..」 晨：「係問人野之前，先自我介紹係禮貌。」 呃…我又真係好似咁耐都未自我介紹.. 我：「我叫陳煒明，佢係我三家姐Sarah。」 Sarah：「你好，我叫賈曉晨，英文名係Sarah。」 晨：「個名好熟，你爸爸係咪姓曹？」 Sarah：「係吖，我係…」 晨：「得，唔洗再講，我明點解阿偉會話你係佢未婚妻。」 「叫我吖晨哥？ 」 頭先一直無出聲既第五個人行左出黎。 晨：「唔係叫你吖 ，講緊另一個人，你同十四返去先啦，今日辛苦哂啦。 」 呢個又係叫阿偉？個look好打好多喎比起個個。 偉：「咁我地走先啦晨哥。」 呢個阿偉同俾人叫做十四既男仔講完就走左去，而魯路修同Cherry拎完跌打酒比我地之後就走左去cafe另一邊。 晨：「好喇，叫你阿明得吖可？有乜想知先？」 佢個眼神突然變左，我feel到突然有股壓力，唔通係Newtype既感應？唔知係咪因為感覺到佢身上散發既壓力定抑或係我口乾，我係開聲之前不自覺咁吞左啖口水。 我：「我想知..仆街..呀李俊偉佢阿哥既事。」 晨：「哦？係想知佢阿哥而唔係佢既野？你到底打緊乜野主意？」 佢再一次用一個好銳利既眼神望住我，嚇到我個心離一離。 「不過我都唔應該過問既，Sorry Sorry。」 佢又突然笑起上黎，真係好難捉摸。 晨：「佢阿哥叫李俊軒，可以話係一個近乎完美既人。」 近乎完美？ 「佢自細成績運動已經好好，遠超過同齡既人，性格又好好，好容易令人接受到佢。」 我：「咁點解話係近乎完美？我就咁聽落佢應該係完美喎。」 晨：「唯一唔完美既，就係個天無比時間佢。」 「佢連中學都未讀到就已經過左身。」 ！？ Sarah：「真係架..？我完全無聽過呢件事…」 晨：「我無必要同你地講大話吖係咪先，當時班同學個個都知既。」 「不過阿軒個葬禮就好低調咁進行，一般人唔知唔出奇既。」 我：「咁我想問..點解阿偉咁憎同佢啊哥比？」 藍洛晨並無馬上回答我既問題，而係拎起左頭先由一個冬菇頭女仔拎過黎既咖啡飲左啖。 「因為相比起阿軒，阿偉佢就顯得非常平凡。」「阿軒走左之後，阿偉就係李家既繼承人，但李家始終忘記唔到阿軒。」 「佢地開始要求阿偉做到阿軒咁，好嚴格咁對佢，最後仲顛到成立左一間學校去培育阿偉。」 我：「聖所羅王書院…」 晨：「哦？你都知呢間？ 」 我：「我地就係讀緊呢間…佢係入面惡哂..鐘意踢邊個走都得..」 晨：「果然係咁，好彩我開頭無入啫。 」 開頭無入？ 我：「你意思係，你開頭會讀聖所羅王書院？ 」 晨：「嗯，收到邀請。」 邀請…呢條友到底… 晨：「事情既大慨，就係咁多，有無其他野想問？」 其他野… 我：「我想問，有乜方法可以迫到阿偉取消同Sarah既婚約…」 我衝口而出。

「唔~你都知道只要提起佢阿哥佢就好容易失去理智架啦，之後要點你就自己諗啦。」 呢句係藍洛晨係果日最後講既說話。 係返屋企既途中，我不停係度思考呢句說話既含意，連Sarah同我講野我都幾乎聽唔到。 一打開屋企大門，全屋既女人都企哂起度，連我老母都係度。 老母：「你個衰仔又同人打架！你睇下全屋人都幾擔心你！ 」 我無同人打架啊…我只係單方面咁俾人打咋… 雖然我好想咁駁嘴，但我望望大家既神情，最後選擇放棄，乖乖認錯。 因為大家個樣都好似真係幾擔心我，除左二家姐，因為我睇唔到佢個樣。 仆街喇我整污糟左佢頂帽，佢會唔會嬲架？ 我：「Sorry要大家擔心。  」 大家姐：「最緊要個人無事啫！ 俾大家姐摸下睇下有無邊度痛？」 大家姐第一個行上黎，仲係咁摸我又請我食左幾下波餅，搞到巨龍哥有少少反應添。 Sarah：「家姐！ 」 Sarah唔知點解突然好大反應。 大家姐：「咦~~做乜啊Sarah？我摸阿明你嬲啊？好啦咁家姐俾~返~阿明你啦~ 」 完全唔知發生咩事，我仲回味緊頭先大家姐個幾下胸壓。 羽晨：「哥哥。 」 羽晨唔知幾時走到去我面前，仲做左個手勢叫我蹲低，我呢D順德人當然照做喇。 我：「咩事吖羽晨？哥哥今日抱唔到你吖對唔住。 」 羽晨咩都無講，只係放左佢隻小手係我額頭。 「痛痛飛走！痛痛飛走！ 」 哇可愛到爆炸吖！！好想一啖咬落去！！  當然，我無咁做，我怕佢地會報警拉我。 我只係摸住羽晨隻手仔。 我：「多謝你吖，哥哥唔痛啦。」 羽晨聽到之後就露出一個好滿足既笑容，之後就跑去大家姐度。 講笑咋，邊有可能咁快唔痛，我而家企返起身都要就住就住。 正當我慢慢咁企起身個陣，突然有兩對手係我左右兩邊捉住我，扶我起身。 我下意識咁先望左邊，見到Yui一臉笑容，再擰去右邊，卻見到Sarah愁眉苦臉。 兩種截然不同既態度形成強烈既落差，亦令我感到非常困惑。 雖然個個都見到我情況非常差，但大家都係臉帶笑容，唯獨Sarah一個塊臉苦過苦瓜。 佢係咪又係怪責緊自己？佢兩個一步一步咁慢慢扶我返上房，途中一句野都無講，直至放低我係梳化。 Sarah：「咁你好好休息下啦，我地返出去啦Yui。」 Yui：「我想留多陣..」 老實講我無諗過Yui會咁講，從表情上黎判斷，我相信Sarah係同我一樣既反應，因為我見佢擘到對眼大一大。 Sarah：「咁..Yui你幫我照顧阿明喇…」 Sarah用個好失望既語氣拋低一句就轉身準備走。 「等一陣..阿明應該有野想同你講…」 Yui！！你今日做乜！居然連續兩次震撼性發言！！ Sarah：「阿明，你有野想同我講？ 」 Sarah用一個好哀怨既眼神望住我，搞到我個心好唔舒服。 我：「嗯，坐低先講，Yui可唔可以麻煩你沖兩杯茶比我地。」 我今次真係的起心肝，今次一定要幫佢解除婚約。 唔可以再做之前果d惡作劇，因為我知道每做一次就只會令Sarah擔心多一分。 我要一戰定江山，賭上我而家有既全部，換返佢既自由。 多得藍洛晨，我大慨知我應該要點做。 可以刺激到仆街偉既野，其實唔只佢阿哥一樣。Yui出左去之後，我主動走去閂埋房門，再跑返去梳化度。 Sarah：「你有乜想同我講..」 我：「星期一，你可唔可以唔返學？」 Sarah：「點解？」 我：「我要刺激阿偉，迫到佢失去理智，到時再引佢同我比賽之類，換取返你既自由。」 「為左可以咁，你係關鍵。」 Sarah：「又係為左我..點解你要為我做到呢個地步，仲搞到自己周身傷…」 「明明只要我乖乖咁聽佢話就會無事，大家都可以開心，點解我當時要同你講真話.. 」 Sarah：「阿明，當聽我呢個家姐一次話，唔好再亂黎啦好無？我唔想.. 」 佢好似就快喊出黎咁，但出奇地我個心無一絲既動搖。 我：「咁點解你今日叫我鍚你？ 」 Sarah：「咁係…」 我；「咁係因為你心底裏都好想反抗佢！ 」 我不自覺咁大聲左。 Sarah：「但我真係唔想再見到你被佢打到今日咁..如果唔係有果班人，你可能..我...」 我：「嗯，我知道，所以我今次要做個了斷，等佢以後都唔可以咁惡。 」 「係果日之前，請你一直支持我，你係我堅持落去既最大動力。」 我講完就行左出去，留低Sarah一個係我間房。 或者，今次係我人生中最大既挑戰掛… 最壞既情況，我可能要賭埋自己條命..

星期一，好快又黎到。 以前既我，非常討厭星期一，成日諗點解咁快又星期一。 但係今次我反而好期待星期一，心情非常興奮，同細路去旅行前一日訓唔著差唔多。 星期一既朝早，我好早就起左身，仲換埋校服咁行左出露台吹風。 啊..咁搞到自己好似高達入面既最終決戰前咁添，唔會立FLAG架可？ 時間差唔多喇..落去食早餐啦。 一落到去，所有人都係度，連Uncle都係度，但就係無Sarah。 見到咁，我嘴角不自覺咁向上揚。 睇黎Sarah選擇左配合我。 我：「各位早晨。」 Uncle：「早晨吖阿明，快d坐低食早餐啦。」 我：「知道。」 我緩緩咁坐低，Yui亦好快咁遞上茶，仲附送一個微笑。 我：「唔該你啊Yui。 」 成餐早餐無人講野，大家都只係專注係自己份早餐上面。 可能係因為好奇心既關係，我係所有人都食完早餐之後問左一個令全部人都望住我既問題。 「咦，Sarah呢？ 」 Uncle：「Sarah佢今日唔舒服，你要自己返學啦阿明。」 我：「噢…咁我出去啦。 」 我扮到好失落，其實內心非常激動。 我覺得自己有少少似夜神月，係表情管理果方面。返到學校，同以往一樣，大家見到我就退開九尺，好似見到鬼咁。 無所謂啦，仲有佢地三個嘛。 我仲有Anna，阿=16px威同埋阿惠佢地。 我乖乖咁坐返去自己個位度，等佢地返黎。 咦..？有少少奇怪.. 班上既同學開始一個接一個咁返黎，但遲遲都未見佢地三個。 唔通病左？但無乜可能三個一齊病吖。 而家先七點十一，可能佢地一陣會一齊出現呢係咪先，唔好咁心急啦陳煒明。 嗱！一講曹操，曹操就到嗱！仲要三個一齊返黎！ 我：「喂你三個今日做乜咁遲吖。 」 我用一個勝利者既姿態同佢地講。 但佢地無理我，繼續行返去自己位。 佢地連一眼都無望過我。 我好似空氣咁俾佢地無視左咁。 我完全唔知發生咩事，我做錯左野？？ 不過Anna係行過我檯果陣，放低左一張紙仔。 急於想知道發生咩事既我即刻就打開張紙，見到一段野。 「你上左Secrets，自己小心，阿偉佢可能會搵你。」 上左Secrets？？？我上左Secrets？？因乜事？？ 雖然我好想即刻用電話上Facebook睇下乜事，但仆街班主任已經入左黎，我無辦法用。 可惡，到底係咩事吖屌！ 我一直都係度望條友眼色，一邊偷偷咁用電話上Facebook，哇個過程消耗左我幾多精力吖。 幾經辛苦，我終於開到學校既Secret page，第一個post有好大段野，發佈日期係尋晚。 我轆左落去，發覺個post唔只得字，仲有兩幅圖。 兩幅圖都影到潮特。 仆街喇今次，我有唔好既預感。 第一張相，影住潮特門口，有兩個黑西裝友背向鏡頭，係佢地前面有Sarah同我。 張相影到我地拖住手。 第二張相就係係潮特旁邊條巷，影到我比仆街偉捉住黎打。 我再睇返d字，第一行字寫住知己結伴行街，男方卻因女方未婚夫小器而慘遭痛毆。 之後既就係成件事既描述，都係寫返d角色係邊個，來龍去脈咁。 篇文寫到好似我原本就係同Sarah行緊街咁，而唔係我半路中途殺出黎帶走佢。 到底係邊個打呢篇Secret… 「陳煒明同學。」 門口突然傳黎呼叫我既聲音，嚇到我即刻lock返部電話。 我望望門口，原來係訓導主任條八婆。 我：「係，我係度，有咩事？ 」 「你同我落校務處。」落校務處？唔通因為Secret單野？ 唔會因為咁罰我啊？我係受害者喎！ 唔係喎，呢度佢就係法則，真係有可能架喎！ 屌，我唔想出師未捷身先死啊，我連挑仆街偉機都未挑啊。 咦…出師未捷身先死可唔可以咁用呢。 喂，錯重點吖屌。 係去校務處既途中，訓導主任一句說話都無講，我亦唔敢問原因。 因為我知自己九成死硬。 但係好奇怪，佢帶我經過校務處但係無叫我入去，而係繼續向前行。 唔通佢地想對我用私刑？ 我：「eh…」 「入去啦。」 正當我岩岩開聲之際，訓導主任就打開左一間房既門，叫我入去。 我望一望間房，喂，會議室黎架喎。 我：「又話去校務處既Miss?」 訓導：「咪問咁多啦，入去坐低。」 個八婆用一個好似好撚趕時間既語氣水我入去，唔知點解我又照做。 我一行到入去，條八婆就閂埋道門，如果唔係入面無人，我以為佢地想玩困獸鬥添呀。 唉，又唔係要鬧我罰我，叫我落黎坐托柒咩老細。 啊，反正無人係度，睇下篇Secret有咩人留言都好。 我摸下個褲袋，摸黎摸去都只得銀包同埋紙巾，就係無電話。 吖屌，頭先俾條八婆嚇一嚇，搞到漏低左部電話係櫃桶添。 唉，無野做又無電話用，係度玩手指算。 唔知玩左幾耐，總知係玩左好耐，玩到我都厭唔玩，我終於聽到開門聲。 我即刻望住門口，想睇下班訓導到底想玩乜。 但開門既，唔係訓導，甚至連老師都唔係。 開門既係仆街偉，仲有兩個佢既跟班。 「幾好野吖，陳煒明，仲夠膽返學。」唔知係咪因為我心深處仲係驚佢定係因為我憎佢，我一見到佢成個人既神經都不自覺咁繃緊起上黎。 我：「我係學生，返學係我義務同責任，我返學好正常啫。」 明明自己係處於一個極度劣勢，隨時都會被人打，我都唔知自己點解仲可以咁冷靜。 可能自己個心一直都同自己講：「至少氣勢上唔可以輸。」啦。 偉：「哦，咁等我搵人踢你出校，你咪唔使負呢d責任咁辛苦囉，我係咪好體貼呢？ 」 嘩，好撚好笑啊，你睇下你後面果兩隻狗笑得幾開心。 我：「係又唔拘吖，咁樣等我可以係屋企日日對住Sarah都好。 」 要開始喇。 一提起Sarah，佢表情就唔同唒，黑過墨斗。 一於打蛇隨棍上。 我：「有咩就快d講啦，無謂哂大家時間啦，Sarah可能wts我都未定。 」 我一路玩手指一路講，完全無放佢他在眼內。 「嘭！」 我被突如其來既一下拍檯聲嚇親，個心堅係離一離。 偉：「講，Sarah今日做乜唔返學。」 我：「呢個就係你大費周章叫訓導搵我黎既原因？你係人未婚夫喎？人地做乜唔返學你都唔知？  」 我用一個譏笑既態度同佢講，我肯定係痴左線，好似唔怕死咁。 偉：「垃圾居然夠膽得寸進尺。」 果然，佢舉起左拳頭。 「李俊軒。」 我係佢個拳頭就快落到黎果下講左呢個名，令佢即刻停左手。 我：「果然你比唔上佢。」 偉：「收聲！ 」 我：「氣量上差太遠啦。」 偉：「我叫你收聲！ 」 佢開始拍檯，後面兩隻狗都上前叫佢冷靜。 呼，同藍洛晨講既一樣，一提佢阿哥佢就會發顛。 我：「不如我地賭一鋪？等你可以證明自己。」 攞到主導權啦我。偉：「你想賭D乜？錢？」 佢深呼吸左一下，睇黎冷靜左少少。 我：「賭錢就無意思喇，我同你賭一樣更加好玩既野。」 偉：「講，咩黎。」 我：「輸左既人以後唔可以見Sarah。」 偉：「你都白痴，Sarah遲早係我既，我洗鬼同你賭。 」 我：「咁你咪繼續忍受下我日日對住Sarah既日子囉，反正我返屋企就可以見到佢。」 偉：「係你叫Sarah唔好返學？ 」 我：「唔知呢，Sarah今日就話病，聽日就唔知啦。」 偉：「好！我就同你賭！你輸左的話唔只以後唔可以見Sarah，仲要永遠消失係我面前。」 上釣啦。 我：「加碼呀？咁你輸左的話就當份婚約無效，肯唔肯？」 佢靜左。 我：「你怕輸呀？怕既就唔好賭啦。 」 偉：「我唔會輸！賭！想用乜賭？ 」 我：「運動囉，籃球好唔好？等你輸左都可以怪下隊友。 」 唔可以放過一刻機會挑釁佢。 偉：「好！口講無憑！你地兩個！叫校務處書記過黎！我要佢幫我地立約！」 無錯，我正想搵人幫我咁做，你幫我省返唔少工夫。 之後校務處書記就過左黎，俾左份野我地簽，內容係關於呢次賭博。 由於學校係嚴禁賭博，所以份野用「競技」去代替「賭博」字眼。 我望過無乜問題就簽左名，仲要左一份副本做保障。 但我當簽左之後，佢突然係度奸笑。 唔通我中左計？ 偉：「我好期待一打五既籃球比賽可以有幾精彩吖陳同學。 」 一打五..？ 我：「咩意思？」 偉：「你唔係認為呢間學校有人會敢同我作對去同你組隊吖？你都係快d返去執定野啦。  」 仆街。一時醒唔起… 但我係望左份契約之後就笑左出黎。 機會還是有的，上天並無拋棄我。 睇住黎啦仆街偉。

係踏出會議室果一下，我個腦開始急速運行，諗緊可以請邊個幫手。 雖然好想請阿惠同阿威佢地幫手，但考慮到可能會被秋後，始終都係唔好將佢地牽連到會好d。 學校入面既人已經唔可以列入考慮範圍，幸好既係我發現到份契約入面並無規定比賽球員要係本校學生。 即係話，我可以請街外人幫我。 小學同學係我腦入面彈出黎既第一選擇。 好，今晚返去查紀念冊搵人先。 「喂。」 正當我想返上班房之際，仆街偉叫停左我。 我：「又有咩事。」 偉：「呢個禮拜，邊個都唔可以係學校入面騷擾Sarah。」 白癡，我返屋企就可以見到佢，你咁樣只係封死自己。 我：「好，一言為定。 」 講完我就同佢分道掦鏢，返去舊校舍既班房。 下星期一就比賽，我無乜時間，必須要捉緊一分一秒。 返到上班房，大家都好錯愕咁望住我，包括Anna佢地。 錯愕既原因，應該係見到我完整無缺咁返到黎？ 呀，都係唔可以再係咁企係度，返埋位先。 我返到埋位，大家就將視線從我身上移開，繼續上堂。 我起初都將專注力放返係課堂，但係我一直feel到有d奇怪。 好似有人望住我。 我開始四圍望，搵下係邊個望我。 我好快就搵到究竟係邊個望住我，原來係Anna。 佢牛咁眼咁望住我，搞到我有少少驚。 佢同我四目交投之後就不停對我做手勢，指住我張檯唔知做乜。 櫃桶..？ 我見佢個口型好似係咁講，所以我睇下櫃桶，但又無乜特別，同落去之前一樣。 呀，我部電話，感覺上好似好耐無見咁。 咁耐無見部電話，梗係要禁返兩下。 咦？有Whatsapp喎。 係Anna sd黎！？ 「Lunch上天台傾。」雖然我唔知佢想點，但我都係乖乖咁係lunch time帶埋野食上天台。 一打開天台既門，我就見到佢地三個係哂度。 邊三個？仲要問？咪就係Anna，阿威仲有阿惠佢地三個囉。 我：「叫我上黎咩事吖，今朝又唔so我。」 阿惠：「無辦法，班房太多小人，佢地好有可能報串，Sorry。」 我：「我明既，今次事態係比較嚴重，黎緊呢一星期你地都係唔好同我接觸好d。」 Anna：「呢一星期？點解？頭先你落去做乜？」 阿威：「係咪因為Secret單野。」 Anna既語氣非常緊張，同阿威既冷靜形成好強烈既對比。 我：「唔知，無人提起Secret既事，頭先係仆街偉借訓導叫我落去。」 Anna：「咁..」 我：「我同佢賭左一場，下星期一鬥波，籃球，輸左既人永遠唔可以見Sarah。」 我留意到Anna聽到Sarah個名果陣眉頭鄒左一鄒。 阿惠：「咁同黎緊呢一星期唔好同你接觸有乜關係？你鬥波應該要隊友架？定係1on1？」 我：「唔係，5v5。」 阿威：「咁我地都黎幫你。」 我：「唔可以，我唔可以要你地幫，佢可能會秋後算帳，你地之後可能會被佢搞。」 阿惠：「講呢D，我地frd黎架點會怕呢d，而且我都想好好同佢算清楚之前既帳。」 其實聽到咁，我的確係有少少感動，差少少就心軟。 我：「多謝你既好意，但真係唔可以，到時候你地幫我打氣就夠喇，咁係為大家好。」 Anna：「阿明，我…」 阿威：「咁你想點打，1v5？」 今日阿威唔知做乜成日打斷Anna講野。 我：「我打算搵街外人，佢地唔會怕仆街偉。」 阿威：「果然係咁，既然你咁堅持，我都無謂再為難你，但你一定要贏。」 我：「我會儘力架啦，話唒我去到咁盡，都無得返轉頭。」 阿惠：「喂！街外人的話！我有個人推介喎！佢叫Dickson，打波好勁。」 我：「咁..」 阿惠：「得啦我一陣搵佢打聲招呼，再wts佢電話比你同佢傾。 」 呢D咪朋友囉！ Anna：「好啦你三個食左野先啦！lunch time就快完。」 我，威，惠：「知道Anna哥！ 」 或者，呢個星期就係我同佢地相處既最後一星期。放學之後，我收到一個唔識既號碼sd黎既whatsapp。 佢自稱係Dickson，話阿惠已經搵過佢，俾左個地址我，叫我上去傾。 我起初都有少少懷疑，所以有wts阿惠問一次先，佢話呢個號碼係真我先信左。 當我依照個地址去到之後，我先發覺世界真係細。 個地址係上次藍洛晨帶我去既cafe。 我又一次上到黎呢度，但今次藍洛晨佢地好似唔係度。 死喇，有少少尷尬添，應該都係叫杯野飲先會比較好。 我走去櫃檯，打算隨便叫杯Green tea latte之類就搵位坐低等。 我：「eh…唔該一杯Green tea latte吖，凍既。 」 「咦，你咪上次果位哥仔？我呢到無呢d喎，俾支橙汁你好無？ 」 哇，個冬菇頭姐姐認得我。 我：「好吖唔該，幾錢？ 」 女：「見你應該係lulu佢地既朋友，今次唔洗錢，美星姐我請你。 」 我：「多謝你。  」 我尷尷尬尬咁拎住支橙汁搵左個位坐低慢慢啜，再wts個個Dickson話我到咗。 啜到個樽底都幾乎穿，我見到有一班學生上左黎。 我以為會係佢，點知係藍洛晨佢地。 藍洛晨：「咦？阿明？做乜上左黎既？話時話篇Secret反應點？ 」 Secret? 我：「篇Secret你打架？ 」 晨：「係吖，幫一幫你嘛，俾下壓力佢都好。 」 我：「eh…我今日就已經挑左佢機，賭左我家姐份婚約。 」 晨：「哦！勁喎！點吖鬥乜？ 」 佢好似好興奮咁，成個小學生咁look大隻眼。 我：「籃球，但我無辦法叫學校既朋友幫我，我怕佢地會俾阿偉搞，所以我約左一個叫Dickson既人係度見面..」 晨：「噢…籃球我唔多掂.. 咦？ Dickson？ 得仔！係咪你吖！ 」 藍洛晨一聽到Dickson呢個名就向係櫃檯落緊單既男仔大叫，個男仔都即刻過左黎。 男：「屌，咁大聲叫我做乜。 」 晨：「你係咪約左個聖所羅王書院既人係度見吖仆街仔。 」 男：「係吖做乜。 」 晨：「人地等左你好耐啦，佢就係吖。 」 藍洛晨用手指左一下我，個男仔就望左過黎。 男：「你叫阿明？ 」 我：「係吖，你係Dickson？ 」 男：「係吖，阿惠同我講左啦，我會幫你。 」 佢一同我相認就坐低左。 我：「多謝你！」 對於佢既爽快，我激動到捉住佢隻手不停咁搖。 Dickson：「冷靜d先！ 你仲叫左d咩人？陌生人需要夾下先會打到好波架。 」 佢呢句又打左我落谷底，好似坐過山車咁。 我：「其實暫時得你一個.. 」 我好老實咁同佢講，話哂人地都肯義務咁幫我，唔應該呃人。 「咁就有少少麻煩喇，下星期一就要打喇喎仲係得我同你兩個..」 我已經預左佢會咁講。 Dickson：「咁仲好，喂，晨哥打唔打，好似會幾好玩。 」 Eh..頭先佢話佢籃球唔多掂… 我：「你有人推介？我一定要贏，希望你可以搵d勁人..」 唔知我咁婉轉咁講佢明唔明呢… 「一定要贏？」 係一邊玩緊電話既藍洛晨突然開聲，搞到我同Dickson都望左過去。 晨：「咁我玩，預埋我。 」 唔係玩架屌你。 雖然我好想咁講，但難得有人加入我就唔出聲啦.. 「叮！~」 邊個wts我？ 我拎部電話出黎睇，寫住由Ellen send黎。 佢有我電話？ 我開黎一睇，係四個人名。 咩黎架？ 「Ellen is typing…」 佢好似仲有野要講？ 「呢幾個係阿偉搵黎同你打既人，全部係Form5，仲要係以前既校隊，係最強陣容。」 「唔好輸。」 其實佢都幾細心吖，無Ellie講得咁差，只係有時有少少煩。 我：「我朋友sd黎，話係阿偉搵黎同我地打既人。」 我將電話俾左藍洛晨同Dickson睇，但佢地睇完只係笑左一笑。 Dickson：「最強？笑死我咩？  」 晨：「係時候比班不知天高地厚既有錢仔睇下咩叫最強。 」 咩情況？？佢地好似完全無放人在眼內？人地前校隊喎！ Dickson：「不過呢班全部都係矛撚，帶多兩個後備好d。」 晨：「嗯，叫埋Roy同阿Chris啦。」 晨：「十四，阿偉！下星期一打波！ 魯路修你都同我準備下！ 」 佢兩個好似胸有成竹咁..應該無問題..？

「你估你呢一星期都唔返學去同我地練波得唔得呢哈哈。 」 藍洛晨係臨㪚band之前咁樣問我，當時我諗都無諗就應承左，因為我知人地都係認真，唔可以hea人。 當我走左之後，我先意識到自己要請四日假係非常有難度。 我一定要搵人幫我請先得。 叫老母幫我請四日假的話，佢肯定會打撚死我。 唯有去搵大家姐啦。 我一返到屋企就見到老母，個心唔知點解好驚，好似做錯左事咁。 媽：「返黎啦？快d去沖涼啦就開飯。」 我：「係~」 呼，做乜心虛啫我？我乜都未做。 我一步步咁行上二樓，見到大家姐企左係樓梯口。 岩啦，趁而家同佢講先。 我：「大…」 大家姐：「岩喇阿明，幫下我手搬個喼落去吖~ 」 我：「哦哦..」 俾佢搶左主導權添，唯有一陣再問啦。 咦？咪住先！喼？？ 我：「大家姐你要去旅行？」 我一邊搬一邊問。 大家姐：「係吖今晚機去日本，食埋飯就去機場啦~唔該你吖阿明~錫啖先。 」 大家姐係我搬左個喼落地下之後錫左我塊臉一啖，但我無乜反應。 我滿腦子都係五個字：仆街啦今次。 咁我可以去搵邊個幫手？ 大家姐：「有乜事就去搵啊May啦，我同左佢講你有乜事都要幫你架啦。 」 啊！仲有二家姐！大家姐你真體貼！抵你人靚又大波！ 係沖完涼食完飯送左大家姐出門口之後，我去左拍二家姐門，但無人應。 唔通訓左？ 「呢邊吖。」 唔？二家姐把聲？ 我轉身一望，見到二家姐係Sarah房門突左個頭出黎。 我：「點解二家姐你.. 」 二家姐：「入黎先講啦。 」入到去Sarah間房，我就見到Sarah同二家姐，仲有一碟碟飯菜。 我：「點解要係房食？ 」 二家姐：「你又唔諗下邊個叫Sarah唔好返學，咁唔返學咪要詐病，病又點落去食飯吖。 」 呃，每下都係會心hit，我背脊好似中左好多箭咁。 二家姐：「唔好企係度啦，坐低先講啦，我有野要問你，你都應該有野想搵我？」 見到二家姐而家咁cool咁理性既樣，我又諗起佢果晚飲醉酒個樣。 好似都係飲醉酒個樣cute d，但而家都唔差。 我見Sarah食野既速度好慢，姿勢好優勢，成個公主咁，我不自覺睇到著左迷。 二家姐：「喂，望返呢邊。」 啊，唔記得左二家姐係度添。 我：「係。」 二家姐：「你叫Sarah今日唔好返學，結果你做左D乜，講黎聽下。」 我：「我撩左阿偉同我賭一場，輸左既人以後唔可以見Sarah。」 一聽到「以後唔可以見Sarah」呢句，我feel到Sarah即刻望住我。 二家姐：「去到咁盡？你唔怕？」 我：「我怕架，但無危怎有機呢，為左大家好，我肯搏一鋪。」 二家姐：「似返個男人喇終於，好，你搵我有乜事？」 我：「為左贏佢，我想呢一星期請假去搵人練波…」 講D咁無理既要求，我自己都有少少唔好意思。 「可以吖，你帶埋Yui去啦，佢可以照顧你。」 照顧？我咁大個人唔洗人照顧啦。 不過，由佢啦，由唔係咩壞事。 Sarah：「阿明..」 Sarah突然開聲。 我：「咩事？」 Sarah：「咁我係咪都要繼續唔返學..？」 啊，係喎，無左回事添。 我：「唔洗啦，可以返學，佢應承左我唔會係學校騷擾你。 」 講完我就出返去，wts比藍洛晨問佢時間地點。 第二日，我帶住Yui去到藍洛晨俾我既地址，係一間學校。「哦？Cherry你睇，佢又帶住另一條女啦。 」 「唔好咁啦你。 」 呢兩把聲係？ 我擰轉頭一睇，係果個咩魯路修同Cherry。 我：「Hi，藍洛晨叫我..」 魯路修：「得喇，跟住我地啦，多得你我今個星期又無得返去打機。 」 哇，咁惡既呢個人。 Cherry：「Sorry吖佢講下笑架咋，唔好擺係心度。 」 佢女朋友就唔同啦，幾得體。 話時話，佢種感覺好似我識既一個人，Sarah？定係Ellie？ 係佢兩個帶領下，我同Yui就開始入去佢地既學校。 起初我都仲有少少驚，怕比人發現入人地學校，但我發現擔心係多餘。 因為根本無人留意我地，個個都只係留意籃球場上既人。 Yui：「佢地已經打緊波..？」 我：「唔似練波喎..似鬥波多D喎。」 魯路修：「唉！又黎！ 你叫阿明吖可？幫我拎住呢D先！Cherry你帶佢地去長櫈度先！ 」 講完佢就塞左袋野比我，衝左去籃球場個邊。 我：「發生咩事..？」 Cherry：「應該又係晨哥走去撩人啦我諗.. 」 又？即係話佢成日都係咁？ 我放低堆野之後就望返過去籃球場，睇下佢地搞成點。 我見魯路修同藍洛晨仲有一個男仔不停咁係中圏度傾，最後魯路修死死地氣咁行返過黎。 Cherry：「點呀傾成點吖？」 魯路修：「唉無吖都係要打。啊，晨哥叫阿明你睇下佢地點打。 」 我：「哦哦..」 唔洗你講我都會啦，下星期我要同佢地一齊打波架，我緊係要睇清楚佢地點打啦。 咦..？有少少奇怪.. 佢地…係怪物？ 咁我應該可以放心..？

呢一星期，我每日都去佢地學校練波，Yui亦日日陪我去。 明明每日都好哂，但佢一句怨言都無，一直默默咁係旁邊睇。 練波真係非常辛苦，因為我同佢地既水平實在差太遠，我要追上佢地非常困難。 雖然佢地不斷話我唔洗勉強，比賽既事佢地會搞掂，但我始終想自己出一分力。 畢竟，今次係我自己挑起既決鬥，無理由要人地完全幫我架。 今日就係練習既最後一日，大家練完都一齊去大排檔食飯，我同Yui亦參與其中。 Yui好似好少黎呢D地方，見佢全身都好唔自然，又係咁抹呢樣抹果樣咁。 我：「唔洗好似係屋企咁架，自然D，做返個普通女仔啦。」 Yui：「嗯…」 晨：「上次就係家姐啦！今次應該係女朋友啦掛！  」 藍洛晨夾起舊排骨無啦啦大叫，搞到其他人都望住我，Yui亦即係紅都面哂。 點答好呢？我又唔想話題Yui係我屋企既女僕，但究竟Yui係我家姐定係細妹呢？ 正當我煩惱緊呢個問題既時候，有人開聲。 Cherry：「係唔係女朋友都唔關你地事啦，食飯啦。 」 之後全部人都重新全神貫注係食飯度，呢個女仔認真利害，可以hold全場。 食完飯之後，我打算去埋單當係答謝大家，所以我就借d依行開左去櫃檯埋單。 但當我去到櫃檯個陣，我見到藍洛晨交叉手企左係櫃檯旁邊。 晨：「唷，呢餐多謝哂。 」 點解佢好似乜都可以睇穿咁？？ 我：「大家幫左我咁多，一餐飯算得係咩吖。」 晨：「唔~都係果句，多謝哂啦。係啦，我有少少野想同你傾，方便嘛？」 有野想同我傾？我同佢離開左大牌檔，去左一個樓梯口，呢度一個人都無。 我：「有咩同我傾？關於後日既比賽？ 」 晨：「唔係。」 我：「咁你想..」 晨：「你可唔可以話我知，你搞呢個比賽既目的係乜？」 我：「幫我家姐解除婚約。」 我諗都無諗就答左佢，因為根本唔洗諗。 晨：「仲有呢？」 我：「無喇，我一心就係為左幫我家姐解除婚約先部署左咁多野。」 晨：「嗯，係咁既話就好，希望真係咁，返去啦。 」 佢講完就走返去大牌檔，奇奇怪怪咁都唔知佢想點。 返到去，大家都已經準備好走。 晨：「大家都辛苦啦，星期一見喇我地，俾班不知所謂既矛鬼睇下咩先叫最強！ 」 大家：「好！」 大家歡呼完就各散東西，我就同Yui去的士站坐的士。 好彩個的士司機無拒載，我地好快就上到車。 不過呢度返屋企都需要d時間，所以我選擇左用望風景去打發時間。 沿途既風景，令我諗左好多野。 星期一就可以解決一直纏繞住我地一家人既問題啦。 有藍洛晨佢地呢D咁勁既人，一定唔會輸。 到時就可以落仆街偉面，而家幻想到佢輸既樣我都忍唔到笑。 到時咩仇都報哂啦哈哈。 「阿明..」 Yui一句將我由幻想中抽出。 我：「咩事？ 」 Yui：「今晚餐飯..我好開心。 」 我：「嗯，我都係，D野食都幾好食，其實唔係下下要貴先好食既，大排檔都可以..」 Yui：「我唔係指D野食，我覺得咁多人咁樣一齊食飯，個氣氛好開心。」 係喎..今晚既人全部都係同我年齡差唔多，Yui又無平時係屋企既包袱，一定開心。 其實佢都幾辛苦，明明係個正值識朋友既年齡，但又要留係屋企poker face咁做女僕。 如果佢係一個普通家庭生活的話，會唔會更開心呢.. 可能，呢d就係命運啦。 一條生命，可以改變到既其實好有限。 我可以做既就只有… 我：「有機會的話，我再同你去食好無？ 」 我忍唔住摸下佢個頭。 Yui：「好吖！」 佢興奮到成個細路咁。 Yui咁容易就可以開心，但Sarah就永遠都好似憂憂鬱鬱咁，唉。 Yui：「頭先呢..有人問我係咪你女朋友啊。」 我：「係囉佢地都short short地既哈哈。」 Yui：「其實..我都好想可以做阿明你既女朋友..」 Eh？ 我係咪聽錯？ 空氣同時間突然靜止左咁。 的士佬：「到喇哥仔，百五唔該。 」多謝你吖阿叔！！你救左我！ 多得的士佬，沉默被打破，我急急咁俾錢就帶Yui落車。 我並無回答Yui既問題就入左屋企，因為我自己都好混亂，唔肯定自己頭先係咪聽錯。 我一支箭咁行返上房，完全無理身後既Yui。 應該話我怕望到佢而家既表情。 我硬係形住佢會用個一臉期待既樣望住我。 我暫時都未可以被呢D野影響，至少要過左星期一先。 當我行到去我間房果陣，我見到Sarah企左係度。 Sarah：「阿明你返黎嗱？」 佢既語氣好明快，好似以前一開始果陣咁，但都只係似。 我feel到佢係扮出黎。 希望係我多心啦。 我：「嗯，同Yui去左同班隊友食飯。」 Sarah：「哦~~可唔可以同三家姐我影張相？ 」 …？ 我無問原因，只係照做，同佢自拍左一張，從鏡頭中我發現Yui一早已經唔係我身後。 呼。 「笑~ 」 一張相就咁影好。 影左之後佢咩都無講，只係默默咁望住部電話。 我：「三家姐？」 「我會好好咁保存張相架。」 「如果我而家唔係曹曉晨，只係以前既賈曉晨就好啦。」 佢拋低呢句野之後就返左去自己房，留低我自己一個傻傻咁企係度。 今日大家都好似怪怪地咁既？  經過一日既休息，今日就係比賽既日子。返到去學校，大家見到我都即刻同身邊既人咬耳仔，睇黎單野已經傳遍全校。 個仆街肯定以為自己已經穩操勝券先周圍向人講啦。 不過，睇住黎啦。 「阿明。」 咦？係Anna喎。 我：「早晨啊Anna姐。」 Anna：「聽你既語氣，好似對一陣場波好有信心咁喎。」 我：「當然，Sure win添吖我。」 Anna：「你話架，唔好輸吖，打死你架。」 我：「係啦。」 Lunch我選擇左同阿威阿惠仲有Anna四個人食，唔知點解好想同佢地食。 我地揀左去食譚仔，不過成餐都無人出聲，只係不停聽到雪雪聲。 唔好諗錯，係食米線既雪雪聲。 氣氛又唔可以話怪，不過我諗大家都係諗唔到有乜好講先唔出聲啫。 同我一齊食飯，已經係一種表態啦，邊洗再講d乜。 下晝既堂，好快上哂，一到放學所有人都向同一個方向跑去。 唔係我知果個方向有咩既話，我肯定會以為而家係《World War Z》。 果個方向，有我地學校既室內體育館，我同仆街偉就係約左係果度打。 我望一望錶，都覺得差唔多係時候，所以就去左學校門口打算接佢地。 接我既隊友。 果然，佢地好準時，我去到個陣佢地已經企左係度。 晨：「唷，要開始喇，你準備好未？」 準備好未？老實講我自己都唔知，我而家好緊張。 我：「我都唔知，不過真係好多謝大家，多謝大家幫我。」 我向佢地深深咁躬左一下躹。 晨：「呢D野等贏左先做啦，行啦我地。」 佢拍左我個頭一下，之後就帶住其他人向前行。 佢真係無改錯名，成個神咁。 我帶住佢地行入去體育館，一入去就聽到嘩嘩聲。 我估D嘩聲應該係嘩我可以班到咁多人返黎？ 不過話時話，都好多人黎食花生，上層迫爆咁濟。 係，我學校既體育館係有兩層。 我再望一望返對面場，即係仆街偉果面，佢塊臉黑哂，肯定係因為見到藍洛晨啦。 咦？？藍洛晨佢幾時行左過去架？ 魯路修：「唉，我有唔好既預感。 」 我地聽到魯路修咁講之後都即刻急急腳行上去，但好似遲左少少。 仆街偉：「你想賭乜？ 」 晨：「你輸左就跪地吠三聲，我輸的話..」 「我係呢度二樓跳落黎。 」 玩命？？？？去到咁盡？？

仆街偉：「既然你賭埋條命，我都無理由唔奉陪，好，一於咁話。」 晨：「非常好。」 藍洛晨講完就轉身行去排長櫈度，無同我地隊任何一個人講野。 「喂，陳煒明。」 仆街偉突然叫我，將我既注意力從藍洛晨身上移走。 我：「咩事。」 仆街偉：「某程度上我要多謝你。」 我：「多謝我？」 仆街偉：「多得你，我今日之後就唔洗再見到兩個我唔鐘意既人。」 「一個係你，另一個係藍洛晨。」 「望下果邊，Sarah已經坐左係個最好既位置等睇你輸。 」 我望一望佢指既方向，見到Sarah，Anna，Ellen仲有Ellie四個坐哂係二樓。 我：「某程度上你又岩既，我贏左你之後你就無得見Sarah，咁我一直會係佢身邊，所以你咪以後見唔到我。」 口水戰都唔可以輸。 口水戰之後，我就返去搵我既隊友準備傾下戰略。 但係，我見到藍洛晨係度同緊女仔影相。 魯路修：「喂晨哥。 」 晨：「唔？哦我而家黎，Sorry吖各位靚女，有機會再影啦~ 」 佢好似真係一d都唔緊張？ 傾左一輪再做埋熱身之後，我地終於都要開波了。 我地既陣容係：我，Dickson，十四，我地既阿偉仲有Chris。 藍洛晨唔係首發，佢自己要求。 見到我地既陣容之後，仆街偉嬲到行左埋黎。 仆街偉：「藍洛晨你唔出場？咩意思？ 」 佢既語氣非常激動，好似就好爆炸咁。 晨：「無辦法啦你學校既靚女太熱情，我唔可以辜負佢地。 」 「況且，我相信我既隊友，你打得贏佢地先算啦~ 」 佢講完就走左去一邊同人影相。 Dickson：「晨哥既戰術成功左喇。」 Dickson係我旁邊細細聲咁講。 我：「戰術 」 Dickson：「不要問，只要信，開波喇。 」 裁判：「嗱，呢張就係我既裁判證。」 哇又真係專業裁判喎，咁唔怕黑哨啦應該。 「嗶！」 裁判一吹雞，波就被拋上天。 黎啦。 十四跳得非常高，一下就拍走左個波，大家都開始跑起黎，我都係。 個波不停咁係我地隊內轉手，對方連波皮都掂唔到。 不過，我都只係掂左一次，因為佢地實在太快，就算我呢一星期死操爛操，始終都係有差距。 開波只有四十秒，Dickson已經成功上籃。 全場都靜左。 先制分，我地拎左。一如我所料，Dickson佢地不停得分。 雖然仆街偉佢地不斷進攻，但大部分都被十四同呢邊既阿偉擋左。 佢地唯一可以得分既位置，就係三分波。 因為我而家係負責三分波位。 第一節完場比數係20:9，我諗在場既人應該無人會諗到會係咁。 我起初以為仆街偉會嬲到爆炸，但岩岩相反，佢而家個樣好冷靜，冷靜到好似有氣場咁。 大家都好似留意到呢樣野咁，開始係度討論。 Dickson：「睇黎效果過左喎晨哥，而且佢地比我地想象更..」 晨：「嗯，我見到，Roy你上場做控球，得仔你做返Shooter，mark實對面，佢起手幾快。」 咦？咁乜即係換走我？ 我：「喂，咁我..」 晨：「贏先係重點，個人表現根本唔重要。」 佢用一個好絕情既語氣講。我即刻收聲。 哨子聲再次響起，佢地五個人行左出去，而我就on99咁坐埋係一邊。 換走左我之後，佢地既進攻速度更加快，更加流暢，只係過左兩分鐘，比數已經係31:11。 果然我只係阻手阻腳啊.. 「唷，毛巾同水，比你。」 一條毛巾同一枝水突然出現係我視綫，我抬頭一睇，原來係魯路修。 我：「唔該你，eh..」 魯路修：「跟佢地咁叫我lulu就得啦。」 我：「唔該你吖lulu。」 魯路修：「嗯，唔洗擔心咁多啦，之後一定會比你上場架。」 佢知我諗緊乜？ 我：「你又知？我咁廢.. 」 魯路修：「嘛，所以佢地咪係咁拉開比分，等你到時上場無咁大壓力囉~ 」 真係咁？唔係嫌我廢？ 魯路修：「信佢地啦，雖然佢地知要贏，但佢地無唔記得為乜要贏架。 」 聽完魯路修咁講，我個心好似舒服左少少。 魯路修：「所以而家你就好好咁留心場比賽，睇下一陣有乜可以做。」 我：「我會架啦，多謝你。」 無錯，要好好觀察！等一陣可以發揮作用！ 我聚精會神咁留意場比賽，發現對方整體都唔及我地，尤其係仆街偉。 佢對住Chris完全係束手無策，差唔多接到波之後行一步就會被cut走。 我諗攻擊重心可以放係果度。 至於我地既防守應該可以話滴水不漏啦，Dickson反應又快，可以最大程度擋住d三分。 晨：「魯路修，準備換走得仔。」 咁即係要我上場？岩啦第二節仲有廿幾秒完，我可以第三節接力。 魯路修：「始終都係未得？」 晨：「嗯。」 未得？講緊乜？ 「嗶！黑隊8號，踩腳！」黑隊8號咪即係Dickson對手？ 我即刻係場上搵Dickson係邊，發現佢已經訓左係場上，禁住自己隻腳。 晨：「嘖，慢左。 」 魯路修：「咁點算吖，仲有十五秒左右，換阿明上？ 」 我ok吖！我一直都standby緊。 晨：「唔洗，魯路修你上，十五秒夠快攻，用果招。」 叫lulu上？ 魯路修：「吓？我？我無諗過打喎！ 同埋咩果招啫！果招平時玩下就得！而家比賽吖！ 」 晨：「同，我，上。」 藍洛晨無語氣咁拋左三個字，lulu聽到之後咩都無講就出左場，Dickson就俾人抬左返黎坐。 Dickson：「估唔到魯路修會出場喎..睇黎晨哥認真啦.. 」 佢居然到而家仲關心場比賽多過自己隻腳.. 我：「你隻腳點吖..」 Dickson：「無啦，上唔到場架啦，之前已經被人整親過一次。 」 點解佢仲可以咁輕鬆咁？呢間學校既人都係怪物？ Dickson：「留心啦，魯路修要做d痴線野啦。 」 痴線野？你地已經打得夠痴線啦，仲有？ 我聽到咁即刻望實魯路修，唔敢望其他人，怕走寶。 比賽重新開始，波好快就送到去魯路修度。 咦？？ 你玩我吖？ 魯路修並無接個波，而係好似羽毛球咁一下大力咁打落個波度。 不過，佢無羽毛球拍係手，佢用左自己隻手代替。 個波又出奇地咁高速飛去對方個籃框度。 唔係會入嘛？ Dickson：「傳球黎架咋。 」 正當所有人都留意緊仲係半空既波既時候，我見到有人跳起左，係Chris。 原來係拆你屋！ 「嗶！」 夠鐘？ 拆你屋加buzzer beater!!!! 全場再一次安靜。 不過安靜只維持短短幾秒，場內隨即響起嘩聲。 原來一直坐係度既藍洛晨企左起身，仲除左外套。 「係時候喇。 」

魯路修：「吖，好攰啊，果然打籃球唔岩我。 」 Dickson：「吓你落左場十五秒咋喎。 」 魯路修：「痴線啦精神疲勞可以用時間黎計架咩？ 」 佢地係中場休息果陣有講有笑，但唯獨藍洛晨一個企係度背向我地唔知做乜。 我：「喂lulu，佢係度做乜？」 魯路修：「唔？你話晨哥？嘛~佢應該嬲緊掛，嬲對家整親得仔。」 Dickson：「意料中事喇呢D，都預左佢地會打矛波，你地小心就真。 」 「對面個8號叫咩名。」 藍洛晨突然開聲，原本仲嘻嘻哈哈緊既大家即刻靜左，無人答佢。 晨：「搵人答我。」 雖然佢咁講，但仍然係無人答佢，大家都只係望住佢既背影。 我：「應該係叫做Kaiser..」 晨：「好，唔該你阿明。」 講完我就聽到哨子聲，意味著第三節要開始。 佢地五個，又一次踏出球場。 魯路修：「已經係認真mode呢，仲要係去到最盡既認真mode。」 我：「認真mode？ 」 魯路修：「你唔覺有時佢會成個人唔同左咩？變到好有殺氣，果陣就係認真mode。」 哦..好似有d印象.. 魯路修：「嘛..係就係會勁..不過都會有少少麻煩..希望會無事啦。」 麻煩？ 藍洛晨代替左原本Dickson個位，去左mark對方既shooter。 對方唔知係咪打算打擊我地既士氣定係純粹對佢地既shooter有信心，一開始就傳左個波比shooter。 係1on1。 我直頭唔敢抖氣，怕錯過任何一刻。 果個Kaiser一接到個波即刻就跳起左打算射波，好似完全當藍洛晨無到咁。 但係，個波並無跟住佢一齊上去。 因為，個波已經被藍洛晨截左。 佢係唔知幾時截左個波。「嗶！」 「嗶！」 「嗶！」 哨子聲不斷響起。 我地不斷咁攞分，去到最後分半鐘，比分去到50:23。 對面自從藍洛晨上場之後，無試過射入三分。 晨：「阿明，你上。」 而家就到我嗱？我零貢獻，贏左都唔光彩。 我：「我要同你換？」 晨：「唔係，你同Chris換，但係你去做shooter。」 我：「哦哦..」 我唔敢對佢有任何疑問，因為我覺得反抗佢會出事。 我上到場，仍然係0作用，就連果個Kaiser都費事mark我，走去mark實藍洛晨算。 波一直都係我地隊度，不斷傳，慢慢咁推。 而我，雖然無掂過波，但都有跟上。 因為我知道自己上左場，所以我要做好自己本分。 我視綫無離開個波，我一直係度等，等一個機會。 去到最後，我終於都等到。 我突然收到個波，當時附近完全無人。 「阿明！」 呢把聲我好清楚係邊個。 呢一下，我一定要入到。 我毫無疑惑咁射左個波出去。 個波好似承載住我既心意咁穿針入左。 呢個時候，哨子聲亦響起，象徵比賽正式完結。 我贏左喇.. 全場都靜左，只有幾把拍手聲。 我望向掌聲既方向，係Anna佢地拍手。 但係，佢唔見左。 係全院滿座既情況下，一個空位顯得份外覺眼。 「阿明！」 突然有人係我後面抱住我。 我：「我贏左喇，三家姐。」 我知道，抱住我既人係Sarah。 頭先叫我既人都係佢，我知道。我好溫柔咁鬆開佢隻手，因為我知道仲有野未做完。 我：「等多一陣，我好快返黎。」 仆街偉仲係度，我仲要同佢算帳。 「我唔承認呢場比賽！佢搵街外人應該唔算數！」 我離遠都聽到佢把聲。 我都預左佢會咁講，都係時候拎份契約出黎.. 「份野清清楚楚寫明自行組成隊伍，但並無寫係咪指定要係我地學校既人，所以你都係接受現實啦。」 Ellen唔知幾時行左落黎，毫不退縮，好有氣勢咁同仆街偉講。 仆街偉：「唔關你事，死開。」 睇佢既動作，好似想一下推開Ellen，我見到咁已經即刻起跑，但好似已經趕唔切。 「我唔記得你阿哥會對女人郁手郁腳喎。」 藍洛晨一下就攬住左Ellen，等佢避開左仆街偉個一下。 晨：「阿明，你自己拆掂佢啦，你應該有野要攞返。」 我：「願賭服輸，交返份婚約出黎。」 仆街偉：「你都幾厚面皮，入得果一個三分，夠膽同我講自己贏左？」 我：「因為，籃球係團隊遊戲囉，我一早已經講左。」 「交返人地份婚約出黎！願賭服輸吖仆街！」 「係吖，輸唔起吖而家？」 二樓開始傳出D叫聲，我估應該係阿惠同阿威佢地。 出奇地，有人和應佢地。 不停有人叫仆街偉願賭服輸，全場人都對佢施壓。 仆街偉：「全部人同我收聲！我踢哂你地出校都得吖！呢件垃圾根本唔係靠自己實力！夠膽同我1ON1！」「咁，我係靠自己實力啦掛？不如你吠左三聲比我聽先？」 藍洛晨拎住條毛巾一邊抹汗一邊講，仆街偉即刻唔出聲。 晨：「再唔係，我同你1on1囉，不過今次你輸的話就要係二樓跳落黎。」 全場人突然靜哂，好似等緊仆街偉答咁。其實，有睇過頭先場比賽既都唔會揀同佢1on1啦，因為知道一定會輸硬。 但係，仆街偉佢既自尊心咁強，真係好難講。 「汪，汪，汪。」 ！？ 仆街偉dup低頭吠，吠完之後仲成個人跪左係度，應該係因為自尊受損。 命同自尊之間，始終揀左命仔啊，都明既。 大家聽到之後都係笑。 「李生！你個孫向我吠喎！你點睇呀？ 」 藍洛晨無啦啦向二樓大叫，拉哂所有人既視綫去二樓最高位，仆街偉仲要好絕望咁望上去。 原來，全香港最有錢既人就企左係度，仆街偉阿爺。 但佢並無直接回答藍洛晨，只係同佢身邊既西裝友講左兩句就走左。 個西裝友之後行左落黎，所有人都望住佢。 「陳煒明同學吖可？李生話今晚就會搵人送曹小姐份婚約到曹家。 」 一聽到婚約兩個字，仆班偉即刻抬起頭好無力咁望住我。 但係個西裝友無理過佢，講完就走。 「阿明！ 」 我聽到幾把聲一齊叫我個名，下意識咁望向後面，點知就見到幾個人衝埋黎。 Anna，阿惠，阿威，Ellen，仲有Alex都衝左埋黎攬住我，而Sarah同Ellie 就企係旁邊。 阿惠：「仆街仔最後下三分好型喎！ 」 阿威：「幾時教我打波吖！ 」 Ellen：「今次乜仇都報哂啦！ 」 Alex：「我果然無睇錯左人吖！ 」 有份攬住我既人都有恭喜我，唯獨Anna佢無，只係一味攬住我。 晨：「睇黎阿明你有班好朋友喎！今次攬到你實一實既係你女朋友啦掛！ 」 佢地成班人拎齊野行緊出去，係我身邊經過。 Lulu：「行啦晨哥我好攰吖 ，走先啦阿明。 」 其他人都逐個逐個咁同我say goodbye咁走。 我輕輕推開Anna，追左上去。 「真係好多謝你地！ 」 我對住佢地個背影深深咁躬左一個躹。 晨：「有緣再見啦。 」 到我抬起頭個陣，佢地已經唔見左人。 佢地既出現，真係幫左我好多好多，要還一定還唔哂。 我再轉身，見到我既朋友都已經企哂係度，個個都好好笑容。 我：「唔知大家聽日賞唔賞面同我食lunch當慶祝呢？今日我好攰想返去休息先~ 」 大家：「好！ 」 講完之後大家都四散返歸，只有一個人留低，因為佢同我要去既地方係一樣。 我：「Sarah，返去啦我地。 」 佢無講任何野，只係上前攬住我，攬得比Anna更實。 「你要我等太耐啦.. 」

「Sorry吖，要你等咁耐。」 「不過，由今日開始，你就自由啦，唔洗再被佢食住。」 「好喇，返去啦我地，我估二家姐佢地一定係度等緊我地。 」 Sarah：「阿明，其實我..」 我：「Sarah。」 我打斷左佢既說話。 我：「我都有野想同你講，不過唔係而家，返去先啦我地。」 或者，都係時候講了。 一直以來我做咁多野既原因係咩，我自己好清楚。 同藍洛晨佢地講就話只係想幫Sarah佢解除返份婚約，不過其實仲有其他原因。 Sarah一直都係我女神，我一直都好鐘意佢，雖然佢成為左我三家姐，但呢份心意點都無變。 我做左咁多野，搞到自己損手爛腳，無非都係想佢可以遠離仆街偉。 雖然Yui都講到出口，仲有Anna屋企既種種跡象，但係我始終都係想同Sarah講。 我錯過左幾次機同佢表白既機會，一直都有好多野阻住。 今次，一定要講。 好快我地就返到屋企，大家都坐左係飯廳，連Uncle同埋應該去左日本既大家姐都係度。 檯邊上，有份文件。 Uncle：「阿明，我有野想同你講，你跟我黎。」我無講D乜，只係跟左佢上樓。 佢帶左我入書房，背對住我搞到我睇唔到佢既表情。 「阿明，可唔可以解釋一下。」 我：「Sarah唔鐘意李俊偉，所以我幫佢。」 Uncle：「點解你做之前唔同我商量一下先？有乜後果你負責得起咩？」 我：「正正就係因為我知硬碰硬會連累到大家，所以我先撩佢賭，將層面放係個人之上，唔會連累到屋企。」 Uncle：「一個中四既學生可以諗得咁遠，真係利害。」 我：「你..唔係想鬧我架咩？ 」 佢聽到我咁講之後就擰轉身，滿臉笑容咁望住我。 Uncle：「點會呢，李生打左比我，讚到你上天添啊。 」 讚我？ Uncle：「佢話你有勇有謀，居然夠膽賭一把，將來一定成大器。」 我：「邊係呢..我只係好彩有班好隊友啫。」 Uncle：「咁代表你有眼光識揀人，唔怪得佢地咁鐘意你啦。」 佢地？ 我：「Uncle，佢地係指..」 Uncle：「份婚約，我同李生一早已經討論過取消架啦，佢都明白呢d野唔迫得，但礙於李公子反對，所以..」 「不過多得你，而家佢一定要放棄啦。」 原來係咁。 Uncle：「嗱阿明，我問你，你做咁多野，係咪因為鐘意Sarah？ 」 我即時面都紅哂，佢睇到我咁即時笑到四萬咁口。 Uncle：「Sarah一早同我講過話佢其實好鐘意你架啦，佢話唔係姊弟個種鐘意，佢仲因為咁煩左一排。」 「你又唔諗下，點解佢一早就知你個名？明明你地唔同班 」 eh… 我好想即刻答佢係，但名義上佢係我老豆，答佢係即係話我想亂倫，我唔知佢會唔會報社工。 Uncle：「鐘意人，咪去講囉，理咁多做乜。」 我：「Uncle你真係唔介意？ 」 我覺得佢係試緊我。 Uncle：「你仲有Sarah，都唔係我親生既，你地都有第二個姓，結婚都無問題架，你明我講乜架啦。」 「啊，泳琦都係喎哈哈。 」 佢開始無啦啦係度笑，好似知道哂所有野咁。 Uncle：「點同時處理好幾段關係都係一種挑戰，唔好辜負愛你既人吖，落去食飯啦。」 佢走埋黎拍一拍我膊頭，之後就出左去，留低我一個。 咁佢即係開綠燈？仲唔介意我學人渣誠？ 啊，人渣誠最後死左，唔學得。 好，今晚一於同哂佢兩個講！ 我要開後宮！ 希望可以。我決定左之後就即刻離開左書房，衝左落飯廳，大家都望住我，除左Uncle。 媽：「快D埋黎坐低食飯啦，大家都係度等你。」 我：「係！對唔住要各位等。」 我好似一個細路咁衝左埋去飯檯，Yui就即刻幫我鋪餐具。 我：「唔該你吖Yui。」 Yui：「唔洗客氣。」 佢用返個poker face既樣應我，而唔係好似果日咁。 係喎，係呢度佢係女僕.. 「泳琦，你都坐低。」 Uncle突然出聲，大家都望住佢，Yui更加係擘到對眼大一大。 Yui：「但係Daddy我..」 Uncle：「坐喇。」 Yui無再推唐，乖乖咁坐左係羽晨旁邊。 Uncle：「好，食飯啦大家。」 講完之後大家都起筷，好似平日咁食飯。 只係，比平時多左一個人。 Yui起初都仲係淨坐唔食，不過係羽晨係咁叫之下，最後都係開始食。 咁係一個好開始，我都想見到咁。 好快餐飯就食完，大家都準備返上房，Sarah就係呢個時候走左埋黎。 Sarah：「阿明，今日我有d未講完既野..」 我：「係吖我都想搵你架啦，上我房傾啦好無。」 Sarah：「好..好..」 佢開始跟係我後面咁去我房，最後我請佢坐左係我房既梳化。 佢一臉尷尬咁左望右望，仲不停咁捽對手，個情景好靚。 我決定打開話題。 我：「又話有野要講？」 Sarah：「eh..咁樣好難開口..」 啊，扭扭擰擰個樣都好靚。 我：「我.好.鐘.意.你，會唔會係呢句呢哈哈？」 我笑笑口咁講，搞到佢紅都面哂。 我：「Uncle話哂俾我知啦，老實講我開頭聽到咁真係好surprise。」 Sarah：「咁Daddy佢..點講？」 我仲以為佢話Uncle多口添。 Sarah：「不過..阿明你可以唔洗理架..畢竟我地係姐弟，而且我知道Anna對你..」 「只係我點都想同你講清楚..如果唔係我個心會好唔舒服..」 啊，Anna。係吖Anna.. 我到底有咩好，明明只係一個咸濕仔，一日到黑都只係掛住昅女。 都唔知到時候點同Anna講好。 我：「我明，因為我都係一樣。」Sarah：「你話，一樣？ 」 我：「無錯，我都一樣，其實未入黎住之前，我已經好鐘意你，阿威佢地都知。」 「知道你做左我家姐之後，老實講我心情好複雜，又開心又唔開心。」 「開心既係可以日日都見到你，唔開心既係咁代表住行人止步，我唔可以同你再進一步。」 Sarah：「阿明.. 」 佢開始掩住自己個口，對眼好似想喊咁紅哂。 我：「當知道阿偉係你未婚夫之後，我直頭成個人崩潰，明明唔應該有呢d感情。」 「所以當你話我知你其實唔想同佢一齊，我真係搏哂命，打算去幫你離開佢。」 「我甚至用「以後都唔可以見你」做賭注，都係為左你好，想你可以開心。」 「我諗，咁係因為我鐘意你掛..」 一講完呢句，佢就上前攬住我。 我：「不過Sarah..我要講左先，我未必可以只同你一齊。」 佢聽到咁就擰歪左個頭望住我，好似頭已側隻貓咁。 我：「因為，Yui係之前已經同我講過類似既野。」 Sarah：「吓.. 」 我：「我好想救佢，佢一直困死左自己，睇低自己，連自己想點都唔敢同人講。」 我：「難得佢講到出口，所以我..而且我真係想帶佢出去呢個世界見更多..」 我都未講完，佢就開始係度笑。 我：「你笑d乜..我以為你會嬲..」 Sarah：「唔係吖，只係覺得好似你既style啫。」 「我知道你既愛好大，我一個人根本無辦法獨佔，我只要可以係你身邊就夠架喇。」 哇..我以為佢會打我一巴添.. 「不過，可唔可以帶埋我出去睇呢個世界，唔好只帶Yui一個？ 」 我終於明點解我會鐘意佢，佢真係太好。 Sarah：「但係，你想點同佢講？」 我：「其實我未諗，只係想同你講左先。」 「咁我去喇。」 佢咁講完之後就出左去。 我係咪聽錯？邊有可能？ 話時話，Sarah佢好似突然開朗左好多，同陸運會之後差好遠。 可能因為終於擺脫左仆街偉？ 過左無耐，佢返左黎，仲帶住Yui。 Sarah個樣一臉高興，而Yui就仲係poker face。 我：「Yui..我」 佢同Sarah開始行埋黎，唔知點解我下意識企起身退後。 可能我覺得會有危險？ 但我退後左兩步就kick親，成個人坐左落張單人梳化仔度。 到我再望佢地果陣，佢地已經離我只有好短既距離，我連佢地有幾多條眼睫毛都見到。 我心諗死就死啦，所以我合埋左眼。 天呀，請原諒我既多情啦.. 「啜~」 ！？ 呢種感覺唔係比人打！  係！！ 我即刻張開雙眼，見到佢地都係度笑。 Sarah：「你吖，有時唔可以咁直接同人講架，好彩對象係我地咋。 」 我：「咁即係..」 Yui：「可以留係阿明身邊，泳琦就滿足..只要阿明記得永琦，永琦唔介意同其他人分享。 」 Sarah：「咁，今日開始就要多多指教啦阿明，仲有Yui。」 呼，嚇死我。 咁樣我係咪一口氣由A0變O2呢..？感覺好夢幻.. 我甚至唔相信眼前既係現實，畢竟之前太多發夢既先例。

第二朝起身，我身邊一個人都無。 我記憶中，尋晚佢地兩個錫完我之後我就走左去，我之後就大被蓋頭訓左覺。 究竟我係咪發夢？我自己都唔知。 「knock knock」 敲門聲？ 我：「入黎啦。」 我望住道門，開始預測緊會係邊個入黎。 會係Sarah？定係Yui？ 結果，我估岩一半。 因為，係佢地兩個一齊黎。 我：「eh…早晨。 」 Sarah：「早晨吖，我以為你會未起身添。 」 Yui：「夠鐘食早餐啦阿明。 」 佢兩個都滿面笑容咁講，我諗尋晚既事應該係真架啦。 我：「好，等我換埋校服就落去。 」 Sarah：「咁我地係度等你啦。 」 我：「但係…我慣左係房換衫。」 我咁講完之後佢即係成塊臉紅哂，咩都唔講，Yui就企係旁邊笑。 我：「唔緊要啦咁我入廁所換。」 我拎起套校服，急急腳跑入廁所。 哇，我一時之間仲係未適應到，感覺好尷尬。 呢D就係拍拖？好快我就係廁所入面換好校服，洗好臉刷好牙，但係遲遲都唔敢出去。 我望住鏡入面既自己，係度傻笑。 正呀，一次過有兩個又靚又正既女，最重要既係佢地仲要唔mind我一腳踏兩船！ 一諗到呢度，我就忍唔到笑，仲要係淫笑，所以我先一直唔敢出去。 我怕出到去見到佢兩個又會諗起D衰野，叫醒埋巨龍哥到時就尷尬啦係咪先。 我不斷咁用凍水洗臉，嘗試提自己唔好再亂諗野，最後搞左成十分鐘，佢地催我我先出去。 Sarah：「哇阿明你沖埋涼啊？個頭濕哂既？ 」 佢用個好驚訝既語氣講，仲指住我個頭。 Yui：「泳琦去拎毛巾。」 Yui雖然仲係Poker face咁既樣講，但我係佢經過我旁邊果陣見到佢dup低頭笑左一下。 哎，一朝起身就比人笑，認真失禮。 Yui拎左毛巾之後原本打算幫我抹埋，但我見時間都差唔多，所以就係佢手上接過毛巾。 我：「都係行喇，唔好要大家等咁耐。」 講完我就開始邊行邊抹頭，同佢兩個一齊落樓。 一行出房門，Sarah就係後面捉住我手臂，而Yui只係捉住我衫角咁行。 Sarah性格真係同之前既有好大分別吖..仆街偉對佢既影響真係有咁大？ 我以後都要令佢好似而家咁開心先得。 至於Yui呢.. 我改用被Sarah捉住既果一隻手抹頭，騰出一隻手，拖住左Yui。 我：「唔洗咁怕醜喎，好似Sarah咁啦。」 Yui：「嗯..」 Sarah：「唔？叫我 」 我：「無吖，行啦。」 就係咁，我地三個一字形咁行落去飯廳。 落樓梯果陣，已經聽到大家姐把聲。 「啊！阿明你！ 」 我望過去飯檯，見到大家都望住我地，Uncle直頭笑到四萬咁口。 佢個笑容俾我既意思就係：「我果然無睇錯人」咁。 不過而家就無所謂啦，難得我出pool。 我：「大家早晨。」 大家姐：「早晨吖阿明，今朝肯定俾兩個女仔好溫柔咁叫醒你啦？大家姐我好妒忌吖。 」 佢口裏說很妒忌，但笑到見牙唔見眼，擺明潤我。 我地三個埋到飯檯之後就分開返，坐返去自己既位，Yui就企返去羽晨後面。 Uncle：「坐低啦泳琦，之後都坐低啦。」 Yui：「知道..」 好吖，咁係個好開始，多謝你吖Uncle。 今日呢餐早餐，出奇地嘈，同以往既有好大反差。 大家都有講有笑，就連Yui都有笑。不過只有一個人咩都無講，笑都唔笑。 呢個人就係二家姐。 佢食完份早餐之後就離開左飯檯，返左上房，好似心情唔好。 唔通佢M到？Sarah；「阿明不如今日一齊返學？ 」 哦？ 我：「好吖。 」 正啊，我等左呢一日等左幾耐。 就係咁，我同Sarah食完早餐就一齊高高興興咁出門口，Yui仲送我地出門口，感覺超正。 沿途上大家都無講咩，但係都一直係度笑。 係發自內心，甜蜜既笑。 但返到學校，我同Sarah都笑唔出。 我未見過七點九既學校操場會有咁多人。 大家都係度叫哂口號，又叫人簽名咁，一時之間完全唔知發生咩事。我：「到底發生乜事..」 Sarah：「我都唔知..我都係第一次見咁多人咁早就係度..」 「阿偉退左學，D牛鬼蛇神仲唔衝出黎爭上位咩，佢地等左呢個機會不知幾耐。」 咦呢把聲係Alex？ 我擰轉身，見到Alex繞埋對手企左係學校門口既樹底。 我對於佢企左係度完全唔驚訝，因為有更令我更驚訝既野。 我：「你話阿偉退左學？ 」 Alex：「係吖，聽人講尋日同你打完場波之後佢屋企就已經去幫佢搞退學。」 Sarah：「點解要去到退學… 」 Alex：「詳情我都唔知，不過我有frd係校務處附近聽到李生話咩太丟架，唔想再見到佢。」 哇…我無諗過會去到咁。 「我家姐話，阿偉佢會被人送去外國。」 Eille一邊行埋黎一邊講。 Sarah：「早晨吖Eille，你家姐呢？ 」 Eille：「佢係果邊，嗌緊咪。」 佢用手指向我地後面，我地全部人都跟住佢隻手指咁望左過去，見到Ellen企左一堆人既前面。 Ellen：「要求解散學生會！重新以公平公正既方法選出真正可以代表同學既學生會！ 」 重選學生會？ 我：「感覺學校呢排會多事..」 Alex：「緊係啦，阿偉佢之前掌握左學校好多重要既學生職位，佢一走，大家一定搶住做。」 「因為肯定有人想好似佢咁，係呢度可以叫風得風，要雨得雨。」 啊..我好似將學校推左去一個戰國時代添。 「阿明。」 呢把聲係Anna？ 我即刻黎過180度轉身，見到Anna同阿威阿惠三個一齊出現。 我：「喂早晨吖諗好今日lunch食乜未。 」 Anna：「呢d野一陣再算，同唔同我地選學生會？」 我選學生會？

我：「你話你要選學生會？」 Anna：「無錯。」 我：「點解？阿偉都已經唔係度，我地已經唔洗再推翻佢啦。」 Anna：「正正因為無左佢，學校先係時候變革。」 變革？ 我：「Anna你到底..」 Anna：「學你之前講既咁，我會主打消除歧視，幫呢間學校撥亂反正。」 「你有興趣的話就同我講啦，我隨時歡迎你，行啦阿威阿惠。」 佢講完就帶埋阿威阿惠走左，阿威佢地既表情一臉漠然，好似唔多知發生乜事咁。 一晚啫，連Anna都好似成個人唔同左咁既？ 我同Sarah佢地再係操場行左一陣簽左一兩個名都開始返去各自既班房準備上堂。 返到去班房，見到班上既人都各自組成幾個小圈子，好似係度討論緊D乜咁。 不過，Anna佢地唔係度。 奇怪啦..佢三條友去左邊呢.. 我一邊諗呢個問題一邊行返去自己個位。 坐低放低書包無耐，有幾個有錢毒撚行左埋黎。 毒撚A：「喂阿明你係幾好野喎，居然搵到尋日班友黎幫拖。」 我：「唔叫我窮撚啦咩？尋日果班係我好偶然識到既朋友黎啫。」 唔知點解我對於佢地突然既親近一絲好感都無，仲有好強既戒心。 硬係覺得佢地無啦啦叫返我個名係不懷好意。 毒撚B：「當時我地唔知你有後台嘛，不過你居然可以搵到藍洛晨幫手真係估都估唔到。」 點解好似大家都知藍洛晨係咩人咁？ 我：「藍…」 「起立！」 啊班主任黎啦，真係黎得唔係時候。 班主任：「得啦唔洗敬禮，我地老師有個緊急會要開，你地自修啦。」 佢一邊講一邊係點名冊畫左條直線，畫完就拎住本野走左，成個過程歷時一分鐘都無？ 咁早就要開會？小可喎你班教畜。 當班主任一走左，成班人又開始嘈返，大家都討論緊開咩會，得我一個托住個頭on99咁。 「應該傾緊李家會唔會唔再資助啦我諗。」 「係啦係啦，話唔定我返去叫我老豆捐錢比學校我都可以好似阿偉咁。」 「發夢啦就憑你，我就或者有機會。」 果然好似Alex話齋，大家都想做下一個仆街偉。 「請大家支持！簽名要求重選學生會！」 開始聽到有人係走廊不停叫呢句口號，D聲仲愈來愈近。 當D聲去到門口個陣，我見到門口有一大堆人，Ellen仲要係最頭果個。 唉，大家都好似顛左咁。 反正大家都周圍去，我都係上天台避下世先。 當我行到上天台，準備開門個陣，我聽到有人講野。 「你真係想咁？」 咦係阿惠把聲喎。 「無錯，我唔想佢再被人睇唔起，所以我一定要咁做。」呢把聲..係Anna.. 佢唔想邊個被人睇唔起？唔通係我？ 我好想知道發生咩事，所以我準備推開度門入去，但係我又聽到阿威把聲。 「阿明佢..會唔會唔鐘意你咁做？」 我無再聽到任何人把聲。 我決定扮到乜都唔知咁樣入去。 果然，我一推門入去，佢三個都望住我。 我：「咦乜你地都係度？」 阿惠：「阿明你乜都聽到哂？」 喂大佬吖你D對白可唔可以唔好咁CCTVB得唔得啫。 我：「吓你地講左D乜？我唔聽得架？我壞話？ 」 阿威：「講緊你尋日打波好型啫~點吖上黎做乜啫。」 我：「無啊大家都好似顛左咁，咪想上黎避下世囉。」 阿惠：「多得你囉明哥，打敗左個魔王，而家大家都想上位。」 我無應阿惠，而係望住Anna，佢叉住腰咁望住我，好似有野想從我把口聽到咁。 唉，算啦，陪下佢顛啦。 我：「我諗過啦，選學生會好似都幾好玩，尤其你地個target。」 「我想做第一個變革者。 」 佢地聽完之後都笑左出黎，連Anna都有笑，仲走左埋黎每人打左一拳。 Anna：「好啦咁！我地四個！一齊去改變呢間學校！學阿明話齋一齊做變革者！ 」 四條友係天台度顛，好彩附近無高樓大廈，唔會比人拍到片。 不過，而家想搵機會同Anna講都幾難..

應承左Anna同佢玩學生會之後，佢就好似開行左Turbo咁樣周圍搵人。 唔洗一日，係食lunch果陣佢已經搵左好幾個人。 Eille，Alex，Ash(Alex女朋友)都因為佢既號召而加入。 仲有一個人我估唔到Anna會搵既，就係Sarah。 我以為Anna會因為對Sarah有敵意而唔會搵佢，你知啦，之前Anna仲叫左我唔好再見Sarah架嘛。 計計下，我地而家已經有八個人，其實已經可以參選。 所以我地係食lunch果陣都打算開始討論政綱之類既野。 不過係討論政綱之前，Anna講左一句野，嚇到我幾乎瀨尿。 Anna：「不如我地分配左職位先？我提議阿明做主席。」 我做主席！？ 在場對此感到驚訝既人好似就只有我一個，其他人都無乜特別大反應。 我：「喂點解係我？ 」 其實我只係打算撈個康樂之類既花瓶位架咋，主席咁大責任我真係揹唔起。 Anna：「你而家可以話係學校既風雲人物，應該食住個勢做主席，製造話題等大家投我地。」 我：「喂但係我..」 Alex：「就算換個角度諗，最後都應該係你做主席架啦。 」 我：「點解吖？ 」 Sarah：「因為在座既人都係因為你先肯應承加入吖明唔明？ 」 Alex：「正是，不愧係Sarah。」 因為我？ 我望望在座既人，又好似係，Anna佢地四個唔提啦，Alex同佢女朋友之前係陸運會同我做左friend，所以肯幫我？ 不過，Eille呢？佢為乜要同佢家姐打對台？ 我：「Eille，你加入既原因呢？」 「因為我覺得你可以阻止到我家姐，我唔想佢咩都可以隨心所欲。」唔想佢咩都可以隨心所欲..即係話單純係想同Ellen作對？ 我：「咁啊..不過都唔知夠唔夠票罷免學生會架啦，我地會唔會急左少少呢哈哈。」 我懶係輕鬆咁拋左句野出黎諗住轉移一下話題，點知無人接，幾鬼尷尬。 大家都只係眼甘甘咁望住我，好似杜文凙張「請問我需要笑嗎.jpg」咁。 我：「唉！我知吖我做主席啦得未吖！」 Anna：「好，咁大家講下自己想做咩職位。」 「我要做外副！」 「我要做財政！」 唉..我又被人無視… 之後成個lunch大家都討論學生會既事，我自己一個就坐係度玩手指睇風景咁。 大家都好似好投入，但我就唔知點解投入唔到。 返到去學校課室坐低無耐，班訓導又走左入黎幫我地點名，叫我地上禮堂。 上到去禮堂，全校人都係度，台上仲有學生會既人係度唔知準備緊d乜。 「就咁睇黎，變革已經要開始喇阿明。」 阿惠條仆街無啦啦係我好細聲咁講野，嚇親我。 Btw又提變革，肯定係特登笑鳩我，仆街仔。 好快所有人都坐低左，學生會班人都開始拎咪講野。 「突然叫哂咁多位同學黎禮堂唔好意思，因為今次情況比較特別。」 「今朝召開既幾個公投，已經有結果。」幾個公投？我以為只係公投罷免學生會添！仲有D乜？ 「首先，有關罷免學生會既公投，已經通過。」 個「過」字都未講完，台下已經開始傳出歡迎聲，好快成個禮堂都變得好嘈。 睇黎大家一直都對仆街偉有好大怨氣，只係敢怒不敢言，而家佢一走，大家一直積壓既不滿都一下子爆發。 「請大家安靜一下先，以下落黎我地會講下重選學生會既程序。」 大家都即刻靜左落黎，反應認真快。 「首先，本屆學生會將會主持重選學生會，提名程序即日開始，期限為七日。」 「問答大會同投票日將會於下個月舉行，詳情容後公佈。」 「第二個公投係有關於體育聯會，根據公投，空缺左既一個席位將會重選。」 「最後既公投係有關投票方法，將會由記名投票改為不記名，以上。」 「最後，本屆學生會對於可以服務大家感到榮幸，多謝大家。」 咁有禮貌既收尾，卻換黎大家既噓聲，無人拍掌。 接著學生會登場既係Ellen果班人，大家對於佢地既登場好似覺得好突然，紛紛討論。 Ellen：「各位好！我係4A班既陳海倫！我身後既係同我擁有同樣志向既同學，我地已經報左名參選學生會，請大家支持！」 「激氣，比佢搶左個勢。」 坐係我隔離再隔離既Anna睇到佢地咁好似好唔高興，係佢旁邊既阿惠不斷縮，好似好想走咁。 我：「冷靜D喇，我地未報名都無辦法。」 佢好似聽唔入耳咁繼續係度咬牙切齒。 之後，我地就被安排返班房上埋今日唯一亦係最後既堂，不過大家都無乜心機上。 大家都係度討論投乜投乜，其實有點煩。 一堂好快就過，又到放學，終於。正當我想拎袋走人個陣，我被Anna叫住左。 Anna：「阿明同我去A班搵Sarah同Ellie。」 我：「吓..」 Anna：「反正你都要去搵Sarah一齊走架啦，行啦。」 句野好似有骨咁，我都唔敢反抗。 Anna好似已經知道左d野咁，但我又唔肯定，唉好煩。 我同阿惠佢地合共三個人好似Anna既手下咁跟住Anna行去新校舍，沿途好多人望，D人仲會自動讓開。 論氣勢，Anna真係比我更適合做主席，都唔明點解係都要推我上去。 咦，前面咁嘈既，咩事。 我望一望前面，又見到Ellen佢地，應該係度洗緊樓爭支持，手腳真係快。 不過Anna唔多理，繼續一支箭咁入左去A班班房，我同阿惠佢地就係出面等，順手睇下人地宣傳。 我：「嘩連單張都已經有，會唔會快得誇張。」 阿惠：「入面個四眼仔係電腦學會既人，應該佢design，今朝印。」 阿惠佢叉住咁講，語氣仲好有敵意。 阿威：「咁就證明對方一早部署好，應該尋晚已經組織好。」 阿惠：「無錯，就咁睇個陣，好似大部分學會都有代表係入面。」 估唔到Ellen咁有部署，明明尋日完左波佢仲同我地一齊顛左陣。 「傾完啦，今日去左呢度先啦。」 Anna把聲係我地後面傳出，我地即時立正，成支軍隊咁。 Anna：「返去啦，聽日再傾。」 我：「知道Anna姐，聽日見。」 講完我就轉身準備走，點知又有人叫我。 「咦~阿明？仲有Eille？」 啊，呢把聲肯定係Ellen。 我又轉返身，就快變陀螺。見到果然係Ellen係度。 Ellen：「請多多支持我地Light啊~」 佢遞左張傳單埋黎，但我都未伸手出黎接，已經有人推開左張傳單。 係Ellie同Anna。 Ellie：「今次唔會再比你想點就點，我地都會選，仲會贏。」 Anna：「無錯，阿明仲要係我地主席。」 Ellen：「哦~？咁即係話阿明你又要同我作對？你地內閣叫咩名？」 佢笑笑口咁講，但唔知點解我好驚，後頸不停出汗。 大家都望住我，好似等我開聲咁。 應該點講呢.. 「Knights。我地內閣叫Knights，係一班要改變呢間學校既騎士。」 「我連阿偉都可以解決，若然你要阻我，我都無辦法，即管放馬過黎。」 我唔知點解好順口就講左出黎，講完自己都驚，好似Theresa對住塊鏡講粗口咁。 咁算唔算宣戰？

七日既提名期，好快就結束。 聽學生會公佈話最後有成五個內閣參選，多得誇張。 呢段日子，大家都係度討論緊d競選策略咁，個個都好認真，好似非贏不可咁。 每日放學都留到六點，為既就係傾唔同既政綱。 大家都知道，我地呢個「Knights」既目標係消除歧視，即係話要抹走學校入面不可視既階級制度。 咁亦代表住我地既目標選民係我地學校入面既窮撚同中產。 之前阿威都有提過，我地學校入面既窮撚同中產佔四成左右。 若然呢四成人都選擇投我地「Knights」的話，係五個內閣相爭的情況下，我地會好有利。 你以為呢D分析得咁好又咁有腦既野係我講？梗係唔係啦，Alex講架。 大家聽到Alex咁講之後都好有信心同力量，做野都特別落力。 好快大家就做起左Banner吖，傳單吖，甚至連Facebook page都開左。 每日大家都好早返到去學校，為既就係係學校門口向同學拉票。 所有野望落都好順利。 好似好順利。日日都搞既拉票，加上我地標榜變革同消除歧視令我地好快累積到一定既人氣。 好多人係Facebook上亦表態話會支持我地，搞到我地個個都鬼咁開心，覺得我地一定可以贏到。 直到問答大會既前兩日，一個Whatsapp令所有野都突然唔同哂。 我果陣係屋企同Sarah,Yui，羽晨仲有大家姐係大家姐間房玩緊大富翁。 正當我做緊地主unun腳等收租個陣，我收到個Whatsapp。 呢個Whataspp係send去我地候選內閣個grp度。 個msg係咁： 「突發！「Sky」，「Faith」仲有「Red」三個候選內閣係Facebook突然宣布退選！」 我睇到呢個msg之後嚇到手上既錢都跌哂出黎，羽晨仲要執走左佢。 只有Sarah同Yui意識到有事發生，Sarah即刻拎起電話睇。 我D魂魄都未返哂黎，個Grp又彈左個msg出黎。 「最仆街既係呢三個內閣話全力支持Light呀！ 」 屌！！即係分明要做死我地啫。 Sarah：「係Ellen..」 我：「應該都係佢啦，最大得益者係佢。」 Sarah：「咁點算好？」 我：「Anna應該..」 「手機響鈴來留名~」 都未講完，電話就響，係Anna打黎。 咁岩呢個時候二家姐又走左入黎，話有同學搵Sarah，Sarah就出左去。 我：「喂點吖Anna姐而家好大件事喎。」 Anna：「唔算，咁仲好，我聽日會比份野你，你同我背熟佢，後日有用仲好重要。」 佢講完就cut左線。 我仲以為佢會激動到講哂粗口添..反應比我想象中更平靜喎… 不過自從話搞學生會之後Anna就成個人變哂，成個女強人咁笑都唔多笑。 學生會真係有咁重要咩？我都係鐘意以前大家一齊玩一齊笑咁，開心好多，起碼無壓力。 Sarah：「阿明。」 掛住諗Anna既事連Sarah幾時返左黎我都唔知添。 我：「點呀Sarah~~」 我笑住咁行埋去想抱佢，點知比佢推開左，眼神好似想同我講係呢度唔好咁。 怕乜啫大家姐都知架啦，羽晨又仲細唔識野。 不過既然佢唔想，我都無謂逼。 我：「做乜？」 Sarah：「Ellie佢..」 佢講果陣眼神望下後面，我估應該係Ellie黎左，所以我推開左道門，果然係Ellie。 我：「咦Ellie因乜解究你一袋二袋咁？宣傳單張黎？ 」 Ellie：「其實我同我家姐反左面..我離家出走..」 「你可唔可以收留我？ 」 講笑咋？？ 我嚇到o哂嘴，一時之間比唔到反應。 不過我諗正常人無啦啦有個女仔話自己離家出走想你收留佢都會有咁既反應啦係咪先。 咦，咪住先，我都已經試過無啦啦多左幾個家姐同細妹啦，應該對呢種情況見慣不怪啦。 唉我做乜又無啦啦自己係度諗野。 我：「Eh...呢D野我話唔到事，我地父母又去左旅行，我諗要問下我大家姐..」 大家姐：「你係阿明同Sarah既朋友吖原來？好吖歡迎你吖！玩唔玩大富翁吖你？ 」 你好歹都諗下先答吖大家姐… Ellie：「我唔玩啦，不過真係好多謝你地，eh..我應該點叫你地好..」 大家姐：「跟佢地咁叫我大家姐得啦~~阿May，帶佢去空既睡房啦。」 二家姐：「哦，呢邊啦。」 二家姐木口木臉咁帶走左Ellie，羽晨又跟左上去，留低我，Sarah，Yui仲有大家姐四個。 大家姐：「阿明你又幾受女仔歡迎喎，又會人地離家出走第一時間諗到搵你既~~ 」 大家姐咁講擺明想我死啫，Yui同Sarah已經望住我啦！ 「好期待會係邊個做我弟婦啊~~唉我要訓啦你地出返去！ 」 大家姐一邊講一邊笑住咁推左我地三個出佢房，簡直就好似親手推我去死咁。 大家姐一閂埋房門，我已經被Yui同Sarah捉到實一實。 Sarah：「阿明你係咪鐘意Ellie？」 我：「eh..我對佢就無乜特別感覺既，但係佢對我係點我就唔知喇。」 Yui：「咁若然佢同你表白你會點做？」 我：「嘩你兩個已經開始呷醋啦？咁有戒心？」 Sarah：「答我啊。 」 佢用力捉左我一下，痛到我標眼水。 我：「咁就要睇到時我想唔想分我既愛比佢喇。 」 留後路比我自己係最好既。 我講完之後佢兩個都即刻鬆開手，我好似會無事。 Sarah：「唔理你啦，我去搵Ellie！ 」 Yui：「我去睇下有無野要幫手。」 佢兩條友講完之後就dup低我一個一齊走左去。 佢地嬲定唔嬲，我唔清楚。第二朝我係俾閙鐘叫起身，無人敲我房門叫醒我之類。 我起左身好耐，換好哂校服一直望住個門口，但好耐都無人敲我門。 正當我打算放棄，起身準備落去食早餐個陣，有人開左我道門。 要來的，總要來的。 但係，開門既係二家姐。 二家姐：「喂，落去食早餐啦。 」 我：「哦，哦..」 唉，失望。 我死死地氣咁接受現實，吊住二家姐尾咁落去飯廳，見到Sarah,Ellie,Yui三個已經坐左係度。 佢三個仲有羽晨係度傾偈傾到好開心，笑到卡卡聲。 睇到佢地傾得咁開心，唔知點解我個心硬係有少少唔高興。 硬係覺得Yui同Sarah好似dup低左我唔理咁，明明Ellie係女仔，但我都妒忌。 呢種心情係我心入面揮之不去，好似一條刺咁，搞到我成餐早餐都無心情食。 最乞人憎既係，明明我已經做到出哂面，佢兩個一d反應都無，繼續細聲講大聲笑。 我嬲爆爆咁出門口上車，Sarah居然仲繼續同Ellie吹水，理都唔理我。 哇，嬲到上眼呀真係，理都唔理下個男朋友都有既，真係吖。 一到學校我就一支箭咁落車打算衝入學校，點知有一大班人企左係學校門口阻左條路。 咁早就咁多人？唔通係助選團？ 不過，Light個助選團有咁多人架咩？ 「早晨吖阿明，我細妹Ellie無打擾到你嘛？」 有把聲係堆人入面傳出，不過咁多人，我一時之間都搵唔到Ellen係邊度。 點解我知係Ellen？因為佢話「我細妹Ellie」囉。 Search左一陣之後，我先搵到佢，原來企左係正中間。 我：「我諗唔阻既，呢到咁多人既發生乜事。」 Ellen：「唔？佢地係我地Light既助選團吖。」 咁多人！？我開始仔細咁望助選團入面既人，發現原來大部分人都係之前話退出既三個內閣既人。 居然由競爭對手變到做埋自己既助選團..我真係愈來愈覺得Ellen呢個人好恐怖。 Ellen：「所以而家就只係得番我同你咋阿明。」 得番我同你？大佬你咁講我有少少尷尬喎.. Ellie：「係吖家姐你講得岩吖，而家就只係得番我同你咋。」 Ellie！！！ Ellen：「難得喎Ellie，你今次居然敢正面頂撞我，明明以前只係一味逃避。」 Ellie：「因為我覺得經過咁多事，我都可以有機會贏你，同我班朋友一齊。」 Ellen：「好吖，睇下點。」 Ellen講完之後就帶埋佢批「軍隊」行埋一邊set banner set盛，我同Ellie仲有Sarah就去左另一邊。 我挨係牆邊睇Ellen佢地set野，真係覺得好誇張。 無論係人數，物資，人地既規範都大過我地好多。 只係朝早既宣傳，居然起左兩個攤位出黎，仲有兩個mon去展示自己既政綱，痴撚線。 我：「我諗我地都幾難羸，人地個勢咁勁。」 「唔好係度講埋哂D助長他人志氣既說話！你係我地既主席黎架！ 」 唉吖，一朝早就激嬲左Anna添。 係，鬧我既人係Anna，佢揸住張紙嬲爆爆咁同阿威阿惠行緊埋黎。 我：「我講事實啫。」 Anna：「選學生會靠門面功夫架咩？靠政綱架嘛！拎住！ 」 佢隊左張紙埋黎，我乖乖咁收左。 我：「你尋晚講既就係呢樣？咩黎架。」 Anna：「聽日質詢會用到既野，係我地唔可以錯過既機會，好好背熟佢，明未？」 我：「係，我明白了。」 照Anna個氣勢，睇黎聽日會有一場激烈既衝突啊…

嘩，不得不講，Anna俾我呢份野真係好爆。 我睇完之後個心久久不能平靜，滿腔熱血。 雖然我既處境唔可以用「感同身受」去形容我對呢份野既感覺，但我真係好鐘意呢份speech。 要點講好呢？總知就係「無錯！就係呢D！我要既就係呢D！」既感覺。 Anna叫我背好佢，但我根本唔洗背，好快就上左腦。 我返到去屋企，個腦時時刻刻都係篇speech。 好正，真係好正。 不過唔知我可唔可以carry得起呢？不如都係比返Anna自己講？ 唔得，Anna講到明要我做，我就應該要不負所望咁去做！ 「阿明？」 唔？邊個？ 我轉身一睇，原來係Ellie，幾時入左黎架。 我：「搵我？有乜事？」 Ellie：「eh…佢地話差唔多夠鐘食飯叫我黎提下你喎。」 我望一望部電話，咦原來差唔多七點。 我：「好，唔該你，我會準時落去。」 我講完句野我估有廿秒，Ellie都仲企左係原地，無走到。 我：「係咪仲有咩事？」 Ellie：「你..篇speech背成點？」 哦。 我：「差唔多啦，好易入腦，只係怕到時臨場緊張啫。」 Ellie：「咁就好啦，我返落去先啦，我期待聽日你贏到佢吖。」 咦而家到我有野想問啦喎。 我：「Ellie啊，我有野想問你。」 Ellie：「嗯？咩事？」 我：「點解你好似咁唔鐘意你家姐Ellen咁，形容親佢都係d負面既形容詞咁？」 我講完之後靜左，冷氣風聲我都聽到。 又好似過左半分鐘左右，佢先開口應我。 Ellie：「佢以前唔係咁架..細個果陣我地一齊玩得好開心..」 「以前唔係咁架」咁似D港女對條仔講既對白既。 Ellie：「佢以前咩都同我share，就連cake都分一半比我俾我，但上左中學之後就唔同左啦。」 「唔知由幾時開始，佢就識用「身份」呢個籌碼去拎到想要既野，拎唔到就破壞..」 「佢成個人都唔同哂，變到迫人地接受自己個套，我肯定今次退選呢件事都係佢做..」 又係既..而家學校入面屋企既身份地位可以話係換取權力既籌碼，Ellen只係識玩呢個遊戲啫。 Ellie：「係見到你令阿偉倒台之後，我就相信你同樣可以改變返我家姐，糾正佢。」 睇黎我下次做呢d野之前都要收錢先得，唔係的話我好蝕。 好人做埋今次啦不過。 我：「好啦我盡力啦，不過我未必得架，我覺得你自己都要出一分力。」 Ellie：「多謝你吖，可以識到你太好啦。」 我都覺得可以識到你幾好，你咁靚又有個孖生家姐，諗起都正。 不過聽完Ellie咁講，Ellen既情況就正正係Anna篇speech所寫既情況。 搵到了，扭曲點！ 哎，一時00上腦添。同Ellie傾完之後我見時間都差唔多，索性同佢一齊落去飯廳算。 點知我一行出房就見Sarah同Yui貼住牆咁企係度，好似做賊咁。 唉，我知乜事了。 佢兩個肯定係想偷聽我同Ellie講D乜啦。 我：「行啦，無野好聽吖你兩個。」 Yui：「比你發現左添。」 Sarah：「點吖傾左d咩吖。」 我：「無吖你叫人地黎叫我食飯咋嘛唔係咩？」 Sarah：「咁無野啦，行啦行啦。」 想引我爆響口？無咁易吖。 之後咁又過左一日，佢地三個又一齊玩無理我，不過我都無所謂，反正我都要準備好聽日既野。 突然好緊張添。 我呢晚係訓唔到，一合埋眼又或者一靜落黎就會彈d畫面出黎。 個畫面係我係全校面前讀Anna篇野，大家聽完都拍哂手掌。 諗到咁我就訓唔到，三點鐘都仲係眼光光等天光咁。 所以我決定落去飲杯水，睇電視D人飲完水就可以訓到。 不過半夜三更係呢間屋度行都係第一次，老實講咁大又黑真係有少少恐怖。 我慢慢咁用電話既電筒去照路行去廚房，見到廚房有燈著個人先安心d。 行到入去，斟左一杯又一杯水飲，個人終於都安心小小，無再亂諗野。 正當我放低左隻水杯，準備返上去個下，二家姐入左黎廚房。 我：「二家姐乜你仲未訓？」 二家姐：「係啊，今晚想睇星星。」 我：「星星？乜有星星睇咩？我又想睇喎。」 二家姐：「你就下次先喇，你聽日仲有一定要做既事嘛，快d死返去訓啦。」 我：「哦，知道。」 講完我就返左上房訓，又真係一訓就訓到喎。 第二朝起身成個人都充滿力量，明明只係訓左幾個鐘。 Yui：「今晚見喇阿明~加油吖！ 」 Yui係我同Sarah仲有Ellie出門口果陣咁同我講，仲做左個加油手勢比我。 得，無問題，一定會加爆油。 至少係呢一刻，篇speech我仲記得一清二楚。返到學校，今日門口一個人都無，D好誇張既攤位都唔見哂。 可能係因為已經見慣見熟，而家見唔到反而有少少唔習慣。 我自己一個返左舊校舍個邊既班房，果陣班房一個人都無。 好，咁仲好，可以一個人靜下。 我一個人坐係班房，唔知點解咩都諗唔到，只係呆坐。 坐下坐下，大家都返哂黎，Anna佢地都返左黎。 Anna：「點吖，背成點吖。」 我：「背？哦，我記得架啦。」 Anna：「好，咁一陣就靠你打響頭炮啦，之後既就交俾我地啦。」 Anna佢好似睇得出我而家好緊張咁，特登話咩之後既就交俾我地。 我：「咁就真係要靠你啦..我怕我一陣會lag機，出醜影響到大家就唔好啦。」 阿惠：「放心交俾我地！我地都係變革者呢d野難唔到我地既！」 我：「得啦唔好再提變革者啦好嘛。我知我柒啦得未。」 阿惠：「唔係吖我覺得變革者幾型吖，innovator又型。」 唉.. 個質詢會安排左係第三節果陣舉行，即係話我地要先上左兩堂先。 不過呢d時候我又邊有心情上堂吖，都係無心聽書咁hea住過。 第二堂臨完前十分鐘，我地被安排早少少去禮堂準備，所以我地四個人就起程去左禮堂。 去到禮堂果陣，個台已經準備好哂，係兩邊分別擺左一張長檯，左邊係Light，右邊係我地Knight。 左邊已經擺滿左好多宣傳品，又燈牌又banner咁，相比之下，我地只有一塊塊手工造既board同banner。 論陣，我地應該輸哂。 Ellen：「一陣就要你多多指教啦阿明。」 佢係幾時係度？我都唔知了。 我：「大家咁話啦。」 至少口舌上唔可以輸。 之後佢都無理我，走返去同佢堆軍隊玩。 好快，我地呢邊人都到齊坐低。 轉堂聲響左無耐，全校既人都齊集禮堂。 有個現屆學生會既人拎住支咪上左台，應該係做MC。 MC：「校長，各位老師，各位同學，大家好，我係今日候選內閣質詢大會既主持人。」 「今次我地有兩個候選內閣，分別係一號Light，同埋二號Knight。」 「首先，我會請兩邊既主席發言，俾佢地表達佢地內閣既理念。」 「事不宜遲，而家，我地就有請一號Light既主席Ellen講幾句。」一聽到Ellen呢個名，台下就傳出極度熱烈既掌聲。 佢講左d乜我完全聽唔到，因為我而家個腦一片空白。 我只係聽到多謝兩個字，之後就又一堆掌聲。 Anna：「阿明，準備啦。」 我：「我知道。」 我望住Ellen行返去佢個邊，佢望住我微笑。 平時佢咁樣對我笑我會覺得佢係出於善意，但今日我覺得佢係嘲笑緊我地。 好似係講緊：「想蠃我？就憑你？」咁。 MC：「好多謝一號Light既主席Ellen！而家就到二號Knight既主席Henry講下啦！」 台下雖然都有傳出掌聲，但明顯無頭先咁多。 我行到去台前，望住禮堂天花上面一盞又一盞既大吊燈。 吊燈既光好似識d洗走人記憶咁，搞到我突然唔知道應該講乜好，企左係度成條竹咁。。 啊，慘啦呢次，實比人笑死同比Anna鬧死啦。 果然不出我所料，台下已經開始有人咬耳仔，成個禮堂都開始有雜音。 MC：「Eh…Henry同學？」 弊，要諗諗辦法先得，求其講D野先得。 「係見到你令阿偉倒台之後，我就相信你同樣可以改變返我家姐，糾正佢。」 尋晚Ellie同我講既野突然係腦入面閃過。 好，一於用佢黎爆肚。 我深呼吸左一下，等自己冷靜落黎。 我：「扭曲，呢間學校充斥住扭曲，各種扭曲唔止令制度有問題，令人都有問題。」我一講完呢句全場就突然靜哂落黎，好似被我嚇親咁。 我無放過呢個絕好既機會，繼續發炮。 我：「學校，對大家黎講係一個咩地方？正常答案都係一個識朋友讀書既地方。」 「但係，我地學校唔同。」 「兩個月前呢度有一個人叫做李俊偉，佢既存在令呢間學校扭曲。」 「因為佢既身份，佢屋企係學校入面既地位，令所有野都扭曲。」 「一間學校，居然可以因為你自己屋企有權有勢而偏坦你，咁樣公平咩？」 「係社會中，或者你有呢d條件的確可以令人偏坦你，但係學校，呢d事應該出現咩？」 「可悲既係，呢d並唔係個別例子，係我地學校，呢d情況到處可見。」 「唔知幾時開始，大家習慣左，覺得咁係正常，令學校出現階級觀念。」 「有錢既同學做乜都得，無咁有錢既，就要當公仔咁俾人玩，甚至人地唔鐘意你你就要走。」 「有朋友同我講過，佢姐姐入左黎讀書之後就成個人唔同哂。」 「佢姐姐原本係一個好好既人，又識分享又會體諒人，但當佢係度發現財勢可以得到想要既之後就唔同哂。」 「佢姐姐變得霸道，用財勢逼人屈服於自己，去將自己想要既野搶到手。」 「聽到呢個故事，我好心痛，同時我既決心亦更加堅定。」 「我希望可以同我既朋友們一齊去改變呢個局面，將一切拉回正軌。」 「我絕對無針對有錢既同學又或者偏坦無咁有錢既同學既意思，我只係想大家諗下。」 「有錢又或者無咁有錢，係學校重要咩？」 「我明要大家放棄已經得到手既野係好困難，但我想大家諗下。」 「你而家擁有緊既野，係咪真係你應該擁有？」 「將快樂建築於人地既痛苦身上，倒不如一齊係公平既情況下建構共同既快樂。」 「二號候選內閣Knight，將會成為守護呢間學校真正應該有既快樂既騎士。」 「多謝大家，我要講既係咁多。」 我講完之後，全場鴉雀無聲。 算，我都預左。 正當我轉身準備返去個陣，我身後傳黎一道拍手聲。 呢道拍手聲係呢個咁靜既禮堂就猶如漆黑中既螢火蟲一樣咁輝眼，我好快就搵到來源。 但呢個來源嚇到我腳軟。 拍手既人，係阿偉既阿爺，全香港最有錢既人。 而更不可思議既係，藍洛晨居然係佢旁邊。掌聲開始愈來愈多，但最後都係唔夠Ellen果陣咁多。 我默默咁行返去Anna個邊，發現佢地全部都望住我。 係啦我知我搞衰左啦。 Anna：「做得幾好吖。」 吓？？？ 我：「你唔怪我？你準備比我既稿我完全無用到。」 Anna：「但係你講得好吖嘛，扭曲呢個point我幾鐘意，今次就放過你啦。」 阿惠：「跟住就交俾我地啦，第一個變革者朋友。」 我：「救命你真係好煩，不如專心應付一陣對面d問題好過啦你。」 阿惠：「知道啦變革者會長，我地一於搞大佢。」 Sarah：「阿明，俾你。」 Sarah遞左張紙巾埋黎比我。 我：「做乜俾紙巾我，我又唔係喊。」 Sarah：「你..出哂汗..」 我摸摸自己後頸，咦又真係濕哂。 之後就係兩邊互相質詢，Anna佢地同對面一番唇槍舌劍，係一場激烈既攻防戰。 就算係台下發問環節，Anna佢地仍然可以好流暢咁對答。 若然要以一句說話形容今次質詢大會的話，我會用「最後無事」。 所有野都安全渡過，局勢就咁睇無乜大變化。 當個大會完左之後我打算走果陣，有個學校老師叫住左我，叫我留低。

得返自己一個係禮堂好似真係第一次。 個老師係臨走前叫我留低等一陣，話好快就會就會有人黎。 唔通係想對我頭先講既野秋後？ 一諗到咁我又不自覺出左一身冷汗。 「吖，要你等真係唔好意思啊陳同學，要等其他同學走哂先所以哂左d時間。」 有一把聲係我身後傳出。 居然會係阿李生？？身邊仲帶住幾個保鏣唔通想殺左我？ 李：「頭先，你講得幾好吖。」 吓？ 李：「你好貼切咁形容出而家呢間學校既情況，居然有呢份膽量，我欣賞你，我終於搵到一個咁有膽既人。」 完全唔明白佢講咩喎我。 我：「李先生..你咁講係咩意思.？我份人比較頓，可唔可以講白少少。」 李：「聖所羅王書院，你知道係我出錢起架可？知唔知成立目的係咩？」 我：「聽人講係培育你個孫阿偉？」 李：「哈哈哈，就算係我面前都敢直接講出黎，阿曹可以有你呢個仔真係開心。」 屌，呢個阿伯到底想點，九唔撚搭八。 李：「培育阿偉，應該係阿晨佢話你知？不過其實仲有一個目的。」 「我知道就算點教阿偉都好，佢都無可能好似我大孫阿軒咁，無辦法，資質問題。」 「所以，我想係呢間學校入面搵，搵定將來可以幫到我手既人。」 「我俾哂所有有利條件阿偉，等佢可以不自覺咁做一個大反派，等有人去反抗佢。」 「不過，過左幾年，不但無人去反抗佢，指出唔公義既地方，果D我認為有潛質既人反而同流合污。」 「慢慢，間學校就好似你講既咁，扭曲左。」 救命，呢D野我唔想知，你快快趣話我知你搵我咩事啦好無。 李：「對唔住，話題講遠左，唔好阻你咁多時間啦，我入正題。」 我：「唔阻唔阻。」 李：「多得阿晨，我終於搵到一個合我要求既人，你第時有無興趣幫我手？」 嘩！講到咁遠！？ 李：「你唔需要即刻答我，畢竟你而家都只係中四，到時你有興趣就搵我啦。」 李：「不過，作為一種支持又好鼓勵又好，我同你影張相啦，你擺上facebook當宣傳你地Knight啦。」 嘩！呢個阿伯！居然識facebook? 好似重點錯左添，不過我真係估唔到佢會支持我地Knight既方針，好surprise。就係咁，我同全香港最有錢既人影左張相，佢仲好過癮咁做左個like手勢。 李：「咁你俾心機啦，只要你keep住而家呢份熱誠，將來一定大把世界。」 我：「係既係既，多謝李生。 」 佢拍拍我膊頭就轉身走左，禮堂又得剩返我一個。 返去啦咁。 我慢慢咁行出禮堂，準備返班房，不過見到有個人企左係度。 藍洛晨。 我：「你唔洗返學？係度出現既？」 晨：「反正返去都無乜野做，過黎睇下囉，係講得幾好喎，我無睇錯人。 」 我：「過獎啦，話時話頭先李生提既阿晨係你？你地識架？點解佢話我合佢要求 」 晨：「我識佢個大孫所以先識佢啫，一來佢覺得你敢言有膽量啦，二來可能覺得你同阿軒似掛？」 「係感覺上黎講似。」 又唔知你地講咩。 晨：「不過發生咩事都好，千其唔好唔記得呢一刻自己既諗法，係咁先，我女朋友搵我。」 佢地講野真係好難明，係咪因為我蠢？ 一波三折之後，我終於可以返班房。 一入到班房，大家都望住我，連個Miss都係。 雖然已經被人望慣，但始終都係有少少唔舒服。 我返到埋位，坐我後面個肥仔突然用支筆戳我。 「喂阿明你頭先講得好好吖，支持你剷除堆特權階級吖，我一定投Knight。」 我：「哦..哦..多謝支持先。」 算係一個好開始，收到效果？ 投票日係兩日後進行，呢段時間內大家都唔可以係學校入面拉票，即係代表戰場已經轉移左去facebook呢類社交平台。 而我，仲有岩岩得到既王牌。

我無同任何人講過我有呢張相，係放學之後我默默咁upload左呢張相上「Knight」既Facebook page。 不出十分鐘，我就收到Anna電話，當時我係自己房做緊功課。 我：「喂Anna？」 Anna：「阿明你張相幾時影架！！！ 」 嘩好大聲，隻耳仔有少少痛。 我：「冷靜少少先Anna哥，唔洗咁激動既。」 Anna：「點會唔激動啊！果個係李氏主席呀！點解你會同到佢影相架！快D話我知！」 係呢個時候，我聽到敲門聲。 「阿明你係咪係入面？？？」 咦係Sarah喎。 我：「Anna你等等先。」 「入黎啦，門無鎖。」 句野都未講完，道門已經開左，仲走左三個人入黎。 Sarah，Yui仲有Ellie，佢地三個個樣睇落好似岩岩睇完鬼片嚇親。 Anna：「阿明？」 係喎，仲同Anna傾緊電話。 我拎開少少部電話，問Sarah佢地搵我咩事，佢地就隊左部電話埋黎，上面係我同李生張相。 哦，原來又係因為呢件事。 我：「喂Anna？我開speaker，有人問我一樣既問題。」 Anna：「吓？」 Anna吓既一聲，係房入面既人都聽到，因為我已經開左免提。 Sarah：「Hello Anna~」 Ellie：「內務副主席你好~」 Anna：「咦點解有Ellie把聲？你地出左去食飯？」 仆街！唔記得左Anna佢唔知Ellie而家借住係我屋企添！ 我：「喂我電話玩到無乜電吖，唔好傾咁耐，我長話短說啦！」 先下手為強！ Yui：「阿明你電話仲有..」 我即刻同Yui打左個手勢，示意佢唔好出聲。 如果穿左煲的話我覺得Anna一定會打死我。 我：「好，咁我講架啦，李生話覺得我今日講既野好岩，想支持下我地，但事到如今只可以影張相俾我地用黎宣傳。」 「哦~~原來係咁~~」 呢個係大家既共同反應。 我：「無事啦嘛？電話無電啦，有乜聽日再講啦！」 我無等Anna覆就收左線，哇個心好似就快跳出黎咁。Yui：「阿明吖，點解明明你電話有成80%電，但你同Anna小姐話電話無電既？ 」 Sarah：「係囉係囉點解要呃Anna啫。」 三條友仔碌大眼仔望住我，好似等緊我答咁。 無辦法啦，唯有坦白從寬。 我：「咁Anna佢唔知Ellie你係我地呢度暫住架嘛，我唔知佢知道左之後會有咩反應。」 「哦~~你怕Anna呷醋~」 三條友同一時間講，搞到我紅都面哂。 我：「痴線！唔同你地講啦我要做功課！」 正當我起身準備走去書檯果陣，有人係我後擒住左我，搞到我成個人失重心仆左係度。 我：「喂！邊個黎架快d起身！痛架！」 係就係痛，不過係巨龍哥痛！我背脊食哂波餅，軟林林咁搞到我硬哂。 Sarah：「唔講清楚唔淮走！Yui，Ellie過黎幫手！」 Yui：「知道！」 Ellie：「吓你地d野我唔想插手喎..」 Sarah：「咩吖你唔係話你都..」 我聽唔哂Sarah句野，因為Ellie衝左過黎掩住佢個口。 呢場摔角持續左成十分鐘，最後以我投降結束。 因為我真係好辛苦，再責落去我怕會爆。 我：「講啦講啦！你三個起返身先！」 我拍哂地下咁講，佢三個先起身，但我唔敢起身住，怕被佢地見到巨龍哥。 再訓左係地下一陣我先起返身坐返上梳化。 Sarah：「講啦咁。」 我：「係，我知道Anna係鐘意我吖，所以我怕比佢知。」 「wow~~」 我：「不過而家未係時候吖，有咩等完左學生會先講啦。」 Yui：「即係話，你會話俾Anna小姐知你已經有我地？」 我：「咁呢d一定要講既，唔係的話對你地同Anna都唔公道。」 Sarah：「算你喇，唔會為左識另一個而唔記得我地，早抖啦。」 Sarah講完就行埋黎錫左我左邊臉一啖。 Yui：「我又要，早抖啦阿明。」 Yui又走左埋黎鍚左我右邊臉一啖。 奇怪既係，錫完之後我居然會同Ellie四目交投，場面都幾尷尬。 我：「eh…你都想要錫？」 咁風流既野我都講得出，睇黎我真係會走上人渣誠既路。 Ellie：「咁啊..當goodnight kiss囉。」 唔？佢講咩話？ 佢話goodnight kiss啊可？我有無聽錯？ 咦？Ellie你做乜行埋黎？ Ellie：「兩邊臉都被人錫左啊…」 「咁我錫嘴啦。」 佢講完就捉住我個頭，一下錫左落我個嘴。 Ellie：「呢個係我既初吻黎架，早抖啦阿明。 」 佢講完就同Sarah仲有Yui三個走左出去。 唔知點解，我個頭好熱，咩都諗唔到。 初吻..大佬你咁叫我點訓得著呀？ 三個嘴唇既感覺，一直無消失，一直留係我嘴同臉上面。 明明開左冷氣，但唔知點解個人仲係好熱。 最後，我坐係露台坐到天光。 我係全屋人最早落去飯廳既人，甚至早過Yui。 大家見到我咁早就係度都好驚訝。 個個見到我第一句說話都係：「你尋晚成晚無訓啊？」 除左Ellie，佢只係同我講左句早晨，望都無望過我。 食早餐個陣，Ellie佢坐係我對邊，我既視線一直都無離開過佢個嘴。 個種感覺…好想再試多次… 我不自覺咁不停吞口水。 Sarah：「阿明你唔舒服？唔食野既？」 係吖我個心好唔舒服吖！ 就係咁，我用左一整日既時間先可以平伏好心情，無再諗咀咀既事。 為左避免自己再諗起，我食完飯就話好攰要訓覺，一覺訓到天光。 終於黎到呢一日，投票日。 「投票日」呢三個字做左一張大banner掛左係學校門口。 結果會係點，我真係估唔到。 「喂，早晨啊阿明。」 咦，係阿威喎。 我：「早晨呀大佬。」 阿威：「你先係大佬，準備好做學生會主席未呀你？」 我：「結果係點都係未知之數，而家都係平常心先啦。」 阿威：「喂你有李氏主席撐喎！好難輸啦！」 我：「望係咁望啦，行喇我地。」 阿威：「係既大佬。」 我：「唔好再玩我啦威哥。」 之後既第一個小息，我九秒九衝左去票站投票，唔少人見到我都走埋黎r水吹。 大家都好好笑答，話投左我地Knight。 不過，可能係因為我長期處於最低層，我好似分到邊d人係真心。 又可能我諗多左啦。 今日既堂我都無辦法專心到，就連食lunch我都check住個投票率。 我諗若然其他人選都應該會係咁既，呢d應該好正常。 Anna：「食飯啦阿明，我地可以做既都已經做哂，唔洗諗咁多。」 我：「係既Anna姐。」 Anna好似好淡定咁，同一齊食飯既其他人好唔同。 在場既人個個都一臉惆悵，渣住隻瓷匙係度了碟飯。 緊張感，始終揮之不去。 放學之後，我地Knight成班人都去哂票站，Light既人都係度。 每個人既表情都好緊張，鄒哂眉頭咁。 唯獨兩個人表情與眾不同，Anna同Ellen。 一個黑口黑面，一個笑容滿面，好大既反差。 睇住票箱一個個咁開，票一張張咁打開，我既心跳亦不自覺咁加速。 最後一張票，話咁快就數完，現屆學生會既秘書拎起左支咪。 「岩岩最後一張票已經點算好，我現在宣布結局。」 「投票人數803人，有效票750票，無效53票。」 「一號候選內閣得票三百…」 唔過375就係我地贏！！求下你！！ 「三百四十八票。」 ！！！ 「二號候選內閣得票402票，故此我在此宣布新一屆學生會為二號Knight。」 我地贏左！！！  

我地贏幾多票？？五十幾票？？ 真係贏左？？ 「呀！！！！贏左啦我地！！！ 」 係我後面既阿惠突然大叫仲係咁搖我，將我拉返去現實。 我：「暈啦暈啦唔好再搖啦！ 」 我擰轉面望下我身後既七個人，每一個人都笑到見唔到眼，有兩個都係度彈下彈下。 唯獨一個人，同大家既反應有著極大既反差，好似頭先咁。 相信大家都知道我係度講緊邊個，無錯就係Anna。 不過今次佢唔再係黑口黑面，只係dup低頭喊，好似一個唔見左媽媽既細路女咁。 我一直望住佢，視線離唔開佢。 Sarah：「去氹下人啦阿明~ 」 Sarah唔知幾時走左去我後面，輕輕力咁撞左我一下。 呢個世界居然會有女仔叫自己男朋友去氹其他女仔都有既。 不過…都係去氹下佢啦。 我走埋去Anna前面，但佢好似睇唔到我咁繼續係度喊。 我：「有咩好喊呀Anna姐，而家應該係值得開心架喎。」 Anna：「阿明…我地贏左啦..」 我：「係吖贏左啦，呢一個月辛苦你啦，所以笑下啦。」 佢而家呢個樣令我諗返起之前佢病左個陣，又係一副弱不襟風既樣。 Anna：「終於..贏左…」 唉，睇唔過眼啦。 我一下就緊緊抱住佢，抱到佢實一實。 我：「唔好再喊啦，好多人望住架。」 Anna：「嗯…」 佢聽到我咁講先開始慢慢收聲。 我：「咁先係架嘛，喊唔適合你架Anna姐。 」 Anna：「知道啦，唔喊啦主席大人。 」 應唔應該而家同佢講好呢…算啦都係唔好住，呢度太多人。 秘書：「接任儀式將會於明天早會時進行，如果無乜特別事，今日既點票到此結束。」 「再一次恭喜Knight既咁多位。」 個學生會祕書講完就同點票既人一齊走左，票站又響起左一陣掌聲，D人就開始走。 最後，票站只係得返九個人。 我地Knight既八個人，仲有Ellen。 Ellen佢坐左係地下，面無表情，目光空洞，好似死左咁。 呢個時候，Ellie行左埋去Ellen度。我地七個人無人敢出聲，個個都只係睇。 雖然同佢兩個係有少少距離，但係呢度我地都可以好清楚咁聽到佢地既對話。 Ellie：「家姐，所有野都完左啦。」 Ellen：「唔應該會係咁架…點解會輸…明明我做左咁多野…」 Ellie：「家姐。」 Ellie：「我已經拉攏左咁多人，點解仲會輸..」 「點解！點解李Uncle會撐你地！因為咁我先會輸！」 佢咁講，我個心唔知點解痛左一下。 我突然覺得投票比我地既人會唔會好似真係好似Ellen講既咁，係因為李氏主席撐先投我地。 一諗到咁，個心就真係好唔舒服。 「啪！」 一下好響既掌摑聲突然傳出。 Ellie：「你醒下啦好唔好！！ 」 唔只係Ellen，全部人都呆左咁望住Ellie。 我識左Ellie咁耐，印象中未見過佢發咁大脾氣，咁大聲講野都係第一次見。 Ellen掩住被打既半邊面，呆左咁望住Ellie。 Ellie：「你唔好諗到所有人都係好似你咁用關係去攞到自己想要既野！」 「李Uncle之所以支持阿明，係因為贊同佢既理念，唔係好似你咁靠Daddy係生意上既關係！」 「點解輸左你都唔明？你以前明明唔係咁！你以前明明會為左想要既野而去努力爭取而唔係靠關係！」 「醒下啦家姐，我想你變返以前咁呀！我鐘意既家姐唔係好似而家咁衰架！  」 聽Ellie把聲，佢好似講到喊。 唔知Ellen係咪接受唔到定點，Ellie講完之後就頭也不回咁跑左出去。 最後，只剩低我地八個人。 我：「好喇，雖然係好值得慶祝，但都唔急於一時啦，聽日接任完一次過慶祝啦，今日返去先啦大家。」 大家對於我既提議無異議，各自歸去，我就同Sarah仲有Ellie一齊返左去。 一入到門口，大家姐就衝左上黎撲向我。大家姐：「點吖點吖結果係點吖阿明。」 佢好似係問緊我野，但佢係咁塞我入佢個對巨乳入面，莫講話答佢，我幾乎連抖啖氣都做唔到。 Sarah：「大家姐！你咁整到阿明好辛苦架！ 」 你岩呀Sarah，我係好辛苦，我好想抖氣，上下都想抖氣。 不過，我不討厭唷。 大家姐聽到咁之後終於肯放開我，呼，新鮮空氣。 大家姐：「點啫結果係點呀？」 我：「好唔小心咁贏左囉我。」 我用一個好囂張既語氣咁講。 大家姐：「叻仔！！ 」 佢又抱住我，我又食多次波餅，叔叔快不行了。 之後我地好開心咁食左餐飯，但有兩個人無出現。 Ellie同二家姐佢兩個無食到飯，選擇留係自己房。 我好想去關心一下佢地睇下佢地咩事，特別係Ellie，但奈何我今日真係太攰。 我食完飯就坐左係大廳既梳化，郁都唔想郁。 Sarah，Yui坐左我左右兩邊，好似左右護法咁陪我睇電視。 睇左唔知幾耐，我對眼好攰，好似吊左舊鉛咁。 唔止對眼，我兩個膊頭好似被人放左兩個鉛球係上面咁。 Sarah同Yui唔知係幾時開始就挨住我訓著左。 我唔敢亂郁，怕會整醒佢兩個。 慘啦聽朝會唔會連食早餐都無力架。 我望住佢兩個訓既樣，兩個都訓得好甜好靚。 如果有人嘈醒佢地既話我可能會殺左佢。 「叮噹~」 屌！邊個！我岩岩先講完！ 我好輕手咁安置好Sarah同Yui，確保無整親佢兩個，然後九秒九衝去開門。 我唔想條友㩒第二次鐘，費事真係嘈醒佢兩個。 不過我開門既第一個反應係：乜出面落雨咩？ 落雨既聲，我居然完全聽唔到，睇黎我太沉醉係愛情了。 講返先，㩒鐘既人居然係Ellie，佢幾時出左去架？ 我：「幾時出左去架你？快d入黎沖涼換衫啦你成身濕哂。」 「帶我去搵我個妹。」 呢一刻，我先意識到，原來眼前呢個係Ellen而唔係Ellie。 Holy shit認錯人真係好尷尬。 我：「Sorry一時認錯人，入黎先講。 」 佢好似接受左我既道歉，一支箭咁入左去我屋企。 不過佢成身濕哂，個身不停滴水落地，搞到佢一入去我就要截停佢。 我唔想佢搞到周地濕哂，所以我九秒九衝去拎毛巾比佢。 我：「嗱，抹乾d個身帶你先去搵Ellie啦。」 Ellen：「唔該，佢兩個係…」 佢一邊抹自己個頭一邊指住訓係梳化上成隻死豬咁既Sarah同Yui。 我：「你唔洗理啦，我帶你上去先。」 Ellen：「哦..」 沿途行去Ellie間房Ellen都無講過一句野，仲要頭dup dup，同平時係學校既佢完全相反。 可能佢仲未接受到自己輸左呢件事啦。 好快，我同佢就去到Ellie間房前面。 我：「嗱呢度就係Ellie間房啦，你自己搞掂啦。」 Ellen：「唔該你。」 今日應該係我聽得最多唔該既一日。 我無理到佢地兩姐妹，因為我而家仲有兩個女人要處理左先。 雖然好唔情願，但始終都要叫醒佢地返入房訓。 我：「起身啦你兩個爛訓豬，返入房訓啦。 」 我一邊講一邊輕輕力咁拍佢兩個塊臉，但一D反應都無。 唉，唯有咁做啦… 我用公主抱抱起左Yui先，抱佢返佢房，再返去抱Sarah去佢房。 唔好問我點解係Yui先，我得一對手，我無特別偏心邊個架。 明明已經好攰，仲要搬多兩隻肥豬，簡直係百上加斤。 返到去自己房個陣，我訓落張床都無一分鐘已經訓著左。

「起身啦阿明。」 邊個啊…俾我訓多陣啦… 「快d起身啦。」 五分鐘啦俾我訓多五分鐘… 「起身啦~~」 唉屌！唔好左右還迴立體聲咁叫啦！我起身啦咁得未！ 我頂唔順音波轟炸，最後都係乖乖起身。 屌，唔夠訓好想發脾氣。 一張開眼，我望到Ellie坐左係我床既左邊。 我：「早晨啊Ellie。 」 佢無應我，只係一味係度笑。 唔通我岩岩起身塊臉好腫？？ 我嚇到係咁摸自己塊臉。 「我先係Ellie呀阿明…」 咦？後面有聲既？？ 我望去後面，見到Ellie一臉無奈咁坐左係我床既右邊。 我：「你先係Ellie？？咁佢咪係Ellen？ 」 Ellen：「係吖，早晨吖阿明。」 我：「喂咁你做乜會係我房架！！」 Ellen：「嘻嘻，Ellie入得點解我唔入得黎，我得唔到既野一樣就夠喇。 」 大佬你咁講我真係好驚喎！！你唔會對我做左d乜架？？我嚇到係咁摸自己個身，睇下d衫褲有無少到。 大佬我唔想自己寶貴既第一次係自己唔知既情況下無左啊！！ Ellen：「放心啦，我咩都無做喎~~」 聽到「咩都無做」四個字我即刻望實佢。 我：「係咪真架？ 」 Ellen：「趁你唔清醒搞你都無意思既~~唔信你咪問下Ellie。」 我將視缐由Ellen轉過去Ellie度，屌兩邊都係一樣樣真係會以為自己飲醉左。 我：「係咪真架Ellie？ 」 Ellie：「係啊..我同家姐係今朝先入黎，一入黎就叫醒你，咩都無做過架我地..」 好，我信Ellie。 正當我岩岩定到驚個陣，我聽到有人開門。 Sarah同Yui走左入黎。 Sarah：「早晨吖阿明!咦… 」 Yui：「點解有兩個Ellie小姐既… 」 Ellen：「早晨吖各位!我係Ellen吖！同埋…」 「我係阿明女朋友。」 咦？？ 當我load到「女朋友」呢三個字果陣，我個嘴已經俾d野封住左。 仆街Ellen你玩到咁大？？  Ellen佢係Sarah，Yui，Ellie三個人面前錫左落黎我個嘴度。 我覺得自己會有危險，生命上既危險。當我意識到呢一點果陣，我已經即刻推開佢，但好似始終慢左一步。 Sarah同Yui O哂嘴咁企係度，Ellie更加係雙手掩住自己個嘴。 我：「喂你做乜呀！ 」 Ellen：「唔？男女朋友Kiss好平常啫。 」 我：「我幾時做左你男朋友！ 」 Ellen：「就係頭先囉~ 」 呢個人真係… 我：「嗱，我好老實同你講..」 Sarah：「乜Ellen你都鐘意阿明架！真係估唔到喎！ 」 Ellen：「嗯！佢係唯一一個夠膽鬧我同埋夠膽同我作對既人，不經不覺就.. 」 喂你唔好係呢個時候先扮怕羞喎，係度扭扭擰擰。 鬧你就鐘意左我？你M屬性黎架？ Ellen：「唔止我架，Ellie尋晚同我講左話佢都好似鐘意左阿明。」 Ellie：「家姐！！ 」 吓連Ellie都係？ Sarah：「Ellie我一早就知啦~ 由果晚肯俾個初吻阿明我就知啦！」 Sarah你做乜好似一d都唔care咁，仲好似好接受到咁既… 而家講緊你男朋友可能會俾人分，甚至被人搶走喎.. Yui：「阿明.. 」 Yui唔知幾時走左埋黎捉住我隻手。 呢d先係正常反應黎架嘛。 Ellen：「哈哈咁以後阿明就係我架啦。 」 Sarah：「阿明係我地大家一齊擁有架，無人可以一個人霸住。 」 唔好意思呀，可唔可以唔好將我形容到好似d一齊養既狗仔咁呀？我個心好唔舒服。 Ellen：「好吖無問題吖，一個人霸哂反而無乜意思，反正Ellie佢要我學返分享。 」 小姐你係咪撞親個頭？ 對呢種女仔我果然係完全唔識應付啊.. 我：「Ellie，你家姐以前係咁架？」 Ellie：「係吖，就好似而家咁。」 我注意到Ellie對眼有少少紅，可能係因為覺得以前既家姐終於返左黎啦。 咁就好了。 我同時拍拍Yui同Ellie隻手，然後落左床。 我：「好啦唔好講咁多啦，我肚餓啦落去食早餐啦。 」 而家諗起Uncle講既果句野，真係一d都無錯。 要同時處理幾段關係，真係好有難度。 至少我已經感覺到Yui開始有d驚，要做返少少野先得。飯檯又多左個人，又更加嘈。 其實我仲未接受到Ellen做左我「女朋友」，話哂尋日為止我地都仲係競爭對手。 再加上我同佢本身都唔算傾得埋，直頭可以話唔算熟。 不過，唉，算啦我真係唔識應付呢種女仔。 Ellie就唔同啦，好好多。 所以當Ellen話Ellie都鐘意我果陣，我係幾開心。 食完早餐，我地準備返學，Yui照舊送我地出門口。 所有野都好似同平時一樣，但今日我做多左一樣野。 臨出門口個陣，我走左過去摸下Yui個頭。 我：「好啦我出去喇，今晚見啦我地。」 Yui：「嗯！今晚見！」 佢露出一個好燦爛既笑容歡送我。 始終Yui同我相處既時間比Sarah佢地少，佢有少少擔心之類都係幾正常既事。 所以對佢做多少少野，都係應該既。 我地一行四個人返到學校，又係引黎其他人既注目，我都慣左。 不過今次唔止注目咁簡單，好多人走左埋黎恭喜我。 我好似分到邊d係真心恭喜邊d係想巴結我。 因為有部分人以前係不斷踩我，話我垃圾窮撚之類，將我踩到一文不值。 而家佢地就笑到成隻狗咁，真係見到都想嘔。 Ellen：「係咁架啦，佢地仲未搣甩到阿偉個陣既事。」 我：「係，我都明白，只係始終都唔鐘意咁。」 Ellie：「俾d時間佢地啦阿明，佢地應該可以改既。」 Anna：「阿明。」 噢係Anna。 我：「早晨吖Anna姐。」 Anna：「早晨，有野想同你地講，關於一陣交接既事。」 Ellen：「咁我洗唔洗行開先啊哈哈。」 Anna：「唔洗，Ellen其實我仲想邀請你加入我地Knight添。」 吓？Anna你諗乜架？？我：「喂Anna姐..」 Anna：「我諗過架啦，只係靠我地Knight八個人係唔夠架。」 「就算阿明有李氏主席支持，都係會有人唔服佢。」 「若然你都加入我地，我相信之前投你既人都會肯支持阿明。」 Ellen：「所以你係希望其他人支持阿明，而唔係支持你地Knight囉？ 」 Ellen一句說話令全場人都凍結左，無人敢出聲。 Ellen：「哈哈我講下笑啫，無問題吖如果係為左阿明的話。 」 無人笑，仲係deadair，我仲見到Anna塊臉黑黑地。 Anna：「咁一陣等我講啦，阿明你咩都唔洗做。」 我：「知道Anna姐。」 Ellen：「點得呢，阿明先係主席黎架嘛，應該由阿明自己宣布。」 救命啊你出少句聲啦好無。 Anna：「阿明你想自己宣布？ 」 我：「eh…其實我無乜所謂。 」 Anna：「唔好話無所謂，呢D野唔可以無所謂。 」 Anna一定係嬲了，開始有種壓迫感，因為我係新人類，所以我感覺到。 我：「咁都係你講啦，話哂你係內務副主席。」 Anna：「阿明都咁講，Ellen你無異議啦？我去準備啦咁。」 Anna講完就轉身走左去。 佢果然係嬲緊呀…最衰都係Ellen啦。 之後早會就好似之前講既咁，係交接儀式，上屆學生會既人逐個逐個咁將學生會既徽章交俾我地。 由於我地Knight比較少人，所以D徽章仲有幾個剩。 MC：「咁而家有請現屆Knight既主席同我地講幾句。」 吓又要我講？ Anna：「你求其多謝兩句之後就話有野要內務副主席宣布就得啦。」 我：「知道Anna姐。」 求其… 我：「好多謝各位同學對我地Knight既支持令我地可以成功當選，係往後既日子Knight一定會盡心盡力服務各位同學，多謝。」 「跟住有件事我想交由我地Knight既內務副主席江同學宣布。」 我講完就九秒九衝返落台，嘩緊張到死。 之後Anna就好優雅咁行上台，同頭先既我差天共地。 Anna：「校長，各位老師，各位同學大家好，我係Knight既內務副主席Anna。」 「我地Knight好榮幸可以係接下來既時間服務各位同學，在此我先要去各位支持我地既同學講聲多謝。」 「同時我亦要向無投我地既同學講聲多謝，因為你地令我地意識到Knight仲有可進步既空間。」 「為左可以盡量做到完美，我地Knight好榮幸請到Light既Ellen同學加入我地成為外務副主席。」 「有請Ellen同學上台。」 唔知點解聽到Ellen呢個名，早會既人羣就好自然咁拍手。 Ellen好似頭先Anna咁好優雅咁上台，仲向台下揮手，好似係佢演唱會咁。 Ellen：「校長，各位老師，各位同學大家好，我係Ellen，好開心Knight既各位俾左個機會我，等我都可以為各位做事。」 Ellen：「雖然尋日我地仲係競爭對手，但由今日起我地就會同心協力咁去服務同學，希望大家繼續支持我地Knight。」 佢一講完「希望大家繼續支持我地」呢句，全場拍爛手掌。 佢兩個果然係演說既人才。 之後早會好快就結束，原學生會既人帶左我地九個人去學生會房。 一入到去，我既腦只有一個反應。 屌你咁撚大既…

「同你估既一樣啦，佢贏左，已經上埋任。」 我：「嗯，睇完個辯論同埋Facebook張相都知八成係佢贏啦。」 「你..點睇佢？」 我：「點睇佢？佢而家直頭係一個人生贏家啦。」 「哶意思？」 我：「你諗下喇，原本佢一無所有既，係學校又係最底層果堆人。」 我：「阿媽一個返頭嫁，令自己做左有錢人，而家仲做埋學生會會長，仲唔係人生贏家？」 「聽你既語氣，你好似唔多鐘意佢？」 我：「又唔係話唔鐘意佢既，只係你唔覺得所有野黎得太快咩？」 「你咁講又好似係，所有野都只係短短幾個月內既事。」 我：「無錯，短短幾個月就有翻天覆地既變化，其實對一個人既心理有好大既影響。」 我：「就好似D暴發戶咁，有錢之後就財大氣粗。」 「你即係想話阿明佢..」 我：「咁又未必既，我只係列舉出其中一種可能性啫，可能佢唔會咁呢。」 「係..我都唔想佢好似阿偉咁，我幾睇好佢。」 我：「睇得出，我朋友話陳家兩位小姐都好似幾鐘意佢，咁後生就咁多女仔鐘意，有前途。」 「你指既有前途，係指佢有前途食軟飯？ 」 我：「嘛，唔係既，我只係想講佢有吸引到人既力量啫，又唔係食軟飯既。」 魯路修：「夠鐘開會喇晨哥。 」 講起可以吸引到人既人，我呢邊都有一個呢.. 我：「我有野做呀李Uncle，一句講哂啦，阿明佢既情況仲未可以下定論，觀察多排先喇。」 「我都咁認為，不過阿晨你真係無打算黎幫我手？」 我：「唔喇，多謝你既好意。」 講完多謝我就收左線，跟左魯路修走。 阿明開左後宮啊…係好事定壞事呢… 不過後宮啊…可以的話我都想開，全部男人既夢想黎。 一個由一無所有既變到應有盡有既人既未來會係點，我都開始有少少興趣。 會繼續係個好人，定係變壞？即管放長雙眼睇下先，雖然唔係好關我事。

哇真係好大.. 我無諗過學生會室會係咁大，呢度大概有三間班房咁大？ 「咁就交俾你地啦，鎖匙同數簿係呢度，加油啦。」 原學生會既人講完就拍拍屁股走左去。 「哇你話係咪誇張？大到咁，仲有會議檯！嘩正呀大班椅！呢張野我老豆都唔肯買比我吖！」 阿惠好似個大細路咁係間周圍行周圍玩，無佢收。 不過佢講得岩，呢間學生會室真係好誇張，與其話係學生會室，呢度更加似大公司既會議室。 我之前去過藍洛晨佢地既學校，亦去過佢地既學生會買野，人地既學生會同我地既好唔同。 人地既學生會堆滿左支裝水，原子筆之類賣比同學既貨，但我地既一樣都無。 人地既學生會雖然細，但入面放既全部都係服務同學既野。 我地？間房係大吖，但一樣可以服務同學既野我都見唔到。 波檯，籃球機，電視，呢d唔應該出現係度既野居然有咁多係度，床都有一張係度吖。 「唉。」 呢下嘆氣並唔係我發出，而係Anna。 Anna：「雖然我都大概估到，但都無諗過會誇張成咁。 」 阿惠：「喂阿威，玩籃球機囉！Alex玩唔玩？ 」 阿威：「好吖怕你麼！ 」 Anna：「你！兩！個！ 」 Anna好嬲咁打左阿惠同阿威個肚一下，兩條友即刻跪左係度，應該出手好重。 Anna：「唔好哂時間啦！我地開會！ 」開會？而家有乜好開？ 不過見到Anna頭先出手既力度，都係唔係講咁多野好d。 好快，九個人就坐低哂。 Anna：「好啦我地而家就已經上左任啦，都應該儘快搞d活動比同學，大家同唔同意？」 Ellen：「我同意吖，應該做返d野比人有個耳目一新既感覺。」 我：「咁搞乜活動好？Runningman之類？」 Ellie：「Runningman的話要用哂成間學校先夠好玩，我諗我地應該搞d比較輕鬆既活動贏個口碑先..」 Ellen：「岩呀不如搞下勁食比賽？」 Ellen D諗法真係… 我：「勁食比賽好似唔係好岩中學生，不如用部籃球機搞下比賽？又慳錢又易搞。」 仆街我係班有錢人面前話慳錢… Anna：「幾好吖就咁話啦，Alex同Ash你地準備下宣傳既野。」 Alex：「知道，交俾我地啦。」 我：「咁今日傾住咁多先？諗好一陣lunch食咩未？」 Anna，Ellen：「咪住先，我有野想講。」 兩個人同步咁講左出黎，大家都呆左一呆。 Anna：「Ellen你講先。」 Ellen：「唔該你Anna，其實我係想講關於訓導既事。」 我留意到坐我對面既Anna係聽到「訓導」兩個字之後鄒左一下眉。 Ellen：「唔知大家知唔知，以前訓導係跟住阿偉既意思去做野，校規其實可以話可有可無。」 「我建議我地可以繼續控制訓導組，畢竟而家學校既情況都未算穩定，阿明有李Uncle支持班訓導應該肯。」 Anna：「唔可以，我地唔可以做返阿偉做既事。」 Ellen：「Anna你聽我講先，雖然做法一樣，但我係想慢慢扶返班訓導跟校規做野咋。」 「而且我地提倡變革，變革前需要先站穩好我地既陣腳，訓導既幫手係有需要架。」 Anna：「正正係因為我地提倡變革，我地更加唔應該用返以前既做法，如果唔係大家會對我地反感。」 佢兩個爭議不斷，我直頭開始覺得房入面既溫度開始上升。 正當我想起身去校下個冷氣果陣，Sarah突然開聲。 Sarah：「不如問下主席意見..？」 拋個波比我？ Ellie：「係囉得你兩個討論無乜意思，不如聽下阿明意見？」 Ellie都係咁..睇黎我要圓滑d去處理.. 我：「咳咳..其實你兩個都有道理既..」 我一講完就見到佢兩個啤到我行一行，好似逼我揀一邊咁。 我：「不過！好老實講學生去干預老師本身已經唔合理，所以都係算啦。」 「若然之後有同學向我地投訴訓導既問題，我地再開個校政論壇咪得囉好無？」 我：「傾住咁多先，係時候食lunch啦。」 我拍拍手仲企左起身，Alex佢地都好配合我即刻起左身，唯獨Anna同Ellen兩個仲坐係度互啤。 不過過左一分鐘左右佢兩個都起左身，雖然都仲係面阻阻。 第一日已經搞成咁，睇黎唔係一個好開始添..

時光飛逝，我地Knight已經上任左半個月。 就係尋日，我之前提謙既籃球機活動已經圓滿結束左，大家都玩得好開心。 不過話時話，除左陸運會同舞會呢d由學校舉辦既活動，我好似又真係未見過有活動搞過。 最開心既係，呢個活動拉近左少少大家之間既距離。 D階級好似開始慢慢消失咁，大家都只有一個身份，就係學生。 雖然係有成效，不過都只係少少。 有部分人仍然會用錢同關係去撻人，有D同學仲係唔識反抗。 好彩既係訓導們都開始識做野，一視同仁咁依法辦事。 聽Sarah佢地講話Ellen同Anna去左同班訓導開始好多次會先有咁既成效。 所有野都向緊好既方向進發，除左我同Anna既關係。 佢醉心係學生會既野，同我地傾閒偈既時間都少左好多，開口埋口都係學生會既野。 我有問過阿威同阿惠點解Anna咁投入，不過佢地次次都hea鳩我。 唔通係因為之前Anna講咩唔想被人睇唔起？ Sarah：「阿明~諗好五日假去邊玩未呀？」 我：「噢，Sorry一時分左神啊哈哈。」 Yui：「係咪又係學生會既事？」 我：「算係啦，我諗唔通Anna做乜咁落力搞學生會，好似好趕時間咁。」 Sarah：「其實你咪又係咁~起初你話肯玩係因為Anna叫，但而家你都自己上哂身咁啦。」 我：「係咩？」 Sarah咁講我先發現自己好似真係變左咁。 之前係因為Anna我先參加學生會，但去到點票個陣我又想贏。 唔通我都開始上身，想做好學生會？ Anna既事原本想選完就講，點知又彈左Ellen Ellie出黎，而家Anna又掛住學生會。 唉，一波三折係咪就係呢d。 係喎頭先Sarah講五日假其實係學校假期，我打算plan下同Yui佢地去玩。 始終唔可以只係掛住追其他女仔而忘記一直係自己身邊既人既。 唉，諗起Anna就頭痛。我：「不如抽一日同你地出去旺角行下，掃下街？」 Yui：「掃街？要泳琦我去打掃？咁泳琦我去準備下先。」 Yui一聽到「掃」呢個字就企左起身，好似開左佢平時女僕個mode咁。 我：「等等~唔係打掃吖係同你地去食野吖。 我見你上次同藍洛晨佢地食得好開心，咪想同你去多次囉。 」 Yui：「好吖！ 」 Yui變化得好快，而家已經笑到四萬咁口。 Sarah：「旺角啊… 」 見到Sarah一臉困惑，我先醒起上次佢去旺角有個好差既回憶。 我：「無事喇今次，無野要擔心。 」 我一邊搣佢塊臉邊同佢講。 我：「係喎，今次唔好同Ellen Ellie佢地講，只係我地三個去。 」 雖然咁係有少少對唔住Ellie，但我始終想對Yui好少少，盡量比佢可以同我一齊多d時間。就係咁，所有野都係祕密中進行，只有我同Sarah仲有Yui知道。 我要比佢地體驗下一般人既日常生活。 之前Sarah甚至連地鐵買飛都唔識，Yui去大牌檔會唔習慣，呢d都係令人好surprise既反應。 我諗今次同佢地出去一定可以令佢地有一個好新鮮既體驗，見識下呢個社會係點。 話時話，諗起上次同Sarah搭地鐵我先記起我好似已經有一段時間無踩車。 不如而家踩返陣都好。 我好快就全副裝備咁行到落廳，準備去門搵我部愛駒。 「咁夜仲出去？」 二家姐把聲？ 我望去泳池，見到二家姐坐左係池邊踼水，哇配埋個夜色幾撚索。 我：「係呀，見好似好耐無踩車，聽日又放假，咪出去踩下囉。 」 二家姐：「嗯。 」 我仲以為佢會講多幾句添。 咁既然佢都唔理我，我都費事自己講野啦，以免尷尬。 我之後就帶住自己部愛駒圍住屋企附近踩，過下手癮。 途中經過Anna屋企，我停低左，望住Anna間屋。 Anna間屋熄哂燈，漆黑一片，可能已經訓左啦。 正當我踩左兩步，轉左入街角個一下，我就見到地下有光。 我擰轉頭一睇，有架車停左係Anna屋企前面。 哦，原來係出左去。 車門好快就打開左，我見到Anna落左車。 嘩Anna今日著到咁靚既？唔通陪佢父母去party？ 要唔要上前打個招呼好呢..？ 我踏前左一步，但又即刻縮返入去。 因為我見到有個男仔落左車，佢仲捉住Anna隻手。 邊個黎架佢？ 佢地係度講野，但講D乜我就咩都聽唔到，不過我睇到一件事。 條友錫左Anna隻手一下，之後上返車，Anna亦返左入屋。 唔知見到咁點之後解我個心好唔舒服，好似怪怪地咁。 唔通我..係妒忌緊？睇完呢幕之後既我突然無哂心機，慢慢咁踩住車返去。 但我每踩兩步就停一停，因為我又會諗返起頭先個幕。 唔通Anna佢已經拍緊拖？所以最近先對我咁冷淡？ 個男仔又係咩人？ 呢兩三個問題一直都係我個腦入面揮之不去，唔經唔覺我已經返到屋企門口。 唉，點算，而家個心好亂，入唔入去好。 「咦~~阿明~？ 」 今次係大家姐把聲？ 我望向聲音既方向，見到大家姐一副戰鬥格咁，仲滿身酒氣。 我：「Hi大家姐，你岩岩返黎？」 大家姐：「係吖係吖，頭先同幾個朋友去左飲野~哇阿明你咁著好有型啊~ 」 大家姐挨左埋黎，仲對我摸身摸勢，搞到我心跳得勁快。 雖然之前都已經幻想過大家姐飲醉左之後同我…但係現實中果然就係唔一樣… 開始feel到巨龍哥蠢蠢欲動，我開始用盡一切手段例如夾腳呀吞口水之類抑制佢。 而家我著左之前老母買比我既貼身單車衫啊，巨龍哥醒左既話就麻煩啦。 我：「大家姐，你醉喇。」 大家姐：「係叫我醉左lu~阿明你扶我返房啦好無？ 」 我：「咁你等等先，我放好架車先。」 我好快咁放好左架車，之後就扶住大家姐上房。 唔知係咪因為酒氣，我扶大家姐上去個陣又開始係度諗野，今次仲要諗得比頭先更多。 其實Anna拍拖都好正常啫，人又靚又聰明，對人又好(係社交場合方面，之前二家姐都話過。) 頭先個男仔又靚仔，郎才女貌幾好吖，唔通㨂我呢d一無是處只係識上高登，打機，踩車既人咩。 就算Anna原本係鐘意我，但我過左咁耐一d表示都無，人地唔再等我好正常啫。 好快我就扶左大家姐到佢房，放左佢係床上就轉身走。 大家姐：「阿明吖，你唔開心咩？」 咦？咁正常既個語氣？ 我擰轉頭一睇，見到大家姐坐左係床上邊，玩緊佢把頭髮，哇個動作好誘人。 我：「唔係啊，做乜咁講？」 大家姐：「唔洗扮啦~你頭先個樣好似俾女仔飛左咁吖。做乜吖？同佢地四個其中一個鬧交？」 唔係啊…係因為第五個人.. 我：「唔係啊，只係見到個朋友好似開始拍拖，唔知點解個心好唔舒服咁啫。」 大家姐：「哈哈咁我諗你地應該真係好friend，你而家好似覺得人地搶左你個朋友走咁。」 無錯，真係呢種感覺，好似有人係我身邊帶走左Anna咁。 大家姐：「唔好諗咁多啦，你聽日唔係仲要同Sarah佢地去街街咩？快d去沖涼訓覺啦~你而家成身汗味。」「雖然大家姐我唔討厭~ 」 佢無啦啦lam左一下脷，嚇死我。 不過大家姐講得又岩既，都係focus返聽日啦。

我聽大家姐話，暫時放低Anna既事，專心係聽日同Sarah仲有Yui佢地既約會。 沖完涼我就好快訓左，一覺訓到大天光，仲要係自然醒，特別舒服。 刷完牙洗完臉，我就落到去飯廳，出奇地飯廳無乜人。 大家姐，Sarah同Yui都唔係度，只係得二家姐係度陪羽晨食早餐。 羽晨：「哥哥早晨！ 」 我：「早晨啊羽晨，其他人呢？」 羽晨：「大家姐未訓醒~Sarah姐姐同Yui姐姐就唔知囉~」 大家姐未訓醒？可能因為尋晚飲左酒掛。 咁其餘兩個女人又搞乜呢？ 啊之所以無提Ellie同Ellen係因為佢兩個已經搬左返去，唔再係度痴飲痴食。 食完早餐就上去搵下Sarah佢地搞乜先。 正當我一坐低，二家姐就起身走人，搞到有少少尷尬。 最近二家姐好似同我無乜兩句啊..自從我追到Sarah之後。 羽晨過多陣都食完早餐，蘭姨帶左佢返學，成個飯廳得返我一個。 一個人係咁大既地方食野都真係有少少驚，好似有種壓迫感咁。 所以我拿拿聲咁食完，之後就離開左飯廳，上去搵Sarah佢地。 途中經過二家姐間房，道門開住，但入面無人。 唔？頭先明明見到二家姐上左樓架。 算啦唔好諗太多。 我繼續行啊行，好快就行到去Sarah間房。 未行埋去敲門都已經聽到入面d笑聲。 衰鬼吖，醒左都唔落去食早餐係度搞乜？ 我：「我入黎啦。」 我敲左兩下門就推開道門準備入去。 「唔好入黎！」 吓做乜事叫我唔好入黎。 我抬起頭一睇，屌！！ Sarah同Yui只係著住套under，拎住幾件衫，應該係換緊衫！！ Shit！巨龍哥即刻有反應！喂忍住呀巨龍哥，唔好亂黎呀！ 「吖！  」 Sarah一聲尖叫，令我意識到我應該要合埋對眼先。 好啦合埋眼啦，反正就算合埋眼，頭先片風光都會自動replay。 白滑既肌膚，誘人既身材，仲有一樣最重要既野！ 白色蕾絲Bra！！仲要係兩個都係！！巨龍哥就係因為咁先即刻有反應。  直至我聽到lock門聲我先敢開返一隻眼睇下而家咩情況，發現間房已經無哂人。 我望下廁所門，發現閂左，頭先果下鎖門聲應該就係佢地鎖左廁所門既聲。 咦，諗落又唔係我唔岩喎，佢地唔鎖門就黎怪我？ 算係追究責任都無用，反正我又無蝕底，仲有野睇。 啊，諗起都正。 我坐左係梳化一陣，就聽到開門聲，我第一時間望過去廁所果邊，見到佢兩個著返好衫行左出黎。 就算佢地著返衫，我個腦都仲係load緊佢地頭先個look。 真係好正，你話我煩我都要講。 不過佢地個樣好似好嬲，睇黎我會被佢地鬧。 Sarah：「搞錯吖你！人地換緊衫你都要夾硬入黎！ 」 我：「吓..咁你地換衫又唔鎖門…」 我記得頭先開門個陣係無鎖，我人格擔保。 Sarah：「咩吖..我頭先有鎖架..Yui你睇住架.. 」 Yui：「係吖，我都記得聽到嚓一聲.. 」 我：「咁可能係個鎖有事？」 Yui：「咁等我去睇下。」 Yui講完就走左埋去擰左兩下個鎖，發現原來個鎖真係廢左。 Sarah：「原來真係壞左喎哈哈。」 Yui：「我一陣就去叫人黎換。」 Yes，成功轉移佢地既注意力。 Sarah：「咁，今次就放過你喇！同我忘記左頭先睇過既野吖知唔知！ 」 我：「係係，我知道啦。」 講笑咋，邊有可能忘記吖，今晚既素材就係佢吖。 我：「話時話，你地著成咁，今晚有party咩？」 我之所以會咁講，係因為佢兩個著到好靚，好似要去佢地成日要去既party咁。 Sarah：「無吖..我地係諗住咁著同你去旺角架。」 吓？你講笑咋？著到咁落旺角？ 我：「唔好玩喇你地，著到咁落旺角人地以為拍戲吖。」 Yui：「咁..應該著咩好。」 我：「平凡d！T-shirt吖之類個d！」 救命吖佢地連出街應該著乜都唔知，睇黎有排搞。 果然，不出我所料，一等就等左我兩個鐘，我仲訓左一陣。 不過好彩到最後佢地都著返D似平常女仔咁既衫，聽講話係二家姐教佢地。 搞左幾乎半日，終於可以出門口。 我叫司機車我地去最近既地鐵站放低我地，等我地自己坐地鐵去旺角。 話哂今日既主題係俾佢地體驗下平凡，所以坐地鐵都係其中一個環節。 Sarah一見到部售票機就拉左yui埋去，好興奮咁教yui用。 係喎係我之前教佢用，而家到佢教Yui用，哈哈。 之後又搞左一輪，同人逼左一陣地鐵，我地終於到旺角站。 「哇…好多人..」 呢個係佢兩個黎到旺角站既第一反應。人來人往既旺角站，只要稍一不留神都有可能被人撞到。 面對住人山人海，Yui同Sarah都顯示比較慌張，好似一隻貓仔咁跟係我後面跟到實一實。 感覺佢地好似需要我，一諗到咁我就好開心。 好快我地就離開左地鐵站，去左旺角新之城果邊既出口。 Yui：「阿明，我地而家要去邊..？」 Yui一臉困惑咁望住我。 我：「你地而家應該好肚餓？我記得你地今朝咩都無食過。」 Sarah：「係吖..你話帶我地去掃街，所以我地咪留左肚囉…」 陰公囉，個嘴扁哂，一定好肚餓囉。 我：「咁好啦，而家就帶你地去食野，我地去食米線。」 Sarah：「係咪咩譚仔..？之前有聽Ash佢地講過。」 咦？幾叻喎居然識譚仔。 我：「唔係譚仔~呢間我個人認為好食過譚仔~叫南記！行啦我地。」 之後我就帶左佢兩個上位於樓上既南記，叫左一碗腩肉春卷米線三個人分黎食。 之所以唔係一人一碗，係因為一陣仲要同佢兩個去掃街，唔可以咁快食到飽。 佢兩個只係食一碗米線都食得非常開心，一啖接一啖咁，同平時係屋企好優雅咁食野好唔同。 到最後，我貢獻埋自己個一碗仔比佢地share食。 反正，佢地開心就夠，又唔係無機會，下次咪再黎食囉。 Sarah：「好好食吖！Yui你話係咪？ 」 Yui：「嗯！」 我：「好食就好啦，唔係得貴野先好食架，準備好去下一站未？」 Sarah，Yui：「準備好！~ 」 咁去邊度好呢..落到樓之後我四周圍望，睇下應該去邊度好。 如果要去掃街.. 都係去兆萬個邊架啦。 我：「食完野就運動下啦~下一站有少少遠，我地行過去。」 Sarah，Yui：「知道~ 」 佢兩個即刻走去我左右兩邊夾住我兩隻手，肯定知我頭先無食野，所以而家請我食波餅補返。 就係咁，我係好似一個皇帝咁同兩位美女行過去兆萬。 沿途我發覺有唔少人望住我地，尤其係D阿叔，同MK仔。 正常既，出街拖個靚女都多人望啦，而家仲要打孖黎喎。 沐浴於眾人既目光下，我地慢慢行到去兆萬個邊。 佢地對所有野都好似好新奇咁，不時停步睇野，仲去左幫趁人地係街邊果D影相。 Sarah見到係百老匯對出頂野個阿伯仲嘩左出聲，大聲到其他人都望住我地，好好笑。 至於Yui呢，佢見到係兆萬門口有女仔著哂女僕裝派傳單覺得好神奇，話點解女僕會出左黎派傳單。 係喎，佢唔知有女僕cafe。 我就同佢解釋話人地係幫cafe打工，唔係屋企個d，但佢好似都係唔係好明。 之後我地就正式掃街，由街頭食到街尾，每間都食D。 雞蛋仔，雞扒吖，章魚小丸子吖，珍珠奶茶吖，總之成條街既小食鋪都幾乎幫趁哂。 Sarah：「好飽啊~」 Yui：「我都係啊，已經食唔落喇。」 佢兩個一邊笑一邊講，見到佢地笑到咁我唔知點解都好開心。 我：「今日玩得開唔開心？」 Sarah：「好開心！原來旺角有好多得意野！」 Yui：「D野食仲好好食，估唔到會咁平。」 Eh..係平時你地食得特別貴啫..  我：「咁就好喇，咁我地返去喇。」 Sarah：「嗯！下次可唔可以再黎？ 」 Yui：「我都想再黎.. 」 我：「可以可以，搵機會再黎啦。 」 佢地好似已經對「旺角」呢個地方上左癮添… 不過係入地鐵站之前，我突然有個地方想去。 我同左佢地去影貼紙相，我覺得咁係情侶拍拖必做既野。 好，一張貼紙相代表住今次拍拖完滿結束。 真係好開心。

三個人，開開心心咁樣返到屋企。 沿途有講有笑，無deadair過。 我諗，呢D就係戀愛？ Sarah仲時不時講返細個既好笑野，而Yui就講大家姐既蝦碌野，笑到咔咔聲。 原來大家姐試過飲醉酒返到屋企直接除衫除剩under跳左落泳池。  真係諗起個畫面都想扯，一定好正。 不過講起泳池，我就諗起二家姐，佢尋晚係池邊踼水幾撚正。 咦，咪住先，飲醉酒我又諗起D野。 之前二家姐都試過飲醉酒，仲口upup話咩媽咪，唔知Sarah佢地知唔知咩事呢？ 我：「二家姐佢呢..係咪好愛佢媽咪? 」 一講完「媽咪」兩個字，Yui同Sarah都即刻望住我，望到實一實。 Sarah：「阿明，你千奇唔好係二家姐面前提起媽咪，千奇唔好。」 我：「點解？ 」 Yui：「阿明，唔好講，我地到啦。」 咦，原來已經返到去啦。 返到入屋，見到Ellen佢地兩姐妹坐左係梳化。 我：「咦你地做乜黎左既。」 Ellen：「我問你地做乜三個做乜自私出街唔叫埋我地就真吖！ 」 唉，始終都係穿左煲。 我：「無呀我都係即興出去啫，怕你地有野做咪無叫你地囉..」 扮死狗！應該work! Ellen：「我唔理吖！你下次都要單獨同我出街！ 」 我：「好啦好啦，同埋Ellie。」 Ellen：「唔得！只係同我！兩個人！ 」 我真係唔識應付呢d類型，只好舉手投降。 你睇下Ellie幾好！人地只係坐係梳化上面笑住咁飲茶，咩都無講。 「阿明，有野要同你講，跟我黎。」 正當我仲被Ellen哦緊果陣，二家姐係樓梯果邊叫我。 Yes，甩難了！我：「係既，即到。」 我：「嗱你聽到啦Ellen，我二家姐叫我喇。」 Ellen聽到二家姐先肯放我走，證明二家姐威力幾勁。 我無放過呢個機會，即刻跟左二家姐上去。 話傾野，但二家姐無帶我去佢間房，而係帶左我去書房。 書房入面仲有大家姐，佢坐左係書檯。 大家姐：「返黎嗱？玩得開唔開心吖？」 我：「係啊返左黎啦，玩得好開心，你地搵我有乜事？」 大家姐：「eh…係咁既，我地岩岩收到張邀請卡，係七星寄黎。」 我：「七星？咩黎架？咁即係又要去party？」 大家姐：「係吖無錯「又」要去party喇我地，七星係指七大家族吖，不過你都唔洗點理架。」 七大家族？咁似d動漫情節既。 我：「咁，叫我黎做乜？」 二家姐：「我地成家都要出席，但今次場合比較特別，你有兩個選擇。」 你可以用Sarah男朋友身份出席，二，你暫時跟我地姓曹先。」 我：「吓點解要咁麻煩，上次陳家個宴會..」 係喎，上次我係以Anna既parther身份去喎。 大家姐：「因為今次係好特別好重要，所以先要咁，Sorry吖阿明。」 我：「咁呀…」 二家姐：「若然你用陳呢個姓出席的話，人地可能會有閒話，話入左黎仲唔改姓之類。」 啊，又係喎。 我：「咁我明白喇，我到時會話自己姓曹架啦。」 大家姐：「嗯，委屈你啦阿明。」 我：「無事，唔委屈，咁無事的話我出返去嗱。」 大家姐：「嗯，出去玩啦，個party聽晚就係啦，我已經叫左人幫你準備好衫架啦。」 我：「好，唔該大家姐。」 我講完就出返去順手閂門，閂果下仲見到大家姐同二家姐講緊野。 其實正常都應該要改姓架啦，係Uncle一直太就我由我㨂啫。 只係一個姓，無乜大不了啫。好快又過左一日，尋晚同Ellen佢地玩大富翁玩到十一點幾佢地都唔肯走，幾攰。 唔明點解佢地咁鬼鐘意玩大富翁，明明本身自己已經咁有錢。 玩既途中我地都有傾關於「七星」Party既事，原來Ellen佢兩姐妹都要去。 咁我緊係打蛇隨棍上，問下「七星」既詳細野啦。 原來「七星」指既七大家族係全香港最有影響力既家族，可以係高官吖，富商之類。 佢地會藉著呢個Party傾下生意之類，難聽D講就係勾結，操控香港。 呢d野就交俾大人做，而佢地既子女即係我地呢，就會藉此互相認識，為日後合作鋪定路咁。 即係話，今次既氣氛會比起上次Ellen Ellie佢地既生日Party更加嚴肅。 應該係咁掛.. 希望我唔會失禮啦。 「阿明，我黎拎衫比你啦。」 咦，Yui把聲wor，乜已經夠鐘喇咩？ 我：「入黎啦，我無鎖門。」 Yui慢慢推開門，哇，佢著住一身黑色晚裝，好靚，將自己既優點放大哂。 我講緊乜，你明架。 Yui：「唔好咁望住人地啦..  」 屌，一時望到入哂神添。 我：「哈哈因為你真係好靚 ，呢套就係我今晚要著既衫？」 一套黑色西裝啊.. 我好快就係廁所換左，但硬係好似唔知點咁，個人好扭擰。 我：「我咁著好唔好睇..？」 估唔到我都會問D咁港女既問題。 Yui：「好睇吖，好有型。」 Yui既微笑，令我有返少少自信。 之後我就同Yui一齊落去，所有人都已經係哂度，個個都著得好靚。 之後我地一行六人就出發去唔知邊間酒店，去到發現已經有好多人到左。 每個人一睇就知道係有錢人，有種氣。 Ellen同Ellie都已經到左，一見到我就走左埋黎搵我。 不過，呢D都唔重要。 重要既係我見到佢，Anna。 佢挽住另一個男仔既手係眾人面前入左會場。 我好似聽到玻璃碎左既聲，由我心入面發出。我當時想即刻走埋去Anna度，但被人拉住左。 我即刻擰轉頭睇係邊個拉住我，原來係二家姐，佢擰哂頭咁，好似想叫我唔好亂黎咁。 雖然好唔甘心，但我知道呢個Party好重要，唔可以亂黎，所以我只好忍。 當我望返過去果陣，Anna已經唔見左人。 個心硬係好似無左一忽咁.. 再呆企左一陣，我地就被安排去一個包廂坐低，係果度可以由上望哂成個會場。 坐低無耐就有人送左一杯又一杯既野飲黎，我唔理三七廿一全部都飲哂佢，搞到佢地都望住我。 Sarah：「阿明..」 我：「我無事，唔洗擔心我。」 Sarah：「但係…」 我：「真係無事，我自己坐下靜下就得。」 個腦好亂，無辦法好好咁諗野。 滿腦子都係頭先Anna同個男仔一齊入黎個幕。 點解會係咁..Anna佢唔係.. 二家姐：「有D野錯過左個timing就會無架啦，人地又唔一定會等你一世。」 二家姐揸住杯果汁望住下面個會場講左一句，之後就同大家姐行左去，留低我地四個。 我錯過左timing? 係喎…明明之前有咁多次既機會..但我都無同Anna講到.. 人地放棄我都好正常啫.. 更何況人地一直以黎都無話過鐘意過我，只係我一廂情願以為人地鐘意我啫。 千百萬個理由拋左出黎，但我個心仍然好痛。 我坐係一角，咩都唔想做。 就算Ellen佢地過埋黎玩，我都無乜反應。 我咁樣都唔知維持左幾耐，我只係知道自己而家咩都諗唔到，只係不停係度諗一樣野。 佢到底係幾時開始對我死心？ 我搵唔到答案，直至佢出現係我面前。 Anna。 Anna：「阿明。」 Anna！！ 我好似一個搵返媽媽既小朋友，雙眼重燃希望，因為佢自己一個人黎。 「咦Anna？見到朋友呀？」 我個心緊左一緊，因為講野既係一把男聲。 唔好係佢！唔好係佢唔該你！ Anna：「啊係呀..佢係..」 頭先個男仔係Anna背後出現，仲一臉笑容。 唔知係咪出於主觀既問題，佢笑得好乞我憎。 男：「咦？你咪學生會會長阿明？」 佢識我？係聖所羅王既人？ 我：「你係？」 男：「我係Form5A既阿傑吖！ 」 「同時都係Anna既男朋友。 」 兩句說話，但唔同既語氣。 前一句仲好nice好charm咁，第二句就好似即時黑化左咁。 呢個人，有D古怪。

阿傑.. 呢個名好似聽過… 傑：「你之前同阿偉場比賽我有睇吖！打得好精彩！我睇得好痛快！」 「學生會選舉我都有投你，你講得好好！」 「所以真係抵你抱得美人歸，仲好似唔只一個喎！哈哈！我真係羡慕你！」 講完呢句之後佢就伸左個頭埋黎，好細聲咁同我講左幾句野。 傑：「作為一個普通人，係做得幾好既，不過都只係得咁多。」 「你以為搞掂阿偉同有佢阿爺撐就得？天真。」 「Form5既人比阿偉恐怖十倍啊口靚仔。」 我唔知點解聽完之後就自動向後縮，唔通我驚佢？ 傑：「呀，等我重新介紹一下自己先，我叫楊俊傑，係七星楊氏同劉氏既仔。」 七星？佢係七大家族既人？咪住先？楊氏同劉氏？ 我：「楊氏同劉氏..？」 傑：「我講清楚D啦，我爸係楊氏主席，我媽係劉氏集團既主席，就係咁簡單。 居然同時係兩大家族既人..佢會唔會仲惡過阿偉？ Sarah：「阿明..」 Sarah突然扯我衫尾，個眼神好似有野想同我講咁。 傑：「睇黎我地阻住你地添，咁我諗我地都係走先啦Anna。」 Anna：「哦..」 Anna無左平時果種霸氣，只係一味跟住阿傑講既野去做。 呢個阿傑居然可以食住Anna.. 正當我仲諗緊點解佢可以食住Anna果陣，佢已經搭住Anna膊頭走左。 可惡，又一次係咁，我又乜都無做到。 我：「Sarah，你係咪知道佢既野？話哂俾我知。 」 Sarah：「佢係Form5好惡架，以前大部分Form5既人都聽佢講唔聽阿偉講。」 「以前既阿偉都會怕佢..」 唔係掛？阿偉都會怕佢？ Ellen：「當時我選學生會果陣都試過去Form5宣傳，結果去到A班就俾佢趕走左。」 連Ellen咁勁既人都唔比臉？ Ellie：「因為佢係下一代七星嘛..仲要同時係兩個家族既人。」 睇黎今次比阿偉果次更難搞.. 咪住先？阿偉？ 我：「李氏係咪七星之一？」 我突然覺得諗到可以抗衡佢既方法。 「你覺得自己有必要插手咩，人地既事同你有乜關係。」 呢把聲係！ 我即刻望出去，見到大家姐同二家姐，後面仲有一個人。 又係佢，藍洛晨。 點解佢又會係度？呢D場合佢都會係度？我：「點解你會係度？」 晨：「嘛，我屋企收到請帖，所以我咪黎。」 佢都收到請帖？佢到底係咩人？ 大家姐：「晨仔乜你地識架？」 晨：「算係啦，之前見過幾次。」 大家姐叫佢晨仔？即係一早就識佢？ 我同Sarah對望，大家都好似唔知發生咩事咁。 二家姐：「佢係藍家公子，都係七星之一。」 七星？佢都係！？我居然一早識左個七大家族既人？？？ 我：「喂你..」 晨：「唔好提咩七星啦，一D意思都無，只係一個名俾佢地自己高興下。」 我：「吓？你知唔知七星代表..」 晨：「我知啊，咁又點先，阿明你想做七星咩？ 」 我：「我..」 晨：「你真係幾貪心呢，明明已經有咁多一般人無既野，但又想要更多。」 我：「我只係想..」 晨：「你想好似上次對阿偉咁搵方法搞掂阿傑？但今次又係為左乜？」 「為左果個女仔？點解？你覺得今次情況同上次一樣？個女仔好似曉晨妹妹咁係被迫同佢一齊？」 一連串既問題我完全答唔到。因為我都唔知答案。 可能Anna係真心想同佢一齊呢。 畢竟我要Anna等左我咁耐，我又咩表示都無.. 晨：「其實會唔會只係因為你想霸住人？」 「人地唔係一定屬於你架，而且阿傑唔係咁易對付，自己小心。」 係喎..點解我會咁緊張Anna.. 因為佢一直都係我身邊？所以我唔想佢比其他人搶走？ 定係因為我… 晨：「諗清楚自己想點同埋了解清楚狀況再去行動啦，貪心未必係壞事既，啊好無聊，返屋企訓覺算。」 佢講完之後就放低左手上杯野飲，揮䄂而去。 我到底想點..

我到底想點… 點解我見到Anna同阿傑一齊我會咁唔舒服？ 一直而黎我明明都只係鐘意Sarah，Anna我一直都當佢係兄弟，可以話無半點既鐘意。 佢明明平時咁惡咁男人婆，又無胸，我地仲成日Anna哥Anna哥咁叫佢，我又點會鐘意佢。 但點解我見到佢拍拖我會咁唔高興..兄弟有幸福我唔係應該開心架咩.. 我坐係自己張床上面，望住出面既半月係度諗。 「阿明！」 Anna係陸運會拎左塊金牌之後撲過黎個個情境突然係我個腦度playback。 諗返個陣真係好好笑，仲學人玩咩交換金牌。 係喎，我仲應承左佢下年場仲要拎返個全場總冠軍俾佢，唉我諗而家都無咁既必要啦。 其實仲有好多事，例如佢帶我去買衫，以前同埋阿惠阿威去幫我出頭結果齊齊俾人罰。 呢幾年所有既開心野都係佢地三個陪我經歷，每個畫面都有佢地。 直至我去到Anna屋企，見到我送俾佢既野，仲有我既相，我先開始覺得Anna可能鐘意我。 不過，都只係我既推測啫，人地都真係無講過D乜。 唉，越諗越亂。 「有時候，知道人地可能鐘意你，自己就會不自覺咁去留意對方，你係咪都係咁。」 咦？二家姐把聲？佢幾時入左黎？仲挨左係我背脊添。 二家姐：「見你聽完阿晨講之後就成個人呆呆滯滯咁，所以我咪黎睇下你。」 「好苦惱？唔知自己係當人朋友定不自覺咁鐘意左人？」 Exactly。我：「係啊你又知既二家姐。」 二家姐：「因為我都試過咁。」 我：「二家姐你都試過？你話你都試過唔知自己係當人朋友定不自覺咁鐘意左人？」 二家姐好少同我分享呢D野，好新奇。 二家姐：「嗯，算係啦，之前..好耐之前，有個男仔friend，同佢幾friend，仲叫佢去追第個女仔。」 「當佢追到個女仔，好開心咁拍拖果陣，我唔知點解好唔開心。」 我：「無錯無錯！我就係呢種！個心硬係好似俾野拮住咁！二家姐你最後選擇左點做？ 」 我不自覺咁激動起黎，好想起身同二家姐面對面咁傾，但我仲係被佢個背脊責住，郁唔到。 二家姐：「我咩都無做。只係係一邊睇，因為我搵唔到答案。」 同我一樣… 二家姐：「但我覺得今次你既情況唔同。」 ？ 二家姐：「我係因為見到對方拍拖好開心所以先無講，但你覺得Anna佢開心咩？」 「頭先個男仔係佢身邊果陣，我無見佢笑過喎。」 講開又好似係.. 二家姐：「我估係有內情既，你不妨去問下查下。」 我：「但係藍洛晨頭先..而且到最後我都唔知Anna係咪鐘意我..」 二家姐：「佢咁講既意思係想你搵出自己為乜而努力啫，好似上次Sarah咁。」 「加油啦，去確認下人地既真正心意之餘又去睇下人地點解會無啦啦同七星既人一齊。」 我：「但係我應該點做？無理由直接問佢架嘛？」 二家姐：「講咩呀，你地應該有共同既朋友架，係果度入手啦傻仔。」 講完我就feel到身後既重壓突然消失，應該係二家姐起左身。 我隨即擰轉身，佢果然已經起左身，仲行緊去門口。 多謝你吖二家姐，多謝你既意見。 連二家姐都覺得有古怪，睇黎當初我既直覺無錯。 好，一於由阿威阿惠果邊入手。 我要搵出真相。之後幾日假期，我都留左係屋企，同下Sarah佢地玩大富翁，但我個心仍然掛住Anna既事。 無可能放得低啦，係咪先？ 所以一返到學校，我就捉住阿威阿惠佢地問。 我：「喂，你兩個知唔知Anna哥佢拍拖？」 阿惠，阿威：「拍拖！？」 佢兩條友嚇到幾乎噴左口入面既蛋治出黎。 阿惠：「拍拖？同你拍吖？」 阿惠一邊抺嘴一邊講。 我：「痴線係同我拍我就唔會咁同你地講啦，用下腦啦。」 阿惠：「係既大佬，你變革者黎架嘛，你諗既野我呢d普通人點會知。」 屌啦，仲提變革者。 阿威：「如果唔係同你，咁Anna佢同邊個拍拖？」 嗱，阿威呢d咪知重點係邊囉。 我：「阿傑，Form5既。」 一聽到阿傑呢個名，佢兩個都突然停左落黎。 果然，佢地應該知少少野。 我：「呢個阿傑，你地係咪知D乜？」阿惠：「阿明你想做乜先..」 我：「我尋晚見到佢，佢話自己係Anna男朋友。」 阿惠：「哦..咁咪好囉Anna姐終於出pool，鄧佢開心好過啦。」 我：「我覺得件事無咁簡單，話就話係佢男朋友，但Anna好似好唔開心咁。」 阿惠：「會唔會你多心左咋阿明..最好都係唔好走去惹阿傑好D喎..」 我：「我就係要知佢係呢間學校係咩料，話比我知喇。」 阿惠：「eh…」 阿威：「你可以當佢係Form5班人既王，大部分人都聽佢支笛。」 我：「王？而家都無用啦，我地Knight上任之後已經開始消除呢D特權階級啦。」 阿威：「阿明，半個月咋，你以為真係可以咁快搞掂哂呢D階級制度？」 我：「你咁講，係咩意思？」 阿威：「低FORM既，姑且可以用Prefect同訓導去壓住，慢慢咁教返好佢，但高Form呢？」 高Form..Form6已經Study leave左，全校剩低既高Form就剩低Form5.. 我：「就算係高form，都唔應該有例外！學校親生仔既阿偉我地都照樣搞掂啦！」 阿威：「阿明，你搞清楚先，阿偉唔係因為我地Knight而倒台，係因為你同藍洛晨。」 「得到手既權力，又點會咁容易肯放返低？」 「我諗Anna姐佢..都係唔講啦，始終我都唔係佢。」 我大概明啦。 我：「咁如果我要好似做低阿偉咁對付阿傑，我應該點做？」阿惠：「阿明你都係放棄啦，忍多一年佢都grad啦..」 我：「唔似你喎阿惠，你成日都話不如搞搞佢，今次做乜唔搞？」 阿惠：「唔係吖..你有所不知啦，佢..」 我：「佢係七星吖嘛，我知吖。」 阿威：「你知七星咩黎？」 我：「我尋日去左七星個party，就係係果度見到佢。」 我：「我唔理佢係咩七星，我唔可以由佢令Anna姐唔開心。」 阿惠：「但係佢既level同阿偉差太遠啦..佢份人好冷靜又醒目，唔似阿偉咁易嬲。」 我：「以前我咩都無都可以打殘阿偉，而家我有咁多朋友，又有學生會，我唔信搞佢唔掂。」 阿惠：「唔係呢阿明..」 阿威：「好喇既然阿明你咁有決心，作為朋友既我都唔阻你，但係係你做野之前，我希望你可以去問下Anna姐先。」 我：「點解仲要問？你都覺得Anna佢唔係鐘意阿傑架？如果我就咁走去問佢，佢一定唔認架。」 阿威：「但你都唔可以排除Anna係真心想同阿傑一齊架喎，我唔問就去做野的話，會唔會傷左Anna姐心？」 我一時間答唔到，因為我真係唔知。 阿威：「去問下先喇，Anna姐而家應該係學生會室訓緊覺。」 學生會室？點解一大朝早佢就會係果度？ 唔好理咁多喇，跟阿威講既咁，去搵下Anna問下先喇。 當我就快行到去學生會室個陣，我見到Alex。 我：「喂早啊Alex，咁早就係度既？」 Alex：「阿明，我有野想同你講，關於Anna。」 Anna？ 我：「你想講D乜？」 Alex：「我有個friend，佢阿哥讀Form5，係楊俊傑既朋友，叫做係搞開事果班人。」 我：「嗯，之後呢？」 唔知點解我愈聽愈緊張，好似有D好爆既料要爆。 Alex：「佢阿哥話，阿傑最近周圍同班Friend哂命，話江家大小姐做左佢既扯線公仔咁。」 扯線公仔？佢當Anna係玩具？ 我：「仲有無？」 我好激動咁追問Alex。 Alex：「因為Anna要求佢同Form5既人唔好係學校其他form搞事，安安分分咁留係form5就算。」 「換個易明少少既講法既話，Form5而家係學校就係九龍城寨咁，Anna令入面既人只會係入面作惡，唔會去其他form搞事。」明哂，Anna之所以肯做阿傑佢女朋友係因為阿傑係Form5班人既大佬，而Anna佢又想控制好Form5班人。 但係，點解？ 點解要容忍佢地？仲要做埋人地女朋友？ 我諗唔通，所以我直接衝左去學生會室，我要去搵Anna問清楚。 我連同Alex講bye bye都無做到就一支箭咁走左。 我好快就衝左入去學生會室，見到Anna企係床邊，個樣好似岩岩訓醒咁。 Anna：「阿明..？」 我：「點解你要做阿傑女朋友？無必要咁委屈自己架！」 Anna：「我唔係好明你講咩。」 我：「唔洗再扮啦！我咩都知道哂，你係想Form5班人唔好再係學校搞特權先做佢女朋友。 」 Anna：「點解你會咁諗？你唔比我真心鐘意人？」 我一時之間駁唔到佢。 Anna：「的確，我唔係因為鐘意佢先決定同佢一齊。」 「但唔只因為Form5班人既事，仲有我屋企既事。」 「若然我同身邊七星一份子既佢一齊的話，一定可以幫到我屋企既生意手。」 「所以，唔關你事架阿明，唔好做多餘既野。 」 佢講完之後就開始行去門口，經過左我。 唔知咩事，聽到「唔好做多餘既野。」呢句，我個心好痛。 呢種痛楚，似曾相識。 我：「企係度！ 」  

「企係度！」 我好少可咁向Anna咆哮。 Anna：「又想講咩呀阿明，我地差唔多係時候返去上堂啦。」 Anna背住我咁講。 我：「你唔好再扮野啦！我識既Anna根本唔係咁！」 無錯，我識既Anna唔會係咁。 我識既Anna係.. Anna：「你所認識既我，係點？」 吓…突然咁樣問？叫人點答你啫。 Anna：「你唔答既話我就走先喇。」 佢再向前行左一步，好似真係想走咁。 唔可以就咁俾佢走，絕對唔可以。 我唔可以再忍受果種睇住自己身邊既人痛苦既感覺。 以前阿偉果兩次我忍係因為當時既我無力量先焗住要忍，但而家既我已經唔同。 我有好多人支持我幫我，而且Knight既政綱係消除階級，我要對付阿傑肯定無人會反對。 唔係，我到底係度諗緊D乜？Anna明明就係我面前，我做乜走去諗對付阿傑既事？ 我究竟搞乜..今朝我好似怪怪地咁。 我而家應該要做既野，係好好咁留住Anna佢係呢度，等佢講真話！ 我：「我識既Anna，係唔會因為咩家族利益去出賣自己感情！」 「我識既Anna，佢想要既野，會靠自己fight返黎！唔會靠咩關係！」 「佢做野總係比其他人努力！比其他人上心！選學生會個陣係咁！選完之後都係咁！」 「所以，唔好靠做佢女朋友去控住班Form5喇！咁唔係你作風吖！」 「學阿惠講既咁，我地一齊搞大佢好過喇。」 我好似機關槍咁連環發炮，無留時間俾Anna駁。 講完之後我自己都扯左兩啖氣，因為我頭先連抖氣位都無留俾自己。 Anna：「你覺得只要努力就咩都可以得到？」 吓？ Anna：「我試過努力呀！但我最後都係失敗呀！你話俾我聽點解吖好無吖！」 「我做左咁多野，結果我乜野都得唔到，點解吖！」 我被Anna咁激動既反應嚇左一跳，差少少就仆街。 無理由吖，Anna咁有錢，應該要乜有乜架。 唔知係咪出於好奇心，我衝口而出問左佢一句。 我：「你到底想要D咩…」佢靜左一陣，好憂怨咁望住我，搞到我有少少驚。 Anna：「你真係唔知？」 我點會知啊..我又唔係你肚入面條蟲。 Anna：「我做咁多野，由此至終都係為左你咋你知唔知呀！」 為.左.我.？ 我：「我唔係好明..」 Anna：「我搞學生會係因為唔想其他人再好似以前咁睇低你呀！」 「所以係選到之後我搏哂命去做，兌現選果陣既承諾！就係希望人地可以對你改觀！」 我：「我明明無要求你做咁多野..」 Anna：「係吖你當我傻啦！我為左你做左咁多野！你有無留意過我？你個心就只係有Sarah！」 「唔只Sarah，之後仲有Ellen同Ellie，就係無我份！到知道我做左人女朋友，你先記得我？」 唔係咁架.. Anna：「點解我要鐘意你？為你做左咁多野仲要搞到自己咁辛苦，結果你一眼都無望過我，哈哈。」 佢開始喊，半喊半笑咁，好得人驚。 Anna，「算喇，算喇。」 佢拋低左四個字之後就再一次轉身，準備離開。 但我今次唔係再靠說話留住佢，而係靠行動。 我係佢後面，攬到佢實一實。 我終於搵到答案，各方面既答案。 果然Anna唔係鐘意阿傑既。 果然Anna係鐘意我既。 果然我..唔可以俾Anna離開我.. 我：「對唔住，唔好走。」 我聽唔到Anna講任何野，只係聽到佢D喊聲。 我：「Form 5果班人既野我會處理，所以你唔好再做佢女朋友，返黎我地..返黎我度啦。」 Anna：「但係..」 我：「我一定會搞掂，信我。」 我講完之後就將佢擰過黎，一啖錫左落去。 我唔知點解我要咁做，但我只係知道咁做係最好。 我唔可以再容許愛自己既人為自己而傷心。 果種感覺，我唔想再經歷。 或者，我又要再次賭上我自己既一切。

Anna：「阿明…」 我錫完Anna之後佢已經淚流滿面。 都係時候講喇…都拖左咁耐… 我：「Anna..我..」 Anna:「我可唔可以好似Sarah佢地咁..做你女朋友？  」 屌！！俾佢搶先我一步添！！ 老實講，我無諗過最後會係Anna自己主動講出黎。 我仲以為佢會等我開口添。 啊唔係喎，佢已經等左咁耐，可能佢覺得唔應該再等落去喇。 屌，我又係度諗乜，人地都開到聲，我仲係度自己諗野？ 我：「當然可以啦，你都講到出口囉，唔通我拒絕你咩傻。」 我輕輕咁拍下佢個頭，佢即刻撲左上黎抱住我，仲笑得好開心咁。 我好似好耐都無見到Anna咁樣笑，自從選完學生會之後。 呼，太好啦，終於解決左一件一直放係心入面既大事。 我都可以鬆一口氣喇。 我：「好啦返去上堂喇，夠哂鐘喇Anna哥。」 ！？ 我個肚突然食左一拳。 Anna：「唔，准，加，個，哥，字。 」 佢笑住咁講，但我feel到滿滿既殺氣。 我：「乜你咁架，打男朋友都有既。  」 Anna：「以後如果你只係掛住理Sarah佢地唔理我的話，我都會好似頭先咁打你架，知未？」 我：「係係，我知道喇，返去啦。」 咁先係我識既Anna架嘛。 Anna：「記住呀，我唔係講笑架。 」 佢講完就拖起我隻手，準備走人。 但係一開學生會道門，大家都企左係度。 個個都笑笑口咁，我就知道仆街了。 我：「乜..咁人齊吖？大家唔洗上堂咩？」 阿威：「為左睇某人終於可以真正出pool，走堂都值喇。」 阿惠：「出pool飯！出pool飯！」 Sarah：「真係好喇Anna你終於都開到口喇..」 Anna：「嗯，我唔會輸比你架Sarah，我唔會比你地霸哂阿明。」 咦？咩情況？Sarah好似一早就知咁？ 我：「喂..」 正當我想開口問下到底係咩事果陣，Ellie拉住我衫䄂。 佢笑笑口咁擰擰頭，好似想同我講叫我唔好問咁。 咁啊，唔好問囉。 我地最後約左係學生會室食lunch兼開會，之後就返左各自既班房上堂。 開咩會？梗係傾下點樣處理Form 5啦。上晝既堂，唔經唔覺就上哂，時間真係過得快。 每當我唔覺意望過去Anna果邊既時候，我發現佢總係望住我。 佢好開心，笑住咁望住我。 見到佢咁樣，唔知點解我都好開心。 唔知講咩好，就係好開心。 到放lunch果陣，我，阿威，阿惠仲有Anna就一齊行，準備去買飯。 但係有一個人企左係門口，阿傑。 阿傑：「我地一齊去食lunch啦Anna，我已經book好檯。」 大鑊，計都未諗好敵人就已經出現，點算好。 Anna：「唔好意思喎，我要同我班成員開會，我無時間應酬你呢d無謂人。」 嘩，so cool。 阿傑：「喂你..」 阿傑想伸手去捉住Anna，但被阿威反過來捉住左手腕。 呢種反應力好似係邊度見過？ 阿傑對於阿威既驚人反應力非常驚訝，一時之間呆左，但好快就爭脫左。 阿傑：「Anna你唔好唔記得你自己同我講過D乜！你係我..」 Anna：「我咩都無同你講過，你亦唔係我邊個，唔好再煩住我唔該。」 Anna講完之後就轉身走人，我地三個都即刻跟左上去，掉低阿傑一個係度。 阿惠：「大鑊，我有唔好既預感。」 其實我都有，Anna好似反面反得太快。 我原先打算先下手為強，但而家Anna咁樣同佢攤牌，可能會激嬲阿傑，可能會搞d野都未定。 不過都係可能啫，可能阿傑咩都唔會做都未定呢係咪先？唔好太過杞人憂天！ 我咁同自己講，試下平伏一下不安既感覺。 好快，我地Knight就係學生會室食完lunch開埋會，得出左一個結論。 除左叫訓導多d巡下，捉下頭髮之外，我地咩都做唔到住。 因為佢地實在太醒，無露出任何破綻。點解話佢地醒？因為佢地做野好小心。 佢地緊緊咁掌控住Form 5既所有人，滴水不漏。 最恐怖既係，所有人都願臣服於阿傑之下，無人有怨言。 個個都好似受到思想控制咁，乖乖咁聽阿傑支笛做野，無人覺得自己被壓迫咁。 可以做到呢個地步，我都有少少佩服佢，佢直頭將Form5變成左自己既王國咁。 佢到底用左咩方法？我都唔清楚。 若然單憑「七星」呢個名號，肯定無可能做到咁好。 點解我會咁講？因為之前有個人版囉。 阿偉佢以前都係用身份地位去壓人，係的確有人聽佢支笛，但同時都有好多人憎佢，係佢背後講佢壞話。 所以阿偉先咁易倒台，因為根本個個都想佢死。 不過阿傑係完全唔同，Form5既人個個都好撐佢，個個都肯為佢做牛做馬。 所以聽Alex講以前所有污糟野好似打人之類都唔會經阿傑手，永遠係最底層個d人做。 咩係最底層？即係話比較窮既人，好似以前既我咁。 我以為可以係呢d人身上搵到d證實有階級壓迫既證據，點知Ellen佢話無。 我今朝已經叫左Ellen幫我搵下，結果係乜都查唔到。 所有人都話無事，Form 5無咩階級之分，好似讀稿咁。 連人地把口都可以統一埋，阿傑真係好勁，學藍洛晨話齋唔易對付。 正當我苦惱緊應該點做果陣，我聽到拍門聲。 仲要係拍得好密好急，好似等人救命咁。 排緊隊等玩籃球機既阿惠就走左去開門，一開門就見到我果班果個好假既肥仔。 佢上氣唔接下氣咁，好似岩岩跑完10km咁。 阿惠：「喂肥仔你搞乜。 」 「我..我地班房有人搞事吖！」

有人搞事？？ 阿威：「咩搞事，你慢慢咁講清楚。」 阿威唔知幾時離開左佢既籃球機，走左埋去肥仔個邊。 肥仔再深呼吸左一下，就開始一口氣咁講。 肥仔：「我都唔清楚發生咩事，食完飯返到班房想訓陣先喇，點知坐左一陣就有一班人衝左入黎，打爛哂D野。」 一班人？ 阿威：「你話一班人？佢地係咪著住校服？你認唔認得係咩人？」 肥仔：「唔知吖，佢地個個著住黑色t-shirt帶哂口罩同cap帽，仲個個拎住支棒球棍！」 嘩，就咁聽佢形容，搞事果班人好似黑社會咁既款咁喎。 我：「喂學校保安點做野，居然比到咁多街外人入黎搞事，要再開會傾下先得喇咁。」 阿惠：「唔係吖阿明，唔關保安事，我估搞事既人應該唔係咩街外人，係我地學校既人。」 我：「我地學校既人？咁會係咩人？」 阿威：「隨便諗下都可以估到喇阿明，多數係Form5班人啦，而家除左阿傑之外仲有邊個可以做到咁。」 係阿傑做既？咁快就出手？頭先Anna同佢反面都只係一個鐘頭前既事黎咋喎！ Anna：「再係度傾都係無意義，我地不如返上去班房睇下情況點先啦。」 係喎，應該上去睇下班房被人搞成點先。 我：「咁…我地返上去睇下先喇，行喇各位。」 我講完之後大家都起左身，準備出發。 但一出到去，Alex就行左去同我地既相反方向。 Alex：「我去保安部問佢地拎下D閉路電視片段睇，睇下可唔可以認下人。」 Anna：「好，麻煩你喇，Ash你都跟埋去啦，幫下眼。」 Anna講完之後我地就兵分兩路，去處理今次呢件事。 今次應該係我地Knight既第一次考驗，難度係惡夢級，定地獄級？ 屌，又錯重點。返到上去我地班房，哇亂到一個點。 玻璃碎滿一地，檯爛左兩三張，壁報爛哂，燈都有兩盞跌左落黎，電腦又爛埋，好似睇戲咁。 大家都係度執返好D野，個個既樣都好似完全唔知到底發生咩事咁。 見到咁既情況，唔知點解我講唔到野。 死喇我無預計到會有咁既情況添。 好彩今次只係打野唔係打人啫，如果唔係我肯定內疚死。 「點解會咁架..」 大鑊，唔記得左一個人添。 我擰轉頭望下Anna，見到佢o哂嘴好surprise咁。 慘，同我諗既一樣，佢而家個樣話俾我知佢好內疚。 我：「喂Anna..」 Anna：「都係因為我..班房先會變成咁，好彩今次無人受傷，如果唔係的話我..」 我：「Anna..」 Anna：「都係因為我..」 「早知會係咁，我就唔..」 「夠喇！而家唔係俾你咁樣頹既時候呀！ 」 有人搶先我一步講左呢句野，係Sarah。 Anna：「Sarah.. 」 Ellen：「係吖，而家應該諗下點拆掂呢個局先係吖！ 」 Ellie：「嗯，自責都係無補於事。 」 Anna：「Ellen，Ellie.. 」 哇見到佢地四個咁，我居然有少少想喊。 阿惠：「喂阿明哥，你班女都好團結下喎，係咪因為你係變革者所以個個都冧你？ 」 我：「收聲啦而家唔係講笑既時候啊，惠哥仔。 」 阿惠：「知道知道，我錯。 」 講係咁講，但而家應該點做好呢.. 望就望Alex果邊有好消息啦..過左五分鐘，訓導主任就帶左兩三個校工過黎幫手，順手了解下咩情況。 訓導主任：「陳同學，你過一過黎。」 我：「係，搵我有乜事。」 訓導主任：「嗱，我同工友們已經傾過，你地班房爛成咁，唔係好適合上堂。」 我：「所以？」 訓導主任：「所以我已經係新校舍果邊安排左一間空既課室比你地班，麻煩你叫你既同學執野過去。」 阿威聽到咁就即刻叫人執野走，我叫佢幫我執埋。 因為我仲有野想同訓導主任傾。 我：「我想問下訓導主任你地點睇呢件事？」 訓導主任：「我地認為今次既事態非常嚴重，我地會徹查。」 我：「事態梗係嚴重啦，今次就話只係打下檯之類，下次打人咁點呀？ 」 訓導主任：「eh..假設性既問題我唔可以答你，不過我會翻查閉路電視，睇下係咩人做。」 我：「咩人做？傻既都知係Form5班人啦！而家係得佢地先..」 訓導主任：「嗱陳同學，凡事都要講證據，你無證據唔可以隨便冤枉人地。 」 我：「你..」 我真係忍夠佢，學校發生D咁既事佢身為訓導主任仲可以咁懶懶閒？ 正當我想講粗口鬧鳩眼前呢條廢柴果陣，阿威㩒住左我。 阿威：「算喇阿明，訓導主任有佢既道理，無證據的確唔可以隨便冤枉人地。」 我：「阿威吖！你都知..」 正當我連阿威都想鬧埋果陣，佢將一張紙拍落我心口。 阿威：「幫你執野果陣係你櫃桶搵到，自己睇下。」 我拎起張紙，唔睇尤自可，一睇就嬲到爆炸。 「我地慢慢玩 」 五個字居然就可以激嬲我！你係得既！ 好！你要玩我就同你玩！睇下笑到最後既人係邊個！ 大家執左一段時間之後終於都執好野，準備搬去新校舍。 臨走前，我再望下呢個已經變到面目全非既班房。 呢度曾經係我地既樂土，我地之前係呢度玩得好開心。 真係無諗過，最後會係因為咁而離開呢度。 我仲以為會係因為升班要轉班房先要同呢個班房道別。 豈有此理… 「唔好咁啦阿明，總可以返黎既，等整返好之後我地咪可以返黎囉。」 阿威好似睇穿左我諗緊乜咁，走左埋黎拍我膊頭。 但係，只係咁係唔夠架.. 我：「就算班房整返好都未夠架，只要佢一日..」 阿威：「唔好諗太多啦，始終真係未有證據證明..」 「嘩嘩嘩，因乜解究個班房搞成咁呀？慘慘豬囉~」 呢把聲！係佢！ 我望過去聲音既來源，見到阿傑帶住兩個Form5既女仔行緊過黎。 阿傑：「咦？呢個咪係阿明你地既班房？做乜會咁架？」 明知故問，豈有此理。 「女人你拎走左我無所謂，反正我大把。」 「不過你未經我同意就拎走佢就唔同講法，我唔會比人搶走我既野，我一定會報仇。」 「就算你而家肯比返我都無用，我已經唔想要，我而家要玩死你。」 「今日既只係熱身，你準備好未？」 佢好似上次係party咁挨係我旁邊細細聲咁講，講完之後就帶埋果兩條女走。 好，玩囉，玩囉。 阿威：「阿明，你無野嘛？佢頭先同你講左D乜？」 我：「阿威，我地要以其人之道還以其人之身。」 我要報復，應該話要報復既人係我先真。

阿威：「阿明你想做乜..」 我：「放學再傾，我而家要去搵人。」 講完我就交低左個袋比阿惠，自己一個行先一步跑過去新校舍。 因為我要去搵Ellen，佢係我黎緊我想做既野會好幫得手，甚至可以話係專家。 我一去到A班既班房，Sarah，Ellie仲有Ellen三個即刻衝左出黎，完全無理而家係咪上緊堂。 Sarah：「點呀？訓導話咩？」 Ellie：「係咪已經查到咩人做？」 我：「唔係，訓導咩都未做，只係叫我地搬班房先。」 Ellen：「咁你黎呢度做乜？」 我：「Ellen，我想你放學之後幫我搵兩個人。」 Ellen：「搵人？可以吖，你想搵邊個。」 我：「佢，仲有佢，放學帶佢地去學生會室吖，仲有就係唔好比Anna知。」 我對住Ellen佢地既班房指左兩指，等Ellen佢知我要搵邊個之後我就走左。 跟住就要去視察下環境先… 我係去新班房之前稍微兜左個遠路，去左後樓梯個邊。 太好喇，道門無上鎖。 如果四樓既配置係咁，照道理五樓都應該係咁。 正，仲要寫到明咩掣for咩用途，咁on9都識用啦。 之後我就返去新班房，扮到咩事都無繼續上堂。 好快就到放學，我走去送左Anna上車，再話我仲有野要做，下次先一齊返去，之後就返去學校。 雖然理由係比較牽強，但我又推又剩，再加上Anna而家心情比較低落，總算成功。 點都唔可以俾Anna知我而家打算做咩，佢知的話肯定打死我都有份。 返到去學生會室，除左Anna之外所有人都係哂度。 另外我想見果兩個人都係度。 我：「好，人齊啦應該？事不宜遲我地即刻開會啦。」「eh..我想問下叫我地兩個黎係咪有d咩事？」 其中一個人開聲。 呢兩個人其實係以前阿偉身邊既手下，姑且叫佢地做A君同B君啦。 頭先開聲問野既就係A君。 我：「無，有少少野想請你地幫手啫。」 A君：「唔好意思呀我最近好忙，我諗我幫唔到你地。」 B君：「eh..我都係，我仲要去補習，可唔可以走先？」 Ellen：「如果你地而家就咁行出去，我就將呢曡野交比訓導主任。」 Ellen將一疊相dup左係檯邊，嚇到A同B兩個即時企左起身。 我揀呢兩個人係有原因既，之前Knight搞左個投訴箱比人投訴D特權階級，我地查完就會交比訓導組。 雖然係收到好多投訴，但交黎既資料好多都唔關特權事，所以我地KEEP起左唔少野。 用佢兩個為例，有人投訴佢地，但交黎既資料係著住校服食煙同埋刮花訓導架車既相。 起初我有打算將D唔成立既投訴資料全部銷毀，但Ellen話唔好，話將來或者會有用。 我當時唔明有咩用，但而家終於明白佢既用途。 果然，Ellen係好可怕。 只要有呢d野，呢兩個人就應該無辦法拒絕我地既要求。 雖然好唔想用到呢D手段，但講到明要「以其人之道還治其人之身」，我就要咁做。 既然阿傑用D令自己唔會上身既方法，咁我都跟佢咁玩，睇下最後係邊個贏。 A君：「咁，你到底想我地點幫你先..」 我微微一笑，拎左個箱行埋去張長檯度。 「一個同我放呢把野去5A班房。另一個就係聽日幫我去五樓做野，你地自己分配。」 我所指既「呢把野」，係一把牛肉刀。 呢個就係我既報復計劃既第一步。A君：「大佬呢把係牛肉刀黎架喎..」 我：「我知吖，咁你做唔做？」 A君：「唔係話唔做..但你要放把刀係人地班房係想做咩先..」 我：「我想做咩你唔需要知，你兩個知道自己要做咩啦嘛？走喇咁。」 A同B兩個聽到我咁講之後就走左，得返我地Knight既成員係度。 Alex：「阿明，放把刀係人地班房會唔會有少少..」 我：「刀只係第一步，我想做既係引班訓導去査呢班人。」 Alex：「但係刀始終都..」 我：「你頭先唔在場先可以咁冷靜咋Alex，我地班房變到一個廢墟咁啊。」 「既然訓導話要查，咁就等我地引導佢地去査咪得囉。」 Alex：「不過如果比人地知道係我地做的話..」 我：「所以我先搵果兩個人黎，佢地有痛腳係我地手，唔會敢講出去。」 阿惠：「唔係呢阿明，我都覺得咁有少少..不如我地去搵藍洛晨啦，佢應該會有好計。」 我：「洗乜搵佢啫？呢d係我地學校既問題，點解要靠外人？更何況我而家搞唔掂咩？ 」 我咁講完之後大家都靜左落黎，個個都望住我。 我估大家都係關心把刀既事。 我：「信我啦各位，把刀唔係真係會用架，只係想俾訓導見到，所以要誇張d。」 我咁講之後大家都你眼望我眼，好似始終唔係好想咁做。 我：「大家吖，非常時期要用非常手段吖！我地Knight開始時咪話左要根絕特權咩？而家就有特權係我地面前吖！」 「佢地可以好似黑社會咁，搞完事就閃人，唔駚負責，唔通我地唔去對付佢地？」 阿威聽到咁之後就行前左一步，行到去我面前。 阿威：「阿明，可唔可以應承我，今次係唯一一次你會咁做。」 我：「可以，剷除左佢地呢班衰人之後，我一定唔會再咁做。」 阿威：「好，咁我無意見。」 大家聽到阿威話無意見之後都紛紛話無意見。 一定要整死佢，一定要。

返到去屋企，我將自己收埋係房入面。 而家我咩都唔想做，咩都唔想諗。 個腦全部都係聽日應該要點做。 呢種感覺似曾相識，令我諗翻起上次阿偉話要同Sarah去旺角行街。 果次既前一晚，我又係咁樣收埋自己，不斷咁係腦入面預演。 而家諗翻，原來件事都已經過左幾個月，時間過得真係快，我仲以為只係早兩日發生既事添。 先係同藍洛晨一齊打波打贏仆街偉還Sarah自由，之後就同左Sarah仲有Yui一齊。 打完波第二日就見到Ellen同Anna話要選學生會，大家仲鬥餐死。 之後就唔知點解同左Ellen仲有Ellie一齊左，而家諗返起仲係覺得好莫名其妙。 跟住，就係到今次呢件事。 短短時間內我居然要面對咁多野，真係諗起都見攰。 不過，今次應該就係最後一次啦，只要搞掂埋佢就咩都OK了。 佢同仆街偉都一樣，令我重視既人覺得傷心難過，就係因為咁我絕對唔可以原諒。 比起阿偉，我更加憎阿傑，阿偉我都話有一刻可憐過佢，但阿傑我係完全無，我只係好想佢消失。 阿偉只係痴戀Sarah，但阿傑佢係當Anna好似玩具咁，想控制Anna。 佢無諗過Anna感受，仲當Anna係自己既工具咁拎去四圍揚，拎去威。 若然可以殺一個人的話，我一定會㨂佢。 佢係我見過既人入面性格最差既人，直頭唔應該叫佢做人。 「明哥哥~」 突然有人係我後面抱住我，我嚇左一嚇，差少少咬到自己條脷。 原來係羽晨。 我：「做乜呀羽晨~」 羽晨：「食飯啦!大家姐叫我黎捉你落去食飯吖！ 」 我：「好好，咁你有無精靈球架？ 」 羽晨：「無喎，咁你會唔會唔跟我行架？ 」 佢即刻扁哂嘴咁，幾可愛，我忍唔住即刻抱起左佢轉左兩個圈，佢笑到咔咔聲。 之後同佢行左出房門，準備落去飯廳，但我比人截住左。 係二家姐。羽晨：「二家姐？ 」 二家姐：「乖，自己落去先啦羽晨，二家姐我好快就會同埋明哥哥一齊落黎架啦。 」 羽晨：「知道！咁一陣見喇~ 」 羽晨講完就彈下彈下咁行落去，好似LOL入面既安妮咁。 真係好可愛。 可愛到我都唔記得我身邊仲有一個人。 二家姐：「阿明。」 我：「係！ 」 我好似D軍人咁，聽到人叫自己個名就會自動立正。 二家姐：「唔洗咁緊張，我又唔係要鬧你。」 但如果你知道左我頭先一直諗緊羽晨的話，你肯定會打死我.. 我：「咁，所為何事呢二家姐。」 二家姐：「我聽Sarah講左，你好似要同阿傑鬥？」 Sarah真係咩都會同二家姐講咁濟。 我：「係吖，決定左，因為佢真係唔可以原諒，我一定要趕佢出聖所羅王書院。」 二家姐：「點解。」 二家姐會問到咁詳細，我有少少愕然。 我：「因為..佢太過分，當其他人係棋咁用，完全唔尊重人。」 二家姐：「好，記住你而家講既野，阿傑唔易對付，自己小心。」 我：「知道，有心喇，今次同上次潮特唔同，我有朋友幫，所以一定唔會有問題。」 二家姐：「真係咁就好，行喇去食飯啦。」 二家姐講完就轉身行，不過行左兩步行又停左。 我：「二家姐？」 「好好睇下自己有咩卡係手先決定下一步，用得著既野就用，唔好死要臉。」 「仲有，唔好太搏命，有好多人關心你架，無人想見到你出事。」 講完呢兩句之後二家姐就行左去，留低我一個。 我需要少少時間消化下呢句野。 「用得著既野就用，唔好死要臉。」係想提我D乜..？之後成餐飯二家姐都無同我講野，好似平時咁。 其他人都好似平時咁開開心心咁食飯，嘻嘻哈哈咁又一餐。 食完飯之後我留意到二家姐同大家姐行左去泳池傾野，內容好似好似係認真野，因為我見大家姐少有咁鄒眉。 點解我會咁留意二家姐？唔好問，多得佢頭先果句野囉。 Yui：「阿明..」 我：「做咩呀Yui？今晚唔玩大富翁啦我有d攰。」 Yui：「唔係啊..我想同你講你自己要小心..」 我：「小心？小心D咩啊？」 Sarah：「唔好意思吖阿明，我同左Yui仲有二家姐講吖..」 哦..原來又係因為呢件事。 我：「嗯，唔緊要啦你都係關心我啫，放心啦我會萬事小心架啦，話哂我都仲要同你地去街架嘛。」 「啊，講起去街，我仲要同Ellen去添，之前應承左佢哈哈。」 我見佢兩個既樣好似苦瓜咁所以懶輕鬆咁講下笑話，點知無效果，搞到我成個小丑咁。 唉，學下動畫咁啦唯有。 我伸出雙手，將佢兩個都收入懷裏，之後再好溫柔咁摸佢地個頭。 我：「無事既，之前我都做過類似既野架啦，咪又係無事，今次都會一樣。」 呢次果然萬試萬靈，佢地收起左佢地果塊苦瓜亁咁既樣，挨左係我兩個膊頭。 仆街喇今次，為左令身邊既人安心，我好似立左好多flag比自己添。 好快就到第二朝，終於都到。 雖然阿傑班人尋日搞事我今日就還拖好似係快左少少，不過我點都做，一定要挫下班人銳氣。 同時，今次都係一個宣戰，話比佢地知我地唔會比佢為所欲為。 阿威：「阿明。」 咦，係阿威同阿惠喎。 我：「早晨。」 阿惠：「早晨吖，Anna哥今朝打左比我話今日請左假，你知唔知？」

搞掂，呢鑊阿傑班人肯定有排煩。 訓導主任：「陳同學，我想你唔好將你而家見到既野講出去，我地訓導組會調查。」 我：「知道知道。」 好，就睇下你地會點處理。 落返操場，已經唔見左阿傑佢個班人，我亦乖乖咁返翻去自己既班果度。 大家都好好奇到底發生咩事，個個都走黎問我，但我都無答，淨係話一陣訓導會講。 果然，訓導主任好快就上左台，準備講野，所有人都望住佢。 訓導主任：「好，各位同學要你地等咁耐真係唔好意思，我地已經證實頭先既警鐘係誤嗚，大家可以返上班房。」 「我好欣賞各位同學係聽到警鐘響可以迅速有序咁落黎操場，值得讚賞。」 「哦原來係誤嗚，嚇死我。」 「屌又上又落好撚攰。」 大家都對訓導主任講既野深信不疑，咁就好喇。 咁之後大家都無再諗發生咩事，繼續上堂。 至於我？我而家開心到震，好期待阿傑佢會有咩下場。 但係，我一陣就發現到自己實在係太天真喇。 我真係好傻，好天真。 就放學個陣，訓導主任上左黎我班房，叫我落去同佢傾下。我本身以為訓導係打算話我知已經處分左阿傑，點知我落到去會議室見唔到阿傑。 我只係見到幾個Form 5既男仔企左係度，旁邊仲有幾個男訓導夾住佢地。 張檯上面仲放住左幾件黑色Tee，幾頂cap帽仲有幾枝棒球棍。 不過頭先把刀就唔係到。 訓導主任：「陳同學，我地係5A班班房搜到呢D野，佢地已經認左D野係屬於佢地。」 「佢地同時主動承認左尋日係佢地去你班房搞破壞。」 「我地會報警處理，你唔需要再擔心。」 豈有此理…點解我會無諗過佢會搵人黎頂… 唔得，唔可以太激動，如果唔係會露出馬腳。 我：「哦，搵到人咁就好，不過我可唔可以問佢地幾個問題先？」 訓導對於我呢個要求有少少愕然，不過都係俾我問。 我：「我想問下係咪有人指使你地？」 一聽到指使呢兩個字，其中一個男仔即刻大叫無，仲嚇親佢身邊既訓導，即刻捉住佢。 我：「咁點解有咁多間班房唔搞，係要搞我個班房？」 我講完呢句之後，成間房靜左半分鐘。 佢地當然答唔到喇，佢地亦都唔可以講點解。 因為有阿傑係背後。 我估阿傑應該一早已經計劃好哂，包括搵人黎負責呢part。 佢地真係可憐，咁就做左犠牲品，而家講緊可能會留案底架。 但佢地好似完全無不安既感覺，個樣仲好似同緊人講「係我做架，吹呀？」咁。 究竟點解佢地死都唔肯講出黎？阿傑有乜值得佢地咁做。 訓導主任：「陳同學，問夠喇。」 我：「哦哦..」 但係我唔想牽連到無辜既人喎.. 「訓導主任，我想同你講兩句，方便出去傾？」 訓導主任：「當然可以。」跟住我就同訓導主任出左去，去左小食部果邊傾。 訓導主任：「你想講咩呢，陳同學。」 我：「我希望你唔好報警住，我覺得仲有內幕。」 我見訓導主任聽到我咁講之後鄒左一下眉。 訓導主任：「俾個理由說服我。」 我：「我覺得一切都太巧合，有咩可能一搜到呢d野就有人衝出黎認？」 「仲主動應承話尋日件事關自己事？大佬講緊係可能會留案底架，會跟一世。」 「總知我認為係有人要求佢地應左佢，等自己可以甩身。」 「為左唔好毀左幾個可能無辜既人既前途，我希望學校唔好報警住。」 訓導主任又再次鄒多一下眉。 訓導主任：「好，你有D道理，我都唔想害左人，一個月，呢一個月我會搵人睇實5A班，睇下有無咩奇怪。」 「若然一個月內查唔到咩的話，學校都係會報警處理。」 我：「多謝你。」 訓導主任：「我多謝你就真，你可以咁細心，如果日後我知道佢地係無辜，我一定會內疚死。」 我：「咁..我返去上堂喇。」 訓導主任：「好，走喇。」 呼，希望咁可以幫到呢幾個人喇。 可惡既阿傑。好快就到放學，Ellen,Ellie仲有Sarah都黎左我個班房。 Ellen：「阿明阿明！今日去你屋企玩好無？我學識左玩奴隸啤吖！」 Ellie：「家姐吖..成日去人地屋企好似唔係幾好..」 Sarah：「無所謂吖，我好歡迎啊，返去叫埋大家姐仲有Yui一齊玩！」 唉..點解佢地成日都可以咁開心…得我一個咁緊張好似顯得我好on9咁.. 不過我一直以來咁努力都係想佢地開心啫，為摶紅顏一笑，咁辛苦值得既。 而且既然訓導主任話會睇實5A，呢一個月應該唔洗咁擔心。 好喇同佢地去玩下喇。 我：「好喇好喇，返去啦返去啦。」 我地一行四個人就咁步出班房，點知一行到去樓梯口就見到阿傑，佢都見到我，仲好似譚耀宗咁笑左一下。 阿傑：「你真係太天真，一D都唔好玩。」 我：「唔好玩？」 阿傑：「居然會為對方既棄子著想，你話你係咪白癡？ 」 「不過既然你咁做，我又多翻幾隻棋可以同你慢慢玩，多謝哂。 」 我當時聽到咁真係好想衝上去打佢，但Ellie捉住左我。 Ellie：「唔好吖阿明，呢度有閉路電視。」 我望一望頭頂，又真係有個閉路電視，Ellie真係細心。 阿傑：「今日五樓既事幾好野吖，我對你有少少改觀。」 「我無諗過會因為咁俾人發現果D野，你呢招的確幾好。」 「睇路喇，仲未玩完架我地。 」 佢講完就帶住兩條女走左去。 但其實我心入面有少少認同佢頭先講既野..

四個人，就咁返到屋企。 一入門口，我就見到老母坐左係梳化，原來佢已經同Uncle去完旅行返黎。 不過佢既神情有少少古怪，好似以前我做錯野俾佢知道左咁。 但係最奇怪既係，佢無出聲鬧我喎，咁先係我在意既地方。 Sarah：「咦Auntie你同Daddy去完旅行翻黎啦？」 媽：「係吖，咦你帶同學仔返黎玩吖？」 Ellen：「Sarah，佢係？」 Ellen好細聲咁問Sarah，不過都係被我聽到。 我：「我老母。」 Ellen：「噢原來係伯母！你好吖伯母我係Ellen！係阿明既女朋友！」 見到Ellen咁熱情咁打招呼，Ellie一時之間好似load唔切，lag lag地。 Ellie：「伯..母..你..好..我係..」 Ellen：「佢係我細妹叫Ellie！都係阿明既女朋友！」 老母聽到咁就即刻用個好奸既眼神望住我，搞到我鬼死咁尷尬。 媽：「乖喇乖喇，多謝你地咁鐘意我個仔吖，你地去玩啦，阿明你去書房，有人要見你。」 我：「有人要見我？邊個？」 媽：「你上到去咪知囉，快d喇唔好要人等。 」 我：「哦哦..知道喇。」 聽老母咁既語氣，好似係D大人物黎wor.. 我：「咁你地叫埋Yui同大家姐去大家姐間房玩住先喇，我好快就會過黎。」 Ellen：「咁快D喎！我等緊你做我奴隸架！ 」 痴線咁樣講野都有既。 就係咁我就暫時同佢地分開，自己一個去書房。 一開門入到去，就見到Uncle同李生面對面咁坐左係梳化。 李生：「返左黎嗱阿明？我地好耐無見喇。」我：「你好…」 原來老母咁急叫我上黎係因為香港首富黎左，仲以為咩事。 不過點解佢要黎？仲要我上黎書房。 李生：「無見一排，感覺你唔同左。」 我：「係咩我又唔係好覺喎哈哈。」 李生：「我聽校長講，Knight呢排好努力咁搞好學校喎。」 我：「eh…過獎啦..我地都只係兌現承諾啫，消除階級嘛。」 李生：「但係有人話我知，你好似對阿傑有異常既恨意，好似好想佢死咁，係咪真？」 一提起阿傑，我就feel到我後頸有少少熱。 李生：「你唔洗答我啦，你個樣已經話左俾我知。」 Uncle：「點解你咁唔鐘意佢？佢應該同你無乜關係。」 啊，我忍唔住喇真係。 我：「佢搵人搞我班房，仲當Anna..江家千金係玩具。」 「而且我好肯定佢係我地Knight話要消除既個種特權階級。」 李生：「特權？你邊度見到佢係特權？老師有偏幫佢？佢有犯校規？」 我：「佢搵人搞我班房仲唔係犯校規？ 」 李生：「咁你有無辦法證明係佢指使先。」 我：「咁又無..」 李生：「咁咪係囉，既然被捉左既人都認左係自己做，咁理論上佢又無犯校規。」 我嬲到講唔到野。 李生：「你知唔知你而家個樣似邊個？」 可以似邊個呀，金秀賢呀？定咩宇彬呀？ 「你似當初應承左同你賭既阿偉。」我似阿偉..？    我:「唔係呀，我只係..」    李生：「你自己諗下點解啦，我想你自己搵出答案。」    Uncle:「出返去先喇阿明，我仲有野要同李uncle傾。」    我：「我…」    Uncle:「出返去喇。」    俾人叫左兩次出返去，我都無辦法再賴死係度，唯有死死地出返去。    一出左書房，就見到二家姐企左係度，好似係度等我咁。    唔知點解我被人話似阿偉之後我成個人突然之間頹左落黎，冇哂心機。    居然被人話似自己昔日恨之入骨，賭上一切先打敗既敵人，唉。    二家姐：「聽完訓話嗱？」    我：「係啊…我比李Uncle話我變左…仲話我變到好似阿偉咁，都唔知有無搞錯。」    二家姐：「你覺得人地講得唔岩咩？」    二家姐呢句簡直就好似一道雷劈落黎咁,估唔到佢都咁睇我。    我：「我點會似佢..我又唔會好似佢咁用權力逼人做人地唔想做既野…」    二家姐：「你肯定你無？Sarah㝷晚唔係咁同我講喎。」 Sarah…? 二家姐：「佢話你尋日係lunch time之後成個人變得勁恐怖，放學之後仲拎左把刀出黎。」 「佢仲話你仲叫左Ellen搵兩個有痛腳係你地手既同學幫你去做野。」 「咁都唔係用權力壓人的話，你話俾我知咩先係啦。」 「你講過，阿傑當人係棋咁用，你自己何嘗唔係？」 我一句都駁唔到，只可以默默咁企係度受靶。 二家姐：「我知你出發點可能係好，只係想保護你身邊既人，但做法錯哂吖。」 「你上次好醒架，將個層面局限係個人，唔會牽涉到屋企人同朋友。」 「但你今次岩岩相反，將朋友同同學都拉哂入黎，Knight可能會因為咁而被人追究架。」 「我知道係阿傑搵人搞你班房先，但你既反應就好似要有仇報仇咁，失哂控。」 「點解會係咁？係咪因為你覺得自己而家有所謂力量，所以就唔可以俾身邊既人受傷？」 「你咁做，只會令你身邊既人傷心失望，一個個咁離開你，最後會好似阿偉咁，一個人。」 「唔係，你會衰過阿偉，因為你會乜都無哂，包括你既容身之所。」 「趁自己仲未去到咁深，及早回頭啦，諗下自己當初點解可以吸引到咁多人。」 「我想陪自己一齊睇星星既阿明，絕對唔係而家呢個阿明。」 二家姐講完就轉走返去自己房。 乜我..真係變左咁多咩？

連二家姐都咁話我..唔通我真係變左咩？ 但我明明同以前一樣，只係想身邊既人開心咋.. 我一邊反思呢個問題一邊行去大家姐間房，打算搵Sarah佢地。 敲左門兩下，我就好頹咁推門入去。 入到去，我見到佢地五個女仔圍成一個圈。 不過中間無啤牌，我仲以為佢地玩緊咩奴隸啤添。 我：「咦又話玩咩奴隸啤？啤牌都唔見隻既？」 大家姐：「無啊想等埋阿明你先玩嘛，所以我地頭先咪傾住計等你囉。」 我：「咁傾左D咩計啊？」 我好想搵其他野分散自己注意力，唔係既我怕自己又會諗而家既自己到底發生乜事。 大家姐：「無啊咪又係講你囉，大家姐我想知點解幾個靚女都鐘意我呢個好細佬 」 講緊我..？ Ellen：「嘻，我鐘意阿明係因為阿明好叻，仲要係第一個係學校入面同我作對既人。」 「我不自覺咁慢慢留意阿明，最後原來我..呀唔想講啦好瘀呀！ 」 Ellen即住痴個頭埋去Ellie度，咁既佢我都第一次見。 Ellie：「哈哈家姐之所以可以變返以前咁，都係多得阿明你咋。」 「你每次面對困境都唔會放棄，總係搵到辦法解決，阿偉果次係咁，學生會個次都係。」 「係你身邊我就覺得自己好有力量，做乜都唔會失敗。」 邊係呢..我只係.. Yui：「阿明好識照顧人..帶我出去同朋友食飯，等我可以接觸到出面既人，唔洗成日留係屋企..」 唔係呀，我無你講既咁好.. Sarah：「大家都係因為阿明你，先可以咁開心咋。」 Sarah唔知幾時走左去我後面攬住左我。 唔知點解我覺得咁樣好安心。 心入面一直牽掛住既野都好似全部放低哂咁，淚腺突然不受控，開始喊起上黎。 我：「你地...係咪都覺得我變左..？ 」大家聽完我講都靜左落黎，個個都望住我。 等左一陣，都係無人答我。 不過，Sarah突然咬左我耳仔一下，痛到我即刻彈起。 我：「做乜呀你！ 」 Sarah：「無呀想鬧你又唔知點開口好，咪唯有咬你一啖囉。 」 個個聽完Sarah咁講都笑左出聲，特別係大家姐。 我成個傻仔咁四圍望，完全唔知發生咩事。 Sarah：「係吖呢兩日你的確係失左控咁，好似以前既阿偉咁。」 「我地都知道你係為左Anna先會咁，所以我地都無出聲。」 我：「對唔住…我實在…」 連佢地都咁睇我，睇黎我真係錯得好緊要。 Ellie：「知錯能改吖阿明，只要你知道自己真正係想點同點做先係岩的話就夠喇。」 「若然你真係諗唔到應該點做的話，不妨問下身邊既人，除左我地，阿威阿惠仲有Alex都可以幫到你架。」 「佢地都係你地既朋友黎架，由以前就已經係。」 「唔好再俾權力迷惑啦，你應該仲有好多方法可以解決今次既事..」 Ellie都未講完，Ellen就衝左上去掩住Ellie把口。 Ellen：「衰妹！頭先咪話左唔好提阿傑囉！ 」 大家姐：「Ellie妹妹無提喎，反而係Ellen妹妹你.. 」 Ellen：「咦？呀！！！Sorry吖阿明我無心架！唔好發嬲啊  」 睇黎佢地係覺得我一聽到阿傑呢個名就會發嬲。 如果係幾分鐘前既我可能真係會，不過而家.. 而家就已經唔會喇…雖然我仲係好唔鐘意阿傑，但我知道自己唔可以再咁執著，因為我好似因為佢而忽略哂身邊既人。 我：「無事無事，唔緊要。」 唔緊要呢三隻字一出，呢五個人都即刻望住我，好尷尬。 深呼吸一下先。 我：「呼，或者我真係無辦法做到阿傑咁冷酷無情啦，不過我已經知道左自己應該要做既咩。」 「只要保護到你地，同埋同你地玩得開心，其他野咩都唔重要喇，你地話係咪先？」 一講完呢句，除左大家姐以外既四個人都撲左上黎，連平時怕羞既Yui同Ellie都係，好似雷葛爾咁。 我全身幾個位置都同時食緊波餅，巨龍哥一定開心死。 Ellen：「你話架！以後要日日陪我架！ 」 Sarah：「係我地吖！ 」 Ellie：「雖然你咁講我好開心，但係都唔可以完全dup低學生會既事架。 」 點解Ellie仲可以咁冷靜。 Yui：「可以日日同阿明玩，Yui一定會好開心。」 四個女仔，都好唔同。 呀唔係，仲有第五個唔係度喎。 唔知Anna知道我決定左咁會有咩反應呢，會唔會屌我無用呢？話我避開阿傑。 不過講起阿傑，都係一個麻煩既問題… 我：「阿傑果邊..我都唔知點算好，已經同佢頂到行一行，都唔知佢下一步會點做。」 大家姐：「哦呢方面唔洗擔心啦，晨仔話佢會幫你，佢話好似會幾好玩，所以幫埋你今次。 」 我：「晨仔係指藍洛晨？點解佢會知？ 」 大家姐：「嗯係佢吖，阿May尋晚同我傾呢件事，佢覺得你應該需要D輔導同幫手，所以就搵左晨仔同李Uncle啦~」 尋晚？唔通尋晚大家姐同二家姐係泳池邊就係傾呢件事？ 原來二家姐為我做左咁多野… 大家姐：「啊，晨仔仲話你係今日之後一定會唔知點對付阿傑好，叫你放幾日假先。」 藍洛晨真係料事如神，我而家的確唔知點對付阿傑好。 但係我好似太依賴佢咁，上次阿偉又係靠佢，今次又要… 我：「咁會唔會麻煩到佢，佢始終唔係我地學校既人..」 「唔會麻煩，我不知幾得閒，幾想搵野玩。 」 咦呢把聲係？ 原來係大家姐播緊Whatsapp既語音訊息。 大家姐：「哈哈晨仔真係咩都估到哂，佢話你一講「麻煩到佢」就播呢段野。  」 「啊仲有呢段。 」 大家姐再㩒左電話一下。 「去做返果個大家都想幫，想同佢一齊顛既陳煒明啦，朋友係可以依靠既，唔洗咩都靠自己一個人。」 仆街我聽到眼濕濕。 明明只係我單方面咁依賴佢，但佢都肯當我係朋友。 我將來一定要報答佢。

因為藍洛晨既說話，所以我同學校請左幾日假。 呢幾日假正好俾我好好反省一下自己既唔成熟同急躁。 不過我已經無再屌自己無用，而係諗緊若然以後再遇上呢種情況應該要點做先好。 藍洛晨講得岩，朋友係可以依靠既，我之前成日諗住自己做既野係岩，唔理身邊既人反對，差少少就釀成大錯。 呀正確D黎講係已經犯左大錯，只係好好彩有人及時拉我返黎。 咁樣諗落，我成世人都幾好彩。 老母翻頭嫁，嫁左比個超級有錢人，之後我又遇上左好多既事，識左好多新既人。 我仲好好彩居然實現左一般人難以想象既後宮！仲要佢地唔介意！ 哇，諗起如果我地六個人一齊出街的話個場面都應該會幾壯觀。 不過，正正係因為太過好彩，我好似當左呢d野係理所當然。 而家我唔會再係咁架喇，唔可以再係咁。 再咁的話，真係會咩都無哂架，大家都已經俾左一次機會我，我唔可以浪費。 Sarah：「咁我去返學啦~阿明你就抖下啦~」 羽晨：「明哥哥bye bye~」 我：「嗯，遲d見啦我地。」 就係咁，食完早餐之後我同Yui一齊目送左Sarah仲有羽晨出門口。 咁既情況好似都係第一次。 其實原本Sarah，Ellen仲有Ellie係聽到藍洛晨唔好返學幾日之後都有話不如佢地都拎幾日假陪我。 不過我話唔洗，我唔想佢地為左我去到咁，反正又唔係咩病痛。 而且學生會都唔可以有咁多人唔返學架，會被人話架。 以上兩個理由，成功說服到佢地三個，所以我就自己留左係屋企。 咁又唔係自己一個既，仲有Yui同兩位家姐。 我：「好喇…咁而家做乜好呢…不如都係上去訓多陣先..」 大家姐：「喂阿明！岩啦你唔返學！陪我出去啦不如！ 」出去？咁突然？ 我：「但係我想係屋企訓下喎大家姐…」 大家姐：「訓咩吖！覺係夜晚先訓架嘛！換衫同大家姐出去！ 」 我：「吓..」 好少見大家姐咁執著喎..算啦反正係屋企都係無野做，同大家姐出去行下都好。 我：「我知道喇，咁我去換衫。 」 大家姐：「乖啦咁。 」 Yui：「咁我去準備車。」 大家姐：「唔洗啦Yui！我會叫人準備車，你都去換衫啦。」 Yui：「換衫？」 大家姐：「你唔係打算就咁著住呢套衫出去吖傻妹？」 Yui諗左一秒，之後「啊」左一聲，如夢初醒咁款。 原來大家姐想帶埋Yui一齊去，咁都好。 之前都有講過，Yui佢比起Sarah佢地係少D時間對住我，因為Yui唔會返學。 而我大部分時間又係學校，尤其係做左學生會之後。 所以我都有諗過趁呢幾日放假偷偷地同Yui出去，唔俾Sarah佢地知。 咦唔係喎咩叫偷偷地啫！我同Yui光明正大，點解要講到去偷情咁，on99。 我：「係啦Yui，你都同我地一齊出去啦。」 Yui：「嗯！好！」 Yui應完我就一支箭咁跑左去自己房。 啊，大件事，佢會唔會又會好似上次咁著到去party咁既款架？ 我：「eh..大家姐，我怕Yui佢..你可唔可以跟埋佢去幫佢揀…」 大家姐：「哦你怕Yui唔知會點著好？唔洗驚啦上次之後阿May已經買左D出街衫比佢同Sarah架啦。 」 哇，二家姐真係細心。 咁我都無再擔心，自己返入房換衫，最後換左套裇衫加長褲，起碼見得人。 哇，Yui今次著左條黑色裙，好靚，大家姐都唔弱，白色背心加hot pants。 不過佢兩個都係天生麗質架啦，著乜都好睇。 大家姐：「好！行啦我地！可以同細佬細妹一齊行街真係開心~ 」 大家姐一邊講一邊捉住我同Yui出門口，都唔明點解大家姐時時刻刻都可以咁有活力。 好啦，去玩下啦。大家姐好開心咁拉左我同Yui上車，之後就叫司機開車，我其實完全唔知去邊。 我：「大家姐…我地要去邊？」 大家姐：「而家仲早未係時候食lunch，我地落去中環行陣先啦，睇下衫咁~」 哦，即係要shopping喇，不過而家先十一點幾，D鋪頭開齊架啦？ 咁我又無講出黎，免得掃大家姐興喇，只係自己懷住半信半疑既心態坐呢程車。 至於Yui呢，佢成個細路女咁一直望住出面既風景，好似好期待一陣會去邊咁。 我都有少少期待今日會玩成點。 司機好快就送左我地三個去中環，哇好多OL姐姐，個個都黑絲，正到顛。 大家姐：「唔該哂你啊華叔，你可以返去啦，一陣我地會自己返去架啦。」 「知道大小姐，咁我返去先。」 大家姐同司機華叔講左兩句之後就開始同我地行街。 佢捉住Yui行係我前面，好開心咁行入一間又一間既鋪頭睇衫。 起初我仲以為大家姐會好似睇電視劇入面D有錢人咁專去D名店好似LV呀，Coach呀咁，點知又唔係喎。 大家姐同我地去既係d細鋪頭仔，仲好似同d staff好熟咁，對於呢點我有少少surpise。 大家姐不斷隊一件又一件衫俾Yui試，每件Yui都著得好好睇，件件都好襯佢。 Yui每試一件，大家姐都會問我一次「好唔好睇」，咁作為一個老實人，我又真係每次都答好睇。 喂，無辦法，咁真係件件都咁好睇嘛，做人要老實。 我每答一次好睇，Yui都會含羞答答咁dup低頭望下自己，哇萌到呢。 大家姐佢自己都有試衫，仲要每件都好撚sexy個種，搞到我都唔敢直視佢，結果係咁比佢笑。 最後，佢地行一條街就已經用左兩個鐘，買左不下廿件衫。 邊個拎？問黎都on9，咪我囉仲可以有邊個。大家姐每遞一袋野比我，唔知點解我都會乖乖咁接住，可能因為我體內有奴隸DNA？ 烈日當空下拎住九萬幾袋野仲要著住裇衫長褲咁行，真係咪話唔辛苦。 但我見Yui同大家姐行得咁開心，買得咁開心，我都費事抱怨啦，機會難得。 萬幸既係，大家姐而家轉左去行商場，有冷氣涼下個人無咁辛苦。 Yui：「阿明我想去一去洗手間…」 Yui係我同佢一齊等緊大家姐試衫果陣咁講。 我：「咁你知唔知洗手間係邊？洗唔洗我帶你去？」 Yui：「唔洗喇我頭先睇左洗手間係邊，你留係度等大小..大家姐喇。」 我：「哦咁好喇你自己小心D喎快D去啦。」 Yui：「嗯，我好快返黎。 」 Yui講完就出左去，留低我一個係度等大家姐。啊，大家姐入左去幾耐啊，我就快訓著啦。 大家姐：「阿明~Yui~咁著好唔好睇呀？咦？Yui呢？」 終於出黎喇咩，再遲一分鐘我諗我真係會訓著。 我：「Yui佢岩岩出左去啊，話想去洗手間。」 我一邊玩電話一邊答大家姐，無望過大家姐。 大家姐：「哦哦~咁你話我知我咁著好唔好睇啦~」 哂氣啦你點著都好睇架啦，人正著乜都正。 我：「好睇啊~」 我一邊hea答一邊慢慢將視線從電話移去大家姐度。 咦？ 咦！！！ 屌你唔望好過望！！大家姐又著摟屌裙！！仲要又係黑色！同第一次見大家姐個陣一樣！ 嘩真係o撚左嘴，明明已經係日對夜對，但大家姐而家咁著我都仲係完全唔識俾反應。 可能呢d就係青頭仔會有既反應啦。Fuck My Life。 大家姐：「啊明？做乜成個人呆哂呀？」 大家姐一句野拉左我將沉思返黎現實。 我：「哦！無野呀我我頭先諗緊手機game d野啫！ 」 我突然慌張起來，因為大家姐而家同我距離好近，我甚至可以係大家姐對眼入面見到自己。 大家姐：「係咩？ 」 大家姐突然奸笑，我下意識咁縮埋一舊保護自己。 點知大家姐一見到我咁就一手拉起左我，認真我真係嚇親，我完全無估到佢咁大力。 不過，咁就仆街喇。 因為巨龍哥，佢起左身。我直頭唔敢企直個人，怕被大家姐見到巨龍哥。 大家姐：「咦阿明你做乜呀？唔舒服？」 「唔係吖，我扯旗咋喎。 」 我都想咁講，但邊有可能直接講吖。 我：「無，肚痛啫，可能今朝食早餐食得急得濟。 」 我擺出一個好辛苦既樣，矇哂眼鄒哂眉咁，希望呃到大家姐。 大家姐只係笑笑口咁望住我，同埋仍然用一隻手捉住我。 要避免肢體接觸，想巨龍哥坐返低應該咁做最有效。 我：「大家姐啊可唔可以放手先，我想..」 大家姐：「肚痛吖？等大家姐幫你睇下~ 」 大家姐完全唔理會我而家既痛苦，出力咁拉我行。 最後佢拉左我入更衣室，我同大家姐兩個人，係埋同一間更衣室。 一男一女，兩個人，係埋同一間更衣室。 AV情節。 我個腦突然間死左機咁，咩都諗唔到，只係load到AV呢兩個字，頭頂仲好似想出煙咁。 個心跳得好快，我估而家可能每秒跳三至四下。 至於巨龍哥？唔好話想佢坐返低，而家仲扯得比頭先更行，頂住哂好辛苦。 我：「大家姐我…」 大家姐：「係咪呢度痛吖~ 」 大家姐放左佢果隻好幼好長既食指係我嘴唇上，搞到我全身神經都震左一震。 菊花仲突然緊左一緊。 大家姐並無拎開佢隻手指，而係用果一隻手指係我身體上遊走。 由嘴唇開始，慢慢遊落去頸，心口，最後係肚度停左。 每一下，都極度刺激我身體每一處神經。 我甚至覺得自己可能會派報紙，好彩最後忍得住，同埋大家姐停左手。 呼，得救了。 大家姐：「好似都唔係呢D地方痛呢~痛既會唔會係呢度呢~」 唔？ 我都未黎得切反應，大家姐就一下捉住左巨龍哥，緊緊咁捉住。 我feel到下體有一股䁔意，唉。 喂諗落唔可以怪我喎，一個咁正既女仔同你身處係一個咁窄既更衣室，仲要對自己做呢d咁挑逗既野。 嗯，情有可原。 大家姐：「你既初戀俾左Sarah，初吻俾左阿May，第一次約會比左Sarah同Yui~ 」 係吖咁又點？你想做咩呀？ 我之所以會驚，係因為大家姐係度淫笑緊。 大家姐：「咁不如阿明你送你既第一次俾大家姐啦？ 」 大家姐挨埋黎請我對手食哂波餅，係我耳邊好細聲咁講野，仲伸手準備拉開我褲鏈。 我個腦已經過熱了。 唉我唔理喇！黎啦！快點強姦我！ 我合埋雙眼，做好心理準備迎接呢個「強姦」。 我開始聽到拉開拉鏈既聲，個心好似進行左二次加速咁，跳得比頭先更快。 「阿明？」唔洗叫我啦大家姐我已經準備好架啦，快點強姦我啦。 「阿明！」 我feel到有人搖我，所以我打開返眼，卻發現自己居然係更衣室外邊，頭先坐低等大家姐果個位。 而Yui仲有大家姐坐左係我旁邊。 唔通我又… 大家姐：「Sorry吖阿明可能我試衫試得太耐，搞到你等到訓著左..」 屌！又係發夢！！  咪住先！既然係發夢，點解仲feel到.. 我即刻大大力咁dup低頭望自己條褲，屌！濕左！ 仆街同上次一模一樣！

唉屌點解我日光日白都可以發春夢架。 我係咪需要去睇下醫生或者去搵下社工輔導下呢？ Yui：「阿明？係咪有咩事？」 我：「哦，無事，係啦見你地買得咁開心，我都想買下衫褲添。」 梗係要買啦，我要換褲吖屌！ 大家姐：「好吖我呢邊都買完囉~你想去邊度睇？大家姐同你去~」 我：「eh…呢頭我唔熟路…大家姐你帶路啦..不過我想去個廁所先..」 我記得頭先入黎商場果陣見到有U記，借尿遁飛去買條底褲先。 大家姐：「好咁你去啦，我地商場門口等，我諗起我有朋友D衫應該幾岩你。」 我：「好，一陣見。」 講完我就九秒九咁衝出去，好彩一出去就見到U記個顯眼大招牌，狗衝先。 結果買底褲加埋換成個過程五分鐘都唔洗，快到癲。 至於條舊底褲呢..唔好提啦，dup左喇。 換左之後，成個人都舒服哂。 我之後就出左商場會合大家姐同Yui，大家姐又開始帶住我同Yui上路。 今次大家姐帶左我去一間樓上舖，個間鋪好韓風feel，直頭好似聞到泡菜味咁。 大家姐：「um…就呢件呢件仲有呢件啦。」 大家姐好快手咁揀左一套衫比我，叫我換黎睇下。 嘩，又幾好睇喎，大家姐眼光真係幾好，我估唔到我呢D毒撚都可以打扮到成個韓仔咁。 我：「EH…咁好唔好睇。」 「嘩。」 嘩呢個字係在場既三個人一齊俾既反應，連個老闆都嘩埋一份。 大家姐：「估唔到會咁好睇喎哈哈，超出我預期添，咁就買呢幾件啦，再加埋呢d~」 大家姐再拎隻黑色手鐲同戒指套落我度，嘩好似好mk但又幾好睇。 我：「咁我去換翻出黎先..」 大家姐：「唔洗啦就咁著走啦反正咁好睇，我去俾錢，Yui你去幫阿明剪牌啦。 」 Yui：「係我知道喇。」 語畢，Yui就拎起櫃檯上面把較剪幫我剪左D衫牌。 Yui：「阿明你咁著好好睇。 」 Yui佢係幫我剪牌個陣好細聲咁同我講，個樣仲要怕怕羞羞咁，好可愛。 我：「多謝哂~ 」 我摸佢個頭當係回報。 大家姐：「好~行得喇~嘩原來已經四點嗱？我地去食野啦！」 我：「eh..大家姐咁樣買左幾多錢？」 突然間我好想知咁樣買左幾多錢，唔知挑起左邊條根。 大家姐：「咁樣？八百幾囉，做乜。」 嘩八百幾，我又諗起Anna買比我套四萬八千幾既西裝，我仲以為大家姐會買到咁貴添。 大家姐：「嗯？做乜呀？唔洗驚喎大家姐送比你，行喇去食飯~ 」 我：「咁多謝大家姐~ 」 大家姐：「乖~」 講完我地三個就落樓，落到樓大家姐咁岩就電話響，所以我同Yui企埋一邊等。 講完一陣，大家姐就收返埋部電話，行過黎搵我地。 大家姐：「轉地方啦我地~因為有少少事我要落一落旺角，咁我地一於係旺角食啦~ 」我留意到Yui一聽到旺角呢兩個字佢對眼就發哂光咁。 哈哈佢肯定又諗起上次去旺角食野啦。 我：「咁我地坐咩落旺角？的士？」 大家姐：「um…算啦地鐵啦~反正地鐵站就係旁邊。」 咦？居然會講話搭地鐵？超出我所料喎。 我仲以為大家姐同Sarah佢地一樣，連飛都唔會識買添。 不過，呢個surpise只係開始，之後陸續有黎。 大家姐唔只有八達通，就連要去邊度轉車，咩出口近要去既地方都知。 就好似一個普通女仔咁，同Sarah佢地好唔同。 最後，大家姐帶左我地去兆萬一間首飾店，拎左一條鏈。 大家姐：「好~搞掂啦~我地去食飯啦！」 Yui：「大家姐..我想食燒賣…」 Yui細細聲咁一邊指住兆萬對邊間小食店一邊講。 果然，佢係想重溫一下。 當日我地由街頭掃到落街尾，諗起都流口水。 大家姐：「哦好吖行啦咁。」 大家姐邊行邊講，最後行到埋去。 「老闆三串燒賣唔該！」 最後我地一人一串咁食住行，估唔到大家姐都會食燒賣。 大家姐之後帶左我行呀行，行到去一間空鋪前面。 大家姐：「唉吖，原來已經無做嗱，點算好呢。」 我：「咩事吖大家姐。」 大家姐：「無吖想帶你兩個去食我細個成日同阿May去食既餐廳啫，點知原來已經無做。」 細個同二家姐成日黎食？ 我突然對大家姐佢地以前既生活有d興趣添，原來佢地都會黎旺角食飯。 大家姐：「點算好吖阿明，你有無好餐廳推介？我有D耐無黎唔太熟。」 好餐廳？吉野家，pizza hut，八方雲集，味千，我剩係識呢d咋喎。 不過呢D餐廳我唔想同佢地去食喎… 咦？咪住先，有個地方唔知可唔可以叫做餐廳，但環境同個feel都係一流既，我去過兩次。 可以去碰下運氣。 我：「有個地方可以上去睇下，feel好好但我唔知有無熱食。」 大家姐：「咁唔好等啦gogogo！ 」 大家姐係我背後細細力咁推我行，示意我帶路。 就帶佢地上去cafe啦，果度好岩傾偈，咁岩我而家又有好多野想知。就係咁，我帶住大家姐同Yui上左去cafe。 果個我唔記得叫咩名既冬菇頭姐姐好似無野做咁坐左係櫃檯上面fing腳。 唔通已經收左工？係就仆街囉。 我：「eh…唔該…」 個冬菇頭姐姐一聽到我講野就望左過黎，個表情仲好似有少少驚訝咁。 我：「我想問係咪收左鋪啦？」 冬菇頭姐姐：「未吖未吖！咦你咪係..今日著到好靚仔喎，我差D唔認得你添！」 我：「係咩哈哈…我想問下呢度有無熱食架？佢地..」 我向冬菇頭姐姐擺出一個難為既表情，冬菇頭姐姐望左我後面一下，就哦左一聲。 冬菇頭姐姐：「有吖有吖，見你係魯路修朋友，美星姐我親自整個拿破崙意粉比你地！坐下先好快有得食！」 佢講完就匆匆忙忙咁跑左入去，我就帶大家姐佢地去搵位。 哦唔怪得坐左係櫃檯上面fing下fing下啦，原來都無客。 我地好似包場咁揀左張最好view既檯坐低。 大家姐：「這哇阿明你無介紹錯bor，呢度D裝修幾靚幾有品味喎~」 大家姐佢一邊檢示自己既戰利品一邊同我講。 我：「哈哈..你鐘意就好..Yui你呢？」 Yui：「嗯！我都好鐘意呢度！呢度同上次阿明你帶我去既大牌檔好唔同，好靚好靜，令人好安心。」 我：「咁就好喇。」 佢兩個都好似幾滿意呢度，咁就好啦。 係呢個時候，我見到大家姐佢拎左頭先係兆萬拎既個條鏈出黎影相，仲whatsapp左唔知邊個，話已經拎左。 唔通條鏈唔係大家姐既？ 我：「咦大家姐條鏈好靚喎，你架？」 出於好奇心，我決定問下。 大家姐：「唔係吖~條鏈係阿May架~」 二家姐既！？我：「你話條鏈係二家姐既？」 大家姐：「嗯，係吖，條鏈都好耐lu~有無十年呢~」 咁暜通既手鏈二家姐居然會keep十年咁耐？ 我：「哇十年？條鏈對二家姐有好重要既意義架？初戀男友送架？」 大家姐：「唔係吖，係媽咪送比佢架。」 咩話？居然係咁？係佢地媽咪？ 我：「eh…」 一時之間我都唔知講乜好，好似進入左一個唔應該接觸既領域添。 大家姐：「係呀你都知架啦，所以阿May佢好珍惜呢條手鏈。」 「以前我地無而家咁有錢，一條咁既手鏈對我地已經係好貴重既禮物。」 「正因為以前都捱過，所以先會珍惜而家既野。」 「阿May佢到而家都仲係好掛住媽咪，佢一諗起媽咪就會去睇星星。」 睇星星？我記得二家姐話下次同我去睇星星，到底睇星星有乜特別？ 我：「點解係睇星星既？係咪有乜特別意思？」 大家姐：「因為以前媽咪成日都會帶我同阿May去公園睇星星囉，係我地對媽咪印象最深刻既印象。」 哦…原來係咁。 二家姐之所以睇星星係因為諗起過去… 我記得，第一次見二家姐佢已經提起佢媽，話Uncle係佢媽死左之後就搵第二個。 之後佢飲醉左，又係提起佢媽，話好掛住佢媽咁。 睇黎佢媽係佢心目中真係好重要。但係點解要自己一個人傷心？唔試下走返出黎？ 係人地面前冷若如冰，但又要自己偷偷咁傷心，唔辛苦架咩？ 大家姐：「啊，呀明你唔好講出去喎，阿May佢唔係好想人知呢件事。」 我：「我明白喇，我唔會講出去架啦。」 美星：「意粉到~三位慢慢食~」 大家姐：「好野有野食！我唔客氣啦！」 就係咁，我同大家姐仲有Yui既一日遊就此結束。 買左好多野，我亦知道左唔少野，尤其係我呢班屋企人既過去。

經過今次之後，我睇二家姐既眼光好似又唔同左。 而家望佢，硬係覺得佢背後有好多故事咁。 我有遵守同大家姐既約定，無同其他人，特別係二家姐面前提起呢件事。 雖然我不斷咁提醒自己唔好咁過火位太過留意二家姐，但視綫始終都係離唔開佢。 結果，出左事喇。 二家姐：「呢兩日你做乜成日望住我？」 哎，被發現左添。 我：「邊有呢，二家姐你會唔會諗多左呀~更何況呢幾日屋企都無乜人，可能我無意中就望住你啦~」 二家姐：「係咩？」 佢擺出一副半信半疑既樣，好似仲唔係好信我講既野咁。 咁岩係呢個時候，俾我留意到佢戴起左果條手鏈，好就用呢條手鏈轉移佢視綫。 我：「咦二家姐呢條手鏈好靚喎，之前唔見你戴既？新買架？」 二家姐：「哦呢條係..」 「阿明~!我返黎喇！睇下我帶左邊個返黎？ 」 咦係Sarah把聲喎，黎得真係合時，解救左我。 不過原來已經到左放學既時候嗱，真係完全唔覺添，放假既時間真係過得特別快。 我放低手上玩緊既電話，行左去客廳，睇下Sarah帶左邊個返黎搞到佢咁興奮。 嘩，佢地三個做乜一齊黎哂架？又黎玩？ 無錯，Ellen，Ellie仲有Anna跟住Sarah返左黎。 Ellen同埋Ellie表情好自然，好似返去自己屋企咁 ，相反，Anna就顯得有少少尷尬。 係喎，Anna好似未黎過。 「吖~呢間屋真係正呢，又大又靚。」 咦呢把聲係佢？ 我無可能會認錯呢把聲，呢把聲既主人幫過我咁多次，我只係聽聲都可以load到佢個樣出黎。 係佢，藍洛晨。 佢企左係門口，摸住度大門笑笑口咁講野。 「唷，一段時間無見啦我地。 」我：「點解你會黎既？」 佢突然出現，令我覺得好驚訝。 晨：「NoNoNo，你咁多位女朋友係度你都唔理你走黎搵我？你會唔會其實係Gay架？」 佢一講完大家都笑左出黎，包括我。 晨：「哈哈，笑下就算啦，我係黎見你兩位家姐架，講返之前佢地拜託我既事。」 拜託佢既事？即係阿傑既事？ 我：「咁..」 晨：「嘛，你就唔洗理咁多啦，專心陪下你五位女朋友好過啦，我話過交俾我架啦。」 我都未開聲，佢就拒絕左我想提出既野。 我原本係想問下佢阿傑既事處理成點，畢竟我無返學已經三日，始終有少少掛心。 大家姐：「黎左啦晨仔？上黎書房傾啦，Daddy已經係上面等緊你。」 大家姐唔知幾時同二家姐一齊企左係樓梯度。 晨：「係我明白喇，咁就麻煩你帶路喇。」 藍洛晨佢講完之後就係我身邊經過，行去大家姐佢地個邊，不過行左兩步就停左。 晨：「啊，唔記得左講添，如無意外阿明你下星期一應該可以返學架啦。 」 下星期一？即係仲有成個禮拜？我：「嘩即係我仲要係屋企hea多一個禮拜..」 Ellen：「無所謂啦~我地日日放學都係搵你玩大富翁咪得囉~」 講係咁講啫.. Anna：「嗱，比你用黎解悶啦。」 Anna遞左一個紙袋比我，唔知係咩黎架呢？唔通係咩漫畫？我見袋野都好像似幾重下。 我：「咩黎架等我睇下先。」 我望入去個紙袋，屌你係功課… 一堆工作紙同簿居然可以咁重…到底有幾多係入面… Anna：「你返學果陣要做好哂佢吖~我同老師拍哂心口話你一定會交架。」 唔係掛你咁大整蠱…咁多一個禮拜邊有可能做得哂吖.. 我：「做唔哂會點架？」 Anna：「咩會點吖，咪逐份記欠交囉，學生會主席唔好欠咁多功課吖，做個好榜樣比人睇。」 屌…呢度坐底五份起跳喎…唔做的話真係會一下記缺點架喎.. 我：「唔係掛…幫我做d啦我做唔哂架…」 Ellie：「功課要自己做先學到野架阿明。 」 啊，都估到Ellie一聽到咁就會開聲… Anna：「Ellie講得岩，D功課我地就唔會幫你做架啦，不過一齊陪你做就都可以既。 」 Anna笑住咁講，其他人都笑笑口咁，唯獨我一個開心唔起。 Ellen：「反正D功課都要等你返學先交，即係有排啦，而家就同我地玩大富翁先啦~行啦行啦 」 Ellen一邊講一邊推我上樓梯，好似想推我上船咁。 唉，咁多功課，真係寧願唔放假吖我…之後我地六個人係二樓既細廳度開始玩大富翁，開頭係輪流做banker既。 呢班人玩大富翁真係顛顛地，好似只係過左幾round，成個map已經被佢地掃哂咁。 我之後就瘋狂咁彼人收租收租同埋收租，完全係一般香港人既寫照，玩玩下我去左坐監，之後仲要破埋產。 呢幾條女好似玩到顛左咁，一鋪接一鋪咁黎好似唔識停咁，最後我自動請櫻去做banker算。 「喂你踩到我個太平山！俾錢！」 「中環我架！錢！」 「機場站！二百！」 「我要起屋！三間！」 類似以上咁既對白不斷重複又複，我唔知幾時就悶到訓著左。 當我訓醒個陣，個天已經黑哂。 間房唔知幾時已經開左燈，不過出奇地靜，無再有頭先個種對話。 我環顧四周，原來佢地五個都玩到訓著左。 佢地手上面仲拎著大富翁d錢，到底係玩左幾耐先會咁樣訓著啊佢地。 唉去拎幾張被比佢先啦費事佢地凍親。 我放輕腳步，避免嘈醒佢地咁行出細廳，點知一行出去就見到大家姐，二家姐仲有藍洛晨。 晨：「唷，阿明，岩岩訓醒？」 我：「係吖..咦你地傾完喇？」 晨：「嗯，討論左之後可能會出現既問題，已經做好哂對策，唔洗擔心。」 係佢把口聽到呢句野真係特別安心。 我：「真係麻煩哂你，要你為我做咁多野，明明你完全可以置身事外。」 晨：「嘛，偶然搵下呢d樂趣都唔差既，我自己學校個邊唔會有咁多呢d野玩。」 「而且你係我朋友，幫你係我應該要做既事。」 「不過見到你而家變返咁，老實講我好開心，我總算叫無睇錯人。」 變返咁？係咩意思？ 晨：「吖~可唔可以麻煩Miki姐同埋May姐你兩位去叫醒阿明班女朋友仔呢？我有少少肚餓啦~」 大家姐：「好喇好喇咁我去叫Sarah佢地喇~一陣飯廳見喇我地~行喇阿May。」 大家姐講完就拉左二家姐去細廳，留低我同藍洛晨兩個。 咪住先，好似有d野唔係好岩。 我：「點解你會知Sarah佢地訓左？」 晨：「嘛，入面咁靜，而你又咁鬼祟行出黎，應該係唔想嘈醒佢地，所以我咪估佢地訓左。」 嘩，幾咁利害既推理能力。 我：「哦哦..利害利害，咁都比你估中，我可唔可以跟lulu佢地咁叫你做晨哥？」 晨：「吓eh…無所謂啦都係一句啫，你鐘意點叫就點叫啦。」 我：「好，咁晨哥，你話變返咁其實係咩意思？」 我好似好介意人地點睇我，上次佢地話我似阿偉，我個心一直扯住扯住。 晨：「嘛…其實呢…你二家姐之前打過比我，話你開始變，想我幫下手。 」又係二家姐？ 佢做左咁多野？ 我一時之間講唔到野，可能因為我未接受到呢個衝擊。 晨：「我諗你自己都知道呢度所指既變係咩意思架啦，我就唔講咁多喇。」 我：「啊啊我知道…你繼續講啦。」 晨：「咁呢，你二家姐就希望我可以幫下手拉你返正路，等你唔好變做另一個阿偉。」 我：「咁點解..」 晨：「至於點解係我呢，你二家姐話因為係我之前幫你拉阿偉落黎，間接咁推左你上位，即係話我有責任。」 「雖然理由係有少少牽強既，不過反正我無所謂。」 「我自己都有諗過若然你再遇上呢d情況會點，結果真係同我諗既一樣。」 「你會用你新得到手既力量去解決，而唔係好似以前咁，嘗試同其他人合作解決問題。」 再一次俾人拮中傷口感覺真係特別難受。 「不過頭先聽你二家姐講，佢話完你之後你已經恍然大悟，所以教育呢PART就唔洗我做啦。」 「我要做既野，就係幫手搞掂阿傑，呢個就係你二家姐叫我做既野。」 我：「點解二家姐佢要對我咁好..明明佢平時對我咁冷淡同惡…」 晨：「果然變返以前咁呢阿明，唔係關心我會點做去解決阿傑，而係想知點解你二家姐要對你咁好，好事好事。」 咦？佢唔講我都唔記得阿傑添。 我：「eh…我..」 我又再lag機。 晨：「哈哈，唔緊要，就算你問我都唔會答既。」 「你二家姐呢…當你係屋企人，咪對你好囉，好正常啫。」 我：「當我係屋企人..？」明明以前二家姐好唔鐘意我架..仲講咩「唔係好似佢地咁易對付」，起哂槓咁。 晨：「um...我估你而家係度諗緊佢平時對自己咁差，點解會當自己係屋企人？」 又一次，又一次比佢睇穿我心入面諗乜。 晨：「嗱我剩係同你一個講吖，你唔好講出去吖，講出去我打你一鑊。 」 我：「好好，我明白。」 晨：「May姐佢呢，其實唔係好識表達自己，佢寧願自己暗地裏做左野先，都唔會講咁多野。」 「其實你黎左咁耐，佢一早就當左你係屋企人啦，你自己應該都覺架。」 「每次係D重要事既時候，佢都有幫你或者同你傾下架。」 咁講又好似係啵.. 之前我問二家姐借CAP帽之類既野去「劫走」Sarah果陣佢問都無問就借。 之後練波又係二家姐幫我請假，就連我差少少變到阿偉咁果陣都係二家姐及時鬧醒我。 好似所有野都係二家姐有份幫我咁。 晨：「嘛，可能仲因為Sarah同Yui妹妹係佢細妹而又係你女朋友，佢想佢地開心所以先咁落力幫你啦。」 呢個都有可能，但係我硬係覺得… 晨：「喂唔好講咁多，我真係肚餓啦，行啦去食飯啦。」 佢講完之後就自己行左去，留低我自己一個on99咁企係走廊。 二家姐真係好難捉摸..完全睇唔透佢到底諗乜。 之後成餐飯我都比以前更留意二家姐，就連餐飯有乜餸我都唔清楚。 晚飯過後，我見到晨哥同二家姐再傾左兩句之後就話係時候要返去。 Anna，Ellie仲有Ellen佢地都話差唔多係時候要走，所以大家都齊集係門口。 Ellen：「我聽日會再黎架阿明，我地聽日玩奴隸啤~」 Anna：「唔洗返學都唔好咁夜訓啊，你知你一打機就會忘哂形架啦。」 Ellie：「記住唔好叫Sarah佢幫你做功課吖。」 佢地三個一人一句咁，好似教仔。 我：「得嗱得嗱各位女王，我地聽日見喇。」 講完我就一個接一個咁送佢地上車，最後剩返晨哥一個插住袋咁企係門口望住個天。 我：「晨哥？係咪有乜事？」 晨：「阿明，我有個問題想問下你，可唔可以？」 我：「當然可以，隨便問。」 「若然你要係呢五位靚女入面揀一個做結婚對象的話，你會揀邊個？」

揀邊個？哇一時之間真係好難答喎。 唔係話d乜，但佢地五個真係各自都有各自吸引到我既地方，就算係我一直覺得好煩既Ellen都係。 Sarah就唔洗講啦，同佢一齊就會好開心，畢竟係自己一直鐘意既人。 Yui既感覺就係好小鳥依人咁，咩都聽哂我講，我好似一個大俠咁保護佢，我幾鐘意呢種feel。 Ellen呢，雖然有時係煩d，不過咁都唔係太差，主動既女仔其實好難討厭得落。 而Ellie佢呢，佢好靜又聰明，總知係好醒好有腦個種啦，有佢係我身邊我完全唔需要擔心d要用腦既事。 至於Anna，我唔知吖，同佢玩左咁耐已經覺得無左佢會好似少左一忽，成個人唔完整咁。 講到尾，我好似五個都鐘意咁。 不過，如果係唔鐘意的話，我一開始就會拒絕啦係咪先。 晨：「哈哈你個表情已經話左我知答案啦。」 晨哥一句將我由認真思考中抽出。 我：「吓？」 晨：「真係諗唔到的話，咪唔好結囉係咪先。」 「最重要既係，你真係愛佢地五個吖，走先啦我。」 佢講完之後就自己行左去，截的士都截就咁行左。 係喎…唔結咪得囉，點解我諗唔到。 不過若然要我揀，到底佢地之中我最鐘意既係邊個呢？呢個問題同埋一大堆功課係呢幾日一直輪流咁困擾住我。 做完一堆功課就自己係房度諗自己到底最鐘意邊個，諗左一陣Sarah佢地就返左黎。 佢地一黎度就捉住我又玩奴隸啤又玩大富翁咁，到夜晚佢地就走果陣Anna又會交低一堆功課係度。 呢個模式，日日如是，人都就快顛。 每日都見到佢地五個，應該好易比較到，但係我點都諗唔出到底佢地邊個好d。 話咁快又去到星期五，再放多兩日假就要返翻學。 咦不如今日搞搞新意思，去接佢地四個放學？ 無理由一直都係佢地做主動搵我架嘛，我都應該做返D野先得。 好啦，一於就咁做。 下晝兩點幾，我見都差唔多夠鐘放學，所以我就換好衫準備返學校。 我一換好衫行出房，就見到Yui岩岩經過我房。 Yui：「咦阿明你換好哂衫要出去啊？」 我：「係啊，想去接Sarah佢地放學，俾個驚喜佢地。」 啊，我係咪傻左，咁直接講的話Yui會唔會妒忌架。 而家我都已經見到Yui臉有難色，唉屌我係咪on9架。 Yui：「可唔可以唔好去吖…」 我：「唔係吖，我下次會再同你出街架，我都要照顧下其他人架嘛。」 Yui：「唔係呢…唔好去得唔得啊..eh…今日我想你留係度陪我…唔好去學校啦…」 少可喎，Yui居然會咁…扭計扭到咁…不過好可愛就真既而家呢個樣，尤其係咬唇呢下。 我忍唔住摸下佢個頭。 我：「乖喇，最多我地一齊去接佢地嗱好無？呢D surprise唔係成日有機會比到架，俾我去啦~」 我咁講之後佢無應我，只係粒聲唔出咁行左去。 唉，慘啦Yui好似唔開心添。 如果五分鐘後Yui都未再搵我的話，接完佢地放學一定要去氹返Yui先得。 我坐左係廳度等左五分鐘，都係等唔到Yui。 時間已經差唔多，我再唔出發的話就未必趕得切接佢地四個架啦。 無辦法啦，唯有遲下先再去氹Yui啦。 我岩岩企左起身，準備去搵我架愛駒果陣，我聽到把聲。 「企係度。」係二家姐把聲，擰轉頭一睇，見到佢同Yui企左係樓梯度。 我：「唔得吖二家姐，我再唔行的話就會遲到架啦，有咩等我返黎再講啦。」 二家姐：「你唔可以返去學校，阿晨話既。」 我：「唔可以？點解？我只係返去接佢地啫。」 二家姐：「用下腦啦好無，你可以返去的話呢幾日就唔會叫你留係屋企啦傻仔。 」 咦咁講又好似有道理… 唔係喎！晨哥開頭係叫我休息一下，話知道我一定唔知點對付阿傑咋喎！無話我唔可以返去喎！ 點解晨哥果陣同我講話我下星期一就可以返學我無注意到！ 到底係因乜事我唔可以返去？有乜理由令我唔可以出現係學校？ 我：「二家姐你係咪知道d乜，話俾我知好無。」 我已經受夠呢種咩都唔知既感覺，我想知道所有野。 二家姐：「好，反正今日已經係最後一日，等埋佢地返黎就話哂俾你知，只要你唔返去就得。」 仲要等埋Sarah佢地..？我唔想再等啦喎… 我：「二家姐，點解你一直以來都咁幫我？」 唔知點解我衝口而出，就咁講左出黎。 雖然我已經係晨哥口中得知左二家姐幫我既原因，但係我始終都想二家姐親口話我知。 求知慾，有時都幾麻煩。

二家姐：「咩咩咩幫你，我幾時有幫過你，你係咪痴左線。 」 二家姐咁慌張既様，真係好少見。 我：「唔係呢，之前Sarah同阿偉既事又係，我想整阿傑果陣又係，幾乎所有重要既事你都有幫我。」 二家姐：「咁…只係我想Sarah佢開心啫，你唔開心佢都唔會開心，所以我先會叫你做佢男朋友。」 「你睇下Sarah同左你一齊之後開心左幾多，成日笑，我只係想見到佢咁。」 「你唔好諗太多吖，我唔係特別幫你架，記住吖。」 二家姐一邊講一邊向後退，唔知做乜事。 呢d係咪就係傲嬌？明明做左又唔肯認，仲將理由推去其他人度，叫人唔好亂諗。 知道真正原因既我差少少忍唔住笑左出黎，果然同晨哥講既一樣，二家姐唔識表達自己。 雖然唔係聽到自己想要既答案，不過見到二家姐咁既樣，我都幾開心，值既。 好喇，聽二家姐同Yui話啦，唔返學校啦，反正二家姐應承左我會話哂d野我知。 我就咁攤左係梳化同Yui睇電視，睇完今日vip又睇劇，睇到做放學icu果陣，Sarah佢地終於返黎。 Sarah：「阿明！！我地終於搞掂左喇！ 」 搞掂左？搞掂左d乜？ 我：「你講乜呀傻婆。  」 Ellie：「阿傑今日被人拉左。 」 咁突然！？點解既？ 我個下巴幾乎跌到落地下。 明明我對上一次見到阿傑果陣佢仲好得戚架，而家同我講佢被人拉左？我唔係學校既呢段時間到底發生左d乜事？我：「點解阿傑會無啦啦俾人拉左？學校發生左d乜事？」 二家姐：「返左黎嗱Sarah？件事順唔順利？」 咦二家姐幾時出返黎。 Sarah：「係吖二家姐！好順利吖！晨哥哥真係好勁，料事如神！ 」 喂唔好無視我好無。 Ellen：「可以將人既心理計到咁盡既人我都係第一次見，我都想跟佢學下野，等時玩大富翁一定有用。」 Ellie：「如果無佢，今次既事應該無咁易可以收科。」 Anna：「阿明你識到個咁既朋友真係好，遲下一定要請佢食飯多謝人呀。」 個個都係度讚晨哥，就係無人話我知發生咩事。 我：「喂吖搵人話我知發生咩事啦我等左成日啦。 」 我發出無力既叫喊，搞到大家都笑左出黎。 Sarah：「好喇好喇對唔住啊要你等咁耐，而家就話你知。 」 「其實唔俾你返學，係為左製造..製造d乜話？ 」 睇黎Sarah都係唔係好知發生咩事。 Ellie：「係為左令人產生歉意吖。 」 我：「歉意？邊個會對我有歉意？ 」 Ellie：「你仲記唔記得阿傑推出黎果幾個替死鬼？」 替死鬼？哦我記得吖，不過咁又點？ Ellie：「就係因為佢地，阿傑D衰野先會爆哂出黎。」 吓吓吓？唔撚係掛？ 我：「你話佢地背叛左阿傑？有乜可能？佢地連做替死鬼都肯喎講緊！ 」 我真係唔敢相信。 Elie：「咁都係因為你咋。」 我：「你話因為我？我做左d乜？」 真係令我愈來愈摸不著頭腦。 二家姐：「等多陣啦，我已經叫左佢黎，我仲叫人準備左茶同cakes，你地邊食邊等啦。」 我：「佢？你又叫左晨哥黎？ 」 二家姐：「搵返策劃呢一切既人黎解釋返一切係最簡單不過啦唔係咩。 」因為二家姐既一句說話，我地所有人坐哂係飯廳等。 我五位女王都係度enjoy緊佢地既tea time，只有我一個坐係度托住個頭係度等。 到底佢幾時先到架。 我等啊等，等啊等，等到花兒都就快謝了，睇住佢地食埋最後一件cake，我終於聽到㩒鐘聲。 二家姐：「睇黎佢終於到喇。」 係就好啦，我等到就快變化石架，我連行出去迎接佢都無力啦。 「唷，阿明，我又黎左啦。」 係佢把聲喇，終於可以繼續聽埋到底發生乜事。 我：「你好吖晨哥，我等左你好耐啦，你可唔可以快d講到底呢段時間發生咩事。」 我而家先留意到晨哥著哂西裝咁，好似岩岩做完D重要野咁。 晨：「無問題無問題~咁你想由邊度聽起？」 我：「由頭講起就最好啦果然，麻煩你喇。」 晨：「好，咁呢，當我收到哂所有資料之後，我就同我既朋友們傾過，有個朋友提出左個幾有趣既建議。」 「啊，果個人你都識，係魯路修。」 「佢知道左你維護左果幾個替死鬼，佢覺得可以係果邊入手。」 「雖然咁唔係好似佢作風，不過反正做既係我，所以我就跟佢個PLAN去做啦。」 「首先，係令你係學校消失一段時間，同時搵人散播謠言，話你俾人搞。」 「係散播謠言之後兩三日，故意搵人去接觸果幾個替死鬼，話你好慘，但佢地居然可以過得好好地。」 原來所謂既令人產生歉意係指呢樣…我：「但係有咁容易咩？講兩句就令到佢地出賣阿傑？」 晨：「當然唔係咁簡單啦，仲要放多d餌先得既。」 我：「餌？即係咩？」 晨哥：「人贏左自然會高興，贏左d位高權重既人更易高興。」 「將你俾人搞而返唔到學既消息傳出去，阿傑一定會收到，仲會因為咁而得意忘形。」 「嘛，佢既性格就係咁，之後幾日佢都係學校搞事，搞左幾間班房咁。」 我：「又係搞班房？今次搞左邊間？」 Sarah：「係我地班同B班啊..」 豈有此理吖。 晨：「喂喂唔好擺出一個咁既樣，而家完滿收場咪好，唔好睇到個過程咁重。」 講係咁講啫… 「佢認為已經無人可以再阻止到佢，所以開始亂黎，好似阿偉咁。」 「正正係因為咁，果幾個叫做被你救過既人，良心就會更加受到責備。」 「佢地幾個會開始反省自己做既野，覺得自己係咪仲應該咁做，如果真係有良心的話，就會棄暗投明。」 「魯路修呢個plan，所有都係取決於可能性呢三個字，不過係最有意義既。」 我：「最有意義？ 」 晨：「無錯，原本我係打算捉阿傑影佢裸照要脅佢就算 ，但諗深一層都係魯路修呢個plan好d。」 「因為無你之前做既野呢個plan根本唔會成事，即係話講到尾係你自己fight低阿傑。」 係我fight低阿傑？ 「有時呢，唔係一定要硬碰硬既。你平時無心所做既好事，都可以成為你贏既關鍵。」 「如果你當時無叫訓導主任hold住唔好報警，我估你今次都幾難贏。」 「所以，千其唔好忘記心入面果份良知，好喇我講完啦，我仲有野做，先行告辭啦。」 晨哥講完就企左起身，好似好趕時間咁。 二家姐：「要返去嗱阿晨？」 晨：「係吖，仲有手尾跟。」 我：「晨哥。」 晨：「嗯？做乜？」 我：「一直以來麻煩左你咁多次，真係好多謝你。」 晨：「朋友黎架嘛我幫得就幫，對你幾位女朋友好D吖唔好再亂黎啦。」 佢講完就揮䄂而去，型撚到呢。

「七十一」謝謝 晨哥就咁走左，留低我地七個人係度。 二家姐：「咁你就知道哂所有野啦，我返上房先啦咁，我好攰。」 我：「真係麻煩哂二家姐你啦。」 我深深咁向二家姐鞠左一個躬，直至佢離開我視線之後我先抬返起頭，望返Sarah佢地。 我：「你地都係，真係辛苦哂你地，好多謝你地。」 「聽完晨哥咁講，我大概估到呢段時候你地係學校一定好難過好驚。」 「但我又唔知道你地到底發生咩事，唔可以為你地分憂。」 「更仆街既係，你地為左唔俾我知道學校發生咩事，每日返黎仲要嬉皮笑臉咁對住我，真係好對唔住你地。」 仆街我講到眼濕濕添。 我：「居然要女朋友為自己做咁多野，做人男朋友做到我咁無用，真係唔對住。」 仆街真係已經喊左出黎添，真係失禮死人。 「係為左你的話，呢D小事根本唔算得係D咩啦。」 我抹走臉上既眼淚，重新望住佢地，發現佢地個個都笑住咁望住我。 「只要係為你好，呢D野其實好少事。」 「我地都只係忍啫，咩都幫你唔到，慚愧既應該係我。」 「女朋友為男朋友分憂都好正常啫，我都唔知你激動D乜。 」 「最緊要係阿明可以開心同件事可以順利解決… 」 啊，我班女朋友會唔會太好呀… 咁樣的話岩岩先抹乾既眼淚又要再流過架喇… Anna：「唔好喊啦，再喊唔靚仔架。 」 Anna好似做左我老母個份，攬住我仲輕輕咁掃我個頭。 雖然咁好醜怪，但係莫名其妙既令我覺得好安心。 個心好似終於可以靜落黎咁。 Sarah：「啊！Anna乜你咁矛架！我又要！ 」 Ellen：「唔會比你霸住阿明架我！ 」 Sarah同Ellen見到Anna攬住我之後都紛紛走過黎，好似搶毛公仔咁搶我。 如果我係一個毛公仔的話，佢三個咁搶法我應該已經爛左，好彩我係人啫。 不過我同毛公仔都係一樣既下場，佢地爭兩爭就無理我，自己嘈起上黎。 老母話過，女人嗌交男人最好唔好插手，所以我就靜靜咁行開左，去左Yui同Ellie果邊坐。 我：「佢地好似有排嘈，我都係行開d先哈哈。」 Yui：「係囉大家心平氣和咁咪好囉…點解要爭…」 你睇下，Yui幾好，與世無爭，抵錫呀呢種女仔。 Ellie：「可能家姐佢地太鐘意阿明你，想引你注意啫。」 我：「係咩哈哈..」 Ellie真係幾時都咁冷靜… Ellie：「其實除左我地，阿明你仲有好多人應該要多謝。」 我：「係，我知道。」當然喇，我仲欠左好多人。 Ellie：「好喇時間都唔早喇，我要返去喇。」 Ellie一邊講一邊企起身，拍左兩下條裙，跟住轉身同我四目交投。 咁樣同佢對望，唔知點解有少少尷尬，好想搵其他野轉移視線，但又做唔到，搞到自己紅都臉哂。 Ellie：「我走喇。 」 我：「咁..我送你喇。」 我急急腳咁企起身，點知一起身就發現我地原來距離好近，幾乎係臉貼臉咁濟。 咁搞一搞，我個心跳得好快。 令我個心跳得更快既係，Ellie毫無預兆咁突然錫左落黎。 我個腦，一瞬間就過熱，直至佢鬆開口，我先記得自己需要呼吸。 Ellie：「星期一要精精神神咁返學啊。 」 發生左乜事..？ Ellen：「呀！！Ellie你好奸呀！趁我地唔為意果陣錫阿明！ 」 Sarah：「估唔到你會係d咁架人吖Ellie。 」 哇突然將火頭移向Ellie度既，唔得係時候制止佢地。 我：「夠喇夠喇，你地都係時候返去架啦，我地星期一見喇。 」 Anna：「搞錯吖阿明，你而家即係幫住Ellie架啫。 」 我：「唔係…我無咁既意思… 」 哇突然間燒埋黎我度？ Ellen：「我唔理吖我又要錫。 」 Ellen跑左埋黎好似頭先Ellie咁錫左落左黎，之後就跳下跳下咁走左去。 俾兩個一樣樣既人錫，感覺好奇妙。 我忍唔住摸摸自己個嘴，但對眼又奇奇怪怪咁望左去Anna度，仲同佢四目交投。 Anna：「哼。 」 佢拋低一個單字再撞左我膊頭一下就跟左Ellie同Ellen走。 女人啊…真係善變。明明前果幾分鐘仲成個啊媽咁對我，而家居然就嬲左我。 就係咁，佢地三個就返左去，間屋再次靜返落黎。 我：「嗯~~哇好攰，都差唔多係時候訓啦，聽日仲要趕起埋D功課佢，我唔想欠交呀~ 」 我一邊伸懶腰一邊講，但俾我發現有人蚊緊我衫尾。 擰轉身一睇，原來係Sarah同Yui。 我：「做乜呀兩位女王。 」 Sarah：「我地可唔可以都要個goodnight kiss.. 」 OH MY GOD佢兩個仲要用個含羞答答既樣同我講，直撃心臟呀呢下。 我：「好喇，見你地咁乖仲要為我做左咁多野，就獎勵下你地啦。 」 講係咁講啫，就算你地乜都無做，單憑你地頭先果句同埋個樣，我都會照做架啦。 於是，我就每人都錫左啖，哇，錫果陣個心真係心如鹿撞。 錫落去塊又白又滑既臉度，真係好夢幻，仲要係兩個，真係爽過發夢。 我：「好喇，錫完喇，早抖啦兩位。」 Sarah：「嗯！ 」 Yui：「你都早d抖啦阿明。 」 佢兩個分別行左去我既左右兩邊，好似之前咁係我兩邊臉分別錫左下之後就一支箭咁走左去。 啊…真係開心。 之後既兩日，我無理到佢地，專心閉關清理果堆堆積如山既功課。 學Anna話齋，學生會主席要做好榜樣，唔可以欠咁多功課架嘛。 經過兩日近乎不眠不休既苦戰，我總算勉強清好堆功課。 星期一，我按照Ellie既吩咐，精精神神咁同Sarah返學。 望住學校門口，我突然嘆左一口氣。 呼…我終於返黎啦…

學校，真係好耐無返過黎。 而家咁樣，反而有少少緊張，真係好奇怪。 Sarah：「做咩呀你？扯哂氣咁既？唔舒服？」 我：「無，只係好耐無返黎有少少唔知點咁…」 Sarah：「哈哈你真係吖，總言之我地去左學生會先喇。」 我：「咁早去做乜？之前有好多野積落未做完？洗唔洗我幫手 」 我一聽到學生會三個字個人就不受控咁激動起黎。 Sarah：「唔係啊，只係有幾個人我覺得你而家就想即刻去見啫~」 而家想去見既人… 咪佢地囉…我仲有野想同佢地講添… 好快Sarah就拖住我去到學生會室前面。 Sarah：「咁，我開門架喇，你準備好未？」 我：「等等先，我黎開。」 呢d野一定要由我黎做。 我捉住度門個毛柄，深呼吸左一下，一口氣推開度門行入去。 一入到去，就見到佢地係哂入面，個個都忙緊。 「電腦學會份預算呢？比我。」 「下星期個talk send左email比嘉賓未？記得用英文呀。」 「之前小食部d投訴我搞掂打好份回應啦，Anna你過下目，無問題我就出。」 大家…都好努力。 一時之間我真係唔知點開口，亦唔好意思開口，怕阻住佢地做野。 但兩個人成尊佛咁企係度，好難唔俾人發現，阿威好快就發現左我同Sarah。 阿威：「喂，早晨吖阿明，成個幾禮拜無見喇我地。 」大家聽到阿威叫我之後都紛紛停低手上既工作望左過黎。 突然間被咁多人望住，真係好唔自在，我甚至feel到自己背脊開始出汗。 阿惠：「歡迎你返黎吖，我地既變革者主席。 」 Alex：「Is good to be back right? 」 個個都好親切，面帶笑容咁同我打招呼。 班女既就企埋係一邊細聲講大聲笑。 見到佢地對我咁好，我個心好內疚。 畢竟…之前我咁任意妄為，仲做左D野幾乎害左大家既事。 啊，係喎，我係有野想同佢地講架嘛，做乜野無左回事？ 我：「各位，之前真係好對唔住，俾左咁多麻煩大家，係我做錯左。 」 「我唔應該咁獨行獨斷，我應該聽大家講，係我一時嬲得濟無諗清楚。」 「我唔知應該講乜好，總知真係好對唔住，希望大家可以原諒我。」 我深深咁向佢地鞠左一個躬以示歉意。 不過佢地無人有反應，搞到我唔敢抬起頭。 我一個人望住個地板成分鐘有多，終於聽到有人有反應，係阿惠。 阿惠：「傻啦邊有嬲你啫，我地朋友黎架嘛。」 阿威：「無所謂啦，你闖幾多次禍我都會幫你搞掂，學阿惠話齋，我地FRIEND黎架嘛。」 屌，好撚感動，呢d真係朋友。 Alex：「其實阿明你真係唔洗咁自責，起碼你去到最後記返起咩先係岩，仲出手救左果三個Form5。」 「亦係因為佢三個，我地今次先踢走到阿傑咋，計落你都有功勞架阿明。」 又係呢d說話，之前係晨哥果度都聽唔少。 係喎，講起Form5… 我：「我想問下，無左阿傑之後Form5變成點？」我始終都係記掛住呢D野。 Alex：「放心啦，我知你擔心緊D乜，訓導組已經睇實佢地架啦。」 咁都好D…我怕阿偉倒台果陣發生既事又再一次係Form5度上演，係咁的話就麻煩啦。 Anna：「喂唔好再吹水啦，既然阿明你返左黎，快d簽埋呢d佢啦，我同Ellie呢排簽到手軟啦。」 Anna突然搬左一堆文件出黎，放落會議檯果下勁響，痴撚線。 我：「你話簽哂佢..？」 Anna：「係吖今日內好簽哂佢啦，有d要盡快送出去架。」 痴線有乜可能簽得哂，一支筆D墨都未必夠用喎。 「登~登~登登~」 正，鐘聲將我將從文件地獄中拯救出黎。 阿威：「喂，打鐘啦，返去上堂啦。」 Anna：「咁無辦法啦，阿明你一陣再簽啦，而家上堂先。」 好啊，我就係等緊你講呢句。 我九秒九咁彈左起身，跟住阿威阿惠後面走，但聽到後面有把聲。 「見到你咁精神咁開心，我就安心啦。」 原來係Ellie。 我：「都係多得你咋。 」 聽到我咁講之後，我見到Ellie塊臉好明顯紅左好多。 Ellie：「嗯…一陣見啦我地！ 」 Ellie之後就同Alex，Ellen仲有Sarah行左去同我地完全相反既方向。 見到咁，我先發現一件事。 我，阿惠，阿威，Anna行緊去舊校舍果邊。 我：「咦我地行呢邊既？唔通… 」 阿威：「係吖，你估得無錯，我地既班房已經整返好可以用啦。」 聽到呢個消息，我真係開心到爆。 好快，我地四個人就返到去我地原先既班房。 見到呢個班房，我百感交集，一時之間唔知由邊度講起好。見到而家呢個完整無缺既班房，我個腦居然會彈返被阿傑破壞完既景況出黎。 雖然壁報都係未整返好，不過由佢啦，起碼可以返黎呢度先。 所有野都會慢慢好起來的，反正我地有既係時間。 我諗短時間內都應該唔會有咩風雨架啦，呢個時勢無人會夠膽亂黎。 阿惠：「喂，係度諗乜呀，入去啦。 」 阿惠係我後面輕輕咁拍左我一下，之後就同Anna仲有阿威一個接一個咁行左入去。 係啦，阿惠講得岩，而家仲有乜好諗，根本唔需要諗太多。 就算會發生咩事，而家我都做唔到D乜去阻止或者預防架啦。 杞人憂天倒不如活在當下，好，去上堂啦。 所有野一切依舊，同以前一樣，點名，上堂，收功課。 講起收功課，屌原來Anna之前俾我果堆功課有八成係流既，根本無呢D功課。 堂一堂接一堂咁上，唔知係咪因為太耐無返學既關係，居然覺得時間過得好快，咁就一堂咁。 當我意識到呢件事果陣，原來已經小息。 唉，落去學生會室簽埋頭先Anna叫我簽果堆野先。 正當我企左起身伸左個懶腰準備落去個下，果個好乞人憎既肥仔突然叫我。 「喂明哥，出面有人話要搵你喎。 」 搵我？唔通係Sarah佢地？ 但我望過去門口，見唔到Sarah，亦見唔到Ellen，Ellie佢地任何一個人。 搵我既人，係Form 5既果幾個男仔。阿威阿惠見到佢地三個之後即刻衝左去我面前將我同佢地隔開。 阿惠：「你地黎有咩事？」 阿惠語氣好惡咁，佢好似唔記得左d重要野。 我：「喂你地係咪唔記得左都係因為佢地阿傑先..」 阿威：「係喎屌，Sorry。」 阿惠：「屌，柒左，語氣惡左少少唔好意思。」 唉屌呢兩個傻仔真係唔記得左。 我係阿威阿惠中間穿過，行去佢地三個面前。 我：「Hi，唔好意思我朋友語氣重左少少，你地搵我有咩事？」 「我地三個今次黎其實係想同你講多謝同埋道歉既..」 吓，搞乜呀？又多謝又道歉？ 我：「eh…我份人比較蠢，可唔可以講得易明少少？咩事要多謝同埋道歉一齊黎既？」 為左分別佢地邊個講野，我決定將佢地命名為A，B，C。 因為其實到而家我都唔知佢三個叫乜名，頭先講野既係A。 B：「多謝係指之前你叫訓導唔好報警，等我地唔洗比人拉。」 「其實我地係聽到阿傑叫我地認左佢果陣已經做好哂心理準備，但當聽到訓導話要報警果陣，個心始終都好驚。」 「諗住「唉死硬啦今次」果陣，你居然企左出黎叫訓導唔好報警。」 「明明我地非親非故，但係你竟然肯攬我地，所以我地好想親口同你講聲多謝。」 哦，原來係呢件事。 我：「咁我知你地一定係無辜架嘛，報警又可能會令你地留案底，講緊係一世架，所以咪叫訓導唔好報警住囉。」 原本我打算問佢地點解肯幫阿傑，不過都係算啦，都過左去囉，無謂再提起。 我：「咦咁道歉又係咩事呀？」 C：「我地想為咁遲先供阿傑出黎而向你道歉，仲因為咁累你受左咁多苦。」 咁多苦？ 係我諗咩係「咁多苦」果陣，阿威撞左我一下，我望左過去，佢仲對我打個眼色。 啊係喎屌，之前個謠言令佢地以為我俾阿傑搞先返唔到學。 死，咁反而令我有少少慚愧添，呃左佢地。 我：「唔緊要啦，至少你地有供佢出黎，救返成間學校吖。」 我邊講邊冒汗，好驚俾人識穿我講大話。 A：「咁既然你肯原諒我地，你可唔可以俾我地跟你？」

跟我？？ 我：「跟我係咩意思，你想講咩野。」 A：「吓..即係認你做大佬..你話咩乜我地咪做乜囉..」 「大佬」呢兩個字老實講我聽到之後開心左兩秒，但我既記憶好快就大巴大巴咁摑醒左我。 我之前已經做錯過一次，今次如果我應佢地既要求，做佢地大佬的話，我怕自己又會唔知做出d乜。 上次佢地咁多個肯原諒我已經可以算係奇蹟，我唔敢再犯同樣既錯誤。 學二家姐話齋，我輸唔起，我一輸就會咩都無哂。 我唔想變到得返自己一個。 我：「你地可唔可以話我知你地叫咩名先。」 A：「我叫Anson。」 B：「我叫Barry。」 C：「我叫Carl。」 嘩屌你真係ABC三個。   我：「咁，Anson，Barry，Carl，對唔住，我唔可以做你地既大佬。」 Anson：「吓點解呀係咪我地做左d乜你唔滿意我地。」 我：「唔係，無d乜既事，而係呢間學校已經唔同以前，唔再需要咩大佬。」 「阿偉阿傑既時代已經結束左，你地唔洗再做人地既手下。」 「而家所有既同學既地位都係平等既，大家都要守校規，呢個係我地Knight一直做緊既野。」 Anson：「咁…」 佢地聽完之後個樣好無助，好似唔知點好咁。 我：「雖然我唔可以做你地大佬啫，但做朋友絕對無問題。」 我滿面笑容咁同佢地講，希望可以舒緩佢地既不安。 果然，笑容呢招非常有效，佢地個樣放鬆返。 Anson：「咁好啦，明哥..」 我：「叫我阿明得喇，你地大過我架嘛，應該我叫你地做哥先岩既。」 Anson：「唔好唔好，我地受唔起，咁阿明，好高興你肯同我地做朋友，第時有乜要幫手即管講。」 Barry：「無錯，我地一定會幫手。」 Carl：「隨傳隨到添吖我地。」 我：「咁我係度多謝你地先啦，我都好開心多左三位朋友。」 Anson：「哈哈，我地唔阻你時間啦，我地走先啦。」 我：「好，ByeBye。」 我揮住手目送佢地出去，呼，有驚無險吖真係。 幾乎同一時間，Anna行返入黎班房。 Anna：「咦佢地黎做咩？ 」 我：「哦，佢地係..」 阿惠：「哇頭先阿明佢幾型吖，咁樣咁樣咁樣..」 阿惠將頭先發生既事全部講哂俾Anna知，當然，誇大左唔少。 Anna：「叻仔喎阿明，記得以前既教訓。 」 啊，一下就比Anna睇穿左我心裏諗乜添。之後鳩下鳩下就到lunch time，屌時間過得真係好快，又要諗食乜好。 我：「喂今日食乜好呀我地？又買野返上天台食？」 Anna：「你上去天台等我地啦，我地出去幫你買埋咪得。」 我：「吓唔洗啦大家一齊出去買咪仲好。」 阿威：「你咪仲有一堆野要簽既，趁而家拎上去簽啦，唔通你想放學仲留係度簽呀？」 我：「係喎屌，都係你醒目，咁麻煩你地，我食..」 Anna：「你食乜由我決定，唔準有異議，行啦我地。」 Anna講完就帶住阿威阿惠走左，得返我一個。 嘩如果佢咩都唔買返黎我咪要食風？ 打唔打比Sarah叫佢買定少少野比我食當買個保險好呢？算啦都係唔好，費事一陣Anna見到又唔開心。 我首先落左去學生會室拎左一疊文件先，之後就慢慢行上去天台。 行到去天台門口，都已經無左半條人命，屌拎住咁大疊野我做乜唔搭lift，on99。 我推開度門，準備搵個位放低堆野一邊簽一邊等佢地三個。 一入到去，就見到有兩張長檯同櫈係度。 咦，新野黎架喎，佢地係我無返學果陣加架？ 咁都唔錯喎，以後上黎食飯都唔洗坐地下。 唉唔好再諗咁多野，都係開始簽野最實際，再唔開始我怕下世都簽唔哂。 我開始一個人係天台埋頭苦幹，不停咁重複簽名呢個動作。 唔覺唔覺我已經簽左一堆，但佢地仲係唔見人。 個肚已經餓到鼓鼓聲，天台仲要凍喎，完全係飢寒交迫。 啊，快d搵人黎救我。 咁我而家又無野好做，唯有繼續簽簽簽去分㪚自己注意力。 簽好哂拎上黎果堆野果陣，我終於聽到門果邊傳黎人聲，仲要好嘈。 「快D啦我好肚餓啦。」 我忍唔住坐係度對住道門大叫，因為真係好餓。 「唔好意思吖要你等。」 咦咪住先呢把聲係… 我出於好奇，探頭望一望度門，因為我認為呢把聲唔應該係呢度出現。 同一時間，有個女仔行左出黎。 我：「點解你會係度…」 我直接講左出黎，因為真係太過出奇。 個女仔，係Yui。一時三刻真係唔知由邊度講起好。 Yui佢著住我地校服，捧住一袋野，係呢度出現，大慨就係咁。 「唔好企係度啦，快D行出去啦。」 咦呢把聲係Sarah？ 好快，我就見到一班人係Yui後面行左出黎，係Sarah佢地，成個天台突然多左一堆人。 我：「Sarah，點解Yui會係度既…」 Sarah：「為左慶祝你返返學，Yui專登整左個飯盒比你吖。」 「我見橫掂都係囉，咪借埋套校服比佢，等佢可以親手黎交比你囉。」 我：「哦…原來如此。咦咁Anna你又話買野返黎比我既？」 Anna：「咁去接Yui都要時間架，咪唯有呃你上黎先囉。」 哦…原來大家都知道既，得我一個唔知。 今次真係一個大驚喜啦，完全估唔到Yui會係度出現。 不過我真係第一次見Yui著校服既樣，好可愛好靚。 比起平時著既女僕裝，好似校服更加適合佢，雖然各有各好。 Ellie：「喂阿明唔好眼甘甘咁望住Yui啦，又話肚餓？仲唔快d拎d野食出黎？」 大鑊，俾Ellie發現左添。 我：「係係係，而家去而家去。」 我急急腳咁走去Yui度接過佢手上袋野，仲唔小心咁掂到佢隻手仔。 我：「多謝你啊，個飯盒我一定會好好咁食哂佢。」 Yui：「嗯！我唔知阿明你鐘意食D乜，所以我揀左我最拿手既野，希望你岩食。」 我：「淨係你呢份心意，咩都會變得好食啦，黎啦我地一齊去食。」 我一邊講一邊帶Yui去長檯果邊，開始拎D野食出黎。 哇原來Yui都煮左唔少野，可以擺到成檯都係。 阿惠：「你就好啦明哥，有靚女煮咁多好野比你食。」 阿威：「係囉分d黎益下兄弟啦。」 我：「唔得，我要一個人食哂佢。 」 無錯，Yui對我既心意，我又點可以分享比其他人？自己食哂先係尊重Yui。 Ellen：「好啦唔好講咁多啦，大家一齊飲杯賀一賀佢先啦！ 」 大家聽到Ellen咁講之後都紛紛舉起杯。 大家：「飲杯！ 」 大家之後食下飲下係天台吹下水，特別開心。 而我，就特別安心。 有一班好朋友係自己身邊真係好，完全唔會擔心之後會發生咩事，只會想享受而家呢刻。

學校果邊一如預期，開始慢慢好起來，再無人搞咩階級制度，連搞事份子都無乜。 眼見大家返學都好開心，再無人會因為自己既身份地位而唔開心之類。 大家係學校既身份都只有一個，就只係學生。 當初選學生會想做既事，全部都做到哂，我可以好理直氣壯咁話自己實現左競選承諾啦。 學生會既工作，亦開始日漸減少，終於無咁忙，可以hea下。 不過有件事好奇怪，由我返返學開始，日日都有唔少人add我facebook，返學又有好多唔識既人主動走埋黎say hi。 突然咁多人對我咁親切，搞到一向被人排斥既我好唔自在。 話咁快，又到二月，就放新年假。 我：「啊，好悶，不如今日早D收工返屋企。」 Ellie：「唔可以架，寫到眀開到五點半就要做到去五點半。」 我：「但係都無人黎問野…阿威佢地又唔係度… 」 無錯，其實而家學生會室得我同Ellie係度。 Anna佢就帶左Sarah，阿威阿惠去同學會開會，而Ellen呢，就同Alex出左去傾聯校event。 我呢個花瓶主席就負責坐守大本營。 Anna佢地恐防得返我一個我會走左去唔理學生會，所以就叫左Ellie留低睇住我。 Ellie佢一邊睇住我，一邊做功課，而我就伏係張檯度睇佢做。 佢好似好專心咁做緊功課，搞到我唔係好敢出聲嘈佢。 「做咩呀你？係咁望住我既？係咪有野想同我講？」 佢一邊望住堆功課一邊講，嚇左我一下。 我：「無呀！我諗緊點解有時新年會係一月但有時又會係二月啫！ 」 我真係只係隨口up下，點知Ellie聽到之後居然停哂手。 Ellie：「係喎…而家已經二月…我都無左回事添。」 無左回事？二月對佢黎講有乜特別？我：「二月做咩？點解你好似咁在意咁既？」 Ellie：「哦，唔係吖，只係諗起咁快又新年啫。」 我：「係咁架啦，咁快又一年囉。」 唔係喎，講起二月，應該係諗起情人節先岩架？點解我而家先諗起？ 我一醒起「情人節」呢件事之後就即刻望下Ellie，見到佢目無表情咁係度執緊野。 唔通係我諗多左？Ellie真係無諗到情人節？ Ellie：「阿明，夠鐘啦，我地行啦。」 咦乜原來已經五點半喇？好，夠鐘走人。 一聽到可以走人我就九秒九咁拎袋準備走人，差少少就唔記得左頭先諗緊乜。 不過又點好意思開口問，唔通同Ellie講「咦你係咪諗緊情人節吖？」咩。 不過講起情人節，我應該要點做好呢，我都係第一次有女朋友咁過情人節，完全唔知應該點做。 同佢地行街睇戲食飯？應該都係做呢D架啦。 但我地成六個人，如果正日去做呢D野一定無位架喎。 唔…要好好plan下先得。 Ellie：「阿明，反正今日Sarah，Anna同埋家姐佢都有野做，我今日就唔去你度玩啦，我返屋企啦。」 我：「哦哦，咁聽日見啦我地。 」 Ellie：「啊，係bor唔記得同你講添。」 我：「咩事？ 」 有野同我講？唔通係想講情人節既事？ Ellie：「十號有個新年晚會，我諗我地幾個都會被邀請去，話聲你知先。」 吓原來唔係講情人節既事，我又自作多情。 不過Ellie咁特別同我講呢個晚會，我估應該係代表呢個晚會會幾難頂，想我有個心理準備先。 唔怕啦而家我有佢地五個係身邊，可謂天不怕地不怕。 唔係，穩陣起見，返去問下大家姐同埋二家姐呢個「新年晚會」係咩一回事先都好。今日係久違了咁自己一個人返屋企，身邊無佢地係度嘈，我居然有少少唔慣，明明平時成日嫌佢地嘈。 返到屋企，Yui居然無好似平時咁出黎接我，成間屋靜到乜咁，我連風聲都可以聽到。 D人去哂邊呢… 「蘭姨，堆年貨叫人放去地庫得啦，一陣仲會有其他送黎。」 咦係二家姐把聲？即係話至少有二家姐係屋企啦。 好，打鐵趁熱，趁我仲記得要問咩果陣就去問二家姐先。 把聲傳黎既方向係係廚房，一於去廚房搵二家姐。 我行到去廚房門口，哇七國咁亂，成地都係一個個紅色既大膠袋。 雖然話而家已經年廿六要辦年貨啫，但呢個數量好似多得誇張喎… 如果呢堆袋放係我以前既屋企的話，肯定會塞爆，行都行唔到時候。 有錢人辦年貨真係唔同D，數量上已經可以嚇死人。 屌！又被D野分散左注意力！快D去搵二家姐啦仆街。 我好似跨欄咁跨越一個又一個大膠袋，幾經辛苦終於入到去廚房，終於見到二家姐。 不過，意外總會發生，就快行到二家姐面前果陣，我kick到其中一個膠袋，成個人仆左係度。 屌，真係諗起都覺得柒。 「阿明你係度搞乜。 」 呢個打招呼既方式，一定會留低好深既印象…我：「你好吖二家姐我返黎啦…」 二家姐：「你專登走入黎係我面前仆街就係為左同我講你返左黎？咦Sarah呢？你班女朋友今日無黎？」 嘩做乜二家姐講野咁有骨，好似食左炸藥咁，唔通佢M到？ 我：「eh…Sarah佢地要開會所以今日我自己返黎…」 二家姐：「哦，Yui同左大家姐出左去買衫啊，你唔洗哂心機搵佢啦。」 二家姐拎住杯水一邊講一邊行出廚房。 屌，我仲未問野呀！ 我：「二家姐！」 二家姐：「屌又點呀。」 佢用一個極之不耐煩既眼神望住我，我嚇左一下，仲退後左一步，不過好快就企穩陣腳。 我：「我想問下，十號我地係咪要去個Party。」 二家姐：「十號？十號係初…初二，啊係吖初二係有個Party，不過你點知？」 我：「係Ellie話我知，佢好似想提我叫我小心d咁，呢個party有乜特別？」 二家姐：「無乜特別啫，只要你果日打醒十二分精神，唔好好似頭先咁做埋d柒野就ok。」 二家姐講完之後就飲左啖水，仲突然稍微抬頭望住個雪櫃，好似若有所思咁。 我：「二家姐？」 二家姐：「啊！」 好明顯，我嚇親佢。 二家姐：「喂你問完啦嘛？我走得啦可？」 我：「係係，請慢行。」 我都未講完，二家姐就一支箭咁跑左去，仲kick到d膠袋，不過無好似我咁仆街。 果然個Party係有D野啊…二家姐居然會咁失魂…都係學二家姐講既咁打醒十二分先。 好快，學校就開始放新年假，過左幾日仲初一添，即係Party前一日。 初一一朝起身我就被Sarah捉左去同Uncle仲有老母拜年，哇封利是厚到呢。 我偷偷地咁返左房拆開，屌你一封已經有五千，即係兩封total已經有一萬。 我咁多年黎逗既利是加埋都唔知一萬…之後Anna，Ellen同Ellie仲有好多人都黎左我地度拜年，成個廳都係人。 Uncle捉住我周圍同人介紹我，話我係佢個仔，請大家多多關照之類。 雖然我仲未有打算叫佢做阿爸，不過算啦，又唔係咩事，我老母嫁左比佢，咁我名義上都係佢個仔既。 而且唔通我係咁多人面前落佢面，話我唔係佢親生仔咩，我收左佢一皮野利是架。 介紹左一輪之後Uncle佢都開始同佢班朋友吹水無理到我，我就去左搵Sarah佢地傾計。 我：「咦你地今日唔洗跟屋企人去拜年咩？ 」 Ellen：「唔啦去到人地度咪又係得個坐字，倒不如黎呢度見下阿明你仲好。 」 啊，真係口甜舌滑。 我：「我係咪都應該搵日去你地兩個度拜個年好D呢… 」 Anna：「唔洗周圍去啦，反正你聽日都會見到佢地，到時拜埋年咪得。 」 我：「聽日？你父母都會去個Party？ 」 Anna：「吓咁呢層當然啦唔通我自己一個去咩。」 我嚇到幾乎噴哂d橙汁出黎，因為我諗起Anna老豆就覺得驚。 佢見到我同一時間有咁多女朋友會唔會以為我蝦佢個女之後買起我？ 咦咪住先… 我：「咁即係Ellen Ellie你地父母都會去個Party？ 」 Ellie：「係啊佢地仲話好期待可以見到你。 」 Ellen：「我到時候一定會好好咁介紹你俾我Daddy媽咪識架阿明。 」 今次仆街了，同一時間要見兩組家長，你估而家家長日啊？ 而家我有無命挨到情人節都成問題… 呢個Party我可唔可以唔去…

唉，點算好，好撚緊張，仲有半個鐘就要出發啦… 明明天氣好凍我仲要只係坐係梳化，但我都feel到自己不停咁出汗。 完全預計唔到一陣會有咩野等緊我。 媽：「喂衰仔你行得未。 」 我：「吓老母你都去？ 」 媽：「係吖阿曹話想介紹我俾佢d朋友識，喂行啦，無謂要人地等。」 嘩老母好似仲緊張過我咁，扮到成隻雀咁。 二家姐：「Auntie我地可以行喇。」 二家姐同大家姐唔知係邊度彈出黎，搞到原本已經好緊張既我個心幾乎跳出黎。 Oh shit二家姐著到好靚，紫色禮服，show哂長腿咁，好撚正。 至於大家姐今日就比較保守，著住紅色長裙，大方得體。 媽：「好好好，咁我而家去叫你地Daddy，睇下佢得未。」 老母講完就急急腳咁行左上二樓，D高踭鞋聲仲勁響。 而家就得返我，大家姐，二家姐三個係個廳，埸面有點尷尬。 之前同二家姐既交流搞到我而家唔係好敢主動撩佢，怕又比佢開火。 算啦，都係玩下電話等老母佢地。 Sarah：「大家姐~我地行得啦~~ 」 咦，Sarah把聲喎。 我望過去聲音傳黎既方向，見到Little twin stars。 之所以話Little twin stars，係因為Sarah同Yui佢兩個分別著住淺藍同粉紅色既晚裝，行埋一齊就成個Little twin stars咁。 不過係著得幾靚既，可能人既問題啦。 我：「你兩個今日好靚。」 Sarah：「阿明你都唔差吖，好靚仔吖。 」 我：「Sorry，本身就咁靚仔。 」 Yui無開聲，只係頭dup dup咁望住個地下，可能係怕醜。 正當我想好似平時咁摸下Yui個頭果陣，我聽到Uncle把聲。 Uncle：「唔好意思唔好意思要你地等，行啦我地。」 好野，終於行得。 不過我並未收起準備摸Yui個頭既手，而係改為拖住佢，另一隻手就拖住Sarah。 我：「行喇我地。 」 Yui：「嗯！ 」 Yui好似一個細路女咁不停點頭，十分可愛，好想咬啖佢。 好快我地就去到會場，見到眼前既境況我就不自覺咁行左去老母旁邊。 我：「喂老母而家點撚算好… 」 媽：「我都唔知…總知咪撚再講粗口先..怕比人聽到會失禮… 」喂，老母你自己都講緊粗口喎… 不過聽佢既語氣，佢都好緊張。 咁又難怪既，一個正常人面對眼前呢片景象都一定會緊張啦。 就連已經去過兩次呢D Party既我都完全唔知而家應該做乜好。 呢個Party既規模比之前我去過既都要大，大幾倍。 我唔識點去形容個場有幾大，總知就係好撚大，仲有好多人。 男既個個著哂西裝，女既個個令我大飽眼福，全部人都係周圍好輕鬆咁傾計，仲笑笑咁。 居然可以係呢D場合咁輕鬆…果然有錢人都是怪物嗎？ 大家姐：「Auntie我地坐果邊吖，跟我地行就得啦。 」 睇黎連大家姐都睇得出老母佢好緊張，居然會主動開聲帶路。 好快，我地一行八個人就行到去一張無人坐既大檯。 好，我要係度坐一世，今晚邊度我都唔會去，最好搵人借支AA膠比我添。 點知我坐低左一分鐘都無，我就收到一個令人心碎既消息。 Uncle：「你地跟我黎，我介紹我D朋友比你地識。 」 吓唔好啦我岩岩先坐低咋…一陣吖，一陣先跟你去吖。 講笑就得，呢個場合我邊有資格出聲吖...我呢D小人物咪只可以硬食…「就係呢位公子？」 「一表人材，曹生你真係有福，你公子將來必成大器。」 幾乎見親個個阿叔佢地都係有類似咁既反應，大同小異。 明明只係D客氣說話，Uncle居然好似聽得好開心，笑到見牙唔見眼，仲係咁話唔好讚壞d後生。 唔係喎，可能連Uncle佢都只係做下反應啫，屌成件事好撚複雜。 我就成個on9咁企係uncle身邊不停咁傻笑，得閒就講下「多謝」或者「係既」呢兩個詞語。 老實講吖，邊個會認真聽佢地講咩啫，逗完佢地封利是就算架啦。 所以我企係uncle身邊果陣都係四圍望，當睇下靚女又好咩都好啦。 正正因為我咁做，我發現左一件幾奇怪既事。 我環顧四週，發現四周圍都有人望住我，男女老幼都有。 我好肯定佢地係望住我，仲要一路望住我一邊竊竊私語。 唔通我做左d乜柒野？定係我太靚仔？我想係後者，不過我估都係前者多。 二家姐：「喂，走喇，返埋去坐。 」 二家姐一手係後面捉住我件䄛，好似拖沙包咁拖我走。 我：「但係Uncle佢好似仲未… 」 大家姐：「哦~Daddy佢仲要上台祝酒架，我地返埋位先啦。 」 哦…喂咪住先！點解成屋既女人見到我咁樣被二家姐拖住行都無人有反應？好似仲覺得咁好自然？  到我意識到呢件事果陣，我地已經返到去我地張檯。 不過，張檯居然坐左個阿姨係度，我諗三十幾四十歲左右掛個女人。 老實講，呢個阿姨幾正，有中女熟女feel，睇高登成日話呢d女人好淫，佢仲要著條摟屌裙橋哂腳咁。 喂，好似錯左重點添我，點解會有個阿姨係我地張檯？ 我：「喂Sarah我地係咪去錯檯？點解會有個阿姨坐左係我地張檯？」 我拉左Sarah埋一邊，好細聲咁同佢講，費事俾個阿姨聽到會尷尬。 Sarah聽到咁之後就伸左個頭望下張檯，好快就望返過黎我度。 Sarah：「無吖，我地係呢張檯吖，可能大會安排左其他人黎一齊坐呢張檯啦。 」 哦..有你呢句就放心啦，我好怕又做柒野。 既然Sarah都咁講，我都慢慢咁行埋去張檯度坐低，原來老母佢地一早已經坐低哂，得返我同Sarah未坐低。 不過，返埋位坐低呢個過程，我發現個阿姨一直望住我，仲笑笑口咁款。 唔通佢睇中左我？ 老實講我唔拘吖，反正阿姨你咁撚正。 心係咁諗，但咁樣俾人望住其實好尷尬，成個過程我都好唔自然。 我坐低左之後刻意唔去望個阿姨，去做其他野，不過個阿姨突然開口。 「你…就係阿明？」 成檯得我一個男人，擺明同緊我講野啦，但係點解佢會識我？ 我：「我係吖，你好你係… 」 「果然係你呢，你好吖初次見面，我係Ellen同Ellie既媽咪，佢兩個成日係我面前提起你架，終於可以見到你啦。 」 呢個咁靚既阿姨，係Ellen同Ellie既媽咪？？哇真係優良血統，三母女都咁正既！Sarah：「哦原來係EllenEllie既媽媽~你好吖我叫Sarah，係EllenEllie既同班同學~」 Auntie：「哦~Hello Sarah，佢兩個都有提起你架，你今日好靚。 」 Sarah：「多謝你吖Auntie，你都好靚吖。咦，Ellen同Ellie呢？唔見佢地既？ 」 Auntie：「係囉我都唔知…肯定又係Ellen佢帶左Ellie去唔知邊啦。 」 仆街Auntie每一個舉動都深深咁吸引住我，尤其係佢而家呢個拓住頭既動作。 點解人地老母可以咁正，我老母唔得？ 唔係喎，就算我老母有咁正都無用啦，我咪又係得個睇字，咁反而仲辛苦。 喂，再講呢個問題我應該會被社工又或者警察查，都係唔好再講好d。 之後Auntie就開始同我屋企班女人吹水，我一於小理，同羽晨玩下算。 過左唔知幾耐，我係離遠見到Ellen捉住Ellie向我呢邊跑過黎，表情仲相當不耐煩。 我：「喂Ellen你做乜黑哂臉咁。」 Ellen：「噢，Hello 阿明，無吖Ellie囉，都唔識拒絕人既。」 Auntie：「Ellen Ellie快D同人家打招呼先喇，唔好咁無禮貌。」 Ellen：「咦媽咪你無同Daddy一齊咩？ 啊，大家好吖。 」 Ellie：「大家好，唔好意思失禮左。 」 Auntie：「咁就乖啦，無啊我想見下你地成日提既阿明先吖嘛，況且祝酒我都唔洗去既，咪過黎坐低先。」Ellen：「係喎，阿明吖，介紹你識，佢就係我媽咪吖。」 我：「我知道喇，頭先Auntie已經同我打左招呼。」 Ellen：「係咩哈哈 ，咁媽咪你覺得阿明佢點？」 Auntie：「幾好吖，幾有禮貌，你地眼光唔錯。 」 哇Auntie你咁讚我我會怕醜架… 我：「邊係呢..Auntie你太誇獎我喇…」 Auntie：「唔好叫我Auntie啦，叫我Venus得喇。」 Venus…連個名都正過人，啊我點算好吖。 唔得唔得，人地係自己女朋友既媽咪黎既，唔可以亂諗野，要搵D野轉移下注意力先得。 我：「Ellen，頭先你講d唔講d，到底發生咩事搞到你黑哂臉？」 Ellen：「哦係喎唔記得左添，無啊頭先同Ellie去完洗手間之後俾班狗公煩..」 「啊，就講就到，佢地行緊過黎。」 Ellen指住我後面，我望左過去，哇四個mk仔行緊過黎。

MK仔，可以點形容，紅金藍紫四色，一人染一隻色。 佢地個樣好似不可一世咁，串到好想毒打佢地一身，可惜對方有四個人。 四個人，今次跟佢地個髮色分佢地啦。 金：「小姐，你仲未話我知你叫我咩名喎，我真係好想好好認識你。」 紅：「你兩位都咁靚，簡直就好似天上派黎既仙子咁。」 藍：「或者一陣煙花我地可以一齊睇，有你係我身邊D煙花一定會更加靚。 」 認真架？MK仔係咁撩人架？媽呀我覺得咁好撚柒吖。 Ellen：「我頭先已經講左，我地兩個都已經有男朋友，係男朋友，所以我覺得無必要話你地知我地叫咩名。」 Ellen好強調「男朋友」呢三個字，我覺得係特別話俾我聽，想我做D野。 坐係我旁邊既Sarah亦都拍左我大脾一下，仲要係好大力果種。 得啦我收到啦，我去啦咁得未呀。 我企左起身，整理一下D衫之後就轉身行去Ellen旁邊。 我：「係咪有乜事？」 紫：「你係呢位小姐既保鏢？黎得岩啦，話俾我知你地兩位小姐叫咩名。」 屌你吖話我係保鏢？咩態度呀？命令我咁話？ 保鏢呢個字一出，唔只其餘三個MK仔笑，連我身後既果班女人我都feel到佢地係度笑。 屌，俾人話我係保鏢搞到我而家好撚嬲添。 我：「玩夠未吖你地呢班四色戰隊，個頭染到咁都唔知搏乜，人地都話左唔話你地知叫咩名囉，仲唔知難而退？」 聽到我咁講之後四個MK都擘大對眼望住我，應該好嬲。 金：「你知唔知自己同緊邊個講野？區區保鏢夠膽咁串？ 」 我：「我可以同你講，呢兩位小姐講既男朋友就係我，我係佢地兩個既男朋友。 」 我講既時候仲突登拉哂Ellen同Ellie佢地兩個埋我身邊，希望增強說服力。 可惜，事與願違。自以為好型咁講完之後對方就會知難而退，但現實卻只係換黎對方既嘲笑。 紅：「你想笑死我咩你係呢兩位小姐既男朋友？就憑你？」 藍：「自量下少少啦好唔好？居然夠膽話自己同時係兩位咁靚既小姐既女朋友？」 金：「人唔笑狗都吠啦。」 紫：「快d同我縮開你隻臭手。」 聽到佢地四個咁講，我不自覺咁震左一下，仲有一刻真係想放開隻手。 不過都只係一刻，呢個念頭好快就被打破，因為Ellie突然緊緊咁捉住我放係佢膊頭上既手。 Ellie：「佢無講錯，我同我家姐都係佢女朋友，所以你地都係走啦。」 佢捉住我隻手呢下，我真係有d感動，唔識去解釋點解，總知就係好感動。 Ellie，多謝你，我唔可以再咁廢柴，應該要拎D氣勢出黎。 金：「哈哈，呢位成個保鏢相咁既廢柴有乜好吖，小姐你不如跟我走啦，我肯定我各方面都好過呢條友，連果方面都… 」 果個金髮既MK仔突然行左上前，仲伸隻手去Ellie度，好似想帶走Ellie咁。 我睇準機會，一下就捉住佢隻手，仲突登用手指公大大力咁按落去，搞到個mk仔呱呱叫。我：「頭先你講既野，我可唔可以視為性騷擾？希望你可以尊重一下自己。 」 金：「好痛吖你個衰人快D放開我！你知唔知道我阿爸係邊個！ 」 唉…又係呢D成日開口埋口提自己老豆既人… 我：「咁你老豆而家可唔可以黎救你先？ 」 金：「放開我吖！」 四色戰隊其餘三個見到咁既情況都開始行埋黎，試圖分開我地，我亦見好就收，放開左佢。 佢一直捉住自己隻手不停係度捽，我諗應該真係好痛下。 我係咪唔應該出手呢…二家姐之前都有叫過我要打醒十二分精神。 不過我唔後悔，暫時我都認為自己無做錯野。 佢騷擾我女朋友喎，呢種程度既教訓已經便宜左佢啦，以前阿偉打到我豬頭咁吖。 紅：「衰人你打我朋友？我要教訓你！」 紫：「唔可以放過你！ 」 唔係吖？仲黎？喂我唔係葉問我唔可以一打十架！ 其餘既四色戰隊開始步步進逼，不過一個人既說話令佢地三個人停左落黎。 Sarah：「請你地幾位自重下同埋尊重一下場合，再係咁我就叫保安黎架啦。」 佢地幾個既表情突然黎個大轉變，由好嬲變到好驚，個口仲震震下咁。 係Sarah話叫保安黎令佢地咁驚吖，定係另有原因？表情居然變得咁快？換面具都無可能咁快啦！紅：「喂果個女仔好似係…」 紫：「係李俊偉以前女朋友Sarah…」 佢地識Sarah？所以先咁驚？Sarah有乜野令佢地咁驚？ Sarah：「我都係呢位呢位靚仔既好女朋友，你地四位係咪對我地既男朋友有咩意見？ 」 Ellen：「我地男朋友勁過你地四條友多多聲吖，自量下先學人溝女啦。 」 金：「你話呢條友…呢位先生都係你既男朋友..？我想問下先生你叫咩名… 」 嘩，態度突然好左咁多既，轉得快過魯芬喎。 我：「我叫陳煒明，未請教。 」 紫：「喂陳煒明咪係果個…」 藍：「搞到阿傑同李家二孫李俊偉失勢果個… 」 佢地四個開始自己圍內傾，無視左我地四個一段時間。 好快佢地就傾完，四個人一字排開咁面對我地。 四色：「唔好意思騷擾到你地幾位，好對唔住我地而家即刻走。 」 都未等到我俾反應，四色戰隊就已經好似一支箭咁跑走左，留低左一大堆問號比我。 我：「搞咩呀佢地，明明頭先仲好似一定要問到你地叫咩名咁，而家居然又走得咁快。」 Sarah：「吓阿明你聽唔到佢地講乜咩？ 」 我：「聽得唔係咁清楚呀佢地講野咁細聲加上呢度又嘈。 」 Ellen：「佢地係因為…」 「請各位返回座位，祝酒儀式馬上就要開始。」 啊，搞左咁耐終於要開始喇，等到我幾乎想死。 我：「好喇好喇有乜野一陣再講啦，而家返埋位先喇。 」 我一邊講一邊拍佢地膊頭，開始慢慢咁返埋位。 Ellen同Ellie理所當然咁坐係佢地媽咪旁邊，哇三母女都咁靚。 咦咪住先，點解Auntie Venus望我既眼神好似有D怪咁既 「恭喜發財！新年快樂！ 」 台上突然傳黎MC既聲音，我身邊既人都拎起左杯開始乾杯，我亦跟住做。 音樂聲，乾杯聲同埋人既歡呼聲都充斥住成個會場。 就咁睇，都同一般飲宴無乜分別啫。 就咁睇的話。祝酒之後就係上菜，一碟碟佳餚放左係我地既面前，但係成檯人都無人郁手夾餸。 大家既表情都無咩尷尬，應該唔係等緊咩邊個出手夾餸先，而似係等緊人黎多d。 我望一望圍檯淨低既兩張空櫈，哦係喎Uncle同埋Ellen佢地既Daddy都未返黎。 啊就講就到，兩個阿叔搭哂膊頭咁行返去，望落好似好friend咁。 Uncle：「唔好意思吖要你地等，起筷啦我地。 」 陳生：「唔係唔係，大家都係飲杯先啦。 」 Uncle：「哈哈老陳你講得岩，飲杯飲杯。 」 為左遷就呢兩個阿叔，我地成檯人再一次碰杯。 之後大家就開始食野，至於呢兩個阿叔就猶如一見如故咁傾個不停。 我就一於少理，肚餓，食野先。 食到咁上下，會場入面都開始動起來，好似開席前咁周圍行搵人吹水。 大家都知道我係呢個圈子入面既朋友十隻手指數得哂，所以我都係留係自己位度飲下野算。 費事變到那年十八，我校舞會，站著如嘍囉咁啦係咪先。 我地果檯既所有大人都出哂去，就連大家姐二家姐都跟埋Uncle出埋去見人，得返我地堆90後。 我：「啊~好無聊呀，呢D場合果然唔適合我。」 講完我就一口氣飲埋剩低既半杯fruit punch。 Ellen：「係咁架喇D大人想打好關係就係靠呢D場合，就連我地既未來都係。」 我：「未來？ 」 Ellie：「絕大多數大人會透過新年晚會呢個年度重頭節目去為佢地既仔女鋪好路，打好關係。」 哦，咁講又係，睇電視都有提過D有錢人既仔女係會透過D酒會去互相認識。 車，不過都唔關我事架啦，要打關係都唔係我打啦，係大家姐佢地打。 Anna：「喂，傻仔明。 」 咦Anna幾時行左過黎架。 我：「Hello靚女，咁多人我都搵唔到你添。 」 Anna：「搵唔到定無搵吖你個衰人，算啦你睇我帶左咩人黎搵你。 」 咩人？哇屌！！ 我嚇到即刻彈左起身，因為Anna帶左黎既人係佢父母，仲有果個好恐怖既保鏢阿標。

Anna爸：「阿明！我地好耐無見喇真係！ 」 Anna爸爸一邊講一邊拍我個頭，我個頭被佢拍到幾乎凹左入去。 Anna媽：「喂老公你唔好咁激動啦，嚇親人架。 」 Anna：「係囉Daddy，你睇下阿明佢個頭被你拍到幾乎縮左入去啦。 」 Anna爸：「係咩哈哈，唔好意思吖阿明，我一時開心得濟。 」 我：「唔緊要唔緊要，江Uncle你好。」 「江Uncle你好。 」 係我後面果班女一見到Anna爸爸黎左個個都企哂起身打招呼。 Anna爸：「哈哈，大家都好乖，一人一封利是，祝大家學業進步吖。 」 我：「多謝Uncle，祝Uncle你身體健康… 」 當我用雙手打算去接封利是果陣，我發現封利是郁都唔郁，被Anna爸爸緊緊咁捉住。 我抬頭望一望佢，發現佢笑笑口咁望住我，但散發緊一股殺氣，搞到我係咁標汗。 Anna爸：「阿女吖，我想同阿明佢傾下男人野，借你男朋友仔比我一陣啦。 」 唔好應承佢吖Anna我求下你千其唔好應承你Daddy吖，我怕我以後都見唔到你地啊。 Anna：「哦，快D返黎喎，唔好同阿明講埋哂D奇怪野呀知唔知。 」 點解！點解你要咁做呀Anna！！ Anna爸：「行喇，呢度太嘈唔適合講野，換個地方再講。」之後Anna爸爸同阿標帶左我去一間房，開門果下見到有個MK仔同個女仔係度攬攬錫錫，仲要衣衫不整。 MK仔：「喂屌你無啦啦衝入黎咁無禮貌既！ 」 Anna爸：「俾三秒你著返好衫同埋出返去。 」 MK仔：「你都痴…」 Anna爸：「夠鐘，阿標，掟佢地出去。 」 阿標：「知道。」 MK仔：「喂你想做咩呀！屌放開我！ 」 MK仔一邊係度叫一邊同條女一齊俾阿標掟左出去，阿標仲順手閂埋門，留低我同Anna爸爸兩個係間房。 Anna爸：「隨便坐。」 我：「係既江Uncle..」 仆街，而家呢個氣氛咁似見訓導主任既..我仲要緊張到雙手放左係大脾上面。 我坐低左之後好耐(我覺得好耐啦)，Anna爸爸一句野都無講，只係好有霸氣咁坐係度，用一個充滿殺氣既眼神望住我。 屌，真係愈坐愈驚，都係開口問下到底咩事先。 我：「江Uncle…」 Anna爸：「你而家係我個寶貝女既男朋友啦係咪？」 我：「係既…」 Anna爸：「咁頭先同你坐埋一齊既果班女仔同你又係咩關係？我見你地有講有笑咁。」 頂，我應該點做好，我覺得Anna爸爸其實全部都知道哂，即係話而家我坦白又死，唔坦白又死。 唉，反正都係死，倒不如風流咁死。 我：「我唔想呃人，佢地全部都係我女朋友，除左果個好可愛既妹妹。」 Anna爸：「咁多個都係你女朋友？你即係玩弄我個女感情啦？ 」 我睇住佢唔知係邊度拎左把生果刀出黎，一下拮左落係佢身邊既蘋果度。 我睇到個蘋果俾把刀拮到標哂汁咁，我嚇到幾乎瀨屎。 唔通我既下場會好似呢個蘋果咁？ 一諗到咁，我就忍唔住呑左啖口水。 唔得，我仲未想死住，我仲係青頭仔，唔想青住咁死，要諗辦法甩身。 我：「我無玩弄過任何一個人既感情，佢地五個，包括Anna都係對我非常重要既人，我先會同佢地一齊。」 「雖然旁人睇落我好似好風流咁，但其實佢地每個我都好愛，唔可以無左任何一個。」 Anna爸：「咁即係話你唔會肯為左我個女放棄其餘四個，專心咁同我個女一齊啦？」 我：「唔好意思，我真係做唔到。」 我一講完佢就拔返把刀出黎，嚇到我屎眼緊左一緊。 我：「不過若然要我為左其餘四個放棄Anna，我都做唔到，總之就係一個都不能少。」 「一個都不能少」，虧我講得出。 不過，效果出符意料。 Anna爸：「好！我就係等緊你呢句！ 」Anna爸：「我就只係得Anna呢粒女，我想佢開心。」 「我怕你會為左某d野去放棄我個女，傷害到我個女。」 「不過若然頭先你話肯為Anna放棄哂其餘幾位女朋友的話，我都唔會交Anna比你。」 吓？點解吖？咁答你應該岩聽架喎。 Anna爸：「咁代表你辜負左其餘四位少女，同埋假以時日出現一位你覺得比Anna更重要既女人，你都會拋棄Anna。」 哇居然諗到去呢度，估唔到Anna爸爸心思細膩到呢個地步添。 Anna爸：「所以，而家咁就好啦，起碼我知道你係一個重情既人，唔係玩玩下。」 「有邊個唔想做韋小寶咁有咁多女人吖哈哈，我都明白既！ 」 唔係，你完全唔明白。我肯定你頭先係用一個咸濕既角度去睇呢件事。 不過佢仲拎住把刀，都係唔好串佢好d。 我：「Uncle我地呢個年代會叫呢d人做兵藤一誠。」 Anna爸：「哦係咩？又學到野啦哈哈，總言之，我個女就交俾你啦，好好咁對佢吖。 」 佢企左起身，行左去門口。 我：「係既Uncle，我一定會好好咁對Anna，不過Uncle…」 Uncle：「嗯？有咩事？ 」 我：「你仲拎住把刀… 」 Uncle：「哦！哈哈唔記得左添！唔該你吖阿明。」 佢急急腳咁放低把刀之後就出返去。 呼…總算安全渡過難關… 返去搵佢地啦都係… 係Uncle出去無耐之後，我都離開左間房，準備入返去會場。 不過一踏出間房，我就聞到一股好香既香水味，呢股香水味搶走哂我所有既感官。 我望過去香水傳黎既方向，只有一個人企左係度。 果個人就係Ellen同Ellie既媽咪。Auntie Venus：「同江生傾完喇阿明？」 我：「eh..係吖Auntie Venus你搵我？」 Auntie Venus：「算係啦，不過都只係想同你傾下計啫，唔洗咁緊張既。」 岩岩先見完一個家長，而家即刻又黎多個，點可能唔緊張。 不過比起頭先Anna爸爸，面對住在Auntie Venus的確比較自在。 起碼Auntie Venus無Anna爸爸果份殺氣先。 我：「咁…Auntie Venus你想同我講咩。」 Auntie Venus：「um…邊度講起好呢…啊係啦你飲啖野先啦。」 Auntie Venus拎起左一杯放係佢身邊張檯上邊既fruit punch，遞左比我。 面對呢個善意，我一時之間顯得手忙腳亂，伸手去接果陣仲唔小心掂到Auntie隻手。 哇，佢隻手好滑，同D後生女可以話無分別。 屌，陳煒明唔好再亂諗野啦，對方係自己女朋友既媽咪黎架！而家唔係AV吖！ 我大大啖咁飲左啖fruit punch，凍到牙都震埋，不過個人總算清醒返少少。 「Ellie應該有同你講過，以前佢同Ellen既事架？」 仆街，我飲飲下野你先無啦啦講野，嚇親我。 我：「你指入聖所羅王之後既事？」 Auntie Venus：「係吖，果陣其實我同我老公都好擔心呢兩個細路，但唔知應該點開聲好。」 「因為係唔同方面睇，其實佢地兩個都無做錯到。」 「係做生意角度黎講，Ellen佢識用自己手上既野去換取更多既野，其實好叻。」 「不過Ellie都無錯，佢好好心地，而且是非黑白分得好開。」 做咩啫你，無啦啦係度介紹自己個女。 我：「係，我都知道，雖然係雙胞胎，不過佢地兩個既性格可以話係完全相反咁濟。」 Auntie Venus：「係吖你明我講咩架啦哈哈，正因為性格相反，我地好怕佢地有磨擦。」 「事實上，佢地的確出現左磨擦，甚至可以話係衝突。」我：「你係講緊之前Ellie離家出走果件事？」 Auntie Venus：「無錯，果次我地真係好擔心，擔心佢地兩個會因為咁反面。」 「不過好彩有你，你既出現改變左Ellen，令佢變埋好似以前咁，無咁重機心。」 「我起初聽到佢地兩個和好返仲一齊做埋你女朋友，我直頭唔敢相信。」 「你居然可以將我呢兩個咁唔同既女重新拉返埋一齊，真係好厲害。」 「頭先我見到你果陣，我仲係度打量緊你到底邊度有咁既能耐，直至我見到你出手謢花果下。」 嘩，講起呢幕我就尷尬喇，我其實咩都無做到。 我：「其實我咩都無做過，係Sarah佢..」 Auntie Venus：「唔係，你有做到野，你有好好咁保護到Ellen同Ellie。」 「而且你仲要唔顧咩後果，我諗我兩個女都係因為咁先鐘意你啦。」 「你完全無理會到對方係咩背景，只係一心咁去做，而家已經好少見有咁既人。」 哇，俾咁大頂高帽我，我點受得起吖。 我：「你太過獎啦，可能因為我自己原本窮所以我先唔會care背景之類既野。」 Auntie Venus：「唔需要去搵理由，你做得好好，我兩個女就交俾你啦，繼續好好咁對佢地。」 我：「知道，我一定會。」 Auntie Venus：「好，咁就岩啦，畀心機，唔好睇小自己，亦唔好俾人睇死。」 「而家既你，其實已經打響左個名，你之後要做既事，就係話俾人知你就係陳煒明。」 Auntie Venus講完就輕吻左我臉一下，之後就離開左。 雖然唔知Auntie Venus最後講既係咩，不過我都唔理得咁多，繼續回味頭先果下kiss。 屌，真係好撚正，你問返我Auntie Venus頭先同我講過d乜我都未必答到你。 之後我就好似成隻喪屍咁死返入去會場搵返Sarah佢地坐，睇佢地幾個女人吹水。 陸陸續續都有唔少同我地差唔多年紀既人走埋黎同我地打招呼，不過全部都被Ellen同Anna打發走。 終於，個新年晚會係差唔多十二點果陣宣布圓滿結束，我終於可以返屋企。 真係好撚攰，係身心俱疲。 四日之後仲要係情人節，岩岩先應承左人地父母要好好對佢地既女，我真係要好好plan下情人節要做乜先得。

唉，情人節到底要點做好呀，有無人可以教下我？ 仲要想盡辦法滿足哂五位女王，得罪是旦一位我都一定唔慌有好下埸。 今日仲要已經係十二號，仲有兩日就到情人節，但我仲係咩都未plan呀！ 我知道係應該要去行街食飯，但問題係我唔知道應該點樣去做先係最好吖屌！  我好想做到完美，做一個我地六個人都會有深刻難忘回憶既情人節。 就係因為呢份執著，搞到我遲遲未下到決定，進度仍然係0%。 今日點都要諗掂佢先得，一於就食完早餐上高登開post問。 大家姐：「早晨吖~阿~明~ 」 仆街嚇撚死我！！諗野諗到入哂神個下大家姐先係我耳邊細細聲講野！仲要吹左一下氣！ 我好肯定佢吹左一下氣！好肯定！ 我即時嚇到跑開九尺遠，仲掩住自己隻耳咁擰轉頭望住大家姐。 佢係度笑。佢望住我叉住腰咁係度笑緊。 大家姐：「做咩啫你，我又唔係鬼，不過阿明你個反應真係好好笑呀哈哈。 」 屌你，當我係玩具咁玩，仲要笑得咁開心，乞人憎。 我：「唔好玩喇大家姐，你頭先咁做係人都有我咁既反應啦。 」 大家姐：「係咩哈哈，啊講返正經野先…」 大家姐講到一半果陣突然停左，又望左又望右，之後仲跑到去我面前細細聲咁繼續講埋落去。 「後日就係情人節啦喎，你約好哂Sarah佢地未啊？」 哦原來係呢個問題。 我：「未啊，其實我連應該去邊好都未諗好…大家姐你呢？你會去邊？你好似都有男朋友架？ 」 大家姐：「男朋友？無左lu~ 今年我會留係屋企。」 我：「吓咁突然既？」 大家姐：「無啊覺得佢無阿明你咁好咪飛左佢囉~」 「唔好講我喇，諗唔到有咩特別地方想去的話，就帶佢地去海邊啊，沙灘之類既地方喇，我估佢地都會鐘意既。」 「咦，講起海邊同海灘…」我：「做咩啊大家姐？海邊同沙灘有問題？ 」 其實真係有問題，而家二月仲要好凍，去海邊同沙灘同自殺有乜分別。 大家姐：「無，只係我咁岩醒起阿May佢係烏溪沙有間村屋啫，個度好近海，個景好靚。」 我：「你話二家姐有間村屋？？ 」 喂，讀緊HKU咋喎，已經有間村屋？ 大家姐：「係吖不如我一陣問佢借鎖鑰，比你用黎同佢地過情人節，燒下野食玩下咁好無？」 我：「真係可以？？好吖好吖！」 大家姐：「不過記住唔可以曳曳架，我一陣去問喇，你快D去約佢地喇。」 聽到唔可以曳曳呢五個字，我呆左兩秒，之後成塊臉紅哂。 大家姐：「哈哈你睇下你，行喇去食早餐啦。 」 呼，咁係咪叫做有一個引路牌呢，而家總算有D方向… 烏溪沙…入都未入過去，入面會唔會有牛架。「喂你地初六得唔得閒呀？我有個地方想帶你地去玩！」 好，搞掂。Send出去先。 我再對多一次個msg無問題之後，就send左去個group度。 無錯你無睇錯，係send去個group度，我同佢地五個既Whatsapp Group。 之前Ellen話不如開個group方便傾計，其他人都好贊成，結果就搞成咁。 有五個女朋友不突止，仲要有個女朋友之間既Whatapps Group，好似串左少少添。 唔洗一陣，佢地五個都係group度覆左我，個個都話無問題，過年悶到顛好想去玩之類。 不過我係send呢個msg之前特登做左一件事，就係提都無提過情人節呢三個字。 我只係講初六，希望可以瞞到佢地，達至surprise既效果。 「阿明你諗住初六帶我地去邊度玩？」 Sarah係我地成家食緊早餐個陣突然間問我，嚇到我幾乎噴粥。 雖然Yui無開到聲問，不過我留意到佢一直唔出聲望住我，好似等緊我答咁。 我：「秘密。到初六你咪知。 」 Sarah：「初六係幾時啊 ，Daddy今日初幾？」 好野，佢果然唔知初六就係情人節，希望其餘四個都唔知啦。 Uncle：「今日初呀傻女，你地幾個後日玩得開心d啦，唔洗特登趕返黎屋企食飯。 」 Sarah：「知道！我地又可以去玩啦Yui！ 」 Yui：「係…係啊..」 Sarah：「做乜啊有得去玩喎你唔開心咩？」 Yui：「唔係…只係…要同大家一齊出去有D緊張啫…」 我：「傻妹唔洗緊張喎，好似上次咁開開心心咁去玩咪得。」 Yui：「嗯，我會架喇… 」 唔得，佢地咁期待，我一定要好好咁plan下當日行程先得。 一陣就search下烏溪沙有乜好野先。 係Google一打「烏溪沙」三個字，即刻彈左咩「海之心」啊「心形石」之類既野出黎，睇黎係好出名。 我search左一search呢個咁出名既心形石既相，哇D人又影得幾靚，尤其係係黃昏既時候。 好，一於就係黃昏個陣帶佢地去果度。 不過成日流流長，無理由淨係同佢地去舊石度睇日落架，可以帶佢地去邊呢？ 呀，一於好似上次咁，帶呢班千金小姐去體驗下平凡人既生活，黎個一日體驗啦。 有成棟村屋連天台，話唔定仲可以燒下野食喎，應該會幾正。 講起村屋，唔知大家姐問二家姐拎到鎖鑰未呢？去問下先。 正當我企左起身，準備離開自己間房去搵大家姐個陣，我聽到敲門聲。 唔通係大家姐？佢拎到鎖鑰嗱？ 我：「門無鎖架，入黎啦。」 「喀嚓！」 開除除咁打開，果然，黎搵我既係大家姐，不過，仲有一個人。 係二家姐。 二家姐：「你係咪想借我係烏溪沙間屋。」 二家姐毫無語氣咁講，聽落係有少少可怕，不過我都慣左。 我：「eh…係吖，想用黎同Sarah佢地過下情人節，氹下佢地開心咁。 」 二家姐：「咁，跟我地黎。」 吓？咁突然？要去邊？

我：「吓我地要去邊？」 大家姐：「咪就係去烏溪沙囉~ 」 我：「點解啊？後日先係喎！ 」 大家姐：「eh…因為阿May佢話…」 二家姐：「間屋好耐無去，要去打掃下順便睇下有無咩執下咁，就係咁。」 「你都唔想果日去到間屋污糟又大塵架，唔好問啦快d行好無？ 」 二家姐好似相當不耐煩，唔通M到？ 就係咁，我地三個人坐左司機車去烏溪沙。 二家姐選擇左坐係司機位旁邊，而我就同大家姐坐左係後座。 坐坐下車途中，大家姐用電話打左一段字比我睇，仲示意我唔好出聲。 段字係咁既： 「一陣去到唔好亂講野亂掂野，乖乖地跟住我，聽我或者阿May既說話去做，知唔知？」 講到咁，唔通間屋會有鬼？ 我將電話推返去大家姐果邊，再對佢做左個ok手勢。 鬼啫，而家日光日白，邊會敢出黎吖。我地過左無耐就話入到去烏溪沙，司機仲係一條村入面泊好車等我地。 我跟住大家姐佢地係條村入面轉呀轉，轉到頭都暈個陣佢地就話到左。 我抬頭一睇，哇間屋白雪雪，幾靚。 間屋外牆係就係好靚，不過都唔洗企起度望咁耐架，企左係度成五分鐘都唔入去既？ 我望過去二家姐個邊，見到佢拎住條鎖鑰企左係門口，隻手不停咁震。 大家姐：「阿May，不如都係等我黎啦…」 二家姐：「唔洗，我要自己黎，我始終都要面對。」 面對？面對D乜野？ 雖然我好想問，不過我仲記得頭先大家姐話過唔好亂講野，所以我都係乖乖咁企係度等。 二家姐深呼吸左一下，之後一下將鎖鑰插入去鎖鑰㝫，一take過無ng。 我平時用鎖鑰開門都係插幾次先插得入，二家姐真係勁。 二家姐：「唔好意思搞左咁耐，我地入去啦。」 「喀嚓！」 鐵閘除除咁打開，我地三個亦開始慢慢咁步入屋。 哇間屋好靚，大部分傢私都係白色，令到間屋感覺好舒服。 不過亦係因為咁，塵顯得突然顯眼。 可能好似二家姐講既咁，太耐無黎所以太多塵啦，D塵成尺厚。 大家姐：「好，水同電都無問題，水喉開耐少少就可以架喇。」 二家姐：「咁我…」 大家姐：「得啦我明架啦，你上去啦，我同阿明執呢層啦，我地唔會上去。」 二家姐：「好咁我上去先，搞掂完我叫你地..」 大家姐：「得啦慢慢黎啦，我地又唔係趕時間。」 二家姐：「嗯…」 講完二家姐就自己一個人上左樓，我就on99咁企左係度。 見到二家姐上左去一段時間，我終於忍唔住問大家姐到底咩事。 大家姐：「呢間屋呢…其實係阿May佢掛住媽咪先買。」 吓？咁大鑊？我：「點解會話呢間屋係掛住Auntie先買既…」 大家姐：「因為呢度空氣好，個天會好靚，夜晚可以睇到比屋企多好多既星星。」 係星星..？唔怪得話係掛住Auntie先買啦…原來係因為呢度可以睇到好多星星… 大家姐：「以前逢親媽咪生忌死忌又或者阿May佢唔開心佢都會黎呢度，一個人咁係度。」 「口就扮到無野咁，其實佢始終都係放唔低媽咪既離開，Daddy同我都知道。」 我：「咁我係咪做左D好過分既事…話想借呢間屋結果勾起左二家姐既回憶…」 講真既，我真係好內疚，好似撕開左人地既傷口咁。 大家姐：「傻豬黎既，邊關你事呢，係我向你提議架嘛，我都想趁呢個機會俾阿May佢面對下。」 「俾佢知道佢已經有新既屋企人，唔好再太執著於已經過左身既媽咪。」 「佢係知道佢應該要忘記，但佢總係…唉。」 大家姐：「借你過橋，搞到你咁內疚真係唔好意思吖阿明。」 我：「eh…唔緊要…」 大家姐：「作為補償，大家姐我煮野比你食啦，華叔都應該就快買完野返黎架啦。」 煮野食？買野？ 「叮噹~」 大家姐：「話口未完就到啦，阿明你去幫我開門啦。」 我：「哦哦…」 我傻下傻下咁聽大家姐講，去左開門，見到華叔拎住一袋又一袋餸。 大家姐真係諗住煮飯？玩到咁大？ 當我同華叔拎住d餸返到去廳果陣，大家姐已經唔見左人，應該上左去搵二家姐。 希望二家姐佢可以放低啦… 我一個人係個廳抹呀抹，抹走哂所有塵，等間房睇落更靚，有d位甚至乾淨到令到反光。 抹完成個廳之後我甚至攰到坐係張梳化上面訓著左，係大家姐叫我我先醒返。 大家姐：「起身啦阿明，飯已經煮好。」 煮好？我望過去餐檯果邊，哇又真係煮好哂，三餸不過無湯。 二家姐亦都落左黎，表情都係好似平時咁cool。 大家姐：「好！大家食飯！華叔你都食多D呀知唔知！ 」 華叔：「係既，多謝大小姐。」 成餐飯二家姐都無出聲，我見到佢咁我都唔敢出聲，只係默默咁食。 不過講開又講，大家姐煮既野意外地好食，完全出於我意料，簡直係「美女廚房」。 可能因為D餸好食，餐飯好快就食完，華叔開始幫我地洗碗，我地三個就行左上天台吹風。 大家姐講得無錯，呢度既夜空真係好靚，星星幾多，我都不知不覺咁沉醉左係呢片星空下。 「阿明。」二家姐突然開口，將我既注意力拉返黎。 我：「係！」 二家姐：「星星，係咪好靚。」 我：「係啊，真係好靚，Auntie佢一定係其中之一粒星星，默默咁守護二家姐你。」 屌！我無啦啦做乜提起！我係咪on9架！！  呢次死喇，無喇無喇。 二家姐：「係咁的話都唔錯，不過已經無所謂啦，因為我…算喇都係無野。」 無所謂？因為D乜？講d唔講d既？ 二家姐：「後日同Sarah佢地玩得開心D喇，鎖鑰俾你，返去喇我地。」 二家姐講完之後就一個轉走左去，大家姐笑笑口拍左我膊頭一下之後都跟住走埋，留低我一個on99咁。 到底大家姐同二家姐講左D咩啊…

二家姐既事雖然令人在意，但我都無時間去深究呢件事住，有更重要既事等住我去做。 不過反正二家姐本來就係咁難捉摸架啦，想去知道佢點諗係一件十分困難既事。 而家就專心過左呢個情人節先啦。 啊好緊張呀真係，毒撚第一次有女過情人節。 我甚至係十三號晚緊張到訓唔到，眼光光等天光咁迎接情人節既到來。 第朝十點，佢地五個都齊集左係我屋企。 Anna：「點呀阿明，你想帶我地去咩地方？」 Ellen：「一定要係要D好玩既地方架，如果唔係我唔會收貨。」 我：「係係，今日包你地話好玩，所以唔洗擔心，你地準備好未先？」 Sarah：「一早準備好啦，你話係咪啊Yui。」 Yui：「係…」 Ellie：「Yui唔洗咁拘緊架喎，我地而家都只係阿明既女朋友，無分別架。」 都係Ellie醒，一下就睇得出Yui因乜事會咁唔自然。 我：「好啦唔好講咁多啦，我地行啦。」 Anna：「你仲未答我我地到底要去邊喎，你唔講清楚我唔會行架，點知你會唔會帶我去賣架。」 Ellen：「係囉快d講唔好要我地估估下啦阿明。」 「烏。溪。沙。」 我拋低呢三隻字，之後就轉身背向佢地咁行左出大門口。 今日陽光普照，又唔算特別凍，係約會既絕好天氣。 好，開始喇，我同佢地五個既情人節。Anna：「烏溪沙？離呢度好遠喎，就算阿鏢車我地去都要至少一個鐘。」 Anna知道邊度係烏溪沙？犀利喎，我第一次聽呢個名既時候真係完全唔知邊度黎。 Ellen：「吓點解要去到咁遠？阿明你想做乜呀？ 」 我：「唔好問咁多，跟我行就岩了，仲有今日我地唔會用司機，我地要靠自己去。 」 Ellen：「吓~~咁麻煩，司機車我地去咪好，唔洗煩。 」 Ellie：「唔係吖家姐，咁樣都幾得意吖，唔通拍拖都要靠司機車出車入咩。 」 Ellen：「唔…Ellie你都講得岩，好啦！ 阿明我地坐的士定係坐Uber去？」 我：「eh…兩樣都唔係 ，我地會…」 Sarah：「我地坐地鐵去！係咪啊阿明？ 」 我：「無錯，真係醒目。 」 Ellen：「地鐵啊…」 Anna：「坐乜都無所謂啦，最緊要係去到架啫，快d行啦唔好再係度浪費時間。 」 Anna一句說話控制哂全場，大家都無再講d乜。 之後我地六個人就慢慢咁行去地鐵站，佢地五個沿途仲有講有笑，講埋哂D白癡好笑野。 我就一支公行係前面，好似個保鏣咁幫佢地開路，同時亦係度想像下一陣會有既情況。 行啊行，用左四個字時間，我地六個人終於行到去地鐵站。 我：「好，我估你地都無八達通架啦，去買飛先啦，Yui你教Ellen佢地去買飛啦。」 Yui：「我…？ 」 我：「係吖拜託你啦。 」之所以叫Yui教Ellen佢地買飛，係因為我注意到Yui佢到而家都仲係好緊張。 頭先行黎地鐵站個陣，我甚少聽到Yui出聲，有時擰轉身望下佢地五個果陣仲見到Yui企到離行離勒咁。 佢應該仲係拘泥於身份喇我估，所以我先叫佢教買飛，等佢可以融入。 Yui：「首先㨂要去邊…之後咁樣咁樣，最後就係俾錢。」 Ellen：「我有卡！我黎俾！ 」 Ellen拎左信用卡出黎，搞到我差d忍唔住笑左出黎。 Yui：「呢部機只係收現金…」 Ellen：「咁啊…唔緊要！我都有Cash！ 」 今次，Ellen拎左張一千蚊紙出黎。 呢個情境，我有印象。 我：「Sarah你覺唔覺得呢一幕似曾相識。 」 Sarah：「唔好再提啦衰人，我唔想再記起d樣衰野吖。 」 我：「哈哈，原來時間過得真係好快。我黎俾啦。」 我拎出一張五十蚊紙交俾Yui，Yui接過之後就一手放左入部機度，幾張飛就咁跌左出黎。 Ellen：「哇Yui你好犀利吖！㩒幾個掣就跌左D飛出黎！ 」 Yui：「邊係呢…」 Ellie：「比起家姐黎講，Yui你已經係好勁架啦。」 Ellen：「你講咩啊Ellie！」 Ellie：「咁係吖嘛，買地鐵飛都唔識。 」 Ellen：「咁你又識咩唔通！ 」 我：「喂唔好嘈啦…買完咪算囉..」 「我識吖，我仲有八達通添。 」 咩話！？ 我擰轉頭，見到Ellie谷起塊臉，拎住張八達通。 Ellie真係成日都會俾到驚喜我…我完全無諗過佢會有八達通。 屌，明明一個普通香港人有八達通係一件好正常既事，點解我會咁驚訝。  睇黎我都開始融入左佢地個圈子。買完飛之後當然就係入閘坐地鐵啦，由屋企最近既地鐵站去烏溪沙都頗遠，要轉幾次車。 途中Ellen一直捉住Yui係咁問好多關於地鐵既野，仲不停讚Yui好叻，氹到Yui好開心。 見到Yui同Ellen傾得咁開心，我就放心喇。 Anna：「見到Yui咁你安樂哂啦明哥仔。 」 我：「我唔係好明你講咩喎Anna姐。 」 Sarah：「我地唔係傻架阿明~我地都知你諗乜架，你擔心Yui自卑吖嘛。」 咁你都知？ Ellie：「放心啦阿明，我地會幫Yui搵返自信架啦，你唔需要太擔心。」 我：「咁就靠哂你地架啦，你三個真係抵錫，黎，錫啖先。」 「列車已到達終點站…」 屌，阻鳩住哂，車都燒左你吖嗱。 轉左咁多次車，原來我地終於到左烏溪沙站。 不過，問題亦開始出現。 我唔識去間村屋。  之前去間屋果陣係華叔車我同大家姐佢地黎，車到去門口。同自己坐地鐵黎係兩回事。 我居然會唔記得左呢一點，搞到唔記得上網search定點行過去添。 屌啦，係個出口望過去我印象中所在既位置居然係一片密林，望唔到d屋。 唉死就死啦，事到如今都無辦法，反正我都知道間村屋就係係果個方向，一定會搵到既。 我滿懷希望咁帶住佢地由港鐵站出發，去尋找我地今日要去既屋。 不過，最後我都係蕩失左路，企左係度唔知點算。 屌，點解呢d事成Q日發生係我身上？我特別好蝦？ Yui：「阿明..係咪有咩事？ 」我：「我…一時搵唔到我地要去既地方係邊…」 Yui：「咁點算好…」 我：「我都唔知啊，不過一定係堆密林後面架啦，只要我地搵到路穿過去我就會識行。」 Yui：「咁啊…咁我地一齊去搵路啦…」 咩話？我有無聽錯？嘩！！！ Yui居然主動拖我！！！ Yui：「行喇阿明，我地去搵路啦。」 一時之間我唔知點俾反應好，只係哦左兩聲。 雖然我一直都係想Yui可以好似而家咁樣開開心心，只不過一時之間我自己好似都係未適應到。 而且有樣野好奇怪，其餘四個女人見到Yui拖我竟然一D表示都無，仲笑笑口咁係我地身邊行過。 明明平時佢地是旦一個拖下我掂下我其餘既都會鬼哂咁嘈，今次居然咩都無講？ Sarah：「好喇好喇~我地快D搵路過去喇~」 Ellen：「贊成~我都行到攰啦~唔好浪費時間啦~」 Anna：「好似要行隧道先過到去喎？Ellie我地一齊行過去睇下路先？」 Ellie：「好，我地行啦。」 佢地四個好似無視左我同Yui咁，四個一直係我地前面行，幫我地搵路。 行下又搵下咁樣慢慢行，我地又用左唔知幾耐終於行到去條村，原來一開始就行錯路，樹林果邊係無路既。 一去到條村我就認得返d路，轉多幾個圈就到左間屋。 我：「唔好意思搞左咁耐先到，呢度就係我地今日既屋企。」 Ellen：「屋企？咩意思吖阿明？」 我：「等等先再解釋，我地入去放低D野先。」 我拎出二家姐交比我既鎖鑰，打開左道門俾佢地入去。 「哇好靚吖！」 「白雪雪感覺好乾淨啵。」 「不過好似咁細既？呢度就係容廳？」 哈哈…我都估到佢地會有咁既反應架啦… 呢度比起平時既屋企的確係細左少少既，對佢地黎講應該覺得呢度頂盡係書房大小小。 無辦法啦，體驗平凡啊。 我：「咳咳，大家集合先，我有野要講。」 佢地五個聽到之後就坐哂係梳化，望到我實一實。 我：「今日我地會係度過，所有野都要靠我地自己，包括煮飯。」Ellen：「吓~~即係話我地全日都留係呢間屋？呢度有乜好玩啊？有無大富翁？ 」 Ellie：「黎到呢度仲玩咩大富翁啫家姐…平時阿明屋企都有大富翁喇…」 Sarah：「係囉阿明話過今日包我地話好玩架嘛，一定唔會只係留係度既。 」 Anna：「啊好頸渴，有無野飲架呢度？ 」 Yui：「我去幫你睇下。 」 Anna：「喂唔洗啦我同你一齊去睇 ，Sarah你地飲唔飲野？」 Sarah：「我想飲可樂~平時無乜機會飲~」 Ellen：「我想飲水，有無礦泉水？」 Ellie：「我就唔洗啦唔該你地。 」 啊啊…完全無視左我，自己傾起上黎嗱…無所謂啦，反正你地一陣就會主動搵我。 「阿明！！！ 」 嗱，都話左架啦。 Anna：「點解雪櫃咩都無架？？咁我地今日點算吖！！ 」 Sarah：「唔係掛！！ 」 Ellen：「點算好吖Ellie我地會唔會餓死架！ 」 屌，又陷入左一片混亂，我又搵唔到位講野啦，唉唔理了插嘴啦唯有。 我：「咳咳…我想問我可以講野未呢..」 「無錯啦，就好似你地見到既咁，而家呢間屋係乜食物都無既，我地需要自己買返黎。」 「同埋，我地唔會成日都留係呢度既，我地一陣係會出去玩既，大家可以放心。 」 「今日既主題係平凡情人節，我會帶你地呢班不知世事既公主睇下呢個世界。」 「我既五位公主，情人節快樂吖，希望你地會鐘意我一陣落黎為你地準備既野啦。 」

Sarah：「情人節？ 」 Ellen：「今日情人節咩？ 」 Anna：「今日…咦係喎今日十四號呀！！ 」 果然，佢地完全無為意到今日就係情人節，作戰大成功。 我：「哈哈，我就係想分散你地既注意力，等你地唔記得今日就係情人節，哈哈係咪好有驚喜呢。 」 「情人節快樂吖阿明！！  」 咦！？喂等陣先！！！  「Bang！！」 Ellen同Anna兩個一下咁撲左上黎，搞到我成個人撻左落地，哇隻腰痛到呢。 Anna：「傻仔明！你以為我地真係唔知今日係情人節呀？ 」 咩話！？ Ellen：「情人節對女仔咁重要，我地又點會唔記得吖傻仔！我地扮唔知咋哈哈！ 」 即係話佢地頭先都只係做戲扮surprise？嘩真係fake哂囉。 我再望下Sarah佢地，佢地三個指住我笑到見牙見唔眼，我就知道Ellen同Anna佢地講既野係真。 我：「唉…有無搞錯啊…我仲以為我瞞過哂你地添，唉我好唔開心囉.. 」 Yui：「唔好咁啦阿明，你帶我去街我好開心架。」 Anna：「係囉我仲等緊你帶我地出去玩架，又話會帶我地去睇下呢個世界，咩平凡情人節，你唔係想走數呀？ 」 我：「但係我而家俾人呃，無哂心情…」 我好似細路咁發脾氣，成個撻左落張梳化，訓左係Yui同Sarah中間。 啊…明明以為計劃超成功，點知原來俾人當傻仔玩，成個人即時勁down。 「咁樣有心情未呀？ 」 唔？ 「啜~~  」 點解我feel到我兩邊臉俾人錫左啖既… 我望一望左右兩邊，見到Sarah同Yui對住我笑，仲笑得好甜，唔同頭先果種嘲笑。 Sarah：「唔好再扭計啦，我仲等緊你帶我地去玩架。」 我無意咁望左過去Anna佢地果邊，點知咁岩就同Anna佢四目交投。 Anna：「哼，你帶左我去玩之後本小姐再考慮錫唔錫你啦。 」 Ellen：「快D行喇阿明我好肚餓啦~~ 」 唉，無佢地收，算啦唔好再係度發埋哂D細路仔脾氣啦，自己講過要俾個開心得意既情人節佢地架嘛。 我：「真係吖，算喇去食野啦，廢事餓親我地幾位公主。」 就係咁，我地離開左間村屋，行左十幾分鐘去附近既一個比較大既商場。 Ellen：「哇食咩好呢，元氣？板長？Pizza hut？定係去食pepper lunch?」 Anna：「咦呢度都有譚仔喎，Yui你有無食過？」 Yui：「無啊…我好少出黎，只係同過阿明去食南記，大牌檔仲有cafe。」 嘩Yui記得哂我同佢去過咪餐廳食野架.. Anna：「咁不如食譚仔？Ellen你地話好唔好？」 Ellen：「好啊我想食果個咩夫妻肺片，我要同阿明食~」 Eh…譚仔好似無夫妻肺片架喎..而且我都唔係打算同你地食譚仔… 我：「喂，今日話左要帶你地睇下呢個世界架嘛，我又點會同你地食一D平時你地有機會食到既野呢？跟我黎啦。」 我帶佢地去左一個我相信佢地從未踏足過地方，街市。 Ellen：「嘩呢度咁濕又咁大陣味既，係咪真係有野食架阿明？」 Sarah：「可能阿明想帶我地去食生蠔呢~外國都係係街市即買人地即開比你食架嘛~」 eh...其實我... 我：「我地到喇，就係呢間。」 Anna：「呢間咩黎架阿明？ 」 「雲吞麵鋪。 」Ellie：「D裝潢好似好得意，我從來都未黎過呢D地方，唔知D野食會係點架呢。」 我：「咁就唔好講咁多喇，快D坐低啦。」 我安頓好佢地五位大小姐坐低之後就走去落單，叫左六碗雲吞麵，仲加多碟油菜。 唔洗一陣，一碗又一碗既雲吞麵就熱辣辣咁送到黎我地檯，油菜都係啦當然。 Anna：「嘩好似好好食咁喎。」 Ellen：「嘩原來我地係食拉麵啊？不過拉麵用呢種麵我都係第一次見。」 喂，做乜無啦啦話係拉麵啫，頭先咪話左係雲吞麵黎架囉，都唔聽人講野既。 我：「呢個唔係拉麵黎架Ellen公主…我都話左係雲吞麵…係中式呀應該係港式既麵黎。」 Yui：「阿明，呢D一粒粒好似用濕紙巾包住既野係咩黎架？」 濕紙巾…居然會諗到用濕紙巾去形容雲吞，我真係服左你喇Yui… 我：「呢個就係雲吞，好似係用麵粉之類既野整成皮再包住隻蝦，快D試下啦。」 Anna：「呢粒野係蝦？等我試下先。」 Sarah：「我又試我又試~」 「嘩好好食啊！好鮮味！」 「我無諗過呢D地方都可以食到咁好食既野，咬落去個種口感好正！」 「個麵都好好食！唔同拉麵，呢種麵好有咬口，好得意！」 「個湯都好好飲，好鮮！」 只係簡單一碗雲吞麵已經搞到佢地五個咁開心，真係容易滿足。 咁又唔係既，佢地應該好少甚至未接觸過呢d野，有咁既反應都好正常，可以理解既。 見到佢地五個只係為一碗雲吞麵都可以傾得咁開心，唔知點解我都好開心。 我：「喂，飲唔飲可樂啊？」 一聽到可樂呢兩個字，佢地都即刻望住我，唔洗講我都知道答案了。 我：「伙記！六支可樂唔該！」 「好！等等好快到！」 「嗱靚仔可樂吖。」 Sarah：「嘩點解可樂係用玻璃樽裝既？」 咩話？ 我：「喂，你地未見過樽裝可樂？」 Anna：「真係未見過啊，一直都係見罐裝。」 Yui：「我見過..上次同阿明去大牌檔食飯已經見過…」 係囉Yui上次見都無你地咁大反應，你地真係傻傻地。 咦唔係喎，我可以用呢個樽喎… 唔洗一陣，佢地就飲哂d可樂，不過仍然係度渣住個樽唔放，係咁話好得意之類。 我就趁佢地傾到忘哂形之際走左去櫃檯搵個老細。老細：「多謝靚仔230蚊。」 我：「喂老細我果檯D玻璃樽可唔可以俾左我？ 」 老細：「吓D樽要交返去架喎… 」 我：「唔該你吖，我班大帝好鐘意個樽，今日又係情人節，你明架喇… 」 我一邊講一邊用手指指向Sarah果檯，希望個老細留意到。 老細：「哦…氹女朋友…  好啦！見今日情人節，我就賣個人情比你啦！玩得開心D！ 」 我：「多謝老細！  呢度唔洗找！祝你好生意！ 」 我放低左三張一百蚊之後就飛奔返去Sarah佢地個邊。 Sarah：「點啊我地而家去邊？」 我：「唔…去公園！」 Ellie：「咁快d行喇，家姐放低個樽喇，要行架喇我地。」 Ellen：「但係我… 」 我：「拎埋個樽走喇，我同老細講左，佢肯比我地拎走。 」 Ellen：「真係架？我可以拎走？ 我見人地都唔會拎走，乖乖咁放係度架喎。」 我：「真係架，你地都拎啦，我地一人一個。 」 Ellen：「多謝你吖阿明！ 」 Ellen拎住個玻璃樽撲埋黎，嚇死我以為佢想爆我樽。 而Sarah佢地都拎起個樽，個樣仲好開心。 我：「好喇好喇唔好再阻住人地做生意啦，行啦我地。」 「係~GoGoGo~ 」 就係咁，我同呢五個公主一人拎住一個可樂樽，開開心心咁離開街市。之後我地行左去馬鞍山公園，打算帶佢地去睇下一般人平時會做d乜。 唔知係因為今日係情人節定係仲係農曆新年，公園好多人。 我：「嘩，咁多人既。」 Anna：「阿明你帶我地黎呢度做乜？呢度好普通咋喎。」 我：「正正就係普通先要帶你地黎，帶你睇下人地既日常生活。 」 雖然係好多人，但未至於寸步難行，我慢慢咁同佢地行入去公園入面。 沿途見到好多人一家大細咁係度玩，又吹泡泡又玩發泡膠飛機咁。 我望一望後面，見到Sarah佢地全部都停低哂係度望，眼神仲好似相當羨慕咁。 無錯，呢個都係我計劃既一部分啦哈哈。 佢地父母一直都忙於搵錢搵錢同埋搵錢，一定好少時間陪佢地玩，可能連咁樣陪佢地行下公園都無。 所以我就決定左要代替佢地父母陪佢地玩啦哈哈。 我：「喂你地係咪想玩。」 Anna：「唔啦咁低能，吹泡泡喎，仲細咩我地中四…喇… 」 我：「真係唔玩？咁我拎去送比D小朋友架喇。  」 我拎住幾支吹泡泡既野係佢地fing下fing下，無錯其實我頭先已經偷偷咁買左。 Ellen：「咁又唔好！反正都買左囉，我地咪玩下囉。 」 Anna：「Ellen講得岩，既然你已經買左返黎，我地就勉為其難咁玩下啦，嗱唔係我地要求你買架！係你自己買返黎咋！記住呀！ 」 我：「係係，快d拎去玩啦。」 真係吖，呢d係咪就係傲嬌？ 佢地五個好快咁拎走左係我手上既野，開始係草地上面玩，好似羽晨上身咁，而我就坐左係草地度睇佢地玩。 佢地五個，再加埋d泡泡，搞到成個畫面都好靚，我不知不覺咁沉醉左係入面。 而家咁樣我簡直就好似d日本動漫入面d高中生咁幸福，嗱記住唔係《School Days》。 喂唔得，而家呢個畫面咁靚，一定要影低佢先得。 好，非常靚，仲要唔洗ps已經有泡泡係張相入面。簡直係大師級作品。 咦等等先有d唔對路喎..一，二，三，四，少左個人既？ Ellie呢？佢唔係張相入面既？ Ellie：「啊明，我可唔可以坐低？」 嘩屌，佢幾時過左黎架，我完全唔為意添。我：「哦，當然可以喇，坐喇坐喇。」 我輕輕咁扶住Ellie坐低，仲掃左一下草地先比佢坐。 我：「做乜唔同佢地玩既？係咪用哂？我去幫你買過支？」’ Ellie：「唔洗喇，泡泡的話我仲有，只係而家唔想玩啫。」 我：「哦？你唔鐘意玩泡泡架原來，我唔知道你唔鐘意添，唔好意思呀。」 Ellie：「我唔係唔鐘意，倒不如話好鐘意玩先係。」 我：「咁你做乜唔繼續玩既？」 Ellie：「因為我好想同你講聲多謝先。」 「其實我，今次係第一次玩吹泡泡。」 「雖然睇電視有見過人玩，但自己真係無諗過可以玩到。」 我：「吹泡泡啫，就算無我，只要你想的話隨時都可以玩架。」 Ellie：「唔係啊，一定要有你，應該話因為你我地先會見到咁多有趣既事。」 「雲吞麵，吹泡泡，都係我平時唔會接觸到既事物，係你帶黎比我，帶到黎我既世界。」 「可以咁開心咁同家姐出街玩，真係好多謝你。」 「呢個情人節，我過得好開心。」 講完之後 Ellie就一下咀左埋黎，咀對咀個種。 雖然接觸既時間非常之短，但感覺非常之清晰。 Ellie咀唇既感覺仍然殘留係我既咀唇上。 我輕輕咁攬住Ellie既後頸，從佢收入懷內。 我：「你地開心就夠喇，最重要都係咁。」 無錯，我今日做咁多野，山長水遠走到入黎都係想佢地開心啫。 開心有趣既事，今日仲有好多未黎到吖。

Ellie之後都係無再去玩泡泡，一直挨係我膊頭。 涼風輕輕咁打係我臉上，好舒服。 我好鐘意而家呢種感覺，可以咁樣同女朋友坐左片草地上面，好浪漫。 Sarah佢地四個玩多一陣都返左過黎，不過佢地見到Ellie咁樣挨係我膊頭出奇地無出聲。 我仲以為佢地見到咁一定會發哂顛咁添。 佢地四個一字型咁坐左係我同Ellie旁邊，Sarah坐正係我既另一邊。 我：「咦小可喎我仲以為你地見到Ellie咁會嘈添。」 Sarah：「sh…唔好咁大聲喇，Ellie佢訓著左啊。」 聽到Sarah咁講之後我就望左去Ellie度，原來真係訓著左。 Ellie訓著左個樣好靚好可愛，最可愛既係佢訓覺會稍微張開個嘴，好想一啖錫落去。 我：「點呀玩夠喇？咁我地行喇？」 Sarah：「唔洗咁趕啦，反正而家先三點幾，坐係度咁樣hea下都好。」 Anna：「係囉咁樣坐係度吹下風都幾舒服吖。」 Ellen：「反正Ellie都訓著左，我地係呢度傾住計等佢訓醒囉，話時話，呢個公園都幾靚。」 Yui：「係吖呢個公園個環境令人好舒服，令人好放鬆..」 我：「你地鐘意的話就好喇，幾驚你地嫌悶嫌剩，你知喇，你地公主黎架嘛，要求一定好高。」 Anna：「係架我地要求係好高架，所以先揀左你咋嘛。」 我：「哇你俾咁大頂高帽我戴我會怕醜架…」 Sarah：「Anna講得岩架，同埋只要係你帶我既地方，邊度都唔會悶架啦。」 Yui：「而且阿明你次次都帶我地去睇一D我地從未見過既野，又點會悶呢。」 嗚呀，你地咁講搞到我好感動，好想喊呀。 我：「都係果句啦，你地都鐘意就好喇，今日你地係我老闆，你地行頭。」 Ellen：「咁，阿明你可唔可以俾Ellie我？」 我：「唔？我唔攰喎可以俾佢繼續挨。」 Ellen：「唔係呢…我想…」 好少見Ellen會咁扭扭擰擰，有野唔敢直接講。 我：「好喇比你喇，咁我又可以順手休息下，唔該你。」 講完我就輕輕咁將Ellie從我身上移開，交左比Ellen。 我起初仲以為Ellen會好似我咁交個膊頭比Ellie挨住，點知唔係喎。 Ellen居然扶住Ellie訓係佢大脾上面，即係傳說中既膝枕！場面相當溫馨。 Ellen一瞬間散發著一種好姐姐既氣息，好似有種光環係佢身咁。 Ellen：「我都好耐無咁同Ellie玩喇…以前我成日咁做架。」 Anna：「睇唔出你會係一個咁好既姐姐喎。」 Ellen：「咁我只係得佢呢個細妹嘛，梗係要對佢好喇，雖然我唔知係幾時開始唔記得左應該要咁做..」 「不過好彩有阿明，係阿明令我記返起。」 我：「哈哈好似講到咩都關我事咁既，我邊有咁叻。」 Sarah：「唔好成日睇少自己啦你，晨哥都有話過你係叻仔黎架！俾D自信自己啦！」 我：「eh…」 Yui：「阿明，係個邊果個係咪魯路修…？」 Lulu？聽到Yui咁講之後我即刻望過去佢指既方向，果然真係見到lulu同佢女朋友。 佢女朋友叫咩名我一時唔記得左，不過離遠睇都見到佢地好sweet咁行。 估唔到大家都會咁岩係呢一日黎馬鞍山拍拖，世事真係巧合。 可能馬鞍山係一個拍拖聖地都未定。 我：「係喎係佢地喎，估唔到咁都撞到。」 Ellen：「魯路修？就係之前諗左對付阿傑條橋果個？係邊呀？」 我：「果個啊，你地應該都見過架，之前同阿偉打籃球果陣都有佢份架。」 Anna：「吓？係亂打一通果個？佢個樣唔似咁醒，可以諗到咁好既計喎。」 咁樣係人地背後講人好似有少少… Sarah：「點做好啊阿明？去打招呼？」 我：「傻啦做乜野去打擾人地拍拖啫，盞嚇親人。」 Sarah：「又係吖可，我一時興奮得濟添。」 我：「興奮？你見到佢興奮？」 Sarah：「唔係啊唔係啊，我意思係係呢d地方都見到識既人所以興奮咋！ 」 見到Sarah咁慌張既樣，我忍唔住笑左出黎。 Sarah：「哦！你玩我！好衰囉你！ 」 Sarah發現左我係扮嬲之後鼓起泡腮係咁打我手臂。 我：「哈哈唔好意思囉，唔好嬲啦~ 」 Ellie：「嗯…咦…我幾時訓著左架… 」 Ellen：「你醒嗱Ellie？好矛囉你趁我地去左玩霸住阿明仲要訓著埋。 」 Ellie：「唔係吖我… 」 Anna：「講笑咋我地，點呀阿明，Ellie就醒左啦，咁我地而家去邊？」 而家去邊呀？而家先三點幾四點，無理由直接去沙灘架，去左都未有日落睇，去黎都無意思。 係喇，都差唔多係時候準備一下今晚食乜，去一轉超級市場都好。 我就打算親自下廚煮比佢地五位小姐食既，有誠意D嘛。 我：「好，咁我地行喇，去下一站。」Anna:「喂咁你話俾我地知而家去邊先得架。」 我：「唉喲？又話我帶你地去邊都開心既？」 Anna：「咁係另一回事啦，最起碼話俾我地知去邊先喇。」 我：「去買野準備今晚晚餐啊，屋企..間屋而家乜都無架，一陣返去食風咩。」 Ellen：「咦去買野？好啊好啊快D行喇我地！」 就係咁我俾佢地五個推住去超級市場，唉女人一聽到可以買野就失哂控。 佢地五個一入到超級市場就好似顛左咁推住架手推車周圍去買野，薯片啊朱古力啊，總之係零食都買。 出奇地，Yui都陪佢地一齊顛，係咁買唔同既零食。 我本身好想同佢地講話我地只係係度留一晚，唔好買咁多野，不過我知道若然係女人買野既時候打擾佢地的話，下場一定會比死更難受。 所以我都係當睇唔到就算，繼續自己去買一陣晚餐要用既野。 不過我好快就後悔無睇實佢地。 今晚都係煮D簡單D既野喇都係，又方便又唔會出醜。 煎餃子，公仔麵，加罐罐頭湯，就咁啦。 我買哂所有要用到既野，再加多兩排檸檬荼同一包香口膠都只係裝左四分之一架車仔。 但佢地只係買零食就已經放滿左一架大size既車…仲要滿到會跌出黎果種滿.. 我：「嘩…你地會唔會…」 Sarah：「哈哈…一個唔留神就買左咁多喇…」 我：「唉無你地收…」 Yui：「洗唔洗我放返D上去貨架…我可以唔買架..」 我：「唔洗喇難得咁開心，一次咁多喇！下次要D分寸，唔好買咁多啊知唔知？」 「係~~」 唉，都唔知佢地下次會唔會記得… 呢度埋單就用左七百幾蚊，膠袋都用左十個，周圍D人都望住我地。 仆街喇今次…我一個人點拎十個膠袋。 正當我係度煩惱既時候，佢地五個一人兩個咁拎起哂D膠袋。 Ellie：「等我地幫手拎啦。」 Anna：「少少野我地都做到，唔洗阿明你。」 嘩，居然會自動自覺拎野，你地終於大個喇我好感動… 屌，唔係，咁講到我好似係佢地老豆咁添。 我：「咁我地快D返去喇，你地買左雪糕要快D拎返去雪住。」 於是，我就出乎意料地兩手Fing Fing咁同佢地行。 離開左超市，我地經過一間精品店，Ellen突然叫住我地。 Ellen：「阿明你可唔可以幫我拎住先？我想入去睇一睇野，好快。」 我：「哦…哦，無問題..」 我都未講完，Ellen就塞左兩袋野比我，自己衝左入去。 佢好快就返左出黎，仲拉埋個袋條拉鏈，應該係買左d野。 我：「買左乜？」 Ellen：「秘密~唔話你知，好喇比我喇，我地行喇。」 又唔知佢係度打緊乜主意。好快，我地一行六個人就返到去間屋，當時只係四點過少少，太陽仍然高掛係天上。 等佢地抖下先再同佢地去沙灘啦，佢地應該都攰架啦。 我一個人咁將頭先買返黎既野整理好，放哂d雪糕野飲入雪櫃雪，一陣要煮既野就先放埋一邊。 至於D零食？一早就俾佢地搶哂去啦。 佢地五個坐哂係梳化，一邊食零食一邊睇電視同埋傾計，好似D八婆仔咁。 仆街好彩無講出口，如果唔係我一定會比佢地打。 不過，只係過左一陣，佢地五個就係梳化上面訓著哂。 唉，真係無你班公主收。見到佢地五個都訓著左，我都無野好講，算啦由佢地啦，費事擾人清夢。 幫佢地執返好d食完既薯片同朱古力包裝，再打掃返好d地方之後，我一個人行左上天台吹風。 不得不提，二家姐佈置呢間屋真係幾有心思，天台都有放到兩張沙灘椅，應該係for睇星星用。 咁我就好好咁用下啦，雖然我唔係用黎睇星星。 我訓左係沙灘椅上，仰望呢一片開始變黃既天空。 啊，咁就一日啦，好似過得咁快咁既。 其實今日有好多野想同佢地五個去做，好似一齊係街度食雪糕，去街頭睇表演之類。 不過算啦，時間係有限，慾望就係無限既，無可能滿足哂所有慾望既。 今次做唔齊，咪下次囉，仲有聖誕節，萬聖節，一年大把節日啦。 再唔係既咪下年囉，反正我地有既係時間。 唉做乜個人一靜落黎就開始係度反思人生，我又唔係d幾廿歲既阿伯。 但係呢度又真係幾舒服，而家又唔算太哂仲要有涼風，訓係度真係好易放鬆。 啊~算喇反正班公主都訓著左，今次就唔同佢地去沙灘，由佢地訓下啦。 我自己都係訓一陣，轉頭再落去煮野比佢地食喇。 就係咁，我係天台度稍微訓左一陣，不過我再次張開眼果陣，個天仍然未黑。 我仲以為自己訓左好耐添。 「阿明你醒嗱？」 咦係Sarah把聲喎… 我擰過去把聲傳黎果邊，見到Sarah坐左係我旁邊既沙灘椅度。我：「咦你醒左嗱？」 Sarah：「呢句野好似係我問你架喎。」 我：「係喎哈哈，無啊見你地五個訓左我咪自己走上黎hea下囉。佢地呢？都醒左嗱？」 Sarah：「唔係啊仲訓緊，我都係想去洗手間先醒咋嘛。」 我：「哦~咁點解你會識走上黎搵我既？」 Sarah：「無啊，只係想上黎睇下風景，結果就見到你呢隻懶訓豬啦。 」 我：「咁呢度係好舒服吖嘛，坐耐左就好想訓。」 Sarah：「嗯，而且個風景仲好靚添。」 「今日，我玩得好開心吖，多謝你咁辛苦帶我五個黎到咁遠既地方。」 咦，唔似係平時Sarah會講既野喎。 我望住Sarah，發現佢望住個海既表情好憂傷，臉上仲有兩滴眼涙，完全唔似係開心既樣。 我：「喂你做乜啊.. 」 Sarah：「我無諗過我都可以有一個咁開心既情人節，以前同阿偉過係完全唔開心..」 哦…原來係諗起以前… Sarah：「以前同佢過情人節所有野都好一板一眼，食飯，交換禮物，年年如是。」 「但阿明你就唔同，帶左我去睇去做好多唔同既事，仲要每樣都咁得意咁好玩。」 「我真係真係好鐘意好鐘意阿明你，因為有你，我成個世界都唔同哂，我相信佢地都係。」 唉，你咁講，我又何嘗唔係呢。 我都係因為Sarah你，生活先會有咁大既改變。 試過賭上一切，損手爛腳，都係為左你，你就好似我既太陽咁引導我繼續向前行。 我唔知應該點講好，但我一直以來都係咁鐘意你，就算有埋Anna佢地都係，無減半分。 同埋就算我身邊愈來愈多人，你都無一句怨言，反而好樂觀咁去接受，真係好難得。 我知道最近可能少左時間放係你身上，所以我係時間做返d野。 我伸出手抹走Sarah臉上既眼淚。 我：「陪我去一個地方，好無？」 Sarah：「吓..咁等我去叫醒Anna佢地先。」 我捉住左Sarah隻手，唔俾佢走。 「唔洗叫，只係我地兩個去。 」Sarah：「吓咁好似唔係幾好喎，好似對佢地唔係咁公平..」 我：「唉講乜公唔公平吖，快d行喇我地無乜時間架喇。」 無錯，其實點做都係唔公平架啦..對你地任何一個都… 時間真係無乜，因為已經差唔多日落，無時間再俾佢係度扭扭擰擰。 我索性一下咁拉佢走，帶住佢跑落樓。 呢一下，令我諗返起D往事。 當時係旺角我都好似係咁帶走Sarah，佢當時同而家一樣都係無任何反抗咁跟我走。 我同佢兩個人跑啊跑，跑到氣都就快斷，終於俾我地趕係日落前去到個沙灘。 當時太陽已經差唔多落山，黃昏為海同天空染上一片橙黃色，唔識具體去形容，但真係好靚。 跑到斷氣黎呢度係完全值得，好彩最後都係有黎到呢度。 我：「點啊，呢度靚唔靚？」 Sarah：「嘩… 」 佢望個景望到入哂神，我就知道個答案。 我：「Sarah。」 「Sarah！ 」 Sarah：「吓？咩事呀！ 」 佢真係完全沉醉左係呢片風景下，我叫左佢兩次佢先聽到，仲要係俾我嚇親咁。 我：「我愛你。 」 Sarah：「做乜咁突..」 佢講唔哂句野，因為我係佢講完之前就已經錫左落去。 諗起上黎，我好少可主動錫佢地，但每次主動錫都好似有Sarah份。 對Anna佢地我可以搵到理由去解釋點解鐘意佢地，但對於Sarah我就真係解釋唔到。 佢既一舉一動，舉手投足我都咁鐘意，由一開始已經係咁。 佢永遠都係我雙眼入面，雖然唔知係幾時出現，但未曾離開過。 就算當時佢係人地既女朋友，係我既三家姐都好，我都無辦法移開自己既視線。 或者呢D就係所謂既愛啦。 嗱我無話唔愛Anna佢地啊，只係Sarah就係我既初戀咁，感覺特別深刻。 唉講多錯多，今日既我都唔知咩事，都係唔好再講喇。 我慢慢咁退後，發現Sarah已經喊到九彩。 Sarah：「阿明…  」 「wow，呢幅真係幅靚相，我捕捉得真係好，你話係咪呀Cherry？ 」咦又係你地？一日內居然可以撞到兩次，真係出奇。 無錯，我地又見到魯路修同佢女朋友Cherry啦，今次我知佢叫咩名啦，因為lulu自己講左。 Lulu：「唷阿明，我地好耐無見喇。」 我：「係啊，真係好耐無見啦，你最近幾好嘛。」 係lulu面前我居然會變得恭恭敬敬，係咪因為之前受過佢幫忙呢。 Lulu：「做乜咁拘緊啊哈哈，喂你睇下呢張相，影到你同..同呢位小姐幾好睇。」 Lulu一邊講一邊遞佢部電話比我地睇，原來佢係我同Sarah kiss果陣影左我地相。 張相仲要攞左個黃昏做背景，令到成張相都好靚，我睇到入哂神，Sarah都係。 Cherry：「不如我地send返張相比你地俾你地留念，反正今日係情人節，應該要有返d野留念既。」 我：「好啊麻煩你地啦。」 我即刻遞返部電話比lulu，想佢可以即刻send比我地。 但就係lulu準備禁電話個陣，Sarah突然開左聲。 Sarah：「等一陣先..」 「阿明，我怕張相會比Anna佢地見到，不如都係..」 原來又係因為咁，我發現Sarah真係好在意其他人既感受。 明明張相係咁靚，靚到我直頭想曬出黎，我知道Sarah一定都係咁諗，但佢都唔敢擁有，只係一張相都唔敢。 我：「唔洗驚喎，有咩事都有我係度，send比我地吖唔該。」 Sarah：「但係..」 我：「一張相啫，佢地唔會講咩既。」 lulu：「好！搞掂啦已經send左比你啦。」 聽到lulu咁講之後我即刻拎左部電話出黎睇，果然已經收到，我馬上就轉發左比Sarah。 就算再睇多次，張相都係咁靚。 Lulu：「嘛，我同Cherry仲有下一站，我地就先行告辭啦。」 我：「我地會係附近間村屋住一晚，有無興趣一齊食晚飯？」 係講完呢句之後我先醒起自己買左d咩for今晚，根本唔可以用黎招呼人客。 但說話已經講左出去，唔可以收返架嘛，最多一陣再去買過野啦。 Lulu：「噢，唔洗啦，打擾到你地幾位就唔好啦，時間差唔多喇，我地真係要走喇。」 佢講完之後就開始行，行到我旁邊個陣仲拍左我手臂兩下，細細聲咁講左句野。 「加油，Have a nice day。」 係，我會架啦。 最後，留低既只有我同Sarah，連太陽都已經離開左。 Sarah再一次，因為呢張相涙流滿面。 我唔知做d乜先可以令佢唔再喊，但我選擇左緊緊咁抱住佢，希望可以令佢安心。 至少我咁做我自己都可以安心d，無咁煩躁，無咁多野諗。 我：「返去喇我地，佢地應該等緊我地架。」 無錯，我仲要準備今日最後一個環節比佢地五個，亦係我最緊張既環節，煮飯仔。 今次係我第一次煮野比女仔食，仲要係五個，老實講真係無乜信心。返去間屋既途中，我選擇左放慢腳步，十指緊扣咁拖住Sarah返去。 同佢睇左個咁靚既日落真係好開心，好滿足。 Sarah既心情亦已經平伏左，最起碼佢無再喊同埋臉上有返少少笑容先。 都唔明點解d女仔咁鐘意對D開心野喊，真係諗極都唔明。 就算行得幾慢都好，始終有到達終點既一刻，我地已經返到去屋企樓下。 我feel到Sarah有一下係想甩開我，但始終被我捉住。 佢，實在係太在意身邊既人啦，將自己排得太後，從以前願意犧牲自己保住全家開始就係咁。 明明可以去爭取架佢.. 所以我決定去幫佢爭取。 我拖住佢咁入屋，一入到去就見到Anna佢地四個坐哂係bar檯度飲住檸檬茶咁望住我地。 Ellen：「返黎嗱？你兩個自己走左去玩好衰囉。」 聽到Ellen咁講，我透過仍然緊握既手feel到Sarah個人震左一下。 我：「咩啫，咁你地幾個要做爛訓豬，得Sarah一個咁乖無訓，我咪帶佢出去行下當獎勵囉~」 我扮出一個嬲樣，但係人都知我唔係嬲。 Anna：「Ellen都係講下笑架啫，點啊幾時有野食架，Yui頭先話有少少肚餓啦。」 我：「咁快就肚餓？你地唔係頭先食左好多零食架咩？」 Yui：「唔好意思啊阿明…」 我：「唔緊要，我講下笑啫，我而家就去煮。」 「咁Sarah你去同佢地傾下計啦。」 我送左Sarah佢去Anna佢地果邊之後先入廚房，仲見到Sarah佢係咁比Ellen同Anna問唔知D乜。 不過佢地個個既樣都笑得好開心，似係玩多。 好喇，我都要開始忙喇…基本煮食工具呢度都有，睇下先，罐頭刀都有，可以開始煮喇。 嘩真係好耐無煮過呢d野喇，好似自從老母嫁左入去之後就無煮過。 好彩既係技術並無因此而退步，好快我就煮好六碗公仔麵，一大碟餃子同埋一煲金寶忌廉湯。 每碗公仔麵都有煙肉，午餐肉，同埋炒蛋做餸，因為我怕佢地食淨麵會唔慣。 大佬啊，d炒蛋我仲要好有心機咁加左蔥花係入面。 我：「好啦，食啦。」 Yui：「係阿明親手煮既野..」 Ellen：「哇個賣相又好似唔錯啵，D蛋仲有蔥係度。」 我：「唔好再講咁多啦，d麵凍左就唔好食架啦。」 我講完就起筷，佢地都跟住我開始食。 唔，唔錯唔錯，係我角度黎睇算係幾好食，係唔知過唔過到呢幾位咁高要求既大小姐果關。 佢地一直都無出聲，只係好專心咁食，搞到我好驚。 會唔會佢地覺得好難食又唔想hurt我，所以先唔出聲咁密密食，想儘快脫離呢個地獄？ 真相好快就要揭曉，因為大家都已經食哂，一件不留咁。 今次，輪到我唔敢出聲了。 Anna：「比學校小食部既好食少少咁喇，下次繼續努力啦你。」 啊…同學校小食部比啊.. Ellen：「係咩我覺得好好食喎哈哈，可能因為係阿明煮架喇。」 Anna：「喂Ellen你唔好讚壞佢..喇..」 Ellen：「咦即係Anna其實你都覺得好食架？真係唔老實呢~~ 」 咦？真係架？ 我：「真係架Anna？係咪好食架？ 」 Anna：「麻..麻麻啦！過得去咁！ 」 呼，咁就好喇。 我：「你地呢？覺得點啊？好唔好食？」 Yui：「好好食！ 」 Yui突然高八度咁叫左出黎，嚇左我一跳，佢都好似意識到呢點咁即刻掩住自己個嘴，引起大家大笑。 Ellie：「我都覺得幾好食，同埋有你份心思，咩都會好食架啦。 」 Sarah：「同意~~阿明煮咩我都覺得好食既！ 」 屌，虧我仲咁落力去煮添，原來就算我亂煮一通佢地都會話好食。 講係咁講啫，其實聽到佢地話好食，我個心不知幾甜幾開心。 努力後得到回報既感覺真係好。食完野之後要做乜？當然就係執碗同埋洗碗啦。 正常情況下，一個人煮比另一個人食，另一個人就應該會洗碗同執野既，咁大家都叫做有做過野。 不過，對住呢班人，又邊度有正常吖。 佢地食完傾左計陣之後就成班衝左上去天台，話要睇星星，留低我係度執碗。 不過我並唔係自己一個，Yui無同佢地上去天台，留低左係度陪我執野。 我：「你可以唔洗幫我手，同佢地上去架喎。」 Yui：「唔緊要啦，呢D野我平時都做開，唔差在做埋。」 的確，Yui執碗既速度非比尋常，迅雷不及掩耳之間佢就已經執哂d碗去廚房。 甚至連張檯都抹乾抹淨，好似打左蠟咁。 係我見到呢片景象既時候，我先醒起我而家應該去廚房。 我一入到去就見到Yui係度磨打手咁係度洗緊碗。 雖然見到佢肯幫手洗碗係好開心，但唔知點解我個心居然有少少過意唔去。 係咪因為我唔想佢再做呢d野呢？ 之前見Yui明明同自己一樣大，但又無得返學，終日留係屋企做女僕，做家務。 正因為咁，我先想佢係同我一齊既時候唔洗再做呢d野，做返一個普通既女仔。 我慢慢咁行去Yui旁邊，開始幫佢手一齊洗碗。 Yui：「唔洗啦阿明你出去抖下啦，呢度我一個人都可以。」 我：「唔緊要啦兩個人洗咪仲快。」 Yui：「咁好喇..」 Yui之後就無理我，專心咁洗碗。 其實Yui真係一個好女仔黎，事事都順我意，又會做家務，好難得。 所以當初佢話都想可以有機會做我女朋友果陣，我真係好開心。 我想好好照顧佢，呢個念頭到而家都係無改變。 我：「Yui啊，下次的話想去邊度玩？」 Yui：「點解咁問既？」 我：「無，只係若然去你想去既地方的話，我諗可以玩再仲開心d啫。」 Yui：「阿明你今日唔開心咩..？」 我：「唔係！我好開心添！」 今次輪到我突然高八度咁叫左出黎，Yui俾我嚇一跳，直頭成個人縮左一縮。 我即刻以笑遮醜，除低隻手套攬住Yui。 我：「哈哈唔好意思呀係咪嚇親你，唔係啊我今日玩得好開心啊。」 Yui：「嗯，我都好開心，只要係同阿明一齊既時候就會好開心，去邊都無乜所謂。」 Yui居然會主動攬返我，真係少有，可能因為而家呢度得我同佢，佢先敢咁做啦。 今日我見到佢地五個平時唔會見到既一面，都算係一個收穫。 好快，我地兩個就洗好哂所有碗，放返好，仲抹好個廚房，還原返哂所有野。 之後我就拖住Yui行返出廳，點知見到佢地已經坐哂係bar檯度，檯上面仲有今日我地拎到既玻璃樽。 我：「咦點解落返黎既？又話睇星星？」 Ellie：「出面突然開始落雨，所以我地就返落黎啦，家姐仲話有野可以玩，不過要等埋阿明你喎。」 有野可以玩？ Ellen：「無錯，我今日買左呢d野就係為左呢一刻。 」 Ellen係佢個袋度拎左一排marker出黎，入面有好多唔同既色。 Ellen：「我地就好好咁粉飾一下支玻璃樽，就當用黎係記住今日啦~ 」我：「你頭先去個間文具鋪就係去買呢d？」 Ellen：「係啊，見到就諗起個樽，覺得應該可以幫個樽扮靚。」 「畢竟，呢個樽係阿明你送俾我既第一份禮物，我想好好咁..」 「唔好講咁多啦！快D開始畫啦！」 Ellen講完就拆開排marker，放係檯面俾大家拎黎用。 佢地五個就好似D小學生做勞作咁不停咁起勢畫個玻璃樽，重點係不停咁換唔同色既marker。 以前小學定幼稚園畫畫都係咁，會係咁換顏色筆去畫。 我自己一個坐埋一邊拎住個樽睇佢地畫，不時睇到笑左出黎。 睇住佢地咁俾心機去畫，唔知點解自己就會覺得好開心，嘴角不停咁失守。 可能係因為見到佢地咁重視呢份「禮物」所以先會咁啦。 Sarah：「咦阿明做乜唔畫既？」 我：「吓你地都畫哂嗱？咁快既？」 五個畫到靚一靚，好似彩繪玻璃咁一個個棟哂係張bar檯度。 每個都好靚，好多心心同埋星星之類，一睇就知道係女仔畫咁。 Ellen：「點啊畫得靚唔靚呀？阿明你都快d畫喇！」 我：「靚啊靚啊，不過我就無乜藝術細胞既，可唔可以請你地五位幫我畫埋呢？」 我一講完Ellen就一手搶左我個樽拎去bar檯度同Sarah佢地畫畫畫，好快我個支都變到彩繪玻璃咁返到黎我手上。 個樽除左有各式各樣，色彩繽紛既圖案之外，仲有幾行字。 「傻仔明！」 「2/14~」 「錫哂你呀阿明！」 「我地要永遠一齊呀！」 「情人節快樂呀！」 睇到咁，我幾乎喊左出黎，個心真係好激動。 我放低左個樽，行埋去逐個逐個咁錫同攬住佢地。 我：「多謝你地，俾左個咁好既情人節我，我真係覺得自己好幸福，可以有幾位咁好既女朋友。」 佢地五個無即刻應我，而係你眼望我眼咁，之後仲一齊數一二三。 「情人節快樂呀阿明！ 」 仆街，今次真係忍唔住，流左滴眼淚。 今日總算完美謝幕喇，經歷左咁多開心搞笑野，最後用一個感動moment黎收尾，都唔錯。

今日黎之前我應承左二家姐係走之前要還原間屋，要做到好似黎之前咁。 所以係今晚訓之前我決定先dup左包垃圾，費事留過夜同埋怕聽朝唔記得dup。 我揀左係佢地五個瘋狂自拍同吹水果陣出去dup，反正我都係唔需要係度的。 我唔係度佢地傾得好似仲開心添哈哈。 我拎住包垃圾，孤獨地咁行去垃圾站。 二月既夜晚，再加上微雨加持，令到天氣都幾凍下，我仲要無著到䄛出黎，今次仆街了。 咁既情況下，我唯有急步行，可惜垃圾站距離有少少遠，我返到去樓下個陣已經連續打左好幾個乞癡。 不過，我見到一樣令我意想不到既野，就係Anna企左係屋企門口。 Anna：「dup包垃圾都dup咁耐架你，無鬼用。」 我：「咁包垃圾重咪搞到我行慢左囉Anna姐，咁你係度做乜..乞癡！」 Anna：「你睇下你，明知出面落雨都唔著多件衫，嗱，比你架。」 Anna遞左杯野比我，就咁睇都見到上面不斷散發出蒸氣，一定好暖。 果然，我用雙手接過之後對手即刻feel到暖意。 我：「唔該你啊，我成個人即刻暖返好多，但點解你係度既？你地唔係傾緊計架咩？」 Anna：「佢地攰到入房訓左喇。」 我：「咁你呢？做乜咁凍仲走落黎？」 Anna：「係咪真係要人講到出口呀你。」 我：「唔？做乜？我唔明喎？咁凍你企係度就係為左等我？」 我講完就飲左啖頭先Anna遞比我杯野，原來係熱朱古力黎，仲有D好細粒既棉花糖。 Anna：「係呀傻仔明！見你著得件T-Shirt出去怕你會凍親咪沖定杯朱古力等你囉！ 」 真係吖，點解會咁好架。 我望一望杯熱朱古力，突然有一個主意。 我：「你想唔想飲啖朱古力？」 Anna：「嗯？唔洗喇，我一陣自己沖杯咪得。」 我細細啖咁飲左一啖朱古力，然後一下錫落去Anna度。 之前唔記得睇過邊套動畫個男主角咁做，覺得咁做好型，一直好想試下。 不過幻想總比現實好，唔知係我問題定係Anna比我嚇親，當我想送D朱古力去佢個邊個陣，D朱古力就漏哂出黎，搞到成地都係。 我地兩個各自退後左一步，望住地下個灘熱朱古力，再對望左一下。 對望個下唔知大家邊條筋短路左，一望到對方大家都大聲咁笑左出黎。 之後大家都無講d乜，好有默契咁拖住手返入屋。返到入去一個人都見唔到，果然好似Anna講既咁，全部都入房訓哂。 我同Anna坐左落左梳化，望住部無開既電視，持續左成半分鐘有多。 我：「好喇，都夜架啦你去訓啦，我去沖個涼先。」 Anna：「唔好走..陪我傾多陣先。」 Anna捉到我實一實，我想走都走唔到，唯有繼續坐係度。 不過都無壞既，我都好似好耐無咁樣單獨同Anna傾計。 我：「好啊，咁你想傾乜？」 Anna：「唔知啊..我地識左幾耐？」 我：「我諗應該一年多D喇，上年先同你同一班既。」 Anna：「係囉可，真係識的話應該係一年多少少啦。」 我：「真係識？即係你係再之前已經識我？」 其實我係明知故問，因為我之前已經係Anna間房見過我同佢果張所謂「合照」。 Anna：「係啊，中二果時已經知道有你呢個傻仔啦。」 我：「咁…」 死火，我突然唔知應該點樣再講落去添。 Anna：「當時我仲係度諗點解會有個咁傻既人，心諗一定唔好同呢D人做朋友，點知下一年就同你同班啦哈哈。」 「不過同你相處落先發現你係個好有意思既人，比起係學校見到既人更有趣。」 「你雖然唔夠人有錢，係學校又成日俾人蝦俾人玩，但你都無怨天怨地，反而努力咁過好每一日。」 「你每一件事都會好努力咁去做，我真係好鐘意咁樣既你。」 哇做乜突然告白既？我一時之間轉唔切台喎！ Anna放開左我，再係我臉上留低一個吻。 Anna：「好喇早抖啦，聽朝再見喇我地。」 講完佢就走左去，留低我一個on99咁坐係張梳化。 仆街，巨龍哥成日都無乜反應，而家先醒？ 唉以免一陣訓教尷尬，都係沖涼果陣打個飛機先。 我好快咁沖左個涼同哂左少少時間打飛機，終於可以訓教。 咦？度門鎖左既？ 仆街！呢間房都鎖埋既？ 全房既睡房都上哂鎖！？唔係咁大整蠱呀老細？？ 咁我今晚訓邊呀？

仲可以訓邊吖我，唯有做廳長啦今晚。 痴線既訓教鎖門都有既，仲要唔只一間房喎，三間房全部都係上鎖既，真係俾你地吹脹。 我有諗過爆門入去架，但費事嚇親佢地，所以我決定左都係乖乖咁做廳長。 好彩張梳化夠冧夠舒服，訓落去好似張床咁，我先有覺好訓。 一睜開眼，個天已經光哂，佢地五個仲好似去睇熊貓咁係度望住我，嚇到我即刻彈左起身。 Sarah：「訓醒嗱你？我地隨時行得架啦。」 Anna：「都唔明你做乜有房唔訓走黎訓梳化。」 有房唔訓？你地仲好意思講既！明明就係你地用哂D房！仲好意思講！ 我：「咁你地用哂三間房..仲要鎖埋門..我咪唯有訓廳囉..」 Ellen：「咩呀，我地留左樓上果間房比你架。 」 樓上間房？噢！！係二家姐果間房！！ 成個二樓係得佢一間房架啫。一定係講緊呢間。 大家姐千叮萬囑叫我千其唔好搞到呢間房架，佢地唔係入左去呀？ 我：「果間房？你地唔係入左去呀？ 」 Ellen：「入左呀，有乜問題？」 我：「你地無搞到入面d野吖嘛？間房..」 Ellie：「間房咩都無架啊明，只有張書檯，衣櫃同埋張床。」 咩都無？咁點解大家姐千叮萬囑咁叫我唔好入呢間房？ 唉，都係唔好諗咁多喇，快D同佢地走人，費事佢地再走入去呢間房搞搞震。 就係咁，我野都未食就帶住佢地返去，逐個逐個咁送佢地返去佢地屋企。 Anna：「學校見啦傻仔明。」 Ellen：「唔好唔見個樽呀你！唔見左的話我會殺左你架。」 Ellie：「快D返去食野啦，你起身到而家我都未見你食過野。」 最後，我就同Yui仲有Sarah一齊返屋企。 返到去果陣，大家都仲係度食緊早餐，你話可想言之有幾早。 我：「我地返黎啦。」Uncle：「咦你地返黎嗱？我頭先仲同佢地講話估你地食埋lunch先返黎添。」 我：「無啊無啊其實我連早餐都未食，而家好肚餓。」 Uncle：「咦咁快D坐低食啦，反正佢地一時無為意整埋你地果份，食完有野想同你傾。」 有野要同我傾？唉唔理咁多喇我而家好撚肚餓，有乜等我食完野再算！ 我同Sarah佢地放低個袋，行埋餐檯食野，Yui仲要拎住支玻璃樽埋去，被羽晨係咁追問係咩黎。 我就一於少理，專注係食果方面，事關我真係好肚餓，嫌我煩我都要講多次。 雖然我就係好專注係食度，不過對耳就好得閒既，仲可以聽到佢地傾計講D乜既。 大家姐：「點呀你兩個尋日同阿明出去玩得開唔開心？」 Sarah：「開心呀！阿明帶左我地去睇同玩好多得意野！Yui手上呢個玻璃樽都係阿明送比我地架！我地每人都有一個！」 羽晨：「個樽好靚啊！可唔可以比我睇下呀Yui姐姐？」 Yui：「唔可以..！呢個係..」 咦？我係咪聽錯？Yui拒絕羽晨既要求？ 就算我食緊野我都忍唔住抬高頭望下對面，睇下到底發生咩事。 只見到Yui緊緊咁攬住個可樂樽，羽晨就一臉愕然咁，成個場面有少少尷尬。 我：「羽晨，哥哥都有一個呢D樽啊，不如一陣我拎比你睇，你就唔好搞Yui姐姐啦。」 羽晨：「知道！對唔住Yui姐姐。」 Yui：「唔係應該係我講對唔住先係..」 大家姐：「哈哈兩個傻豬，快D食野啦D野凍啦！」 Yui：「知道。」 羽晨：「係既大家姐！」 無事就好了。 Uncle：「阿明，食飽未？食飽就跟我上書房，有重要事要同你傾。」 我：「哦，我食飽架啦，但我想去洗手間先。」 Uncle：「好，咁我地係書房等你。」 我好快咁去左個洗手間，洗好臉執好個人就去書房搵Uncle。 食飽飯先記起正經野，唔知Uncle搵我咩事呢？ 我輕輕敲左兩下門，之後就推門入去，見到Uncle坐左係張大班椅度，不過令人意外既係二家姐都係度。 佢橋埋雙手咁企埋係一邊，雙眼緊閉住。 Uncle：「黎左嗱？坐低先啦阿明。」Uncle：「黎左嗱？坐低先啦阿明。」 睇電視見D人叫你先坐低多數無乜好野，Uncle到底想同我傾D乜。 檯面上仲要有個公文袋，二家姐仲要咁樣企係旁邊，真係搞到我好不安。 我戰戰競競咁行去書檯前坐低，一直係度觀察Uncle既臉色，睇下可唔可以從中大慨估下咩事。 不過佢個樣仲係同平時一樣，笑笑口咁完全睇唔出佢想講乜。 Uncle：「好嗱阿明，無謂說話我唔講咁多免得浪費時間，你知道李生好欣賞你架？」 我：「係..我知道，都係李生佢睇得起我啫..」 Uncle：「佢想你代表佢既李家，成為七星代表既一員。」 我：「吓？你講笑咋？」 仆街一時口快講左出黎添。 Uncle：「今次唔係講笑，佢真係咁同我講，仲有好好咁同我解釋理由添。」 我：「理由？咩理由呀？」 我忽然激動起上黎，因為而家呢件事對我黎講好重要。 Uncle：「佢話因為你既行動，七大家族入面既其中三個家族都無左代表，其餘既家族開始蠢蠢欲動。」 吓，雖然係我拖冧左你個孫啫，但你都無理由要我頂上架？更何況七星代表都係一班口靚仔，可以做咩？ Uncle：「你要知道，若然可以搶到「七星第一」呢個名，對於果個人既集團自己既發展絕對有利。」 「正因為咁，李生需要一個有能力既人，所以就想搵你。」 我：「吓但係我只係一個外人，又點幫佢？」 Uncle：「若然你應承的話，李生佢會同你上契，咁你就可以代表李家。」 「李生希望你唔好有咩負擔，想你當七星係一份parttime咁做，公文袋入面既會係你既人工。」 「係一間屋同五百萬港幣，你自己考慮下喇。」 嘩屌！咁多？邊度有partime有咁多既人工呀！？ 「雖然我唔係好想自己既仔女參與呢D權鬥，不過若然阿明你..」 Uncle講到一半電話就響，打斷左佢既發言。 「喂？係我係。咩話？我而家即刻返黎！準備開會！」 聽到「即刻返黎」呢四個字，二家姐睜開左眼，望住Uncle。 二家姐：「Daddy係咪有乜事..？」 Uncle：「無，無乜事，但係我而家要返公司一轉，呢件事我地遲下再傾喇。」 Uncle講完即刻拎起身邊既西裝䄛奪門而出，留低我同二家姐係書房。Uncle走左去，搞到氣氛好尷尬，我又唔知點同二家姐打開話題，都係三十六計走為上計。 我：「咁..我出返去先喇二家姐。」 我企左起身，轉身準備離開。 二家姐：「你會點做？應承定唔應承？」 二家姐突然問我呢件事，令我停左係度，仲差少少仆街。 我：「我諗我都係會拒絕架啦…始終呢D野唔岩我，我去呢d party連呼吸都會唔舒服，仲做乜鬼七星。」 二家姐：「但你自己應該好清楚七星代表權力同財勢架，你唔想得到咩？」 「好老實講，我地屋企過多三世都無可能做到七大家族，而家有個咁既機會你都唔要？」 我：「呢d野的確係好吸引，但係我已經受過一次血淋淋既教訓，我唔敢再黎多次。」 「你應該都好清楚架，當時我直頭好似顛左咁，差d連朋友都無哂，我真係唔敢再黎多次。」 「就算回報係咁豐富都好，我始終唔敢再冒呢個險。」 我懶係型咁拎起檯面個公文袋，結果居然界親隻手指，爆缸。 屌，成件事即刻柒哂。唔係而家應該要止血先，有無人有紙巾？ 二家姐：「雖然仲係咁on9，不過睇黎你真係稍微成長左少少。」 「止左血之後就去搵Yui貼膠布啦。」 二家姐拎左張紙巾，幫我禁左一下出血既位置，之後就係我身邊離開。 咁其實佢想做乜？我唔明喎。

咁之後幾日都相安無事，我都要趕新年功課，一直閉關。 七星果件事Uncle都無再提起，啊話時話我呢幾日都好似無見到Uncle喎。 聽佢地講話咩最近公司有大project，所以好忙無時間返黎。 不過奇怪既係，大家姐呢幾日一反常態，收起左平時既笑容，愁眉苦臉咁。 你知啦，大家姐平時成個傻大姐咁，成日笑，好感染到身邊既人，令人開心。 而家佢咁既樣，搞到我又開始亂諗野，諗到底係咪發生左D乜事。 最後我都係壓制唔住好奇心，見大家姐一個人坐係梳化果陣去左搵佢。 講開又講，大家姐而家呢個苦苦不樂既樣都幾正。 我：「大家姐。」 大家姐：「咦係阿明啊…今日大家姐我無心情玩大富翁啊，你地自己玩喇。」 我：「唔係呀大家姐我唔係搵你玩架，係最近我好似見你好似唔開心咁，所以想黎睇下有無野幫到你。」 大家姐並無即刻答我，而係摸住自己塊臉先，係度自言自語。 大家姐：「乜我真係咩事情都擺哂上去塊臉度咩…」 「阿明，我就只係話你知，你唔可以話俾Sarah佢地知，得唔得？」 講到咁嚴重，我忍唔住吞啖口水定下驚，準備迎接接下來黎既衝擊。我：「我明白喇，我可以向你保證，我唔會同Sarah佢地講，甚至連二家姐我都唔會講。」 大家姐：「咁又唔洗…阿May佢都知既…」 二家姐都知？咁會係咩事？ 大家姐：「其實呢..Daddy佢公司出左D事，而家可能會差人錢..」 我：「點解會咁既？投資失利？」 大家姐：「詳情Daddy都無講比我地知..只係話有個計劃既拍檔既公司突然破左產，被迫退出計劃。」 「咁變相個計劃要由我地公司獨自承擔，但資金唔夠..就算一口氣將公司可以用既流動資金，都係差二千萬..」 「如果完成唔到呢個計劃，我地會被人告毀約...要賠成億。」 「所以呢幾日我地就係度傾緊，洗唔洗按左呢間屋佢..」 嘩，二千萬..咁可以買幾多杯新地？ 我：「咁…」 大家姐：「咁你又唔洗咁擔心既，呢D事我地呢D大人會諗辦法解決架啦，只係暫時未諗到啫。」 「啊~講完成個人舒服哂！多謝你啊阿明，不過你記住唔好同Sarah佢地講呀！」 大家姐講完就重拾笑容，相反我聽完就一臉沉重。 好似好大件事咁喎真係..係咪真係有辦法架..二千萬喎講緊.. 蘭姨：「大小姐，有客人。」 大家姐：「客人？邊個黎左？」 「我地好耐無見喇，家晨仲有阿明。」 呢把聲係！？ 我聽到之後九秒九望過去大門口，果然係佢。 李氏主席，仲有佢兩個保鏢。大家姐：「eh…呢層我都唔係好清楚，但Daddy佢唔係屋企，我而家就去打個電話比佢，請你等一陣。」 李生：「好，咁就麻煩你啦家晨。」 聽完李生咁講之後大家姐就行埋一邊，留低我同蘭姨去應付。 蘭姨好快就用去沖茶做藉口脫離戰線，要我一個孤軍作戰，不過我又無得走，唯有面對。 李生一直望住我，笑淫淫咁，完全唔知佢心入面諗緊乜。 總言至之，都係請佢坐低先啦，話哂過門都係客，呢D基本禮貌點都要有既。 我：「請坐呀，茶好快就會送到。」 李生：「噢，好呀唔該你。」 之後佢就坐低左係梳化，蘭姨亦九秒九咁遞上荼，之後就又走開。 李生佢無講乜野，而係好專心咁飲茶。 一杯紅茶可以飲幾耐吖，佢好快就放低番個杯，繼續望住我，搞到我好尷尬，好想走。 點解大家姐咁耐都未打完電話返黎架… 咪啦，就用呢樣野黎甩身啦。 正當我想開聲果陣，李生居然搶先我一步講野。 李生：「阿曹應該係之前已經同你講左架喇，七星既事你考慮成點？」 七星？係喎！！！ 或者我可以用呢樣野去幫屋企今次個危機！！！ 雖然咁係代表住我可能又要去置身於權力遊戲，但係可以幫到大家姐佢地手的話，無所謂啦.. 而且或者呢個都係我既宿命，注定要玩呢個遊戲.. 不過點都好，而家最重要係要將呢個「七星」賣個好價錢...即係話我要同全香港最有錢既人講數...

要係Uncle返黎之前搞掂呢件事。 我：「Eh..我諗呢件事唔係好方便係度講，可唔可以請你稍移玉步上書房？」 李生環顧四週，之後點頭示意無問題，於是我就帶左佢同佢兩個保鏢上書房。 去到書房我並無帶佢去平時用黎傾野既書檯度，而係帶左佢去旁邊既細梳化度。 記得以前睇書講過，要同人講數必須要同對方處於同等或者高於對方既位置，講數先有力。 講到尾，即係話係氣勢上唔可以輸比人。 但對方係全香港最有錢既人，用一個高高在上既態度黎交涉係無可能既事。 所以我唯一可以做既就係盡力令自己同佢處於對等既狀態，呢套梳化就係最適合，因為坐落去大家都一樣水平，無分主客。 李生：「係到就無問題喇，點呀考慮成點？」 我：「我可以代表你去做七星，但係有條件。」 李生：「條件？幾得意吖即管講黎聽下。」 我：「一口價，五千萬，你俾五千萬我我就做七星。」 聽到五千萬呢個數之後，李生身後果兩個保鏢即刻有反應，相反李生仍然無動於衷，果然係有錢人。 李生：「你憑咩覺得自己可以同我講條件？要我俾五千萬你呢個乳臭未乾既細路？你訓醒未？」 「要我出一筆咁大錢去請一個人坐係一個咁高既地位？大把人唔洗錢都肯去做啦。」 態度突然轉變得咁快，由一個和藹可親既老伯變成一個極具氣勢既商業家，我不自覺咁縮左一下。 但我好快就重整旗鼓，因為我知道我唔可以衰，成家靠我架今次。 我：「因為我知道你需要係而家七大家族既混亂狀況入面搶佔先機，但你身邊又無可用之材。」 「你個孫受盡其辱既事一早已經傳遍成個商界，你無可能用佢，因為咁只會令李氏蒙羞。」 「所以你並無選擇，除非你想拱手相讓出七星首席所帶黎既效益。」 呼，好彩仲記得Uncle講關於七星既野，先可以拋下佢。 而家就睇下佢有乜反應。 雖然我有好強烈既理據去支持我自己，但佢始終無所動容。 李生：「香港咁大，你覺得我一定要用你做代表？」 「就算香港無人，我都可以係我公司搵到人用。」 「「唔好以為自己係特別既一個啊後生仔。」 「只要我想的話，你甚至會即場死係度。」 聽到「死」呢個字，我feel到自己後頸涼左一涼。 因為我知道佢真係可以做到。 唔通真係無辦法說服佢..？我要求佢？ 「或者你話俾我知，點解你覺得自己值五千萬咁多？」 唔係…我仲有機會…其實我開五千萬係預左佢會還價，但無諗過佢講價都唔講，直接追住「錢」呢個point黎咬我。 不過既然而家佢問點解我覺得自己值五千萬，即係話我仲有機會去說服佢。 好，振作啊陳煒明，仲有機會架唔好灰心。 我：「咳咳。」 先清一下喉嚨，增強下氣勢，俾個下馬威佢先。 我：「因為我覺得自己已經係你地個階級入面打響左名堂。」 「我相信你都好清楚，你個孫阿偉同埋貴為七星楊氏同劉氏既代表既阿傑係因為邊個先會有而家既下場。」 「無錯，係因為佢地同我鬥。係因為我既行動，佢地先會一敗塗地。」 「年初二既晚會，我發覺有好多人係知道我既身份之後都會驚，證明我已經出左名，唔係咩？」 李生：「繼續講落去。」 「至於人際關係方面，我既女朋友分別係曹，陳，江三家既千金，雖然唔係七星，但財力都有返咁上下。」 「而且另一位七星，藍洛晨，佢係我朋友，咁即係話我有大量關係，可以話係有好強既後盾。」 「有咁多好牌係手既我，你仲可以搵到第二個去代替？五千萬絕對值啦李生。」 我一鼓作氣咁講完一大輪野，口都乾埋，不過對方都係無乜表示。 但係我今次無好似上次咁頭dup dup，因為我知道自己係漸入佳境。 我一一咁列哂我有既條件之後我就覺得佢會應承，信心即刻返哂黎。 李生：「我轉個問法啦不如，你點解要五千萬先肯去做七星。」 聽到呢個問題我即場打左個突，因為呢樣係我既弱點，但我知道瞞唔過佢，所以我決定坦白從寛。 我：「因為曹Uncle公司出左…」 「哈哈哈哈！你仲有好多野要學呀後生仔！」 吓？ 我又打多個突，完全唔知發生咩事。 我望住佢，佢居然笑到四萬咁口。 李生：「任何時候都唔會向對方露出底牌呀阿明，你要記住。」 「我欣賞你！年紀輕輕都夠膽同我呢個係商界打滾左咁多年既老野講數，仲要係為左屋企人，抵讚！」 「而且係聽完你sell自己之後我更覺得自己無揀人，你有本錢亦有潛質成為商人！ 」 我：「咁即係話…」 李生：「交易成立！五千萬我俾！」 「我俾」呢兩個字只係傳入我耳仔短短一秒，我就成個人開心到彈起。 我終於得左，咁樣的話大家姐佢地都唔洗為錢而煩，Sarah佢地亦可以繼續過而家既生活，太好喇。 我總算為呢個屋企做返少少野喇.. 李生：「不過阿明，七星唔係咁易做架，你要有心理準備。 」 呢個時候你講呢d野我又點會聽得入耳吖。 「咦？黎左架李生？阿明你都係度既？ 」 係Uncle喎，時間岩岩好，我岩岩已經解決左問題啦。 李生：「哦，係阿曹呀，我頭先冋阿明傾七星D野啫。」 Uncle：「哦，我之前都係同佢提過，或者遲D我再同佢傾，睇下佢意願，我地不如傾返正經野先。」 係喎，李生黎搵Uncle到底咩事呢？ 李生：「哦，果件事唔洗傾啦，我聽日就過一億比你。」 嘩一億既大生意傾都唔洗傾就拍版？ Uncle：「我地唔係傾話五千萬賣我公司5%股分比你咩？幾時變左一億咁多。」 李生：「股分唔洗賣啦，呢一億當我借又好咩都好啦，唔洗太介意。」 Uncle：「吓咁點得呀，大拿拿成億喎。」 李生：「你個仔非常有意思，絕對值一億。」 Uncle：「我唔係好明你咩意思。」 李生：「你個仔頭先為左你地同我講數，要我出五千萬佢先肯做七星。」 聽到李生咁講Uncle即刻用一個好錯愕既眼神望住我。 我：「係，我係有咁講..」 Uncle：「阿明..你要做七星？唔洗為左屋企勉強自己去做架喎。」 而家都已經洗濕左個頭，返唔到轉頭啦.. 我：「唔緊要啦，應該無壞既。」 我好想反悔架，但我怕我而家反悔的話屋企會一蚊都拎唔到。 我真係無得返轉頭。 Uncle聽到我咁講之後好似好失望，我諗佢真係好唔想我做七星。 李生：「唔洗咁喎，咪俾佢試下體驗下我地個圈子囉，反正你日後都諗住比佢繼承你公司架啦。」 「我好耐無見到有人咁有膽識，佢好有潛力，一定可以做好既。」 Uncle：「既然你都咁講，咁好喇…」 李生：「細節既事我遲下再黎搵你地傾啦，我仲有野做，走先喇。」 Uncle：「咁我送你，阿明你留係度，我一陣有野要同你講。」 我：「哦我知道喇。」 睇黎佢想炳我一鑊，唉… 之後Uncle就送左李生出去，留低我一個係書房。 過左無耐，我就聽到開門聲，估唔到Uncle咁快就返黎。 但原來開門既唔係Uncle，而係大家姐同二家姐。大家姐同二家姐黎做乜？Uncle叫埋佢地黎傾野？ 不過細心D留意下，發現大家姐同二家姐兩個既表情非常唔同，可以話係天淵之別。 一個一臉哀愁，一個就好似食左炸藥咁，額頭直頭好似寫左個「嬲」字係上面咁。 至於邊款表情係屬於邊個，相信大家都知道喇。 我：「大家姐你地…」 大家姐：「阿明你係咪要去做七星..？」 我：「係.係啊，岩岩應承左…」 大家姐：「點解啊..為左乜？」 為左錢，無理由咁樣同佢講架。 正正因為我猶豫左短短一下，二家姐就大發雷霆，衝左埋黎捉住我。 二家姐：「問你點解去做七星呀！答喇！！ 」 我真係嚇親，完全無諗過二家姐會咁激動。 二家姐：「你果日明明同我講話唔會去做七星，怕再出事，你轉個頭就去應承人？」 「係咪因為見屋企有事所以就去搵定後路呀！想保住自己呀？？」 「我真係睇錯左你，以為你成長左少少，原來係倒退，呸！」 二家姐好似一把機關槍咁連環發炮，我完全搵唔到位應佢。 佢講完就放開手，推開左我，揮䄂而去。 而我仍然搞唔清楚到底發生咩事，成個人呆左咁坐左係地下。 直至大家姐佢拍我膊頭，我先回過神來。 大家姐：「對唔住呀阿明，係咪嚇親你？我都無諗過阿May會有咁大反應。 」我：「哦…我無事，但係點解二家姐佢會咁樣..」 大家姐：「黎啦坐返好先再講，我會話你知既，不過係咁之前，我想你話我知點解你會突然應承左做七星先。」 反正呢度得我同大家姐，都唔需要隱瞞D乜，我索性一五一十咁講哂俾大家姐知。 大家姐聽完之後將我成個頭塞入佢個胸度，仲係咁摸我個頭，搞到我幾乎抖唔到氣。 以前大家姐咁對我的話巨龍哥一定會起身，但今次居然無。 可能因為我而家無心情掛… 大家姐：「你真係好生性呀阿明，阿May佢真係怪錯左你，你根本唔係為左自己，而係為屋企，仲犧牲左自己。」 「不過你真係傻豬黎，話左錢我地會搞得掂，做乜自己去搵李Uncle傾啫。 」 我：「無…我只係覺得自己好似無為呢個屋企做過d咩啫… 」 大家姐：「傻豬！有呢份心意就已經夠喇，記住下次做D大決定之前同大家姐商量一下先！知唔知！ 」 大家姐輕輕咁推開左我，捉實我膊頭，用一個好堅定既眼神望住我，搞到我有少少怕羞。 我：「知..知道啦大家姐。」 大家姐：「咁就乖喇。 」 我：「咁大家姐..二家姐點解會有咁大反應既…」 大家姐：「哦…佢以為你知道左屋企有事之後就想自己一個獨善其身，唔一齊諗辦法。」 「你之前仲要同佢講過唔會再玩呢d權力遊戲，但而家又..所以佢先咁嬲..」 「不過我諗最主要既原因係佢特別討厭七星掛。」 我：「討厭七星？點解既？」 大家姐：「因為佢認為七星個個都唔係好人，全部都只係識玩弄權勢，無人性，當然晨仔係例外喇。 」 咁講又好似岩…已知既七星入面三個有兩個都無品，只係當其他人係物品咁。 「我估就係因為咁，佢先對你決定做七星有咁大反應，佢擔心你會變到果班人咁。」 「所以呢，你無錯，但阿May都無錯，只係大家有誤會啫，我一陣會去同佢好好講下架啦！唔洗咁擔心！」 老實講，我對自己都無乜信心，我都怕自己會變到果班人咁。 不過大家姐話二家姐擔心我…

咁之後Uncle都返左黎，好似頭先大家姐咁問我點解要去做七星。 我原本諗住不厭其煩咁再解釋多次，不過大家姐係呢個時候走左出黎，係Uncle耳邊講左幾句，Uncle既表情就180度轉變，開心到顛。 Uncle既反應非常誇張，不斷拍我膊頭猛讃我生性，我個膊頭幾乎被佢拍爛。 不過除左讚美既說話之外，Uncle亦提我叫我小心d，前面既路未必易行，之後就放我走。 我出左書房之後第一件想做既事就係去搵二家姐，但好快就打消左呢個念頭。 二家姐而家嬲到咁，我自己咁快去搵佢真係分分鐘會俾佢打。 都係等大家姐佢同二家姐傾下先。 如是者又過左幾日，呢幾日我都無見過二家姐，佢好似一直留係自己房。 新年假已經放完，今日又要返學。 Sarah佢地個個都容光煥發，好似放左一個美好假期咁。 相反我就好似十日無訓過，渾身無力。 啊七星果件事我無同Sarah佢地講，算係自己一個少少既秘密。 其實係因為我仲未諗到應該點同佢地講好，唔知點開口好。 不過呢個祕密keep唔到好耐，因為我仲有幾位朋友。 阿惠：「喂阿明你要做七星呀？ 」 屌你老母咩阿惠…成十幾日無見你一黎就講呢D？阿惠一講完我就俾Anna同Ellen係左右兩邊捉住我。 Anna，Ellen：「係咪真架阿明？」 我：「係…我應承左李生代表李氏做..」 Sarah：「幾時既事架！點解我會唔知！」 我：「因為我都唔知點同你地講好..咪諗住遲下先同你地講，我唔係有心瞞你地架。」 阿惠：「咦我突然醒起有D野要做，我都係走先，一陣見喇阿明同埋各位阿嫂。」 喂你爆完我大鑊之後就想就咁走左佢？邊有咁易！ 我：「喂你企係度！」 Ellen，Anna：「陳煒明你同我企係度就真！」 仆街，我居然會被佢地一下禁住，郁都郁唔到，佢地點解會咁大力？ Anna：「你要好好咁同我地解釋一下到底係咩一回事。」 屌，我開始流汗，唔通我驚？ 不過點解佢地聽到七星會有咁大反應？聽落仲要係負面反應居多。 就係咁，我係完全動彈不能既狀態下被佢地四個押左去學生會室。 一入到去，我就被掟左去坐低，係差在佢地無拎支檯頭燈照住我，如果唔係就十足十審犯咁。 Ellen：「講！點解要去做七星？」 我又再一次複述返之前同大家姐講既野，今次既聽眾聽完無乜反應，只係得Sarah一個衝左埋黎攬住我。 Sarah：「對唔住呀阿明我頭先咁重語氣，我唔知你係為左屋企先…」 我：「無事無事，七星啫，又唔係黑社會，唔怕既。」 Anna：「你真係咁諗？你會唔會太睇小七星？」 我：「吓？即係咩意思？你想話七星其實係黑社會？」 Ellen：「都係差唔多既野啦，唔通你以為真係就咁坐係度傾下生意咁簡單？」 「佢地之所以可以長期保持係全香港最有錢既七個家族，係因為佢地會一齊合力剷除潛在既對手。」 「令到個市場始終對佢地有利，無人會威脅到佢地。」 「而且手法更係層出不窮，再污糟既野都會做得出。」 Anna：「Ellen講得無錯，我Daddy有朋友試過比七星搞到公司要執左去，我怕阿明你唔夠佢地玩。」 Anna講完之後大家都靜左落黎，你眼望我眼咁。 最後，沉默由我打破。 我：「Ellie，我想聽下你意見。」之所以會係Ellie係因為我一直覺得Ellie係我地咁多個入最醒最冷靜，要問意見一定係搵佢。 而且，由頭先開始我就留意到佢一直都用一個好開心既表情望住我。 Ellie：「我覺得無乜野吖，我相信阿明啊。 」 Ellen：「Ellie！ 你都應該知道…」 Ellie：「我知啊家姐，我知道要阿明佢突然去面對所有七星可能會有D風險，但一直以黎唔係都係咁架咩？」 「阿明佢一直以來都好努力，我相信佢今次都可以安然面對。」 「而且佢仲有我地啊，如果我地都唔信佢，咁仲有邊個會支持佢？」 「既然阿明都應承左囉，我地可以做既就係支持佢同相信佢。」 我聽完之後差D忍唔住拍手，好彩有人開門入黎，係阿威。 阿威：「咦乜咁人齊？」 Anna好似仲係唔服氣咁，將成件事一五一十咁講哂俾阿威知。 Anna：「嗱，阿威你點睇？我始終唔想俾阿明去，風險太大，可能要付出好大代價。」 阿威：「唔…我就咁諗，今次未必係壞事既，只要阿明仍然係我地識既阿明就得啦。 」 「而且我有可以降低風險既方法，不過一黎就要阿明咁做的話唔知班七星要阿明付出咩代價。 」

我地聽完阿威既計劃之後無一不驚訝。 因為若然呢個計劃一旦成功，影響將會非常之大。 正因為影響咁大，阿威要求我地係實行之前要保密，千萬不要走漏任何風聲。 我係呢一刻再次感受到阿威係有幾咁醒目，真係好彩我係佢朋友而唔係敵人。 咁之後我地就好似平時咁嘻嘻哈哈咁上堂，食lunch，話咁快就放學啦。 正當我係度諗緊今日返去應該做乜之際，學校門口突然多左兩排西裝友棟左係度，個個都戴哂超咁，十足十拍戲。 係其中有一個應該係阿頭既西裝友行左去我地面前。 西裝友：「請問你係咪陳煒明先生？」 我：「係，我就係。」 西裝友：「咁請你上車，李生要見你。」 我：「哦…好既。」 Anna：「等等，我地都要一齊去。」 Anna突然行左去我前面，隔開左我同個西裝友。 西裝友：「你幾位係陳煒明先生既邊位？」 Anna：「我地係佢女朋友，有無問題？」 西裝友：「哦我有聽過李生提起過，佢交帶落你地最多只可以有一位跟黎，請你地自己討論。」 Anna：「唔得，全部都要去。」 西裝友：「恕難從命，我地車隊亦只有兩個座位可以提供比你地。」 Anna：「我地自己有車。」 Anna態度咁強硬，睇黎佢係一定要去到。 西裝友：「當然你地可以用自己既車自己跟住黎啦，但可唔可以入到大廈我就無辦法保證啦。」 「咁既然你地有車，咁就有請陳煒明先生你先上車啦。」 個西裝友越過Anna，開始推我上佢地架車。 Anna：「等等！我知道喇！只有一個人跟埋去就得喇？」 「Ellie，你陪阿明去喇，有咩就打比我地。」 Ellie：「我明白喇，我去啦咁。」 又會突然跪低都有既，唔似Anna作風喎。 西裝友：「好，咁就有請兩位上車。」 就係咁，我就同Ellie上左呢班西裝友既車，向唔知邊度進發。 最後我地去左一棟非常宏偉既建築物，但我完全唔知呢度係邊度。 我：「Ellie，你知唔知呢度係咩地方？」 Ellie：「呢度係李氏企業既總部…唔會有錯… 」我：「我有無聽錯？你話呢度係…」 西裝友：「我地到咗啦，請兩位落車。」 我地一落車就被人帶去搭lift，一上就就係幾十層。 Lift門一打開，我見到既並唔係一個office，成層只有一套大書檯同梳化仔，而且成層都係無開燈黑媽媽，完全係依靠落地玻璃提供光綫。 而呢層樓只有一個人係度，坐係張大班椅上望住外面既風景。 西裝友：「李生，我地已經照你吩咐帶左陳煒明先生黎。」 「好，辛苦哂，你地落返去先，阿明你埋黎坐低。」 呢把聲，果然係佢，不過除左佢仲可以係邊個吖。 我按照佢講既咁，去到小梳化度坐低，佢亦轉身面向我。 李生：「咦？仲有位小姐架？我記得你應該係陳家…」 Ellie：「我係Ellie，我仲有位家姐叫Ellen。」 李生：「果然係果對雙胞胎呢！黎啦你都過黎坐低，不過我估唔到會係你跟埋黎。」 「我仲以為會係江家果位千金添哈哈。」 佢係度自己講自己笑，而我同Ellie就笑唔出，Ellie仲要鄒哂眉頭咁。 李生：「小姐，睇你個樣好似有野想講？有說話唔怕直講啵。」 Ellie：「既然係咁，可唔可以請你話我知點解只係俾一個人跟阿明黎？」 李生：「做生意既基本原則，要食住對方，我就知道你地會想跟埋黎，所以我先咁做。」 Ellie：「咁你叫阿明黎所為何事？」 李生：「哦，有好多有關七星既野要交托比阿明，同埋要介紹其他七星比佢識，所以先叫阿明黎。」 問左兩個問題，但Ellie仍然鄒哂眉，好似仲有野要問咁。 李生：「我之所以請阿明代表我做七星完全只係因為佢有適合既能力，我完全唔係想害佢，你可以放心。」 Ellie：「但願如此，我同我家姐都唔想見到阿明有事。」 真係一場激烈既神經戰，Ellie既氣場突然唔同哂，我有少少嚇親。 李生：「真係後生可畏啊…呢個年代既後生仔女真係厲害…咦，時間都唔早啦，我地行啦。」 我：「我地要去邊？」 我終於講左第一句野。 李生：「去見其他七星。」 之後我地三個人又再一次搭lift，不過今次唔係向上而係向下。 最後，李生帶左我同Ellie入去一個好大好大既演講廳。 個演講廳同頭先個層幾似，都係無乜開燈，只有演講台上有開射燈。 係入口望過去台上都可以見到台上面有一張好大既圓檯，仲有人係旁邊。 李生：「佢地就係其餘既七星。」台上面就咁睇都有成七，八個人喎，你要話我邊個係七星先得架。 Ellie：「阿明，記住一陣行到埋去唔好怯，如果唔係佢地會得寸進尺。」 我：「哦哦…不過..」 李生：「行喇，佢地注意到我地架喇。」 屌，話俾我聽邊個係七星先行喇啦好無？ 當然，我無真係講出口啦，你當我真係傻架咩。 好快我地就行到去台上，台上每一個人都望住我，個個既眼神都好乞人憎。 個眼神對我黎講非常之熟悉，因為我以前成日俾人咁樣望住。 果個係一個睇唔起人既眼神。 「你就係揀左佢黎代替阿偉啊Uncle lee？」 其中一個睇落同我差唔大既男仔率先開聲，語氣中可以感受到一份嘲諷。 李生：「無錯，以後佢就代表我，你地自我介紹下先。」 「要人自我介紹之前自報名號係基本禮貌掛？連咁都唔識？」 一個坐係另一邊既男仔都開聲，但佢講野時完全無望住我地，只係合埋眼，臉向天花咁。 佢頭先講既野，我認為唔係只係對我講，仲係對李生講。 居然夠膽串全香港最有錢既人，呢班人真係氣度非凡… 李生：「好，咁阿明你自我介紹下先。」 學Ellie講既咁，睇黎我真係唔好怯，如果唔係一定會比呢班人食住。 我慢慢咁行去張圓檯度，然後一手禁住張檯。 我：「我叫陳煒明，今日開始我就係代表李氏既七星。」 自以為好有氣勢既開場，卻換黎「哼」一聲。 「你就係陳煒明呀？我一直都好想見下你架！ 」 有把女聲係我右邊傳黎，我望過去就見到一個女仔行左埋黎，仲橋住我，請我食哂波餅。 個女仔既笑容好好，同頭先完全唔同，但我不為所動，因為我仲知道有正經野要做。 我：「我就已經講左自己叫咩名，而家輪到你地。」「陳煒明…原來你就係陳煒明，估唔到你會黎做七星，世事真係諷刺。」 第一個開聲既男仔又再次開聲講野。 「真係無諗過一個整死兩個七星既人最後會黎做七星。」 我：「你叫咩名。」 信：「我叫阿信，係代表葉氏，陳煒明歡迎你加入七星。」 雖然態度都仲係唔好，不過比起頭先已經好左少少。 雪：「我就叫做阿雪，係代表張氏既，歡迎你啊阿明，我可以叫你阿明架可？」 一直橋住我既女仔原來都係七星，完全估唔到，我仲以為七星清一色都係男既添。 我：「點叫隨便你，但請你放手，我有女朋友。」 講完我就縮開，行返去Ellie度攬住佢條腰。 雪：「咁冷淡架你~~喂阿天你都快d自我介紹啦。」 原來頭先串李生果個叫阿天.. 阿天：「哼，乜七星而家墮落到呢個地步？居然會比呢種人做七星，我真係周身唔舒服。」 Ellie：「你咁講係…」 Ellie講到一半我就用手掩住佢把口，唔比佢再講落去。 阿天：「只係靠女人先辛辛苦苦咁係最底層爬上去，有乜資格做七星。」 「一係靠阿媽改嫁，再唔係就係靠班女朋友，你自己講，你自己有乜實力？」 無人再出聲，全場都靜哂。 事實上佢係講得岩，我而家之所以可以企係度，都係因為老母改嫁。 「咁不如阿天你話我知，要有咩條件先有資格去做七星喇。」 有一把熟悉既男聲係入口度傳黎，打破左沉默既局面。而我唔會記錯呢把聲，因為把聲既主人係我大恩人。 藍洛晨，最後一位七星。

佢既出現，吸引左場人既目光，甚至連一直坐係度既人都企左起身。 雪：「晨哥哥！我地好耐無見喇！」 阿雪見到佢直頭衝左落台去迎接佢，好似頭先對我咁橋住晨哥。 佢就好似一個王者咁慢慢行上台，非常有氣勢。 晨：「真係有一段時間無見喇咁多位。」 信：「哼，你唔係話過好討厭七星架咩，點解而家又返黎。」 晨：「嘛，而家好似開始得意起黎，所以我咪返黎睇下囉哈哈，阿天，答我喇，要有咩條件先有資格去做七星。」 天：「唔通你覺得佢有資格？佢原本只係一個下等人，只係因為阿媽改嫁先走入上流階級，咁既人有資格？」 晨：「哦，即係你意思係呢個人係因為媽媽先上到位，唔配做七星？」 天：「無錯，就係咁。」 晨：「咁你有咩資格做七星。」 天：「吓？」 無錯，個阿天的確係好大聲咁吓左一聲。 晨：「我係問你，你又有咩資格做七星？」 天：「我…我係香港七大家族之一既黃家既大仔，當然有資格做七星！」 晨：「即係話你係靠你屋企既背景先做到七星啦，咁你又有乜資格話人？」 天：「你攞我同佢比！？你呢個自甘墮落既白痴夠膽咁話我？？ 」 阿天好似好嬲咁，衝去晨哥度仲向佢揮拳。 然而，晨哥用手接住左呢一拳。 晨：「咩叫自甘墮落，你同我好好講清楚。」果個阿天對於自己個拳被晨哥接到毫不驚訝，立即就撥開晨哥隻手。 天：「哼，我有講錯咩，有一流既聖所羅王書院唔讀，走去d窮人學校群埋堆垃圾度，唔係自甘墮落係咩？」 晨：「你…話我既朋友係垃圾..？」 李生：「晨！夠喇！」 晨：「你話我朋友係垃圾？」 咦，好似有少少唔對路啵。 晨哥一步步咁走向阿天，而阿天則一步步咁向後退。 雖然我係企係晨哥後面睇唔到佢既表情，但我係度都可以feel到佢而家應該係好嬲。 雪：「唔好嬲啦晨哥哥，阿天佢都係一時口快啫。 」 阿雪行埋去拉住晨哥，但被晨哥一手推開，繼續向阿天步步進逼。 晨：「我問你係咪話我既朋友係垃圾呀！！ 」 晨哥一手的起左阿天，好大聲咁講。 我見到就即刻衝上去，同晨哥講叫佢冷靜D，放低人地先。 佢擰轉頭望左我一眼，個眼神同平時截然不同，直頭好似想殺人咁。 佢「嘖」左一聲之後就掟左阿天落地。 晨：「垃圾？你先係垃圾，只係識睇人背景，我既朋友比你厲害得多。」 「我可以話你知，阿明佢絕對有能力做七星，至少比你好。」天：「哼，佢會好過我？你唔好引我笑喇！我點都唔會承認佢係我地七星既一份子。」 信：「係度哂口水有鬼用咩，Uncle Lee揀左佢做代表佢就係七星架啦，快D過黎坐低開會好過啦，唔係我就返去架啦。」 雪：「係囉係囉，今日到底係因為咩事叫我地黎？只係介紹阿明俾我地識？ 」 李生：「唔係，今日除左介紹阿明俾你地識之外仲有一件事要同你地講。」 「係尋日我同你地既父母商量過，我地一致決定將楊氏同劉氏從七大家族除名。」 天：「因為阿傑？」 李生：「唔係，警方除左調查阿傑之外，佢地亦接到消息話佢屋企進行商業犯罪，係佢屋企搜出好多關於將楊氏同劉氏既商業罪證。」 「為左保住七星既名聲同埋唔好令我地都牽涉其中，我地決定割蓆。」 信：「哼，係邊個做既自己心知肚明啦。 」 雪：「嘻嘻，我一早就睇佢唔順眼啦，以為自己係七大家族其中兩個既仔就係度巴巴閉閉，當我地無到咁，抵佢死啦。」 我：「你咁講即係.. 」 雪：「你無估錯吖阿明，係我向警方告密架哈哈。 」 痴線…明明大家都係七星，點解要置對方於死地。 呢個女仔，笑裏藏刀，唔聲唔聲咁係人背後捅人一刀，仲恐怖過Ellen。 Ellie：「呢個就係七星啊阿明，只要你一失勢，佢地就會踩到你去地下。」 「所以你一定要小心，係阿威既計劃成功之前… 」 我：「嗯我明白，唔洗咁擔心。 」 天：「所以以後七星就要改名？叫五星？  」 信：「五星呢個名幾好笑喎哈哈。 」 晨：「空左既兩個位，你想揀過？」 李生：「無錯，七大家族既成員以前都有試過變動，今次呢件事都正好係時候改變一下。」 唔係吖嘛，咁快？我無諗過個進度會快成咁喎！

李生：「今日要同你地講既就係咁多，你地可以返去。」 信：「嘖，叫我地黎就只係為呢兩件事？哂時間，我要走啦。 」 雪：「嘩一次過有三個新人？好似會幾好玩咁啵，希望會係靚仔啦~ 」 天：「哼，望就望其餘兩個會係返個似樣少少既人啦。 」 大家各自拋下一句野之後就帶住自己既人馬離開，只有晨哥同李生未有動作，企係原地。 李生：「阿明，呢班就係將會同你交手既人，你做好心理準備未？」 晨：「只要稍不留神就會死得好慘，呢度就係一個咁既世界。」 「可以的話我真係唔想我既朋友入黎呢個世界，連我自己都唔多想接觸呢班人。」 我：「我都已經大約feel到呢度係一個咩地方，不過我都無退路喇，唯有頂硬上。」 「但係講起果兩個空缺，你地會點做？」 晨：「你係想問會點揀兩個新既家族出黎？」 我：「係，因為我朋友有個計劃，可以幫到我係七星…」 晨：「係啊…咁快就已經諗好鞏固地位既計劃啊，你朋友都幾厲害。」 「我記得傳統係現有七星提名新人？我有無講錯？」 李生：「無錯，七星會根據佢地屋企既意願去提名，之後再投票選。」 我：「吓咁每個人都投返自己提名既咁咪無得玩？」 李生：「所以有規則就係唔可以投返自己提名既人。」 我：「哦…我明白啦，咁李生你想我提名邊個？」 李生：「唔洗喇，你鐘意提名邊個都可以，我走先喇。」 我：「吓但係我係代表你架喎..」 李生：「無所謂，邊個做新七星對我既生意唔會有太大影響，只要你保持到而家呢個局勢就可以。」 「唔好俾佢地合作，等佢地一直咁鬥就得。」 李生講完就雙手放係背後咁離開左。 晨：「明，話我知你想提名邊個。」 我：「應該係我朋友阿威同阿惠架啦，若然佢地入到黎，一定可以幫到好多。」 晨：「係呀…我明白喇，你唔好提名佢地，由我提名。」 我：「點解要搞到咁複雜？我自己咪…」 Ellie：「因為其他人一定唔會投阿明你提名既人，佢地會覺得你會想建立有利自己既狀況。」 晨：「個個都會咁諗對方，但係一個新黎既人提既名佢地大多數唔會投，因為佢地會覺得你未明遊戲規則。」 「佢地認為你揀既人會有機會危害到佢地本身既利益，所以佢地多數會投返做左好耐既人既提名。」 「唔講咁多喇，不過我可以向你保證，你揀既人一定可以入到七星，我有辦法。」 既然佢都講到黎呢個地步，唯有信佢喇。 晨：「你都快D返去喇，你班女朋友仔而家應該好擔心你。」 佢講得無錯，我而家要儘快返屋企先得。 之後我就同Ellie離開李氏既總部，坐的士飛返屋企。 一入到屋企，個個都坐哂係客廳望住我地。我：「乜咁人齊啊…」 大家姐：「你返黎嗱明仔！！嚇死大家姐我啦！！ 」 大家姐一見到我就撲左上黎，好彩我訓練有素，今次終於無仆起度，而係好似樹熊抱咁抱住大家姐。 不過我唔小心咁揸左大家姐屎忽一下，又幾好肉。 大家姐好似無為意，只係一味咁攬住我。 大家姐：「Sarah佢地講到好得人驚咁，又話你被人捉左又盛，我諗住再過一陣你再唔返黎我就去報警架啦！ 」 我：「邊有咁誇張吖，我放返你落黎先講啦。」 之後我就慢慢咁放返低大家姐，走到去佢地面前。 我：「其實頭先我同Ellie去左見其餘既七星，叫做好簡單咁認識左佢地。」 「所以並唔係咩俾人捉，你地可以放心，仲有，李uncle話要填補埋其餘兩個七星既空缺。」 Sarah：「吓咁阿威今朝同我地講既提議咪…」 我：「嗯，雖然時間可能早左d，不過呢個不失為一個好機會，起碼唔係我提出，唔會有位俾人入。」 「我一陣或者今晚就會打俾阿威，同佢傾下。」 Ellen：「唔洗啦，呢D野交俾我同Anna去做喇，你都攰架啦，好好咁抖下啦。」 Anna：「係囉，呢D咁複雜既野你搞唔掂架，我幫你啦。」 我：「咁…就麻煩你地啦，嘩真係好攰。」 我成個人訓左落梳化，郁都唔想郁一下。 Sarah：「阿明吖，班七星係點架？」 我：「講起佢地，佢地真係好恐怖，頭先我好似身處一大片草原咁，佢地就獅子。」 「佢地果種氣勢真係會令人流冷汗，有強勢又有陰險，好得人驚。」 「有個女仔仲可以笑笑口咁話係自己篤阿傑屋企既罪證出黎，好似覺得咁係好好玩既野咁。」 「總知我就覺得佢地唔易對付，最好唔好同佢地起衝突。」 自己講完先發現自己好似已經同果個阿天有少少衝突，唉救命。 Yui：「阿明…萬事都要小心…」 Sarah：「有咩問題諗唔通或者覺得難搞就搵我地喇，我地會一直係你身邊。」 我：「好，多謝你地，好彩頭先有Ellie係我身邊磅住我咋，如果唔係我都唔知點算。」 咦，係喎Ellie呢？ 我環顧四周，見到Ellie佢同Ellen仲有Anna三個人行左埋一邊講野。 應該係Anna同Ellen問返Ellie頭先既情況啦。 我：「唔見二家姐既？又係自己房？」 Yui：「頭先羽晨話想食蛋糕，二家姐就帶左佢出去食…」 Sarah：「二家姐佢聽到我地話你被人捉左果陣都無乜反應…過左陣就同羽晨出左去… 」 我：「係咩…」 睇黎二家姐佢仲係好嬲我做七星呢件事…到最後我始終都係等唔到二家姐門。 唔知係巧合定係二家姐較準時機返，Sarah同我講話咁岩係我沖涼果陣就返左黎，仲一支箭咁返左房。 原本仲打算見件事已經過左一排，都係時候好好咁同二家姐解釋，睇黎而家佢仲係好唔想見到我。 無辦法啦，唯有再等下先喇。 之後我地都同阿威佢傾返之後既安排，為未來既情況做定準備。 講係咁講，其實大家都無乜野要做，係等果一日黎。 由於大家都要時間去諗到底提名邊個好，所以真正揀出新人既日子定左係一個月後。 係果日黎之前，我地並無野可以做。 起初我仲以為李生會叫我去好多Party之類，但係居然一個都無，甚至連聯絡都無。 不過咁樣仲好，我仲可以有時間去做下自己野，趁仲未忙起上黎。 所謂既自己野，其實都只係休息下，同佢地hea下玩下咁。 除左咁之外，我根本唔知自己可以做D乜。 我見完阿天佢地之後，老實講我係幾淆底。 單憑言行舉止仲有眼神表情之類，我都好確實咁feel到佢地三個並非咩善男信女。 只要我一有咩痛腳被佢地捉到，我肯定我就會玩撚完，尤其係果個阿天，佢咁憎我，一定會千方百計咁整死我。 一諗到我黎緊要加入呢個咁恐怖既戰圈我就成個人打哂冷震。 雖然自己知道自己一個係度擔心d仲未發生既事係好無謂，但真係無辦法唔諗。 就算係同Sarah佢地玩既時候我都無辦法唔諗呢件事，搞到成個人開心唔到。 愈係係度諗呢件事就愈覺得自己已經走左入一個困局，走唔返出黎。 我開始向負面果邊諗，例如阿威入唔到七星咁點算之類。 最後，我真係崩潰左，返學果陣忍唔住曠課，自己一個坐左係學生會室發呆。 我之後應該點做好？不如真係放棄唔好做？ 咁都唔錯喎，退出又可以唔洗將阿威都捲埋入呢個咁恐怖既戰局，又唔洗晨哥費神照顧我。 呢個真係有得諗喎。 「乜你係度呀？搵得我幾辛苦，做乜無啦啦曠課呀傻仔明？ 」

係Anna。 Anna佢突然出現係學生會室。 我：「點解你會係度既？你唔係上緊堂咩？」 Anna：「吓？你都知要上堂架？咁你又係度做乜呀？」 我：「我…無野，只係想一個人靜下，好好咁諗下野。」 Anna：「諗野？你有咩好諗呀？諗緊下一個溝邊個好呀？ 」 我：「你唔好玩我喇，有你地五位仲邊敢去諗其他人吖。」 Anna：「咁你到底搞乜啫，最近你都怪怪地，成日都心不在焉。」 Anna一再追問，卻令我倍感煩厭，我忍唔住企起身走去一邊既小雪櫃拎野飲。 飲左一啖冰水，個人同頭腦都稍微cooldown左之後，我忍唔住深呼吸左一下。 我：「其實我係度諗，不如我退出七星唔好再做，咁可能係最好既解決辦法。」 終於，我講左出口。 「如果你覺得你咁做係最好的話，你咪咁做囉，我會支持你架。」 我有無聽錯？Anna佢撐我離開七星？ 我忍唔住擰左過去望Anna，只見佢好輕鬆咁係度玩飛鏢。 我望左佢差唔多十秒之後，佢終於放低手上既飛鏢望向我。 Anna：「不過，我想你話我知點解你會咁諗先。」我：「因為我真係好驚，覺得自己無辦法係果個圈子生存，退出的話又唔洗煩到阿威。」 Anna：「因為你覺得班七星好恐怖？」 佢咁直接講左出黎，我個心即時痛左一下，所謂既命中要害應該就係咁既感覺喇我諗。 但我決定勇敢承認。 我：「係，我完全無估到佢地係咁，而家我就好似要同時要面對三個阿傑咁。」 「今次要再選兩個新七星，其實都可以話係佢地造成…」 Anna：「吓？到底果日發生左咩事？Ellie無同我地講呢d喎。」 我一五一十咁將當日發生既事同自己呢輪諗緊同煩緊既全部都話哂俾Anna知，講完之後成個人都舒服哂，如釋重負咁。 不過Anna聽完之後無乜反應，只係再掟左一下飛鏢。 Anna：「你呢排變到咁神神化化，就係因為呢D小事？」 我：「小事？如果我係入面做錯一件事，屋企可能就會玩完架！」 Anna：「咩事都未發生，你係度驚乜？」 「我聽你講果三個七星都唔係咁恐怖啫，只係果個阿天好似好針對你，個阿雪好奸咁啫。」 我：「咁都唔夠？一個針對自己，一個唔知幾時會捅自己一刀，咁都唔恐怖？」 「可能有一日我死左自己都唔知咩事架！夠啦我受夠喇，我唔想再咁。」 我語氣變得激動，仲開始係度拍檯，但換黎既卻係Anna既一巴掌。 Anna：「做乜事你突然變到咁無出息？你到底係咪陳煒明黎？」 「我識既陳煒明唔係一個會未開始就驚頭驚鬼既人！」 「以前就算無人可以幫自己都好，你都會自己諗辦法去解決，無論同對方係身份地位或者能力上有幾大差距都好，你都唔會怕！」 「但點解係今次大家都肯幫你既情況下，你自己反而驚？」 「振作D啦阿明，大家一齊的話無野係做唔到架。」 Anna係呢個時候向我伸出手，好似想拉我一把咁。 即使聽完Anna咁講之後，我都係無乜信心可以做好。 但係Anna的確講出一件好重要既事，就係我身邊既朋友一直都支持我，幫我。 尤其係阿威佢，佢明知七星係危險唔好惹，但佢為左幫我居然肯以身犯險去做七星。 當然，而家都未知佢做唔做到喇。不過朋友肯為了自己做到呢個地步，自己仲係咁怯的話好似太衰仔。 我少少猶豫咁伸出手，Anna一下就捉住左，仲拉起左我。 Anna：「行喇，返去上堂喇。」 之後Anna就用佢股怪力拉我走，我甚至無力反抗。 不過佢只係拉左我行兩步就停低左，搞到我幾乎撞到佢。 Anna：「啊，係喎差D唔記得添，我今晚有個Party要去，想你做我男伴陪我去，我同Sarah佢地講左架啦。」 痴線呢個係咩展開？ 不過多得佢轉話題轉咁突然，我心入面既煩惱都一掃而空，而家只係識笑。 我：「好無問題，我同你去。」 我攬住Anna，仲錫左佢一啖。 Anna：「傻仔明... 」 果然，朋友同女朋友係最好既，比錢都唔會買得到。 當時我真係係咁諗。

時間過得好快，話咁快到左投票選七星既日子。 自從俾Anna話過之後，我又真係無再諗七星D野，個人free左好多。 呢段時間我做左D咩？咪就係每日同佢地飲飲食食仲有玩大富翁囉。 啊係，之前仲有Anna講果個party，講起就好好笑。 話說果晚我同Anna兩個人去啦，原本打算hea下應酬下就算既。 點知道唔知點解我做左七星既事已經傳左出去，好多人走埋黎刷我鞋。 起初幾個咁做就無乜野既，我都仲可以應付到，但越整越多人，搞到我以為自己做左明星。 Anna見到咁就開始嬲，不停咁鬧人叫人離我地遠d。 佢呢個潑辣樣我真係永世難忘，諗起都想笑。 唉唔好講咁多，返返黎而家先，我已經同Sarah仲有Yui佢地到左李氏總部啦。 唔好問點解係佢兩個吖，今日係星期六唔洗返學，佢兩個知道左就死都要跟埋黎，我阻都阻唔到。 我地又去返上次果個演講廳，今次係我地最早。 好快，所有人都黎齊哂，今次連d大人都有黎，坐埋係一邊。 五個人圍住張檯咁坐，氣氛莫名其妙地怪。 佢地今次無好似上次咁咁多野講，只係橋埋雙手咁坐，一句野都唔講。 大家咁樣互啤左一陣之後有個西裝友拎左幾部ipad上黎派俾我地，仲拎起左支咪。 「投票而家開始，請開啟ipad內既app用作投票。」嘩，投個票啫都要用ipad咁誇張？有錢人的確係唔同D。 我按照指示咁打開個app，好快就見到一個list，上面寫哂十個唔同既名。 老友既名我又點會唔記得吖，好快就搵到阿威同阿惠個名。 投邊個好呢，只可以投一票喎。 算喇都係投阿威啦，話哂都係佢提議既，唔投佢好似唔係咁好。 不過話時話，阿惠屋企唔算係特別有錢，晨哥都提名佢既？ 我帶住疑問咁交返部ipad比人，只見晨哥笑左一笑，好似胸有成竹咁。 好快，頭先個西裝友就返左黎，今次仲拎住張紙，我估應該係結果黎。 「現在宣讀投票結果。」 「經過頭先既投票，劉氏以及游氏將會成為七大家族既新成員，得票分別為三票同兩票。」 果然，阿惠無份呢，不過我都預左。 但係一個得五票既投票，好似未免兒戲左少少… 「嘭！」 嘩做乜事！邊撚個拍檯！？ 阿天：「藍洛晨你呃我！？ 」 阿信：「你好野！Set個局出黎！ 」 原來係阿天仲有阿信兩個同一時間拍檯，不過到底所謂何事？佢地話晨哥呃佢？ 晨：「做野前用下個腦啦你兩個傻鳩，仲好意思成日七星前七星後，講到自己好撚巴閉咁，投個票都唔撚識。」 發生咩事？  晨：「總而言之投票就已經搞掂，今日就係咁先，拜拜。」 阿天仲有阿信兩個好似好嬲咁拍檯走人，有班大人都跟左佢地走。 到最後，仍然坐係台上既，就只有我，晨哥，仲有阿雪三個人。 見人變少左，我膽粗粗咁問晨哥到底做左D乜。 晨：「唔？嘛~只係set左一個弱智先會中伏既局啫，係佢兩個太on9先落搭。 」我：「咁即係點？我始終都唔係好明。」 晨：「我簡單D講啦，提名有十個，但得五票，若然每人都投唔同既人的話，就會有五個人有一票，五個人零票。」 「係咁既情況下，有票既會進入下一輪，無既就自動淘汰。」 「問題係自己唔可以投返自己提名既人，我就係捉住呢點，私下搵佢地。」 「我分別同佢地講，話不如互投對方心水，等大家既心水都叫有一票先，可以有機會進入下一輪。」 「你知喇，咁既然提名得既都會想佢選到，所以佢地好易上當。」 「我仲要同佢地講，呢件事要絕對保密，唔可以俾其他人知，佢地又真係咁做喎。」 「三歲細路都會覺得有問題既事，佢地居然完全無為意，真係蠢撚過隻豬。」 「明明自己生活係一個爾虞我詐既世界入面，仲要咁天真，真係死得啦。」 我：「咁你都係R到兩票返黎啫，阿雪…最後果票你點r到？」 雪：「唔？諾儀係我朋友，我梗係投佢架啦。」 我：「邊位諾儀？」 晨：「游氏千金，好人黎既你放心。」 「總知我而家就將七星既勢力稍微扭左一扭啦，之後應該ok架啦。」 「啊，我返去先喇，學校有野要做。」 講完佢就好瀟灑咁離開左，我只能望住。 我驚到瀨屎既人，佢居然可以當對方係細路咁玩。 佢簡直就好似係已經出黎面對社會既人咁，完全想象唔到佢只係大我一年。 我：「佢果然好厲害啊…同我完全唔同次元…」 Sarah：「雖然我唔係好明…不過佢好似真係好勁，次次都係佢幫我地。」 我：「係啊..你估我可唔可以做到佢咁呢？」 Yui：「阿明唔洗刻意去模仿人…阿明就係阿明…阿明有自己先有既優點…獨一無二既…」 我：「係咩，多謝你啊Yui，我都唔知自己有獨一無二既優點添。」 我輕輕咁摸Yui個頭，佢個表情好開心好受落咁。 唔洗刻意去模仿人啊…咁都啱既…模仿人就搞到自己唔係自己喇… 阿雪：「啊~晨哥哥講得無錯，你地感情真係好好呢。」 係喎差d唔記得阿雪仲係度添。 我：「係架，我好鍚我既女朋友架，唔可以無左佢地。」 我一下咁將Sarah仲有Yui都收入我既懷裏，嚇到佢地啊左一聲。 我：「既然正事都做完啦，不如我地去食飯？」 Sarah：「好啊，不過講起食飯，你之前唔係話要請晨哥食飯架咩？」 我：「係喎！我無左回事添！ 」Yui：「咁..不如就今次？ 」 我：「可以咩？我仲打算只係同你兩個去食添。 」 Sarah：「唔緊要啦，最緊要你開心！快d追去問啦！ 」 我：「好！錫哂你地！ 」 我錫左佢兩個塊臉一啖之後就衝左出去追晨哥，好彩我有跑開步，好快就追到佢。 晨：「哦？搵我有事呀阿明？ 」 我：「我想請你食餐飯，當係多謝一直以來既..」 晨：「請我食飯？唔洗喇好少事啫。」 我：「唔得，你幫左我咁多，我起碼要請你食餐飯先得！若然你今日唔得的話，我地再約啦咁。」 晨：「咁呀…你等我打個電話先喇。」 「喂？魯路修？之前同你傾果d野你幫我處理啦，我今日唔得閒。」 「咩話？我唔理你喇，你同我搞掂佢，係咁。 「好搞掂啦，阿明你想去邊度食？ 」 咦..我好似害左其他人添。

我：「我無所謂架，我請你食飯梗係你揀你鐘意食既野啦。」 晨：「咁啊，呢個鐘數去食個tea囉，返美星姐度。」 我：「吓咁樣得嗱？只係食個tea。」 晨：「得啦，美星姐果度D Cake好好食架你女朋友一定會鐘意，而且果度好適合傾計。」 既然佢都講到咁，就聽佢講啦。 之後我地四個就坐的士去左間cafe，上面只係得幾檯客，好靜。 Sarah同Yui見到係蛋糕櫃入面既蛋糕就好似發左顛咁，叫到成檯都係，差少少連我杯野都無位放。 晨：「哈哈，都話佢地會鐘意架啦。 」 我：「我都估唔到會佢地係咁瘋狂… 」 晨：「唔緊要啦，你都想佢地開心架。」 我：「係架，佢地開心的話唔知點解我都會開心。」 晨：「咁咪好。 」 之後晨哥就開始飲咖啡，突然間就陷入左deadair，好尷尬。 我又唔知應該點開話題好，結果最後又返左去七星既話題。 我：「明明話唔可以投自己提名既人，但頭先阿雪話佢投左比佢朋友既？」 晨：「哦，講起就煩啦，佢死都要親自投比諾儀，結果要同佢交換提名，我提名諾儀，佢提名你朋友。」 我：「哦…原來係咁。」 屌，又陷入deadair喇… 我：「eh…而家咁樣既局面對我地應該好有利喇，五個對兩個，我地可以控制到七星喇。 」 我都唔明點解自己會咁諗，明明之前一直都諗只要可以安穩就好，可能係自己一時口快喇。 晨：「唔係，係三對三。」 三對三？咁仲有一個人呢？我：「eh…點解係三對三既？我地而家有五個喎…」 晨：「你最好唔好當阿雪係自己人，佢好易變，太信佢可能會出事。」 我：「咁就算唔當阿雪係自己人，我地都有我，阿威，果個諾儀同埋你四個吖，唔通連佢都唔可以信？」 晨：「唔係，諾儀佢係一個黑白分明既人，只要你係跟良心做野，佢一定會支持你。」 我：「咁何來3對3..仲有一個呢？」 晨：「其實呢，我大慨以後都唔會參與七星。」 面對呢個突如其來既消息，我地三個都嚇到即刻放低手上既野，Sarah甚至搶先我一步開口。 Sarah：「點解既！」 晨：「冷靜D先，我會講理由既，你抹下個嘴先。 」 晨哥唔知係邊度拎左紙巾出黎遞Sarah，個表情依然好氣定神閒。 「我一直都希望七星可以保持係一個零和既局面，無人可以有絕對既優勢，咁先係對大家好。」 「互相牽制住的話就唔會有咩大事，大家都會專注返係自己既生意度，我相信將來會變成咁既局面。」 「只要我呢一票一直都棄權，咁係一D大事大非既問題上就應該就會打和。」 「可能咁樣係會有少少對你唔住，不過咁真係最好。」 「而且咁樣都應該可以保你安全架啦。」 「講開我都應該要多謝你先岩，唔係因為你我都做唔到而家咁。」 我：「多謝我？因咩事？」 晨：「其實我想咁做好耐，以前七星做左太多衰既決定，但得我一票根本做唔到野。」 「多得你挑起一場又一場既風浪，令阿偉同阿傑相繼被迫離開七星，我先有機會。」 講到我好似好重要，搞到我有少少怕醜添… 咦但係點解晨哥知道我想安安穩穩咁係七星度過？ 我：「晨哥我想問下點解你會知…」 晨：「哦，其實早排有人搵過我，叫我幫下你啫，不過我應承左佢要保密佢身份架。」 有人叫晨哥幫我？邊個？ 晨：「好喇我真係要走喇，希望你事事順利啦，後會有期。 」 講完晨哥就再一次揮䄂而去，留低一堆問題比我。 啊，講開又講，呢個tea最後食左差唔成八百蚊，佢兩個人就已經食左幾廿件cake。

自此之前我就無見過晨哥。 七星果邊亦無乜事發生，阿威同果個諾儀好順利咁入左黎，暫時都只係開過一次會。 講起果個諾儀，佢真係好似晨哥講既咁，態度好正直好強硬，一黎就同阿天頂到行。 個人仲要幾靚。 正正因為七星呢排無乜野做，所以我又可以hea下，係學校又好係屋企都好。 好似今日咁，我放學之後就留左係學生會室同佢地玩。 因為最近無乜野做，成間學生會室都好嘈，Sarah，Anna，Ellen，Ellie仲有Ash五個女仔唔知係度睇乜，霸鬼住部電視。 而阿惠佢就同Alex兩個人係度玩籃球機，玩到顛哂。 至於阿威佢呢…咦？阿威呢？ 我：「喂阿威佢呢？」 阿惠：「佢好似話屋企有野做要返去先喎。」 Alex：「佢做左七星之後就好似忙左好多，多左好多野做咁。」 Sarah：「同阿明完全唔同呀哈哈。」 Anna：「係囉睇下人地做幾自然幾氣定神閒，唔似某人咁喊哂口話好驚。」 我：「我無喊囉唔好意思。 」 Anna：「我無話係你喎傻仔明。 」 之後引黎大家既大笑我先知自己中左伏，對號入座左。 係喎Alex講起我先覺呢幾日阿威放學都好似係即刻走咁。 不過佢咁叻，應該無乜問題既。 我：「好喇今日係咁先啦，返去啦Sarah，Yui等緊我地架。」返到屋企，Yui好似平日咁迎接我地。 之後我地就好似平時咁做功課，食飯，睇電視，平凡且正常既生活。 雖然食飯既餸仲係貴得誇張。 你話呢種生活可以一直都係咁落去的話係幾咁好呢。 不過，我硬係覺得有少少奇怪，有野諗唔通，頂住我個心咁。 到底係邊個叫晨哥幫我？ 每次諗呢個問題我都會第一時間諗到係二家姐。 之前係大家姐口中得知二家姐擔心我做七星，所以我覺得係佢暗地裏幫我。 不過都只係我自己一個係度估估下，我始終唔敢開口問二家姐。 與其話我唔敢，倒不如話我根本無問既機會，我呢排完全無見過二家姐。 都隔左咁耐，佢都仲係要避開我，都唔知佢係咪仲嬲緊我。 唉一諗呢件事就頭痛，事事都順利，就係差呢件事，特別煩心。 Sarah：「阿明，學校開放日你會想點搞啊？」 Yui：「開放日..？」 大家姐：「乜你地學校有開放日架咩？之前都無聽過既。」 我：「哦，之前校政論壇有人提出過又好多人贊成，我地咪同學校傾下囉，學校又肯喎。」 Uncle：「咁又幾好喎學校肯聽你地訴求，幾時係？」 我：「四月十五同十六號吖。」 羽晨：「明哥哥，開放日有D咩架？」 我：「我都唔知架，因為係大家負責唔同既野，可能會有即場整既棉花糖都未定架~」 羽晨：「棉花糖！我想食棉花糖啊！」 我：「咁你到時候就要乖乖地，咁Yui姐姐先會帶你黎架。」 Yui:「我..可以去阿明既學校？」 我：「當然可以啦呢個係開放日黎架嘛~你之前都有黎過架？」 Yui：「太好喇…」 大家姐：「哈哈我又要去我又要去。 」 大家姐講完之後部電話就響，好似夾定咁。 大家姐：「喂~」 「咦你係邊位？點解會…」 「好好好，我而家即刻黎！麻煩你幫我睇住佢！ 」 大家姐神色突然變得好慌張，唔知道到底發生咩事呢？ 呢個問題Uncle已經幫我問左。 Uncle：「家晨，發生左咩事？」 大家姐：「阿May既朋友打黎話佢飲醉左呀！我而家出去接佢返黎！ 」 二家姐飲醉酒？？Uncle：「點會咁架，佢知道自己唔飲得，仲成日話自己點都唔會飲酒架，點解而家會飲醉？」 大家姐：「我都唔知吖，有咩等我接左佢返黎先講啦！ 」 Uncle：「岩！阿明你都跟埋去，睇下有無野可以幫到手。」 我：「知道。」 換轉係平日我一定會問點解要我去，但係呢一刻我絲毫無呢種諗法。 只係想去救二家姐返黎。 我同大家姐好快就換好衫上左的士，去旺角。 起初我問大家姐點解會係旺角，佢話佢都唔知，只係打電話黎既人話係旺角。 好快我地就去到旺角，果度係一間樓上bar。 不過未入到去就已經有阻滯，有人攔住左我地，係一個金毛mk仔。 Mk仔：「唔好意思，我地今晚客滿而且唔招待未滿18歲既人士。 」 大家姐：「死開！我黎接我個妹！唔好阻住我！ 」 大家姐一張一千蚊拍落去個mk仔度，之後就大大步咁行左入去。 個mk仔嚇到傻左咁企左係度，郁都無郁。 我當然就即刻跟住大家姐入去喇，我地入左去之後好快就搵到二家姐。 二家姐滿身酒氣咁攤左係度，半睡半醒咁，身邊仲有幾個男仔撩佢傾計。 大家姐見到咁即刻走埋去一下拉走左二家姐，再一個箭步離開間bar。 成個過程五分鐘都無。 落到街大家姐就扶住二家姐行埋一邊坐低，二家姐仲係度傻笑，真係醉得好厲害。 大家姐：「做乜鬼飲咁多酒呀你，你都知自己唔飲得架。」 二家姐：「開心…飲酒！唔開心…都飲酒！ 」 「酒！阿明…走！ 」 二家姐講講下突然間喊，嚇到我唔知點算。二家姐佢係叫我走？還是叫我比酒佢？ 大家姐：「哎呀呀，醉到亂講野嗱，阿明你可唔可以幫我去便利店買支水比佢？」 我：「知道！」 我二話不說咁用我平時跑比賽既速度跑左去附近最近既便利店咁買左支水，再即刻跑返黎。 當我返到黎果陣，二家姐已經訓左係大家姐大脾上面，成隻死豬咁。 大家姐：「唔好意思呀阿明，要你白行一趟添。」 我：「唔緊要…但係點解二家姐會醉成咁..比人灌酒？」 大家姐：「唔係~唔洗咁擔心，佢無比人灌，只係自己飲多左啫。」 我：「點解二家姐無啦啦會飲咁多..明明佢自己都知道自己…」 大家姐：「哈哈唔知呢？或者你聽日親自去問下佢？反正你地都好似好耐無講野咁。」 我：「吓咁好似好奇怪咁…」 大家姐：「係咩？咦有車喇，幫我扶佢上車吖唔該你。」 我：「哦哦知道。」 真係奇怪，點解叫我聽日親自去問二家姐？直接話比我知唔得咩？ 但係我又無即場提出呢點，只係傻下傻下咁扶左二家姐上車，之後又扶佢返屋企。 只係我可以好肯定係我行開左個陣，二家姐係同大家姐講左D野，一定係咁，根據大家姐而家呢個表情話我知一定係咁。 一返到屋企就有幾個工人出黎替我更，扶左二家姐上房。 Uncle用一副擔心到不得了既樣走埋黎問大家姐到底發生左咩事，但係大家姐卻用一個輕鬆到不得了既表情答。 大家姐：「無事無事~大家唔洗咁擔心既~佢無穿無爛咁返到黎咁咪得囉？夜喇大家都快D去訓啦。」 大家姐咁講完之後大家都各散東西返自己房，包括我都係。 不過訓到落張床度，我個腦又開始自己轉起上黎。 我好想知道到底頭先到底發生左D咩事，搞到而家成個人訓唔到。 好想而家就去問，但係而家已經十一二點，二家姐又飲到咁醉，一定問唔到咩野。 之但係我又真係好想快d知喎！理性同好奇心互相爭持下令到個心好痕。 我始終作唔到決定，一個人係間房入面來回行成個on9咁，最後我終於有決定。 . . . 去飲啖水先再決定！ 如是者，我就一個人摸黑咁落到廚房斟左杯冰水飲，飲完之後成個人都冷靜左落，鳩都無咁硬。 好喇，都係聽日先問！大丈夫唔急於一時！ 好！返上去訓覺！ 正當我好霸氣，大大力咁放低一直拎係手上既杯，準備離開廚房之際，我見到一個披頭散髮既金髮女鬼。 佢仲向我伸手，嚇到我幾乎叫出黎！ 

貞子咁既黑髪女鬼我就有見過啫，金髮女鬼我真係第一次見！ 嘩屌！！佢開始爬過黎呀！！媽！！好猛鬼呀！！  隻女鬼好似貞子係個井裏內爬出黎咁慢慢爬！屌！！好撚恐怖！！ 之但係點解點解呢隻鬼著D衫咁熟口臉？好似係邊度見過咁既？ 嗅嗅。 喂隻野咁大陣酒味既！？ 咪住先！ 金髮！酒味！！  呢隻女鬼會唔會係…！ 「我要水… 」 仆街！呢隻唔係咩女鬼！佢係二家姐呀！ 我：「二家姐你做乜係地下度爬呀？快D起身先啦！」 二家姐：「俾水我…」 唉講極都唔聽既，等我扶你起身先喇咁。 好彩二家姐都尚算輕，我可以輕易咁抱起佢，扶佢坐係廚房既bar檯上面。 「嘭！」 holy shit一個唔為意二家姐就成塊臉撞左落張檯添。 我：「二家姐，水啊。」 我向二家姐遞水既同時亦再次輕輕咁扶起佢，今次終於見到佢個樣。 嘩，成塊臉都好紅，不過到底係因為飲醉酒定係因為頭先撞到先咁紅？ 二家姐一接過杯水就起勢咁飲，好快就飲哂成杯水。 飲完水既二家姐好似清醒返少少，再唔係好似一個漏氣既公仔咁，而係坐左係bar檯度拓住自己個頭。 二家姐：「好痛…」 痛？唔知係指飲完酒之後頭痛定係因為撞到個頭呢。 不過痛楚好似令二家姐更為清醒，佢開始周圍望，最後仲望住我。 二家姐：「點解你會係度…」我：「無啊，訓唔著想飲杯水所以咪…」 二家姐：「哦…」 簡單既對答，好快就deadair，變成你眼望我眼。 場面非常尷尬，明明二家姐而家就係我面前，我居然唔敢問佢。 我諗講就兇狠做就碌撚講既就係我呢D啦。 二家姐：「你…有野想同我講？ 」 聽到二家姐咁講我嚇到成個人即刻彈起，佢好似可以睇到我諗乜咁？ 二家姐：「有乜唔怕講啦，呢度得我同你。」 二家姐一邊講一邊自己斟水飲，好似已經完全酒醒哂咁。 咁既然佢都開到聲，我唔問好似真係好衰仔咁。 不過一時三刻叫我講…應該係邊度講起好呢…我積埋積埋都有唔少野想同二家姐講。 都係由點解二家姐咁唔鐘意甚至係係憎七星開始問起啦。 我：「二家姐我真係好想知點解你對七星咁反感，可唔可以話我知？」 二家姐並無即刻答我，而係啤左我一下，嚇到我標尿。 之但係佢好快又嘆左一口長氣，好似做左d心理準備咁。 二家姐：「我眼中既七星，除左阿晨之外全部都係一班無人性既賤人。」我聽到咁之後即刻出左一身汗，因為我而家都係七星之一。  二家姐：「明明只係一班後生仔，但個個都係想下下要人家破人亡，要人仆街先開心。」 咁…高登仔個個都話睇人仆街最開心架啦… 「我唔怕同你講，我以前有個朋友，就係被七星迫死。」 「明明佢無做錯任何野，只係因為人地一句「礙眼」，就開始不停咁被排斥，最後頂唔順跳埋樓。」 「之此之後，我就好憎好憎七星。」 我成個人呆哂，完全無諗過原來背後有個咁既原因。 二家姐：「呢個亦係我唔想你做七星既原因，你已經去得太遠。」 我：「去得太遠？ 」 二家姐：「你仲記唔記得我最初叫你做d乜？」 做D乜..？ 二家姐：「當初我只係叫你做Sarah男朋友，等佢可以幸福快樂咁過日子。」 「你再識一個又一個女朋友我都唔出聲，因為我覺得你仲會好好咁對Sarah，令佢開心。」 「但係七星真係唔可以，果度實在太危險，我唔想Sarah一日到黑都要擔心你。」 「而且果度有種無法解釋既魔力，踏足入去既人大部分都會迷失自己，就算係朋友都會背叛。」 「你變到另一個人咁的話Sarah一定會好傷心，我唔可以俾呢件事發生。」 我：「但係我去做七星係因為…」 二家姐：「我知道，係我誤會左你，對唔住囉…」 二家姐係講對唔住果陣擰左埋一邊，避開同我對視，展現左意料之外既傲嬌一面。 二家姐：「同埋…多謝你，多謝你幫左我地屋企。」 我：「多咩謝吖，大家一家人黎架嘛。」 二家姐：「係喎可，不過我都要同你講多次對唔住先得，誤會左你係d貪錢既人。」 我：「哈哈我原諒你，你唔洗咁自責。」 二家姐：「邊個要你原諒，我道歉只係為左我自己個心好過d。 」 我：「係係，我知道喇。」 果然，都係咁既二家姐先係我識既二家姐，會同我道歉既二家姐先唔係二家姐。 多得二家姐態度「正常」化，我先無咁緊張，開始可以放膽問下一個問題。 我：「一直以來叫晨哥幫我既人，係咪二家姐你？」

「嗯，無錯，係我叫佢去幫你，等你既處境無咁危險。」 「果然係你呢，真係好多謝你，為我做左咁多野。 」 「哼，咩為你做左咁多野，而家我諗返起都覺得麻煩左阿晨添呀！次次都要佢出黎幫你，人地都有自己既生活架。 」 「係…呢層我都知…我成日都覺得自己好無用…次次都要靠晨哥先搞得掂D事… 」 「… 咁又唔洗踏到自己咁既，只係阿晨佢級數太高啫，未必係你差既。 」 「晨哥佢話大慨以後都唔會參與七星既事，我都唔知點算好喇… 」 「吓乜你無左阿晨就乜都做唔到架嗱？咁你係遇到阿晨之前係點生存？ 」 哈哈，又嬲啦又嬲啦佢。 「唔係…咁…情況唔明嘛…」 「你唔好太依賴佢，你自己都有一份力量架？我聽佢地講話李uncle都有咁同你講過架？」 「係…李生的確係有咁講過…但係連我自己都唔知佢講既力量到底係咩…」 「或者你會慢慢發現都未定呢？時間都唔早，快D去訓啦，聽日食早餐果陣再見。」 「知道二家姐，聽日見。」 「記住唔好整喊Sarah呀，我會打你一鑊架。 」 「一定唔會，佢地任何一個喊我都會唔開心，所以我唔會俾佢地喊。 」 哎喲，匿埋先唔好俾阿明見到我。 我係見到阿明上左樓梯之後先慢慢行入廚房，見到「佢」係度飲緊水。 我：「有無醒返d呀你？ 」 「點解你… 」 我：「不過頭先聽你同阿明講既野，你應該成個人醒哂啦~ 」 「偷聽唔係一件咁值得開心興奮既事啊..家姐。 」 我：「哈哈係咩，不過你真係唔老實呢，明明得你同佢兩個人係度都唔肯對佢講真話。 」May：「我..我唔係好明你講咩喎家姐，咩講真話，我句句都係真話黎。」 我：「係咩~下下拎Sarah黎做擋箭牌真係好咩？你應該仲有其他理由先會咁幫佢架？」 May：「無..我真係唔想Sarah唔開心我先會幫佢。」 我：「真係咁？咁點解你頭先又會咁嬲呀？ 」 May：「咁佢咁無志氣，梗係要鬧佢一鑊啦。 」 我：「係係~你岩~你無鐘意阿明~得未？」 May：「我邊會鐘意佢！ 」 哈哈即刻幾大反應，肯定身有屎啦佢。 May：「只係因為佢都算係我細佬我先會幫下佢啫，話哂大家都係一家人。」 我：「咦，你頭先又話只係因為想Sarah開心先幫阿明佢既？」 今次仲唔捉到你？即刻無聲出啦。 我：「誠實D喇阿 May，呢度得我同你兩個咋，我保證唔會講出去。」 佢沉默左一陣，只係望住我。 May：「咁樣就夠，而家咁樣就夠。我可以咁樣幫佢地，等佢地可以開心就夠。」 「我唔會搶我自己個妹既男朋友。」 佢講完就係我身邊行過，留低我一個係廚房。 你咁講咪即係認左自己鐘意阿明囉… 唉…一個二個都傻…

同二家姐關係好返，最後一塊卡係心入面既野終於都拔埋出黎啦，成個人都舒服哂。 七星無野搞，我可以開始同佢地專注係準備開放日，終於可以做返d輕鬆野喇。 仲有一個月左右就係開放日喇，學生會都終於重新開始忙起上黎。 因為今次係第一次搞開放日，所以特別多野要做，同學校傾細節例如有野可以做之類，又要同D學會仲有班會傾預算。 總知就係好撚多野做，好耐都無試過咁撚多文件堆係學生會室。 雖然大家把口都屌哂鬼咁話點解會咁多野做，不過表情卻係笑緊。 我估大家都應該係好期待個開放日，想努力搞好佢既。 點解我講得咁輕鬆？因為我其實係無野做架囉。 我係主席，D野唔輪到我做，Ellen，Anna仲有阿威都幫我處理哂對內對外既所有野。 我就只係得閒去買個下午茶比佢地，學十二道鋒味條友咁，我係荼水部主管。 Anna：「痴線架4B班要申請經費去買爆谷機？完左部爆谷機歸邊個呀咁？ 」 Ellen：「會出席既嘉賓名單我整好喇，Ellie你幫我確認多次我怕有錯。」 阿威：「我同足球學會岩岩傾好喇，佢地會係體育場有表演。」 嗱，都講左架啦，邊洗我做啫。 唉，慰勞下佢地啦，我去買下午茶先。 我出左去出面，買左d野食例如多士啊紅豆冰之類比佢地。 不過唔知點解返到去學生會室我選擇左過門而不入，而係放低左D野食係門口，自己拎左杯凍檸荼走左上天台。 呢個時候涼涼地，係天台吹風，望住個咸蛋黃真係好寫意，不經不覺我就已經沉醉係呢片景色入面。 「你一個人係呢度搞乜啊？ 」原來係Sarah。 嘩… 黃昏加上涼風吹動佢既頭髮，搞到成個畫面都好靚，我有一刻直頭以為自己係睇緊日本動畫。 我：「哦…無…上黎偷下懶啫。」 我一邊講一邊坐返直個人，Sarah亦係呢個時候坐低係我旁邊。 「啊唔係喎，我本身係入面都無野做，咁我都應該唔算係偷懶啦。 」 借呢個機會訴下苦先，唔知Sarah聽唔聽得明。 Sarah：「係囉，大家都好叻，咩都可以自己做哂，我就無野做，好似完全幫唔到大家手咁。」 我：「乜…Sarah你都係咁諗？ 」 Sarah：「我知道你諗緊乜架阿明，你覺得自己無用，係咪？」 我係咪真係咁易睇穿？好似個個都知道我諗緊乜咁既。 不過事實的確如此，我覺得自己係入面好無用，個個都有野忙，係得我無。 果種感覺其實都真係幾難受，會feel到自己好似零作用，垃圾一般咁。 但係估唔到Sarah都係咁？ Sarah：「大家咁努力都係想為件事好啫，阿明你都知架。」 我：「係…我都明白，但係…」 Sarah：「仲有大家都係為左你無咁大壓力先幫你做哂d野咋~大家都知你唔受得壓。」 「一個七星已經搞到你呼天叫地，再加多個開放日都唔知你會唔會跳樓呀！ 」 Sarah講完就搣左我個鼻一下，仲做左個鬼臉，好可愛。 「係可以依靠其他人既時候就盡情依靠人，係仲可以休息同放鬆下既時候就休息喇…」 「未來會發生咩事，我地無人會知架…」 佢講完就挨左係我膊頭度，同我一齊望住個咸蛋黃。 係可以依靠其他人既時候就盡情依靠人，係仲可以休息同放鬆下既時候就休息啊… 大家原來都係為左我唔洗咁大壓力先… 佢地真係傻，不過我先係最傻，居然將人地既善意解讀成自己無用… 有呢班朋友，真係開心，有佢地我真係可以毫無顧忌咁交哂所有野比佢地。

多得Sarah咁講，我先無再在意自己無野做呢樣野，學Sarah講既咁盡情地休息，將所有事交俾佢地處理。 不過我都有為佢地做返D野架，就係好似之前講既咁，日日都去買tea比佢地。 可能因為轉左角度去睇件事，成個人都開心左好多。 每一日都好積極咁去買tea比佢地，好開心咁同大家一齊食，一齊去迎接開放日既黎臨。 日復一日，大部分野好快就準備好，而聽日就已經係開放日。 學校每個角落都同平日好唔同，處處都佈置得好靚，睇得出大家都好有心機去做呢件事。 我地學生會全體今晚都留低係學校開ot，為所有野作最後檢查，力求所有野做到最好。 我地成班人一齊走過每一個攤位，再對一次手上既list，無問題先去下一個攤位。 最後搞到九點幾先檢查好哂，最後大家唔知點解全部都走哂上天台。 好似係第一次係呢個鐘數出現係呢度，黑到咩都睇唔到，仲要凍喎，搞到成件事添左少少恐怖陰森feel。 阿惠：「啊~~好肚餓啊。 」 我：「肚餓？咁不如出去食飯啦，行喇。」 Anna：「唔洗，再等多陣喇，好快就有野食架啦，執定檯先喇。」 阿惠：「吓但係我真係好肚餓喎。」 Anna：「執。檯。啦。好無？ 」 阿惠：「知道Anna姐！ 」 哈哈…阿惠比Anna嚇到瀨哂屎咁，即刻仆去執檯。 不過Anna話好快就有野食係…？ Sarah：「唔好意思呀要你地等！有野食喇！ 」 咦Sarah？佢幾時行開左架？仲拎住咁多野返黎。 「大家好… 」 Yui都黎左既？點解既！？我：「點解Yui會係呢度既？而家都咁夜囉..」 Sarah：「無啊我之前同Yui佢提過話今日我地會留係學校留到好夜，之後佢就話不如佢煮野帶過黎比我地食囉~」 Yui：「不過唔知煮得好唔好食…因為好多餸我都係第一次煮…」 阿惠：「哇哇哇好似好多野食咁喎！等我睇下有咩食！」 阿惠唔知係咪因為肚餓，態度突然變到勁好，主動幫Sarah同Yui拎野去張檯度。 佢仲好快手咁逐盒逐盒打開哂，當所有餸開哂出黎之後，我成個人呆哂。 呢d餸大部分都係大牌檔既餸，好似炒蜆，咕嚕肉，椒鹽鮮魷之類。 阿惠：「嘩！正！我唔客氣喇！」 正當阿惠想出手個陣，Anna一下捉住左佢隻手。 Anna：「等齊人先食！」 阿惠：「痛！好痛啊Anna姐！」 我：「由佢啦Anna，佢應該餓左好耐架啦，大家都過黎食喇，唔係就凍哂架喇。」 就係咁我地十個人就係天台上享用呢一個咁豐富既晚餐。 原本Yui煮到呢D出黎我已經好surprise，估唔到味道都有返咁上下，唔比大排檔差。 尤其係個沙嗲金菇肥牛煲，撈飯食真係一流，我甚至懷疑Yui到底係咪買外賣。 啊，係啊你無睇錯，係有白飯的。 因為Yui出神入化既廚藝，檯上既餸好快就一掃而空，阿惠仲連少少剩既都唔放過。 Sarah：「嘩真係好好食啊！點解Yui你煮野咁叻架？ 」 Yui：「好食就好喇…我怕整得唔好食.. 」 我：「點會呢，好好食啊，不過點解Yui你會煮呢D既？」 Yui：「因為我之前同阿明你去食飯個陣見你好似好鐘意食，所以我就學煮…」 嘩…咁耐既事我都唔記得左，Yui居然仲記得… 我忍唔住又摸下Yui個頭，仲輕輕咁搣左佢塊臉一下。 我：「多謝你啊Yui，呢餐我真係好鐘意。」 Yui：「嗯！咁就好！ 」 Alex：「阿明，咁我地拎d野落去洗先喇。 」 Yui：「啊，唔洗洗喇等我黎.. 」 Anna：「唔得，我地有份食架嘛，等我地洗啦。阿惠！同Alex佢地落去洗野！ 」 哈哈…最後都係叫阿惠去.. 之後成村人都走哂去洗野，留低班女同我係天台。 班女就自己圍威喂，我就自己一個企埋一邊吹風。 呼…聽日一定要搞得好好睇睇先得。 阿威：「喂阿明自己一個係度搞乜？唔洗去陪你班公主？」我：「哦，係阿威。無啊想自己一個人靜下，諗下野啫。」 阿威：「諗野？諗乜野咁把炮啊明哥？」 我：「屌，咪玩喇威哥，我諗緊聽日D野咋。」 阿威：「聽日D野？你擔心緊會搞得唔好？」 阿威一邊講一邊遞左罐可樂比我，我亦好自然咁接過仲打開埋飲左啖。 我：「雖然咁講好似有少少對你地唔住，但我始終都係有少少擔心聽日會唔會有咩事。」 阿威：「你咁係緊張啫，無對我地唔住喎，我而家都有少少緊張。」 我：「你都緊張？睇唔出喎威哥。」 阿威：「咁全心全意去做一件事，對於佢會有點既發展點都會有少少緊張既。」 好似又有道理。 我：「啊~望就望聽日唔好有咩事，大家可以開開心心咁玩兩日。」 阿威：「我都係咁諗，不過就算有事都唔會有咩大問題啦，我地一齊諗計的話無野係解決唔到既。」 我：「我都係咁諗，好喇時間都唔早喇，返去喇我地，聽日仲要一早返黎。」 無錯，大家一齊的話無野係解決唔到，我地一定可以見招拆招既。 

第二朝天一光，我就同Sarah一齊返學校。 原本打算自己實係第一個返到去架啦，點知返到去已經見到有好多人係學校門口等緊開門。 等既人唔只係我地學生會既人，仲有好多同學係度。 我百思不得其解，於是走去問阿惠到底咩事，點解咁早就有咁多人係度。 阿惠：「哦屌！我開頭都嚇親，佢地個個都話想早d返黎set好d野，點知返到黎先知學校未開，所以咪係度等開門。」 我：「嘩大家都咁勤力…」 Sarah：「因為大家都想做好件事嘛。」 我：「岩，大家都好想今日搞得好好睇睇，大家既目標都係一樣。」 Sarah：「嗯，所以快d開門，唔好要大家再等喇。」 係喎屌，講左咁耐都唔記得開門，搞到大家都係度食風添。 點解我有校門鎖匙？早排用學生會身份問學校拎架囉。 開左門之後大家都紛紛去自己既攤位，好似人地開鋪咁好有條理地整理好所有物品。 九點鐘，距離預定開放時間十一點仲有成兩個鐘，大家都已經準備好哂，成間學校已經係一片歡樂氣氛下。 我係學生會室望出去操場，見到大家都笑得好開心，好似好期待一陣正式開放咁。 阿威：「喂阿明，你同唔同大家講兩句？趁未開始。」 我：「我啊…我怕我唔得喎，不如叫Anna或者Ellen去啦。」 Sarah：「佢地去哂禮堂整野吖。」 Ellie：「而且阿明你先係學生會主席，你先適合去同大家講野啊。」 Sarah：「放心啦你一定可以既，諗到乜就講乜啦。」 咁啊…好喇我明白喇。 我戰戰競競咁走到去廣播台前面，成個人好緊張，係咁出汗仲不停咁吞口水。 諗到乜就講乜的話… 「各位同學大家好，我係學生會主席陳煒明，係開放日正式開始之前，我有幾句說話想同大家講。」 「好多謝各位同學為今次開放日咁努力，我甚至見到有同學今朝門都未開就返到黎，果份熱誠係咁凍既天氣都可以feel到。」 「我真係好多謝大家，希望大家一陣招呼人客之餘都可以玩得盡興，係呢兩日既開放日可以留下一個開心既回憶。」 「呢次係我地第一個開放日，大家都未必可以做到最好，但我只希望大家玩得開心盡興。」 「再一次，係度多謝大家，我要講既係咁多。」 屌…我到底講左D咩啊…好似搞歪左添。 阿威：「講得又幾好喎衰鬼。 」 Ellie：「係吖唔錯啊。 」 Sarah：「都話你一定可以做好架啦，成日咁無信心都有既。 」 我：「係真唔係啊，你地唔好氹我喎。」 阿威：「屌，唔信的話你自己聽下出面啦。 」 我半信半疑咁走去窗邊，結果聽到好多歡呼聲，唔講以為個開放日已經開始左。 Sarah：「大家一定係聽完阿明你講既野先咁開心啫。」 係咪架…我有咁大影響力咩… 無論係咩原因都好，大家而家咁開心就得啦。 我見到大家咁開心，自己個心都踏實左少少，開心埋一份。 睇黎我係一個幾易滿足既人，咁少事就開心。 之後我都係學生會室入面hea，隔住隻窗望住個操場，睇住愈來愈多人返到黎。 慢慢咁樣hea到十一點幾，開放日都開始埋，成間學校一瞬間都熱鬧起來，同呢間冷清清既學生會室形成相當大既落差。 點解會冷清？Sarah，Ellie仲有阿威呢？ 我叫哂佢地三個返去做自己野，唔洗理我，所以而家學生會室先得返我一個。 反正今日我都唔會有乜特別野要做，咁樣係度hea下都唔錯吖。 坐下坐下就訓著左，直至Sarah叫醒我我先醒。 Sarah：「又偷懶啦你。 」 我：「嗯…而家幾點？」 Sarah：「兩點啦！你到底訓左幾耐啊！」 我：「係囉我都唔知自己訓左幾耐。但係你搵我有咩事？出面有事？ 」 Sarah：「啊，掛住話你差d唔記得左添，你睇下邊個黎左？ 」 Sarah微微退開，等我可以睇到佢身後既人。 「明哥哥！ 」 原來係Yui同羽晨。我：「Hello羽晨~你點氹到Yui姐姐帶你黎架？」羽晨：「我話我好乖，每晚十點就上床訓覺，默書仲有一百分，所以Yui姐姐就帶我黎啦~」其實只要你話想黎，Yui都一定帶你黎架啦…Yui：「會唔會阻住你啊… 」我：「唔阻唔阻，我而家都無乜野做。」Sarah：「係囉你睇下佢直頭訓著埋，邊有野做吖佢。 」我：「係係，我訓著左係我唔岩，咁不如等我帶你地去玩補數？」羽晨：「好啊！我要食棉花糖！棉花糖！ 」係喎之前同羽晨講過話可能會有棉花糖，唔知係咪真係有呢。 好彩真係有，出到操場行左一陣就搵到有。 我：「唔該俾三支棉花糖我吖，幾多錢吖？」同學A：「咦你係..？ 哦！唔洗錢啦。」我：「唔得~食野點可以唔俾錢呢。 」同學A：「咁呀…盛惠$30吖。」我二話不說，即刻交出$30，怕佢一陣又唔收。#sosad#俾左錢之後我地四個人就企定定係度睇佢地整，估唔到佢地又會咁熟手，好似平時有做開咁。Sarah：「嘩你好熟手喎，點解既？ 」唉呀，俾Sarah搶先一步問左添。同學A：「因為我地有個同學屋企有賣呢d，佢屋企人教我地整，連部機都係佢屋企借比我地，嗱部機咪佢屋企架囉。」佢用支竹簽指住一個岩岩行到佢旁邊既同學。同學B：「係吖，部機係我為左今次專登問屋企借，部爆谷機都係。」咦..爆谷機？ 我仔細D望下呢檔野既人，原來佢地係4B班既人。借爆谷同棉花糖機既人我開始有印象，佢屋企雖然唔係好似我以前咁窮，但佢以前係學校都被人笑窮，話佢係小販之類。估唔到佢地而家居然可以打成一片。同學A：「我都無諗過原來整呢個都有技巧，我學果陣仲被人鬧添哈哈。」我記得佢喇，呢個同學A佢屋企都幾有錢，又係睇唔起人果類人黎。真係估唔到佢地居然咁樣一齊做野，仲要笑得咁開心。睇黎當初我地想做既野開始慢慢做到啦… 同學A：「係~呢度三枝棉花糖，多謝哂~」我接過三枝棉花糖之後就分發左比佢地三個，向下一站進發。咦係喎，行左兩步突然醒起D野添。我：「今日得你地兩個黎咋？大家姐佢地呢？」我問完之後見到Yui同羽晨你眼望我眼，表情一臉疑惑，好似唔知咁，所以我決定直接D問。我：「佢地無黎？」Yui：「唔係啊…大家姐二家姐佢地陪我地一齊黎架...」羽晨：「不過明哥哥你提起我地先發現佢地唔知幾時唔見左人..」唔係啊化？居然會有咁既事？你地掛住食野唔記得左大家姐佢地？唉唔緊要啦，反正有電話，隨時都可以搵到大家姐佢地。Ellie：「Hello羽晨，Yui，你地都黎左架，我仲以為得大家姐同二家姐黎左添？」Sarah：「Ellie你有見過大家姐同二家姐？」Ellie：「嗯，岩岩先同佢地傾左兩句計，佢地而家應該去緊運動場果邊。」我：「佢地去運動場做咩？果邊好似係比足球隊表演架。」Sarah：「咩呀，今日係五月天黎表演嘛。」WHAT？五月天？？？ARE YOU KIDDING ME？？？我：「講真架？邊個請佢地黎架？」Sarah：「Ellen囉。」Ellie：「係啊，家姐話第一個開放日要搞得好好睇睇，所以就叫Daddy請佢地黎啦。」Sarah：「聽日好似係CNBLUE添呀。」痴撚線…請佢地黎用左幾多錢…羽晨：「明哥哥，你唔知道架咩？」shit，咁樣問羽晨問一問，個心即刻虛一虛添。Ellie：「唔係呀羽晨，明哥哥只係太多野要記一時唔記得左啫，黎啦，我地快d去搵大家姐佢地啦。」羽晨：「原來係咁~好啊去搵大家姐！」嘩，好彩有你咋Ellie，如果唔係我都唔知點算好啦。就係咁我地一行五個人就向運動場進發，去到運動場，嘩人山人海，大家都係中間塊草地。梗係係草地啦，人地個台搭係果度架嘛。話時話，而家真係成個演唱會feel咁，舞台，音響各方面到底用左幾多錢…一諗到錢呢個問題，我後頸就不禁出汗。Ellie：「家姐佢仲話只要大家玩得開心，錢就唔係咩問題，所以唔洗咁在意。」我：「哦哦…」「錢就唔係咩問題」呢句說話真係好有力量，直頭係絕殺咁。五月天我就唔多講，因為自己都唔熟，只係識「突然好想你」。高登仔好似好反佢地？我都唔知原因，但係大家好似聽得好開心，唔理喇。不過現場咁多人，要搵大家姐佢地都有難度，所以我地就去左後台。咁大個仔第一次入演唱會後台，真係既興奮又緊張。一入到去就已經見到Ellen坐左係度，面前仲有好多個電腦screen，影住台上台下既情況。我：「Ellen你係度搞乜。」Ellen：「咦你地黎左嗱？無啊我請左隊crew黎拍野，記低今日同聽日d野，遲d整條片咁。」嘩，Ellen搞event真係有一手，連整片都諗埋。咦有咁多cam？岩哂！我逐個逐個cam咁搵，搵左一陣終於比我搵到大家姐同二家姐既身影。大家姐捉住二家姐好興奮咁跳下跳下，而二家姐則一臉無奈，兩者強烈既落差令到個畫面非常好笑。之後我就請左一位工作人員帶Sarah佢地去搵大家姐，而我自己就行左一邊。大家都玩得好開心，睇黎呢個開放日總算搞得有意義。第一日，就咁過左去。正當我以為第二日都會好似今日咁順利既時候，卻有不速之客出現左，仲要唔止一位。「陳煒明，我地都有一段時間無見啦。」

我：「啊~真係開心~估唔到開放日係咁得意架，居然仲有五月天睇，真係開心！」May：「係咩…我覺得麻麻咋喎。 」我：「唔知道邊個好似著左魔咁，死都要幫羽晨贏隻啤啤熊返黎呢？」哈哈，俾我講中左就成塊臉紅哂，呢個細妹真係可愛。May：「咁…羽晨話好想要隻熊仔嘛。而且我唔憤氣我會贏唔到區區一個射靶game嘛。 」我：「係係~點呀羽晨你又玩得開唔開心呀？」羽晨：「開心吖~二家姐送左啤啤熊比我，明哥哥又請我食棉花糖，仲有好多得意野睇！」我：「嗯~~咁就好喇！Yui呢？」Yui：「開心…」哎…開心都講到咁樣既。 我係梳化一躍而起，走埋去大大力咁搓Yui塊臉，搞到佢連野都唔可以正正常常咁講。Yui：「大家…姐…」我：「係開心的話個表情就同我開心D，笑都唔笑同我講話開心？」原本係想話下Yui既，但搓下搓下見到佢而家個樣反而係我自己笑左出黎先添。羽晨：「哈哈Yui姐姐個樣好好笑吖，好得意吖！」Yui：「痛…」唉呀，一時無為意力度，整痛左Yui添。一聽到Yui話痛，我嚇到即刻停手，改為輕輕咁摸佢塊臉。估唔到咁樣一摸，Yui就即刻笑左出黎，仲要係會心微笑果種。阿明佢肯定成日咁樣對你你先會咁開心喇傻妹。我既細妹全部都咁可愛都有既，我呢個大家姐真係幸福~~我：「聽日去唔去多次好呢~聽Sarah講好似話會有CNBLUE表演。」May：「唔好去喇，去到你又會阻住佢做野架啦。」我：「佢？邊個佢啊。我去開放日啫，又點會阻住人做野呢。」May：「唉你又唔知自己特別麻煩…你會搞到阿明…Sarah佢地唔可以專心做野，要分神去照顧你。」我：「哦~~原來你係擔心阿明。」May：「夠啦家姐，開夠玩笑喇。」嬲喇佢，我要停喇，唔係的話佢一定會發脾氣的。不過講起佢地，應該都係時候返到黎先係架…「呀~~~返黎喇~~~攰死我喇~~~ 」一講曹操，曹操就到。羽晨：「明哥哥！」羽晨一見到阿明返黎就衝左上去，但係行到埋去又縮退左兩步，唔知咩事。羽晨：「明哥哥個身好臭！ 」明：「啊，哈哈，唔好意思呀羽晨，頭先打左陣波。 」Sarah：「都叫你沖個涼先返黎架啦，明明學生會室有浴室都唔肯用。」明：「呃…咁我無帶替換既衫嘛，都無諗過會有人無啦啦叫我打波。」我：「唔好講咁多啦，阿明你快d去沖個涼先啦，可以食飯架啦。」明：「哦知道大家姐，唔洗等我喇你地食先啦。」阿明講完就一支箭咁跑左上房。心情睇落好似好好咁bor…滿臉笑容咁。May：「好喇咁食飯啦，羽晨頭先都話肚餓。」羽晨：「好吖好吖，我好肚餓啦。」我：「好啦既然阿明頭先都話左唔洗等佢，我地就食飯啦，邊食邊等。」就係咁，我地就無等阿明，五個人開始食飯。「係呢Sarah，我地走左之後有無咩特別野或者好笑野吖？」我一邊夾舊魚比Sarah一邊問佢，佢一聽到我咁問表情就非常雀躍，好似好想即刻講咁，可惜口入面有啖飯。等佢一吞下啖飯，佢就開始講了。Sarah：「有啊有啊，好多添呀，你地咁早走真係哂左。」「五月天表演完之後我同阿明仲有Ellie Ellen就返去學校果邊啦，點知一返去就有好多人圍住我地喎。」「開頭我地諗咩事啦，原來係大家想多謝阿明，話頭先場show好正。」「大家送左好多野比我地，好似毛公仔啊，免費撈金魚，一d小食之類咁。」「之後仲有籃球隊搵我地去打波，臨時搞左場學生會對籃球隊既比賽，好好睇又好好笑。」「大家睇落都好鐘意阿明，好支持佢咁。」我：「哇，咁我地真係走寶啦，睇唔到明仔打籃球添。」「不過咁樣Sarah你驚唔驚會多左好多情敵吖？」Sarah：「唔怕啦，佢已經走唔出我地既手心架啦~~」阿明：「咦傾乜傾得咁開心呀？大家笑成咁既？」我：「哦！講緊你吖！估唔到…」May：「夠喇家姐，有乜食完飯再講啦，再講D餸就會凍哂架啦。」我：「咩喎，大家一齊食飯傾計咁開心，你係都要掃人興既。」May：「咁Daddy都有講過食不言寂不語嘛。」阿明：「呃…唔好嘈啦，我都肚餓啦，學二家姐講既咁有乜食完飯再講啦。」既然阿明講到咁，我都唯有乖乖咁收聲食飯啦。食完飯，我就行左出泳池打算吹下風，點知見到阿明都係度。我：「咦阿明你係度既？」阿明：「係啊，突然想出黎吹下風嘛。」「因為我個心到而家都靜唔到落黎。」我：「靜唔到落黎？點解咁激動啊你？」阿明：「我都唔知，但今日我真係好開心，到而家我都不斷諗起今日發生既各種事。」「每個人係開放日都玩得好開心，仲有人特登走埋黎同我講多謝，話個開放日好正。」「一諗到咁，我個心就好滿足，開心既感覺不斷咁湧上黎。」「我好似終於都做到D野令人認同同埋令人會感激，同以前既自己好唔同。」「以前我係學校係俾人恥笑，今日既我雖然都係令人笑，但兩種笑已經係好唔同。」「啊，唔識講，總知就係唔同啦！」佢好似諗唔通d野，突然好用力咁摷自己個頭。我：「大家姐明你想講乜~唔洗咁煩惱！」我一下就捉住佢，攬到佢實一實。我：「總知你就係對今日既事好滿足啦係咪？」阿明：「嗯，我希望以後都可以好似今日咁，大家都咁開心，咁先似一間學校架嘛。」咁講又係喎…聖所羅王書院好似改變左好多，似返一間正常學校。我：「你一定可以既~你係我細佬黎架嘛！」我又摸下佢個頭，搞到佢成個頭亂哂，成個人郁黎郁去，個feel好可愛。無諗過阿明會咁樣諗，居然想大家都開心。加油啊，我既好細佬，我信你可以架。

「陳煒明，我地都有一段時間無見啦。」我：「點解你地會黎？」我之所以會咁驚訝，係因為黎既人唔係其他人，而係七星。阿信，阿雪，諾儀，仲有岩岩開口講野既阿天，四個都黎哂，佢地既出現引起好多人既注意，因為佢地既排場都非常誇張。明明只係一班後生仔女，居然每人都帶住三四個保鏣係身。連果d唔知佢地身份既街外人都大約估到佢地係咩來頭啦咁。果d知道佢地身份既人就更加唔洗講，直頭嚇到傻左啦。我甚至聽到我附近有人講左一句咁既野：「六個七星居然會同時出現係呢度…」我聽到咁我自己都出左一身冷汗，但出冷汗既原因並唔係單純因為六個七星同時出現。我出冷汗既原因係我覺得佢地一定會搞D事出黎。真係希望我既預感係錯。阿天：「開放日，顧名思義就係對外開放架啦，唔通人地黎得我地就唔可以黎？」屌，佢d態度令我唔好既預感更加強烈。阿信：「我地係收到邀請卡所以黎架。」邀請卡？邊個會寄邀請卡比佢地？開頭我以為佢只係講下笑，點知佢即刻拎左張邀請卡出黎比我睇，張卡又係真架喎。阿天：「做咩啊？俾埋邀請卡你睇你都係唔歡迎我地？」我：「唔係，學你話齋開放日就係對外開放，當時歡迎你地，隨便玩。」隨便玩三個字一出，阿雪即刻捉住我，搞到係我旁邊既Anna同Ellen即刻啤住我。阿雪：「阿明阿明！今日係咪有CNBLUE睇架！！？？」我：「eh…係吖，一陣會係體育場個邊…」阿雪：「諾儀我地快D去霸個靚位啦咁！」佢都未等人答佢就拉走左人，一支箭咁跑左去，阿天同阿信亦分別行左去唔同既地方。呀…我：「Anna，以防萬一你都係搵幾個保安離遠咁跟住佢地，唔好俾佢地搞咩事出黎。」Anna：「唔洗你講我都會咁做。」Ellen：「我都搵幾個朋友去跟住佢地喇。」我：「嗯，麻煩你地啦，佢地有乜事就即刻搵我啦，我返學生會室先。」大家開心既日子，唔可以俾佢地搞破壞。雖然講係咁講，但其實我根本無野可以做，係處於一個非常被動既狀態。佢地唔做任何舉動的話，我地係無任何理由趕佢地走的。不過可以的話我都希望唔會出現呢個「理由」，因為一旦出現呢個理由，即係代表出左事。出左事的話，大家都會唔開心，唉屌到底係邊個撚樣請佢地黎架，搞到成件事突然複雜左咁多。阿雪同諾儀應該就唔會搞事既…阿信都應該唔會搞咩事既，最大問題係阿天…我直頭覺得佢黎就為左搞事。我一個人坐係學生會室入面，等待一d我唔想聽到既消息，真係諷刺。我等啊等，等到我聽到運動場開始傳黎種種既歡呼聲，尖叫聲同埋音響聲，我都仲未收到有咩突發事件既報告。唔通係我太多心？佢地真係只係黎玩下，無特別意思？我忍唔住，決定自己出去睇下。點知道我一出到去操場就有事發生。我見到Ash被人推左落地，而推佢既人唔係其他人，正正就係阿天。阿天：「唔好用你隻污糟手掂我。」仆街，出事啦今鋪。點解我會咁講？因為Alex當時就係Ash旁邊。大家都知道，Alex係非常非常錫Ash，直頭係當Ash係公主咁。而家阿天咁做Alex會有咩反應我都唔知道，但我成個人已經好驚，出哂汗咁。因為Alex佢好似一尊石像咁郁都唔郁，只係望住阿天。

起初阿天並未注意到Alex望往佢，佢推低左Ash仲打算繼續向前行，但係其他人既目光令佢停步，最後佢先注意到Alex既存在。阿天：「你望乜野呀？」阿天極其挑釁既語氣猶如扣下左扳機咁，令Alex爆發。Alex帶住一個極為恐怖既表情，一言不發咁撲左上去，阿天身邊既保鏣甚至都黎唔切反應，搞到阿天成個人被Alex推左落地。同Ash果下唔同，Alex並唔係只係推左阿天落地咁簡單，而係再向阿天重重咁打左一拳。呢一拳，令全場既人都沉默左落黎。阿天既保鏣甚至呆左一秒，之後先捉住Alex。我見勢色唔對都即刻衝上去，隔開佢地兩個，同係班保鏣手上救返Alex。但係Alex個樣仍然好似意猶未盡咁，仲係好想衝上去，我好辛苦先同岩岩起返身既Ash㩒住佢。我從未見過Alex個樣咁嬲，咁近睇直頭覺得有少少恐怖。「夠膽打我？你夠膽打我？」唉，我寧願你唔好再講野。阿天唔知幾時企返起身，同佢班保鏣向我地步步進逼。我：「快D走，呢度交俾我處理就可以，你地快d離開呢度先。」Alex好似聽唔到我講野咁，繼續咬牙切齒咁望住阿天，真係成隻獅子咁。我情急之下別無他選，只好用少少力打左Alex一拳，再推走佢。出符意料既係，係我地身後既同學們好有默契咁讓開左一條路比Ash同Alex走。我甚至見到有幾個同學幫手挾走佢兩個。真係唔該哂大家，好，處理返件事先。阿天：「你咁係咩意思先？包庇自己人？比佢打完我就咁走左去？」我：「你頭先做過咩事，你自己好清楚。」阿天：「做過乜？條女掂到我，我推開佢好正常，有錯咩？」嘩你呢個人真係…我都開始嬲嬲地啦。唔只我一個，我身邊既人聽到佢咁講都嘩左出聲。「wow wow wow，大家都冷靜冷靜，唔好咁火先。」阿惠唔知係邊度彈出黎，今次隔開左我同阿天，不過阿天好似無將阿惠放在眼內，想一手撥開阿惠。只係，阿惠居然接住呢一下。呢個場面…點解好似似曾相識？阿天對於阿惠呢個舉動似乎唔感到意外，仲好快縮手。阿天：「行開，我唔係同你講野，唔好阻住我。」阿惠：「係咩？但係我大佬叫我咁做架喎。」阿天：「大佬？哼，真係一個粗俗既稱呼，下等人真係下等人，聖所羅王…」阿惠並未等到阿天講完佢果d自以為高人一等既說話就已經送多一個膝撞比佢，阿天即時成個人跪左係度。阿惠：「我大佬仲話，呢間學校並無人係下等人，大家都係一樣。」我奇怪既係點解阿天既保鏣並無出手阻止，原來佢地已經被Anna安排既保安隔開左，埋唔到阿天身邊。阿惠：「大佬，之後應該點做。」阿惠講呢句野既時候望住我，我就知道佢頭先講既大佬係指我。可能係因為頭先阿天既種種舉動激嬲左我，我好爽快咁接受左呢個突如其來既「大佬」身份，行左去阿天面前。當時佢仲係跪左係地下，所以我係用一個俯視既角度望住佢。我：「你頭先，話自己無錯？」阿天：「錯？你既人郁手打我先有錯吖，我咩身份你知唔知？」阿天好似好唔鐘意被人用一個高高在上既姿態望住，見到我行埋黎就即刻起身。可惜既係，阿惠再請佢食多腳，不過今次呢腳並無令阿天訓低，只係好辛苦咁掩住自己個肚。阿惠：「我無郁手呀，我用腳咋。」阿惠用佢平時果種玩玩下既語氣搞到圍觀既人都笑左出聲。不過我就無笑，因為我仲有正經事要處理。我：「你推我朋友落地就岩，我朋友打你就唔岩，我想問下呢個係咩道理？」阿天：「身份問題，我點知佢會唔會係咩殺手？我係七星，全香港社會最上層既人，肯定大把人想綁架我，勒索我屋企，我咁做係保障自己。」佢滿口歪理實在令我忍唔住怒火，一拳打左落去。我：「唔好意思，今日呢度我話事，七星都唔例外。」阿天：「你夠膽打我！？」阿天馬上就回敬我一拳，我亦無避，正面接左呢一拳，但係佢呢拳其實無乜力度。阿天：「好！你要咁玩？我一定唔會放過你地，我而家就報警！告到你地死！」我：「隨便，不過你頭先都打左我一拳，你報警的話我都會話俾警察知。」佢呆左一秒。阿天：「哼，原來你係咁先比我打，好，睇下邊個有錢打官司？」我：「我諗你係咪唔記得左我都係七星？錢的話我估大家差唔多。」佢聽完我咁講之後又再呆左一下，不過我今次無再等佢，我自己開口先。我：「唔想再繼續丟臉就好同我即刻走，帶埋你果幾個保姆走。」「今日係大家開心玩既日子，我唔會俾人係度搞事，我會用盡所有方法阻止人搞事。」「若然你仲係想告我同埋我既朋友的話，我無任歡迎，你知道點樣搵到我。」阿天：「你…」阿信：「嘩嘩嘩，阿天你就唔岩啦，人地個女仔唔小心掂到你，你就推人落地，點睇都係你唔岩。」另一個七星，阿信佢係人羣中穿出黎，右手仲拎住小食部賣既燒司華力腸。阿天：「你收聲！我而家就call我屋企既special force黎！睇下到時你仲可唔可以咁得戚！」「呢度你話事？睇下一陣係邊個話事？」special force..？Shit無諗過佢顛到連呢d野都有添！「夠喇！全部人同我停！」係我地頭頂既喇叭突然傳出一個唔識既阿叔把聲。雖然我唔知呢把聲既主人係邊個，不過我留意阿天佢聽到呢把聲之後就露出一個充滿自信既笑容。好快，係我地右邊既圍觀既人羣好似被人分紅海咁分開兩邊，有個中年肥佬係中間帶埋一堆保鑣行過黎。阿天：「爸！ 」屌！係佢老豆？今次大鑊！無諗過阿天老豆都會黎！今次真係仆街啦！阿天見到佢老豆之後就一五一十咁將成件事講哂俾佢老豆知。當然，有加鹽又加醋啦佢。我起初仲以為佢老豆聽完之後會大發雷霆咁屌我話仲乜打佢個仔之類，但佢無咁做。佢聽完之後好平靜，行埋去圍觀既人群度，仲同圍觀既人唔知講乜，講左好耐。就連佢個仔阿天都唔知咩事，企係旁邊一臉疑惑。講左唔知幾耐，佢終於行返埋黎中間，望住我。阿天老豆：「你可唔可以同我解釋一下發生咩事。」語氣非常平靜，完全feel唔到佢係嬲。我：「我承認我同我朋友出手打令公子係有唔岩，但係令公子既處事方式實在太過份，我朋友先會忍唔住出手。」「今日應該係個開開心心既日子，你見大家都玩得好開心，但令公子就只係因為一個女仔唔小心掂到佢而推人落地，仲用自己係七星去合理化自己既行為。」「我只係想講，七星又好咩人都好，今日係呢度既人大家都係一樣，只係一個參觀者。」「而我就係呢個項目既負責人，我有責任去維持秩序，破壞秩序既人我地唔歡迎，無論係咩人都好。」「好似你旁邊既阿信咁，佢都係七星，但佢並無好似令公子咁搞事，所以我非常歡迎佢。」佢對我講既野完全無反應，只係冷冷咁講左句：「你唔怕我向你學校投訴你？」我：「呢個完全係你既自由，你想的話請隨便投訴。」阿天：「岩啦阿爸！投訴佢啦！等佢呢d野蠻人受下教訓都好。」阿天係遠處叫囂，十足十果d有大佬撐腰既古惑仔咁。「你同我收聲！！！」阿天老豆突然發出震撼性既聲音，嚇到我呆左一呆。「唔好意思，係我個仔唔岩在先，我代佢向你地賠罪。」呢句又細聲返。阿天：「阿爸...」「我叫你收聲！！即刻同我走！仲未丟夠架？」無錯，又係震撼性既聲音。阿天老豆：「各位唔好意思，打擾到各位既雅興，我代犬兒向各位賠罪。」「帶佢走。」阿天老豆同佢身邊果堆保鑣講左呢三個字，佢堆保鑣就好似夾公仔咁夾走左阿天，一大班人咁向出口進發。呼…我仲以為佢會撐阿天添，估唔到都係一個明白事理既人，總算可以鬆一口氣。「細路。」佢突然擰轉頭同我講野，嚇到我成個人彈起咁濟。「你的確唔錯，我開始明白阿李點解要揀你。」佢講完就同兩個保鑣再前進，今次無再回頭，一口氣行到去出口。阿李？咩阿李？阿里巴巴？啊！！佢講李生！屌諗死人咩就咁講阿李。不過佢咁講，算係讚我？

對於阿天同佢老豆既離去，大家好似仲未反應過黎，「紅海」仍然處於分開既狀態。「嘩，搞咩黎啊，大家咁樣企哂係度既？」屌，阿威你個仆街仔而家先到，不如唔好黎啦你。我：「你食屎啦咁耐你去左邊呀。」威：「吓我去左禮堂幫手囉，今日有幾個大粒野黎嘛，呢度發生左咩事？」我之後就一五一十咁將成件事講哂俾佢知，講到我口水都乾埋。威：「嘩咁大件事，你仲打左佢？」阿威一邊講一邊笑，搞到我開始炆炆地。我：「笑乜啫你，好大件事架。」威：「喂Sorry啊，只係我覺得咁唔多似你作風啫，居然會郁手，好難想像個畫面。」「咁而家Alex同Ash係邊？」啊係喎唔記得左佢地添，打個電話問下佢地係邊先。Sarah：「佢地係學生會室啊。」我：「咦Sarah？你唔係係運動場個邊架咩？」Sarah：「Ash打比我話呢邊出左事所以我咪即刻趕過黎囉，Ellie仲有Anna而家都係學生會室陪佢地。」我：「哦…咁我地而家就過去啦。」正當我打算行個一下，我醒起我仲有野未處理好。我要救返好個場先，而家大家仲係好似唔知俾咩反應好咁。我嘗試學阿天老豆咁，用震撼性既聲音。我：「唔好意思打擾到各位，已經無事架啦，請大家繼續享受今日既開放日啦。」聽到我咁講，大家先開始慢慢郁起上黎，「紅海」亦慢慢合返埋，操場終於慢慢回復生氣。見到咁我先安心同Sarah佢地去學生會室。點知，我都未行到入去，行係我前面，早我一步入學生會室既阿惠就已經被人「的」起左。而「的」起佢既人，係Anna。Anna：「你班友做左咩蠢事！！」Anna突如其來既神力，我地所有人都嚇左一跳，尤其係阿惠，佢直頭嗌左出黎。不過Anna好快就放返佢落黎，之後仲煎左阿惠佢兩巴，成個人好似食左炸藥咁。Anna：「當眾打來賓你地都做得出？你班友係咪痴左線呀？」阿惠：「阿明都有份打架！佢打左條友一拳架！」屌你阿惠！出賣我！想拉埋我一齊死！Anna聽到阿惠咁講即刻啤住我，仲好似進撃的巨人咁行到去我面前，個種恐怖感真係難以用筆墨形容。佢只係高舉左佢隻右手我就已經合埋雙眼，準備硬食呢一掌。「呢個就算啦！平時已經係咁傻，再打可能真係會打傻佢。」「下次要打人拖佢去無乜人既地方嘛，成班傻仔。」咦…無打我喎哈哈。我慢慢咁張開眼，發現Anna已經行開左，擰咩左面。阿惠：「公平咩！只係打我唔打佢！fuck」我：「唉，唔好講埋D無謂野啦，Ash你點呀？有無整親邊度？」Ash：「咁又無…只係擦傷左少少…」我：「嗯，咁就好啦，最緊要係個人無事。」Alex：「唔好意思呀阿明，因為我搞出咁多事…」我：「傻啦點會呢，換轉係我我都一定會第一時間打佢，你無錯。」「而家已經無事架啦，我已經處理好，放心啦。」「真係會無事咩？」邊個！？呢把聲，唔屬於在場任何一個人。我下意識咁望向我背後，門既方向，果然俾我搵到聲音既主人。游諾儀。我：「你咁講係咩意思？佢老豆都拉埋佢走左啦，仲可以有咩事？」諾儀：「正正因為咁先更加危險，你而家當眾落佢臉呀。」「佢份人本身已經記仇同小器，呢樣野你都好清楚架。」屌，呢樣真，阿天份人真係好撚小器。Alex聽到咁臉色即刻一沉，唉咁難得大家先開心返少少。我：「兵來將擋架啫而家野，我就唔信佢可以做到d乜野。」諾儀：「佢可以做D乜我就唔清楚，不過平心而論今次你處理得唔算好。」「你大可以唔洗打佢，你郁左手只會令佢有更多借口。」我：「咁嬲起上黎就忍唔住架，而且籍口想搵的話點搵都搵到，我阻止唔到。」「同埋為朋友既事，怕咩有後果。」諾儀：「嘛，你鐘意啦，反正都發生左，不過今日呢個party係搞得唔錯既。」「同埋我都開始有少少理解你份人，果然好有趣，同阿晨講既一樣。」阿雪：「咦諾儀你咁講係咪即係話你鐘意左阿明？」阿雪咁講完我馬上feel到背後傳黎兩道殺氣，肯定係來自Sarah同Anna。諾儀：「唔好講笑，你知道我有男朋友架。」阿雪：「係喎一時唔記得左添哈哈，阿明我地今日玩得好開心吖，好多謝你地請我地黎。」我：「哦哦…唔洗客氣…最緊要你地玩得開心啫。」其實唔係我請你地黎架..我都想知係邊個請你地黎添呀…諾儀：「時間都唔早，我仲有其他野要做，我走先喇。」阿雪：「我都係吖，下次見喇我地，ByeBye~」我：「我送你地出去。」諾儀：「唔洗啦，我地自己走就可以，我估而家你地仲有問題要處理。」無錯，的確仲有問題要處理。呢件事真係有D奇怪，我想知道到底點解會請左佢地黎。我覺得背後係有人搞鬼。但係而家大家咁樣，我都唔係好想即刻就查。開心既就由佢地繼續開心落去，唔好潑冷水，唔開心既就更加唔洗講啦。唔好搞住啦都係，最起碼等今日過左先。等諾儀同阿雪走左之後，學生會室再一次得返我地幾個。威：「阿明，我地而家點做？」阿威咁講我先發現原來大家都望住我。我即刻擺出平日既樣，懶係輕鬆咁講：「大家去玩啦，唔洗理呢件事住，我都訓返陣先。」暫時就咁先啦。

雖然係有少少騷動，不過開放日總算係一片歡樂中結束。第一次搞呢D event黎講，我地算係超額完成啦我諗。收返黎既意見絕大部分都係正面，投訴既都只係話開放時間太短之類。總算搞得好好睇睇…總算。而家諗翻前晚同阿威講既野，我地果然可以見招拆招，之前咁緊張都on99。哈哈，我馬後炮真係叻。Ellen：「阿明，我查過啦，今次派出去既所有邀請卡都無呢四個七星既名。」我：「唔？Ellen你做乜會…」Ellen：「Ellie同我講左喇，佢話你肯定會想查下呢件事，所以我同佢咪check下個邀請list先囉。」我：「哦，唔該你呀，辛苦哂啦，你返去先啦。」Ellie真係心思細密，居然唔聲唔聲做左咁多野？Ellen：「叫我返去..？咁呢單野..你有頭緒？」我：「無啊，但而家唔想諗住，係呢不如今晚你地黎我屋企食飯？你地好似好耐無黎。」Ellen：「你啊…係咪想一個人査？」被睇穿了。Ellen：「你唔想我地擔心？唔洗擔心我地喎，我地係你女朋友黎架嘛，幫你分憂好正常架。」我：「唔只你地，我仲唔想阿威佢地擔心，至少唔係呢個時候。」「岩岩先玩得咁開心，我唔想你地咁快又要去為另一件事掛心。」Ellen：「你啊…點解剩係對人好架。」我：「可能因為我本身已經夠自私啦，有五個女朋友，所以咪對人好d囉…」Ellen：「唉！你份人真係吖！過幾日我幫你再查下啦！」Anna：「你地講完未架。」Sarah：「我肚餓啦，返去食飯啦，大家姐等緊我地架。」原來佢地係唔知幾時已經走左入黎，我居然注意唔到添。不過唯獨Ellie無出聲，只係微笑住咁望我，但係呢個笑容好有力量，好似代表住支持我咁。Ellie一直以來真係幫左我好多，一直俾到好多好意見好建議我，引領我行。有佢地係度，其實我好安心，所以我先更唔想佢地擔心。可能呢D就係愛啦。我：「好啦！大家一齊返屋企食飯啦，唔知今日有咩食呢？」咁樣五個人返屋企，好似好耐無試過啦。最近都好似好忙，大家見都只係係學校度見。咁樣食返餐飯都唔錯，大家可以一齊開開心心咁食飯傾下計，諗起都開心。Yui：「阿明你返黎…嗱…」Ellen：「Hello Yui~我地黎痴餐啦~」Ellie：「乜你咁樣講野架家姐。」Anna：「打搞哂啦~~」大家姐：「咦大家都黎左既？好呀好呀熱鬧D好玩D！快D入黎啦食得飯架啦！」Sarah：「今晚有乜食啊？我好肚餓啦，今日忙到都無乜點食過野。」大家姐：「入到去你咪知囉~」Eh…無人理我既…算啦我都慣架啦…Yui：「阿明…」啊！仲有Yui記得我！！超級感動啊真係！！我：「咩事呀Yui？」Yui：「點解大家突然間黎哂既..？」我仲以為Yui佢係問我今日攰唔攰，係咪好多野做之類果D添，結果原來都唔係黎關心我既，唉好傷心。最後，九個人圍住飯檯坐哂係度，邊食邊傾計，有講有笑。今次二家姐無講咩食飯唔好講野之類既說話，佢仲同Anna係度密密酙，唔知傾緊D乜。其他人都係度互相傾計，得我一個無份，搞到我好似搭檯咁。雖然我地無乜交流，但唔知點解坐係一邊睇佢地傾計傾得咁開心，我自己都會開心埋一份。好似Ellen拎今日自己同咩CNBLUE既合照比大家姐睇，兩條友睇到鬼死咁興奮，我睇到都開心埋一份。最近既自己真係有D奇怪。由於聽日唔洗返學，所以佢地三個食完飯都無即刻走，繼續留係度傾計，仲玩下好耐無玩既大富翁咁。可能因為呢兩日玩得好開心，佢地玩得特別投入，係咁大嗌，如果係住一般樓，肯定已經被人投訴左十世。我對呢個game已經玩到厭，所以我又係無參與，最多只係坐係yui旁邊幫佢做下banker咁。但由於佢地玩大富翁實在太勁，個局面長期都處於膠著既狀態，一個game玩左好耐都分唔出勝負，我同Yui悶到幾乎訓著。我再坐多一陣終於忍唔住，決定行開一陣，出去吹下風，轉個頭再返黎睇下佢地既勝負。行下行下，回過神黎果陣我已經行左去泳池，我都唔知點解自己會行左黎呢度。不過，我係呢度見到一個人，二家姐。二家姐佢坐左係泳池邊，好似若有所思咁望住個池底。我唔知邊度黎既勇氣，行左上去。二家姐好似都注意到我既存在，但係望都無望過我，繼續望住個池底。二家姐：「坐啦。」我：「哦哦..」點解有櫈唔坐，係都要坐池邊？我無問出口，因為我怕比人鬧，我只係默默咁坐底，睇下二家姐有乜想同我講。二家姐：「你覺得今日七星去你學校既事有古怪？」咁直接講出黎，我真係嚇左一跳，不過二家姐點解會知道呢件事？二家姐：「頭先Anna同我講哂啦，你又搞到好大件事咁喎。」我：「eh…可能係啦，我打左佢一拳咁囉。」二家姐：「你打左人？Anna佢無同我講喎！ 」仆街！原來二家姐唔知架？唉屌！講錯野添！   二家姐：「咁你打左邊個？阿天定阿信？」我：「eh…阿天喇當然，我都無同阿信嘈…」二家姐：「好！打得好！我一早就睇佢唔順眼！ 」二家姐突然由好cool變到好興奮，好似尋日係開放日玩射靶果陣咁。我見到咁忍唔到笑左一聲，佢都好似注意到自己既變化太大，咳左兩聲，之後即刻變返正經樣。二家姐：「唔理你過程做左d乜啦，你係咪覺得件事有古怪先？」我：「其實係，查唔到來源既邀請卡，邀請既對象偏偏就係四個七星，好似太巧合。」二家姐：「所以你覺得係有人係背後做緊野，想破壞個開放日？」我：「嗯..我諗極都唔明點解對方要咁做，佢可以寄得出邀請卡，即係佢都係聖所羅王既人啦？點解會想破壞開放日呢個普天同慶既日子…」二家姐：「你咁講都有道理，所以對方好有可能其實唔係針對個開放日，而係針對你。」我：「針對我？點解要針對我？」二家姐：「咁我就唔清楚啦，不過偏偏係請七星黎呢點就真係好似係針對你。」我：「或者可能係我多心啫，應該唔會既。」「可能係因為最近發生得太多事，我先會疑神疑鬼咁啫。」「堆敵人…可唔可以叫敵人呢？一個接一個咁黎，先係阿偉，之後就阿傑，而家又入埋七星，好似無停過咁。」「到而家安定左少少，出左少少意外我就覺得係有陰謀，可能係我太敏感啫。」我好似講到1999咁，唔知二家姐聽唔聽得明呢？我講完就將視綫由池底轉過去二家姐度，發現佢原來一直都拓住個頭望住我。我：「eh…係咪有咩事？」二家姐：「無，估唔到你突然成熟左咁多啫，係咪中二病已經過左呢？ 」我：「哈哈…係咩… 」屌，我都唔知比咩反應你好啦…二家姐：「所以你而家打算點做？咩都唔做？」我：「eh…或者再查下囉，真係查唔到D乜既咪放棄囉。」二家姐：「嗯，我知道你怕佢地擔心你，不過有乜唔怕同我講，我唔會話比佢地知。」我：「好，多謝二家姐。」二家姐：「唔洗，你返去啦，佢地等緊你，我自己再係度坐一陣先。」我：「哦。」講完我就轉身走人，返去搵Sarah佢地，發現佢地已經玩完大富翁，仲準備走。我：「咁星期一學校再見啦我地。 」Ellen：「唔洗星期一，星期六我地就可以見啦。 」我：「唔？點解？你地星期六黎玩？」Ellie：「唔係吖阿明，星期六有個party，我地全部人都要去。」吓？又有Party？唔好啦掛！

星期六，我地成村人又去左唔知係邊個搞既Party。今次 Anna佢地三個直頭係會場外面等我地，話要等埋我地先入去。我唔明點解，於是問下Ellen，結果得到以下既回答：「我地怕比人撩嗎~所以咪等埋你先入去，等人地知道我地三個已經名花有主，知難而退囉。」雖然唔知佢講既係真定係假，但係我聽到佢咁講，個心都係高興左一下既。所以我地九個人就浩浩蕩蕩咁一字型行入會場，直頭好似黑社會咁，爽。可惜我身後既都係女人，如果係阿威佢地的話，肯定好有氣勢。不過都係算啦，上流社會既宴會講咩氣勢。但係今日呢個party好似怪怪地咁既？係就係有好多人係度，但係點解個場會咁靜既？同新年晚會果種熱鬧完全係兩個世界喎！個個都係度交頭接耳，無人敢大聲講野，搞到我莫名其妙咁緊張起黎，唔敢失禮。我：「喂Sarah，呢個Party係邊個搞架？點解大家都咁緊張咁既？」Sarah：「哦係喎唔記得同你講添，今日呢個party其實係…」「阿明！我地有一段時間無見啦！」嘩屌！邊個阿叔痴撚左線！係呢度咁大聲講野，仲要叫我個名！我四圍望，睇下到底係邊個仆街咁on9，好快就俾我搵到，因為對方就行緊過黎。當我知道對方係邊個果陣，我即刻呆左一呆，仲想將自己頭先係心入面講既野全部食哂落肚。因為對方就係李生。李生：「無見一排你仲係咁有艷福喎哈哈，身邊全部都係靚女，排場仲厲害過我呢個主人家。」我：「eh…咁岩撞到咪一齊黎囉，邊有咩排場呢…」係佢面前，我總係莫名其妙咁有一份畏懼，連企直個人都唔係好敢。咦咪住先？主人家？我有無聽錯？？我：「李uncle你話你係主人家..？」李生：「係呀，有乜問題？」我：「eh…」係喎，有乜問題呢，我仲乜要問呢？李生：「今日係我用我個孫既名成立既慈善基金既成立日，所以開個party慶祝一下。」我：「孫..係指阿偉？」李生：「當然唔係佢啦，係阿軒。」李生講既時候指左一指台上，我亦望左過去，發現台上寫住「俊軒慈善基金」。啊…唔怪得無人敢大聲講野啦，全港首富搞既party邊個夠膽失禮。李生：「方唔方便講兩句？只係我同你。」雖然呢個要求係好突然，我仍然好爽快咁應承左，因為我根本無可以拒絕佢既條件。我擰轉頭，面向我身後呢班大帝。我：「你地去坐低先喇咁，我同李uncle去傾兩句，好快就返黎。」可能因為對方係李生，呢班大帝對於我要行開都無乜意見，好快就自動自覺咁行開左。我：「李uncle，你想係邊度傾？」李生：「出去啦，呢度人多，唔係好方便，跟我黎。」於是我就跟住佢同佢身邊既兩個保鑣行啊行，最後行到出戶外。呢度風涼水冷，人影都無隻，係一個講祕密既絕好地方。李生：「你兩個，係入面等我，我唔希望有人打擾我地，明白無？」保鑣：「明白。」兩個保鑣就咁退場，得返我同李生兩個。李生：「頂，早知叫佢兩個拎張櫈，咁我地就唔洗企係度講咁白癡。」我：「eh…洗唔洗我去叫佢地去拎？」李生：「唔洗啦，無謂哂時間，係呢阿曹佢最近點？公司搞成點？」我：「多得李Uncle你筆錢，Uncle佢間公司總算渡過難關，仲賺左好多錢添，而家佢同左我阿媽去左旅行。」李生：「少少意思，幫朋友啫。而家搞得掂就好啦。」斷估佢特登叫我出黎唔係只係為左問呢件事掛..呢D事佢自己都有辦法打聽到架。佢咁樣叫我出黎，應該係想問我七星既事，或者係早幾日既事…李生：「七星既生活慣唔慣？你都做左一排啦，想知你感覺點。」果然係咁，佢係衝住七星而黎。我：「又無話慣唔慣既，畢竟七星都無乜野做，聚會都無乜。」李生：「唔？你咁講係咩意思？」吓佢唔係咁都聽唔明呀？我：「七星無乜野做，好似只係個身份咁，所以多左呢個名都無乜特別，生活都無乜改變。」李生：「唔係，你咁講就錯喇。」「由你做左七星果一刻開始，你既生活就已經唔同左。」今次到我聽唔明啦。李生：「我想你知道，你而家要提防既人唔只其餘既七星咁少，你身邊既人都要提防一下。」「因為會有人可能為左巴結其餘既七星去害你，你明唔明我講乜？聖所羅王開放日既事就有可能係咁。」我：「點解你會知道呢件事？」李生：「當日我都係度，之後我亦有打聽一下，所以我今日先同你講呢D野，想你提防一下，要有D戒心。」「不過講開又講，呢個亦係阿曹唔想你入七星既原因，佢話唔想D細路咁細個就咁樣。」我：「嗯…」完全唔知比咩反應佢好，我諗我都需要一段時間去消化一下。李生：「同埋仲有一樣野想同你講，呢個，拎住。」李生遞左部ipad比我，唔知有咩用途。李生：「入面有一堆同你差唔多大既女仔既資料，你揀一個，我幫你同對方訂婚。」我：「吓！做乜呀！李uncle你都知我已經有五位女朋友架！」李生：「你係七星既後盾唔夠硬，好容易一下被人搞掂，你需要一個好後盾。」「我都知道你有一班女朋友，但畢竟只係女朋友，未必比到咩支援你。」「除非…」我：「除非？」李生：「你同其中一個結婚，咁樣或者可以好D。」又係結婚呢個話題？我而家先16歲咋…

李生：「你自己好好諗下啦。」李生講完就轉身走，留低我同部ipad係呢個露台。雖然咁樣叫我揀未婚妻係好正，直頭好似係餐廳用ipad叫野食咁方便，不過我唔可以咁做啊。咁樣的話會好對唔住Sarah佢地，而且亦過唔到我自己果關。李生另一個提議我都諗左一下，不過好快都ban埋。因為咁樣做的話咪會有階級分別囉，一個係老婆，其他既就只係女朋友，始終有分別。最壞既情況係其餘四個都會離開我。唔係話我貪心想霸住五個女仔，只係我發現自己好需要佢地，真係一個都不能少。就連一開頭唔太鐘意，但總係痴住我，又任性既Ellen我都覺得自己已經唔可以無左佢。唉，唔得唔得，所有方法都行唔通。算喇算喇，而家都係返去搵佢地，免得佢地擔心。我帶住部ipad，行返入去，準備返去會場，點知我一行返入去就嚇左一跳。Sarah成個人企左係門後面，眼神好憂怨咁望住我，望到我個心好痛。我：「放心啦，我唔會。」六個字，只係六個字，Sarah聽完就衝左上黎攬住我，我亦即時抱住佢原地轉左兩個圈，諗住好似童話故事咁。但係，我亦因此付出左代價，我個頭好暈。果然童話故事都係假既，根本無可能抱住人轉咁多個圏？Sarah：「你真係唔會？」我：「係吖我唔會，邊有可能應承佢。」Sarah：「咁就好啦！錫哂你！」講完佢又真係大大啖咁錫左落黎，當然我無抗拒，好好咁享受呢一下。我估Sarah頭先聽到訂婚既事一定係好擔心好驚，因為…因為佢，而家喊緊。我：「傻豬黎既，喊咩呢？喊到唔靚啦而家。」我伸出手，抹去Sarah臉上既眼淚，但係佢反而捉住左我隻手。Sarah：「但係你唔咁做的話你咪無後盾囉，呀！仲可以同我地其中一個結婚！」「同我或者Yui結就無用…即係話只可以揀Anna，Ellen或者Ellie…你會想娶邊個？」我：「點解你會覺得我同你或者Yui結婚係無用既？ 」Sarah：「因為本身你已經係Daddy既仔，你發生咩事Daddy都會撐你，所以同我或者Yui結婚唔會強化到你既後盾。」我：「但係如果我真係好鐘意你，非你不娶呢？」Sarah：「唔得架阿明，真係唔可以，唔洗娶我架，我知你愛我就夠，你自己安全更加重要。 」嘩，咁好既女仔去邊度搵？我睇電視d女人係一定要一個名份先安心，估唔到Sarah居然會唔要。一諗到咁，我就忍唔住，大大啖咁錫落去，佢想推開我架，不過我捉住左佢，佢推唔開我。我錫到夠皮先將嘴移開，佢即刻打左我心口兩錘。Sarah：「衰人！我叫非禮架！ 」我：「唔知邊個鍚我先呢？ 」佢聽到之後即刻無聲出，紅都面哂咁。我同佢含情默默咁對望左半分鐘，佢先開口講野。Sarah：「咁結婚果邊你打算點呀…」我：「唔結啦~訂婚都唔訂，我係一個浪子黎架嘛，唔會俾婚姻束縛住我，可能有朝一日我會飛哂你地五個，一個人去流浪添。 」Sarah：「你敢！ 」佢用佢個隻著左高踭鞋既美腿一下踩左落黎，痛到我媽媽聲咁叫。我：「好痛！我講下笑咋！我唔會飛你地架！」Sarah：「哼！ 」佢擰咩臉，擺出一個嬲樣，但係又好好笑，因為我知道佢唔係真嬲。我行埋去，攬住佢條腰，笑笑口咁氹佢。我：「返去啦，佢地等緊我地架。」佢照舊哼左一聲，不過都係跟左我行。返到去會場，我發現其餘七個人都坐哂係同一張台，肯定係佢地做過手腳啦。不過都好既，可以一次過講清楚哂所有野，唔洗走兩轉。我無打算瞞佢地，一五一十將所有野講哂出黎，講完之後大家都靜左落黎望住我。靜左一陣，羽晨突然開口：「咩係後盾呀？點解結婚可以令個後盾硬D既？」大家聽到咁都笑左出黎，只有羽晨一個仍然唔知發生咩事。二家姐：「聽落咁似韓劇既，又訂婚又盛。」Anna：「等我睇下佢比D咩女仔你揀。」Anna一手拎左我放係檯上既ipad，同Ellen係度睇呀睇，仲笑得好開心。我唔明點解佢地笑得咁開心，於是我問佢地。Anna：「你睇下呢個，幾樣衰！哈哈哈哈！」Ellen：「仲有呢個呀！肥過部坦克車呀哈哈哈哈！Ellie你都睇下，笑死我啦！」Ellen將部ipad遞左比旁邊既Ellie，不過Ellie一眼都無睇，直接遞左比我。嗯，都係Ellie好，一D都唔八卦。我接個部ipad，開始睇下到底李生推介咩女仔比我，嘩唔睇仲好，一睇我真係屌左出聲。名單入面全部都係珍禽異獸，甚至可以話係世界奇觀，肥醜樣樣齊，睇見都反胃。Ellen：「哈哈哈哈Anna你睇下佢而家呢個樣！」Anna：「哈哈哈哈傻仔明！揀個做老婆囉！我唔會介意架。」佢地笑聲大到全場都可以聽到，我甚至feel到有人開始用一種不屑既眼神望住我地。我就死都唔信全部都係珍禽異獸，死搵爛搵，終於比我搵到一個靚女，仲唔吐氣揚眉！？我：「好！我就同呢個叫咩愛麗絲既女仔訂婚！佢靚過你地添呀！」我將ipad既screen面向佢地，show比佢地睇下呢個叫愛麗絲既女仔係有幾靚。有圖有真相，佢地一見到張相都即刻靜左落黎唔出聲。所以話有圖幾有用，可以服眾。咦，奇怪，佢地做乜咁耐都唔出聲既，唔通真係嚇親佢地？佢地個個都臉露懼色，睇黎呢個愛麗絲既殺傷力真係好大。佢到底係咩人呢？有小小好奇添。我：「哈哈，知驚啦？講下笑咋我！我有你地就已經夠喇，仲邊洗要其他人呢。」安慰既說話已經拋左出去，但竟然無乜效果，就連一早同佢講左唔會玩咩訂婚既Sarah面色都好差。哎…點算好呢，我好似做錯事添。Ellie：「食野先啦，我一陣再同你講。」坐我旁邊既Ellie用一個好細聲，細聲到只有我先聽到既音量同我講。當時我亦無其他可以救場既方法，唯有聽Ellie講啦。不過五個女仔入面唯獨Ellie一個面不改容，好似對「愛麗絲」但呢個名無乜感覺咁。到底呢個「愛麗絲」係咩人咁把炮？一個名就可以令幾個嘈到拆天既女仔收哂聲，令我愈來愈好奇了。但係去到散席我地呢檯都仲係好忙，好多人走埋黎打招呼，R水吹，我地想行開都無乜機會。我終於忍唔住，唔理走埋黎R水吹既人，自己同Ellie傾起上黎。我：「你又話會同我講果個愛麗絲係咩人既？」Ellie：「啊我差d唔記得左添，而家就話你知。」「其實無乜野既，只係佢好厲害，19歲已經接手左佢屋企大部分既生意，仲打理得有聲有色，業務蒸蒸日上。」「加上人又生得靚，我估家姐佢地都係因為咁先會即刻無聲出啫，無事既。」我：「哈哈，同我估既一樣啦，佢地見果個愛麗絲又靚又叻，怕人地會搶走我，所以先咁驚。」「不過點解Ellie你好似完全唔驚咁既？」Ellie：「因為我對你有信心囉。」有信心呢三個字令我好開心，但係我同時亦諗緊點解Sarah佢地唔肯比信心我。唔唔緊要，我已經諗好有咩方法可以令佢地重拾信心。我並無注意到，Ellen而家用緊一個憂憂既眼神望住Ellie。大家姐：「好啦散席啦，我地都返去啦~」大家姐咁講我先發現賓客們已經開始陸陸續續咁離開，好似唔想留係呢度多一秒咁。二家姐：「嗯，Anna你地都返去你地父母度，同佢地一齊返屋企啦。」Anna：「咁好喇，傻仔明我地星期一…」我：「等等先。」我打斷左Anna既說話，搞到大家都望住我。我：「我想大家跟我去一個地方先。」佢地你眼望我眼咁，就係無人反對，所以個個都跟我行。反正我要去既地方又唔遠，少少既耐性佢地應該都有既。我同趕住離開既賓客完全相反，我並無走去門口方向，反而行入去會場更深入既位置。因為我要搵既人，仍然坐係入面。最後，我帶住佢地八個人行到去對正舞台中央既果一張檯，張檯仍然坐著幾個人，佢地仍然係度談笑風生，絲毫無離開既意慾。我並無留意其他人係邊個，只係一直望住我要搵既人，李生。我行到佢身後，將頭先佢俾我既ipad放係佢面前。我：「呢樣野，比返你。」咁樣既舉動，即時震撼到好多人，我見到坐係對邊既人都o哂嘴，唔知發生咩事咁樣。我甚至聽到Sarah同Ellen係我背後「嘩」左一聲。但係因為佢背向我，令到我睇唔到佢既表情，唔知佢而家而家有咩反應。不過我見到佢拎起左部ipad，仲掃左兩掃，用一個好平淡既語氣拋下一個「坐」字，好似一D打擊都無。坐字一出，原本坐係佢旁邊既一個女人即刻讓開，騰空個位比我，我當然無拒絕，即刻坐左落去。坐左落去我先發現佢既神情非常平淡，好似完全唔當係一回事咁。我：「我…」李生：「愛麗絲唔錯嘛？ 」點解佢一黎就識講愛麗絲！？  我：「點解…」李生：「放咁多珍禽異獸入去的話，你一定會注意到愛麗絲，除非你係盲或者你已經放棄左再睇落去。」我已經隱若feel到佢既打算到底係咩。我：「即係由一開始你就打算叫我揀愛麗絲做訂婚對象？」李生：「咁我份人都好尊重個人意志既，若然你係揀左果堆珍禽異獸的話我都唔會有意見。」好一句尊重個人意志，明明就係無選擇，但仲裝飾到好多選擇咁，生意人真係生意人。不過我都要多謝你呢句尊重個人意志。我：「嗯，既然係咁的話，我就選擇唔訂婚，希望你可以尊重我既個人意志。」李生：「咁你即係打算…」我：「我亦無打算同佢地任何一個結婚，所有野都維持現狀。」「請你放心，就算無咩後盾都好，我都會係七星站穩陣腳，做到你之前交代我做既事。」我故意唔詳細講「交代我做既事」到底係咩，因為仲有外人係度。若然俾其他人知道佢其實係打算令其他七星內鬥的話從中漁人得利的話，佢應該都會難堪。我咁做係留左幾分面比佢，就即管睇下佢有乜回應。不過未等到佢既回應，我就聽說一把女人既笑聲係我身邊傳出。我望向笑聲既來源，發現笑既人原來就係頭先讓位比我既女人。或者唔應該用「女人」去稱呼佢，因為睇落佢同我年紀差唔多，用「女仔」稱呼會較為貼切。而且佢呢個樣…好似係邊度見過？女：「哈哈哈哈，你真係同傳聞一樣，係一個相當有趣既人，居然夠膽咁樣頂撞李Uncle。 」李生：「哈哈，我都話左佢相當有趣架啦，你又唔信。」咩情況？佢兩個突然自己講自己笑既？呢個女仔同李生有乜關係？ 我急於想知道答案，於是我直接問左出口。「啊？你唔認得我個樣啦？你岩岩先睇完我D相咋喎。 」「我就係愛麗絲，陳煒明你好，初次見面。 」

酒紅色既短髮，個一粒美人墨，加埋果一對電眼，係喎！佢係愛麗絲！點解我一直都留意唔到佢！睇相已經覺得佢靚架啦，無諗到真人仲靚！同佢對望一眼好似都會勾走個魂咁！單純用外貌黎比較的話，呢個愛麗絲的確比Sarah佢地靚，但總係有一種令人想提防佢既感覺。啊，綜合其他方面的話都係Sarah佢地好D，戴返個頭盔先。我：「你好，初次見面。」愛麗絲：「嗯，但係點解你唔肯同我訂婚呀？我想知道理由。」我：「因為我已經有五位女朋友，每個我都好愛。」愛麗絲：「咁唔係問題吖，同我訂左婚之後你都可以繼續同佢玩拍拖遊戲，而且又可以強化我地之間既合作關係。」嘩，語出驚人喎你…我：「唔好意思，我真係做唔到，訂婚結婚係我心目中唔係咁廉價既野。」愛麗絲：「哈哈，都係第一次有人咁同我講野，你唔怕我會對付你架咩？」我：「搵人麻煩可以千百萬個理由，你鐘意點就點，我尊重個人意志。」愛麗絲：「你真係同佢地好唔同呢~你唔同我訂婚，無後盾你唔驚七星入面站唔住腳？」我：「無後台的話，我會靠自己實力。」愛麗絲：「你覺得七星係一個可以只講實力既地方？你要知道你失敗的話會連累到李uncle。」佢態度開始惡化，我甚至feel到有少少敵意。我：「如果出左咩事的話，我會一力承擔，到時李uncle可以換過另一個人去代表佢。」愛麗絲：「哦？你以為…」李生：「夠啦愛麗絲，講夠喇。阿明你返去先喇，訂婚呢件事我遲D再同你傾。」原先我打算再補多句，話我已經決定左唔會訂婚，但當我想講既時候二家姐係我背後撞左我一下。我知道佢意思係叫我唔好再講落去，所以我就乖乖收聲，同大家姐佢地返去。之但係，我硬係覺得呢件事係有問題。點解李生咁執著要我訂婚？返屋企既路上，無人出聲，羽晨直頭訓左係Yui大脾上面，大家姐則挨住二家姐訓左。無人評論我頭先既所作所為，就連Sarah都無出聲，只係一味望住窗外，我連佢個樣都睇唔到。唉，點解仲係咁，明明已經做左咁多野，做乜佢地仲係無乜反應。頭先同Anna佢地道別個陣，佢地都係無乜反應，只係「哦」左一聲。到底呢個愛麗絲有咩咁恐怖呀，我睇落佢同當初既Ellen差唔多啫。啊，原來唔經唔覺已經返到屋企嗱？好似咁快咁既。二家姐：「蘭姨，你幫我抱羽晨上房先，佢訓著左，小心d。」蘭姨：「知道二小姐。」大家姐：「啊~~我好攰呀~我上房訓先啦~各位早抖~~」二家姐：「你同我坐低，我有野要同你地講。」二家姐一手捉住左想走既大家姐，仲拉左佢去梳化坐低。我，Sarah同埋Yui睇到呆左，完全唔知發生咩事。二家姐：「你地都坐低先啦，唔好企係度。」我地三個傻下傻下咁聽二家姐既說話去做，排排坐咁坐低係梳化，好似上堂咁望住二家姐。二家姐：「頭先你地做乜拉住我？」拉住你？唔關我事呀我坐低左咩都唔知道。大家姐：「咁我怕你一時衝動唔知會做D乜，所以我咪拉住你先囉。」二家姐：「就係因為你地拉住我，所以而家件事先變得更加嚴重同麻煩呀！」「阿明你講野之前有無諗過後果架？」我：「吓咁樣會有後果呀？唔通佢會買起我咩？講兩句啫。」咦…做咩靜哂無人講野既？我講緊笑話喎！無人笑既！唔通…二家姐：「你呀…到底Ellie係點同你形容愛麗絲架？」我之後完完全咁複述左一次Ellie同我講既所有有關愛麗絲既野比二家姐，大家聽完都只係嘆左一口氣。二家姐：「Ellie真係只係同你講左咁多？無其他？」我：「係吖真係得咁多咋。」二家姐：「唉，Ellie今次真係好心做壞事，我估佢諗都無諗過愛麗絲今日都會係度。」大家姐：「如果佢知道的話佢應該唔會咁同阿明講架啦，不過我地都無諗過阿明會主動去搵李Uncle啦。」二家姐：「唉，今次真係…你地記得唔好同Daddy講呀，免得佢擔心，知唔知？」Sarah：「知道喇。」我：「eh…我想問下…」二家姐：「做乜呀又？」我：「我想問下呢個愛麗絲到底係咩人，點解你地好似咁驚佢咁。」二家姐：「我試下用一句話你知佢到底係咩身份啦，佢係李uncle最大既合作夥伴，明未？」我：「都係唔明，點解你地會驚李uncle最大既合作夥伴，關我地咩事？」二家姐：「唉…咁即係話李uncle都要比面佢呀！你仲當住咁多人面前串人！」「佢試過因為人地酒店一個waiter頂撞佢就收購唒成個集團添呀！」「十九歲做到大集團主席，仲令公司生意愈來愈好你估佢流架？」Shit，好似得罪左一個同李生同lv既人添。不過我同佢講左幾句啫，佢應該唔會好似阿天咁小器..掛？我唔想係呢個時候再多樣野要煩啊，我太多野要煩啦實在…Sarah：「不過…」Sarah係一片沉默中突然出聲，令到在場既所有人都望住佢。Sarah：「阿明頭先真係好有型…我無諗過佢會咁同李Uncle講野…」嘩突然讚我都有既，而家仲講緊正經野架。大家姐：「係吖係吖！尤其係放低部ipad果下！我當時真係好想嗌出黎架！Yui你呢？你覺得頭先阿明型唔型呀？」二家姐：「家姐！我仲未…」我已經無理二家姐講咩，我只係掛住望住Yui，睇下佢有咩反應。雖然Yui咩都無講，不過佢好用力咁點左兩下頭，仲面露笑容。見到呢個笑容我咩不安都無哂，原先既我返黎啦！二家姐：「唉我唔理你地喇！得我一個咁認真都唔知為乜！」二家姐嬲爆爆咁講完之後就嬲爆爆咁走左去，大家姐都即刻跟左上去，留低我地三個係度。我：「係咪…講完喇？」Sarah：「我估…係掛…」我：「真係嚇死我啦，快d去沖個涼訓返個靚覺先都係。」Sarah：「阿明你等陣先…」我：「嗯？做乜呀？」Sarah叫我等陣先令我下意識咁望向佢度，結果…結果佢同Yui左右夾攻，錫向我兩邊臉，完全係出奇不意既突襲。Sarah：「多謝你呀阿明。」Yui：「多謝你為我地開心返做左咁多野…」原來佢地係知道既。但係…唔知其餘三個又知唔知道我既苦心呢…

星期日成日Anna，Ellen仲有Ellie三個都無搵過我，Whatsapp Group都無人講野。至於Sarah佢地就唔知係度忙d咩，成日都係屋企入面走黎走去，搵呢樣搵果樣咁。我唔知佢地搞乜，亦無意慾去探索佢地到底係度做緊咩。我正好可以趁呢個空閒而且無佢地係我身邊既時間好好靜下。實在發生左太多野喇，我真係好需要慢慢咁整理下最近既事。首先係七星既突然到訪，跟住係李生突然叫我訂婚，話我需要後盾，再之後就係愛麗絲既突然登場。三件事都好震撼我既弱小心靈，如果再多一兩件的話，我怕我真係會心臟病發。周不時咁樣的話，真係命都會短幾年，諗極都唔明點解Sarah佢地可以係呢個世界入面生活咁多年。可以的話真係想帶佢地五個過返D平凡既生活，好似我以前咁既生活。不過我以前咁窮，佢地會唔會唔鐘意過d咁既生活呢？哎，我估應該唔會既，之前情人節佢地五個玩得咁開心，應該ok既。如果係要咁過生活的話，又預唔預埋大家姐佢地好呢？屌！無啦啦做乜諗左去呢度！我諗緊正經野架！咦…咦！！我個腦突然叮一聲，好似諗通左D野。呢三件事…或者有關連？我之所以會咁諗係因為呢三件事發生既時間非常接近，我覺得李生係知道一d野。有乜理由當我懷疑學校有人想搞我既時候，李生就叫我提防一下？至少我認為佢知道既比我更多，所以佢先提出用訂婚呢招強化我後台。又或者…搞出呢一切既人就係佢，目的就係要我同愛麗絲訂婚。但係如果真係咁的話，點解佢要咁樣做？點解佢係都要我同愛麗絲訂婚？咁做對佢有乜好處？死，一諗通左之後我反而愈踩愈深添。而家好似有一個睇唔見既對手同我玩緊咁。我而家應該點做好呢？如果可以搞清楚學校既事的話，之後兩件事都可以順利解決。只要證明到我無乜野後盾都可以好好應對既危機的話，李生應該就唔會要求我同愛麗絲訂婚啦。之後再同愛麗絲講兩句，道個歉，應該就可以得到佢原諒啦。好，事不宜遲，即刻開始調查一下先。我唔想驚動Sarah佢地，要佢地分神去呢D容易唔開心既事，所以我分別Whatsapp左阿威，阿惠仲有Alex三個，請佢地幫下手。而家就只係等佢地覆啦，或者我仲可以請埋之前Form5識既朋友幫下手查下添。Eh…佢地叫咩名呢…一時唔記得左添。算喇呢d小事遲下再問阿威啦。而家已經有行程表啦，只需要慢慢實行就可以啦~所有野會好起來既~~羽晨：「明哥哥！」我：「咦羽晨？你幾時係度架？你黎做乜啊？」仆街，好彩我無打飛機啫，如果唔係就尷尬啦。羽晨：「有個姐姐黎左搵你吖！大家姐叫我上黎叫你去書房吖！」姐姐？邊個姐姐，Anna，Ellen定係Ellie呢。我：「邊個姐姐吖羽晨？係咪Anna姐姐佢地吖？」羽晨：「唔係吖！個姐姐有把好靚既紅色頭髮架！」紅色頭髮！！唔通係！！我聽到紅色頭髮之後衫都唔換，臉都唔洗，甚至連黎叫我既羽晨都唔理，直接跑去書房。去到書房，見到呢個所謂紅色頭髮既姐姐果然係佢，但係點解佢會搵上門？咁樣做打亂哂我既計劃呀屌！愛麗絲：「Hello~今次係我地第二次見面啦~」「唔洗咁緊張，係李Uncle叫我黎搵你架。」李生叫佢黎搵我？到底會係咩事？

我：「你話…李Uncle叫你黎搵我？」愛麗絲：「嗯，因為佢話尋日你誤會左D野，但係佢而家又無辦法抽身黎同你解釋，所以叫我黎啦。」我：「誤會？無辦法抽身？到底咩事？」愛麗絲：「你咁多問題，我答你邊個先好呢？」佢咁講我先發現自己好似有少少失儀，即刻好唔好意思咁dup低頭。愛麗絲：「哈哈咁又唔洗咁唔好意思既，我會答你既問題~不過有一樣我想同你講清楚先。」「我同你既訂婚既事，你當係兩個大集團既合作協議就可以，唔洗咁上心。」「所以呢，出面既兩位小姐可以放心，我唔會同你地爭男朋友架~」兩位小姐？我望向門口，見到Sarah同Yui慢慢咁行左入黎，仲一臉尷尬咁，十成係係出面偷聽啦佢地。唉，無佢地收，失禮死人嗱而家。我：「但係我唔明喎，點解偏偏係呢個時候講訂婚？唔係係我岩岩做七星個陣？係咪因為發生左d咩事先要…」愛麗絲：「嗯~你都尚算聰明，睇得出係因為有其他因素，無錯，係有其他原因。」「因為李Uncle係早排收到消息話有人要對付身為七星既你。」我：「你話對付我？」愛麗絲：「其實我地起初都唔知對方到底係想對付你定係你所代表既李氏，所以我地先按兵不動。」我：「eh…你咁講即係話…你地一早就知道？」愛麗絲：「嗯，早係半個月前就已經收到相關既消息，有人準備緊。」「就算到而家我地都判斷唔到對方係針對你定係李氏，因為對方故意挑起你同七星之間既矛盾。」「但係我地而家已經唔可以再咩都唔做，所以先用訂婚呢招去穩住個情況。」我：「點解會係訂婚..？你地咁樣搞到我好亂喎。」愛麗絲：「因為只有訂婚呢招先可以保住哂兩邊，你同李氏係七星既地位。」「一來強化你既後盾，二來又增加李氏既影響力，等李氏係七星入面更穩固。」「所以呢，我其實係黎幫你架，可惜你尋晚咁樣對人…」佢講後面果句果陣用一個唔知點既語氣，講到我尋晚好似強姦左佢咁。不過佢咁正，可以的話我真係想強姦佢吖。唉都係道個歉先啦。我：「唔好意思吖因為我唔知道件事原來係咁既，我向你道歉。」愛麗絲：「太遲啦，尋晚仲要有咁多人在場，肯定有好多人聽到睇到我同你爭執。」「不過我地已經有個新既方法，更加好既方法，仲可以搵出成件事係咩人搞出黎。」我：「咁係…」Sarah：「咁係咩方法吖！」Sarah仲緊張過我，有意思有意思。愛麗絲：「哈哈..同李uncle講既一樣…你地感情果然好好。」「好喇事不宜遲，我問你地一個問題先，你地開頭對我既認知係咩？可以直接講。」話就話叫我直接講啫，但係我又點敢真係講，點知你會唔會秋後我架？我估Sarah佢地幾個都係抱住同我相同既諗法，所以大家都無出聲，成間房都好靜。愛麗絲：「哎，問人野無人答真係好尷尬，算啦我自己答返。」「我估我自己係外界既形象應該係小器，任性潑辣之類？」「你地應該有聽過果單咩因為一個女waiter我就買左人地成個酒店集團既事？」「唉其實我一早就已經打算收購果個集團架啦，結果估唔到會比人咁講~」「人地都唔係咁既人，咁樣話人人地會好唔開心架嘛，人地係個女仔架。」呃…佢開始自己係度講，完全無視我地。愛麗絲：「你地唔會到而家都係咁睇我掛？」哇佢突然咁問真係嚇我一跳，我即刻耍手擰頭say no。愛麗絲：「嗯咁就好喇，不過你地知就好喇，唔好同外面既人講。」「因為我係外面仲需要呢個形象，做生意果陣先唔會俾人蝦。」大佬，又話事不宜遲，講左咁耐肯入正題未啫你。愛麗絲：「所以呢，我打算用我呢個形象去幫你。」黎啦！終於肯講啦！愛麗絲：「尋日發生既事應該好快傳到想對付你既人個度，如果對方真係想整死你，應該會黎搵我，叫我一齊對付你之類。」「我就可以趁呢個機會知道係咩人做既，等你同李Uncle可以提防到。」我：「換句話講即係臥底…」愛麗絲：「無錯啦，呢d招數我地周不時都會用，李uncle身邊而家都有臥底，所以先唔可以親身黎。」「好啦要講既係咁多，今日我地講既野千奇唔好同外面既人講，以免走漏風聲。」我：「如果對方只係針對我，李uncle仲會唔會…」愛麗絲：「一定會，因為你係代表佢，佢一定會保你。」「而且若然佢連一個代表自己既人都保唔到，佢顏面何存？」「唔好諗咁多，而家最重要係查出幕後黑手係邊人，記住千奇唔好同外面既人講，我走啦。」Sarah：「我送你吖。」愛麗絲：「好，麻煩你。」之後Sarah同Yui一齊送走左愛麗絲，留係書房既得返我一個。我好似…受到好多人既恩咁…

愛麗絲走左之後我諗左好耐，最後我都係決定將成件事講埋比Anna，Ellen同Ellie知。我只係覺得佢地有知情權，我唔應該有野瞞住佢地既。所以我就透過Whatsapp Group講比佢地知，而且再三強調唔好同任何人講呢件事同埋唔洗擔心我唔會訂婚，希望可以令佢地安心。不過佢地無人覆，個個都已讀不回，由佢地啦，係要d時間消化下既件事咁突然。話唔話埋比阿威佢地知好呢？算啦都係唔好住。唔係話信佢地既，不過呢件事愈少人知就愈好，尤其阿惠把口好疏，所以都係唔講好D。Yui：「阿明…」我：「咦？送左愛麗絲走嗱？」Yui：「係啊…」我：「估唔到愛麗絲原來係個咁既人喎，真係幾似Ellen呀可？ 」Yui：「係啊…」咦…？好似有D奇怪咁既佢？我：「Yui你係咪有咩事？做乜好似怪怪地咁既？」我一邊講一邊擰轉臉，發現Yui頭dup dup，緊握雙手咁企左係度。見到佢咁我就突然間慌起黎，覺得佢有心事，仲要係唔開心果種。雖然話Yui平時唔係好似Sarah佢地咁咁鐘意講野，但係我都仲可以分到佢幾時係唔開心既。我：「Yui！你做乜呀？係咪發生左咩事？ 」Yui：「阿明呀…你會唔會有事架？」哇，Yui用佢果對水汪汪既眼加上楚楚可憐既表情望住我講，我真係忍唔住，即刻上前攬住佢。Yui總係有一種令我好想保護佢既感覺，雖然我自己好弱，但都係好想保護佢。我：「我？我會有咩事呀傻豬。」Yui：「因為頭先聽你地講又臥底又幕後黑手咁，我睇電視有呢D野都好危險，我怕阿明你…」哈哈，好萌好呆呀佢，居然話睇電視知道呢D野好危險。我：「無事既~`我地講得誇張左D啫，我會無事既。」Yui：「係咪真架…阿明你對我好重要…我唔可以…」我：「大丈夫！萌大奶！」Yui：「萌大奶..？係咩意思？ 」我：「即係話無問題咁解！我一定會無事架，因為我仲要服待你地幾位公主嘛！ 」我一邊講一邊輕輕掃Yui個頭，希望佢可以安心。Yui：「嗯！阿明加油！ 」呢招果然有用。 不過聽到Yui話我對佢好重要，唔可以無左我我真係好開心，感覺到自己被人需要被人愛。我一定要儘快解決呢件事，再同佢地好好過開心既日子。或者今次之後，我主動退出七星好唔好呢？返到學校，我第一時間就係帶埋Sarah去搵Anna佢地。Sarah係星期日聽到愛麗絲講哂所有野之後已經變返之前咁，仲係咁話佢可以幫手查，當玩柯南咁。唔係喎，柯南次次都死人，我唔想今次會有人死啊，咁應該用咩形容好呢？唉我唔知呀，呢d小事就唔好理咁多喇！我：「點呀Anna姐，仲嬲緊呀？」Anna：「唉真係唔識講你呢個人，點解我硬係嬲唔落你架呢？」「點解你份人成日都會惹咁多火頭架？仲要一次比一次嚴重，唉真係令人好擔心架你知唔知？」我：「係係，係我唔岩，對唔住大佬。」Anna：「咁你要應承我…唔係，應承我地，以後有咩事第一時間同我地商量，得唔得？」我：「當然無問題啦，我原本都無打算瞞你地，只係今次呢件事唔係好可以俾咁多人知，我先無第一時間…」Anna：「明架啦，你萬事都要小心呀，對方唔知會唔會真係想你死，一定要小心。」我都未講完，Anna就已經行左上黎攬住左我。啊，點解一個動作就可以令人咁安心，真係神奇。我：「咁Ellen你地呢？係咪仲..」Ellen：「乜你咁架，攬住另一個問我感受？好過分囉。」係喎咁好似真係有少少過分，咦..？我想退後，但係Anna仍然捉到我實一實。Anna：「哼，答你就答喇，我係唔會放手架。」Ellen：「吖你！我而家真係有少少嬲啦！」Anna：「聽到啦阿明，佢頭先唔嬲架。 」Ellen：「Anna！！  」哈哈…咁得意既你地…Ellie：「阿明，你要小心吖，因為…」Ellie故意唔講完成句野，仲邊講邊周圍望，應該係提示我身邊可能有耳目。我：「嗯我明白，我而家就係去查呢件事，係啊你地無同其他人講架嘛？」Ellen：「梗係無啦，我連Daddy媽咪都無講添呀！」Ellen講呢句野既時候特別大聲，周圍既人都望住我地。我：「嗯，咁就好啦，係啦我都係時候要去搵…」阿惠：「有咩唔比得我地知吖你班可惡既幸福小情侶？」咦岩岩想去搵佢地佢地就出現啦，慳番唔少功夫。我：「無…」屌，頭先Ellen講到咁大聲搞到比阿惠佢地聽到添，用咩理由過骨好呢。Ellie：「我地打算遲D六個人一齊去一次旅行，但係想秘密進行，唔比我地父母知道。」嘩！Ellie你轉數真係快！咁你都諗到既！Anna：「係吖，比我知道你地是但一個爆左出去的話我就殺。左。你。」阿惠：「知道Anna哥！我一定唔會講出去！」Anna：「講左幾多次唔好加個哥字！」Anna講完就狠狠咁打個阿惠個肚一拳，阿惠即刻訓左係地下，大家睇到咁都笑左出黎。阿威：「阿明，之前你Whatsapp我地講既野…」我：「啊係，我地換個地方傾啦，喂阿惠唔好詐死啦，去做正經野啦。」阿惠：「真係痛架屌你…」Alex：「唉等我扶你啦，俾個女仔打一拳就搞成咁，無用。」阿惠：「痴線你試下比佢打一拳吖！佢男人黎架！」阿威：「嗱我就建議你行快D，我覺得Anna姐聽到你講野，想保住條命就行快兩步。」阿惠：「屌！走呀！」阿惠講完就一馬當先咁跑係我地面前，我地想追都追唔到。學嘉美尤話齋，生命既界限真係遠遠超出我地既想像…我地四條仔之後上左天台傾，因為係呢度就唔怕比其他人聽到。阿惠：「喂大佬明聽講你星期六又得罪左d不得了既人喎！仲要係個靚女黎？」我：「點解要用個又字…我成日得罪人咩而家？不過你點解會知既？你又無去到。」阿威：「呢d野一傳十，十傳百架啫，尋日有個uncle同我老豆食飯講起，所以我地咪知囉。」我：「哦原來係咁…唉唔好再講啦，直頭係惡夢。」阿惠：「個愛麗絲靚唔靚架？聽講係個好霸道好記仇既人？」我：「係好撚靚！至於性格呢…」「今日我地講既野千奇唔好同外面既人講，以免走漏風聲。」我突然記起愛麗絲講既野，再望住阿惠呢個大喇叭，我即刻吞返準備講出口既野。我：「性格我唔太清楚呀，不過佢果日同我講野都好有骨，仲好似嬲左我咁。」Alex：「嘩咁聽落阿明你而家好似一身麻煩喎，無事吖嘛？」我：「暫時係無乜野既…係啦我地快d入正題啦，我想查下寄俾果四個七星既邀請信係邊度黎。」阿威：「如果要查的話範圍好大架喎，不如叫埋Anna佢地…」Alex：「唔好，咁大陣象的話好易打草驚蛇，我地四個秘密咁查會好D。」我：「岩，寧願慢慢黎都唔好打草驚蛇。」阿惠：「講到好似玩偵探game咁又幾正，但係具體我地應該點做？」阿惠講完之後大家都靜左落黎，靜到連風聲都可以聽到。係喎，話就話要查，不過到底應該點查好呢？

點查，的確係一個問題。阿威：「我有一個諗法。」我：「咩諗法？快D講啦阿威。」阿威：「之前Ellen咪有份form list哂所有邀請卡既，由果度查起可能會查到D線索。」阿惠：「我唔明喎，有果份野又可以點查？解釋下好唔好。」阿威：「一時三刻又好難解釋比你知，尤其係你呢種資質…」「我地咪有放比各個學會既邀請qutoa既，用果份野就可以知道邊個學會無用盡所有quota，咁咪或者查到果四個七星既邀請卡係邊度出黎囉。」聽落好複雜，唔係好明，但好似會work，阿威呢D聰明人講既野特別有說服力。我：「喂阿威，咁不如你做指揮，帶我地查，因為我始終都仲係唔係好明應該點做。」阿惠：「贊成~~威哥咁聰明肯定好快查到。」Alex：「我都係咁話，最重要係查到，阿威個方法好似可以查到D野，咁不如就由阿威你做指示，我地跟你。」阿威：「唉太聰明都係一種麻煩，好啦一於交俾我，為兄弟辛苦少少無所謂啦。」我：「麻煩你啦兄弟，不過今次唔只為我架，仲係為左聖所羅王。」「一日唔了結呢件事，聖所羅王都仲有可能發生更多事，影響到大家。」阿威：「知道啦，我地偉大既學生會主席。」之後我地四個就返返去上堂，呢件事我亦叫做暫時放埋一邊，等阿威吩咐。啊~~好似好耐無好好咁上堂喇，之前都掛住忙呢樣忙果樣，無時間乖乖咁坐定定上堂。數學好深，英文好難，通識好眼訓，死啦我咁樣成績一定會好差，點算好。我好認真咁樣上堂，但係好多野都聽唔明，話咁快就已經過左一個上午，又有得食lunch。Anna：「點呀傻仔明，想去邊度食呀？」我：「唉…是但啦…食乜都無所謂啦…」Anna：「做乜呀你？突然間成個人謝哂既？」我：「無呀…只係突然覺得D野好難，好多我都唔識啫…」Anna：「吓，呢d都唔係第一日既事架啦，做乜突然間咁著緊自己成績？」我：「吓eh…唔知喎，都係突然醒覺啫，我以前好hea咩？」Anna：「哈，自己以前係點都唔記得，正傻仔，阿威阿惠你地一唔一齊食呀？」阿惠：「唔啦，我佳人有約，況且我唔會咁唔識做阻住你地拍拖既。」阿威：「我都唔啦，我想快d去查下份list，等我可以快d同Alex傾下分工。」我：「辛苦哂你啦，不過唔好阻住Alex同Ash拍拖呀，同埋你自己都要食飯呀知唔知？」阿威：「Anna姐，學生會主席幾時管埋學生既飲食架？」Anna：「我都唔知佢，仲煩過我阿爸，行喇傻仔明，Sarah佢地等緊架。」就係咁，我就被Anna拉左去新校舍果邊會合Sarah佢地，Anna佢仲衰到一黎就同Sarah講我擔心自己成績既事，引黎佢地幾個既大笑。我：「喂呀我而家想讀好書都係好笑野咩。」Sarah：「哈哈哈，我地唔係咁既意思，只係呢段日子你咩都有緊張過咁濟，係無緊張過讀書，而家居然先黎緊張讀書，係呢樣野好好笑啫。」「如果你真係有野唔識的話可以去問下二家姐吖，佢呢排都得閒。」一諗起二家姐平時咁鬼惡，我就真係唔係咁想去搵佢求教。我：「唔係呢，你地教我咪得囉，麻煩到二家姐唔係咁好既…」Ellen：「你估我地真係咁得閒呀？我地唔係一定要隨時隨地陪你架先生~」哇講野咁有骨既，係咪仲嬲緊今朝Anna攬住我件事呢。我：「咁你地今日有咩做咁唔得閒呀小姐？」Ellie：「我地今日約左Ash去行街啊。」我：「點解既？去邊度行呀？」Ellen：「有乜點解啫，你又唔帶我地去行街囉，我地咪自己去行囉。」係喎，之前好似應承左佢地話會同佢地行街，無左回事添。咁既然係我唔岩在先，我都無資格說三道四啦。我：「好啦好啦係我唔岩，你地去啦，萬事小心呀，唔好買咁多野吖，有乜就打比我啦。」Anna：「你今日做乜鬼野咁多口水啫，我地自有分數唔洗你理！」關心你地都要比你地鬧，唉好男友真難做。於是我放學就孤孤獨獨一支公咁返屋企，自己做功課自己溫書。無左佢地嘈黎嘈去，真係好唔慣。屌，D數一題都唔識做添，點算好。一題都唔識，Sarah返到黎肯定笑我，一定好無臉。哎，去唔去問二家姐好呢，去就被人鬧，唔去就等比人笑，揀邊樣好呢？算啦，我揀被人鬧，起碼可以學下野。我拎住本數學作業，戰戰競競咁行去二家姐間房，嘩真係一歩一驚心。不過我敲左好耐門都無人應門，唔通二家姐今日咁岩出左去？唉我真係唔好彩，等俾Sarah笑啦唯有。再唔係去搵大家姐囉，我居然唔記得左仲有大家姐，哈哈。二家姐：「你搵我？ 」嘩屌！！！嚇死人咩！！！  二家姐突然出現我背後，嚇到我成本野跌左落地下，仲俾二家姐見到本野。二家姐：「哦？呀係喎Sarah頭先Whatsapp左我，得喇有咩唔明快D問啦，我好忙。」我：「eh…若然你好忙的話咁就算啦，我自己再諗下得架啦，唔阻你。 」二家姐：「唉唔好咁婆媽，交俾我！有咩唔明即管問我！我最鐘意教人！ 」咦，二家姐做乜突然咁興奮，好似轉換左人格咁。當我仲思考緊性格呢個問題既時候我已經比二家姐拖左去坐係佢張書檯度。嘩，坐係二家姐張書檯既感覺好正，嗱唔好會錯意呀，我係想話二家姐張書檯既設備好正咋。一張書檯有三個mon，打機肯定一流。咦二家姐今日無上高登喎，佢睇緊咩呢？二家姐：「專心D！唔好咁八卦！」二家姐一手就熄哂三個mon，令我連野既機會都無。二家姐：「邊度唔識呀！」我：「eh…呢度呢度仲有呢度…」二家姐：「屌！呢D你都唔識？你點升Form 4架？」「屌唔係咁計呀，個x係呢個時候要掉去另一邊，咁先可以…」就係咁我上左一堂不斷被人屌既補習班，百屌終於成材，我終於做哂份功課。我：「終於搞掂啦…」二家姐：「係？俾我睇下…」！！！！  二家姐：「嗯？做乜？ 」我：「二家姐…太近喇…  」我之所以會咁講係因為二家姐成個頭挨左埋黎，同我塊臉既距離應該只有短短既幾cm。二家姐：「係咩…Sorry。 」二家姐好似終於發現到呢點，急急腳縮開，之後好快咁check完我功課，一句無問題就掟左我出去。出左二家姐房門我先發現自己個心跳得好快，好似Formula 1引擎咁。屌頭先個下真係好撚尷尬…

過左一段時間都係仲係未有咩突破性既消息，我地亦未搵到果幾張邀請咭係係邊度寄出。所有學會都查過一次，每個學會的確如實上報邀請名單，無漏報到。去到呢度大家都唔知道再可以係邊度入手調查，所有野都斷哂，無辦法再查落去。因為係學生呢方面無任何消息，所以我地幾個認為果幾張邀請咭可能係由學校果邊寄出。但係學校果邊既邀請名單我地係無權查䦧，結果我地都係查唔到落去。所以呢，我而家都無左理呢件事喇，每日都係專心上堂，之後陪佢地幾個。嘩佢地幾個之從同完Ash去街之後就好似愛上「出旺角」呢個活動，呢一兩個星期我已經陪左佢地去兩次，每次佢地都可以買一堆野，今日又有一大袋戰利品。佢地有錢買唔係問題，問題係買完要我拎啊大佬，我拎到就黎可以去奧運舉重啦屌。Sarah：「咁樣你地之後諗住點做啊？」我：「仲可以點做啫，咪唔查囉，可能真係只係學校果邊請佢地黎，而唔係有人想害我呢。」「阿威佢話佢會再幫我查下，不過我諗應該都係一樣結果架啦。」「可能真係咁岩呢你地話係咪先？」Ellie：「阿明。」我：「嗯？做乜呀Ellie？」Ellie：「點解你係度不斷咁說服自己，令自己覺得無人想搞你？」Ellie講完之後大家都靜左落黎望左佢。Ellen：「Ellie點解你會咁講既？你覺得阿明佢有古怪咩？」Ellie：「係啊，頭先阿明講到呢件事無辦法查落去，正常黎講應該會苦惱先係，但係我唔覺得阿明有咁。」「相反，阿明仲係度講其他可能性出黎，試圖去否定有人要害自己呢個假設。」「阿明你其實係咪留意到D乜野？」我一時之間答唔到呢個問題，我只可以話真不愧係Ellie，睇野真係睇得好通透。我望住自己杯野飲，沉思左一陣之後先開口，最後決定將自己心入面諗既野講出黎。我：「我早兩日收到一個Whatsapp，係一個唔識既號碼send過黎，令我諗左好耐。」「個Whatsapp只係一句好短既說話，就係「藍洛晨無收到邀請咭」。」「你地點睇呢句野？」Anna：「咁即係話唔係咁岩請七星黎，而係專登請其中幾個會有機會同阿明你衝突既人啦。」Ellie：「而且對方好故意避開唔請藍洛晨，應該係有好好調查過。」Ellen：「咁即係對方特登堵塞左阿明最大既幫手，係想焗阿明你自己去對班七星。」Sarah：「你地咁講到對方好似一早plan好哂，想一次就整到阿明無得翻身咁…」Anna：「咁若然對方係存心想害阿明的話當然會想一take過架啦，免得夜長夢多嘛。」我：「喂你地等陣先…一個不明來歷既Whatsapp你地就信到十足？」Ellen：「咁好簡單啫，你打過去比藍洛晨問下佢本人咪知真定假囉。」又被秒殺了。其實我開始怕，怕到唔敢再去諗呢件事。若然我打左去問，發現的確有咁既事的話，咁就可以好確定的確有人針對我，想挑起我同七星間既矛盾。呢樣我都唔怕，我之前都叫面對過呢d人，問題係之前既阿偉阿傑都係擺明車馬同我對著幹。但今次好奇怪，我唔知對方係咩人，甚至連絲毫線索我地都搵唔到。各方面既資料都好似俾人完全抹去左咁，直情好似係憑空變出四張邀請咭咁。收到呢個Whatsapp之後我心入面知道一定唔會係學校方面邀請，但我仍然想說服自己佢地係學校方面邀請。因為對方在暗，我在明，呢種感覺真係好可怕，我甚至想徹底忘記左呢件事，當無發生過。Ellie：「我明白喇，咁我想再問多一件事，愛麗絲之後有無再搵過你？」我：「愛麗絲？無呀，我估佢唔方便同我聯絡掛，佢地講到咁嚴重，又咩有臥底係身邊。」Ellie：「咁啊…仲打算可以係佢個邊拎到D有用既資訊添。」我：「係囉，唔知會唔會真係有人去搵佢呢哈哈。」Sarah：「吓阿明你唔知架咩？愛麗絲早兩日有黎過我地屋企啊。」WHAT？？？我完全唔知道呢件事既！我：「幾時既事呀！我完全唔知道既！」聽到我咁講，Sarah即刻掩住自己個口，應該係意識到自己講左D唔應該講既野。Anna：「Sarah，你係咪知道D乜？」Sarah並無即刻答，而係左望望右望望一陣先，最後先開口。Sarah：「我都唔係好清楚啊，都係Yui都同我講架咋，佢話早兩日愛麗絲有黎過我地屋企，當時我地都未放學。」我：「咁愛麗絲有無講D乜？」Sarah：「我都有咁問Yui啊，不過Yui都唔知，因為二家姐好快就出左黎，帶左愛麗絲去書房傾。」「我地仲以為二家姐有同你講添。」我呆左兩秒，諗下到底發生咩事。即係而家二家姐見過愛麗絲，仲同佢傾過計，但係無話我知。照道理呢個時勢愛麗絲黎我地屋企都係為左…屌，為左個件事架啦，我已經唔想係咁講有人害我呢四個字。咁即係話二家姐應該拎到D有關呢件事既料啦，點解佢呢幾日都唔話我知？佢自己收埋D料有咩用？唔通…正當我仲諗緊野既時候，Ellen Ellie仲有Anna都拎起左自己袋野。我：「做咩呀你地？」Anna：「我地估你而家應該要返屋企，好好搞清楚成件事，我地自己返去得架啦。」Ellen：「聽日見喇我地。」Ellie：「有咩諗唔通可以打電話比我架，唔好咩都自己黎。」Ellen：「都可以打比我架！我會好好咁聽你講架~」Anna：「喂當我死架？傻仔明！有咩記得打比我！知唔知！」我：「得啦得啦，我會架啦，返去啦你地。」Anna：「記住呀！走喇我地。」Anna講完就同Ellen Ellie一齊走左，剩低我同Sarah兩個仲係café。Sarah：「阿明…」我：「返去啦，返去搵二家姐問清楚。」居然係而家先再走一個問題出黎，真係黎得係時候。之後我就同Sarah飛的返屋企，途中我諗左好多野，全部都係有關二家姐。諗極都唔明，點解二家姐要唔話比我知？真係好奇怪，諗極都諗唔通。不過唔緊要，反正都返到屋企咯，有咩唔明而家就可以問清楚二家姐啦。Yui：「你地返黎啦？我黎幫你拎野啦。」Sarah：「唔洗啦我自己拎到~係呢，我買左幾件衫俾你啊Yui~我地快D上去試下啦！」Yui：「好..不過..阿明…」我：「哦，唔洗理我架，你地去做自己野啦，我咁岩發緊呆啫，係呢Yui，二家姐呢？」Yui：「呃…二家姐的話應該係房…我無見過佢出黎。」我：「好，唔該你，你地去做自己野啦~」係房啊…我無一刻既猶豫就行左去二家姐房，我甚至連門都無敲就入左去。諗返都覺得自己無禮貌，點解我會咁樣做呢。講返正題先，入到去二家姐房見唔到佢個人，唯一吸引我注意既就只係個三個screen。Screen上面好似寫左D野，應該係一個關係圖之類既野。當我想行前去睇清楚呢個到底係咩野個陣，我比一把聲喝止左。二家姐：「你係我房做乜野？」把聲係我背後傳黎，所以我立刻擰轉臉，果然見到二家姐。佢包住條毛巾，不過係包住個頭，大家唔好諗太多，應該係岩岩沖完涼黎。我頭先有好多好多野想問佢，但呢一刻我居然咩都講唔到，就只係成個人傻左咁企係度。而家搞到自己係一個賊咁添，真係尷尬。二家姐並未等我開口就行過左我，一下就熄左個mon。好明顯，個mon上面既野佢唔想比我見到。我：「二家姐，你係咪見過愛麗絲？」自己都已經知道答案既問題，都唔知自己點解會問得出口。不過咁樣都叫做係一個好既開場白既，唔通一黎就問「你到底知道D乜」咁串咩。二家姐：「嗯，早兩日佢黎過，同佢傾左一陣。」我：「佢黎我地屋企..？你地傾左D乜？係咪有關…」二家姐：「喂，你做乜好似審犯咁審我？而家我做錯野咩？」我：「Sorry..不過點解你見過愛麗絲又傾過野而唔同我講我會懷疑…」二家姐：「你懷疑所有野其實都係我做？」我：「唔係！！只係我會覺得你有野故意瞞住我地啫。」一聽到二家姐話我懷疑所有野其實都係佢做我成個人都慌左，急急腳否認，仲唔覺意大聲左。二家姐：「哈哈，我講下笑啫，你睇下你慌張到呢。」我；「唔好咁玩我啦二家姐，我心血少唔係咁襟嚇。」二家姐會講笑，真係難得，但係俾人感覺真係唔似講笑，所以我先咁慌。二家姐：「無錯，我係專登唔同你地講，因為仲有好多事未搞清楚。」「不過既然你而家都知道左，咁就無辦法啦，我話比你知個日愛麗絲同我講左d乜啦。」「但係我要你應承我，除左Sarah佢地五個之外，唔好再話俾其他人知愛麗絲黎過我地呢度既事。」我：「當然無問題啦，愛麗絲其實係幫緊我地既事我連阿惠佢地都無講過架。」二家姐：「咁就好，雖然要你瞞住你班朋友係唔係幾好，但畢竟人多的話容易走漏風聲。」「呼~」二家姐深呼吸左一下，好似準備講D好爆既野。二家姐：「係第一次愛麗絲黎我地呢度之後大約兩三日，就有人去左搵佢。」「為既當然係邀請愛麗絲，請佢一齊聯手對付你，等你永不翻身。」「而搵愛麗絲既呢個人，你都識。」「係阿傑。」

居然係阿傑..？但係應該無可能架…佢明明都已經…二家姐：「我知道你係度諗緊咩，所以我先唔同你講住，我自己查住先。」「佢雖然係前七星，又係兩個大企業主席既仔，以前的話要呼風喚雨絕對唔係問題。」「不過，呢D都係以前既事喇，自從佢地兩間公司被警察查之後就已經無哂影響力咁濟。」「佢一定無可能搞得出咁大規模既野，就算佢係聖所羅王仲有勢力都好，而家既聖所羅王根本就唔會有人理佢。」「所以，我覺得佢唔會就係果個幕後黑手，背後一定仲有其他人。」「可能性有兩個，有人利用佢係聖所羅王學生既身份去派邀請咭出去，而另一個就係…」「想對付你既人就係聖所羅王入面，而且佢厲害到可以收服到阿傑呢個前七星，當阿傑係替身咁用。」「一個可以將自己身份收到咁隱密，令你地査都查唔到既人，你未必可以咁順利解決。」「所以我就託我既朋友去査，試下由阿傑呢個途徑去查，希望可以搵到d線索。」我：「點解二家姐你要咁幫我…？」二家姐：「…我之前都有講過我唔想Sarah因為你而唔開心，只要解決呢件事的話，Sarah一定會好開心。」但係Sarah而家無唔開心喎…仲日日玩得好高興。「而且呢種咁樣自己係幕後操縱一切既人我最唔鐘意，我一定要搵佢出黎。」我：「哦哦…我明白喇，咁不如我同阿威佢地都一齊幫手查？多一個人多一分力。」二家姐：「唔洗你地，我有一班私家偵探朋友幫我手，同你地呢d玩玩下既唔同。」「同埋對方要對付既人係你，一定會好留意你既一舉一動，你親身去查咪即係擺明車馬話俾人知我要搵你出黎，你係咪無腦？」我：「吓咁唔係咁做的話我應該點做好？」二家姐：「而家的話，你地就咩都唔都唔洗做，繼續扮到咩都查唔到就可以。」「等愛麗絲同我呢邊有更多情報之後先再決定點做，記住唔好周圍講。」我：「知道。」奇怪，二家姐居然咁上心都有既。不過算啦，搞清楚二家姐既意圖就可以喇。我一步出二家姐房就見到Yui企左係度，好似係度等緊我咁。我：「點解你會係度既？你唔係同Sarah佢去試衫架咩？」Yui：「我擔心阿明你…」我：「哈哈，擔心我D乜野？」Yui：「二家姐係咪…Sorry啊我真係唔知道二家姐無講比你知架…如果我知道你係唔知道的話我一定會即刻話你知呢件事…」Yui莫名其妙咁喊起上黎，我都唔知道可以俾咩反應好，只好先抱住佢。真係傻豬黎既，做咩怪自己啫，都唔係你既錯。我：「無事啊Yui，我無事，二家姐都無事，所以你唔好喊啦。」我一邊講一邊摸Yui個頭安慰佢，希望等佢可以平靜落黎。呢招真係萬試萬靈，Yui好快就收聲唔喊，只係雙眼仍然通紅，但係好靚。Yui：「真係…無事？」我：「嗯，無事架啦，我地換個地方先講啦，唔好係二家姐房門口傾計啦我地。」我一邊講一邊拉住Yui行去偏廳，費事比二家姐聽到。去到偏廳我就一五一十咁將所有野講哂出黎，Yui聽完之後咩反應都無，就只係呆左咁。我：「Yui你係咪聽唔明？」Yui：「唔係…只係…好似好複雜咁，係咪即係到而家都未知道係咩人做架..？」我：「無錯，我同二家姐都認為阿傑一定唔會就係幕後黑手，真正既幕後黑手肯定另有其人。」Yui：「咁會唔會好危險架..？」我：「應該就唔會有事既，你睇下而家有咁多人係度幫緊我，我又點會有事呢？」Yui：「係咁的話就好啦…」Yui個樣好似鬆一口氣咁，好可愛，我又忍唔住拖住佢隻手，望住個天花版。傻妹黎既，咁擔心我都有既。不過，我好開心啊。講真既，有女仔為我擔心到喊我真係好開心好感動。Yui：「阿明。」我：「嗯，做咩呀？」我繼續望住天花版，好開心咁應Yui。Yui：「今次件事之後，可唔可以帶我去多一次大牌檔？」哦？聽到咁我就將視綫轉返去Yui度，只見佢頭dup dup怕怕羞羞咁。Yui：「個度D野，好好食… 」哈哈哈哈！原來係掛住個度D野食！我仲以為咩事添！我：「可以啊，下次我地要叫到成檯都係野食，咁就咩都試到啦！」Yui：「嗯！ 」Yui咁開心真係好啦。我係咪都應該係時候計劃一下將來呢？諗下第時同佢地幾個去邊度玩邊度食都好吖。啊不如真係好似之前Ellie講既咁，同佢地去旅行都好喎。齋諗都覺得開心，真係想咁做，快d搞掂今次件事啦。Sarah：「阿明！」做咩咁大聲叫啊，一陣Sarah你又會比二家姐話架啦。Sarah既叫聲明愈來愈近，最後Sarah就出現左係我地面前。我：「咁大聲叫我做咩啊，就係想比我睇你呢套新衫？幾靚吖。 」係啊，Sarah而家著住套今日先買既衫，白tee加熱褲，有少少mk妹feel。Sarah：「唔係啊！羽晨唔見左啊！ 」

我：「唔係呀？蘭姨帶左佢去玩咋？點會唔見左呀？」Sarah：「唔係呀！蘭姨佢…學校…打電話…」Sarah一邊講一邊喊，甚至連一句完整既說話都講唔到。我見到佢咁就即刻拎左兩張紙巾上前安慰佢，叫佢慢慢咁講哂成件事出黎。但係佢可能真係嚇親，喊到收唔到聲，講左好耐都仲係講到一舊雲咁。最後我係Yui既幫助下用左十分鐘左右終於大概明白成件事到底係點。首先，蘭姨今日中午左右收到一個電話話羽晨學校今日有事會放遲一個鐘頭。蘭姨見對方up得出羽晨咩班咩名，講野又有紋有路，所以就信左，遲左一個鐘去接羽晨。講到呢度結果係點相信大家都好清楚啦，當蘭姨去到學校果陣，羽晨就已經比人接走左。Sarah：「點算好呀阿明，羽晨佢會唔會有事架..」我：「唔會既，羽晨咁乖，一定唔會有事既，Yui你陪住Sarah先，我去一去洗手間。」Yui：「知道。」講完我就離開細廳，不過我並唔係去洗手間，而係去二家姐房。相信咁大件事，二家姐已經收到消息，去問下二家姐打算點做都好。去到二家姐房，見到房門打開左，但係入面無人。應該係去左書房。我跟住自己既直覺行去書房，未開門已經聽到二家姐把聲，佢係度破口大鬧，唔知鬧緊邊個。我聽到咁就門都費事敲，直接入去就算，反正敲左都無乜意思。點知我一推門入到去，就有一個煙灰缸迎臉向我飛埋黎。好彩我行路會望前面，如果唔係的話真係會爆頭。二家姐：「你點會咁容易信呢D電話架！！」原來二家姐鬧既人係蘭姨。蘭姨：「對唔住呀二小姐，我真係無諗過會有人打細小組主意…」二家姐：「你！…」大家姐：「算啦阿May，而家你係度鬧蘭姨都係無用，蘭姨你出返去先喇。」蘭姨：「知道大小姐..咁我返出去先喇…」蘭姨講完就係我旁邊出左去，我偷偷見到蘭姨神情非常哀傷。咁又難怪既..佢而家唔多唔少都覺得係自己責任。有心人玩無心人，又點可以怪哂蘭姨呢。奇怪，點解我而家會咁冷靜既，我應該好似二家姐咁咁激動架。我執起頭先個煙灰缸，慢慢行去大家姐佢地個度。我：「我地而家應該點做？」大家姐：「咦阿明？哦你都知道左喇..我打算報警。」二家姐：「無用架，羽晨而家都只係唔見左幾個鐘頭，我地又未收到咩勒索電話，警察唔會理架。」大家姐：「咁唔係我地可以點做？唔通真係咩都唔做？羽晨佢而家一定好驚，等緊我地去救佢..」大家姐講講下突然喊起上黎，同頭先咁冷靜既佢完全係兩個人。一講到可以點做，大家都靜左落黎，望住個地板。「等喇，我地而家唯一可以做既就只有等。」二家姐打破沉默，講左我地最唔想做但又真係而家唯一可以做既選擇出黎。二家姐：「若然對方只係求財的話，一定會打比我地，到時候再諗啦。」雖然唔想接受呢個辦法，但真係真只可以咁。只係希望羽晨而家安全。偏偏係呢個時候我個腦先全部都係羽晨個樣，唉…等啊等，等到差唔多八點，我地都仲未收到咩勒索電話，就連電話都無響過。七點開始既晚飯，到差唔多八點都仲係度郁都無郁過，成檯餸原封不動咁放係度。大家都無心情食，我仲留意到佢地一直望住平時羽晨坐既位。唉…大家姐：「不如都係…」「叮噹！~」一聽到門鐘聲，大家都望過去大門既方向，蘭姨更加係第一時間衝過去開門。同所有在場既人期望既一樣，門後既人係羽晨，一個可愛到不得了既小妹妹。羽晨：「我返黎啦！ 」大家姐：「你去左邊度呀羽晨！擔心死大家姐我啦！」羽晨：「咩啊，唔係你地有事要做，所以先叫呢幾個哥哥帶我去玩架咩？」幾個哥哥？我望向羽晨指既方向，見到幾個戴哂黑超既西裝友企係門口度。我唔知邊度黎既勇氣，行左去呢幾個人面前。我：「點解要帶走我細妹。」西裝友：「你就係陳煒明先生？」我：「無錯，到底點解要帶走我細妹！你地係咩人！」西裝友：「我地既老闆想同陳先生你合作，佢吩咐我地交呢份文件比你，請你睇下。」另一個西裝友拎左一個公文袋交左比而家講緊野既西裝友，最後轉交到我手。我並未即刻打開呢個公文袋，因為我知道九成唔會係好野，所以我決定一直啤住佢地。我：「如果我話我唔想合作的話，會點？」靜左。大家都靜左一陣。「咁下次就未必會係咁既結局。」「我地走。」呢幾個西裝友講完就上車離開，野都無講多句。我好清楚，今次帶走羽晨既人唔係為左錢或者咩野，對方既目的係我，係想借今次警告我，唔知想我做乜。雖然暫時仲唔知對方到底想做乜，不過對我屋企人落手其實太…呢份文件會係咩黎架呢…

見到佢地四姐妹感動既重逢，我都唔好意思同佢講份文件既事。我自己一個默默咁拎住份野行返去自己房，閂埋房門睇呢份野。屌…果然係為左咁…呢個人係咪痴左線，為左對付我一個，連綁架都做得出？呢份所謂文件，只有兩頁紙，短短幾段野。第一頁係咁：「一，退出七星。」「二，退學，離開聖所羅王書院。」「三，不得踏進聖所羅王書院二百米範圍。」下面仲有一個底線位，好明顯係留比我簽名。至於第二頁，係一段野，內容大概係話我簽完交去邊，唔簽又會點之類 D on9野。老老實實，就咁睇呢段野真係同一封恐嚇信無分別，但佢寫簽完交去邊搞到份野變到學校通告回條咁，搞到我忍唔住笑左一下。偏偏呢個時候屋企果兩個真正「大人」先去左環遊世界，搞到我無人可以問。又唔想係而家呢個大家岩岩安穩返少少既時候去打擾大家姐佢地…唉真係頭都痛埋，好想好想搵個人同佢商量一下呢件事我應該點做好。我而家唯一確認到既野就係對方既目標係我呢個人，唔關咩我係七星事。佢仲憎我憎到要我退學，要我唔可以出現係聖所羅王書院二百米內。到底係邊個同我有咁大仇口？「有咩諗唔通可以打電話比我架，唔好咩都自己黎。」我個腦突然閃過Ellie今日講過既說話，係喎！搵Ellie啦！佢咁醒，一定可以俾到好多有用既意見我！打鐵趁熱，我馬上就拎個電話出黎打比Ellie。我：「喂Ellie？」Ellie：「咩事呀阿明？係咪你二家姐果邊…」我：「啊，唔係呢件事，二家姐果邊無事。」Ellie佢唔講我都唔記得左今日下晝我仲係度煩緊二家姐既事添。Ellie：「咁你打黎搵我係咩事..？唔會係只係搵我傾計掛？」我：「哈哈，搵你傾計唔得架咩？」Ellie：「唔係唔得，只係我覺得你咁樣打比我，唔會只係為左同我傾計咁簡單啫。」真係聰明，Ellie真係聰明。我：「Ellen佢係唔係你旁邊？呢件事我暫時唔係好想比其他人知住。」Ellie：「家姐佢唔係度啊，你有咩事想同我講？」我確保左Ellen唔係Ellie身邊之後就一五一十咁將羽晨件事，文件既事講哂俾Ellie知。換黎既，係一片沉默，我直頭以為佢收左線，但電話仍然顯示通話中喎。我：「Ellie？你係唔係度？」Ellie：「啊，Sorry我係度架。咁你想我俾咩意見你？」我：「你…覺得我應該點樣做先好？我應唔應承條友好？」Ellie：「係我答你呢個問題之前，你內心其實係咪已經有一個答案？」我突然覺得，一個女仔太醒目都係一個問題。我：「我…eh…」Ellie：「你其實係咪想應承對方？」我：「嗯…」Ellie：「可唔可以話比我知原因係咩？點解你肯放棄咁多你一直以來爭取返黎既野？」我：「咁若然我肯投降，放棄呢D唔重要既野就可以令對方接受，以後唔再對付我的話，我覺得值得喎。」「反正我由一開始就唔係真係想做七星既，而家有個咁好既下台階又點可以放過呢？」「至於退學果邊，雖然係有D可惜，不過係邊度讀都係一樣架啦。」Ellie：「你其實係怕唔應承的話，對方會做出一D比今次更嚴重既事，搞到你家姐佢地？」唉Ellie…你咁聰明又何苦呢…其實你要對付既人只係我一個，點解你要搞我身邊既人？點解唔敢光明正大行出黎？我真係唔想佢地再有D咩事，反正自己已經有多好多人地無既野，放棄少少無傷大雅既野都無所謂啦。我：「我無啦啦擁有既野，可能太多喇，都係時候放低D啦。」Ellie：「點解你今次咁容易就放棄？你甘心咩？你要向一個連身份都唔知既人屈服？」我：「但係我真係唔想連累到其他人，我自己就點都無所謂。」Ellie：「咁若然對方要你放棄既係我地五個呢？你都會應承？」我：「唔得！絕對唔得！」Ellie：「咁咪係囉，你去相信一個唔知身份既人，放棄咁多野，若然之後佢反口要你放棄更多，你又會點？」「倒不如唔好妥協，搵佢出黎，狠狠咁教訓佢！等佢以後都唔敢咁做！」「軟弱解決唔到任何問題架阿明。」我知道啊，但係我…我真係真係唔想再出D咩事啦。「信我啦，對方係邊個我已經大概有頭緒啦。」

我：「你知係邊個！？快D話我知！」二家姐都仲未查到既野，Ellie竟然話佢知道？Ellie：「而家仲未可以話你知住，因為我未夠證據，我唔想講D無說服力既野。」「我想你聽日返學將呢件事講比大家聽，我覺得佢地有權利知道。」「不過記住只係講呢件事就夠啦，知唔知？」「同埋仲有一件事…」Ellie講完呢件事之後，我成個人打左個突。第一個反應係點解要咁做，第二反應係幾好喎，點解我一直以來諗唔到要咁做。我：「好，咁我就同佢講下，我估佢一定會贊成既。」Ellie：「嗯，咁就好啦，咁我地聽日再講啦，拜拜。」我：「嗯，早d抖啦。」雖然唔知點解Ellie會突然叫我咁做，但係呢件事真係令人幾興奮，搞到我都幾乎唔記得正經野。呀，希望可以說服到阿雪啦，如果唔係就真係要去搵晨哥幫手。「阿明你係咪係入面？我入黎架啦。」屌！仆街！係二家姐！要即刻收埋份野先得！！我連「等陣！」都未講得切，二家姐就已經入左黎。我當時仲手忙腳亂咁放緊份野入個公文袋，但已經太遲，已經比二家姐見到。二家姐：「唔洗收啦，我黎就係為左睇下呢份到底係咩野。」我：「哦…咁…比你睇喇。」屌，好撚尷尬。二家姐一手接過份野，好快咁睇完，之後放返入過公文袋。二家姐：「你打算點做？」哎…又係呢個問題，我岩岩先答完呀。我：「老老實實，我有諗過應承…」二家姐：「你痴線架應承？呢d仆街點可以同佢妥協！」我：「唔係…你聽我講埋先…我開頭係因為唔想再連累你地所以先…」「不過我諗清楚啦，都唔知對方會唔會反口，都係搵對方出黎，等佢唔敢再搞風搞雨好D。」二家姐：「嗯，咁先係架嘛！不過頭先送羽晨返黎既人，你知唔知係咩人？」我：「吓，佢地個個戴哂超，我真係唔知係咩人喎。」二家姐：「我頭先偷偷咁影左佢地相，send左比我朋友，佢地查到係阿傑既保鏢。係阿傑既保鏢！？我：「吓咁即係…」二家姐：「咁即係話，對方唔只係操控到阿傑一個人咁簡單，就連佢既保鏢都可以用埋，分分鐘已經吞併左阿傑屋企兩間公司。」「咁樣查的話，好快就搵到幕後黑手。」連二家姐都突然間話就快查到？？嘩真相突然近左咁多既！不過聽到咁我突然有少少擔心二家姐，今次係羽晨，如果有下次的話好有可能就係二家姐…我：「二家姐，我知你係為我好，但查還查，你自己都要小心D…我怕我唔妥協的話對方下個目標會係二家姐你。」聽到我咁講，二家姐呆左一呆，之後行左埋黎，輕輕咁打左我心口一下。「唔洗你擔心我，我自己會小心。」「你自己都要小心D。」二家姐用一種奇怪既語氣同我講呢兩句說話，講完就自己走左。點解用奇怪黎形容呢？因為我印象中二家姐好似未試過咁同我講野。要具體去形容呢種語氣的話…溫柔？不過我好快就打消左呢個念頭，我印象中既二家姐同溫柔呢兩個宇係完全扯唔上關係。一定係錯覺，一定係錯覺。我之後有去睇下羽晨，但當時佢已經訓著左，仲係同Yui，Sarah三個人一齊訓。聽大家姐講，羽晨話今日去左迪士尼玩，玩到好開心好攰，所以好眼訓。羽晨係完全唔知道自己其實係被人綁架，不過咁可能仲好。如果佢知道自己被人綁架，肯定會嚇到傻，邊會好似而家咁開心。呢樣亦係我其中一個諗唔明既地方，點解對方會帶羽晨去玩，而唔係直接困住羽晨？直接困住羽晨唔係仲好咩？至少如果我係對方的話我會選擇咁做，咁做應該可以更加威脅到人架嘛。屌，都係當我無諗過，而家好多報警撚，一個唔該hack入我個腦讀我思想我咪仆街？講返句以上內容純屬虛構戴返個頭盔先。唔理咁多啦，總知我知道對方係不懷好意就得啦，理得佢點做啫。到左第二朝我就照Ellie吩咐返學校同佢地講羽晨同份文件既事，除左一早已經知道哂既Ellie之外，佢地聽完個個都好震驚。Anna：「豈有此理！我今日返去就叫我Daddy派人去保護你地！」Ellen：「好過分囉，居然對人地屋企人出手。」阿威：「咁阿明你打算點做..？」我：「我估我應該唔會應承架啦。都唔知對方信唔信得過。」阿威：「咁之後呢？我地而家又查唔到對方係咩人，好危險喎。」我：「係，但都唔可以屈服，一於查到底。」阿威：「好，我地一齊查！」我：「果然係好兄弟，係喎仲有一件事想同你傾，黎緊七星咪有個會要開既，我有個動議想提出，想你支持。」阿威：「得啦，只要係你提出既我都會支持。」我：「吓你唔洗聽下先呀？」阿威：「屌咪話左唔洗囉，我點都撐你，喂唔講啦，我肚痛，順手再去收一收風先。」我：「好兄弟！辛苦你喇。」阿威：「屌，講呢D，鬼叫我聰明咩。」阿威之後就先行離開，留低我地幾個繼續討論呢件事，佢地個個都講到好激動，又話要打要殺之類。但我點都估唔到，原來呢一個moment已經踏入左最終決戰。如果我當時係知道一切的話，或者一切仲有彎轉。

之後落黎既日子，我係學校都顯得無所事事，因為我根本無事可做。調查既事我諗過，都係好似二家姐講既咁，我都係唔應該插手，免得打草驚蛇。所以我最後係選擇左將呢件事交比阿威，等佢幫我查。係學校我就顯得無所事事，但係離開左學校之後我就擔驚受怕。我怕對方見我咁耐都無覆佢，會再一次開始行動，對我身邊既人落手。我每日放學都即刻拉埋Sarah親自去接羽晨放學，以免再出咩意外。萬幸既係，呢段時間都未見對方做D乜野，大家都好安全。雖然二家姐呢排無返屋企，不過佢每日都有Whatsapp大家姐報平安，叫我地唔洗擔心。奇怪啦，明明佢地唔係我既親姐妹，我都會咁擔心既。睇黎而家最後既隔壁就只係個姓氏啦，我改唔改埋姓好呢？唔係，而家並唔係呢D野既時候，解決左呢件事之後再諗都未遲。我而家有好多野想做，但全部都比呢件事阻住，真係令人有少少唔高興。啊，仲有七星既事喎，差唔多到聚會既日子，係時候去搵下阿雪同諾儀傾下，爭取佢地支持先。先唔講諾儀，阿雪應該無乜可能支持我，要點先可以說服到佢呢。講緊係解…屌，我都無佢地聯絡方法，點樣搵佢地。都係搵左Ellie，問下佢意見先。於是我又打比Ellie，當然係瞞住其他人啦，呢件事暫時唔係好想比Sarah佢地知，免得佢地又擔心。我：「喂Ellie，得唔得閒？」Ellie：「得閒既，你搵我有咩事？」我：「之前你咪同我提過叫我係黎緊既七星會議上提個動議既，我有野想同你傾下。」Ellie：「哦，係咪你想改變主意？」我：「唔係，只係我唔記得左我無佢地兩個既聯絡方法，想問下你有無方法搵到佢地啫。」「我要說服佢地到時候投票支持我個動議嘛。」Ellie：「哦原來係因為呢件事，唔洗麻煩你親自出面啦，我去同佢地傾就可以啦。」「畢竟而家你既一舉一動應該都被人監視住，你去搵佢地兩個可能會刺激到對方，到時又唔知會發生D咩事。」我：「不過我…」Ellie：「就當係比我幫你分憂下，幫你做返D野啦。」佢講到咁，我都無辦法推塘啦。不過，我仍然有可以做既事。我：「Ellie啊。」Ellie：「嗯？做咩事？」我：「今次之後，我地不如搵次真係好似你之前講既咁，一齊去一次旅行，大家一齊去。」Ellie：「嗯，今次之後再算啦，無乜野的話我收線先啦。」我：「好，學校見喇我地。」結果我都係咩都無做，將所有野都交哂比其他人幫我。其實我咁樣心情係幾矛盾，又開心又慚愧。開心既係有咁多人肯幫我，咁證明我既人緣都幾好。慚愧既係自己好似成日都要佢地幫咁，仲係一次接一次，永無休止咁。唉，希望今次會係最後一次啦。話咁快，今日就已經係七星會議既日子。唔知點解，今日我一起身落樓食早餐就見到佢地五個係齊度，佢地所有人都黎哂。邊五個？唔洗我講啦掛？仲有邊五個人吖，咪係Sarah，Yui，Ellen，Ellie仲有Anna佢地五個囉。我有一刻以為自己未訓醒，直至我聽到Anna把聲。Anna：「傻仔明！今日咩日子你知唔知呀！你咁污wea都有既！」係真係，我唔係發緊夢，佢地真係係度。我：「啊…點解你地會係度既？黎玩？」Anna：「你就黎玩！我地係特登黎陪你去七星會議架！」我：「吓，唔洗啦，不如你地係呢度等我好消息咪仲好。」Ellen：「唔得！我地都要去！！」嘩Ellen突然發脾氣，嚇左我一跳。我望一望係佢身後既Ellie，只見佢鬆一鬆膊，好似話我知佢都無辦法咁。Sarah係呢個時候走埋黎，捉住我隻手。Sarah：「就俾我地陪你去啦，一次咁多，好唔好？」啊…我最受唔住呢D楚楚可憐樣既請求架啦…算啦，反正今次都會係最後一次架啦，就俾佢地一齊去啦。我：「好啦，大家一齊去啦，不過你地要應承我去到唔可以亂講野架。」Anna：「你都傻傻地，呢D場合我地去得多過你啦洗你提，行啦唔係就要遲到。」屌，又係喎，佢地見慣大場面架啦洗乜我擔心。就係咁，我就帶住佢地五個一齊出門口啦。不過一出門口，我又嚇傻左啦。屋企門口居然停左七架車，仲有好多西裝友係度。我：「嘩咩事？佢地唔會係…」Ellen：「放心啦，佢地係我地屋企既保鏢黎架啫。」Anna：「Daddy唔放心我，所以要我帶保鏢，我估唔到Ellen佢地都係。」我：「哦哦…原來係咁。」我傻下傻下咁上左車，仲未搞清楚發生咩事。而家咁樣搞到我好似大陸高官咁，有咁多保鏢。呢種奇幻既感覺直至我落車先結束，結束既同時我亦發現左一件事。成程車佢地五個都無出聲。可能佢地都係緊張先唔出聲啫，話就話佢地見慣大場面啫，而家係七星喎，少少緊張都難免既。阿威：「喂午安呀明哥，咦點解Anna姐你地都係度既？」我：「哦，佢地…」Anna：「因為我地想親眼睇到個結局，所以我地先黎呢度。」結局？Anna佢講咩呀？我聽唔明既。阿威：「好喇我地唔好再係度哂時間啦，有咩等入左去先講啦。」我：「岩呀，成村人企係度好奇怪，我地都係入去先啦。」又返到去之前果個演講廳，又係果張大圓檯。不過今次都係最後一次喇，過埋今次我就唔洗再黎呢度啦。阿威：「睇黎我地係最早到喎，點做好，上去坐低定坐住台下先？」我：「eh…上去囉，反正最後都係要上去。」「咁Sarah你地幾個就坐住係台下等我啦。」Sarah：「嗯，你唔洗擔心，我地自己可以搞掂。」呢層我都知，所以我都無擔心。我同阿威兩個一邊吹水一邊行上去台，嘗試去抒緩下種緊張感。我：「喂，聽講你收情信喎。」阿威：「屌，咪聽阿惠個傻鳩亂講，無d咁既事。」我：「你咁緊張即係真架啦，正啦有女溝。」阿威：「你好意思話我？你有成五條女喎明哥。」我：「哈哈，又好似係喎，當我無講過！」阿威：「喂，之前你叫我幫手查下學校有無可疑人物既。」我：「啊，係呀，係咪有咩事？」阿威：「我查到D野，搵到一個可疑人物，不過我唔知話唔話你知好。」我：「有咩咪講囉，唔怕喎，大家兄弟黎架嘛。」阿威：「嗱，係你叫我講架，你聽完唔好激動呀，我懷疑係Ellie。」Ellie？？我忍唔住驚訝，擰轉頭望向坐係台下既Ellie。無可能架，Ellie佢仲話要幫我…阿雪：「阿明！阿威！乜你地咁早呀？」阿雪一句招呼將我由混亂暫時拉返出黎，我發現原來阿雪同諾儀都已經到左。阿雪：「阿明？你無事吖嘛？面色好似唔係幾好咁喎。」我：「哦…我無事，無事。一陣投票就拜託你地啦。」阿雪：「雖然我唔知點解你會想做D咁既野，但係無問題吖見你咁有誠意。」諾儀：「哦小事啦，舉手之勞，唔洗講到咁大件事既，不過我都唔係好明點解你要咁。」我：「一切都係為左大家好。」諾儀：「咁既然你都咁講，就無需要再問啦，行啦。」之後我地四個就上台坐低，靜候阿天同阿信到。佢地兩個好快都到埋，阿天仲啤到我行一行，睇黎仲嬲緊我之前打佢件事。之後又有條友走左上黎，拎哂咪咁，應該係做mc。「大家好，今日既七星會議將會由我主持。」嗱，都話架啦。MC：「首先，我地需要處理由成員提出既動議。」「第一項動議，係由陳煒明先生提出，內容係…咦？」「解散七星…」聽到「解散七星」呢四個字，場內各處都傳出嘩聲，阿天直頭企起身拍哂檯，好似顛左咁破口大鬧。阿天：「你顛左呀陳煒明？解散七星？憑咩呀你？」我：「唔滿意唔同意的話你咪投反對票囉，我好專重民主既。」MC：「Eh…陳煒明先生，或者你需唔需要解釋一下你呢一個動議呢？」我：「好，一句講哂啦，七星無存在既意義，所以我先決定解散七星。」「反正七星而家都係膠著狀態，都唔會有共識，功能可以話係完全停止，咁不如解散。」我：「講多都無謂，不如而家就投票啦。」雖然阿天聽完我講仲係好嬲，不過佢都坐返低準備投票。MC：「咁…而家就進行投票啦，請你地幾位用手上既IPAD投票，投票將會以不記名方式進行。」我地六個人都開始各自咁點自己手上部IPAD，我好快就投左票，充滿自信咁望住阿天。MC：「好，系統顯示六位都已經投左票，我而家將會宣讀結果。」好，一切都結束啦，七星都要完啦。「結果係一票贊成，五票反對，我宣布本項議案不獲通過。」一比五？點會架…   Ellie唔係幫我同阿雪仲有諾儀傾掂…咪住先。點解會係一比五？就算阿雪仲有諾儀都唔支持都好...咁阿威個票呢？

阿天：「哈哈！！你個傻仔！！提出呢D咁荒謬既動議！！連你個friend都唔撐你！！哈哈！！」阿天呢個咁得戚既樣，令我陷入更深既困惑。我：「阿威…點解你會…」我好錯愕咁望住佢，但我始終都無同佢四目交投過，因為佢仍然係度望住部ipad。阿雪：「阿明點解你會有咁既反應既？你唔係預左會咁架咩？」諾儀：「係囉，你之前唔係叫我地點都要對你既議案投反對票架咩，所以我先唔明。」吓…你地兩個係度講緊咩…點解我完全聽唔明…就係我擰轉臉，望住阿雪同諾儀果陣，我背後忽然傳黎一把笑聲。「哈哈哈哈，估唔到你居然會搞咁多野黎引我出黎，你真係好野！」講野既人唔係其他人，而係阿威。阿威：「原來由頭到尾，你都係度懷疑我，仲叫我去查內鬼？我真係俾你呃哂。」而家呢度既人講既所有野，我一句都聽唔明。我到而家都唔知道到底發生緊咩事，我仲係度諗緊點解阿威無投贊成。其他野我都無辦法聽得入耳，我個頭甚至開始痛起上黎。「你自己做過咩你自己知！唔好賴落阿明度！佢咩都唔知！呢個方法係我地諗既！」有一把女聲係台下傳出，我唔洗睇都知道係邊個，係Anna。佢地五個，開始慢慢咁行過黎台呢邊。有無人可以同我解釋一下，而家發生緊咩事…唔洗一陣，佢地五個已經行到黎台上。阿天：「喂你地做咩！返落去！」Anna：「你收聲！唔關你事！同我乖乖咁坐係度！」Anna一句就令阿天收左皮，呆左咁坐係度，而Ellie仲有Yui就走左黎我旁邊。我見到Ellie就激動起黎，即刻捉住佢。我：「Ellie，你話我知，你話我知，到底發生咩事，點解阿威佢會…」Ellie：「你冷靜D先…我會慢慢咁話哂俾你知既。」「之所以我地之前係學校查唔到任何野，其實係因為搞出所有野既人就係阿威自己。」「我係你之前收到果封信果下就已經大慨估到，所以我先佈呢個局出黎。」「我故意叫阿明你去通知阿威一聲，講到個議案只要有佢支持一定可以通過到咁。」「不過我都無諗過會咁順利，佢連你想提咩議案都唔問。」「當佢見到個議案，以為你已經有三票既時候，佢就會知道自己既一票可以保住自己七星既地位，佢一定會露出本性投反對。」「之後我就去左搵阿雪同諾儀，叫佢地一定唔好投贊成票。」「因為投票係不記名，若然佢地其中一個投左贊成，阿威都可以狡辯話果個就係自己。」「不過若然真係通過左都係無用，因為你地根本無權自把自為解散七星。」「我地都只係大人們既傀儡，只要班大人反對就無可能解散七星，今次呢一切都只係為左引阿威露出馬腳。」原來係咁，但點解阿威要搞咁多野對付我…呢個時候我發現Anna並未就此停下，佢行左埋去阿威度，一手捉住阿威。Anna：「講呀！點解要咁對阿明！！佢對你咁好，當正你係兄弟，點解背叛佢！！」阿威：「我只係拎返我應該有既野，我有咩錯！」Anna：「你應該有既野？你有咩野係阿明攞左你！你自己講！」阿威：「佢根本唔配有而家既呢一切！！」呢個說話，深深咁打擊我，個心好似玻璃咁碎左。我無諗過一句咁既說話，居然會出自我最好既朋友把口。

阿威講完之後全場都靜唒，無人出聲，大家都好似係度等緊人接落去咁。我決定去擔當呢一個角色，因為我我真係有好多野想知，好多野想問佢。我深呼吸左一下，嘗試去平伏一下自己既心情，但始終都係唔得。個腦仍然好雜亂，我好難去組織應該講咩先好，我甚至到而家都唔敢相信阿威會做出呢D野。不過事實就擺在眼前，佢亦已經親口承認左，我都只可以接受，但至少我想問佢一件事。我：「你係由幾時開始有咁既諗法…」再一次，陷入沉默，無人應話。我：「點解你會咁諗我？」雖然咁講好似成個女人咁，但我真係好想知道點解會變成咁。前一秒…唔係，應該話係之前我明明仲同佢稱兄道弟，點解佢會當左我係一個不得不剷除既敵人？阿威：「咁不如我問返你，點解每次去到最後永遠都係你一個攞哂所有好處？」「你明明無乜點做過野，有時甚至會搞衰件事，每次都係我地去幫你，但點解最後係你一個拎到哂名譽同地位？」「而我地就只可以跟係你後面睇你頭？成件事根本唔公平！」「應該拎到成果既人根本唔應該係你！但偏偏你仲一個窮撚走到去做七星！」就係因為咁..？我：「就係因為咁？因為咁所以你要我交返所有野出黎，甚至仲綁架羽晨？」可能因為受到阿威咁激動既感染，我既語氣都開始激動起黎。「你咁叫拎返自己應該有既野？即係你覺得學生會主席應該係你做？」「既然你講到咁，我諗我地以後都無朋友做，今日開始各行各路啦我地，你慢慢去追尋你口中既應該有既野啦。」「Sarah，Anna，Yui，Ellen，Ellie，我地走。」我好大力咁拍左一下檯仲企埋起身，轉身準備離去。阿威：「你以為你可以咁輕鬆就走？你仲有份合約未簽喎，之前我派人拎俾你果份呢。」我：「荒謬，你以為我仲會…」阿威：「點解你二家姐咁多日都無返屋企呢可？」！？唔通佢…我帶著充滿恨意既眼神再一次轉身望去阿威度，見到佢非常得戚咁拎住佢自己部電話。Mon入面既一張相，係二家姐被人綁住左既相。阿威…！！  Anna：「阿威你顛左呀？綁架都做得出？犯法架！」Sarah：「快D放左我二家姐呀！」阿威：「我綁架？綁架佢既人唔係我喎，我只係咁啱收到呢張相啫，犯法既野我唔會做既。」「至少唔會親手做。」「不過佢真係好可怕呢，居然查到我有接觸過阿傑仲有愛麗絲，最後仲查到我度。」「可惜最後居然比人綁架左，唉真係可惜，我都好擔心佢既安全。」我見到佢咁假惺惺，忍唔住衝左上去打佢，一拳接一拳。佢無擋亦無避，更加無反撃，只係一味咁任我打。可以的話我打算就咁咁打死佢，直至我聽到佢講左一句說話，我聽完之後即刻停左手，甚至後退左兩步。「你咁打我，唔知你二家姐會點呢。」佢搖下搖下咁企返起身，滿面傷痕，但居然仲笑得出，仲要係一個非常詭異既笑容，笑到人心到寒埋。呢個人，真係阿威？阿威真係一個咁恐怖既人？阿天：「卑鄙既人，居然用人質呢招。」諾儀：「枉人地仲當你係兄弟，你居然咁樣反咬人，仲綁架人地屋企人兩次。」阿信：「仲要用人地對手，令到自己唔洗上身，真係諗得周詳，心機重到呢。」阿雪：「直頭係無恥添啦！想逼人就範！阿明唔好理佢！一定有辦法救到你家姐架！」阿威；「你班人仲有咩資格話我？我都只係學你地咋！阿傑出事個陣你地都係咁落井下石架啦！」「而且我咁做係幫你地添呀！我係度幫你地剷除對手，你地居然走去做道德撚？」Anna：「阿威！！！」Anna又想衝去阿威度，但比我發現，我即刻拉住佢唔比佢去。我怕阿威佢真係會對二家姐不利…而家既阿威我唔敢想像佢會做出D乜。阿威好似都意識到我擔心緊D乜，笑得更加狂妄，令人心寒既笑聲。阿威：「揀啦，阿明，要屋企人定係地位？雖然兩樣都係本來唔係屬於你既野。」睇黎…到此為止啦…阿威講得岩，呢兩樣野都係本來唔係屬於我既野。家姐細妹仲有Sarah佢地幾個，本來對我黎講係遙不可及既野，甚至可以話係發夢都唔會夢到。至於咩野地位，其實我一開始就無迷戀過啦，做咩七星都只係為勢所迫，根本唔可以話係我自願。我會做七星都只係為左救屋企啫，所以若然要我二者只能擇其一的話，我根本唔需要諗。而且放棄哂呢D所謂地位，對我黎講可能仲係一件好事啦。終於有一個下台階離開呢個圈子，可以過返D正常日子，呢樣唔係我一直求緊既野咩？但係點解我咁唔想講出口..？係咪因為我唔甘心？唔甘心咁樣結束，咁樣輸比佢。不過我真係無辦法，二家姐而家係佢度，我無得反撃。我：「我…」「唔好理佢！我之前同你講過咩！點可以同佢妥協！！   」呢把聲係…二家姐！！！ 我擰轉臉，望向聲音既來源，見到一班人，其中入面有一個呢一刻我非常想見到既人。二家姐。不過始終都係同阿威講既一樣，只有我一個人果然咩都做唔成。最後我點都係要人地幫，明明係自己既屋企人，最後居然要由其他人救出。阿威：「點解…會係度…」Sarah，Yui：「二家姐！！」見到完好既二家姐出現係呢度，Sarah同Yui都忍唔住衝左上去，而我則留係原地。我仲有野要做，我仲有野要處理。我：「睇怕我都再無理由要向你屈服啦，阿威。」阿威：「點解會咁，點解會搵到佢…我應該收得好密架…」「心狠手辣，作為一個商人的確係好好，可惜既係，你越級挑戰。」呢把聲我都記得，係李生把聲。果然，李生係二家姐身後行左出黎，愛麗絲都係度，跟住李生。李生：「若然你要對付既人係其他人，或者你會成功，真係可惜。」「你所有野都做得好好，由其係隱藏自己既身份，連我都會哂咁多時間先知道你係咩人。」阿威：「點解愛麗絲會…你地唔係反左面架咩？」愛麗絲：「你可以講大話呃阿明，咁點解我唔可以呃你？所有野都係為左引你出黎而做架。」「由你搵阿傑去接觸我個陣開始，你就已經中左我計啦。」「不過起初我地都只係打算提防下你，等你無辦法害到阿明，估唔到你會愈搞愈大，連綁架都做得出。」阿威：「綁架！？唔係我做架！！所有野都係阿傑做…」阿威突然慌張，睇黎係因為知道自己可能會負上責任。二家姐：「想割蓆的話已經太遲啦，全部野我都已經査出，有證有據你無得走。」「你已經玩完喇。」玩完呢兩個字一出，阿威即刻係度傻笑，大家見到咁都覺得好愕然。阿威：「又係咁，你又係靠人地黎贏，哈哈哈哈！」「我唔係輸比你！只係因為你既後盾係全香港最有錢既人！」「只有你自己的話根本不一提！！」「啪！」一巴掌，中斷左阿威既發言，而打出呢巴掌既人，係Anna。Anna：「點解你到而家都仲唔明！要怪就只可以怪你自己！點解要咁樣睇阿明！」「或者阿明佢的確好似你講既咁，要靠其他人既幫手先可以走到黎呢度，但你知唔知點解大家會肯幫佢？」「係因為大家認為阿明值得幫！你自己以前都應該係因為咁先會主動幫佢！」「阿明並無主動求過我地，反而仲會拒絕，怕我地會因為幫佢而有事！」「就算佢做左七星都好，佢都無變到！仲係果個一直陪我地顛既傻仔！」「一個咁既傻仔，點解你要害佢？只係因為妒忌就要害佢？」阿威：「係咁又點？唔可以？」Anna：「佢甚至令你成為七星，你都仲要害佢？」阿威：「你估佢本來想咁做架？佢只係需要有人係七星入面幫到佢先拉我入七星咋！」原來佢係咁樣睇我。我：「啊，係呀。你講得無錯，我係需要有人係七星入面幫我先令你成為七星。」「不過而家你已經無哂利用價值啦，你可以消失。」「主持人，我有另一個動議想提出。」MC：「請問係咩動議呢…」我：「將七星之一，劉氏逐出七星，贊成既請舉手。」阿威：「陳煒明！！」無人理會阿威既吼叫，阿天，阿信，諾儀，阿雪都舉高左手。MC：「咁…六票贊成，我宣布動議成功通過，劉氏被剝奪七星身份。」再見喇，我曾經既朋友。可以的話，我真係唔想結局會係咁，我仲以為我地可以一齊玩一齊顛到grad，同埋阿惠仲有Anna四個一齊…阿威之後就被保安帶走左，聽二家姐講出面已經有警車等緊阿威佢。我：「二家姐，真係比你講中左，睇黎七星真係一個會令人…」二家姐：「得喇，唔洗再講啦，我明白架啦…」二家姐打斷左我既說話，仲拉左我埋去佢度，請我塊臉食哂波餅咁。平時的話我應該會好享受，甚至可能會開始ff下，發下春夢咁，但我無。我反而仲係二家姐心口上面好細聲咁喊左出黎。可能係因為…算喇，點都好啦，已經無所謂啦…只係我仲有野要做，喊就喊到呢度先啦。我擦擦眼淚，重新走去台上，面對其餘個四位七星。我：「我有一個私人既請求，想拜託你地四位。」阿天：「即管講黎聽下。」我估唔到之前最針對我既阿天會係最先開聲既人。我：「我希望各位以後唔好再針對我或者我屋企人，有乜恩怨都一筆勾消。我想同我屋企人過返d安穩既生活。」「當然我唔會要大家無條件咁做，作為交換條件，我會離開七星，消失係大家面前。」呢樣或者係我唯一可以為我身邊既人做既事啦…

大家聽到我咁講都愕左然，一直係台下既Sarah佢地亦都即刻衝左上黎。Ellen：「阿明，你真係要..」我：「你地落返去等我先啦，我一陣有野同你地講。」Ellen：「但係…」Ellie：「行啦家姐，我地要信阿明啊。」Sarah：「係囉，信佢喇，我地不嬲都等慣佢架啦，唔差在呢次啦。」就係咁，Ellen係Sarah同Ellie半推半夾咁返落台，Yui亦緊隨其後。只有Anna無郁，企左係度同我對望。我：「Anna…」Anna：「你要點做都好，我都會撐你，所以放膽去做啦傻仔明。」我連「多謝」都未黎得切講出口，Anna佢就已經一個人返左落去。多謝呢D說話，都係在心中啦，而家做左正經野先。我：「唔好意思，我女朋友比較緊張我，我地講返正經野先喇。」阿信：「我無聽錯啊？你話你願意離開七星？」我：「係，你無聽錯，只要你地肯保證以後唔搞我同我屋企人，我可以離開七星。」阿雪：「阿明你真係捨得？如果你留係七星的話你可以…」我：「我知道，但我覺得自己始終都係唔岩呢D生活，而且我係七星會令我身邊既人為我操心。」諾儀：「好，我明白啦，我可以向你保證，只要我仲係七星，就唔會有人搞你。」阿雪：「我都無問題~~反正我本來就唔會針對阿明你~」阿信：「我都無問題，但係你可以唔洗…」我：「多謝你，不過都係唔好喇，我始終都係想…」阿信：「好喇，真係難得有人可以放得低，我好佩服你。」只係剩低阿天，大家都望住佢。阿天：「陳煒明，我對你改觀。」「主動提出離開七星既人，你係第二個，第一個主動提出離開七星既人到最後都係留係七星。」「難得你有咁堅定既決心，所以我可以應承你，七星絕對唔會干擾到你既生活。」「或者，我阿爸講得岩，我應該要學下你既氣量既態度。」「好高興可以認識到你。」阿天講完就行左埋黎，伸出隻手。阿天：「不齒同一個曾經打過自己朋友既人握手啊…？」我：「當然唔會，果件事我已經無放係心好耐。」我一邊講一邊同佢握手。其實阿天…都唔係咁差啫，起碼光明正大。如果大家碰面既地方唔係七星，或者大家可以做朋友都未定。我同阿天握完手就離開左呢個台，頭都不回果種。我走到台下，見到既第一個人唔係Sarah佢地，而係李生仲有愛麗絲。見到李生，我第一句講既就係對唔住。我：「真係好對唔住啊李Uncle，我自把自為。」李生：「答左我先，你真係決定要離開七星？」我：「我知道我係應承左你，但我真係唔想再留係七星，錢果方面我會諗辦法…」李生：「錢？咩錢？」我：「eh…之前作為我應承你做七星既條件果五千萬呢…」其實最後係一億，不過都無乜分別，我都係無可能還到。李生：「哦！個少少錢就由佢啦！我根本無打算收返，但係你真係打算唔做？你係一個人材，應該係呢方面發展先係。」我：「好多謝你既賞識，但係我始終都覺得自己唔適合。」「我入左七星之後無錯係見到好多新野，亦可以叫做得到地位，但係換黎既卻係失去左一個朋友。」「而且要我去猜忌身邊既人，提防有無人去害我，呢D咁既生活我真係唔慣。」「可能因為我本身出身窮，無乜大志啦，而家咁既生活，有咁多對我好既人我已經好滿足，唔需要再去爭名逐利啦。」一個唔留神我就自己講起上黎，無理到佢兩個添。李生：「好，我明白啦，強人所難都係無用，甚至可能會弄巧反拙。」「你走啦，去行自己想行既路，過自己想過既生活啦。」我：「eh…」李生：「放心啦我唔秋後算帳既，反正你做七星既時候都已經令我賺多左好多錢。」「你都叫做稱職，令到七星無偏向一邊，所以我已經滿足啦，之後我會搵人代替你架啦。」「不過我公司隨時都歡迎你，只要你仲係而家既你，知唔知道？」我：「知道，多謝李Uncle，另外仲有一件事…」「吓！！！你認真架？？」仆街，四條友同時咁樣大叫，我隻耳就快報銷啦。我：「你地幾個冷靜D先，唔好咁大反應，學下二家姐喇，睇下二家姐佢幾淡定。」佢地幾個聽完我咁講都望下二家姐，之後就即刻靜哂。二家姐：「我想聽埋個理由先俾反應啫，點解你要退學？」「離開七星我可以理解，但點解要離開埋聖所羅王？無咁既必要喎。」Sarah：「係囉係囉，唔好dup低我地啦…」我：「唔係啊，今次阿威呢件事令我諗左好多野，亦令我有咁既決定。」「我地一直都想學校可以安寧，但總係事與願違，硬係有野會發生，到底原因出係邊？」「經過今次之後我覺得原因係出係我身上。」Ellen：「點解..咁講既？」我：「Ellie，睇你表情你應該知道我點解會咁講啦，不如你幫我講，你知我唔係好識講野。」無錯，Ellie係頭先唯一一個無叫出黎既人，仲保持微笑。Ellie：「阿明既意思應該係因為佢本來既出身，就算佢做既野係幾咁正確，都會有人唔妥佢，係咪咁？」我：「無錯啦，而且我而家仲要係學生會主席呢D咁引人注目既位置，肯定會有人不滿，只係而家未表露出黎啫。」Anna：「阿明你唔好因為阿威而亂諗野啦，阿威只係諗埋左一邊啫，學校入面個個都咁愛戴你，邊度仲會有人想對付你啫。」Ellen：「係囉係囉，大家而家係學校過得咁開心都係因為你咋，你走左去算點喎。」我：「而家無啫，邊個敢肯定將來會無？我夠無諗過阿威會…」我一提到阿威，大家都靜左。我：「放心啦，學校仲有你地同埋阿惠佢地吖嘛，唔會因為無左我就冧既。」Sarah：「之但係…」我：「唔洗但係啦，呢一年我過得比之前三年加埋都開心，咁就已經好夠啦。」「呢一年我仲可以識到你地，同你地過左好多開心既日子，直頭係恩賜啦。」Anna：「你咁講即係無打算帶埋我地走..？」我：「你地走埋的話咁仲有邊個幫我睇住學生會？唔可以俾我地既心血付諸流水架。」「啪！」啪一聲，代表又有人被人打左一巴，今次被打既人係我。打我既人係Anna。Anna：「陳煒明，你好自私！」講完佢就一支箭咁走左去，Sarah佢地都跟住一齊走左。二家姐：「你..唔追？」我：「唔啦…我一定要走。」二家姐：「走去邊？你唔覺得你咁做只係逃避？」我：「可能啦，但我…」「喂，咁不如轉校去我度？保證你會覺得好玩。」咦呢把聲係…晨哥！？我一擰轉臉，就見到晨哥大字型咁坐左係度。我：「晨哥！！你幾時黎架！」晨哥：「你咁好失禮呢，我一早就係度啦，你二家姐都係我救架。頭先我仲有份投票添。」我：「係咩，唔好意思呀…eh…」晨哥：「講返正經野先，你咁樣放低哂所有野，你捨得咩？」我：「唯一唔捨得既，應該只有佢地五個啦。」晨哥：「咁仲丟低佢地，自己一個人走左去？」我：「我係好想帶埋佢地走，但我發現自己好似去到邊都會惹事咁，我唔想…」晨哥：「唔想下一次會波及佢地同令佢地再一次為你擔心？」我：「係啊，畢竟佢地都係我好重視同珍惜既人…」晨哥：「我明白啦，既然呢個係你既決定，我都無謂多講，唉我返屋企訓教先，眼訓。」晨哥講完就彈左起身，自己一個人離開。而家，就得返我同二家姐係度。二家姐：「你而家打算去邊..？」我：「哈哈，或者我而家已經無地方可以去啦。」講真既，我而家返屋企可能會見到Sarah同Yui，到時又會尷尬。最後得出既結論就係，我根本無地方可以去。我相信只係比時間佢地幾個，佢地一定會明白我咁做既用意既，問題就係需要時間。呢段時間，我應該去邊？二家姐：「跟我黎啦，難得所有野都順順利利咁結束，去食餐飯啦。」也只能如此啦…之後我就跟住二家姐飲飲食食，佢仲叫埋大家姐出黎，大家全程都好歡樂。我地三個人都無提過我想走呢件事，一句都無。我原本都仲係好放唔開Sarah佢地嬲左我呢件事，好想去搵佢地，個心非常矛盾，不過大家姐果種傻大姐性格好感染到人，加上佢不停咁灌我飲酒，我好快就暫時放開左呢個包袱。最後我仲要醉埋，唉真係無鬼用。「佢放唔低既..係Sar..佢地五個..無我…」我迷迷糊糊咁聽到呢句說話，不過就唔知邊個講既。到我一睜大眼，我就發現自己訓左係自己張床上。可能因為飲完酒既關係，我個頭好痛好重，不過奇怪啦，點解連對手都覺得好重，好似用唔到力咁既？就算我出盡九牛二虎之力，我對手仍然好重，好似有野責住咁。既然手就郁唔到，咁就郁下個頭，睇下到底咩事啦。一望向我左右兩邊，我就呆左。唔怪得用唔到力啦…原來係因為你地…Sarah，Yui，Anna，Ellen仲有Ellie五個全部訓哂係我左右兩邊，仲責住我兩隻手。第一次，覺得張床咁大係一件好事。不過，點解佢地會…Sarah：「阿明，你醒嗱？」咦原來Sarah醒左架！？嘩同佢幾乎面貼面，我個心即時跳得快過過山車！我：「早..早啊…」Anna：「係咪好surprise點解我地五個都會係度。」咦！！原來五個都醒左架！！ 我：「你地…」「早晨啊阿明。」佢地五個同時彈起身，望住我一齊講早晨。我：「點解你地…你地唔係..？」Anna：「你想話我地唔係嬲左你咩？」Ellen：「係架，我地尋日聽到你話dup低我地自己一個走係好嬲架。」Sarah：「你真係要多得Ellie同Yui係咁幫你講說話吖，唔係我地都唔會咁快原諒你吖！」到底…發生咩事。Yui：「我都係相信阿明啫，阿明你有咁既決定一定有你既理由。」Ellie：「阿明你係打算自己一個走的話，就算日後出左咩事，都唔會波及到我地，係咪？」Ellie實在太聰明啦。我：「咁電視都有話過，愈珍惜既野就愈唔可以放係身邊嘛…」嗱我鳩吹架咋，唔知有無呢句架。Anna：「Ellie就估到你個傻仔明會係咁，所以尋日先係咁勸我地。」「一齊走啦，我地六個一齊去讀新學校。」我：「喂…」Ellen：「我睇左幾間學校都唔錯架，不如比你地睇下？」Yui：「我都可以同你地一齊返學..？」Sarah：「當然可以啦！一齊返學啦！」我：「喂！！！聽下我講野呀！」Anna：「做咩呀傻仔明，鬼死咁大聲。」我：「我咪話左，你地要留係聖所羅王，幫我睇住學校！」Ellen：「咁點解你自己就可以走，我地幾個唔可以？」屌，駁唔到。Sarah：「我地唔係講好左，幾時都要六個人係埋一齊架咩？你想反口？」更加駁唔到。我真係有咁講過。Ellie：「我地五個係你女朋友黎架，有福就要同享，有難更加要同當，點可以要你一個人背負起所有野。」Shit，開始感動添。Yui係呢個時候走到去我臉前，應該係有野想講。「啜。」！！！Yui咩都無講，只係錫左我一下，大家都嘩然。Sarah：「好奸呀Yui！」Ellen：「我又要！」Anna：「傻仔明！！」一個吻，結果令到場面變得混亂不堪，我好似一隻被幾個人搶緊既公仔咁，手腳都幾乎被扯斷。Anna甚至出埋箍頸，不停「問」比唔比佢地跟埋我走，我無辦法，只好投降。我：「好啦好啦！大家一齊走啦滿意未？」「好野！錫哂你呀！」真係無佢地收。講係咁講，不過我個嘴角始終都係失守，忍唔住笑左。我真係幸福。之後返到學校，我大致上同阿惠佢交代哂所有事，包括阿威既事，同埋我地五個退學既事。我：「咁之後就交俾你啦，新學生會主席。」阿惠：「大佬明，你真係要走？」我：「放心啦，會同你顛埋今個學期既。」阿惠：「我捨不得你~~」我：「喂咪咁啦，好gay呀。」阿惠既反應比我想像中更平靜，可能佢夠了解我掛。淨低既呢兩個幾月，我同佢地幾個每日都無憂無慮咁玩，盡量係離開前製造更多回憶。最顛既係last day去禮堂打邊爐，最後仲引左十幾人黎食，諗起都開心。講起last day，last day果日有超多人黎搵我影相，男女都有，甚至連老師都有主動黎搵我影相。佢地個個都有講同一句說話：「多謝你，陳煒明。」或者咁可以算係一個華麗謝幕啦，希望大家都會記得我啦。再見喇，聖所羅王書院。我陳煒明，原本只係高登仔一名，在一個機緣巧合之下，靠母幹變成左一個有錢人。 多左三位家姐、一位阿妺，經歷左一年時間之後仲得到五位女朋友，更加曾經成為香港最上層既人。不過我係得到咁多既同時亦失去左唔少，包括一個好朋友。去到最後，我選擇離開呢個地方。我選擇帶同我係呢度得到既人同事物去一個新地方，開展新既生活。只要有佢地五個同埋屋企人，我就心滿意足，別無他求啦。以後會點，無人會知，不過正正係因為咁先會令人期待。幸福又好辛苦都好，我地六個人都會一齊行落去。-完-
「續寫」無啦啦多左幾個家姐同阿妺